
Paza celor cinci simţuri 


Această Sfântă Carte este prea mult sfătuitoare de cele bune şi 
plină de toată filosofia duhovnicească pe care trebuie să o cunoască 
orice creştin, dar mai ales orice monah. 


Monahul Cleopa, mult păcătosul 


Întru slava Tatălui şi a Fiului şi a Sfântului Duh, 
Unuia Dumnezeu 
Carte plină de sfaturi despre păzirea celor cinci simţiri, a 
imaginaţiei şi a inimii, şi [care arată] care sunt îndulcirile cele 
duhovniceşti ale minţii. 
S-au adăugat lângă acestea minunea lipsirii sau întunecării soarelui 


ce s-a făcut pe vremea Răstignirii Domnului şi forma inimii omului. 


Alcătuită de preaînvăţatul dascăl al Bisericii Răsăritului, 
Kir Nicodim, monah din Sfântul Munte. 
Tipărită în greceşte, la anul 1801, prin osârdnica cheltuială a 
Preasfinţitului Mitropolit al Evripului, iar pe urmă al Epirului, Kiriu 


Kir lerotei Naxiul, pentru care s-a şi alcătuit. 


Iar acum s-a tălmăcit şi s-a tipărit în limba română spre folosul de 
obşte, 
în zilele bine-credinciosului şi iubitorului de Hristos, Domnul nostru, 
loan Sandu Sturza Voievod, cu blagoslovenia Preasfinţitului 
Arhiepiscop şi Mitropolit al Moldovei 
Kiriu Kir Veniamin, 
prin osârdia Preacuviosului Arhimandrit şi Stareţ al sfintelor 
Mănăstiri Neamţ şi Secu, 
Kir Dometian. 


În Sfânta Mănăstire Neamţ, în tipografia sa, în 10 mai 1826. 

Sfântul Nicodim Aghioritul 
Viaţa şi opera 


t Atenagoras 
din mila lui Dumnezeu 
Arhiepiscop de Constantinopol - Roma cea nouă - 
şi Patriarh ecumenic 


Este un lucru cuvios şi plin de folos pentru credincioşii 
Bisericii de a se arăta plini de evlavie, a cinsti şi a comemora prin 
slujbe anuale şi prin imnuri de laudă pe cei ce s-au distins în viaţa 
lor trupească prin fapte virtuoase: pe de o parte pentru că lauda ce 
se dă celor ce trăiesc în chip virtuos se îndreaptă către Însuşi 
Dumnezeu, de la Care se revarsă toată virtutea asupra oamenilor, 
aşa cum grăieşte undeva Grigorie cel supranumit cu numele 
teologiei, iar pe de altă parte pentru că lauda celor bune 
înflăcărează şi îndeamnă pe cei uşuratici şi zăbavnici spre 
săvârşirea virtuţii. 

Deci, deoarece prin asemenea fapte virtuoase de seamă se 
distinge şi Nicodim Aghioritul, care a trăit în Sfântul Munte, mai 
întâi în sfânta împărătească şi stavropighială mănăstire Dionisiu, în 
care a şi primit schima monahală, iar mai târziu în sfânta 
împărătească, patriarhală şi stavropighială mănăstire a Marei Lavre 
şi în alte părţi, care prin cuvioşia şi sfinţenia vieţii s-a arătat chip al 
vieţuirii celei după Hristos şi imagine a virtuţii celei vii, iar prin 
mulţimea de scrieri ortodoxe şi folositoare de suflet s-a arătat şi a 
slujit ca învăţător al Bisericii şi al credincioşilor creştini; smerenia 
noastră, împreună cu Înaltpreasfinţiţii şi Preaveneraţii Mitropoliti 
din jurul nostru, iubiții noştri fraţi întru Duhul Sfânt şi împreună- 
slujitori, privind la vieţuirea lui cea bineplăcută lui Dumnezeu şi la 
faptele şi la realizările lui şi purtând grijă de folosul comun al 
credincioşilor, iar pe de altă parte ţinând seamă şi de cele arătate în 
referatul său către Marea Biserică, pe care, în numele tuturor 
preacuvioşilor monahi care se nevoiesc în Sfântul Munte, l-a 
alcătuit lavriotul Gheronte Anania, de la Chilia din Caryes, şi care a 
cerut ca ziua de comemorare a morţii lui să fie aşezată în cinstea 
Sfântului; urmând potrivit cu obiceiul comun al Bisericii, de comun 
acord cu dumnezeieştii părinţi dinaintea noastră, făcut-am cunoscut 
ca să se atribuie lui cinstea cuvenită bărbaţilor celor sfinţi. 

Pentru aceasta hotărâm în chip sinodal şi dispunem şi 
poruncim în duh ca de-acum înainte şi până la sfârşitul veacurilor şi 
în Sfântul Munte Nicodim Aghioritul să fie numărat laolaltă cu 


bărbaţii cei cuvioşi şi sfinţi ai Bisericii, cinstindu-se cu slujbe şi 
pomeniri anuale şi să fie sărbătorit cu imnuri de laudă în ziua de 14 
iulie, întru care în fericire s-a mutat către Domnul. 

Spre dovadă şi încredințare despre aceasta s-a făcut şi acest 
act patriarhal şi sinodal trecut şi semnat în această condică a Sfintei 
lui Hristos Mari Biserici, trimiţându-se la fel şi neschimbat către 
Sfântul Sobor al Sfântului Munte, pentru a fi aşezat în arhiva de 
acolo. 

În anul mântuirii 1955, luna mai, 31 zile. 


Athenagoras, Patriarhul Constantinopolului 


Thomas al Chalcedonului Iacob al Decrelor 

Dorotei al Prinkiponisului Leontios al Theodoropolei 
Constantin al lrinupolei Maxim al Sardelor 

Iacob al Iconiului Meliton al Imbrului şi Tenedosului 
Ieronim al Rodopolei Iacob al Filadelfiei. 


x x * 


Prin acest act, Biserica trece în sinaxarul sfinților săi pe unul 
dintre cei mai de seamă reprezentanţi ai monahismului ortodox de 
la sfârşitul secolului XVIII şi începutul secolului XIX şi anume pe 
Nicodim Aghioritul. Primind acest loc binemeritat în ceata sfinţilor, 
el intră în mod automat în cinstirea şi patrimoniul de spiritualitate 
comun al tuturor Bisericilor Ortodoxe. El se alătură astfel celor 
aproximativ 300 de cuvioşi ai Sfântului Munte. Pe lângă Sinaxar şi 
celor cinci simţuri apărută la Volos, care conţine Vecernia Mică, 
Vecernia Mare şi Litia, Utrenia, Sinaxarul), Nicodim Aghioritul a 
avut parte şi de un biograf - în persoana leromonahului Eftimie - 
prin care avem astăzi la dispoziţie amănunte semnificative din viaţa 
sa. Atmosfera care a urmat canonizării Sfântului Nicodim a fost 
foarte entuziastă, după cum vom vedea în continuarea acestui 
studiu. Astfel, în 1971 s-a înfiinţat în Atena Asociaţia „Sfântul 
Nicodim” care face în fiecare an la 14 iulie o priveghere la 
Mănăstirea ...'. 

Tot la Atena s-a deschis şi o librărie religioasă care poartă 
numele sfântului şi care se ocupă cu vânzarea cărţilor religioase în 
general şi cu cele ale Sfântului Nicodim în special. La noi, însă, în 
România, aceste lucruri sunt foarte puţin cunoscute, ca şi 
personalitatea Sfântului Nicodim de altfel. 


* Tot această asociaţie urmăreşte şi ridicarea unei mari biserici cu 
hramul său, în Sfântul Munte, chiar pe locul unde a fost îngropat. 


Secolul XVIII a fost un secol al renaşterii spirituale. Ilustra 
figură a Sfântului Nicodim a apărut pe un fundal teologic-bisericesc 
scindat. De ce? După eliberarea Greciei din 1821 se fac remarcate 
două curente: unul este iniţiat de Atanasie din Paros şi Constantin 
Iconomul. Mişcarea acestora a fost caracterizată de o apropiere şi 
de o mare fidelitate faţă de Biserică şi de tradiţia ei, fiind sprijinită 
de aceea întotdeauna de Patriarhia din Constantinopol. Celălalt, 
însă, a fost marcat de ideile ateofrancomasonice ale iluminismului 
francez şi de cele ale protestantismului prin cei doi reprezentanţi de 
seamă: Teoditis Formakidis şi Korais. Ei se împotrivesc desăvârşit 
activităţii Sfântului Nicodim Aghioritul, activitate care poate fi 
caracterizată prin mai multe puncte: 

- prin scrierile lui, Sfântul Nicodim nu a provocat o depărtare 
de tradiţia bisericească, ci, dimpotrivă, ele merg pe întreg firul 
Sfintei Tradiţii, păstrând legătura dintre învăţătura Bisericii 
primare şi a celei contemporane. 

- scrierile lui au fost pur ortodoxe, nesuferind niciun fel de 
influenţe, nici măcar romano-catolice, aşa cum s-a vrut a se crede, 
după cum vom vedea mai departe. 

- prin bogăţia operei - care impresionează mai ales prin 
calitatea conţinutului - date la tipar spre folosul unanim al tuturor 
credincioşilor, aşa cum el însuşi se exprimă, Sfântul Nicodim ocupă 
un loc de cinste în frământările intelectuale şi religioase din lumea 
greacă de după stăpânirea otomană. 

- unul din marile merite ale Sfântul Nicodim este acesta: 
poate fi pus la îndemâna tuturor, în paginile cărţilor sale existând 
medicamente atât pentru clerici, cât şi pentru laici, călugări, 
intelectuali, oameni simpli etc. 

- Sfântul Nicodim a şters de praf sau a dezgropat comori ale 
ortodoxiei care în forma actuală sunt foarte puţin accesibile 
publicului atât pentru faptul că se găsesc în bibliotecile Sfântului 
Munte, cât şi pentru că sunt scrise în greaca veche. 

- împreună cu Sfântul Paisie Velicikovski - care şi-a lăsat 
amprenta asupra spiritualităţii româneşti şi ruseşti - a pus bazele 
renaşterii filocalice şi pe cele ale desei împărtăşanii - centrul 
preocupărilor nicodimiene - în întreaga Biserică Ortodoxă”. 

O veche zicală spune: „omul potrivit la locul potrivit”, iar noi 
adăugăm: „şi la timpul potrivit”. Sfântul Nicodim s-a născut în acele 
vremuri în care oamenii aveau mare nevoie de un adevărat Părinte 


“ Influenţa Sfântului Nicodim a fost foarte vastă. Dacă ar fi să alcătuim 
un perimetru al răspândirii învăţăturii lui, vom vedea că ea este prezentă 
în Mediterana Orientală, Athos, Grecia peninsulară şi Arhipelag, Asia 
Mică, Locurile Sfinte şi Egipt. 


care să le arate Ortodoxia în forma cea mai curată, aşa cum a fost 
lăsată de Sfinţii Părinţi. Menţionăm acest lucru deoarece tot la 
sfârşitul secolului XVIII are loc aşa-numita „dispută între colive”, iar 
pentru finalizarea ei era nevoie de un cunoscător perfect al 
Tipicului şi al vieţii liturgice bisericeşti. Prin implicarea lui în 
această dispută, Sfântul Nicodim devine un susţinător al 
importanţei cultului pentru întărirea credinţei ortodoxe. Prezenţa 
catolicismului - prin prozeliţii iezuiţi şi capucini - în Grecia de după 
eliberarea otomană reprezintă o altă caracteristică a secolului 
XVIII. Atât timp cât turcii erau împotriva învăţământului de orice fel 
- şi aceasta deoarece prin el se putea realiza o înălţare intelectuală 
periculoasă în rândurile grecilor -, călugării catolici au profitat de 
aceasta înființând şcoli, editând cărţi, cultivând predica şi 
spovedania printr-un sistem foarte bine organizat. Aşa de mult a 
progresat acest lucru încât s-a ajuns ca limba italiană să fie vorbită 
de negustori şi intelectuali. Însă, aşa după cum ştim, la Dumnezeu 
nimic nu este întâmplător. Şi vom vedea mai jos de ce. 

Cum de a reuşit Sfântul Nicodim o asemenea „performanţă 
duhovnicească” (să fie călugăr, rugător cu rugăciunea inimii, teolog, 
scriitor şi polemist la acest sfârşit de veac) vom înţelege mai bine 
dacă îi vom urmări sistematic viaţa, aşa cum ni s-a păstrat de la 
biograful său şi din mărturiile vremii. 

Sfântul Nicodim s-a născut în insula Naxos în anul 1749. Din 
botez s-a numit Nicolae (Kalivourtsis)'. Părinţii săi se numeau 
Antonie şi Anastasia şi erau foarte evlavioşi şi iubitori de 
Dumnezeu. Dovada? Au ştiut să-şi crească copilul în frica Domnului, 
aşa încât mai târziu a ajuns sfânt. Şi-a făcut prima parte a studiilor 
şi şi-a însuşit bazele credinţei, după părinţi, de la preotul - al cărui 
nume nu se cunoaşte - parohiei din care făcea parte şi pe care, încă 
înainte de a merge la şcoală, îl ajuta la slujbe, de la care nu lipsea 
niciodată, fiind prezent în fiecare zi la ele. 

Odată cu creşterea în vârstă, s-a înscris la şcoala elementară” 
din Naxos, unde l-a avut ca dascăl pe Arhimandritul Hrisant, fratele 
după trup al Sfântului Cosma din Etolia'” 


* Referitor la numele de familie al Sfântului Nicodim - sau la „porecla 
populară” - există mai multe variante. Se pare că la origini numele a fost 
Kallivrousis, fiind apoi schimbat în Kalivourtsis. O altă variantă - inexactă, 
însă! - este dată de istoricul grec Pr. Evanghelidis: Kallisourgis. 

”” Despre această şcoală ştim că ea avea ca patron spiritual pe Sfântul 
Mare Mucenic Gheorghe şi a fost întemeiată în insulă după ocupaţia 
rusească, lângă Grotta, de către Nicolae P. Mavrogheni. Părintele Hrisant 
a venit la Naxos din Constantinopol din cauza tulburărilor vremii (războiul 
ruso-turc), devenind al doilea părinte duhovnic al Sfântului Nicodim. 

” Acesta a suferit moarte de mucenic la 24 august 1779. A vizitat şi el 


După ce a absolvit-o, urmând sfatul tatălui său, se înscrie la 
renumita şcoală teologică din Smirna - vechiul oraş grecesc din Asia 
Mică - unde îl are ca învăţător şi director pe lerotei Dendrinos. lată 
cum ne descrie biograful său comportamentul sfântului în timpul 
studiilor: „Câtă silinţă a arătat binecuvântatul Nicolae la învăţătură 
nu e nevoie să descriu eu, ci orice om cu minte - aflând că a rămas 
la şcoală numai patru ani şi văzând oricare din cărţile sale - îşi dă 
seama şi de puterea lui de muncă şi de inteligenţa cu care l-a 
înzestrat Dumnezeu atât de mult, încât ori de câte ori citea vreo 
carte din orice ramură sau auzea o cuvântare vrednică de ţinut 
minte, o pecetluia în creierul său care, într-adevăr, era ca o cutie cu 
comori şi în vreme potrivită ştia să le folosească.” Dascălul său 
lerotei îi scria după ce Sfântul Nicodim terminase deja studiile: 
„Vino, fiul meu, ca la bătrâneţe să te las după moartea mea dascăl, 
fiindcă nu am pe altul asemenea ţie vrednic.”. Câtă asemănare între 
aceste cuvinte şi cele rostite de către vestitul filosof Libaniu! Când a 
fost întrebat cine l-ar putea urma, a răspuns: „loan [Gură de aur], 
de nu l-ar fi răpit creştinii”. Şi în cazul de faţă avem de-a face cu o 
răpire, în sensul că Nicolae a fost „răpit” de Dumnezeu spre o viaţă 
mult mai înaltă decât cea de profesor - cea monahală. 

Trebuie de notat faptul că la şcoala din Smirna - mai ales 
datorită directorului acestei instituţii, lerotei Dendrinos, - circula un 
spirit anticatolic, drept pentru care exista o reţinere faţă de tot ceea 
ce însemna credinţă, cultură şi rezultate ştiinţifice apusene care 
erau dispreţuite. Totuşi tânărul Nicolae a privit cu un discernământ 
mult mai subtil această problemă. Legăturile lui cu călugării 
apuseni, precum şi cu teologia şi cultura lor în general, i-au dat 
posibilitatea să-şi facă o părere cât mai completă despre Biserica 
Romano-Catolică şi despre spiritualitatea apuseană, faţă de care se 
va exprima critic în scrierile sale de mai târziu. Cunoştea credinţa 
ortodoxă prea bine pentru a avea vreo cât de mică clătinare în ea de 
pe urma acestor contacte. Se ştie că dacă vrei să combati un lucru 
trebuie ca mai întâi să-l cunoşti. Prin aceste apropieri tânărul 
Nicolae şi-a dat seama perfect de inovațiile lor doctrinare şi i-a 
combătut mai ales cu privire la Filioque, primatul papal şi 
infailibilitatea papală, precum şi cu privire la unele practici liturgice 
greşite, cum este folosirea azimei, Botezul prin stropire şi altele. 

La Smirna a stat până în anul 1770, când s-a reîntors în Naxos 
sau, mai bine zis, a fugit din Smirna în Naxos.  Terminase oricum 


insula Naxos predicând poporului cuvântul dumnezeiesc în limba populară. 
Fratele lui era deja director de şcoală. 

* Motivul acestei fugi este acesta: în urma războiului ruso-turc din 1770, 
corăbiile turceşti au fost arse de escadra flotei ruseşti lângă Tesme [sau 


studiile şi de aceea, la întoarcerea acasă, mitropolitul Antimos 
[Vardis] al Paronaxiei îl angajează ca secretar. Acum are prilejul de 
a cunoaşte personalităţi ale vieţii duhovniceşti care îi vor marca 
întreaga viaţă. Astfel, el se apropie pentru prima dată de nişte 
călugări atoniţi - Grigorie, Nifon şi Arsenie din Peloponez. Aceştia 
se aflau acolo din următoarea cauză (dăm mai jos, pe scurt, motivul, 
deoarece aceste întâmplări îi vor marca şi lui viaţa): 

Aceşti trei părinţi au fost alungaţi din Sfântul Munte deoarece 
făceau parte din gruparea celor care susțineau că nu se pot face 
parastase duminica, întrucât este ziua Invierii Domnului şi se 
statornicise deja o tradiţie în acest sens în Sfântul Munte. De aceea 
ei au fost numiţi în chip batjocoritor „colivari”. 

Aceşti trei monahi nu numai că au reuşit să trezească în el 
idealul atonit, dar i-au dat şi primele noţiuni despre viaţa monahală, 
rugăciunea inimii şi despre toate problemele duhovniceşti adânci de 
care ei înşişi erau preocupaţi. Oricum, o privire mai clară asupra 
adevăratei vieţi duhovniceşti şi-o va forma după vizita făcută în 
insula Hydra sfântului mitropolit Macarie [Notaras] al Corintului” şi 
gheron-ului Silvestru din Cezareea - mare trăitor ascetic în viaţa 
contemplativă care va deveni primul dascăl al Sfântului Nicodim în 
ceea ce priveşte viaţa contemplativă, dusă în neîncetata rugăciune. 
Cunoscându-i şi pe aceşti doi bărbaţi sfinţi, tânărul Nicolae va 
deveni el însuşi un mare autor cu preferinţă pentru scrieri 
patristice, ascetice, îmbinând perfect în persoană lui înţelepciunea 
lui Macarie şi asceza lui Silvestru. Următoarele momente din viaţa 
lui se vor orienta după planurile făcute cu ocazia acestei întâlniri. 

Întors acasă, începe pregătirile pentru plecarea la Sfântul 


Cesme], în apropierea Smirnei. Turcii, drept răzbunare au început 
masacrarea populaţiei creştine greceşti din Smirna şi din alte oraşe din 
Asia Mică. Aşadar, era evident că Nicolae nu mai putea rămâne acolo. 

* Macarie Notaras, mitropolitul Corintului, era un bărbat virtuos, modest, 
învăţat, care a adus multe foloase neamului său. Viaţa sa a ajuns să fie 
recunoscută în tot Răsăritul, dar mai ales în insula Hios, ca una vrednică de 
urmat. Spun mai ales în Hios deoarece aici a trăit mulţi ani şi a şi trecut la 
Domnul. Sfântul Nicodim l-a găsit în insulă Hydra deoarece prin anii 1769 a 
izbucnit în Grecia o revoluţie în care era amestecată politic şi Rusia. 
Revoluţia a fost înăbuşită, iar Gheorghe Notaras şi fiul lui, Macarie, au fost 
învinuiți de tulburare. Ca să scape, s-au refugiat în Kefalonia, apoi în Zante 
unde au rămas trei ani. Fiind hirotonit mitropolit, Macarie s-a dus în Hydra şi 
a trăit în linişte la mănăstirea Născătoarei de Dumnezeu până când s-a 
încheiat pacea între ruşi şi turci. Atunci veni la Hios unde a stat câtva timp, 
plecă la Muntele Athos şi Patmos - unde rămase zece ani. Viaţa acestui 
bărbat sfânt a fost scrisă de Atanasie din Paros. Ziua de prăznuire este 17 
aprilie. 


Munte. Suntem în anul 1775, când avea 26 de ani. lată însă că 
vrăjmaşul binelui, diavolul, care nu doreşte de fel mântuirea cuiva, 
îi întinde curse. Ce se întâmplă? Nicolae, coborând la țărm, găsi o 
corabie care tocmai urma să plece la Sfântul Munte. Dădu slavă lui 
Dumnezeu pentru această descoperire şi intră în vorbă cu corăbierii 
rugându-i să-l ia şi pe el cu ei. Aceştia acceptară, iar el plecă să-şi 
aducă bagajul de acasă. Intre timp - ori că au uitat de promisiunea 
făcută, ori că s-au gândit că nu are bani pentru călătorie - corăbierii 
pornesc la drum fără să-l anunţe. Nicolae însă se întorsese chiar 
atunci şi, văzând cum se depărtau, se aruncă în apă plângând şi 
porni înot după ei. Marinarii s-au speriat şi, întorcându-se înapoi, l- 
au luat cu ei. Văzându-se izbăvit, viitorul sfânt aghiorit s-a pus pe 
rugăciune întreaga călătorie ca să-i păzească Dumnezeu de alte 
ispite. Dumnezeu, Care iubeşte pe cei blânzi şi smeriţi, i-a ferit de 
necazuri, furtuni şi alte greutăţi pe tot parcursul drumului şi, 
dându-le vânt bun, în scurt timp au ancorat la ţărmul Sfântului 
Munte Athos. Se poate ca tânărul Nicolae să fi rămas uimit văzând 
uriaşele mănăstiri care se înălţau ca nişte cetăţi bizantine ale 
evlaviei în care Dumnezeu era lăudat necontenit. Urmând sfatul 
bătrânului Silvestru intră ca vieţuitor în mănăstirea Dionisiu. Cu 
toate că în acel timp viaţa din ea era idioritmică - adică de sine - 
totuşi vieţuiau aici părinţi îmbunătăţiţi şi sporiţi în asceză printre 
care străluceau Hagi Macarie şi Hagi Avramie. Tot aici se cunoaşte 
şi cu viitorul său biograf - ieromonahul Eftimie - care locuia în 
Capsala“. 

Nicolae ajunse curând iubit de toți vieţuitorii mănăstirii care-i 
vedeau evlavia, râvna şi ascultarea pe care o avea. Prima ascultare 
a fost aceea de citeţ şi secretar al mănăstirii. După aproximativ doi 
ani este tuns rasofor şi primeşte şi noul său nume - Nicodim =, 
tunderea fiind făcută de preotul Iosif. După ce îşi îndeplinea 
sârguincios ascultările date, cea mai mare plăcere a lui era să se 
retragă în bogata bibliotecă a mănăstirii unde se adâncea în studiul 
duhovnicesc al Sfinţilor Părinţi, cercetând numeroase şi interesante 
manuscrise. 

Din minuţioasele cercetări întreprinse de învățatul monah 
Teoclit Dionisiatul [cunoscut cititorilor români mai ales prin cele 
două cărţi ale sale de mare valoare duhovnicească Dialoguri la 
Athos] a rezultat că pe multe manuscrise se găseşte însemnarea 
caracteristică: „Manuscrisul a fost citit de mine, Nicodim din 
Naxos”. lar pe o altă carte, scrisă de Sfântul Dionisie Areopagitul, 
scrie: „Am citit această carte sfântă slăvită şi plină de învățături 
tainice ale Duhului şi m-am folosit foarte mult. Nicodim, monahul 


* Regiune pustie, aflată aproape de Kareya, capitala Sfântului Munte. 


din Naxos” (A se vedea multitudinea de citate din lucrările Sfântului 
Dionisie, prezente şi în cartea de faţă!) 

Prin anul 1777 primeşte vizita Cuviosului mitropolit Macarie al 
Corintului care se afla la Sfântul Munte pentru închinare şi, cum îl 
cunoştea din insula Hydra, s-a hotărât să-l vadă. S-au întâlnit la 
Kareya în chilia Sfântul Anton. După ce au petrecut mult timp 
hrănindu-se din duhovniceştile bucate, adică din cuvintele Sfinţilor 
Părinţi, Macarie îi propune să înceapă să scrie cărţi şi aceasta din 
două motive: 1) Ca să ferească de praful uitării şi ignoranței 
scrierile patristice pe care nu le mai citea aproape nimeni. 2) Spre a 
ajuta poporul grec proaspăt ieşit de sub cotropitorii turci şi care 
avea o nevoie uriaşă de această hrană spirituală. Prima lucrare pe 
care a luat-o Sfântul Nicodim a fost diortosirea Filocaliei. Trebuia să 
alcătuiască un prolog şi scurte introduceri privind vieţile Sfinţilor 
ale căror scrieri erau cuprinse în această carte. 

După ce s-a despărţit de acest mare mitropolit şi s-a reîntors 
acasă la Mănăstirea Dionisiu, a auzit aici pe părinţi vorbind cu mare 
evlavie despre obştea întemeiată în Moldova de către Sfântul Paisie 
de la Neamţ. De fapt în tot Muntele Athos se vorbea de el ca despre 
un părinte foarte îmbunătăţit. Şi cum Sfântul Nicodim se asemăna 
albinei care culege miere din cele mai bune flori, s-a hotărât să 
meargă să-l întâlnească pentru a putea primi de la el sfaturi 
duhovniceşti despre viaţa cea călugărească. Dumnezeu a vrut însă 
altfel. Şi iată ce s-a întâmplat: nici nu a apucat să se depărteze 
corabia prea mult de limanul Sfântului Munte când a fost cuprinsă 
de o furtună aşa de grozavă încât a fost în primejdie să se scufunde. 
Au reuşit totuşi să ajungă până la insula Thassos. Coborând aici, 
Nicodim îşi schimbă gândul de a mai pleca, văzând în această 
furtună un semn dumnezeiesc. Se întoarce astfel din cale ca să 
îndeplinească marea sa operă spre binele Bisericii lui Hristos. Ajuns 
din nou în Muntele Sfânt, nu s-a mai întors la Dionisiu şi a rămas 
puţin timp la chilia Sfântului Atanasie din Kareya. Când a aflat de 
venirea bătrânului Arsenie (pe care îl cunoştea de la Naxos), s-a dus 
la el intrând în ascultare. A vieţuit mult timp în deplină supunere la 
schitul Mănăstirii Pantocrator. Când Arsenie se hotărăşte să se 
retragă pentru un an în insula Shiropoula, Sfântul Nicodim îl 
însoţeşte. Aici, într-un cadru natural foarte aspru, fără nicio carte 
sau alt ajutor, scrie către vărul său, episcopul lerotei din Evrip, o 
minunată carte - o adevărată enciclopedie duhovnicească - care 
dovedeşte prin bogăţia ei vasta sa cultură atât teologică, cât şi 
filosofică, dar mai ales experienţa sa personală în viaţa 
duhovnicească cu privire la rugăciunea inimii şi la contemplaţie. 
Avea numai 32 de ani. El expune în ea o sinteză a tuturor 


învățăturilor duhovniceşti ale Sfinţilor Părinţi, arătate printr-un 
mare număr de citate şi texte însoţite de referinţe exacte. El învaţă 
cum se poate dezrobi mintea de înlănţuirea plăcerilor simţurilor, 
pentru a-i permite înălţarea prin rugăciunea inimii la cugetările 
duhovniceşti ale contemplaţiei. În timpul petrecut în această insulă 
de o sălbăticie înfricoşătoare, Sfântul a înfruntat atacurile puternice 
şi directe ale dracilor care căutau să-l distrugă. Dar el îşi păzea 
mintea şi nu-şi ridica capul din cartea sa decât pentru a râde de 
încercările lor neputincioase. 

(Mai pe larg despre această carte a se vedea şi în expunerea 
pe larg a tuturor operelor sale, la numărul 9). 

Întors înapoi la Sfântul Munte, este tuns în schima cea mare 
de duhovnicul său Eftimie şi se stabileşte în „chilia lui Theona” ce 
aparţinea de Mănăstirea Pantocrator. Aici primeşte şi un ucenic, tot 
din Naxos, călugărit mai târziu sub numele de Ierotei. El stă sub 
ascultarea Sfântului vreo şapte ani. 

Aşa de mult dar primise de la Dumnezeu spre a scrie, încât, 
după cum ne spune biograful său, neglija să se şi hrănească. De 
aceea vecinii săi îi purtau de grijă cu cele de mâncare. Când scria, 
era aşa de absorbit încât nu simţea nimic în jurul său. Într-o zi, un 
călugăr, venind la el şi găsindu-l lucrând, i-a pus o bucată de pâine 
proaspătă în gură. Seara, când a trecut din nou, l-a găsit pe Sfânt în 
aceeaşi poziţie, cu bucata de pâine în gură, ca şi când n-ar fi avut 
nimic. De multe ori a avut şi lupte pe faţă cu demonii care îl 
invidiau şi îl duşmăneau pentru că, prin tot ceea ce făcea şi trăia, 
prin activitatea sa scriitoricească se opunea lucrării diavolului, 
luminând pe mulţi călugări şi creştini cum să lupte împotriva celui 
rău. Chiar dacă nu a fost preot, acest mare Sfânt a avut harisma 
discernerii gândurilor, a povăţuirii sufletelor şi a înainte-vederii. Zi 
de zi, toţi cei care erau răniţi de păcate sau de apostazie, neglijând 
episcopii şi duhovnicii lor, alergau la ascetul din Capsala pentru a 
găsi vindecare şi mângâiere sufletească. Şi veneau nu numai 
călugări, ci şi mireni sosiți de departe, astfel încât Sfântul a ajuns să 
se plângă că nu se mai poate ruga cum se cuvine, dorind să plece la 
pustie. Lumina însă nu se poate ascunde sub obroc. 


Ajuns la vârsta de 57 de ani - adică prin 1806 - era foarte 
epuizat. Scrierile lui puteau umple de acum o bibliotecă. Era 
cuprins de o aşa slăbiciune încât nu se mai putea întări cu niciun fel 
de mâncare. Cauza? Nevoinţele pentru luminarea poporului drept- 
credincios prin scris şi asprimea vieţii, mai ales din cauza 
nehrănirii'. Nu ieşise nici acum din „vizorul” neadormit al 


* Sfântul Nicodim era un mare postitor, mâncând numai orez, linte 


diavolului. Nişte călugări atoniţi şi chiar Patriarhul Grigorie al V-lea 
îi acuză de erezie pe Sfântul Nicodim, Atanasie din Paros şi alţi trei 
colivari. Se apără cu ultimele puteri scriind o Mărturisire de 
credință sau Apologia, apărută la Veneţia în 1819. El începe cu 
aceste cuvinte: Ingrozitor lucru este pizma. Ea a fost cea care a 
provocat învinuirile de erezie aduse lui însuşi şi colivarilor. Pentru a 
răspunde lor, el începe printr-o mărturisire de credinţă în 12 
articole în care îşi mărturiseşte credinţa în toate dogmele Bisericii 
Ortodoxe. Apoi, în prima parte el vorbeşte despre pomenirea 
morţilor - obiect de controverse în lumea atonită a acelui moment - 
şi despre însemnătatea duminicii, care interzice săvârşirea acestor 
pomeniri în această zi, ele fiind fixate - prin tradiţie - în ziua de 
sâmbătă. În partea a doua el înfruntă atacurile personale. Două 
pasaje din Deprinderi duhovniceşti (Hristos a profesat o meserie de 
artizan şi povestirea cu magii şi cu minunile săvârşite în Persia la 
Naşterea Domnului) au surprins şi au stârnit revoltă în mod 
nejustificat. Iar în apologia finală - prezentă şi în cartea de faţă - 
răspunde celor care fuseseră miraţi de o notă publicată în Războiul 
nevăzut. 

La 13 aprilie 1807 egumenii celor douăzeci de mănăstiri ale 
Sfântului Munte au dat Sfântului Nicodim o scrisoare ce adeverea 
credinţa lui ortodoxă şi supunerea faţă de Biserica lui Hristos. Prin 
aceasta se ştergea orice învinuire că el s-ar li abătut de la dreapta 
credinţă.” 

Iată însă că starea sa de sănătate sc înrăutăţeşte mult. Chiar le 
spunea celor mai apropiaţi lui: „Domnul mă cheamă! Sunt sătul de 
această lume!” Din zi în zi, boala se întindea în tot corpul său, iar el 
repeta cu voce tare rugăciunea lui lisus, cerându-şi iertare în faţa 
fraţilor că nu şi-o mai poate ţine în taină. Spunea deseori: „lertaţi- 
mă, părinţii mei, mintea mea este covârşită de oboseală şi nu mai 
poate spune rugăciunea în taină, de aceea o rostesc cu glas tare. 
Viaţa mea merge spre sfârşitul ei, iar Sfântul Dumnezeu să vă 
răsplătească pentru dragostea şi pentru osteneala voastră, pentru 
tot ce aţi făcut pentru mine, păcătosul.” O, câtă dragoste şi câtă 
bunătate şi smerenie iese din aceste cuvinte prea smerite! În anul 
1809, zorii zilei de 14 iulie au fost ultimii din viaţa pământească a 
Sfântului. 

După ce s-a spovedit şi s-a împărtăşit, a luat în mână Sfintele 


fiartă, apă cu miere şi măsline. Era îmbrăcat rău şi încălţat cu opinci. 

== Chiar şi din aceste ispite se vede că Sfântul Nicodim a păstrat linia 
Sfinţilor Părinţi. Astfel, au fost acuzaţi de erezie şi chiar exilați Sfântul 
Simeon Noul Teolog, Sfântul Ioan Gură de Aur, Sfântul Teodor Studitul şi 
mulţi, mulţi alţii. 


moaşte ale lui Partenie şi ale Sfântului Macarie de Corint şi 
îmbrăţişându-le cu lacrimi le-a adresat această rugăciune: „Voi aţi 
plecat la cer şi păstraţi virtuțile pe care le-aţi semănat pe pământ, 
gustând deja slava Domnului nostru. Eu sufăr din cauza păcatelor 
mele! Pe voi, care aţi fost părinţii mei, vă rog să stăruiţi pentru 
mine pe lângă Domnul, ca El să aibă milă de mine şi să mă aducă 
unde sunteţi şi voi.” Trebuie spus şi acest lucru care ne 
încredinţează de locul pregătit lui: după ce s-a împărtăşit, a 
dobândit o linişte cerească, faţa a început să-i strălucească, iar din 
ochi să-i curgă lacrimi de bucurie. Cei prezenţi, mirându-se de 
această schimbare - căci văzuseră mai înainte cât de mult suferise 
Sfântul de pe urma durerilor grozave -, l-au întrebat: „Ai odihnă, 
Părinte?” Iar el a răspuns: „Eu am făcut să intre Hristos în mine! 
Cum să nu am odihnă?” şi şi-a dat sfântul suflet' în mâinile 
Domnului pe Care L-a iubit atât de mult. 

Astfel, Cuviosul părintele nostru Nicodim, trăind ca un sfânt şi 
murind ca un cuvios, ne-a lăsat în urmă o mare moştenire, o mare 
mângâiere. Când şi-a dat sufletul, unul dintre cei prezenţi a strigat: 
„Era mai bine dacă ar fi murit astăzi mii, decât Nicodim!” Dar chiar 
dacă astrul este ascuns, razele sale nu vor înceta să lumineze 
Biserica, iar cărţile sale rămân un izvor permanent de învăţătură, 
de mângâiere, de încurajare pentru împlinirea vieţii în Hristos. 

Anii s-au scurs, însă faima Sfântului creştea pe zi ce trece. Aşa 
încât pe 31 mai 1955 a avut loc canonizarea oficială a acestui mare 
Părinte. Şi zic oficială pentru că el era de mult canonizat de către 
credincioşii care-i citeau cu multă evlavie cărţile, folosindu-se 
sufleteşte foarte, foarte mult. Iată, din relatările părintelui Olimp N. 
Căciulă, cum a decurs canonizarea: 

„In ziua de 14 iulie 1955 pomenirea sfântului a fost 
sărbătorită pretutindeni în bisericile de limbă greacă, dar ea s-a 
sărbătorit cu solemnitate deosebită la Kareya, capitala Sfântului 
Munte. 

Încă din ziua de 2 iulie 1955 Sfântul Sobor de la Kareya a luat 
hotărârea de a chema toate mănăstirile şi schiturile din Sfântul 
Munte să ia parte la cea dintâi sărbătorire a Sfântului, fixată prin 
hotărârea sinodală patriarhală pentru ziua de 14 iulie. 

Cu începere din ziua de 12 iulie mulţime de oaspeţi au sosit la 
Kareya: stareţi şi întâistătători ai mănăstirilor din Sfântul Munte, 
delegaţii de monahi din partea schiturilor, precum şi clerici şi 
credincioşi nenumărați din afara Sfântului Munte. Din partea 
Patriarhiei Ecumenice a participat o delegaţie formată din I.P.S. 


* Locul exact al săvârşirii Sfântului Nicodim din această viaţă a fost 
chilia Scurti din capitala Sfântului Munte, Kareya. 


Mitropoliţi Iacob al Decrelor şi Ieronim al Rodopolei. 

Delegaţia patriarhală a fost întâmpinată în Kareya în ziua de 
13 iulie, la orele 8 dimineaţa, de toţi cei de faţă, în sunetul tuturor 
clopotelor din capitala Sfântului Munte, în faţa metocului mănăstirii 
Iviron, de unde s-au îndreptat cu toţii către casa Sfântului Sobor, 
unde Î.P.S. Mitropolit al Decrelor a îmbrăcat mantia arhierească şi, 
intrând în sala cea mare a Sfântului Sobor, delegaţia patriarhală a 
luat loc de o parte şi de alta a renumitei icoane a Maicii Domnului 
«Axion Estin», lângă care se găsea şi capul Sfântului Nicodim 
Aghioritul. 

A urmat o scurtă slujbă religioasă, la sfârşitul căreia primul 
secretar al Sfântului Sobor a dat citire scrisorii de împuternicire cu 
care fusese încredinţată delegaţia patriarhală de a reprezenta 
Patriarhia Ecumenică la sărbătorirea celei dintâi prăznuiri a 
amintirii Sfântului. După aceasta, delegaţia patriarhală a fost 
salutată în numele Sfântului Sobor de către reprezentantul Marei 
Lavre, proigumenul Nicandru, căruia i-a răspuns în cuvinte 
mişcătoare Î.P.S. Mitropolit al Decrelor. 

Slujba propriu-zisă a prăznuirii Sfântului Nicodim Aghioritul 
a început la orele trei după-amiază. S-a format o procesiune care 
în sunetele clopotelor şi în melodiile armonioase ale cântăreților a 
pornit de la casa Sfântului Sobor către metocul mănăstirii Vatoped, 
unde se găsea loc mai larg, deoarece biserica principală a Sfântului 
Sobor se afla în reparaţie. În faţa bisericii Sfântului Sobor 
procesiunea se opreşte pentru prima oară, iar Î.P.S. Mitropolit al 
Decrelor se roagă: «pentru Arhiepiscopul nostru Athenagora...», 
«pentru pururea pomeniţii împărații noştri Nichifor şi loan... 
ctitorii bisericii Sfântului Sobor», în care de-a lungul veacurilor s-au 
înălţat atâtea slujbe către Dumnezeu, în care s-au îmbisericit atâţia 
monahi şi însuşi Sfântul Nicodim fusese tuns ca monah. 

Procesiunea se opreşte în faţa bisericii metocului mănăstirii 
Vatoped, unde se face slujba Vecerniei celei Mari, iar mai târziu, la 
orele două din noapte, slujba Utreniei, după obiceiul bizantin 
îndătinat în Sfântul Munte. 

A doua zi, la Sfânta Liturghie, după citirea Sfintei Evanghelii, 
cel dintâi dintre preoţi dă citire actului sinodal patriarhal de 
canonizare a Sfântului Nicodim. Sfânta Liturghie continuă după 
aceea, iar la terminarea ei procesiunea se înapoiază la casa 
Sfântului Sobor, unde a avut loc o recepţie, în timpul căreia I.P.S. 
Mitropolit al Decrelor într-o înălţătoare cuvântare a subliniat 
însemnătatea pentru Ortodoxie a Sfântului Munte ca centru de 
cultură şi ca chivot de valori morale universale. 

Cea dintâi prăznuire solemnă a amintirii Sfântului Nicodim 


Aghioritul a fost încheiată printr-o lungă şi documentată cuvântare 
de către arhimandritul Gavriil, igumenul mănăstirii Dionisiu, şi 
raportată Sfântului Sobor. 

Nicodim Aghioritul este monahul virtuos, marele învăţător, 
săracul, ascetul, cel bogat întru înţelepciune, cel sever întru 
nevoinţe şi dulce întru învăţătură, marele filosof al trăirii noastre 
monahale, înțeleptul învăţător şi conducător al vieţii celei după 
Dumnezeu; cel ce a stăruit în chip deosebit în ceea ce priveşte 
vieţuirea noastră şi s-a cufundat mai mult decât toţi în înţelegere şi 
în viziune, în pătrunderea în cele mai dinăuntru ale sufletului 
aghioritic şi care cu harul lui Hristos a recomandat cele trebuitoare 
pentru vindecarea celor bolnavi sufleteşte şi cele cuvenite celor ce 
se luptă pe calea nevoinţelor monahiceşti. Nicodim, adâncul 
vizionar al exerciţiilor spirituale în lupta cu trupul, cu lumea şi cu 
diavolul, este dintre ostaşii lui Hristos, luptătorul cel neînvins, 
marele tâlcuitor şi scriitor, noul dascăl ecumenic.” 


Importanţa Sfântului Nicodim în ortodoxie 


Misiunea Sfântului Nicodim nu a fost una dogmatică sau 
polemică. „Cercetătorii” mai noi şi-au arătat decepţia de a nu fi 
descoperit în opera lui mai multă originalitate. De ce însă? Pentru 
că în epoca lui nu acestea erau cerinţele bieţilor creştini - şi ale 
Bisericii, în general -, ci altă sarcină mult mai grea se oferea râvnei 
acestui mare cuvios: aceea de a realiza întâlnirea salutară între 
idealul de viaţă propovăduit de ortodoxie şi căutarea neîncetată a 
fiecărui creştin, care era slăbit de întuneric, de atacurile drăceşti şi 
eretice ale unor învățături străine ce invadaseră nu numai cugetele 
laicilor, ci şi lumea clericilor, iar din afară de jugul mereu mai 
apăsător al împărăției turceşti, care a împletit prin prigoanele sale 
cunună atâtor mucenici greci, în veacul al XVIII-lea şi începutul 
celui următor. Bibliografia ce încheie acest studiu - departe însă de 
a fi completă - ne arată cinstea de care s-au bucurat scrierile 
cuviosului, citat şi folosit azi ca izvor de mare autoritate de istorici 
ai spiritualităţii ortodoxe precum Irénée Hausherr, Jean Gouillard 
sau traduse în Occident cu un interes puţin obişnuit (traducerea 
engleză a Războiului Nevăzut a apărut sub titlul Unseen Warfare, 
după ediţia rusă a Sfântului Teofan). 

Contemporanii îşi arată uimirea faţă de capacitatea 
intelectuală deosebită a Cuviosului care cunoştea pe dinafară 
capitole întregi din Scripturi şi Sfinţii Părinţi, operele filosofilor, 
poeţilor, istoricilor clasici sau moderni pe care le-a putut afla în 
bogatele biblioteci ale lumii greceşti. 

lată cum este caracterizată influenţa lui în Dictionnaire de 


Spiritualité Ascetique et Mystique (litera N, col. 247-249): 

„Prin bogăţia de lucrări şi mai ales prin calitatea conţinutului 
extras spre «folosul unanim al ortodocşilor» (formulă folosită în 
majoritatea titlurilor) din comorile duhovniceşti ale Sfântului 
Munte, Sfântul Nicodim ocupă un loc de cinste în frământările 
intelectuale şi religioase din lumea greacă de după căderea 
stăpânirii otomane. 

Însetat de muncă, dedicat îmbunătăţirii comportamentului 
omenesc spre slava marelui Dumnezeu (titlul lucrărilor sale este 
deseori încoronat prin doxologia trinitară) şi mergând pe urmele lui 
Agapie Laudos, pe care l-a depăşit mai târziu, Sfântul Nicodim are 
fără îndoială meritul de a fi pus la îndemâna tuturor, clerici, laici, 
călugări îndeosebi, bogăţiile spiritualităţii patristice îngropate încă 
în manuscrise sau puţin accesibile în formele lor originale, în tot 
cuprinsul Ortodoxiei. In ceea ce priveşte realităţile lumeşti, 
atitudinea sa, moştenită de la Părinţii pustiei şi din tradiţia athonită 
cea mai severă, poate părea inumană, trimiţându-l pe Bătrân în cu 
totul alte vremuri. Şi nu e mai puţin adevărat că neobositul Nicodim 
s-a ostenit mult să integreze isihasmul palamit în curentele cele mai 
clasice ale spiritualităţii Bibliei şi Sfinţilor Părinţi şi a pus 
fundamentele renovării filocalice în întreaga Biserică Ortodoxă.” 

În încheiere vom arăta şi care au fost legăturile lui cu 
pământul românesc. Doar o precizare se cuvine făcută: aceste 
legături au fost - şi sunt - de două feluri: o legătură duhovnicească 
şi una scriitoricească. Cea mai adâncă şi mai trainică legătură este, 
desigur, cea sufletească. Se ştie că încă din primii ani ai vieţii 
monahale, Sfântul Nicodim a dorit să intre în obştea Sfântului 
Paisie de la Neamţ. Nu a putut, însă Dumnezeu, ca o mângâiere - 
spunem noi - a lucrat în felul acesta: 

Cei din urmă ucenici ai săi, fraţii Neofit şi Ştefan, erau 
cuţovlahi. Pe braţele lor şi-a încredinţat Sfântul Nicodim sufletul în 
mâinile Domnului. Cealaltă legătură o putem trasa astfel: Cuviosul 
îşi începuse opera cu dorinţa de a o săvârşi pe pământul Moldovei; 
păstrase conştiinţa activităţii monahismului în Ţările Româneşti şi 
putea scrie în legătură cu lucrarea lăuntrică: „Dumnezeiescul - 
Grigorie Sinaitul nu numai pe monahii Sfântului Munte i-a învăţat 
lucrarea aceasta, ci, de la Sfântul Munte începând, a mers învățând 
lucrul acesta până la Ţara Românească”; pregătise pentru tipar 
cartea de pedagogie creştină a lui Grigorie Dascălul - ucenic şi el 
de-al Stareţului Paisie -, fusese tălmăcit încă din timpul vieţii în 
româneşte. O ediţie completă a operei sale tradusă în limba română 
- apel pe această cale cunoscătorilor de limbă greacă! -, cu folosirea 
vechilor traduceri nemţene, pe care şi noi le-am folosit, ar însemna 


cel mai frumos prinos de cinstire pe care l-am putea aduce amintirii 
cuviosului dascăl, căruia Biserica noastră îi datorează atât de mult. 
Rugăm pe această cale pe cititorii acestei cărţi să ne ierte greşelile 
pe care le vor găsi cu credinţa că ele nu s-au făcut nicidecum în 
chip voit. 


Dăm mai jos bibliografia scrierilor Sfântului Nicodim pe care, 
pentru a fi mai uşor de parcurs, am împărţit-o în două: 1) Opera 
scrisă a Sfântului Nicodim Aghioritul şi 2) Creaţii în domeniul 
imnografiei şi al slujbelor bisericeşti. 


1. Opera scrisă a Sfântului Nicodim Aghioritul 


1. În anul 1782 apare la Veneţia prima ediţie a Filocaliei, în 
două volume. Sfântul Nicodim a primit textul Filocaliei de la Sfântul 
Macarie al Corintului, care i l-a încredinţat să-l revizuiască pentru 
a-l face bun de tipar. Sfântul Nicodim nu numai că a revizuit textul 
Filocaliei, dar a alcătuit şi un studiu introductiv pentru întreaga 
operă, precum şi introduceri biografice la fiecare dintre autorii 
scrierilor incluse in Filocalie. 

2. În anul 1783 a apărut la Veneţia cartea Fverghetinos. Cartea 
aceasta, care este de fapt, ca şi Filocalia, o colecţie cuprinzând 
învățături din Sfinţii Părinţi precum şi întâmplări din viaţa unor 
sfinţi, a fost alcătuită pentru prima dată de un monah cu numele de 
Pavel, ctitor al mănăstirii Maicii Domnului Binefăcătoarea, de unde 
şi numele «Everghetinos» dat acestei colecţii. Prima ediţie din 1783 
a fost urmată de a doua, la Constantinopol, în anul 1861, şi apoi de 
o alta la Atena în 1900-1901, iar ultima ediţie a fost cea din Atena în 
patru volume, începând cu 1959, sub îngrijirea ieromonahului 
Victor Maici, stareţul unei mănăstiri aproape de Atena care a editat 
şi multe alte cărţi patristice. 

Cartea FEverghetinos a fost înmânată lui Nicodim Aghioritul de 
către Macarie din Corint cu ocazia vizitei sale la Athos, pe la 1777. 
Nicodim a corectat cartea de unele erori, ţinând seama de 
manuscrisele corecte găsite în mănăstirea Cutlumuş, şi i-a scris şi o 
prefaţă, în care lăuda pe Sfinţii Părinţi care au luptat împotriva 
ispitelor, s-au curăţat şi s-au luminat prin harul dumnezeiesc. 

3. În anul 1790 la Veneţia se publică: Lucrări aflate ale 
Cuviosului de- Dumnezeu-purtătorului Părintelui nostru Simeon 
Teologul cel Nou. 

Scrierile Sfântului Simeon din ediţia aceasta sunt împărţite în 
două grupe: prima grupă cuprinde cuvântările sale, iar a doua 
cuprinde opera sa poetică. Ediţia făcută de Sfântul Nicodim îşi 


păstrează valoarea ei, fiind utilă mai ales credincioşilor simpli, 
calitate pe care, de altfel, Sfântul Nicodim a urmărit-o în scopul 
zidirii duhovniceşti a poporului drept-credincios, care era, mai ales 
în epoca sa, necunoscător al învățăturilor Bisericii privitoare la 
viaţa duhovnicească. 

4. În anul 1794 a apărut la Veneţia Cartea foarte folositoare 
pentru suflet, împărţită în trei părţi, dintre care cea dintâi cuprinde 
învăţătura scurtă şi practică pentru duhovnici, adică în ce fel să 
facă o spovedanie rodnică. Partea a doua conţine canoanele 
Sfântului loan  Postitorul, explicate corect împreună cu alte 
(învățături) necesare. Partea a treia constă din sfaturi bine scrise şi 
scurte către penitent, adică în ce mod se cuvine să se spovedească 
etc. 

5. În anul 1796 s-a tipărit la Veneţia în prima ediţie cartea 
intitulată: Cunună Pururea Fecioarei sau Noul Theotocarion. O 
asemenea carte exista deja editată de monahul Agapios din Creta. 
Sfântul Nicodim, însă, luând ca bază de plecare cartea lui Agapios 
şi completând-o cu alte culegeri din bibliotecile Sfântului Munte, a 
realizat această carte ca o operă completă, cuprinzând canoanele 
pentru Maica Domnului ale celor opt glasuri ale Octoihului şi 
distribuite pentru fiecare din cele şapte zile ale săptămânii. 

6. Tot în anul 1796 şi tot la Veneţia a apărut, de asemenea în 
prima ediţie, şi lucrarea intitulată : Cartea foarte folositoare de 
suflet, care se numeşte Războiul nevăzut. Cartea aceasta a avut, 
poate, cea mai mare circulaţie dintre toate cărţile Sfântului 
Nicodim. De la prima ediţie (1796) până la ultima apărută în 1965 
la Volos au fost tipărite foarte multe ediţii, în limba greacă şi în 
diferite alte limbi. 

Cartea Războiul nevăzut constituie un «manual de viaţă 
spirituală (duhovnicească)». Este redactată metodic şi sistematic şi 
se adresează deopotrivă celor începători în viaţa duhovnicească, 
precum şi celor avansați, pentru că prezintă îndrumări pentru 
ambele niveluri de viaţă spirituală. O altă calitate a acestei scrieri 
este faptul că împleteşte foarte armonios temele practice cu cele 
teoretice din viaţa duhovnicească, făcând pe cititor să se ridice de 
la probleme de fiecare zi la analiza experienţelor duhovniceşti şi să 
ajungă la o edificare spirituală concretă. O adevărată îmbogăţire de 
valoare a cărţii o constituie notele, care uneori cuprind fragmente 
de texte patristice, exprimând, în general, păreri ale Sfinţilor Părinţi 
asupra problemelor dezbătute, iar alteori explicaţii şi tâlcuiri ale 
Sfântului Nicodim, tot în spiritul patristic şi tot cu privire la 
problemele în discuţie. 

Putem deci afirma pe drept cuvânt că această scriere, în forma 


în care a ieşit din mâna Sfântului Nicodim, îşi îndeplineşte întocmai 
scopul de a învăţa şi a conduce pe omul credincios către 
«desăvârşirea creştinească», temă pe care o tratează autorul 
imediat după prolog. 

7. În anul 1800 a apărut în primă ediţie, la Leipzig, colecţia de 
canoane a Bisericii Ortodoxe, numită pe scurt Pidalionul. Este una 
dintre cele mai însemnate cărţi ale Sfântului Nicodim. Titlul ei 
complet este următorul: Cârma corabiei duhovniceşti celei una, 
sfântă, sobornicească şi apostolică Biserică a ortodocşilor, adică 
toate sfintele canoane ale sfinţilor şi întru toţi lăudaţilor Apostoli, 
ale sfintelor Sinoade ecumenice şi locale şi ale Sfinţilor Părinţi. 

Tipărirea cărţii a pricinuit autorului ei principal o mare 
supărare, din cauza unor adaosuri la comentariile sale la textul 
canoanelor, făcută de supraveghetorul tipăriturii, Arhimandritul 
Teodorit, care vieţuia tot la Athos. Era născut la loanina, iar în 
epoca respectivă avea renume de cărturar, dar avea idei diferite de 
ale Sfântului Nicodim referitoare la problema parastaselor, la 
îngenuncherea de duminică şi altele. Aflându-se la Leipzig, unde 
fusese delegat de Sfântul Nicodim să supravegheze tipărirea 
Pidalionului, a profitat de ocazie şi a introdus părerile sale 
personale, care vizau 18 locuri din Pidalion, şi anume coloanele:96, 
104, 141, 167, 183, 184, 203, 204, 212,300, 383, 399, 449, 502, 
504, 533, 548,549. Pe unele din ele se bazează şi acum partizanii 
calendarului neîndreptat (stiliştii), atât în Grecia, cât şi în România. 
Patriarhul Constantinopolului Neofit al VII-lea, care a fost coleg cu 
Sfântul Nicodim Aghioritul, la doi ani după apariţia Pidalionului a 
scris o scrisoare în care denunţă locurile falsificate de Teodorit şi 
recomandă să fie acoperite ca să nu tulbure pe credincioşi prin 
învățături care sunt opuse canoanelor sinoadelor ecumenice şi 
locale şi tradiţiilor Bisericii lui Hristos. 

8. Tot în anul 1800 a apărut la Veneţia, în prima ediţie, Cartea 
cu adevărat de mult folos sufletesc, care se numeşte Exerciţii 
spirituale etc. A doua ediţie s-a tipărit la Atena în 1809 şi a treia la 
Volos în 1957. 

Cartea aceasta îmbină foarte bine teologia, adică învăţătura de 
credinţă ortodoxă despre Dumnezeu, despre om, despre lume, 
despre căderea omului şi opera mântuitoare a lui Hristos, cu viaţa 
duhovnicească, adică cu strădaniile pentru curăţarea de patimi, 
pentru iluminare prin harul lui Dumnezeu şi, în sfârşit, pentru 
desăvârşirea în viaţa creştină, pentru mântuire. 

Este în ea o învăţătură foarte bogată, plină de referinţe la 
Sfinţii Părinţi şi scriitori bisericeşti, la teologi şi la marii învăţători 
ai vieţii duhovniceşti şi ai luptei pentru desăvârşirea omului, după 


voia lui Dumnezeu. 

9. In anul 1801 a apărut la Viena ori Veneţia cartea intitulată 
Manual de sfaturi pentru păzirea celor cinci simțuri etc. A doua 
ediţie va apare la Atena în anul 1885 sub îngrijirea călugărului 
atonit Sofronie Kehaghioglou din Redestos, care a adăugat un 
prolog propriu la textul cărţii şi a înlocuit persoana arhiereului 
căruia Sfântul Nicodim i-a adresat cartea cu persoana cititorului. A 
treia ediţie, îngrijită de Ant. Halas, a apărut la Constantinopol în 
1927; editorul a scris o introducere sub titlul <«Profeţii şi 
reformatorii», punând şi pe Nicodim în rândul marilor reformatori 
ai omenirii. O ediţie nouă a apărut la Volos, tipărită de S. Schinas, 
pe care C. Papoulidis o consideră ca a treia, ignorând-o pe cea de la 
Constantinopol din 1927. 

Cartea aceasta a fost tradusă şi în româneşte de către 
arhimandritul Dometian şi s-a tipărit la mănăstirea Neamţ în 1826, 
sub titlul: Nicodim de la Athos. Pentru păzirea celor cinci simţuri. 

Cartea îl arată pe Sfântul Nicodim ca pe un trăitor al vieţii 
spirituale, dăruit de Dumnezeu cu o capacitate intelectuală 
excepţională şi îndeosebi cu o memorie uimitoare, un om cu o 
pregătire teologică şi culturală foarte bogată, un gânditor care 
cugetă adânc şi cu preocupări foarte înălţătoare şi care, în acelaşi 
timp, se exprimă clar şi pe înţelesul tuturor. 

Dat fiind că această carte este caracteristică pentru trăirea şi 
concepţia de viaţă a Sfântului Nicodim, socotim că este util să 
redăm pe scurt conţinutul ei. 

Ea cuprinde o introducere care se referă mai mult la înălţimea 
arhieriei şi la calităţile duhovniceşti excepţionale pe care trebuie să 
le aibă un adevărat arhiereu. 

În Cap. I se arată care sunt caracteristicile specifice ale minţii 
şi trupului. Autorul face un fel de antropologie creştină şi susţine că 
Sfânta Scriptură şi Creaţia îl înalţă pe om către Dumnezeu. Dacă nu 
se întâmplă aşa, atunci înseamnă că omul este rău şi în dezacord cu 
natura şi cu chemarea sa originară. 

Cap. II se ocupă în chip special cu vorbirea despre minte. 
Totuşi mintea s-a întunecat, zice Sfântul Nicodim, la căderea lui 
Adam. Se arată în continuare cauza venirii lui Hristos şi care este 
plăcerea naturală a minţii şi cea nenaturală. 

Cap. III se ocupă cu paza văzului (importanţa văzului şi ochilor 
pentru viaţa duhovnicească) şi cu ce se întâmplă, în general, când 
omul nu este atent şi lasă ochii să vadă orice lucru păcătos, care 
deschide pofta păcatului. Apoi dă unele sfaturi prin care omul scapă 
din situaţii grele în care poate ajunge dacă nu poartă grija cuvenită 
asupra văzului său. 


Cap. IV, Cap. Vşi Cap. VI vorbesc despre paza auzului, despre 
paza gustului sau a gurii. 

Cap. VII vorbeşte despre paza simțului pipăitului. Aici insistă 
asupra problemei îmbrăcămintei feţelor bisericeşti, mai ales a 
arhiereilor care purtau îmbrăcăminte luxoasă, şi se referă la 
problema luxului în general în viaţa oamenilor Bisericii, lux care nu 
zideşte pe nimeni. 

Cap. VIII se ocupă cu paza tuturor simţurilor, în general. 
(Omul trebuie să-şi păzească simţurile, pentru că simţurile sunt 
poarta păcatului şi prin ele lucrează diavolul). 

Cap. IX vorbeşte despre paza închipuirii (a imaginaţiei sau 
fanteziei). 

Cap. X se ocupă cu paza minţii şi a inimii. Aici tratează 
importanţa inimii pentru viaţa duhovnicească şi explică în ce fel 
rugăciunea minţii coboară în inima omului. 

Cap. XI arată care sunt plăcerile duhovniceşti ale minţii. 
Capitolul acesta, care constituie partea teologică a scrierii, se 
referă amănunţit la tema care-l priveşte pe omul duhovnicesc în 
Hristos: dragostea lui Dumnezeu, dumnezeiasca Iconomie şi, în 
general, desăvârşirea în Hristos, pe care o dobândeşte prin 
folosirea corectă a minţii şi a inimii potrivit poruncilor Evangheliei. 

Cap. XII tratează despre plăcerile duhovniceşti sau satisfacţiile 
spirituale care întăresc pe cel ce luptă pentru paza simţurilor şi 
care îl însoțesc şi în viaţa veşnică. 

La sfârşitul cărţii sunt adăugate unele capitole scurte, precum: 

Despre inimă (care este schema inimii din punct de vedere 
anatomic); 

Despre minunea, dispariţiei (eclipsei) soarelui în timpul 
răstignirii lui Hristos; 

_ Evanghelia de la Vecernia din ziua Sfintelor Paşti (a doua 
Înviere), transcrisă în metru iambic (inexistentă în ediţia de la 
Neamţ, 1826); 

Apologia la textul din cartea Războiul nevăzut referitor la 
Maica Domnului; 

Exemplarul din ediţia din 1969, pe care l-am folosit, cuprinde 
în plus slujba completă şi sinaxarul Sfântului Nicodim, compuse de 
renumitul neoimnograf contemporan Gherasim Atonitul din schitul 
Sfânta Ana cea Mică. 

Acum, înainte de a prezenta părerile sau aprecierile altora cu 
privire la această lucrare, credem că se cuvine să-l lăsăm pe Sfântul 
Nicodim însuşi să ne vorbească despre cartea sa: «După cele spuse, 
acum, în această ultimă notă, pun şi eu concluzia mea despre întreg 
acest manual sfătuitor, zicând: mult s-au străduit liceele lui 


Aristotel, academiile lui Platon, stoicii lui Hrisip, grădinile lui Epicur 
şi Mitrodor şi şcolile lui Socrate şi Murator şi într-un cuvânt toate 
muzeele filosofilor moralişti, atât ale celor vechi, cât şi ale celor mai 
noi, cu scopul de a găsi în ce constă fericirea. Dar n-au putut-o afla 
pentru că unii au pus temelia fericirii în bunurile exterioare şi aşa- 
zise ale norocului, care sunt bogăţia, rangurile şi slava lumii, alţii în 
bunurile materiale, legate de plăcerile care vin din simţuri, 
sănătatea corpului, viaţa fără efort şi altele, alţii, în sfârşit, au spus 
că fericirea constă în cunoaşterea prezenţei lui Dumnezeu, a 
nemuririi sufletului şi în alte lucruri superioare. Dar toţi au fost 
departe de adevăr pentru că, dacă fericirea se găseşte, după cei 
dintâi, în bunurile legate de noroc, atunci fericirea aceasta nu este 
adevărată, ci mincinoasă şi nu rămâne pentru totdeauna, ci fuge şi 
este trecătoare, ca şi bunurile acelea pe care este întemeiată. Iar 
dacă, pentru cei de-al doilea, fericirea se găseşte în bunurile care 
plac corpului, fericirea aceasta nu este raţională, ci neraţională şi 
animală, ca şi bunurile legate de corp, care sunt aceleaşi ca la 
animale. Şi dacă, în sfârşit, fericirea se află numai în cunoaşterea 
lucrurilor dumnezeieşti, nici fericirea aceasta nu este conform 
Sfintei Evanghelii, creştinească şi intimă, ci este o fericire filosofică 
şi externă. 

Dar Cartea sfătuitorului, prin cele pe care le învaţă, prezintă şi 
legiferează o fericire adevărată, spirituală, evanghelică şi pentru 
totdeauna; legiferează adevărata fericire pentru că învaţă mintea să 
se întoarcă de la bunurile materiale şi trecătoare, să se lipească de 
cele netrecătoare şi să dorească bunurile adevărate şi permanente; 
legiferează fericirea spirituală pentru că învaţă mintea să înlăture 
plăcerile simţuale şi să se întoarcă la plăcerile spirituale, care sunt 
asemenea naturii omeneşti; legiferează fericirea evanghelică şi 
creştinească pentru că învaţă mintea nu numai să vadă lucrurile 
dumnezeieşti, ci să practice virtuțile; nici să nu cerceteze numai 
cele referitoare la Dumnezeu, ci să iubească din toată inima pe 
Dumnezeu şi prin dragoste să păstreze poruncile Sale şi să imite 
desăvârşirile Sale. Pentru că, după Apostol, agonisirea de 
cunoştinţe îl face pe om mândru, în schimb dragostea îl zideşte; cea 
dintâi are rădăcinile ei în natură, iar cea din urmă este întemeiată 
pe credinţă; cea dintâi este cunoaştere subtilă, deci nesigură, iar 
cea din urmă este experienţă, gustare, trăire şi pentru aceasta 
sigură; cea dintâi este specificul filosofilor, iar cea din urmă al 
creştinilor şi al celor ce au experienţa credinţei; sau, mai bine zis, 
pe acelea le au filosofii, dar pe acestea nu pot să le aibă. În sfârşit, 
Sfătuitorul legiferează fericirea permanentă pentru că fericirea care 
este adevărată, raţională, evanghelică este prin urmare şi 


permanentă, întrucât fericirea aceasta nu e lipsită de plăcere, care 
după Aristotel este prima însuşire a fericirii, nici nu rămâne fără 
bucurie şi veselie, pentru că, chiar dacă cel care este legat de 
această fericire are mari dureri şi necazuri, nu este împiedicat de a 
participa la înaltele rezultate ale fericirii; şi, în sfârşit, pentru că 
omul acela nu este lipsit de fericire nici în timpul morţii, iar mai 
ales după moarte va participa mai deplin şi mai desăvârşit la 
fericire în viaţa cerească». 

Episcopul Hierotheos, primind această carte, zice în a doua 
scrisoare a sa către Sfântul Nicodim: «Eşti fericit, frate, tu care în 
linişte meditezi asemenea lucruri. Dar şi eu sunt niţel fericit pentru 
că te am pe tine ca prieten şi rudă». 

O astfel de fericire am putea spune că gustă şi astăzi orice 
cititor al acestei cărţi; pentru că ea foloseşte nu numai arhiereilor, 
pe care i-a avut în vedere Sfântul Nicodim când a scris-o, ci oricărui 
creştin doritor de o viaţă duhovnicească adevărată şi de progres în 
virtute şi curăţie. 

10. În anul 1803 apare la Veneţia cartea Culegere nouă, 
care se publică în a doua ediţie în 1863, la Constantinopol, iar în 
1974 în a treia ediţie, la Atena. 

Cartea este o culegere de sinaxare sau vieţi prescurtate de 
sfinţi, şi anume de 50 de sfinţi, mai vechi şi mai noi, începând din 
primul secol al Bisericii până în secolul XVII. Este o carte de mare 
folos pentru credincioşi, pentru că, printr-o atmosferă calmă şi plină 
de căldură duhovnicească, Sfântul Nicodim reuşeşte să redea vieţile 
unora dintre sfinţii Bisericii, ale căror sinaxare, scrise de diferiţi 
Părinţi şi scriitori bisericeşti, rămâneau necunoscute pentru marea 
masă a credincioşilor, întrucât se găseau numai în anumite 
manuscrise sau colecţii foarte rare şi greu de găsit. 


11. În anul 1803 apare în prima ediţie la Veneţia cartea 
Hristoitia - Cartea bunei cuviinţe sau a bunelor moravuri. 
12; În anul 1806 apare în prima ediţie la Veneţia cartea 


numită: Tâlcuire la cele şapte epistole soborniceşti ale sfinţilor şi 
prea lăudaţților apostoli Iacob, Petru, Ioan şi Iuda. 

O lucrare conţinând interpretarea Epistolelor soborniceşti 
exista deja la Athos, alcătuită de înțeleptul Mitrofan de la 
Mănăstirea Dionisiou. Sfântul Nicodim însă a luat materialul lui 
Mitrofan, pe care l-a combinat cu interpretările lui Teofilact al 
Bulgariei (Teofilact de Ohrida) şi cu alte materiale exegetice luate 
de la diferiţi Sfinţi Părinţi, şi le-a expus pe toate la un loc, adăugând 
de asemenea şi observaţiile sale personale şi ajungând astfel să ne 
dea o tâlcuire a celor şapte Epistole soborniceşti cât mai completă 
şi cât mai pe înţelesul tuturor. 


13. În anul 1816 a apărut la Veneţia, în prima ediţie, 
Cartea lui Varsanufie sau Carte foarte folositoare de suflet, care 
conţine răspunsul la diferite întrebări puse către preafericiţii 
părinţii noştri Varsanufie şi loan. 

Din cauza nivelului duhovnicesc atât de înalt, Cartea lui 
Varsanufie nu a avut vreodată şi nici nu va putea avea o prea largă 
circulaţie în marea masă a credincioşilor. Înainte de a fi editată de 
Sfântul Nicodim, culegerea de răspunsuri circula printre călugări în 
formă de manuscrise, care, cu trecerea timpului, s-au împuţinat 
aproape până la dispariţie, încât ajunsese o carte foarte rară chiar 
şi pentru monahi. Atunci, la îndemnul confraţilor săi de călugărie, 
Monahul Anania şi leromonahii Ciprian şi Eftimie, luând un 
manuscris din biblioteca Marii Lavre, Sfântul Nicodim l-a corectat şi 
l-a tipărit, adăugând şi o expunere a vieţii Sfinţilor Varsanufie şi 
loan, după informaţiile pe care le-a scos din răspunsurile date de ei 
în numita culegere, iar la sfârşit a adăugat şi o tablă de materii 
amănunţită. 

14. În anul 1819 apare în trei volume, la Viena, prima 
ediţie a operei de exegeză la Epistolele Pauline, intitulată: Tâlcuire 
la cele patrusprezece Epistole ale Sfântului Apostol Pavel. În forma 
sa originală, această mare lucrarea fost scrisă de către 
arhiepiscopul Teofilact al Bulgariei, însă Sfântul Nicodim a corectat- 
o, a transpus-o într-o limbă mai simplă şi a îmbogăţit-o prin 
nenumărate note, după obiceiul său. În urma intervenţiei Sfântului 
Nicodim, opera lui Teofilact a devenit o lucrare foarte mare, care 
oferă posibilitatea de adâncire a gândirii teologice a Sfântului 
Apostol Pavel, care de multe ori este dificilă şi nu se înţelege fără 
explicaţiile necesare. De asemenea, din cele spuse în această operă 
credinciosul poate să înţeleagă mai bine sfaturile duhovniceşti pe 
care le dă de multe ori Sfântul Apostol Pavel destinatarilor 
epistolelor sale şi prin ei întregii Biserici. Notele explicative care 
însoțesc lucrarea constituie aproape jumătate din întreaga carte. 

15. Grădina harurilor este o altă carte a Sfântului Nicodim, 
apărută în prima ediţie la Veneţia în 1819. In ea se explică cele 
nouă ode sau cântări numite ale lui Moise, din Vechiul Testament, 
care se citesc sau se cântă combinat cu canoanele la Utrenie, în 
timpul Postului Mare. 

16. Cartea numită Mărturisire de credinţă a Sfântului 
Nicodim apare tot în 1819 şi tot la Veneţia. Cartea dezvoltă 
următoarele teme: Despre colive, Despre parastase, Despre 
privilegiul zilei de Duminică, Domnul nostru a lucrat meseria de 
tâmplar, Despre istoria magilor, Despre Taina Sfintei Euharistii. 
Sfântul Nicodim a scris această carte pentru a răspunde la 


acuzaţiile care i s-au adus că a susţinut păreri greşite, păreri care 
constituiau abateri de la credinţa ortodoxă. Ea este un fel de 
apologie sau o mărturisire de credinţă, prin care a arătat 
duşmanilor săi credinţa sa curat ortodoxă. 

17. Între anii 1819-1821 a apărut la Constantinopol, în 
două volume, opera intitulată: Tâlcuire la cei o sută cincizeci de 
Psalmi ai prorocului şi regelui David. 

Lucrarea aparţine la origine lui Eutimios Zigabenos, însă 
Sfântul Nicodim a tradus-o într-o limbă mai simplă, pe înţelesul 
poporului, după ce a corectat manuscrisul lui Eutimios Zigabenos şi 
l-a întregit cu păreri şi cu comentarii după diferiţi Sfinţi Părinţi, 
cum sunt: Sfântul Atanasie cel Mare, Sfântul Vasile cel Mare, 
Sfântul Ioan Gură de Aur, Fericitul Teodoret al Cyrului şi chiar 
Nikita, episcopul de Seres, care a trăit înainte de Eutimios 
Zigabenos (deci înainte de secolul XII). La acestea a adăugat 
nenumăratele sale note explicative şi comentarii. 

18. În anul 1836 apare la Veneţia în prima ediţie aşa- 
numita Fortodromion sau calendar. 

Este 0 carte cu conţinut direct liturgic şi care cuprinde 
comentariile canoanelor de la praznicele împărăteşti şi sărbătorile 
Maicii Domnului din cursul anului bisericesc. Este o operă foarte 
bogată şi prin traducerea făcută de Sfântul Nicodim se oferă 
credincioşilor posibilitatea de a cunoaşte şi de a-şi însuşi 
învăţăturile înalte şi teologhisirile adânci pe care le conţin aceste 
canoane din cultul Bisericii noastre ortodoxe. 

19. În anul 1844 apare la Constantinopol, în prima ediţie, 
cartea intitulată: Scara cea nouă, adică tâlcuire la cele şaptezeci şi 
cinci de trepte ale Octoihului, din diferiţi scriitori bisericeşti. 

20. În anul 1833 se publică Introducerea Sfântului 
Nicodim în scrierile Sfântului Grigorie Palama - Prologul la scrierile 
celui între sfinţi Părintelui nostru Grigorie Palama. 

La îndemnul lui Atanasie din Paros, Sfântul Nicodim a început 
să adune din diferite biblioteci scrierile Sfântului Grigorie Palama. 
Sfântul Nicodim avea o deosebită evlavie şi o înaltă apreciere 
pentru însăşi persoana Sfântului Grigorie Palama şi pentru opera sa 
teologică. 

Oricine citeşte prologul acesta rămâne uimit, constatând odată 
mai mult că Sfântul Nicodim cunoştea foarte bine literatura 
patristică în general şi în special gândirea Sfinţilor Părinţi, care 
merg pe linia teologiei mistice, teologie care începe de la 
Evanghelia Sfântului Ioan, continuă cu scrierile areopagitice, trece 
prin Marii Părinţi ai Bisericii vechi (Părinţii capadocieni şi alţii), 
ajunge la Sfântul Maxim Mărturisitorul şi culminează în secolul XIV 


cu Sfântul Grigorie Palama. 

Sfântul Nicodim nu numai că este bine informat asupra 
scrierilor Sfinţilor Părinţi amintiţi mai sus, dar este în stare să arate 
în ce constau elementele noi aduse de Sfântul Grigorie Palama în 
comparaţie cu alţi Sfinţi Părinţi. 

Referitor la scrierile Sfântului Grigorie Palama, Sfântul 
Nicodim spune că «acesta, mai mult ca oricine, este totdeauna 
creator al clarităţii...». 

Ni se pare foarte interesantă informaţia pe care ne-o dă 
Sfântul Nicodim despre moaştele Sfântului Grigorie Palama, care, 
în afară de faptul că erau făcătoare de minuni, erau cel puţin până 
la vremea sa (sfârşitul secolului XVIII) neschimbate: «Trupul 
Sfântului Grigorie se arată până astăzi la Tesalonic bine mirositor şi 
neschimbat, mai presus de legile naturii». 

Dar, din păcate, ediţia operelor Sfântului Grigorie Palama 
pregătită de Sfântul Nicodim nu s-a putut tipări, deoarece în 
tipografia din Viena, unde a fost trimis manuscrisul pentru tipărire 
s-au tipărit manifeste şi alte documente care îndemnau la revoluţie 
pe cei ce se aflau sub dominaţia otomană (proclamația lui Rigas, 
ş.a.), fapt pentru care împăratul Austriei a dat ordin să se 
desființeze tipografia respectivă. În această împrejurare nefericită 
s-au pierdut şi scrierile Sfântului Grigorie Palama, lucru de care 
Sfântul Nicodim s-a întristat foarte mult, mai ales dat fiind faptul că 
el cunoştea mai bine ca oricine valoarea operelor palamite. 

21. În anul 1928 a apărut cartea Sfântului Meletie 
Mărturisitorul, care s-a nevoit în muntele Galision, intitulată 
Abecedarul sau Paradisul. Pomenim de ea pentru că este una dintre 
cărţile copiate de Sfântul Nicodim, la care el a adăugat o prefaţă 
proprie şi unele note explicative la textul original, pe care l-a lăsat 
neschimbat. 

22, Tot de numele Sfântului Nicodim este legată şi cartea 
intitulată: Carte de mult folos sufletesc despre necontenita 
împărtăşire cu Preacuratele Taine ale lui Hristos. 

2. Creaţii în domeniul imnografiei şi al slujbelor 
bisericeşti 


a. Creaţii personale în care intră slujbele noi la diferiţi sfinţi, 
alcătuite, de el: 

1. Slujbă şi cuvânt de laudă în cinstea sfinţilor părinți 
care au vieţuit şi s-au distins pentru viaţa lor sfântă la Sfântul 
Munte, publicată în prima ediţie la Hermopolis în 1847 şi 
retipărită la Atena în 1869 şi din nou la Atena în 1897. 

2. Un alt canon Paraclitic (de mângâiere), 24 icoase şi 
traducerea cuvântului de laudă, în cinstea Sfântului Marelui 


Mucenic Gheorghe de către Andrei Criteanul, în manuscris. 

3. Canon pentru slujba Sfântului Apostol Andrei cel întâi 
chemat, în manuscris. 

4. Canon la cei doisprezece Apostoli, care de la prima odă 
la a şasea cuprinde tâlcuiri referitoare la numele fiecăruia 
dintre aceştia, iar de la oda a şasea până la a noua arată unde 
a predicat fiecare (apostol) şi care i-a fost sfârşitul. Canonul a 
fost editat într-o carte numită Grădina duhovnicească editată 
la Constantinopol 1863, p. 162, după o ediţie mai veche, în 
volumul I din Comentariile la cele patrusprezece epistole ale 
Sfântului Apostol Pavel. leromonahul Chiril, pe lângă canonul 
acesta consacrat Sfinţilor Apostoli, pomeneşte de 24 icoase tot 
în cinstea Sfinţilor Apostoli. Dar şi Sfântul Nicodim, într-o notă 
la Sinaxarul său, ne informează el însuşi că a compus 24 de 
icoase în cinstea Sfinţilor Apostoli Petru şi Pavel şi nu 
menţionează nimic la ziua de 30 iunie, când se prăznuieşte 
soborul tuturor celor 12 Apostoli. 

5. Icoase, canoane, tropare şi cuvânt de laudă la Sfinţii 
Arhangheli; 

6. Slujba pentru loan Vatatzis (4 noiembrie); 

7. Slujba Sfântului Veniamin, diaconul care a suferit 
martiriul în Persia (13 octombrie); 

8. Icoase la Sfântul Gheorghe; 

9. Canon la prăznuirea Sfântului Gheorghe inspirat din 
canonul «Ziua Invierii»; 

10. Slujba şi cuvânt de laudă la aducerea rămăşiţelor 
trupeşti ale Sfântului. Gheorghe; S. Evstratiadis spune că 
slujba aceasta s-a publicat la Atena fără indicarea anului 
apariţiei. Tot el vorbeşte despre existenţa celor două canoane 
în cinstea Sfântului Gheorghe dintre care unul este panegiric 
şi alt canon paraclitic, amintit şi de Sfântul Nicodim. Ambele 
canoane se află la Kareya (Sfântul Munte). Unul din ele 
împreună cu 24 de icoase s-a publicat la Atena în anul 1912. 
Dar în codicele nr. 39 al schitului losafeon (p. 153, 177, 219 şi 
291) există 4 canoane paraclitice consacrate tot Sfântului 
Gheorghe de către Sfântul Nicodim. 

11. Două canoane la Icoana Maicii Domnului cea 
numită «Grabnic ascultătoarea» de la Mânăstirea Dohiarion; 

Al sfintei mănăstiri  Dohiarion canon  paraclitic 
cuprinzând de asemenea şi minunile, care se cântă înaintea 
Sfintei icoanei a Stăpânei noastre Născătoare de Dumnezeu 
«cea grabnic ascultătoare»; 

În biblioteca Academiei din Bucureşti există următoarele 


manuscrise ale lui Nicodim: Al sfintei mănăstiri Dohiariu 
Canon paraclitic cuprinzând de asemenea şi minunile, ce se 
cântă înaintea sfintei icoane «cea grabnic ascultătoare» a 
Doamnei noastre Născătoare de Dumnezeu, alcătuită de 
monahul şi dascălul Nicodim din Naxos. De asemenea şi Cele 
douăzeci şi patru icoase la dumnezeieştii arhangheli revăzute 
şi mai pe urmă îndreptate cu mâna sârguitoare şi cu pana 
înțeleaptă a celui mai bun dintre dascăli şi vrednic de 
pomenire părinte chir Nicodim din Naxos. 

12. Sase canoane ale Sfântului Dimitrie Izvorâtorul 
de mir (26 octombrie); 

13. Canon pe opt glasuri la Intrarea Maicii Domnului 
în Biserică (21 noiembrie); 

14. Rugăciuni de umilinţă în ordinea alfabetică în 
formă de icoase către Domnul nostru lisus Hristos, începând 
de la crearea lumii şi până la a doua venire a Domnului, 
cuprinzând în ordine: slăvire, mulțumire, mărturisire şi cerere; 

15. Slujba Sfintei Theodosia din Constantinopol (29 
mai), Atena 1933; 

Slujba comună la cele două Sfinte Theodosia, una din 
Tikos (29 mai) şi alta din Constantinopol - slujbe făcute pentru 
biserica parohială de atunci din Naxos (locul natal al Sfântului 
Nicodim), care are hramul celor două sfinte; 

16. Slujba noului martir Theodor de la Bizanţ 
(Constantinopol), (17 februarie) care a suferit martiriul în 
insula Mitilene în anul 1795; este o slujbă deplină, alcătuită 
din stihuri la vecernia mică şi vecernia mare cu litie, stihuri la 
utrenie cu indicarea Evangheliei de citit şi cuprinzând un 
canon complet cu sinaxar, Exapostilaria, stihiri la Laude şi la 
Slavă, precum şi mărimuri, care la greci se cântă la Axion. 


17. Slujba Sfântului Teofil izvorâtorul de mir (8 
iulie); 

18. Slujba comună la cei doi sfinți Terapon (preotul 
Terapon - 27 mai şi episcopul din Cipru - 14 mai); 

19. Slujba cuviosului Teonas (4 aprilie); 

20. Slujba la cei trei cuvioşi martiri lacov, lacov şi 
Dionisie, care s-au nevoit în Etolia (1 noiembrie); 

21. Slujba Sfântului Ierotei, primul episcop al Atenei, 
(pomenit la 4 octombrie); 

22. Canon la. Sfinții trei Ierarhi: Vasile, Grigore şi 


Ioan (31 ianuarie), inedit altul decât cel folosit astăzi în 
Mineiul pe ianuarie, la slujba Sfinților Trei Ierarhi; 
23. Douà canoane la Sfântul Evanghelist Ioan, 


Lipsca (Leipzig) 1799; 


24. Slujba Sfântului Noul martir Constantin din 
insula Hydra (14 noiembrie), care a pătimit la 1800; 

25. Slujba Sfântului Marcu Eugenicul (19 ianuarie), 
care a cunoscut cel puţin patru sau cinci ediţii; 

26. Slujba la toţi martirii noi care au suferit 
mucenicia după căderea Constantinopolului; 

27. Slujba la aducerea moaştelor Sfântului Nicolae 
(22 mai), Veneția 1819, retipărită la 1851; 

28. 24 icoase (acatiste) şi canon paraclitic la Sfinții 


Apostoli Petru şi Pavel (29 iunie), Atena 1921, retipărită tot 
aici la 1925; 

29. Slujba Sfântului Polidor (3 septembrie); este 
slujba completă cu vecernia mică şi mare, cu Litia şi canon cu 
Sinaxar la Utrenie. S-a tipărit în patru ediţii. 

30. Patru canoane la Maica Domnului «Portaitisa» 
de la Mănăstirea Iviron (Sfântul Munte); trei dintre ele au fost 
publicate în anul 1907 la Ierusalim. S. Evstratiadis spune că s- 
au tipărit împreună cu alte cinci canoane tot consacrate 
icoanei făcătoare de minuni a Maicii Domnului de la 
Mănăstirea Iviron. 

31. Slujba la aflarea mâinii drepte a Sfântului Ioan 
Botezătorul; 

32. Canon paraclitic la Sfinții loan Botezătorul, 
Nicolae şi Evstratie; 

33. 24 icoase (acatiste) la cuviosul Simon izvorâtor 
de mir, din Mănăstirea Simonos Petras (Sfântul Munte), 28 
decembrie; 

34. Slujba Sfântului Simeon Noul Teolog (12 
martie); există o ediţie critică publicată de Arhimandritul 
Simeon Kutas. 

35. Slujba Sfântului şi Slăvitului Marelui mucenic 
Fanourie (27 august), Atena 1909; 

36. Canon paraclitic la Sfântul Haralambie (10 
februarie), Atena 1840; 

37. Canon paraclitic la Sfântul Ioan Hrisostom; 
canonul acesta este compus pentru a servi la praznicul 
Mănăstirii Sfântului Ioan Hrisostom din Naxos, unde s-a 
călugărit şi mama Sfântului Nicodim. A fost editat de 
mitropolitul de Mitimnis, Iacov Moliaros, la Atena, în anul 
1960. 


b) Opera de completare sau de revizuire a slujbelor mai vechi 


compuse de alţii: 

1. Slujba Sfântului Atanasie cel Mare (2 mai). Slujba 
sfinților Atanasie şi Chiril; 

2. Slujba Sfântului Anania (nepublicată); 

3. Slujba Sfintei Anastasia dătătoare de vindecare (22 
decembrie); 

4. Slujba Sfântului Antipa (11 aprilie); 

5. Slujba Sfântului Artemie (20 octombrie); 

6. Slujba, Sinaxarul şi cuvânt de laudă la Sfântul Visarion, 
episcopul Larisei (15 septembrie); 

7. Slujba Sfântului Dionisie Areopagitul (3 octombrie); 

8. Slujba Sfântului leromartir Elefterie (15 decembrie); 

9. Enhiridionul, care cuprinde stihirile prohodului, şi 
canonul din Vinerea mare (epitatie), care sunt tipărite în 
cartea Triodului şi s-au corectat cu grijă de Sfântul Nicodim şi 
canonul Invierii din luminata zi a Sfintelor Paşti, 
Constantinopol, Tipografia Patriarhiei 1800; 

10. Slujba Sfântului proroc Ilie (20 iulie), la care 
Sfântul Nicodim ne spune însuşi că a compus 15 tropare 
(stihiri) dintre care 5 la Vecernie, celelalte la Utrenie, toate 
fiind tipărite în Sinaxaristis, vol. II, p. 366-367. 

11. Slujba Sfântului Taleleu (22 mai), editată la 
Mesologhion 1878; întrucât Sfântul Taleleu se sărbătorea şi în 
insula Naxos, unde se născuse Sfântul Nicodim şi unde Sfântul 
Taleleu făcea multe minuni, el i-a completat slujba făcându-i şi 
un canon paraclitic. 

12. Slujba Sfântului Iacov, fratele Domnului 
(Duminica după Naşterea Domnului), tipărită la Veneţia, 1806, 
prin grija arhiereului Ierotei de Ioanina; 


13. Slujba Sfântului Iosif imnograful (3 aprilie) 
nepublicată; 

14. Slujba Sfântului Ciprian, episcopul Cartaginei (2 
octombrie), (tropare şi un al doilea canon), inedită; 

15. Slujba Sfintei Kyriaki (7 iulie), un canon nou, 


tropare şi un cuvânt de laudă, făcute pentru a servi la slujbele 
din metocul din Naxos, cu hramul Sfintei Kyriaki, inedite; 

16. Slujba Sfântului Chiril al Alexandriei (9 iunie), 
tropare (stihiri) ale slujbei, numai şapte sunt vechi, restul fiind 
opera Sfântului Nicodim. 

17. Slujba Sfântului Arhidiacon Lavrentie 
(Laurenţiu), (10 august), tropare şi al doilea canon; 

18. Completare şi al doilea canon la slujba Sfântului 


Meletie Mărturisitorul (19 ianuarie), publicată la sfârşitul 
cărţii Abecedarul a Sfântului Meletie Mărturisitorul, Tesalonic, 
1923, p. 617; 

19. Completare şi diortosire la slujba Sfântului 
Nifon, patriarhul Constantinopolului (11 august); e cunoscut 
rolul pe care l-a avut acest sfânt patriarh în reorganizarea 
Bisericii Româneşti la începutul secolului al XVI-lea; după 
moartea şi canonizarea lui ca sfânt, capul i-a fost adus de 
domnitorul Neagoe Basarab şi depus în biserica mănăstirii 
zidită de acesta la, Curtea de Argeş. Sfântul Nicodim ne spune 
că el a completat şi diortosit slujba mai veche a Sfântului Nifon 
la îndemnul iubitorului de Dumnezeu Kir Iosif, episcopul 
Argeşului. Slujba a găsit-o la Mănăstirea Dionisiou în Athos 
(unde se păstrează astăzi moaştele Sfântului Nifon). 


20. Completarea şi un canon la slujba Sfântului 
Partenie, episcopul de Lampsac (sărbătorit la 7 februarie); 
21. Completare la slujba Sfintei mucenițe Paraskeva 


(sărbătorită la 20 iulie), tipărită la mănăstirea Sinaia în 1877 şi 
retipărită la Atena în 1911 şi 1915 

22. Completare la canonul pe opt glasuri în cinstea 
icoanei făcătoare de minuni din Mănăstirea Iviron, aşa-numita 
«Portaitisa»; rămasă probabil inedită; 

23. Diortosire la slujba şi la istorisirea minunilor 
sfintei icoane făcătoare de minuni a Maicii Domnului din 
Mănăstirea Prousos; 


24. Completare şi al doilea canon la slujba Sfântului 
mucenic Sebastian (sărbătorit la 18 decembrie); 
25. Completări la slujba Sfântului Trifon (sărbătorit 


la 1 februarie); completarea constă în alcătuirea de noi tropare 
(stihiri), un nou canon la Utrenie, un Cuvânt de laudă, un alt 
canon paraclitic (de rugăciune), precum şi o rugăciune de 
cerere, toate în cinstea capului Sfântului Trifon care spune 
Sfântul Nicodim se păstrează. 

26. Tropare (care lipseau) pentru slujba Sfântului 
Apostol Timotei (sărbătorit la 22 ianuarie); e vorba de mai 
multe stihiri la Litie şi la Utrenie, tipărite în Sinaxaristis l, p. 
493-494. 


27. Tropare (care lipseau) la slujba Brâului Maicii 
Domnului (sărbătorit la 21 august); 
28. Patru stihiri la Vecernie pentru slujba Sfinților 


Apostoli Petru şi Pavel, tipărite în Sinaxaristis ed. cit., II, p. 
363; 
29. Cinci stihiri idiomele la Litie, pentru slujba 


praznicului zămislirii sfintei Ana (9 decembrie), tipărite în 
Sinaxaristis, vol. I, pp. 494-495; 

30. Două stihiri şi slava care se cântă la Vecernia 
din 16 august, când se sărbătoreşte aducerea din Edessa la 
Constantinopol a icoanei nefăcută de mână, a Domnului nostru 
Iisus Hristos, tipărite în Sinaxaristis, pp. 367-368; 


31. Mărimuri (Megalinarii) la praznicul Cincizecimii; 

32. Mărimuri la slujba Sfintei Hrisi (13 octombrie); 

33. Tropare (Apolitikion) la slujba Izvorului 
Tămăduirii (vineri după Paşti); 

34. Rugăciune către Sfântul Trifon, încadrată în 
slujba actuală a Sfântului Trifon din Evhologhion; 

35. Rugăciune către Sfântul Modest, Patriarhul 


Ierusalimului; aceeaşi din punct de vedere al destinaţiei ei cu 
rugăciunea Sfântului Modest din Evhologhion, unde se spune 
că e alcătuită de Sfântul Nicodim; 


36. Rugăciune de mărturisire către Domnul lisus 
Hristos şi către toţi sfinţii; 

37. Distihuri iambice, în afară de stihuri în 
Sinaxaristis-ul său; însuşi Sfântul Nicodim menţionează că a 
compus 300 de distihuri în afară de cele pentru sfinţii din 
Sinaxaristis-ul său, unde nu existau asemenea stihuri. 

38. Versuri de diferite măsuri şi diferite dialecte, la 
începutul fiecăreia din cărţile sale; 

39. Tot aici pot fi menţionate câteva cuvinte 


cunoscute care au servit la nevoile liturgice şi altele cu valoare 
literară, ca de exemplu: 
a) Cuvânt panegiric la litania Icoanei  Născătoarei de 


Dumnezeu de la Protatos; 


b) Cuvânt de laudă către Sfântul Ioan Hrisostom, alcătuit la 


aducerea moaştelor lui la Constantinopol (27 ianuarie); 


c) Traducerea Cuvântului de laudă al Sfântului Andrei 
Criteanul pentru marele mucenic Gheorghe; 
d) Cuvântări funebre la diferite prilejuri; 


Unii dintre cercetătorii operei Sfântului Nicodim afirmă că au 


existat şi alte cărţi nu numai needitate, ci mai mult, total uitate, 
despre care nu avem însă informaţii. 


Sfinte Preacuvioase Părinte Nicodim, 
roagă-te lui Dumnezeu pentru noi! 


Notă asupra ediţiei 


Transliterarea de faţă a cărţii cu titlul Carte  sfătuitoare 
pentru păzirea celor cinci simţuri, a imaginaţiei şi a inimii a fost 
realizată după textul apărut în anul 1826 la Mănăstirea Neamţ sub 
traducerea arhimandritului Dometian, stareţul Sfintelor Mănăstiri 
Neamţ şi Secu. 

În cadrul acestei transliterări am ţinut seama îndeosebi de o 
cât mai fidelă redare a textului printr-o terminologie, punctuație şi 
frazare accesibile timpului actual. In parantezele pătrate sunt 
incluse intervenţiile noastre pe text pentru a-i da cursivitate sau 
pentru a arăta opinia noastră faţă de un pasaj mai obscur. Când nu 
am putut găsi corespondent în limba actuală, am dat jos o 
însemnare. Însemnările notate cu cifre sunt ale Sfântului Nicodim, 
iar cele cu asterisc (*) sunt ale noastre. Le-am inclus în text din 
două motive: 

1) din dorinţa de a-l face mai abordabil acolo unde era 
necesar, încercând însă a nu obosi cititorul prin multitudinea lor; 

2) spre a da unele informaţii - pe scurt - asupra numelor 
proprii, a localităţilor sau a altor cuvinte. 

Din păcate, la realizarea acestei lucrări nu am putut beneficia 
decât de textul apărut la Neamţ. Celelalte reeditări nu fac decât să 
copie aproape cuvânt cu cuvânt ediţia citată, ba chiar unele scot cu 
totul unele anexe pe care Sfântul Nicodim a crezut de cuviinţă să le 
includă. 

O chestiune aparte au constituit-o pentru noi citatele 
scripturistice. După mai multe cercetări ne-am oprit la ediţia 
sinodală din anul 1914, ediţie folosită ca instrument de lucru în 
traducere de toţi marii noştri traducători, dintre care credem că 
este destul dacă-i cităm pe părinţii Dumitru Fecioru şi Dumitru 
Stăniloae. 

Menţionăm că abrevierile scripturistice au fost preluate din 
Noul Testament publicat de I.P.S. Bartolomeu Anania. 


Către cititori 
(Prefaţa ediţiei de la Neamţ, 1826) 


Primeşte cu iubirea şi dragostea ta cea obişnuită, o, preaiubite 
cititorule, această carte cu adevărat sfătuitoare şi sfinţită a 
bărbaţilor celor prea încuviinţaţi şi aleşi de Dumnezeu, unul 
alcătuind-o, iar altul (la a cărui cerere s-a alcătuit) ostenindu-se cu 
cheltuiala tipăririi în greceşte. Iar alţii, râvnind [să le urmeze] 
acelora, au tălmăcit-o şi au tipărit-o în limba română spre folosul de 
obşte; pe aceasta ţi-o aduc ţie, ca pe o felie, un colac sau o dulceaţă 
duhovnicească. 

Te încredinţez pe tine, iubite, că nu puţin te vei folosi dacă o 
vei citi adeseori, dar mai mult, dacă vei pune şi în lucrare cele 
citite, pe cât îţi va fi cu putinţă, fiindcă pe cel ce voieşte să se 
mântuiască îl sfătuieşte cum se cuvine să-şi păzească cele cinci 
simţuri, prin care, ca prin nişte ferestre, intră în inimă boldul 
păcatului care pricinuieşte sufletului moartea cea veşnică. De aceea 
Prorocul Ieremia a zis: S-a suit moartea prin ferestre (Ir 9, 20), iar 
Cuvântătorul de Dumnezeu, Sfântul Grigorie, a spus tâlcuind 
cuvântul: „Şi se păzeşte la a cincea zi (adică oaia ce se jertfeşte de 
Paşti) [?]. Jertfa este curăţitoare de simţuri, împrejurul cărora este 
războiul când primim înăuntru boldul păcatului. (în Cuvânt la Paşti) 
El numeşte simţurile căi lesnicioase spre răutate şi intrări ale 
păcatului: „Să nu se suie moartea prin ferestrele noastre, că aşa se 
numesc organele simţurilor”. (Cuvânt la Naştere). 

lar pe lângă acestea, învaţă pe fiecare cum să-şi păzească 
imaginaţia sa de chipurile şi închipuirile cele pătimaşe ale 
păcatului, cum să-şi păzească mintea şi inima de patimile şi 
cugetele rele prin rugăciunea cea de gând şi a inimii şi care sunt 
îndulcirile cele duhovniceşti şi chiar ale minţii. (Cuvânt la [Sfântul] 
Grigorie de Nyssa). 

În scurt, cartea aceasta, mai mult decât altceva, este prea 
folositoare şi prea dulce pentru suflet. Deci citeşte-o şi folosindu-te, 
frate, roagă-te lui Dumnezeu pentru mântuirea sufletească a celor 
care au dat-o la lumină spre folosul tău. lar motivul pentru care s-a 
alcătuit această carte sfătuitoare îl vei afla din cele patru trimiteri 
[scrisori] pe care le punem de aici înainte. Să fii sănătos! 


x x * 
Preacuviosului şi învățatului bărbat Kir Nicodim 


îi trimitem darul de la Domnul, iar de la smerenia mea 
rugăciunea şi blagoslovenia în Duhul Sfânt 


Într-adevăr, nu este departe de scop, ci nimereşte chiar foarte 
bine adevărul filosoful învăţător de purtări care hotărăşte că 
scaunele cele strălucite sunt prăpăstii, iar înălţările, slavele şi 
măririle rangurilor le numeşte curse, mreje şi lanţuri, chiar dacă se 
vor întâmpla să fie cele din afară sau cele dinăuntru, personale. 
Căci pe cei care s-au prins în ele îi înfăşoară cu neaşteptate 
necazuri şi ispite. Dascăl al acestor cuvinte mi s-a făcut, o, iubite 
prietene, nu cunoştinţa cea goală care percepe numai o singură faţă 
a lucrurilor, ci însăşi iscusinţa care pătrunde până în fundul 
adâncului: Căci m-am uns cu ungerea cea mare şi desăvârşită a 
arhieriei şi m-am suit pe acest scaun înalt al darului cu picior vesel - 
cum se zice -, strălucitor îngreunându-mă sub mantia cea în râuri cu 
porfiră şi aur, care poartă spânzurați pe ea clopoţeii cei sfinţiţi de 
aur, ca prin sunetul lor să producă o mai mare frică, după 
dumnezeiescul Chiril al Alexandriei. Şi ţinând tricherul în mâini, am 
dat pace poporului de la un oarecare loc preaînalt sau, după cum îl 
numeşte minunatul Avacum, de la dumnezeiasca strajă (Avc 2, 1). 
Atunci toată biserica a bătut din palme, de părea că se clatină 
[biserica] de acea răsunare ca de tunet a mulţimii. Am intrat [apoi] 
în Sfânta Sfintelor cu o atât de mare cuviinţă că nu se poate spune - 
[întocmai] ca un alt Aaron -, fiind îmbrăcat cu stiharul şi purtând şi 
mitra şi omoforul de jur-împrejur, bederniţa spânzurând-o, iar 
sacosul ridicându-l. Iar la jertfelnic am luat aminte, aducând jertfa 
şi arderea de tot cea fără de sânge a lui Hristos Cel [Ce este] mare 
Dumnezeu, Arhiereu şi Jertfă, săvârşind-o cu mâinile în Duhul şi, 
asemenea lui cu Samuil, aducându-le [? orig.] cu pace pentru popor 
şi făcându-mă slujitor al sfintelor şi al cortului celui adevărat pe 
care l-a înfipt Domnul, şi nu omul. lar Dumnezeul lui Faraon, 
hirotonindu-mă, după Moise, ocrotitor şi legiuitor al noului Israel, la 
Dânsul mă apropii şi intru înăuntrul norului, însumi făcându-mă 
văzător şi învăţător al Sfintelor Taine. Acestea sunt deci cele mai 
presus de fire grăite cu mare cinste de Grigorie Cuvântătorul lui 
Dumnezeu (Cuvântul 1, 3, 4). 

Şi, ca să rezum [cele de mai sus, voi spune că] această 
vrednicie cu care sunt îmbrăcat este strălucită şi invidiată. 

Şi cum să nu fie aşa? Cei mai mulţi, care sunt prinşi de 
dulceţile simţurilor, sunt iute atraşi [de ea]. (Nu vreau să spun [mai 
multe, ferindu-mă] de vorbirea de rău, dar [dintre] aceia care au 
ochi, unii văd pahar şi masă - după Platon -, iar alţii care nu au 
minte văd păhăruţ şi măsuţă). Cei ce gândesc, însă, văd altfel 
această problemă: aspră, grea şi foarte dureroasă. Căci aceştia ştiu 
şi încă prea bine că această rânduială nu este şi nu se numeşte 


scopul vieţii - să nu fie! -, ci mijloc de a face fapte bune, şi [nu se 
numeşte] nici început necercetat - că de multe are trebuinţă -, ci 
slujbă vinovată care pe cât este de înaltă pe atât este şi de 
primejdioasă după cum zice acelaşi Grigorie Cuvântător de 
Dumnezeu în Cuvântul 1. 

Luând şi eu - deşertul şi trufaşul [sau „netrebnicul”] - aminte 
mai înainte la acestea, m-am străpuns cu această slăvuşoară 
deşartă şi zadarnică ca şi cu o momeală ascunsă în undiţă şi, 
apropiindu-mi gura de mierea cea dulce de la suprafaţă, simt acum 
amărăciunea pelinului ce este dedesubt: „Vai mie că m-am 
îmbogăţit întru cele rele şi înălţându-mă m-am surpat” [referinţă 
neidentificată]. Acestea, aşadar, sunt [luate] de la proroci. 

Aşadar, pogorându-mă m-am suit şi suindu-mă m-am pogorât, 
aceste două stări nefiind compatibile una cu alta. Nici nu mai ştiu 
ce să zic, aşa de nedumerit sunt. Căci m-au înconjurat din toate 
părţile ispite iuți şi năvalnice şi am căzut în cumplite [greşeli] în 
atâtea câte această treaptă le are în sine de netrecut. 

Dar cea mai mare dintre aceste cumplite ispite [aşa de mare] 
încât îmi tulbură şi mintea câteodată este aceasta: nu cumva 
[vreunul] dintre cei păstoriţi [de mine] să greşească din cauza unui 
păstor [neiscusit] aşa cum sunt eu într-adevăr. Sau pentru vreo 
neştiinţă de-a mea să se piardă [unul] pentru care a murit Hristos, 
osândindu-mă [astfel] pentru pierzarea aceluia, căci din mâna mea 
se va cere sângele lui după lezechiel [(vezi Iz 3, 20)]. Căci a zis 
undeva cel plin de cele dumnezeieşti - Marele Vasile -: „Sunt 
năimiţi, şi nu păstori cei care se ocupă de propriile lor interese, cei 
care urmăresc prezentul şi nu se gândesc la viitor. Şi acum sunt 
mulţi năimiţi, care-şi vând viaţa pentru o neînsemnată şi nenorocită 
glorie.”(P.S.B. 17, Omilia XXIII-a la Sfântul Mucenic Mamant, p. 
586). 

Şi în altă parte [zice]: „Dacă cineva va lua asupra lui purtarea 
de grijă a bisericii şi nu-şi împodobeşte lucrarea cu viaţa cea 
cuviincioasă acestei dregătorii, «vaiul» îl aşteaptă şi pe acesta”. A 
spus aceasta şi un filosof prin stihuri iambice: 

Cei ce ţineţi scaunele cele înfrumuseţate 

Și vă trufiţi cu alegerile cele de acum, 

Gândiţi-vă la nescăpata pedeapsă cea mai de pe urmă, 

Căci nimic nicăieri de dânsa nu va scăpa. 

Deci fiind necăjit din pricina tuturor acestora în fiecare zi şi 
luptându-mă cu gândurile, mai că nici nu mai doresc a trăi şi mă 
silesc a striga către Dumnezeu aceste [cuvinte] ale lui David: 
Băgatu-ne-ai pe noi în cursă, pus-ai necazuri pe umărul nostru ( Ps 
65, 10). 


De aceea ca un caic' cu neiscusit cârmaci fiind prins în mijlocul 
noianului [torentului] şi izbit de atâtea vânturi împotrivă şi de 
valurile silnice [violente] ale ispitelor din toate părţile, astfel încât 
m-am depărtat de ţinerea cârmei, dându-mă pe mine purtării 
valurilor oriunde m-ar duce şi m-ar purta [am socotit de cuviinţă] să 
caut la tine, rudenia mea, prea iubite Nicodim, care, [fiind] în acest 
ostrov pustiu de aproape ca într-un liman neîmpresurat, te nevoieşti 
[să trăieşti] viaţa cea liniştită şi neiscoditoare, dorind filosofia cea 
smerită şi netrufaşă. Iar lucrul tău ar putea fi acesta - şi [însuşi] 
glasul tău cel bun [ar putea să slujească acestui scop] -: să nu treci 
cu vederea rudenia ta cea neajutorată, [ca nu cumva] să fie înecată 
de valuri. Ci întinde mâna celui ce se înviforează, făcându-l să 
plutească cu vânt bun. Iar prin sfaturile şi învăţăturile înţeleptelor 
tale cuvinte să mă faci mai bun mai întâi pe mine, păstorul, iar prin 
mine pe întreaga turmă cuvântătoare, pe care a apărat-o nu sol, nici 
înger, ci Însuşi Fiul lui Dumnezeu prin sângele Său. Dacă, aşa cum 
Sirah zice: După cum este judecătorul poporului său, aşa sunt şi 
slugile lui, şi cum este mai-marele cetăţii, aşa sunt toţi cei ce 
locuiesc într-însa (Sir 10, 2), [atunci] „episcopul - după Cuvântătorul 
de Dumnezeu - este sfeşnic şi ochi al Bisericii. Aşa cum dacă acela 
[ochiul] este curat, curat este tot trupul, iar dacă [este] necurat, 
necurat este şi [trupul], tot astfel şi cârmuitorul bisericii, oriunde s- 
ar afla, dacă el se primejduieşte, toţi se primejduiesc, iar dacă se 
mântuieşte, toţi se mântuiesc.” (Epistola către cei din Cezareea). 

Şi nu mă ruşinez cerând sfaturi, fiindcă, după Marele Vasile, 
„omul ce nu se sfătuieşte este ca o corabie fără cârmă şi ca una ce 
s-a întâmplat a fi izbită de vânturi”. Şi, pe scurt, sfatul este un lucru 
sfinţit, după cel ce a zis: „[Sfatul este] unire a părerilor, rod şi 
dovadă a dragostei; Căci este o trufie cumplită a crede cineva că nu 
are nevoie de nimeni şi a lua aminte doar la sine ca la singurul care 
se poate sfătui în [ceea ce priveşte] cele prea bune. Căci de aceea a 
zis şi Solomon: 

Cei ce n-au cârmuire cad ca frunzele; iar mântuirea este întru 
mult sfat (Pr 11, 14); şi iarăşi: : Frate de frate ajutat, ca o cetate 
tare şi înaltă şi care are puterea ca o împărăție întemeiată (Pr 18, 
19).” Şi zice încă şi Sirah: Fără de sfat nimic să nu faci (Sir 32, 20). 

Dăruieşte-te, deci, prin scrisori nouă, celor ce aşa te dorim, şi 
mângâie întristarea sufletului meu prin bunele viersuiri şi glăsuiri 
ale limbii tale celei dulci. Căci cred că roua cuvintelor tale va fi mie 
vindecare: După mulțimea durerilor mele ‘în inima mea, mângâierile 
tale au veselit sufletul meu (Ps 93; 19), [precum] şi norodului ce 
este sub mine (Is 26, 19). Iar gândurile mele care se clatină se vor 


* Un fel de barcă folosită în Sfântul Munte. 


întări prin sfatul tău, după cel ce zice: Gândurile cu sfatul se 
întemeiază (Pr 20, 21). 

Domnul să te păzească pe tine sănătos, punându-ţi în inimă 
suişuri sfinţite, mergând din putere în putere şi tinzând cu toată 
puterea spre cele dinainte până când te vei face, asemenea lui Isaac 
„mergând înainte”, foarte mare (vezi Fc 26, 13]. Şi să dobândeşti şi 
marginea doririlor. 


De la Kimn [?] al Evripului, lerotei, vărul tău şi pentru 
tine rugător din Evrip către Dumnezeu 


x x * 


Preasfinţitului, preaînvăţatului şi preacinstitului meu 
Stăpân, arhiepiscopul Evripului, Kir lerotei, 
îi trimit închinăciunea mea cea de rob 


În Cartea pildelor lui Solomon zice că „o rândunică sau o 
privighetoare nu face primăvară”. Iar eu am lăsat cu puţin timp în 
urmă viaţa din Athos - Athosul hrăneşte privighetori multe şi bune - 
şi viețuiesc acum în această pustie de lângă Athos, într-o insulă 
pustie şi foarte uscată şi fără apă, în care nu numai că nu s-au văzut 
niciodată privighetori, dar nici măcar rândunelele nu-şi pot face 
cuib - întrucât nu este pământ nici măcar pentru a şi-l construi - şi 
nici măcar [o singură pasăre] din cele cuvântătoare nu răsună, în 
afară de cele numite în acest loc gries [pescăruşii?]. (Aceste gries 
sunt nişte păsări mâncătoare de peşti, care viețuiesc pe maluri şi pe 
pietrele de pe ţărmul mării. Se hrănesc noaptea, ţipând cu glas 
ascuţit, asemănător plânsului de copil). Epistola cea sfinţit 
cuvântătoare, cu viersuri iuți şi cu floricele dulci şi înţelepţite de 
Dumnezeu, a adus primăvara cu darurile ei, ţinând loc multor 
rândunele care scot glasuri pătrunzătoare şi vătămătoare la minte, 
precum şi multor privighetori. Pe [aceasta] citind-o eu deselori], îmi 
petrec primăvara sub cedrii cei îngrijiţi care se află aici, îndulcindu- 
mi auzul cu cele [aflate în ea], cu frumuseţea şi cu înălţimea 
raţiunilor luate din adâncul sfinţitelor cuvinte şi ale sirenei cele de 
Dumnezeu grăitoare. Şi iarăşi de acolo [îndulcindu-mă] cu lauda 
locului şi cu numele cel atrăgător şi înflorit şi prea arătat [dovedit], 
o, minune! de câte întorsături muzicale m-am umplut, care răsună 
în urechi [îndemnând) spre dormitare. 

Căci altfel a sunat cuvântul cel de jos, din epistola-ţi, faţă de 
cel care şuieră de sus, din cedri. Căci acesta a dat vers veselitor şi 
îndulcitor ca al fluierelor păstoreşti când întorc turmele prin 


stihurile lor dulci şi chemătoare. Dar cine îmi va da mie dulceaţa lui 
Herodot” şi înţelepciunea lui Aristid”, ca după vrednicie să mă 
minunez de frumoasa şi elineasca ta grăire din epistola ta cea 
minunată? Şi, după cum ar zice cineva, de desăvârşirea florii celei 
mai alese, de darurile cele aticeşti [din Atica] şi - citându-l pe 
Filostrat - de urmele ei cele vechi şi de dulceţile ei? 

Pentru că, dacă nu cumva mă înşală pe mine cu ceva pricina 
dragostei, credeam citind această [epistolă] că ţin în mâini însăşi 
podoaba cea firească a muzelor şi a darurilor, părându-mi-se că văd 
o livadă încărcată cu tot felul [de roade] şi împodobită cu flori de 
dulce mireasmă şi de multe feluri (după cum şi Homer” ar fi zis). Şi 
îmi părea că vorbesc împreună cu cel de demult şi preaiubit al meu 
stăpân şi văr (căci mă înalt cu numele şi mă fac de zece coţi 
numindu-mă văr de arhiereu), grăind împreună cu el cele iubite, 
aducându-mi aminte de copilăria cea de demult. De aceea îl laud 
foarte mult pe [Sfântul] Teodor Studitul, care a zis că „una din 
activităţile care nasc dragostea este corespondenţa, [întrucât ea] 
zgândăreşte scânteile dragostei ce se află învistierite în cele mai 
dinăuntru  [cămărilale inimii. Şi adunându-le într-o singură 
[scânteie], aţâţă foc ridicând văpaie într-o lumină clară şi înaltă.” 
(din Epistola lui cea scrisă cu mâna). 

De aceea mă bucur [şi iarăşi], mă bucur, plesnind cu mâinile şi 
cântând versul cel dorit, şi nu cel lidian”, ca un puternic şi [ca un] 
prăznuitor. Uit că sunt mic şi dintre cei care s-au lepădat de lume şi 
mă înalţ cu acest gând: că s-a întâmplat să am aşa o rudă şi stăpân 
[totodată], înalt cu scaunul, smerit cu purtarea, tânăr cu anii, 
bătrân cu mintea - [lui] i se potriveşte foarte [bine] această vorbă a 
lui Homer: „Ce înţelept a fost! Iar umbrele sar” - şi cântător cu 
cuvintele ca şi muzele. Şi simțind acum greutatea cea mare a 
treptei arhiereşti şi pogorându-se pentru aceasta din înălţimea sa, a 
cerut din covârşitoarea sa smerenie cuvinte şi sfaturi de la smerenia 
mea. Dar care cuvânt a scăpat de îngrăditura dinţilor tăi, o, Stăpâne 
al meu iubit? Ci suferă-mă puţin pe mine, cel ce mă voi împotrivi. 
De ce ai făcut aceasta, o, prea dumnezeiescule? Sau ce pătimeşti de 
dezlegi acea rânduială care este lăudată - după Cuvântătorul de 
Dumnezeu (în Cuvânt pentru grindină)? Vedem că ea s-a păzit de la 
fiinţele cele dintâi şi mai vechi [ce se află] în jurul lui Dumnezeu şi 


Herodot (cca 484-425 î.Hr.) - istoric grec, originar din oraşul 
Halicarnas; supranumit „părintele istoriei”. 
== Aristide (cca 540 c. - 467 î. Hr.) - om politic atenian. 
=e Homer (cca sec. 12-8 î. Hr.) - i se atribuie poemele Italia şi Odiseea, 
capodopere ale literaturii antichităţii. 
* Din Lidia antică. 


până la cele mai de jos - după cum a fost grăit prea limpede de 
către pasărea cerului, adică de Dionisie Areopagitul -: „Legea 
atotsfântă a dumnezeieştei obârşii este aceasta: cele de al doilea să 
fie înălțate prin cele dintâi spre atotdumnezeiasca lumină” (Sfântul 
Dionisie  Areopagitul, Despre Ierarhia bisericească, în Opere 
complete, ed. Paideia, Bucureşti, 1996, cap. V, p. 90). Sfaturi ceri şi 
învățături, Stăpâne, de la rob? Povăţuitorul lui Israel şi învățătorul 
de la ucenic? Cel ce ţine locul capului de la cel ce ţine rânduiala 
piciorului? Cel ce a luat menirea [de a vieţui] în această [treaptă] a 
ierarhiei bisericeşti - [adică] a podoabei arhiereilor celor slujitori de 
la cel ce a luat menirea cea mai smerită - [adică] a celor ce se 
săvârşesc monahi? Să nu faci aceasta, o, prea bunule! (Căci 
aceasta, cea a cuvântului, este sus de pâraie)”. Acest lucru [a da 
sfaturi] nu mi se cuvine nici mie şi cu atât mai mult [nu se cuvine] 
treptei tale [a cere]. 

Să se dea însă cea nedată şi să se ierte cea de neiertat! Unde 
se pot găsi însă la mine cărţi, hârtie şi cerneală? Căci, venind aici, 
pe toate acestea le-am socotit fum aşa cum cei vechi [socoteaul, 
cârma [conducerea altora] şi am luat viaţa cea cu rucodelie şi cu 
lucrul mâinilor. [Astfel] m-am făcut lucrător cu sapa şi cu hârleţul, 
semănând, secerând, râşnind în fiecare zi şi făcându-le pe toate 
celelalte prin care se închipuie viaţa cea mult truditoare, precum şi 
schimbarea într-o altă stare [dintre] cele de multe feluri ale celor 
din insulele cele pustii. Vai de răutăţile mele! Căci pe ale mele le voi 
ticăloşi pentru că, fugind de supărarea cea mică din Sfântul Munte 
şi căutând şi gonind [după] liniştea cea desăvârşită, am căzut în 
tulburări, urmând pildele celor de demult care, fugind de spuză şi 
de urs, au dat peste foc şi peste leu. 

Din [cauza] tuturor acestora mult pregetam şi nu eram convins 
- o, sfinţite om al lui Dumnezeu - şi de multe ori am socotit să-ţi 
răspund la ceea ce [mi] se cerea prin acel cuvânt al prorociei: „Piele 
de urs şi îmi ceri, [încă] şi mare, [dar] nu îţi voi da”. 

Dar pentru că mă vedeam înghesuit pe de o parte de paguba 
neascultării - care ştiu că este prihănită de purtătorii de Dumnezeu 
Părinţi care se numesc trezvitori, [ei fiind] filosofii mei -, iar pe de 
altă parte de călcarea poruncii care zice: Celui ce cere de la tine, 
dă-i (Mt 5, 42) şi mai adaug şi chinul dragostei celei spre tine, 
precum şi datoria de rudenie - pe care a legiuit-o firea - între mine 
şi tine, de bunăvoie sau [mai curând] fără de voie m-am plecat spre 
împlinirea cererii tale, bizuindu-mă pe rugăciunile tale. Şi aşa 
întrerupând puţin sapa şi râşniţa, asemănându-mă dobitoacelor 
celor ce rumegă şi multe gânduri mai întâi învârtind [prin minte], 


K 


Text obscur. 


m-am întors în mine însumi atât cât a fost cu putinţă şi toate câte 
prin citire au apucat a se întipări în tabla cea nescrisă a imaginaţiei 
mele - după Aristotel" şi Proclu - [adică] în sfinţitele jertfelnice ale 
minţii sau mai bine, citându-l pe dumnezeiescul David, zic: Întru 
inima mea am ascuns cuvintele tale, ca să nu greşesc ţie (Ps 
118,11) (adică atâtea câte ajută la [împlinirea] scopului cel pus 
înainte) - [căci cu ele] m-am hrănit şi le-am avut în pomenire, acest 
lucru numindu-se de ucenicii lui Platon „a doua zugrăvire” - le-am 
pus în această carte puturoasă sau, aşa cum tu o numeşti, 
sfătuitoare sau, aşa cum o numesc eu, aducătoare-aminte, pe care o 
şi trimit sufletului tău celui numit după faptele tale - Ilerotei (adică 
„sfinţit lui Dumnezeu”), ca pe o oarecare îndulcire duhovnicească şi 
mică aducătoare de dar, în locul multor daruri de-ale tale ce au fost 
făcute către mine. lar tu desfătează-te şi foloseşte-te de ea - dacă [li 
se poate aduce] cetăţenilor şi celor prea cinstiţi vreo desfătare şi 
[vreun] folos de la un ţăran şi [de la] un zdrenţăros - şi roagă-te 
pentru mine către Domnul. 
Robul tău smerit 
(de la Schirapolisul Erimonisului), 


Nicodim 


XXX 


Iarăşi [dau] fratelui meu Nicodim blagoslovenia cea în 
Duhul Sfânt [spre] dobândirea celor ce plac lui Dumnezeu 


Cu mâinile deschise am primit, cu veselă limbă am citit şi cu 
voioasă minte am [re]cunoscut cartea ta cea înţeleaptă, sfătuitoare 
şi dulce ca mierea trimisă mie. O, (şi cum te-aş fi putut numi pe tine 
după vrednicia doririi?) preaiubitule mie dintre rudenii, Nicodime! 
Cu adevărat m-am desfătat de ea ca de vasul cel de lut al Pandorei 
şi ca de o grădină de-a lui Achinon sau de-a unui alt bărbat bogat. 
Căci zic aceste stihuri: [M-am desfătat] „ca la o nuntă, ca la o 
petrecere în comun sau ca la un ospăț înverzit”. [Este o] desfătare 
care nu se termină şi care nu curge. Am dobândit de la ea nu folos 
muritor [trecător] - căci folosul cel trupesc muritor este -, ci fără de 
moarte şi care trece la sufletul cel nemuritor. 

Deci, har [să se dea] ascultării tale, încă şi buzelor tale, căci 
aducând ca o albină iubitoare de osteneală tot ce, asemenea unor 


* Aristotel (384-322 î.Hr.) numit şi Stagiritul, după oraşul natal Stagira. 
Savant şi filosof grec; discipol al lui Platon, de care apoi s-a despărţit, 
fondând Liceul. 


flori, este prea bun şi în multe feluri bine mirositor din livezile 
Scripturilor şi ale Părinților, ai pus miere dulce, şi bine mirositoare 
ca într-un ştiubei [stup] sfinţit alcătuit din ceară. Prin ea mă vei 
îndulci nu numai pe mine şi pe cei de sub mine, ci şi pe toţi care vor 
dori să o citească mai pe urmă şi te vei face pricinuitor al sănătăţii 
sufletului [lor].. Căci zice Solomon: Fagur de miere sunt cuvintele 
pune; şi dulceata lor tămăduire sufletului (Pr 16, 26). Adevărat este 
că cei care - urmând povăţuirea cea mântuitoare a acestei [cărţi] - 
îşi păzesc simţurile cu toată puterea de toată pofta [cea] rea şi de 
intrarea dracilor, care se face pe ascuns, prin simţuri, pe sineşi se 
păzesc. De aceea minunatul Ioil, închipuind aceste [lucruri], zice: 
prin ferestre vor intra ca furii (loil 2, 9). Pe aceasta tâlcuind-o 
dumnezeiescul Chiril, luminătorul alexandrinilor, zice: „Prin 
ferestrele acelor case puţin mai sus pomenite, să înţelegi simţurile 
din noi prin care este slujită de către inimile tuturora diversitatea 
lucrurilor, iar prin cele de deasupra mulţimea nemăsurată a 
poftelor se varsă. [Pe acestea] le numeşte ferestre prorocul Ioil.” 
Din [această carte] mai poate învăţa cineva şi cum se poate abate 
de la înşelăciunea imaginaţiei celei de multe feluri şi [cum], sfatul 
folosindu-l, să-şi păzească [şi] inima sa mai presus de patimi şi de 
cugete viclene şi prin ce fel de dulceţi duhovniceşti să-şi ospăteze 
mintea, cântând pretutindeni sfinţita muză a Scripturilor celor 
insuflate de Dumnezeu, a dumnezeieştilor Părinţi precum şi - 
împreună cu ele, dar mai puţin - a învăţăturii celei din afară [a 
filosofilor]. 

Deci fericit eşti tu, frate, că unele ca acestea filosofezi la 
linişte. Mă fericesc puţin şi pe mine însumi pentru dragostea şi 
înrudirea mea cu tine. De aceea sunt reţinut de năvălirile 
[gândurilor], dorind a fi împreună cu tine şi nesuferind nicidecum 
despărţirea, orice s-ar întâmpla. 

Căci m-ar putea defăima într-adevăr cineva ca pe un 
nepedepsit şi un prost. Şi dacă poţi înota, nu [trebuie să] te lupţi cu 
apele cele mari: nici cu [oceanul], Atlantic, nici [cu marea] Adriatică 
sau Icarică, ci [doar] cu canalul dintre Chimi şi Schiropolis - care 
prin lungime este ca un râu - şi să dobândeşti ceea ce doreşti. Însă 
eu, lucrând lenevirea, nu nimeresc [această] dorinţă. Căci sunt rănit 
de dorirea, dragostea şi îndrăgirea mea cea către tine. Acestea 
covârşesc dragostea ta întocmai ca şi vrejul cel verde care creşte 
lângă copac şi târându-se [şi] răsucindu-se îl covârşeşte pe acesta, 
nesmulgându-l. Mi se [mai] întâmplă unele ca acestea: să strig cu 
mare glas [din pricina] dulceţii: „O, linişte, maică a dumnezeieştei 
suiri - după Cuvântătorul de Dumnezeu! O, lucrare şi privire, [cele 
ce sunteţi] marginile înţelepciunii! O, cugetare a dumnezeieştilor 


cuvinte care arvuneşti nişte daruri ca acestea celor ce te îndrăgesc 
pe tine!” 


XX * 


Iarăşi dau închinăciunea cea de rob Preasfinţitului 
şi prea cinstitului meu părinte 


Am de toate şi am de prisos; căci bine este a începe prin 
cuvântul cel apostolic - m-am îndestulat primind de la Epafrodit cele 
ce mi-aţi trimis, miros cu bună mireasmă, jertfă primită, bineplăcută 
lui Dumnezeu (Flp 4, 18), lam] cele ce-mi folosesc şi spre hrană, şi 
spre acoperirea trupului, darurile cele într-adevăr domneşti şi prea 
iubite ale Preasfinţiilor voastre. Căci, dacă - după Euripide - 
„Darurile care nu sunt daruri [sunt] ale vrăjmaşilor şi 
nefolositoare”, reiese prin antiteză că cele trimise de tine mie nu 
sunt daruri proaste, ci prea iubite, că de la tată la fiu, de la prieten 
la prieten şi de la văr la văr - daruri mai presus de daruri şi prea 
folositoare. 

Căci dacă cei învăţaţi în [principiile] oglinzilor, prin aşezarea 
una lângă alta a multor oglinzi văd cele ce se află departe şi chiar şi 
pe cele ce se petrec în casă, eu prin acestea, ca prin nişte oglinzi 
curate, am văzut de la Schiropolis pe Stăpânul meu care petrece în 
Evvia”. Am mai văzut [încă şi] dragostea lui cea părintească către 
mine, care-i este aşezată în cămara cea ascunsă a inimii. Dar ce zic 
eu? Prin nişte daruri ca acestea te-am primit însuşi pe tine, lerotee 
al meu, în acest canal al Chimii Nidronis, închinându-mă după cum 
se cade şi îmbrăţişându-te cu dragoste. Şi din nou ţi-am spus 
oarecare [cuvinte] despre înrudirea şi despre copilăria noastră. Te 
am de faţă, locuind împreună, petrecând, culcându-te şi sculându- 
te. In sfinţitele table ale minţii - după cum întemeiat se zice - te 
privesc des pe tine şi darurile tale, cu unele din ele hrănindu-mă, iar 
cu altele acoperindu-mă. In tot ceasul mă uit la tine cu căutătură 
veselă şi iubită. Om sunt şi eu, neputincios şi trupesc, îndoit prin 
firile cele potrivnice, trup şi suflet, şi după cum am trebuinţă de 
cuvântul şi de darul cel dumnezeiesc spre hrana şi acoperământul 
sufletului, tot aşa [am trebuinţă] şi de necesarul de acoperământ şi 
hrană pentru trup. Căci nu putem să ne facem goi şi să nu împlinim 
trebuinţa trupului cu buruienile cele sădite de noi - atât eu, cât şi 
cei neputincioşi ca mine -, chiar dacă ne vom sili pe noi înşine să 
rămânem în afara unor nevoi trupeşti ca acestea. 

[Cu] ce voi răsplăti eu Stăpânului meu pentru cele ce mi le-a 
dat mie? Cu nimic altceva, într-adevăr, decât numai cu strigătul 


* Evvia - insula Eubeea, insulă grecească în Marea Egee. 


acesta din adâncul sufletului meu către Dumnezeu: „Pe al meu 
Stăpân, făcător de bine, pe al meu lerotei să-l paşti cu negrăita Ta 
purtare de grijă, Iisuse Cel dulce cu lucrul şi cu numele. Şi să paşti 
împreună cu el şi Biserica Ta cea încredinţată lui, spre a o pune 
înaintea Ta mântuită şi neîntinată în ziua descoperirii.” Aceasta este 
rugăciunea [mea] şi milostiv este Dumnezeu [în] a o asculta pe ea. 
lar eu voi trimite nenumărate mulţumiri lui Dumnezeu, Dătătorul 
tuturor bunătăţilor, înştiinţându-mă [totodată] ca bineplăcută şi 
folositoare să ţi se fi părut urâta mea carte aducătoare-aminte. 

Căci acesta a fost scopul pentru care a fost făcută această 
lucrare: folosul tău şi al cititorilor. Şi mă rog ca şi Preasfinţia ta să-l 
trimiţi mulţumirile lui Dumnezeu, iar nu mie. Că cine sunt eu, 
câinele cel mort, sau cine sunt eu, Doamne al meu, Doamne! Și ce 
este casa mea-'...? (2 Rg 7, 18). [Ţi-am spus] aceste cuvinte davidice 
deoarece mă lauzi şi îmi mulţumeşti mie. Laudă-L. pe Acela de la 
Care le este oamenilor toată darea cea bună, înţelepciunea, graiul şi 
scrierea cea folositoare. Nu nouă, Doamne, nu nouă, ci numelui Tău 
dă slavă (Ps 113, 9). Încă şi unul dintre proroci a zis: Jie, Doamne, 
dreptatea şi nouă ruşinea feţei (Dn 9, 7). Şi acel minunat Zorobabel, 
după ce a întins acea înţeleaptă punere-înainte şi a fost lăudat de 
toţi, ieşind afară a strigat către Dumnezeu: „De la Tine este 
înţelepciunea şi a Ta este slava, iar eu sunt sluga Ta” [referinţă 
neidentificată]. 

Să se laude italianul,  neamţul sau omul mirean, dar nu 
sihastrul şi călugărul, deşi Preasfinţia ta - urmând legilor dintre 
rudenii şi prieteni, care prin daruri strică adevărul - mi-ai potrivit 
mie laudele care nu-mi aparţin. 

Căci, după cum zice Sfântul Apostol Pavel, ce am care să nu fi 
luat, ca prin aceasta să mă laud? Aceasta să ceri pentru mine de la 
Dumnezeu: nu numai să zic, ci să şi fac - deoarece, după 
Cuvântătorul de Dumnezeu, „Lucrul cel neglăsuit este mai bun 
decât cuvântul cel nelucrat” -, ca nu cumva [asemănându-mă] celui 
ce a ştiut voia lui Dumnezeu, dar a nu făcut-o, mult să fiu bătut. 
[Aceasta însă] să nu-mi fie mie niciodată. 

Robul tău şi cel prea mic între 
monahi, 
Nicodim 


* În ed. 1826, este dat care este casa tatălui meu? 


Cuvânt înainte 


Motto: Căile nebunilor sunt drepte 
înaintea lor, iar înțeleptul 
ascultă de sfaturi. 


1. Cei ce voiau să se facă arhierei se alegeau dintre 
monahi şi mai întâi se făceau monahi 


O, ce veacuri de aur au fost acelea în care se afla în Sfânta 
Biserică a lui Hristos un obicei prea ales şi prea bun, acela de a 
alege din cinstita ceată a monahilor pe cei care vor să se suie la 
covârşitoarele scaune arhiereşti şi să păstorească suflete (afară de 
puţine cazuri, când vreun mirean, prin covârşirea faptei bune, s-a 
suit la cea mai înaltă treaptă a noroadelor)! Acest obicei a fost 
întărit şi la sinodul din Sfânta Sofia, unda Patriarhii Cezareei şi 
Calcedonului au zis către locţiitorul Papei loan: „In Răsărit, de nu 
este cineva monah, nu se face Episcop sau Patriarh”. In vremea 
Patriarhului Fotie s-au ales mulţi la această treaptă şi clerici şi 
monahi. Aceasta o întăreşte istoricul Gheorghe Chedrin, dar mai 
ales Sfântul Simeon Tesaloniceanul, tâlcuitorul ierarhiei bisericeşti, 
zicând: „Biserica îi face mai întâi monahi pe majoritatea celor care 
doresc să se facă episcopi şi aşa îi aşază în treaptă”. 

Acesta era într-adevăr un obicei [o tradiţie] sau, mai bine zis, o 
lege preasfântă, preadreaptă şi folositoare tuturor. Preasfântă 
pentru că aceia întâi se curăţeau prin nevoinţele pustniceşti şi prin 
petrecerea monahicească, iar apoi începeau a-i curăţi pe ceilalţi; 
întâi se luminau, iar apoi luminau; întâi se desăvârşeau, iar apoi 
desăvârşeau; şi, ca să spun pe scurt, întâi se sfinţeau, iar apoi 
sfinţeau. Preadreaptă pentru că după ce s-ar fi încununat, prin 
luptele pustniceşti cu finicele cele purtătoare de biruinţă asupra 
patimilor atunci ar fi luat ca dar de biruinţă vrednicia cea mare a 
arhieriei; după ce ar fi supus pe cel mai rău [trupul] celui mai bun 
[duhului] şi s-ar fi făcut stăpâni pe sine, prin filosofia cea 
preadesăvârşită, atunci abia se cuvenea - după legea dreptăţii - a-i 
supune pe alţii şi a se face stăpânitori ai noroadelor. Folositoare 
tuturor pentru că [mai întâi aceia] se umpleau de bogăţia faptelor 
bune, de mărgăritarele luminoase ale darului Duhului Sfânt, de 
pietrele cele prea strălucitoare ale mult luminoaselor străluciri ale 
dumnezeiescului dar, asemănându-se lui Dumnezeu Tatăl - Care 
este numit episcop de Iov: ...și agonisita averilor lui de la Episcopul" 
(lov 20, 29) - şi chipului Fiului Lui, după Sfântul Apostol Pavel. 
Numindu-se el însuşi episcop, [Sfântul Apostol Petru spune]: Ci v-aţi 


* În ediţia 1688 este numit Socotitor, iar în cea din 1914 cercetător. 


întors acum la păstorul şi episcopul" sufletelor voastre (1 Ptr 2, 25). 

Sfântul Dionisie Areopagitul zice ca mai întâi ei să se umple de 
darul îndumnezeirii sau, mai bine spus, ei să fie cei dintâi care se 
transfigurează, devenind asemenea episcopului descris de Sfântul 
Apostol Pavel: Insă se cade episcopului să fie fără de prihană, al 
unei muieri bărbat, treaz, întreg la minte, cucernic, iubitor de 
streini, învăţător, nebeţiv, negrabnic a bate, neagonisitor de 
dobândă urâtă, ci blând, nesfadnic. neiubitor de argint (1 Tim 3, 2- 
3). 

Ca să zic pe scurt, ei s-au făcut dumnezei după dar şi slujesc 
lui Dumnezeu Celui în Treime ca nişte arhierei, în Sfânta Sfintelor - 
precum se cuvine arhiereului şi Treimii, după Sfântul Grigorie 
Sinaitul -, prin cuvântarea de Dumnezeu cea tainică şi mai presus 
de fire. lar după ce se umpleau de bogăţia faptelor bune, privind cu 
adevărat la ocârmuirea popoarelor, [viitorii arhierei] le împărtăşeau 
acestora din bogăţia darurilor lor şi, toate făcându-se lor - doctori, 
luminători, povăţuitori, mântuitori -, îi vindecau pe cei bolnavi 
sufleteşte, luminau pe cei întunecaţi, povăţuiau pe cei rătăciţi şi 
mântuiau prin cuvintele învăţăturii şi prin pilda vieţii celei 
îmbunătăţite pe cei mai mulţi, dacă nu pe toţi. 


2. Arhiereii cei de demult nu se chemau ei înşişi, ci erau 
chemaţi de Dumnezeu sau de popor 


Lucru preaslăvit este că vitejii cei împodobiţi cu toate 
bunătăţile şi de trei ori fericiţi nu s-au arătat cândva chemaţi de ei 
înşişi să pornească la vrednicia cea mare a arhieriei, ci era nevoie 
ca prin semne şi descoperiri să fie chemaţi de Dumnezeu sau măcar 
de popor. Intr-un cuvânt, era nevoie să fie chemaţi fie de 
Dumnezeu, fie de norod. Dar chiar şi atunci, unul îşi tăia urechea - 
cum a făcut Amonie -, altul se făţărnicea că s-a îndrăcit - cum a 
făcut Efrem -, altul se ascundea - cum a făcut Grigorie al 
Agrigandiei [Siciliei] -, altul fugea şi rătăcea din loc în loc - cum a 
făcut Grigorie al Neocezareei - şi altul găsea un alt meşteşug ca să 
se scape pe el însuşi de o sarcină aşa de grea precum aceasta, 
temându-se de covârşitoarea [răspundere] a vredniciei arhiereşti. 

După ce un obicei preasfânt ca acesta (nu ştiu însă din ce 
pricină) a început a lipsi din Biserica lui Hristos - vai mie! (că bine 
este aici a suspina cu amar) -, de îndată au lipsit şi toate bunătăţile 
cele mai sus pomenite, iar în locul lor au intrat cumplitele lucruri ce 
se împotrivesc acestora. Eu pe acestea nu le divulg, pentru că mă 
sfiesc de maica cea de obşte [Biserica], nevrând să fiu osândit 


kolo 


În ediţia 1688 termenul este de Socotitor, iar în cea din 1914 păzitor. 


asemenea unui defăimător de cele sfinte; însă dumnezeieştii Părinţi, 
care de nimic nu se sfiesc şi nici la faţa omului nu caută, le 
batjocoresc în scrierile lor - mai mult decât toţi [o face] 
Cuvântătorul de Dumnezeu Grigorie în Cuvânt de apărare pentru 
fuga în Pont. Să le aduc de faţă? Mai bine să stea tăcute, ca nu 
cumva să pricinuiască [chiar dacă sunt absurde] tulburare. 

Astfel stând lucrurile, eu voiam foarte mult ca şi Stăpânul meu 
să fie păzitor al acelui preasfânt obicei, adică să înveţe prin filosofia 
monahală cea în Hristos care este războiul cel dinăuntru, nevăzut al 
vrăjmaşului şi care este desluşirea gândurilor care de-a pururi intră 
şi ies; pe care şi când se cade a le primi, adăpostindu-le în casa 
sufletului şi cărora - şi când - se cuvine a ne împotrivi şi chiar a le 
alunga şi a le sugruma; când se cade a fugi de ele sau a le defăima.! 

Şi [iarăşi trebuie să înveţe] în ce fel poate să găsească cineva 
Împărăţia lui Dumnezeu care este înăuntrul nostru, după glasul cel 
dumnezeiesc (vezi Lc 17, 21), şi comoara cea ascunsă în tarina 
inimii, dobândind din aflarea ei mare şi negrăită bucurie şi gustând 
încă de aici bunătăţile veacului ce va să fie - după cum învaţă 
dumnezeieştii Părinţi care se numesc trezvitori [neptici], acestea 
fiind ştiute şi de cei iscusiţi [întru ele]. 


3. Care sunt bunătăţile liniştii 


Pe acestea şi pe cele mai presus decât acestea, care se învaţă 
mai ales prin viu grai - ca unele care sunt cu anevoie de înţeles -, 
doream să le dobândească Stăpânul meu. 

Adică, mai pe scurt, doream ca Stăpânul meu să devină mai 
întâi stăpân pe sine, iar apoi să stăpânească poporul cel numit cu 
numele lui Hristos, după cum s-a spus: „Stăpânitor este acela care 
s-a stăpânit [mai întâi] pe sine, sufletul şi trupul supunându-şi-le 
minţii”. 

Aflându-mă în Sfântul Munte, de multe ori L-am rugat cu 
lacrimi pe Domnul să iconomisească în vreun fel ca să te aducă aici 


1 Se cade ca gândurile cele bune şi curate să fie primite, iar pe cele rele 
se cuvine a le contrazice scurt şi cuprinzător (exceptând gândurile cele 
trupeşti şi urâte) şi a le izgoni şi a le sugruma - mai ales pe cele rele şi pe 
cele care se pornesc împotriva aproapelui. De gândurile cele urâte trebuie 
să fugim şi să alergăm prin rugăciune numai la Dumnezeu. Pe cele 
hulitoare şi de deznădejde se cade a le defăima. Omul va putea contrazice, 
goni şi sugruma gândurile cele rele doar atunci când va lua putere de la 
Dumnezeu şi iscusinţă în [purtarea] acestui război nevăzut. Atunci le va 
defăima cu totul: când le va birui! Cel mai sigur este [însă] - aşa cum 
spuneam şi în cartea Războiul nevăzut - a se sârgui cineva să defăimeze 
totdeauna toate gândurile cele rele, alergând la Dumnezeu 


spre a dobândi bunătăţile liniştii care sunt cu mult mai cinstite 
decât banii, slava şi dulceţile lumii, aşa cum spune Grigorie 
Cuvântătorul de Dumnezeu în Epistola către Olimp: „Liniştea cea 
fără de grijă este mai cinstită decât afirmarea cea prin lucruri”. Iar 
înțeleptul Nil spunea în Epistola întâi: „Traiul cel liniştit este mai 
slăvit decât mulţi bani”; fiindcă, după Marele Vasile, „liniştea este 
începutul curăţării sufletului” (Epistola 45 către Tavmasie). lar 
Sfântul Isidor Pelusiotul zicea: „Mie mi-a fost sporită ştiinţa cea 
chibzuită de retragerea în singurătate. Căci cel ce se învârteşte în 
mijlocul gâlcevilor şi vrea să cunoască [în acelaşi timp şi] cele 
cereşti a uitat că ceea ce se seamănă în spini se îneacă de către 
aceia, iar cel ce nu s-a depărtat de cele lumeşti nu poate să-L, 
cunoască pe Dumnezeu”. Pentru aceea a zis Psalmistul David: 
Indeletniciţi-vă şi cunoaşteţi, că Eu sunt Dumnezeu (Ps 45, 10). 

Pe lângă acestea mai rugam pe Domnul să vii la Sfântul Munte 
pentru a vedea pe bărbaţii cei fără de prihană (deşi rari) care umblă 
prin râpe şi prin păduri - pe care le defăimai - lucrând dreptatea, 
grăind adevărul în inima lor (vezi Ps 14, 2) şi strigând necontenit în 
adâncul inimii, prin rugăciunea minţii şi a inimii, însuşi preasfântul 
şi preadulcele nume al lui lisus Hristos. „Pentru că mintea acestora 
- zice Marele Vasile -, nerisipindu-se la cele dinafară şi la lume prin 
simţuri, se întoarce în sine şi prin sine se suie către înţelegerea lui 
Dumnezeu, uitând chiar şi de fire, luminaţi şi străluciți fiind în 
întregime de frumuseţea de acolo”. 

Aceştia sunt cu adevărat dintre aceia despre care a zis Marele 
Vasile: „Fericiţi sunt, dar, cei care doresc să vadă frumuseţea cea 
adevărată! Pentru că sunt legaţi de frumuseţea Lui prin dragoste şi 
pentru că sunt îndrăgiţi de dragostea cea cerească şi fericită, uită 
rudele şi prietenii, uită casa şi toată averea, uită şi de nevoia 
trupească şi de a mânca şi de a bea şi se dau cu totul dragostei celei 
dumnezeieşti, dragostei celei curate” (P.S.B. 17, Omilie la Psalmul 
44, p. 292). 

Dar fiindcă tinereţea, îndemnarea celor mulţi şi neştiinţa 
vredniciei arhiereşti (după cum tu însuţi mărturiseşti, îmboldindu-te 
pe sine cu boldurile prihănirii de sine) te-au făcut a urma (ah! dă-mi 
voie a-l numi) răului obicei care acum stăpâneşte, [acela adică] de a 
pune, mai înainte de vremea coacerii [maturității], umerii tăi cei 
tineri şi moi sub o povară ca aceasta prea îngâmfată şi [fiindcă], mai 
înainte de a-ţi stăpâni propriile patimi, te-au silit a stăpâni [peste] 
popoare, [află că] acest lucru este necuviincios, după cum scrie 
Isidor Pelusiotul către episcopul Stratighie: „Prea urât [lucru] este 
dacă, vrând să porunceşti celor stăpâniţi [de tine], te vei vădi că nici 
pe tine nu te poţi stăpâni”. Iar către diaconul Paladie zice: „Dacă 


supuşii nu se cuvine a fi neascultători legilor după care trăiesc, eu 
mult mai vârtos cei care au luat soarta de stăpâni. Căci cum ar 
putea cei ce nu ştiu a stăpâni să vorbească celor ce sunt stăpâniţi? 
Deci, câţi dintre aceştia s-au apucat a stăpâni, neiscusiţi fiind, au 
pătimit aceleaşi [ispite] ca cei neiscusiţi în a conduce, căci dacă 
îndrăznesc a se sui în care se pierd şi pe sine, şi caii. Sau 
[împreună] cu cei neiscusiţi pe mare fiind, au căzut într-o aşa de 
mare nebunie încât şi corabia aducătoare de mult câştig s-au apucat 
să o conducă, ducându-se astfel în adâncul mării.” 

Însă, de vreme ce lucrurile au decurs în felul acesta, vino ca 
măcar această a doua înotare [a ta, aici] să o îmbrăţişăm, iar lucrul 
lui Prometeu să se facă al lui Epimeteus”, aşa cum spune proverbul. 
Adică ceea ce nu ai făcut mai înainte de arhierie, sârguieşte-te să 
faci acum. 

Să-ţi fac o tâlcuire mai clară la ceea ce ţi-am spus. 

Vino să îi reamintesc (nu să te învăţ) sfinţitei tale priceperi în 
ce chip şi cu ce meşteşuguri vei birui patimile - chiar dacă nu [le vei 
birui] desăvârşit şi nici nu le vei goni cu totul de la sfinţita ta 
persoană, însă măcar le vei aduce oarecum la tăcere şi le vei 
adormi. Şi astfel, multa lor stăpânire - [asupra ta precum şi a 
norodului] - va fi împuţinată şi divizată [slăbită]. Cu alte cuvinte: să 
nu te faci nici foarte pătimaş, dar nici cu totul nepătimitor, ci puţin 
pătimaş şi cu măsură. A stăpâni singur şi a vieţui în nepătimire s-a 
dat şi se dă acelora care ar ajunge la vârful privirii şi al lucrării cu 
darul lui Hristos, care (auzind cântând în Biserică dumnezeiasca 
vioară a dumnezeieştilor cântări) au pus mintea [ca pe o] 
povăţuitoare şi singură stăpânitoare asupra patimilor celor 
pierzătoare. 

Mai înainte de a începe, te rog, o, iubite Stăpâne, să lucrezi 
împreună cu mine prin preasfinţitele tale rugăciuni, luând aminte la 
cele ce voi zice. Aşa precum îşi strâng hainele cei ce vor să treacă 
printr-un loc strâmt, tot astfel şi Sfinţia ta, strângându-ţi gândurile 
cu toată puterea, ia aminte doar cu ochiul minţii la cele ce se vor 
zice. 


* Titan în mitologia greacă, fratele lui Prometeu. Sedus de Pandora, 
femeia modelată de Hefaistos şi refuzată de Prometeu, acesta devine soţul 
ei şi are nesăbuinţa să deschidă cutia primită de la zei ca dar de nuntă, 
răspândind astfel în toată lumea toate sentimentele şi pornirile rele 
omeneşti. Epitemeus este tatăl Pyrrhei. Numele lui simbolic înseamnă „cel 
care gândeşte după” ce a săvârşit ceva, în contrar cu al lui Prometeu „cel 
care gândeşte înainte” de a săvârşi. (Dicţionar de mitologie generală, 
Victor Kernbach, Ed. Albatros, Bucureşti, 1983, p. 194). 


CAPITOLUL I 


1. Care sunt deosebirile minţii de ale trupului. 
Pentru ce s-au făcut simţurile 


Se cuvine a-ţi aduce aminte, o, dumnezeiescule şi cinstitule 
creştet, că Dumnezeu a zidit întâi lumea nevăzută, apoi pe cea 
văzută „pentru ca să se arate semn de înţelepciune mai mare şi de 
mare cuviinţă [tuturor] firilor”, precum a zis Sfântul Grigorie 
Cuvântătorul de Dumnezeu. La urmă a zidit omul din suflet nevăzut 
şi trup văzut (Cuvânt la Naştere şi la Paşti). 


2. Cum este omul lume mare în cea mică 


Îl aşază, aşadar, pe om nu ca pe o lume mică în cea mare, aşa 
cum a spus Democrit, cercetătorul firii [omeneşti], şi aşa cum susţin 
şi alţi filosofi. Numindu-l pe om „lume mică” îl micşorează foarte 
mult, reducându-l numai la această lume văzută, circumscriind 
astfel vrednicia şi desăvârşirea omului. Însă Dumnezeu l-a aşezat pe 
om ca pe o lume mare în cea mică. „Lume mare” pentru că are în ea 
mulţime de puteri, cele mai alese fiind: cea raţională, simţitoare şi 
voitoare [volitivă], iar „lume mică” deoarece cuprinde numai cele 
simţite. Că aşa zice acelaşi Cuvântător de Dumnezeu în acelaşi loc: 
„Pe cea de-a doua lume, adică pe om, o pune ca pe o lume mare în 
cea mică, adică pe pământ”.! 

[Omul este] lumea care împodobeşte amândouă lumile: pe cea 
văzută şi pe cea nevăzută - după dumnezeiescul Grigorie al 
Tesalonicului -, [este] lumea care leagă împreună amândouă 
marginile, ale lumii celei de sus şi ale celei de jos, făcând să Se 
arate singurul Ziditor al acestora, după [cum zice] Nemesie. 


3. Trupul este un palat împărătesc, iar mintea ca un împărat 


Pentru a înţelege mai bine problema care urmează, 
imaginează-ţi în gândul [tău] că trupul se aseamănă unui palat 
împărătesc făcut cu o arhitectură prea înaltă de către un Ziditor cu 
înţelepciune nemărginită. Capul este cerdac, inima este cămară 
prea tainică, grabnici alergători sunt duhurile, aducători şi 
străbătători sunt venele sub formă de ţevi, iar ferestre sunt cele 


1 Dacă omul va fi comparat cu lumea cea gândită a îngerilor, tot lume 
mare este în cea mică deoarece el cuprinde în sine şi pe cele ale lumii 
simţite, pe când lumea cea gândită nu le cuprinde şi pe acestea (ale lumii 
simţite). 


cinci organe ale simţurilor. lar sufletul - sau, mai bine zis, mintea - 
(căci Sfântul Calist numeşte tot minte sufletul curăţat) trebuie să îl 
socoteşti ca pe un împărat înconjurat de trei puteri principale: 
raţiunea, simţirea şi voinţa. Aceste puteri se află în toate părţile 
trupului (sufletul se află în trup - spune dumnezeiescul Damaschin - 
ca şi focul care se află în tot fierul cel înroşit), iar ca unealtă 
raţională, prin care lucrează [lucrurile] mai deosebite, are creierul. 
Scaunul lucrării şi puterii sale celei simţitoare şi voitoare, precum şi 
al fiinţei sale, îl reprezintă inima - după cum se va vedea mai pe 
urmă. Acest împărat are ca hârtie tabla imaginaţiei pentru a scrie 
câte vin de afară prin ferestrele simţurilor. 


4. Ce era mintea mai înainte de Sfântul Botez şi ce este după 
Botez 


După ce ţi-ai închipuit în imaginaţia ta cele spuse, gândeşte-te 
că acest împărat - adică mintea -, după ce se va desăvârşi, după 
cum zic unii, [şi] se va vărsa în trup, va fi simplu, curat, fără de 
răutate, având lumină înţelegătoare, după firea lui. Mai înainte însă 
de Sfântul Botez vede întunecat, fiind acoperită [mintea] de pâcla 
păcatului strămoşesc, dar după aceea este toată luminoasă, 
strălucind cu lumina cea mai presus de fire a darului dumnezeiesc. 
Ea împrăştie mai multă lumină decât razele soarelui, după cum 
spune dumnezeiescul [loan] Gură de Aur, până când rămâne mai 
înaltă decât întunericul păcatului celui de voie. Tâlcuind cuvântul 
Apostolului: Jar noi toți cu față descoperită slava Domnului ca prin 
oglindă privind, spre acelaşi chip ne prefacem din slavă în slavă (2 
Co 3, 18), aşa zice limba cea frumoasă şi bine grăitoare: „Ce este 
slava Domnului pe care privind-o ca prin oglindă să ne schimbăm la 
faţă în acelaşi chip? Când lucrezi darurile [Sfântului Botez], aceasta 
se arată mai evident, dar celui ce are ochi credincioşi nu-i este greu 
nici acum să o vadă. 

lar odată cu botezul, sufletul străluceşte mai mult decât 
soarele, curăţându-se cu Duhul [Sfânt] şi nu privim numai la slava 
lui Dumnezeu, ci primim şi oarecare luminare de acolo, tot aşa cum, 
dacă nişte argint curat stă în bătaia razelor, reflectă şi el raze. Ci 
vai mie! Bine este aici a suspina cu amar! Că această slavă negrăită 
şi înfricoşată rămâne întru noi o zi-două. Şi de aceea o stingem noi: 
[deoarece] aducem asupra ei iama lucrurilor vieţii şi-i gonim razele 
cu desimea norilor. Căci iarnă [se numesc lucrurile] acestei vieţi, 
ele fiind mai posomorâte decât [anotimpul] iarna.” (Omilia a VII-a la 
Epistola II către Corinteni). 


5. Ce este fireasca deosebire a minţii 


Fireasca şi înnăscuta deosebire a minţii este ca aceasta să se 
îndeletnicească întotdeauna, ca una ce este minte, cu gândurile cele 
înrudite cu ea, ca una ce este nematerialnică, cu cele 
nematerialnice, ca una ce este fără de moarte, cu cele nemuritoare, 
să se îndeletnicească - într-un cuvânt - cu bunătăţile cele adevărate 
pe care să le aibă ca hrană, creştere şi, prin urmare, ca dulceaţă. 


6. Ce este fireasca deosebire a trupului 


Dimpotrivă, fireasca deosebire a trupului este a se pleca 
totdeauna, ca unul ce este trup, spre cele trupeşti, ca unul ce este 
simţit - după cele simţite [care cad sub simţuri], ca unul ce este 
materialnic - spre cele materialnice; a se pleca, într-un cuvânt, spre 
bunătăţile cele mincinoase pe care le are ca hrană, creştere, viaţă 
şi, drept urmare, ca dulceaţă. De aceea a zis dumnezeiescul 
Grigorie de Nyssa: „Dulceaţa este îndoită în firea omenească: una 
lucrează în suflet prin nepătimire, iar cealaltă se lucrează în trup 
prin patimă. Pe care din cele două o va alege voinţa omului, aceea 
va avea stăpânire asupra celeilalte.” 


7. Trupul este stăpânit de minte 


Deşi trupul, ca unul ce este material [grosier], se pleacă în 
mod firesc la dulceaţa celor simţite el poate fi adus, ocârmuit şi 
purtat ca într-un frâu de către minte - când aceasta are raţiunea 
întreagă." Dumnezeiescul Damaschin spune că [deosebirea] între 
sufletul raţional şi neraţional aceasta este: cel neraţional se poartă 
şi este stăpânit de trup şi de simţuri, iar cel raţional stăpâneşte 
trupul şi simţurile. Căci aşa s-a rânduit de Dumnezeu: partea 
raţională să o stăpânească pe cea neraţională, iar cea mai bună s-o 
supună voii sale pe cea mai rea. De aceea, când [partea neraţională] 
pofteşte, nu se porneşte îndată la faptă şi la dobândirea poftei, ci 
este oprită de către stăpânul ei, mintea. 


8. Care este cauza primordială pentru care s-au făcut 
simţurile 


Deoarece această minte se închide oarecum în palatul trupului 
ca într-o temniţă întunecată, aceasta [din urmă]” a fost făcută de 
Ziditorul cu atâtea ferestre. [Ele sunt] cele cinci organe prin care 
mintea ia legătura cu lumea cea din afară: ochii, urechile, nasul, 


* Se află în deplinătatea facultăţilor ei. 
”"* Temniţa. 


* 


gura, precum şi simţul comun al tuturor™*, pipăirea, cu scopul de a 
dobândi prin ele - întocmai ca şi mai înainte - gândita hrană şi 
dulceaţă. 

Astfel, mai întâi [să vină] la simţirea şi la bizuirea [atât] pe 
această zidire văzută [materialnică], cât şi pe dumnezeiasca 
Scriptură. În al doilea rând, de la această simţire să fie dusă de 
mână de către povăţuirea raţională la înţelepciunea, bunătatea, 
puterea, darul, dulceaţa, precum şi la celelalte lucrări şi slujiri ale 
Ziditorului care se văd în zidiri şi în Scriptură. Iar în al treilea rând, 
cu aripile lucrării celei înţelegătoare, atât cât este cu putinţă, să se 
suie de la aceste lucrări şi slujiri ale Lui la cunoaşterea şi privirea 
însăşi a Ziditorului [acestor] creaţii şi a Dătătorului dumnezeieştei 
Scripturi, Care face nişte lucrări ca acestea. Referindu-se la creaţie, 
Solomon zice: Că din mărimea frumuseții făpturilor, după socoteală 
se cunoaşte pe făcătorul lor (Sol 13, 5). Pentru că proporţional cu 
mărimea şi frumuseţea zidirilor este şi Făcătorul şi Ziditorul lor. 

Dumnezeiescul Pavel a zis: ...cele nevăzute ale Lui de la zidirea 
lumii, din făpturi socotindu-se, se văd, şi veşnică puterea Lui şi 
Dumnezeirea (adică mărirea) (Rm 1, 20); iar pentru Sfânta 
Scriptură Sfântul Petru zice: Pentru că nu prin voia oamenilor s-a 
făcut cândva prorocie, ci purtându-se de Duhul Sfânt au grăit 
oamenii cei sfinţi ai lui Dumnezeu (2 Ptr 1, 21), iar Sfântul Pavel 
adaugă: Care şi grăim, nu întru cuvinte învăţate ale înţelepciunii 
omeneşti, ci întru cele învăţate ale Duhului Sfânt (1 Co 2, 13). 
Voieşti să aplicăm acest cuvânt zis la două organe ale simţurilor? 


9. Prin privirea zidirilor, mintea se suie la cunoştinţa şi 
dragostea Ziditorului 


Ca să te convingi de aceasta, ridică-ţi ochii la cer şi îndată pe 
cămaşa ochilor [retină] - cea cu rol de mreajă - apare imaginea 
cerului. Îndată ce această imagine lizbeşte retina], informaţia este 
luată într-o clipită de alergătorii cei iuți ai duhurilor, fugind 
împreună cu o viteză de nedescris prin vene la creier unde este 
rădăcina tuturor venelor. Şi îndată ce [informaţia] ajunge acolo, 
instantaneu mintea se trezeşte şi vede cerul. 

Pornind de la această simţire, [mintea] socoteşte cu puterea ei 
cea raţională mărimea, frumuseţea, lumina şi celelalte însuşiri ale 
cerului şi se duce cu gândul la înţelepciunea, meşteşugul, puterea şi 
frumuseţea Celui Ce le-a zidit. De aici, ea socoteşte şi spune aşa: 
„dacă cerul, care este făptură, este atât de frumos şi de luminos, cu 


KK 


În original este folosit termenul: „organ simţitor”. Deci pipăitul este 
enumerat între organele de simţ. 


cât mai presus de acesta este Făcătorul cerului?” Sfântul Dionisie a 
spus în Pentru dumnezeieştile nume: „cele cauzate preexistă în 
cauze în mod prisositor şi fiinţial” (Despre Numirile dumnezeieşti, 
cap. II, p. 142, ed. Paideia). În acest fel se ridică, atât cât îi este cu 
putinţă, la cunoştinţa Ziditorului, aprinzând totodată inima şi voinţa 
sa spre dragostea aceluiaşi Creator.? 
10. Prin Scripturi, mintea se suie la cunoştinţa şi dragostea 
Celui Ce a grăit Scripturile 


Când un cuvânt al Sfintei Scripturi este grăit la ureche, acesta 
loveşte văzduhul şi îl îndulceşte, iar undele de propagare intră în 
ureche, lovesc timpanul, iar labirintul urechii intră în vibraţie şi 
pulsează asupra centrului auditiv care trezeşte mintea, înțelegând 
cuvântul grăit. Îşi dă seama astfel, din această auzire, de darul, 
adevărul, înţelepciunea şi de celelalte fapte bune ale acelui cuvânt. 
Şi aşa îşi pune întrebarea: „dacă cuvântul - care este atât o cauză, 
cât şi o lucrare - este atât de real, atât de înţelept şi cu atât dar, cu 
cât este mai dăruit Dumnezeu Care l-a grăit şi l-a lucrat?” Zice 


2 Sfântul Vasile cel Mare ne îndeamnă să avem nişte păreri ca 
acestea [referitor la cunoaşterea Ziditorului prin creaţie] pentru ca prin 
ele să ne suim cu mintea de la cele văzute şi vremelnice la cele nevăzute şi 
veşnice. El zice: 

„Dacă cele trecătoare sunt aşa, cum vor fi cele veşnice? Dacă cele 
văzute sunt atât de frumoase, cât de frumoase vor fi cele nevăzute? Dacă 
măreţia cerului depăşeşte măsura minţii omeneşti, ce minte omenească va 
putea descoperi natura celor veşnice? Dacă soarele, care este supus 
stricăciunii, este atât de frumos şi atât de mare, dacă este iute în mişcare 
şi-şi face cu atâta regularitate mişcările sale de revoluţie, dacă are o 
mărime cu dreaptă măsură în univers, încât nu depăşeşte măsura faţă de 
întregul univers, iar frumuseţea lui este ca un ochi strălucitor aşa cum se 
cuvine creaţiei, dacă nu te mai poţi sătura a-l privi, cât de strălucitor în 
frumuseţe trebuie să fie soarele dreptăţii? Dacă pentru un orb este o 
pagubă să nu vadă acest soare, cât de mare va fi paguba celui păcătos, 
lipsit de lumina cea adevărată?” (Cuvântul al VI-lea la Hexaimeron, P.S.B. 
17, op. cit, p. 132); înțeleptul Teodor al Ierusalimului adaugă: „Prin 
cercetarea firilor celor zidite se curăţă foarte mult aplecarea cea pătimaşă 
către ele de amăgirea în care este, suindu-se astfel către origini. Căci cele 
bune, minunate şi mari, vor să le oglindească pe cele prea bune, prea 
minunate şi prea mari şi mai ales pe cele mai presus de bunătate, de 
minunare şi de mărime.” 

Prihănind pe închinătorii la idoli, înțeleptul Solomon zice: „Dacă se 
bucurau cu frumuseţea zidirilor, socotindu-le dumnezei, să cunoască 
aceştia cu cât mai mult este mai bun Stăpânul - căci Cel Ce a început să 
creeze aceste frumuseți le-a zidit [şi] pe ele. Iar dacă se înspăimântă de 
putere şi de lucrare, să înţeleagă prin ele cu cât este mai tare Cel ce le-a 
făcut pe ele.”. 


Aristotel: „Atunci când cauza existenţei unor lucruri este de un 
anumit fel, înseamnă că şi lucrurile [cauzate de ea] vor fi de acelaşi 
fel”. 

În acest fel se suie mintea la cunoştinţa lui Dumnezeu Cel Ce a 
insuflat şi a grăit Scripturile. Iar în funcţie de treapta cunoaşterii 
Lui, aprinde şi voinţa spre dragostea Lui, deoarece „după măsura 
cunoştinţei este şi măsura dorinţei” - după cum zice Teodor al 
Ierusalimului. Tot astfel lucrează şi prin celelalte organe ale 
simţurilor: mirosirea, pipăirea şi gustarea. 

Prin organele simţurilor, mintea îşi meşteşugeşte din toate 
zidirile şi cuvintele Scripturii trepte şi scări, pentru a se sui de la 
cele simţite la cele gândite, de la cele pricinuite la pricini şi de la 
chipuri şi închipuiri la cele cu întâi chip şi închipuite. Sfântul 
Dionisie Areopagitul zice că toate formele compuse sunt simboluri 
„arătate ale celor ascunse, chipuri împărţite ale celor unite şi 
neîmpărţite, chipuri figurate şi multiforme ale celor fără formă şi 
lipsite de chip” (Sfântul Dionisie Areopagitul, Epistole, Epistola IX 
către Tit, ierarhul „care a întrebat printr-o epistolă care e casa 
înţelepciunii şi ce e paharul şi ce sunt mâncărurile şi băuturile lui”, 
p. 266); „creaţia lumii ... e arătarea întreagă a celor nevăzute ale lui 
Dumnezeu”. 

Suindu-se prin acest meşteşug de la zidiri la Ziditor şi de la 
Scripturi la Cel ce le-a grăit, mintea spune tuturor puterilor şi 
simţurilor sale cuvântul Prorocului Isaia: veniți să ne suim în 
muntele Domnului, şi în casa Dumnezeului lui Iacov, şi ne va spune 
nouă calea Sa, şi vom merge pe dânsa (Is 2, 3). Aceasta este voinţa 
cea din veci şi motivul şi scopul pentru care, precum am spus, a 
zidit Dumnezeu ferestrele organelor simţurilor: „ca mintea să se 
facă privitoare a zidirii celei simţite şi tăinuitoare a celei gândite” - 
cum a zis Sfântul Grigorie în Cuvântul la Paşti - şi ca să vadă în 
zidiri pe Ziditorul precum vede soarele în apă, după cum filosofează 
Teodor al Ierusalimului: „Dacă este îngăduită vreo lucrare a 
simţurilor, pentru aceasta este îngăduită: ca din zidiri să-L. 
înţelegem pe Ziditor, văzându-L. astfel în ele aşa cum vedem un 
soare în apă. Deoarece chipurile care sunt în cele ce există sunt ale 
Cauzei primordiale a tuturor lucrurilor”. Şi, în scurt fie spus, de 
aceea s-au făcut simţurile, ca mintea să ajungă prin ele la hrana şi 
dulceaţa ei cea gândită, după cum şi vietăţile care se cheamă 
purtătoare de casă, adică scoicile, broaştele țestoase şi altele 
asemenea, ies afară pentru adunarea hranei celei cuvenite. 
„Aceasta este nevoinţa - spune Teodor al Ierusalimului -: a lua 
aminte la noi înşine ca pururea să ne îndulcim şi să ne întindem 
dorirea către cele gândite ale minţii şi niciodată să nu fim furaţi de 


cele simţite, smulgându-ne pe furiş către acestea prin simţuri, încât 
să se minuneze acestea chiar de ele însele.” 


11. Cei ce privesc la zidiri şi citesc în Scripturi şi nu se suie 
la cunoştinţa şi dragostea de Dumnezeu săvârşesc răul şi 
sunt afară de fire 


Cei ce privesc zidirea cea simțită şi Scriptura şi nu se suie prin 
ele la cunoştinţa şi dragostea lui Dumnezeu, Care pe una a zidit-o, 
iar pe cealaltă a grăit-o, fac aceasta sau pentru slava cea lumească, 
sau pentru a se desfăta în frumuseţile cele stricăcioase ale zidirilor 
şi ale Scripturilor, precum şi pentru alte scopuri trupeşti, sau rămân 
numai la înţelegerea parţială a zidirilor şi Scripturilor şi mai 
departe se lenevesc a păşi, neînălţându-se la Cuvântul cel 
atotprezent şi atotcuprinzător al celor ce sunt -, Care este 
Înţelepciunea lui Dumnezeu, prin Care cele ce sunt se cunosc şi 
întru Care sunt toate cuvintele cele ce sunt (Sfântul Maxim). „Că 
Dumnezeu - zice înțeleptul Solomon - a întemeiat pământul cu 
înţelepciunea, iar când a zidit cerul şi ea [inţelepciunea] era cu 
Dânsul şi lucra lângă Dânsul.” lar Sfântul Vasile cel Mare zice: 
„Sunt unele raţiuni ale înţelepciunii, ale celei zidite mai înainte de 
toate celelalte [care au ca însuşire] zidirea”. 

Cei ce nu se suie prin cuvintele cele din zidiri şi din Scriptură 
la Cuvântul cel ipostatic al lui Dumnezeu, aceştia sunt departe de 
scopul Ziditorului zidirii şi al Dătătorului Scripturilor. Aceştia, 
spune Sfântul Calist, sunt afară de fire, pentru că iubesc mai mult 
darurile decât pe Dătător, zidirile mai mult decât pe Ziditor, după 
cum zice sfinţitul Augustin. Căci, după cum zidirea nu a fost făcută 
pentru ea însăşi, ci pentru privirea şi slava Ziditorului, tot astfel nu 
este cuviincios a o privi şi a se minuna [cineva] de ea însăşi, ci din 
cauza Ziditorului ei, după cum n-o priveşte cineva pentru dânsa, ci 
pentru ceea ce se arată în ea. 


12. Care este cauza cea smerită pentru care s-au făcut 
simţurile? 


A doua cauză şi scop pentru care s-au făcut organele 
simţurilor, este pentru ca şi trupul - ca unul ce este material - să 
poată să dobândească prin ele hrană, creştere şi viaţă. 

Într-adevăr, nu ştiu de ce să mă minunez mai mult: de palat, 
care este atât de meşteşugit [lucrat], sau de împăratul care 
locuieşte în el? Însă mai mult decât de acestea două se cuvine a mă 
minuna de preaalesul lor Meşter şi Ziditor, Care cu atâta 
înţelepciune le-a zidit şi le-a şi unit. 


CAPITOLUL AL II-LEA 


1. De ce mintea a fost robită de dezmierdările simţurilor 


Două sunt cauzele pentru care mintea a fost robită de 
dezmierdările cele simţite. 

Prima - şi cea mai importantă pricină - este aceasta: după 
călcarea poruncii de către Adam, unealta lui, adică trupul, îşi ia 
toată existenţa şi alcătuirea prin dezmierdările cele simţite, 
împătimite şi necuvântătoare. Căci prin dezmierdare ia fiinţă, prin 
dezmierdare se zămisleşte, creşte şi se desăvârşeşte - în pântece - 
până se naşte. Prorocul David, arătând acest lucru, spune: Că iată 
întru fărădelegi m-am zămislit şi întru păcate m-a născut maica 
mea. (Ps 50, 6). 

lar a doua pricină arată că şi după naştere se hrăneşte cu 
dezmierdarea. Încă din primii ani ai copilăriei, dar mai ales în cele 
nouă luni din pântece, deoarece partea cea cuvântătoare a omului 
nu este încă desăvârşită, mintea nu se poate folosi de organele 
simţurilor ca să-şi facă lucrarea sa şi să se îndulcească astfel cu 
dezmierdările cele gândite. Doar trupul este cel care le lucrează 
[aceste dezmierdări], nu numai pentru hrana lui cea de trebuinţă, ci 
şi pentru [firea] lui cea pătimaşă. Lucrul cel mai rău este însă faptul 
că mintea însăşi este atrasă de el la aceleaşi dezmierdări şi este 
robită de ele ca o nedesăvârşită şi nepricepută. 

Dumnezeiescul Teodor al Ierusalimului zice în cuvântul său cel 
filosofic: „Mai întâi, mintea este robită de simţuri, iar apoi îi 
urmează  doimea: pofta şi mânia. Acestea sunt patimi 
necuvântătoare şi sunt mişcate de către fire, nu de către rațiune. 
Sufletul se deprinde cu ele şi sunt foarte greu de şters, intrând în 
toate ungherele lui. Şi în acest mod se întorc toate pe dos. 
Simţurile, fiind desăvârşite şi întărite, răpesc mintea deoarece ea 
nu este încă minte cu lucrarea [în adevăratul sens al cuvântului], ci 
doar cu potenta, fiind [din acest motiv] privită ca o nedesăvârşită, şi 
o face să judece [aceste lucruri rele] ca pe lume. [Aceasta o face 
uşor], de vreme ce şi ea [inima] este convinsă că acestea sunt lume. 
Astfel, cea rânduită să stăpânească este robită, cea mai bună fiind 
stăpânită de cea mai rea. Se vede de aici că răutatea este mai 
bătrână decât fapta bună.” 

Împreună cu dumnezeiescul Teodor mărturiseşte şi Sfântul 
Grigorie de Nyssa în Cuvântul al VIII-lea la Ecclesiasticul, în care 
spune: „simţurile sunt treze în noi încă de la prim început, pe câtă 
vreme cugetarea se maturizează abia prin înaintarea în vârstă [...] 
de aceea simţurile caută să-şi întindă stăpânirea asupra întregii 


cugetări, care cu timpul se supune [...] Din această pricină e greu şi 
anevoios lucru să se pună în lumină ceea ce e cu adevărat bine, câtă 
vreme se folosesc numai mărturii aduse de simţuri şi câtă vreme se 
judecă binele după măsura în care el provoacă bucurie sau 
plăcere.” (P.S.B. 30, Sfântul Grigorie de Nyssa, Scrieri, partea a II- 
a, p. 270, Omilia VIII la Ecclesiasticul). 

O, cât este de amară această mişcare a simţurilor! Cât de 
obositoare şi de dureroasă este ea mai pe urmă pentru mintea cea 
ticăloasă şi vrednică de jale! Şi aceasta deoarece, nefiind stăpânite 
de frâul părţii cuvântătoare, organele simţurilor au gustat şi s-au 
săturat - ca nişte neraţionale şi dobitoceşti - de dulceaţa celor 
simţite [trupeşti, materiale]. [Şi aceasta] în prelungirea celor 
cincisprezece ani ai vârstei copilăriei, în timpul căreia mintea este 
ca o adormită, fiind purtată [stăpânită] de simţuri, deoarece 
organele nu sunt încă apte pentru a lucra ea prin ele. După aceea 
organele simţurilor se vor obişnui [să lucreze] îndulcirile cele 
dezmierdătoare ale trupului până când partea cea raţională se va 
desăvârşi. 

„Rațiunea fiind ţinută de către patimi [adică fiind stăpânită de 
către ele], acestea duc simţurile spre păcate. Şi atunci - spune-mi 
mie - cine va putea cu înlesnire să se înfrâneze?” întreabă Sfântul 
Maxim Mărturisitorul. 

După ce cămăşile ochilor cele în chipul năvoadelor se vor 
obişnui cu vederea pătimaşă a frumuseţilor şi împodobirilor 
trupurilor omeneşti, după ce timpanele urechilor se vor îndulci de 
glasurile dulci ale versurilor, după ce organul de simţ al mirosului 
cel borţos şi păros [nasul] se va îndulci de bunele miresme ale 
mirurilor şi ale aromatelor, după ce limba şi gura vor gusta sau, mai 
bine zis, se vor obişnui cu gustul umezelilor mâncărurilor, atât al 
celor rele, cât şi al celor bune, după ce cununa tuturor [simţurilor], 
adică simţul pipăirii, va zăbovi în haine moi şi molatece, cine va mai 
putea pe urmă să le înduplece [pe patimi], fie el chiar mare vorbitor 
şi ritor, te rog [să-mi zici]? Căci [patima] cu care s-a desfătat nu are 
o dulceaţă adevărată şi raţională, ci dimpotrivă, una dobitocească şi 
trecătoare. Cine le va putea închide gura prin care ele [patimile] se 
contrazic, se ceartă şi se răspândesc [totodată] foarte tare, pe motiv 
că doar aceea este [adevărata] dulceaţă pe care au încercat-o şi 
nicidecum oarecare alta, gânditoare [raţională] şi nematerialnică? 

Mintea cea ticăloasă, îndulcindu-se în primii ani de aceeaşi 
dulceaţă împreună cu simţurile, fiind înşelată din pricina lipsei ei de 
înţelepciune şi părându-i-se că aceea [dulceaţa] este bună, acum, 
chiar dacă îşi dă seama că această dulceaţă aparţine dobitoacelor 
celor necuvântătoare, şi nu ei, se arată ca o amorţită sau, mai bine 


zis, ca o legată cu cinci funii de fier de către cele cinci simţuri şi 
pătimeşte şi tânjeşte văzând că din împărat al trupului a devenit 
roabă şi, vrând-nevrând, se apleacă asupra îndulcirii cu dulceaţa 
cea simțită. 

Cine să le izgonească? Hârtia imaginaţiei? Dar şi ea este 
zugrăvită cu imaginile şi cu idolii cei împătimiţi care, prin [lucrarea] 
de atâţia ani a aceleiaşi dulceţi, s-au întipărit [aici] şi îndeamnă 
mintea şi simţurile, mai ales prin reamintiri, la [re]dobândirea ei. 
Cine? Cămara inimii? Vai mie, căci şi ea este plină şi îngreuiată de 
atâtea şi atâtea pofte şi poftiri de mulţi ani ale aceleiaşi dulceţi, 
silind oarecum mintea, imaginaţia, simţirea şi întreg trupul să o 
dobândească. 

Nu mai spun că şi diavolul, care este împăratul dulceţilor 
trupului, gâdilă şi el mintea, inima şi mai ales organele simţurilor. 
Pentru că, deşi este fără de trup, el se îndulceşte împreună cu 
trupul de dezmierdările acestuia, după cum zic dumnezeieştii 
Părinţi. Acestea sunt ţărâna şi pământul pe care a fost osândit a le 
mânca prin şarpe: Și pământ vei mânca în toate zilele vieţii tale. (Fc 
3,14) 


2. Cum se slobozeşte mintea de dulceţile cele simţite 
[materiale] 


După vârsta copilăriei şi după desăvârşirea raţiunii, mintea va 
cunoaşte de la sine sau va învăţa prin auz din Sfintele Scripturi şi 
de la Sfinţii Părinţi că alta este dulceaţa şi rudenia cea firească ei. 
Şi ce face? Având rațiune, înţelepciune şi din fire fiind iubitoare de 
frumuseţe, nu suferă să vadă organele simţurilor în aşa măsură 
robite trupului şi îndulcitoarelor patimi, nu suferă să fie robită şi ea 
împreună cu organele simţurilor, nici să iasă din vrednicia sa de 
împărat, rob făcându-se, nici a fi începută, ea fiind începutul, sau 
ascultătoare şi supusă ea, care după fire este însăşi temelia şi 
stăpânitoarea. Nu rabdă să primească o pagubă ca aceasta care o 
va duce la pieire şi la muncă. 

În aceasta stă toată nevoinţa ei, precum zice înțeleptul şi 
sfinţitul Teodor cel mai înainte pomenit, şi tot prin aceasta se vede 
şi se arată că ea a fost zidită de Dumnezeu ca împărat şi stăpân al 
trupului. Ea [trebuie] să se pună cu toată bărbăţia, voinţa şi 
înţelepciunea ei - ajutându-i şi dumnezeiescul dar - spre a 
dezrădăcina din organele simţurilor trupului acele obişnuinţe de 
mulţi ani, cu anevoie de debarasat, care au fost întipărite în ele. 
Trebuie să sloboadă simţurile din tirania amară a dulceţilor celor 
purtătoare de moarte pe care le-au pătimit şi apoi să le supună cu 
uşurinţă voii sale. „Multă nevoinţă va fi când mintea va veni târziu 


spre cunoştinţa adevărului. Căci dacă sufletul nu ar fi fost robit încă 
de ceva, tot lucrul ar fi fost ca el să se păzească curat. Dar dacă ela 
fost legat cu legături mai tari decât arama, adică cu patimile şi cu 
amăgirile către [lucrurile] cele de aici, cu cât mai mare este 
nevoinţa de a rupe legăturile acestea tari şi a se elibera de slujirea 
materiei şi a câştiga deprinderea cu cele bune?” 

Cât despre eliberarea simţurilor şi despre supunerea lor minţii, 
ascultă cum şi în ce fel se face [aceasta]: 

Un împărat, atunci când voieşte să supună cu uşurinţă o 
cetate, mai întâi suprimă pâinea, apa şi celelalte necesare hranei 
oamenilor, determinându-i astfel pe cetăţeni să cedeze asediului. 

Acelaşi şiretlic îl adoptă şi mintea cu organele simţurilor: taie 
puţin câte puţin de la fiecare organ al simţurilor dulceţile lui 
trupeşti obişnuite prin care se îndulceşte, nelăsându-le să mai 
pătrundă şi aducându-le în supunerea sa uşor şi în scurtă vreme. 

Cât timp ea săvârşeşte această curăţare, nu rămâne fără 
lucrare. Nu, ci, luând puţină odihnă din [partea] celor trupeşti, se 
întoarce la fireasca sa hrană gânditoare care este citirea Sfintei 
Scripturi, câştigarea faptelor bune, lucrarea poruncilor 
dumnezeieşti, sfințita rugăciune, rațiunile creației văzute şi 
nevăzute, precum şi celelalte înțelegeri duhovniceşti şi 
dumnezeieşti care se află în cărțile Părinților purtători de 
Dumnezeu şi mai ales în ale celor ce se numesc trezvitori [neptici]. 
Acestea sunt: Filocalia, Everghetinosul, Sfântul Simeon Noul Teolog 
şi altele. 

Despre acestea vezi [mai ales] în capitolul al IX-lea al cărţii de 
faţă. 


3. Aşa cum simţurile au tras mintea la dulceţile simţurilor, 
tot astfel mintea se sârguieşte a ridica simţurile la dulceţile 
cele gândite 


Dar nu numai atât, ci se luptă pe cât îi stă în putinţă să 
întoarcă simţurile trupului către ea, ca împreună [cu ea] să se 
îndulcească şi ele, cu potrivit chip, de dulceaţa ei cea gânditoare, 
obişnuindu-se cu ea puţin câte puţin, aşa cum mintea a ajuns mai 
înainte să se împărtăşească prin simţuri şi să se îndulcească, în mod 
potrivnic, de dulceaţa cea simțită [trupească], Deci, într-un cuvânt, 
de unde la început trupul s-a sârguit a face mintea şi duhul carne 
prin simţuri şi prin dulceţile simţurilor, acum - dimpotrivă - mintea 
se sârguieşte să facă trupul duh şi oarecum imaterial prin dulceaţa 
celor nematerialnice şi nevăzute. Despre aceasta mărturiseşte în 
multe locuri şi Sfântul Maxim Mărturisitorul. De aceea a fost legat 
sufletul împreună cu trupul - zice Grigorie Cuvântătorul de 


Dumnezeu -, ca să se facă lui ceea ce este Dumnezeu pentru el, 
adică ca să-l povăţuiască pe trup ca pe un copil şi să-l 
împrietenească cu Dumnezeu. „Pricinile pentru care Dumnezeu a 
legat sufletul cu trupul sunt două: 1. ca prin nevoinţa şi lupta către 
cele smerite să moştenim slava cea cerească; 2. ca să dezlege pe cel 
mai rău câte puţin de grosime, să-l tragă către sine şi să-l pună sus. 
Că ceea ce este Dumnezeu pentru suflet, aceea trebuie să se facă şi 
sufletul pentru trup, povăţuind materia cea slujitoare [trupul] ca pe 
un copil, prin sine împrietenind cu Dumnezeu pe cel împreună-rob 
[cu ea].” 

Căci mintea cu trupul lucrează împreună, pătimesc împreună - 
sufletul pentru trup şi invers, trupul pentru suflet, după cum zic 
metafizicienii. Deosebirile celor două [realităţi] se împărtăşesc una 
de alta din cauza negrăitei legături ce există între ele. Rațiunea 
anume şi cauza [acestei legături] se află tăinuită la toţi filosofii 
[precum] şi la cuvântătorii de Dumnezeu. Dar despre acestea vom 
vorbi şi în capitolul XII [al cărţii]. 


4. Care este căderea lui Adam 


În aceasta constă şi foarte vestita cădere a strămoşului nostru, 
vechiul Adam. După părerea aproape unanimă a dumnezeieştilor 
Părinţi, noi am moştenit strămoşeasca pornire spre simţuri [de la 
Adam], care a lăsat hrana şi dulceaţa celor gândite şi a căzut - vai! 
- în dulceaţa trupească a celor simţite. 

Pentru aceasta a zis cel mai sus pomenit Teodor al 
Ierusalimului: „Adam a folosit rău simţirea, minunându-se de 
frumuseţea cea materială, părându-i-se frumos la vedere şi bun la 
mâncare rodul, iar după ce a gustat din el a lăsat îndulcirea celor 
gândite (vezi Fc 3, 6). Femeia a văzut că lemnul este bun la 
mâncare, plăcut la vedere şi ispititor pentru intelect şi luând din 
rodul lui a mâncat şi i-a dat şi bărbatului său, care a mâncat 
împreună cu ea.” Lemnul [pomul] cunoştinţei binelui şi răului este 
simţirea împătimită a zidirii văzute, după cum zice Sfântul Maxim: 
„Lemnul cunoscător al binelui şi al răului este zidirea cea văzută, 
căci ea împărtăşeşte în mod natural plăcerea şi durerea”, [referinţă 
neidentificată]. Iar în altă parte, acelaşi zice: „Simţirea trupului este 
lemnul cunoştinţei binelui şi răului. Căci în ea se află adevărata 
pornire neraţională, de care omul a luat poruncă dumnezeiască să 
nu se atingă cu încercarea prin faptă. [Insă] nu a păzit-o.” 

Acelaşi lucru îl spune şi Nichita Stithatul, precum şi ceilalţi 
[Sfinţi Părinţi]: simţirea, după ce va cunoaşte [cele din jur], va 
încerca binele - adică plăcerea cea simțită [materială] -, însă va 
încerca totodată şi răul care este împletit cu binele - adică durerea, 


sora plăcerii. De aceea toate dulceţile cele simţite sunt în mod 
obişnuit numite „dureroase plăceri”. Sfântul loan Gură de Aur zice 
de aceea: „Ce este mai uşor decât a mânca? Dar pe mulţi îi aud 
zicând că a mânca osteneală este” (Omilia a 33-a la Epistola către 
Evrei) [referință neidentificată]. Sfântul Grigorie de Nyssa zice şi el 
împreună cu [Sfinţii Părinţi pomeniţi] mai sus: „Rodul lemnului 
[pomului] oprit este amestecat cu amândouă. Gustarea lui aduce la 
moarte prin răutatea otrăvurilor drese cu miere pe cei care se vor 
atinge [de el]. Căci prin faptul că îndulceşte simţurile pare a fi bun, 
iar prin faptul că strică pe cel ce-l atinge ajunge cel mai mare dintre 
toate relele.” (Tom I, cap. 20). 

Astfel citim şi în istorii că romanii slujeau în acelaşi timp la 
două zeițe: a bucuriei şi a scârbei. Şi deşi fiecare avea capiştea sa, 
jertfa se aducea la amândouă odată. Aceasta se făcea simbolic 
pentru a se arăta şi faptul că bucuria este atât de unită cu scârba 
sau plăcerea cu durerea, încât când una aduce bucurie, cealaltă dă 
frică; iar când una vatămă şi scârbeşte, cealaltă dă nădejde. 


5. Pricina venirii lui Hristos 


Pricina venirii Noului Adam, lisus Hristos, a fost aceea de a ne 
scula din dragostea şi împătimirea după cele simţite şi a ne sui la 
dragostea şi dobândirea celor gândite. Astfel ne-a arătat 
întoarcerea cea bună către cele mai bune. 


6. Pentru ce pustnicii fug în pustietăţi 


Filosofii şi pustnicii adevăraţi au părăsit cele lumeşti, unde 
sunt multe pricini care asupresc prin plăceri, şi au fugit în pustie şi 
în peşteri unde, neaflând cauzele plăcerilor cele simţite, au supus 
cu uşurinţă simţurile, suindu-se în scurt timp la dobândirea cea 
preadulce a celor dumnezeieşti şi gândite. 


7. Care este dulceaţa cea firească a minţii şi care [este] cea 
împotriva firii 


Acest [lucru] mă rog fierbinte să îl facă şi Preasfinţia ta. Ai 
cunoscut foarte bine - şi de la tine însuţi, ca un înţelept, şi din 
dumnezeieştile Scripturi, ca un iubitor de învăţătură - că adevărata 
dulceaţă a minţii este să se îndeletnicească întotdeauna şi să se 
desfete cu frumuseţile gândite. („Căci cele gândite sunt hrana 
minţii”, după Sfântul Maxim). Aplecarea ei către dulceaţa cea 
simțită [trupească, materialnică] este împotriva firii [obişnuite] a ei. 
[Această tendinţă] este silnică, împătimită, stricăcioasă şi cu totul 
străină de ea. „Căci când mintea este robită de simţuri - zice 


filosoful meu de-Dumnezeu-purtător, Sfântul Isaac -, atunci ea 
mănâncă hrana fiarelor. Cu alte cuvinte ea se face ca dobitoacele şi 
ca fiarele.” Căci dulceaţa gândită este - după Sfântul Calist - 
adevărata dulceaţă, pentru că ea aduce bucurie şi când o dobândim, 
şi după dobândirea ei, iar dulceaţa cea simțită - trupească - nici n- 
ar trebui numită dulceaţă, acesta este un nume mincinos pentru ea, 
întrucât şi când o dobândim, şi după aceea pricinuieşte scârbă în 
inimă. Sfântul Isaac spune despre cele două [dulceţi]: „Aceasta se 
numeşte într-adevăr dulceaţă, căci nu este întinată de fire şi de 
rațiune, ci se înalţă din ce în ce mai sus prin lucrare şi lasă în inimă 
bucurie şi veselie şi după ce [omul] s-a îndulcit de ea. Deci să caute 
oricine doreşte dulceaţa cea curată, fără de scârbă, înţelegătoare şi 
duhovnicească. Căci ea este dulceaţa cea adevărată din inimă.” Şi 
referindu-se la cealaltă zice: „Este greşit a se numi «dulceaţă» pe 
cea a trupului, şi nu pe cea înţelegătoare şi duhovnicească. Căci ea 
aduce pe urmă, după îndulcirea cu ea, amară căinţă. Deci este 
evident că numele ei este o minciună.” 

De aceea şi dumnezeiescul Ioan Gură de Aur numeşte dulceţile 
trupeşti ca fiind călăii trupului şi fiind chiar mai rele decât călăii, 
zicând: „Dulceţile sunt cumpliţi călăi ai trupului şi sunt mai 
cumplite chiar şi decât călăii, pentru că întind foarte tare legături 
nefăcute de mâini” (Omilie la întâia muceniţă Tecla). Şi, ca să adaug 
şi eu o asemănare personală, spun că dulceaţa se aseamănă cu pila 
unsă cu untdelemn pe care lingând-o pisica, linge în acelaşi timp şi 
sângele limbii sale. Aceasta este musca în miere care, după ce bea 
dulceaţa mierii, se prinde de aceasta şi moare; este înşelăciune, la 
suprafaţă dulce, dar care odată înghițită aduce moarte în chinuiri. 
inţeleptul Solomon a zis: Nu te uita la muierea rea, că miere pică 
din buzele muierii curve, care până la o vreme îndulceşte gâtlejul 
tău, iar mai pe urmă mai amară decât fierea o vei afla. (Pr 5, 3-4). 

Fiindcă de atâţia ani organele simţurilor tale s-au obişnuit a se 
porni spre dulceaţa cea simțită şi a trage împreună şi mintea spre 
ele, nelăsând-o a se desfăta de cele proprii ei, ca nu cumva să 
dobândească din ele creşterea cea normală - gânditoare -, viaţa şi 
dulceaţa care se cuvine a o da, din această pricină iată că ţi-am 
adus aminte prin toate cele spuse până aici că este nevoie să te 
sârguieşti şi Preasfinţia ta să cârmuieşti, [atât] cât vei putea, cu 
multă înţelepciune cele cinci organe ale simţurilor, dându-le ceea ce 
este de trebuinţă spre alcătuirea trupului şi tăind de la ele toate 
câte prisosesc şi caută [au ca scop] dulceaţa. Întru aceasta stă a se 
arăta Stăpânul meu stăpân cu adevărat. Adică în a-şi pune toată 
bărbăţia spre a-şi elibera toate organele simţurilor de dulceţile cele 
stricăcioase, dureroase şi mincinoase, slobozind împreună cu ele şi 


pe domnul său, mintea, de împătimirea lor, lăsând-o să se întoarcă 
la doritele sale frumuseți ale celor gândite, adevărate şi cu adevărat 
bune. 

Marele Vasile spune că într-adevăr este un lucru necuviincios 
ca omul să-şi lase biruite simţurile de cele materiale, iar mintea să 
şi-o oprească de la lucrarea sa şi de la cele gândite: „Judeci că 
necuviincios lucru este a lăsa simţurile să se umple la nesfârşit de 
materiile lor, iar mintea a o opri de la lucrarea ei; căci precum 
simţurile câştigă cele simţite, tot aşa şi mintea pe cele gândite.” 

Pentru că aşa cum aceste organe ale simţurilor au fost prinse 
de către dulceţile cele simţite ca şi cu o undiţă nu numai în primii 
ani ai copilăriei (după cum s-a dovedit prin toate cele spuse mai 
înainte), ci şi în cei care au urmat, tot aşa şi mintea, şi tot neamul 
omenesc au fost prinse ca şi cu undiţa de înşelăciunea aceloraşi 
dulceţi materiale. Şi astfel ne-am lipsit şi am prăpădit - vai! - cu 
toţii fericita şi adevărata noastră dulceaţă. 

Revenind, [vom spune că] dacă nu se vor scoate ca dintr-o 
undiţă - deci din dulceţile cele materialnice - aceleaşi organe ale 
simţurilor noastre, nici mintea noastră nu va putea să se elibereze 
din ele ca dintr-o undiţă şi să se întoarcă la dulceaţa ei cea firească. 
Şi cu neputinţă este a realiza acest lucru într-un alt chip [decât în 
cel arătat]. 


CAPITOLUL AL II-LEA 


1. Păzirea vederii. Ce este vederea şi ce ochii 


Pentru ca să meargă cuvântul după rânduială, vino să fac 
pomenire  Sfinţitei tale desăvârşiri care sunt dulceţile cele 
potrivnice ale fiecărui organ al simţurilor şi cum se cuvine să-ţi 
păzeşti mintea de ele. 

Primul organ al simţurilor care ne întâmpină este cel al 
vederii. El este numit de către cercetătorii firii [omeneşti] „simţul 
cel împărătesc”, iar de teologi „cel care se supune Duhului 
dumnezeiesc” şi „rudenia minţii”.! 

Înţelepciunea populară zice: „Ochii sunt mai credincioşi decât 
urechile”. Ochii sunt cele două făclii ale trupului - după cuvântul 
Domnului (Mt 6, 22). Astronomii îi numesc cei doi luminători ai 
feţei, iar filosofii - primii doi furi ai păcatului. Un înţelept îi numeşte 
cele două ventuze ale sufletului pe care acesta, întocmai ca o 
caracatiţă, le întinde şi ia de departe cele ce îi plac. 

Sau, ca să-l citez pe Marele Vasile, ochii sunt cele două mâini 
fără trup cu care sufletul le apucă pe cele văzute pe care le iubeşte 
şi sunt departe, iar cele pe care nu le poate apuca cu mâinile (mai 
ales ochii cei frumoşi), pe acestea le apucă iarăşi cu ochii şi le 
dobândeşte. Vederea este pipăire mai subţire decât pipăirea 
mâinilor, dar mai groasă decât pipăirea imaginaţiei şi a minţii, după 
cum spune [Sfântul] Vasile în Cuvântul pentru feciorie: „Printr-o 
oarecare pipăire şi vedere îl amăgeşte pe suflet către dulceaţă prin 
aruncarea ochilor şi, ca şi cu nişte mâini netrupeşti, se atinge de 
cele dorite de departe. lar acelea de care nu se poate atinge cu 
mâinile trupului le cuprinde pătimaş prin aruncarea ochilor.” 

De la ochii aceştia taie, deci, imaginile şi frumuseţile acelor 
trupuri care îndeamnă sufletul la îndrăgiri urâte şi necuvioase. Căci 
ai auzit zicând pe Marele Vasile: „Ochii să nu se desfete cu 
spectacolele prosteşti ale scamatorilor sau cu privirea trupurilor, 
care leagă în suflet ghimpele plăcerii” (P.S.B. 17, Omilia XXII către 
tineri, p. 578, ed. 1986). Înțeleptul Solomon zice: Ochii tâi drept să 
caute, şi genele tale drept să clipească (Pr 4, 25), iar lov 
mărturiseşte: Legătură am făcut cu ochii mei, şi nu voi căuta spre 
fecioară (lov 31, 1). 


1 Sfântul şi de-Dumnezeu-cuvântătorul Marcu al Efesului spune în 
capitolul 48 [al scrierii] Pentru dumnezeiasca lumină: „Puterea cea 
văzătoare nu este străină de sufletul cel nematerialnic, căci este legată de 
duhul sufletesc, după cum zic cei iscusiţi în acestea” 


La acest simţ te rog să-ţi pui întreaga atenţie, Stăpâne al meu, 
deoarece acest simţ, după cum am spus, se aseamănă cu un fur şi 
mai ales cu şeful tâlharilor, din cauză că răpeşte cu iuţeală mintea 
şi, alunecând într-o clipă prin ochi, aleargă la locul păcatului. Acolo 
s-a uitat cu împătimire, s-a amestecat cu idolul frumuseţii, şi l-a 
întipărit într-o clipă în creier prin risipirea duhurilor, a îndulcit 
sufletul cu idolul, a trimis înăuntru dorinţa şi pofta, în cămara inimii 
şi, fără a mărturisi păcatul, l-a lucrat - după Marele Vasile. Aceasta 
este ceea ce Domnul a zis: Tot cela ce caută la femeie spre a o pofti 
pe ea, iată, a preacurvit cu dânsa întru inima sa (Mt 5, 28). 

De aceea Solomon [ne atenționează] să nu fim prinşi de proprii 
ochi şi zice: Să nu te biruiască pofta frumuseții, nici să te vânezi cu 
ochii tăi (Pr 6, 25). lar Grigorie Cuvântătorul de Dumnezeu, 
aducând problema în discuţie, opreşte chiar şi vederea cea 
superficială: „Să nu te răpeşti împreună cu genele tale, de este cu 
putinţă, nici [să fii răpit] de vederea cea superficială” (Cuvânt la 
duminica cea noua); Liar] Nichita Stithatul tâlcuieşte acest lucru 
astfel: „De este cu putinţă, să nu te răpeşti cu genele tale nu numai 
de vederea cea iscoditoare şi mult cercetătoare, ci, de este posibil, 
nici măcar de cea pătrunzătoare, [dar] întâmplătoare şi în treacăt, 
păzindu-te cu dinadinsul până şi de vederea cea superficială, pe 
care să o ţii [în frâu]. lar pentru greutatea lucrului stă înainte 
cuvântul «de este cu putinţă». Este însă o [scăpare] aceea de a privi 
cu o căutare simplă. Căci [cunoscând] aceste două [feluri de 
vedere], spunem că a privi cu iscodire este ca o înmulţire [a 
păcatelor], iar a privi superficial este ca o împuţinare [a lor].” 


2. Ce se cade a face cineva când va fi răpit cu ochii 


Iar dacă un fur ca acesta va reuşi să te răpească vreodată, să 
te nevoieşti ca măcar să nu laşi idolul Afroditei - adică al poftei 
celei urâte - să se întipărească în sufletul tău. Şi cum asta? Sau să 
năzuieşti la Dumnezeu prin rugăciune, acest lucru fiind mai 
puternic, căci: A Domnului este mântuirea (Ps 3, 8), după 
cuvântătorul de psalmi, sau să-ţi întorci imaginaţia spre un alt gând 
oarecare. Că idol pe idol şi imaginaţie pe imaginaţie se şterg. Căci, 
zice înţelepciunea populară, „cui pe cui scoate”. 

O astfel de lucrare se vede că făcea şi Grigorie Cuvântătorul 
de Dumnezeu: „Vederea m-a răpit pe mine, dar m-am ţinut. Idol al 
păcatului nu mi-am făurit. Idolul a stat şi am scăpat de încercare.” 
Auzi, a stat - zice - idolul păcatului şi nu s-a întipărit în imaginaţie, 
iar omul s-a slobozit imediat de ispită, adică de învoirea şi [drept 
urmare] de fapta păcatului. 


Sfântul loan Gură de Aur şi Sfânta Singlitichia te sfătuiesc să 
foloseşti următorul meşteşug pentru a scăpa de patima ta, adică de 
idolul acelei feţe care s-a întipărit în imaginaţia ta şi cu care 
diavolul nu încetează a te supăra: scoate cu mintea ochii idolului 
aceluia, scoate-i carnea de pe obraji, taie-i buzele, scoate-i pielea de 
deasupra care se arată a fi frumoasă şi gândeşte-te că ce se 
ascunde dedesubt este atât de greţos încât omul nu suferă a o 
vedea fără urâciune şi îngreţoşare. Nu este altceva decât o 
căpăţână despuiată şi un os înroşit, plin de sânge şi înfricoşat la 
vedere. Că Gură de Aur zice: „Nu lua aminte nici aici la floare, ci 
treci mai în profunzime cu gândul şi, ridicând cu gândul de jur 
împrejur pielea cea frumoasă, ia aminte la cele ce zac sub ea”. 
(Omilia VII la Epistola a Il-a către Corinteni). lar preaînţeleapta 
Singlitichia zice: „De se iveşte în cămările minţii o nălucire de 
vedere necuvioasă, se cade a o schingiui cu cuvântul şi astfel să se 
taie ochii [acelui] idol, să i se scoată carnea din obraji, să i se taie şi 
buzele şi să se vadă închegarea cea urâtă de oase goale şi astfel să 
se socotească ce era [de fapt] cea dorită. Astfel poate fi oprit gândul 
de la rătăcirea cea deşartă. Căci cea iubită nu era nimic decât 
numai sânge şi oarecare flegmă amestecată. Trebuie însă să ne 
reprezentăm în gândul [nostru] că din toată fiinţa celui îndrăgit 
izvorăsc răni greu mirositoare şi putrezite şi, ca să spun pe scurt, se 
înfăţişează ochilor celor lăuntrici asemenea unui mort. Căci aşa se 
cade a ne îndepărta de dulcea pătimire.” (Marele Atanasie în Viaţa 
Sfintei Singlitichia). 


3. Vederea întipăreşte mai adânc pe idolii săi înăuntru decât 
alte simţuri; de ce? 


În al doilea rând, să-ţi păzeşti bine vederea, pentru că acest 
simţ este mai subţire? şi mai pătrunzător; pentru că este mai 
pătrunzător, este mai dorit şi de minte. Pentru că este mai dorit, 
idolii săi se zugrăvesc mai adânc pe tabla închipuirii şi de aceea se 
şterg cu mai multă greutate. De aceea, atât sfinţiţii cuvântători de 


2 Lumina cea subţire pe care firea a pus-o în ochii unor oameni este 
într-adevăr preaslăvită şi aproape de necrezut pentru măreţia ei. Citim în 
Istorii că Strabon, geograful, în timpul războiului african, vedea corăbiile 
de la marginea Siciliei în limanul Cartaginei (adică al Tunisiei) precum şi 
cine ieşea din acel liman. Împăratul Tiberiu vedea la întuneric după cum 
văd toate vietăţile cele care pasc noaptea, căci din ochi le scânteie o 
lumină care, atunci când se întoarce înapoi [de la obiectul luminat], îl văd. 
(Cei vechi credeau că animalele au în ochi o lumină proprie care noaptea se 
reflectă în obiectele aflate în câmpul vizual al acestora, înştiinţându-le astfel de 
cele ce se află în calea lor. Asemănător face liliacul cu ultrasunetele.-n.ed.) 


Dumnezeu, cât şi toţi Părinţii neptici hotărăsc îndeobşte că ochii 
văd lucrurile cele văzute prin ipostasiere.3 

Acestea [de mai sus] le vedem împlinindu-se prin lucrarea lor: 
ştergem mai uşor chipurile pe care le-am închipuit prin celelalte 
organe ale simţurilor, iar pe cele pe care le-am întipărit în 
imaginaţia noastră prin ochii noştri iscoditori fie [le ştergem] după 
mult timp şi cu multă osteneală, fie nu le putem şterge deloc. Fie 
treji, fie în somn, aceste chipuri nu încetează a ne asupri şi a ne 
supăra. Într-un cuvânt, îmbătrânim şi murim împreună cu ele. 


4. Arhiereul se cade să fugă de vorbirea cu femei 


la aminte, te rog fierbinte, Stăpâne al meu preaiubit, şi 
păzeşte-te bine de împrietenirea ochilor tăi cu privirea cea 
iscoditoare a fetelor frumoase, ca nu cumva să te biruiască pofta de 
frumuseţe. Şi într-adevăr, în mare primejdie te afli şi pentru că eşti 
tânăr şi pentru că, fiind arhiereu, nu se poate să nu întâmpini nişte 
feţe ca acestea care, chiar dacă sunt privite de departe, aruncă în 
inimă săgețile dezmierdării. De este posibil, să nu doreşti a 
întâmpina vreodată nişte feţe ca acestea sau a sta la vorbă [cu ele], 
chiar dacă convorbirea s-ar datora mărturisirii - căci aşa hotărăsc 
Sfinţii Părinţi. Mi-aduc aminte că în canonul al 18-lea al Sinodului al 
VII-lea (ecumenic) se spune că atunci când se va afla arhiereul afară 
în vreo mahala şi s-ar afla acolo şi femei, acelea să se îndepărteze 
de acolo atât timp cât arhiereul este de faţă şi să nu îndrăznească a- 
i sluji în vreun fel. 

„Dacă s-ar afla că cineva a adus în episcopie sau în mănăstire 
roabă sau slobodă pentru a i se încredința o slujbă, să se mustre, iar 
stăruind să se caterisească. Iar dacă, întâmplător, în suburbii ar fi 
femei şi ar vrea episcopul sau egumenul să facă un drum acolo, 
nicio încredințare de slujbă să nu se dea vreunei femei, fiind de faţă 
episcopul sau egumenul, cât timp stă el acolo, ci, pentru a nu fi 
bănuit, să stea în altă parte, până se va duce episcopul.” (Canonul 


3 Caută la Avva Isaac, Cuvântul 17, pagina 87 (**În ediţia Părintelui 
Stăniloae, Bucureşti, 1981, se află la pagina 89-n.ed.) unde numeşte vederea în 
ipostas „vederea zidirii prime a firii”. În Cuvântul 84, pagina 773 (***În Op. 
cit. este pagina 416 - n.ed.) o numeşte vedere „în grosimea ipostasului în 
fiinţă”. La fel le numeşte şi cel cu mintea înaltă, Calist Catafighiotul, în 
multe locuri din capetele lui, dar mai ales în Capul 84. Aceasta o 
adevereşte şi Cuvântătorul de Dumnezeu, Teofan al Niceei, în Cuvânt 
asupra achindenilor. 


18, Sinodul VII Ecumenic, Pr. C. Dron, Canoanele, p. 426, 
Bucureşti, 1933) 


5. Ce să facă cineva când vorbeşte cu femeile 


Credem că acest canon opreşte ca femeile să nu vină nicicum 
la vederea arhiereului. Dar fiindcă acest lucru nu e cu putinţă, 
atunci apleacă-ţi privirile când vorbeşti cu femeile şi adu-ţi înainte 
faptul că Dumnezeu este de faţă sau închideţi [ochii] cu totul, lucrul 
acesta fiind desăvârşit. 

Iar gura ta să cânte: Mai înainte am văzut pe Domnul înaintea 
mea pururea, că de-a dreapta mea este, ca să nu mă clatin (Ps 15, 
8). Să nu fii singur, ci să ai împreună cu tine unul sau doi, ca să nu 
dai prilej vrăjmaşului celui ce te luptă pe tine. 

Odată s-a dus Isidor, preotul Schitului, la Alexandria, ca să se 
întâlnească cu Patriarhul Teofil, iar după ce s-a întors s-au adunat 
Părinţii şi l-au întrebat: „Cum se află lumea, Avva? Ce fac oamenii?” 
Iar el a răspuns: „Eu faţă de om n-am văzut decât faţa Patriarhului”. 
Atunci ei l-au contrazis: „Oare s-au prăpădit şi s-au scufundat 
oamenii, Avva?” lar el a răspuns: „Nu, dar m-am silit pe mine a nu 
vedea faţă de om”. Şi toţi s-au minunat de păzirea lui cea cu 
dinadinsul. 

Aceasta este o pildă din care Preasfinţia ta poţi să înveţi cât 
este de rău a-ţi lăsa ochii să se răspândească ici şi colo. Pentru că 
din această răspândire nu se poate câştiga nimic altceva decât 
dezmierdări şi patimi pierzătoare. De aceea şi Simeon, care se 
numeşte Noul Teolog, porunceşte să nu-şi întindă cineva ochii săi, 
nu numai la feţe de femei sau de [oameni] mai tineri [ca ei], ci nici 
la feţe de bătrâni şi cărunţi. lar Preasfinţia ta să-i păzeşti [ochii] 


1 Dumnezeiescul Isidor Pelusiotul învaţă: „Se cade a fugi de vorbirea cu 
femeile, de este cu putinţă, ca unele ce au oarecare îndemânare către 
moleşire. Iar dacă acest lucru nu se poate pentru pricini de trebuinţă sau 
economii de săraci (****Adică pentru purtarea de grijă de săraci -n.ed.), se cade 
a vorbi căutând în jos. Căci la cei mai mulţi - adică aproape la toţi — care 
au fost biruiţi de frumuseţea de femei, prin ferestre a sărit moartea, care l- 
a biruit şi pe marele proroc şi împărat când a căutat spre baia cea 
purtătoare de moarte.” (Epistola 89 către episcopul Isidor). Către 
Episcopul Paladie acelaşi scrie: „Fugi, o, preabunule, cât este cu putinţă 
de vorbirile cu femei. Căci cei sfinţiţi se cade a fi mai sfinţi şi mai curaţi 
decât cei ce s-au dus în munţi. Deoarece aceia se îngrijesc de noroade şi 
de sine, iar aceştia numai de sine. De vei fi silit să vorbeşti, caută în jos, 
învăţându-le şi pe ele cum se cade a privi. Şi vorbind în puţine şi 
concentrate [cuvinte] care pot şi să lumineze, depărtează-le degrabă.” 
(Epistola 84). 


măcar de ale femeilor şi de ale celor mai tineri,” rugând pe 
Dumnezeu cu Înțeleptul Sirah şi zicând: Doamne, Părinte şi 
Dumnezeul vieţii mele! Înălțarea ochilor nu-mi da mie, şi pofta o 
întoarce de la mine (Sir 23, 4). 

Să te păzeşti mai ales să nu vezi acele chipuri spre care mai 
înainte ai ajuns a lua patimă şi poftă în inima ta. Pentru că dacă le 
vezi pe acestea, diavolul te luptă cu îndoit război: pe dinăuntru cu 
patima şi cu pofta pe care le-ai dobândit mai înainte, iar pe dinafară 
cu privirea feţei acelora. 


6. Pilde despre cei ce nu şi-au păzit ochii 


Păzeşte bine, Stăpânul meu, precum zice Pavel: mie nu-mi este 
cu lene, iar vouă de folos (Flp 3, 1). Păzeşte-ţi ochii tăi cei 
amăgitori şi fugi de dezmierdările străine. Să ai mare strajă la 
aceste părţi ale ochilor, căci prin ele intră cei mai mulţi furi şi pradă 
cetatea sufletului. 

Dacă şi-ar fi păzit ochii lor, nici strămoşii noştri nu ar fi fost 
izgoniți departe de Dumnezeu şi din Rai: rodul pomului 
este ...plăcut ochilor (Fc 3, 6), zice femeia. Auzi? A văzut, a pătimit, 
a luat, au mâncat şi au murit. 

Dacă şi-ar fi păzit ochii, fiii lui Dumnezeu, adică ai lui Set, nu s- 
ar fi scufundat în apa potopului: Văzând fiii lui Dumnezeu pe fetele 
oamenilor că erau frumoase, şi-au luat lor femei din toate care au 
ales (Fc 6, 2). 

De şi-ar fi păzit sodomitenii ochii ca să nu-i vadă pe cei doi 
îngeri, nu ar fi fost arşi cu totul de potopul cel de foc. 

A văzut Sihem, fiul lui Hemor, pe Dina, fiica lui Iacob, şi a 
îndrăgit-o pe ea, iar pentru aceasta a fost ucis de fraţii ei împreună 
cu tot norodul. (Fc 34, 2). 

A văzut David din casă pe Batşeba că se scălda şi a căzut într-o 
îndoită groapă: a preacurviei şi a uciderii (vezi 2 Rg 11, 2). Dar 
după aceea, prin pocăință, cu totul s-a înţelepţit şi s-a învăţat a-L 
ruga pe Dumnezeu ca să-i întoarcă ochii de la frumuseţea deşartă: 
Întoarce ochii mei să nu vază deşertăciune (Ps 118, 37). 


5 să nu-ţi păzeşti ochii tăi numai de vederea feţei femeilor şi a celor mai tineri, 
ci şi de vederea iscoditoare a celorlalte părţi ale trupului lor. Că de multe ori pofta 
cea rea este înşelată şi este amăgită de fiecare mădular al unor feţe ca acestea, ba 
chiar şi de încălţămintea lor. De aceea este scris pentru Olofern şi ludita că: 
sandalele ei i-au luat ochii, frumuseţea ei i-a robit inima (Idt 16, 9). 


D 


* În ediţia 1826 a Pazei... în loc de „vouă”: „ţie”. 


7. Din dorinţa de a vedea se naşte dragostea, iar din a nu 
vedea nu se naşte dragostea [îndrăgirea] 


De ce să vorbesc fără rost când este mărturisită, adeverită şi 
necontrazisă de nimeni această expresie prea vestită care zice că 
„din vedere se naşte dragostea şi, dimpotrivă, a nu îndrăgi se naşte 
din a nu vedea”? Acest lucru îl arată şi acest mic cuvânt al lui Sirah 
ce zice: Curvia muierii întru ridicarea ochilor (Sir 26, 10). 

Ştiind aceasta, mulţi dintre greci au câştigat a nu îndrăgi din a 
nu vedea. 

Alexandru nu s-a învrednicit a le vedea pe fiicele lui Darie care 
erau foarte frumoase, după cum spune Sfântul Vasile cel Mare (în 
Cuvânt către tineri) [vezi P.S.B. 17, p. 574]. 

Kir n-a învrednicit-o pe Pantia, soţia lui Avradat, a-l vedea şi 
nici Camvis pe preoteasa Artemidei, care erau deosebite de 
celelalte cu frumuseţea.* 

Fermecătoare este şi [pilda] despre smintirea provocată de 
frumuseţe” pe care o povesteşte aici un avă din Pateric: 

„lată frumuseţea goală [văzută, simplă], 

Însă pe cea nevăzută n-o primeşte mintea. 

Ceea ce nu primeşte mintea, nu porneşte imaginaţia. 
Neispitindu-se imaginaţia, nici patima nu porneşte. 


6 Nu pot a tăcea fără a spune - ca pe un lucru vrednic de cuvântat şi potrivit 
acestei pricini - ce a urmat pentru preafrumoasa Pantia, după cum povesteşte 
Isidor Pelusiotul. Fiind înţelept, Kir n-a vrut s-o vadă deloc pe Pantia, cunoscând 
cât de mult rănesc frumuseţile cele frumoase inima. De aceea nu numai că n-a 
lucrat tulburare şi patima neastâmpărării [desfrânării], ci a strălucit cu desăvârşită 
înţelepciune şi s-a făcut vestit. 

Araspa s-a mândrit ca un nebun, că poate vedea frumuseţea femeii [a Pantiei] 
fără [însă] să o îndrăgească. Şi a văzut- o. Însă atât a îndrăgit-o şi la atâta 
neruşinare a ajuns că se ruga cu înfierbântare ca să o dobândească pe cea dorită. 
Însă fără folos. Şi a văzut cât a pătimit împăratul Kir până ce l-a slobozit pe [acel] 
om de acea urâtă dragoste şi de pofta nereţinută. Şi s-a împlinit la aceştia doi ceea 
ce zice Solomon în pildele sale: ințeleptul spăimântându-se s-a abătut de la rău, iar 
cel fără de minte luişi nădăjduind amestecă-se cu cei fără de lege (Pr 14, 16). 

Referitor la aceasta, dumnezeiescul Isidor cel mai sus pomenit s-a pornit a scrie 
această nostimă apoftegmă: „Sau văzând să nu îndrăgeşti, sau, dacă îndrăgeşti, să 
nu vezi”. Dacă primul îndemn i se pare cuiva a fi greu, iar altcuiva cu neputinţă [de 
împlinit], la cel de-al doilea se cuvine a ne nevoi. Că mai bună este seriozitatea 
decât iubirea fără de judecată. (Epistola 1273 către Pavel preotul). 

* În ediţia 1826 este folosit termenul „apucarea lui Sorit”. În ed. Anastasia nu 
este redat şi nici în Patericul egiptean nu există o astfel de expresie. Am ajuns în 
final la varianta de mai sus - care la prima vedere nu are nicio legătură cu expresia 
în sine - astfel: în Dicţionarul de sinonime ed. 1999 cuvântul „apucat” mai are şi 
aceste sinonime: „înnebunit, smintit” (vezi p. 31), iar cuvântul „sorit” are ca 
sinonim „însorit”. Acesta la rândul lui corespunde, printre altele cu echivalentul 
„frumuseţe”. 


Iar patima nepornindu-se, cele dinăuntru au linişte. 
Aşadar, [frumuseţea] cea nevăzută dă linişte celor 
lăuntrice.” 

Iar una şi mai şi o zice un înţelept oarecare: „Cel ce îşi aruncă 
ochii la frumuseţe străină, nu fecioară, ci desfrânată îşi are lumina 
ochiului”. Astfel se uneşte cu Sfântul Isidor care zice: „Nu numai 
trupul cel nepipăit, ci şi aruncările ochilor - care se numesc din 
această cauză lumini - se cade să fie fecioare” (Epistola 1273 către 
Pavel preotul). Genele sunt făcute de fire spre a închide ochii 
înăuntru ca pe nişte fecioare în cămări, ca să se ruşineze ca nişte 
fecioare când ies afară din cămările lor şi nu fără de ruşine văd 
feţele, după cum acelaşi Isidor a zis. Dumnezeiescul loan Scărarul a 
zis: „Să fugim, ca să nu vedem, nici să auzim de fructul din care ni 
s-a poruncit să nu gustăm. Căci m-aş mira să ne socotim mai tari ca 
prorocul David.” (Cuvântul XV, cap. 64, p. 239, FR 9, ed. 1980). 


8. Arhiereii şi preoţii nu se cade a avea oglinzi. 
Ce fel de rele nasc acestea 


Deoarece cuvântul nostru este pentru ochi, adaug aici şi 
[despre] dulceaţa cea dobitocească şi deşarta împătimire pe care o 
au unii fraţi care îşi împodobesc casele lor cu oglinzi mari şi de mult 
preţ ca să-şi veselească ochii cu ei înşişi, pricinuindu-şi în inima lor 
acea dulceaţă pe care o vânează din toate părţile. Ca şi cum dacă 
nu se va adăuga şi acea dulceaţă meşteşugită a ochilor, nu ar fi de 
ajuns acea dulceaţă pe care firea şi purtarea de grijă a lui 
Dumnezeu a rânduit-o spre a mângâia ochii, cu atâtea imagini 
frumoase ale întregii [creaţii]. De aceea rog pe Stăpânul meu să se 
depărteze de o dulceaţă deşartă şi prihănită ca aceasta. Să nu ai 
oglinzi în Mitropolie, iar dacă ai, să le lepezi ca pe nişte lucruri cu 
totul  necuviincioase  vredniciei tale dumnezeieşti. Pentru că 
folosirea acestor oglinzi nu numai că pricinuieşte multe căderi 
vrednice de mustrare, ci îi aruncă pe mulţi în necuvioase şi de râs 
îndrăgiri asupra lor înşişi, ei devenind pilde ale veacurilor trecute. 

Aşa este prihănit cu dreptate de către istorici desfrânatul Ostie 
care, căutând să afle dezmierdări de multe feluri şi desfătări 
defăimate, ca să-şi veselească ochii, şi-a îmbrăcat toţi pereţii casei 
cu oglinzi de mult preţ şi de multe feluri, ca să se vadă în ele atât pe 
sine, cât şi lucrările lui cele urâte. 

La fel, Narcis şi-a oglindit faţa sa cea frumoasă într-un izvor 
curat şi s-a iubit pe sine însuşi şi de aceea s-a făcut lui însuşi îndată 
şi îndrăgitor, şi îndrăgit, căci amăgindu-se de ochii săi, îşi socotea 
faţa lui ca pe una străină. 


Acesta n-a fost un lucru atât de minunat, căci Narcis era 
frumos şi a iubit astfel un idol [un chip] frumos. Mai mare 
ciudăţenie a fost când o babă putredă, urâtă şi cu dinţii putreziţi, 
numită Ahi, văzându-şi adeseori în oglindă faţa sa cea slută şi 
zbârcită, i s-a părut nepriceputei cum că este nu o arătare, ci o zeiţă 
a frumuseţii. Aşadar, atât de mult s-a iubit pe sine încât a devenit şi 
idol, şi închinătoare la idol şi prea se bucura de acest idol al ei şi îl 
îmbrăţişa ca pe un tânăr îndrăgit, fiind înnebunită şi temătoare ca 
un bărbat care îşi teme femeia, fără însă a avea vreun iubit. Astfel, 
[aceste] fapte ale oglinzilor sunt de râs şi prea nebuneşti.” 

Ce-ai să-mi răspunzi însă? „Dacă tu mă opreşti să văd chipurile 
bărbaţilor şi ale femeilor şi dacă tu mă opreşti să nu am oglinzi, cu 
ce altceva îmi voi răcori şi mângâia ochii?” Ai cu ce. Stăpâne al 
meu, ai şi încă multe şi vrednice de toată privirea, ca prin ele să-ţi 
bucuri ochii tăi. Priveşte acolo sus, în văzduh, la înfăţişarea cea ca 
safirul şi de bucurie dătătoare a nemărginitului cer care este scaun 
şi oglindă văzută a nevăzutei dumnezeiri. Vezi soarele cel 
preastrălucitor şi în chipul aurului, centrul planetelor, împăratul 
stelelor şi ochiul cel priveghetor, făclia cea nestinsă a lumii. Vezi 
luna cea în chipul secerii asemenea cu forma coarnelor, plină de 
lumină şi de culoarea argintului. Vezi dansurile cele potrivite ale 
candelelor nopţii şi ale stelelor ce sclipesc. Vezi aici jos câmpiile 
cele dătătoare de flori şi colorate cu mare frumuseţe, livezile 
înflorite, grădinile cele înrourate şi cu multe flori, buruienile cele în 
multe culori, baceelele* precum şi faţa mării cea preadulce şi 
liniştită care răsfrânge înapoi razele soarelui. 

Acestea toate sunt priviri şi oglinzi care nu numai că mângâie 
şi răcoresc ochii, ci îi fac pe dânşii să se şi desfete, ca să spun aşa, 
şi să se răsfeţe, căci [acestea] cheamă îndrăgirea şi minunarea prin 
dulceaţa lor firească. lar dacă adăugăm pe lângă cele fireşti şi 
dezmierdările meşteşugite, vezi istoriile cele meşteşugite ale 
sfintelor icoane, împodobirile şi înfrumuseţările cinstitelor Biserici 
şi frumuseţile sfinţitelor odoare. Pe acestea toate să le ai spre 
mângâierea ochilor tăi. 

Văzându-le pe acestea, adu-ţi aminte să te urci şi la privirea 
Făcătorului, Care cu atâta înţelepciune le-a zidit şi le-a înfrumusețat 
atât de bogat. 


7 Platon zice că numai atunci se cade cineva a se uita în oglindă: când se mânie, 
ca să se ruşineze de el însuşi văzând sălbăticia feţei sale, mişcările dezordonate ale 
mâinilor sale şi clătinarea cea nefirească a trupului şi ca să urască această patimă 
dobitocească şi nebunească. 

* În ediţia Anastasia „vâlcelele”. 


9. Pentru somn 


Trebuie însă să-ţi aduc aminte, pe lângă acestea, [faptul că] 
acele chipuri urâte de care ne păzim a nu se întipări în mintea 
noastră (căci mintea se cheamă şi imaginaţie, după Aristotel, chiar 
dacă şi suferă) prin ochii deschişi, de multe ori se închipuie de 
vrăjmaşul prin ochii închişi, adică dormind. Căci Cuvântătorul de 
Dumnezeu [Sfântul Grigorie de Nazianz] a zis în Stihurile iambice: 
„Bărbatul somnoros este aflător de visuri. Somnul este tăinuitor al 
umbrelor, şi nu al lucrurilor.” Pentru aceasta să chiverniseşti cu 
înţelepciune această nevoie a trupului tău, ca să dormi cu măsură, 
pentru că ştii bine că somnul cel peste măsură nu numai că slăbeşte 
mădularele, moleşeşte mintea, îngreuiază capul, dându-i voie 
zugravului celui vechi şi următorului vicleniei (după cum îl numeşte 
un părinte) să închipuie în imaginaţie zugrăvirile lui cele 
necuviincioase, iar prin ele de multe ori să ne întineze cu supărările 
cele de noapte, ci şi mare vătămare pricinuieşte somnul cel mult, 
aşa cum spun doctorii trupeşti. Platon zicea că cei ce dorm nu se 
deosebesc cu nimic de cei morţi. 

Un părinte zicea că sunt două preînchipuiri ale morţii: timpul 
dinaintea naşterii şi somnul de după naştere. 

lar Homer a zis pentru Agamemnon că nu se cade ca cel ce are 
dregătorie peste norod să doarmă toată noaptea: „Nu se cade să 
doarmă toată noaptea bărbatul sfetnic, căruia i s-au încredinţat 
noroadele şi care trebuie să poarte grijă de atâtea”. Căci zice 
proverbul: „Ochiul privighetor vede gândurile dinăuntru”. 


8 Căci aşa - dintre cei vechi - Anaxagora, văzând frumuseţea şi mişcarea cea cu 
bună rânduială a cerurilor, le răspundea celor care-l întrebau pentru ce sfârşit [cu 
ce scop] s-a născut: ca să vadă cerul. Lipsindu-se de averile sale, celor ce-l 
prihăneau că de ce îi lasă pe alţii să-i ia bunurile le spunea că are patrie cerul şi-l 
arăta cu degetul. Pe lângă acestea, el a fost primul dintre filosofii cei vechi care a 
cunoscut adevărata cauză a cerurilor şi a celorlalte lucruri, adică dumnezeiasca 
Minte - după cum spune Aristotel în Metafizică (I şi II). lar din frumuseţea cerului 
a cunoscut pe Făcătorul acestuia, ca şi cum ar fi auzit cuvintele pe care le-a zis 
David al nostru [referindu-se] la ceruri: Cerurile spun slava lui Dumnezeu. (Ps 18, 
1). 

Iar dintre cei mai de curând, un om cinstitor de Dumnezeu, plimbându-se în 
timpul verii pe câmpii şi prin livezi şi văzând florile cele de multe feluri şi de 
diverse culori care se asemănau unui alt cer cu stele, le bătea cu toiagul său, 
zicând: „Nu strigaţi atât de tare”. Căci el credea şi înţelegea din glasul cel mare pe 
care îl scotea fiecare floare care propovăduia prin frumuseţea ei cu cât este mai 
frumos Cel Ce le-a zidit pe ele. (din tomul I al lui Procopie). 


10. Cele trei rânduieli ale celor ce priveghează noaptea 


Dumnezeiescul Grigore Sinaitul în Capitolul 101 [al Cărţii sale] 
zice ca noii începători să privegheze de cu seară până la miezul 
nopţii, iar până dimineaţa să doarmă; cei de mijloc să doarmă de cu 
seara până la miezul nopţii, iar de la miezul nopţii până dimineaţa 
să privegheze (căci mai greu este aceasta, după cum învaţă 
experienţa); iar cei desăvârşiţi să aibă starea privegherii de toată 
noaptea. 

Însă Preasfinţia ta mi se pare că e bine ca să împărţi noaptea 
în trei: prima [partea] s-o cheltuieşti la cugetarea Sfintei Scripturi şi 
mai ales a soborniceştilor canoane, după cum ţi-am scris mai înainte 
şi-ţi voi mai scrie şi de acum; a doua, la treburile eparhiei; iar a 
treia să o dai bir răului vameş al vieţii noastre - şi care îşi ia partea 
[din firea noastră] -, somnul. Această rânduială - pe care mi-aduc 
aminte că am citit-o în Priveliştea politică - o păzea Iulian 
Paravatul. Mai vezi şi pagina 108 a aceleiaşi lucrări. 

Somnul este uşor şi sănătos atunci când urmează după 
saturarea cu măsură a pântecelui, iar somnul bolnăvicios şi cu 
durere în pântece urmează săturării celei multe, după Sirah care 
zice: Cu somn sănătos se odihnesc matele celui cumpătat; se scoală 
dimineaţa, şi sufletul lui cu el. 

Truda privegherii şi a greții şi căpierea cu omul nesăţios (Sir 
31, 22-23). 

Şi atât pentru ochi. 


CAPITOLUL AL IV-LEA 


1. Pentru păzirea auzului. 
Trei vătămări se nasc din cântecele cele dezmierdătoare 


Urechile sunt al doilea organ al simţurilor care, după 
rânduială, ne întâmpină pe noi. Sârguieşte-te să tai de la el 
cântecele stricate, alcătuite pentru dezmierdare şi care varsă 
înăuntru, în urechi, mierea cea prea dulce a văzduhului, ca să zic 
aşa. Căci, după părerea mea, din aceasta se nasc trei vătămări: 1. 
Slăbesc îndrăzneţul şi viteazul cuget al sufletului şi-l fac în aşa fel 
încât se afemeiază şi de multe ori doarme de auzirea cea dulce a 
unora ca acestea, rămânând nesimţitor ca într-o preadulce aţipire. 
2. Din auzirea acelor cântece dezmierdătoare, mintea cu imaginaţia 
sa nu încetează să-şi închipuie cele ce se înţeleg din cântece, 
umplându-se de multe chipuri în mod pătimaş. 3. Chiar dacă se 
întâmplă, să zicem, să nu vadă feţele celor ce cântă, cu toate 
acestea, doar singur glasul este destul pentru a ne închipui cu 
imaginaţia [feţele lor] care trezesc în suflet poftirea inimii şi-l trag 
spre învoirea cu gândurile - şi aceasta mai ales dacă glasurile sunt 
femeieşti. De aceea şi Sfântul Vasile învaţă: „urechile să nu 
primească în suflet cântece de ruşine. Din nişte cântece ca acestea 
se nasc de obicei patimile...” (Cuvânt către tineri ibidem, p. 578). 
Iar Cuvântătorul de Dumnezeu zice în Cuvântul la Paşti: „Să nu ne 
fluierăm auzul”, iar în Stihurile iambice: „Astupă-ţi urechile cu 
ceară de către cuvintele rele şi şuierăturile fără de rânduială ale 


cântărilor vesele”. 1 


1 De aceea sunt prihăniţi împărații asirienilor: nu numai că socoteau desfătare 
simplă îmbătare de băuturi dulci, ci şi îmbătarea de cântecele cele înnebunitoare 
ale cântărilor. Pentru a lua mai multă dulceaţă în glas, bărbaţii, pe când erau încă 
copii, erau castraţi ca să li se subţieze vocea ca unor femei, iar cântăreții [să se 
socotească] cântărețe. 

Hazlie este şi ocărârea pe care un latin i-a făcut-o unui frigian. Latinii, [fiind] 
obişnuiţi a-şi acoperi capul cu coifuri şi membrele cu piei de fiară, socoteau odihna 
ca război şi războiul ca odihnă. Frigii, acoperindu-şi capul cu umbrele strălucite şi 
trupul cu haine de mult preţ, nu se războiau, ci putrezeau ca femeile în desfătări şi 
odihne. Din această cauză [latinul] îi ocăra şi le zicea: „Să mergeţi ruşinaţi cu frigii 
la umbra muntelui Didim, (care era unul dintre munţii lor) unde nu se aude glasul 
bărbătesc al trâmbiţelor de război, ci cântecele femeieşti şi moi ale alăutelor”. 

Pare a fi basm - într-adevăr - (chiar dacă aud că un obicei ca acesta se practică 
de către corăbierii cei mai tineri) [faptul] că preaînţeleptul Odiseu şi-a astupat 
urechile cu ceară ca să nu audă glasurile cele dulci şi adormitoare ale sirenelor şi 
să moară. [Prin aceasta] el adevereşte faptul că şi cel înţelept trebuie să-şi închidă 
urechile de la nişte şoapte femeieşti dezordonate ca acestea pentru a nu fi mâncat 
în întregime de sirenele cele purtătoare de moarte ale dezmierdărilor. De aceea şi 


Mi-am reamintit aici de un obicei care se face la nuntile 
lumeşti, când, după binecuvântarea mirelui şi a miresei şi după 
aşezarea la masă a arhiereului, dacă este, sau a preoţilor, se 
obişnuieşte să vină în timpul mesei lăutari şi să cânte cu 
instrumentele cele de joc, ceea ce este un lucru necuvios, un obicei 
prea rău şi nepotrivit creştinilor. De aceea Sfântul Sinod din 
Laodiceea în Canonul 53 opreşte cu desăvârşire pe creştini de a 
cânta cu alăute şi de a juca la nunţi: „Nu se cuvine ca creştinii, 
mergând la nunţi, să joace sau să sară, ci să mănânce sau să 
dejuneze cuviincios, precum se cuvine creştinilor” (Arhid. pr. dr. 
loan N. Floca, Canoanele bisericii ortodoxe - note şi comentarii, 
1991, p. 215). Iar în Canonul 54 - al aceluiaşi sinod - se zice că 
imediat ce au intrat unii ca aceştia şi au început jocul, toţi preoţii şi 
clericii să se depărteze de acolo şi să nu stea să audă viersurile cele 
stricate: „Nu se cuvine ca cei ierarhiceşti ori clericii să privească 
oarecare spectacole la nunţi sau la ospeţe, ci mai înainte de a intra 
teatraliştii, să se scoale şi să plece” (Ibidem). 


2. Arhiereul se cuvine să oprească cântarea cu instrumente 


Sunt încredinţat că şi Preasfinţia ta, de ţi se va întâmpla un 
lucru ca acesta şi vei binecuvânta o astfel de nuntă, unde se vor 
aduce înaintea Preasfinţiei tale instrumente şi jocuri, prima dată vei 
porunci celor de acolo să nu cânte la niciun fel de instrumente, iar 
de nu-i vei [îndupleca], măcar te vei îndepărta de acolo, pentru a 
păzi cinstita vrednicie a arhieriei şi porunca Sfintelor Canoane. 


3. Arhiereul, preotul şi tot clerul nu se cade a hrăni păsări şi 
câini mici 

Alături de glasurile dezmierdătoare ale oamenilor şi ale 
cântecelor de joc se numără şi glasurile păsărilor, adică ale 
papagalilor, privighetorilor, porumbeilor, canarilor şi ale altor 
cântătoare de acest fel, precum şi lătratul câinilor mititei, vietăţi pe 
care le hrănesc cu oarecare grele cheltuieli în casele lor nu numai 
[dintre] mireni, ci şi clerici şi sfinţiţi. Pentru aceea, având în vedere 
vătămarea produsă de acestea, precum şi deşertăciunea lor, te rog 
fierbinte pe Preasfinţia ta să te lipseşti [de ele]. Şi dacă poate ai în 
casă unele ca acestea, leapădă-le, căci, într-adevăr, 1) este un lucru 
cu totul necuviincios ca un arhiereu să hrănească |vietăţi] ca 
acestea în Mitropolie, întrucât se face pricină de multă ocară şi 
sminteală creştinilor - adică să vadă în casa arhiereului sau a 


Xenocrat poruncea tinerilor să poarte apărători la urechi spre a le păzi de 
năvălirile dezmierdărilor şi desfrânărilor.. 


preotului păsări şi câini mici şi să audă necuvântătoarele lor glasuri 
acolo unde se cădea să se vadă tot lucrul de cinste şi cucernic. 


4. Pilde ale celor ce au împătimire spre oarecare vietăţi 


Şi 2) pentru că aceste vieţuitoare pricinuiesc în inimile 
oamenilor împătimire şi dragoste neraţională, încât cei ce le au le 
iubesc mai mult pe ele decât pe oamenii cei raţionali, asemenea lor. 
Aceasta o adevereşte pe de o parte împăratul Onorie, care nu s-ar fi 
întristat atât de mult chiar dacă s-ar fi pierdut cetatea Romei cât 
dacă ar fi pierit papagalul său care se numea tot la fel [Roma], după 
cum zic istoricii, sau, după alţii, căţeaua lui care se numea astfel. 

Pe de altă parte, robii unor popoare care se aflau la Roma şi 
ţineau în mâinile lor câini mici pe care îi mângâiau ca şi cum ar fi 
fost copiii lor l-au făcut pe cezarul să îi înfrunte cu această nostimă 
întrebare: „În locurile acestor oameni femeile nasc copii sau nu?” 
Aceasta povesteşte Plutarh. Şi ce să spun despre nişte vietăţi ca 
acestea? Atât de nepriceput şi de împătimit este ticălosul om, încât 
îşi revarsă patima şi dragostea până şi către târâtoarele cele 
purtătoare de moarte şi otrăvitoare. 

Să-ţi spun una şi mai mare: [alţii şi-au revărsat dragostea] 
până şi către copacii şi sadurile cele nesimţitoare. Istoricii spun că 
un împărat al Romei a luat împătimire către o smirnă, îndulcindu-se 
de multitudinea ei de culori. Pe aceasta, după ce a răsărit şi a făcut 
rădăcini, a luat-o într-o cămară aflată la malul mării şi o hrănea 
atârnându-i mărgăritare la gât. 

Se povesteşte încă şi despre Xerxes că a iubit un platan şi că îl 
împodobea ca pe o mireasă, spânzurându-i în ramuri coliere, cercei, 
inele, şi alte [podoabe], că rădăcinile i le împodobea cu brățări, iar 
vârful i-l încununa cu coroane împărăteşti, adăpându-l cu apă 
binemirositoare şi de mult preţ, încât cineva putea spune că 
împodobitorul unui copac ca acesta era mai nesimţitor decât însuşi 
copacul pe care-l împodobea.? 


5. Pentru clevetiri 


Se cuvine să-ţi închizi urechile tale şi în privinţa clevetirilor 
asupra altora, după cum porunceşte această poruncă a lui 


2 Elian aşa zice pentru Xerxes: „De platan a atârnat podoabe de mult preț, cu 
coliere şi cu brățări împodobindu-i ramurile, lăsându-i purtător de grijă, străjuitor 
şi păzitor ca unei iubite” (Cartea a II-a, capitolul XIV). Dar, în cartea a 9-a, capitolul 
XXXIX, zice acelaşi că unul atât de mult a îndrăgit un chip, încât îl îmbrăţişa şi îl 
săruta şi cumpărându-l şi împodobindu-l, s-a jertfit cu totul pe urmă pentru 
dragostea lui. Atât de iraționale şi vrednice de râs sunt îndrăgirile oamenilor. 


Dumnezeu: Să nu primeşti cuvânt deşert (Iş 23, 1). Se cuvine să 
alungi de la sine prihănirile şi clevetirile mai ales atunci când 
acestea sunt îndreptate asupra unor bărbaţi sfinţiţi, precum îi 
porunceşte Apostolul lui Timotei, zicând: Împotriva preotului pâră 
nu primi fără numai prin doi sau trei martori (1 Tim 5, 19). 

Deci să deschizi numai o ureche să audă graiurile 
clevetitorilor, aşa cum făcea Alexandru Macedon, iar nu pe 
amândouă imediat, luând astfel asupra [cuvintelor] lor hotărâri şi 
decizii printr-o judecată care se numeşte pustie, adică nefiind de 
faţă şi cel clevetit. Căci multe hotărâri nedrepte şi fără rânduială 
urmează de pe urma acestor clevetitori. 


6. Clevetitorii nedreptăţesc trei [categorii] de oameni 


De aceea Sfântul Vasile cel Mare zice că cei ce clevetesc 
nedreptăţesc trei [categorii] de oameni: pe ei înşişi, pentru că mint; 
pe ascultători, pentru că şi pe ei îi amăgesc, înşelându-i, şi pe cei ce 
sunt clevetiţi, fiindcă nedreptăţesc ipolipsisul” şi cinstea lor cea 
bună. 

[Auzi, deci]: „De aceea rog dragostea voastră cea întru Hristos: 
să nu primiţi clevetirile ca fiind [nişte cuvinte] adevărate. Fiindcă, 
aşa cum stă scris, legea nu judecă pe nimeni dacă mai întâi nu-l 
ascultă şi nu-i va cunoaşte faptele. Se cuvine deci să nu tăcem la 
clevetiri, dar nu ca să ne izbăvim pe noi înşine prin contrazicere, ci 
ca să nu iertăm călătoria cea uşoară a minciunii, iar pe cei amăgiţi 
să nu-i lăsăm în vătămare. Căci trei feţe mânjeşte cu vătămarea cel 
ce cleveteşte: pe cel ce se năpăstuieşte, pe cel care îl ascultă şi pe 
sine însuşi.” (Omilia a III-a pentru zavistie şi pizmă). 

Citeşte în viaţa Sfântului loan Milostivul” şi vei afla acolo 
[prin] multe pilde că nu se cuvine arhiereului să asculte clevetirile 
şi să osândească cu uşurinţă [pe cei clevetiţi]. 


* În ediţia Anastasia cuvântul este transcris „renumele”. 
== Sfântul Ioan cel Milostiv, ierarh din Cipru, patriarh de Alexandria; 
prăznuit pe 12 noiembrie. 


CAPITOLUL AL V-LEA 


1. Pentru păzirea mirosului. 
Câte rele pricinuiesc miresmele 


Al treilea organ al simţurilor pe care îl aflăm după rânduială 
este cel al mirosului, pe care trebuie să-l păzim curat de mirosurile 
cele pângărite ale mirurilor şi ale aromatelor. Căci acestea nu 
numai că moleşesc sufletul şi îl afemeiază, ci surpă şi cugetul lui cel 
bărbătesc, îndemnându-l mai mult decât oricare altă cauză la curvii 
şi înverşunări. Întrucât trupul se preface şi se aşază după 
influenţele exterioare ale celor simţite, împreună cu el se preface şi 
se aşază şi sufletul. 

Martor la acestea este Viros, eparhul Siciliei, care se asemăna 
în purtări cu numele pe care-l purta (numele lui în latină înseamnă 
„vier”) şi care, aşa cum era cu totul dedat la miresme, tot aşa era şi 
la aprinderi. Citim în Istorii că acest rob al dezmierdărilor, iar nu 
eparh, era atât de robit de mirosul trandafirilor, încât, ca să nu-i 
lipsească vreodată din miros parfumul lor în vremea înfloririi, 
umplea o traistă cu ei şi, spânzurându-şi-o apoi înaintea capului 
asemenea vizitiilor care leagă traiste cu grăunţe la gurile cailor, 
umbla aşa fermecat ca un vier pe străzile Siciliei. Aceasta era, într- 
adevăr, o desfătare care rău se mai potrivea la nările unei 
[asemenea] vietăţi mârşave şi puturoase. 

Pe Viros l-a întrecut împăratul Aurelie Antonie care, fiind atent 
să-şi fericească nările şi înşelându-şi astfel şi celelalte simţuri ale lui 
şi întreg trupul, aduna mulţi trandafiri şi scotea o mulţime de apă 
de trandafiri (esenţă), atât cât umplea cu ea o cisternă mică. Şi 
astfel, în vremea verii nepriceputul împărat se dezbrăca şi intra în 
cisternă, înota, se bucura şi se veselea. 

Dar nu numai aceasta, ci îşi făcea opaițul [să ardă] cu 
preapreţiosul balsam cel de mult preţ şi preamirositor, ca să-i dea 
mireasmă până şi fumul [scos] de el. Iată la ce măsuri necuvioase 
ajunge [patima] dulceţii mirosului. 

Nu sunt departe de aceste necuvioşii cei care îşi măgulesc 
aproape toate simţurile, înmiresmându-şi cu felurite mirodenii 
mâncărurile, băuturile, hainele, aşternuturile şi dulapurile lor, 
nesocotind că acest trup viu, pe care îl parfumează atât, este un vas 
de putoare, iar după moarte va mirosi atât de urât că nici toate 
latrinele lumii nu se pot asemăna lui. De aceea Grigorie 


* Acest termen este folosit de mai multe ori în cuprinsul cărţii. Se poate 
ca el să se refere la Analele istorice ale unei regiuni sau ale unui oraş. 


Cuvântătorul de Dumnezeu a zis: „Să nu ne moleşim mirosul”; şi 
iarăşi: „Să nu cinstim scumpeturile mirurilor” (Cuvânt la Paşti). 


2. Cum sunt pedepsiţi cei ce folosesc miresme 


Prorocul Amos îi deplânge pe cei care folosesc astfel de 
lucruri: Vai... celor ce cu mirurile cele mai de frunte se ung! (Am 6, 
1; 6). Iar [prorocul] Isaia blestemă, pe femeile cele bogate ale 
Ierusalimului care se împodobeau şi se ungeau cu felurite miruri şi 
aromate, prorocind despre ele că vor cădea roabe şi că în locul 
miresmelor de care se îndulceau mai înainte vor lua mirosuri urâte, 
putori şi praf: Va smeri Domnul pe doamnele fetele Sionului, şi 
Domnul va dezveli chipul lor... Şi în locul mirosului celui frumos va 
fi praf, şi în loc de brâu te vei încinge cu funie, şi în locul podoabei 
celei de aur a capului vei avea pleşuvire pentru faptele tale, şi în 
locul hainei cei de porfiră te vei îmbrăca cu sac. Și fiul tău cel prea 
frumos, pe care iubeşti, de sabie va cădea (Is 3, 16; 23-24). 

Sfântul Arsenie cel Mare, temându-se să nu pătimească în 
cealaltă viaţă acest blestem şi îngrozire, s-a pedepsit şi s-a chinuit 
pe sine mai înainte, căci niciodată acest fericit nu a schimbat apa în 
care se aflau finicele şi stâlpările pe care le împletea, ci a lăsat-o 
aşa, ea făcându-se după multă vreme prea puturoasă. Şi întrebat 
fiind de ce face aşa, răspundea că face de canon, pedepsindu-se 
pentru că s-a îndulcit în lume, în palatele împărăteşti, de multe 
miresme şi mirosuri aromate. Canonul al 16-lea de la Sinodul al VII- 
lea” ecumenic hotărăşte că episcopii şi clericii care se ung cu miruri 
se cade să îndrepte [aceasta], iar dacă vor petrece în continuare în 
el [obiceiul acesta], să se dea certării.! 


* Acest canon sună aşa: „Orice lux şi împodobire trupească este străină 
de rânduiala şi aşezarea preoţiei. Deci episcopii sau preoţii care pun pe ei 
haine strălucitoare şi arătoase trebuie să se îndrepte, iar dacă stăruie, să 
se supună mustrării. Asemenea şi cei ce se ung cu mirodenii.” (Pr. 
Constantin Dron, op. cit., p. 423). 

1 În India, lângă izvoarele râului Gange, locuiesc oameni cu o aşezare 
atât de subţire care se hrănesc din mireasma florilor şi din mirodenii ca şi 
cum le-ar avea în gură. Trupul se hrăneşte şi se îndulceşte din miresmele 
şi mirodeniile simţurilor. Lucru cu totul minunat este acela că mulţi 
bărbaţi, dar mai ales femei leşină din miresme prea tari şi multe. 
Umplându-se văzduhul de acele mirosuri, acestea intră în plămâni şi 
împiedică respiraţia, provocând leşin. Iar noi, creştinii, dar mai ales cei 
sfinţiţi şi monahii, ca unii care am făgăduit lui Hristos a suferi cu trupul, se 
cade să lepădăm miresmele ca pe nişte hrănitoare şi pătimitori ai trupului. 
înțeleptul Nichifor Vlemide, în cuvântul pentru fapta bună, porunceşte: 
„Miresmele trandafirilor, ale busuiocului, ale mirurilor nu se cuvine să le 
primim, pentru că sunt apucătoare de poftă neraţională.” 


Iar eu zic Preasfinţiei tale ceva nostim: dacă iubeşti ca sfinţitul 
tău trup să miroasă şi să respire miresme dulci, să nu-l laşi 
nelucrător şi nemişcat, ci să-l mişti şi să-l pui la lucru, silindu-te pe 
tine şi făcând zilnic cincizeci sau o sută de metanii, iar închinăciuni 
câte vei putea. Mişcarea trupului, în mod natural, pricinuieşte 
fierbinţeală, aceasta subţiază unele din umezelile cele de prisos ale 
trupului, prefăcându-le în abur, iar pe altele mistuindu-le. Din 
aceste umezeli se naşte putoarea cea grea şi duhoarea cea 
puturoasă a trupului. Aşadar, prin subţiere, trupul se usucă şi 
devine sănătos, uşor de mişcat şi, drept urmare, binemirositor. Căci 
toţi cercetătorii firii umane spun că uscăciunea este cauza 
miresmei. Citim în istorie că trupul împăratului Alexandru era bine 
înmiresmat din pricina uscăciunii celei fireşti şi a fierbinţelii ce o 
avea. La fel şi trupul înţeleptului loan Ţeţu şi al întregului său 
neam, după cum mărturiseşte el însuşi în Scoliile la poetul Hesiod”. 
Vedem astfel că aproape toate trupurile  meşteşugarilor, 
muncitorilor şi, mai ales, ale pustnicilor nu emană miros greu, ci 
mai ales dulce şi binemirositor. De aceea zice Sfântul Isaac Sirul: 
„Mirosul pustnicului este preadulce, şi întâlnirea cu el veseleşte 
inimile celor înţelegători”. 


3. Nu se cuvine ca arhiereii, cei sfinţiţi şi clericii să tragă 
tabac pe nas şi tutun pe gură 


Mi-am adus aminte să-ţi spun aici despre obiceiul cel rău pe 
care-l au astăzi nu numai mirenii, ci şi sfinţiţii şi arhiereii, cu 
buruiana ce se numeşte tutun. [Aceasta] se află într-o localitate a 
Americii, ce se numeşte Anteea”, şi a fost adusă împărătesei 
Ecaterina a Galiei [Franţei] de către solul Portugaliei, fiind numită 
de aceasta „iarbă împărătească”, ca o minune a lumii noi. Acesta 
este cel cunoscut de toţi sub numele de tutun. 

Pe sfinţitul meu Stăpân îl rog să nu urmeze pe cei care folosesc 
rău această buruiană şi care şi-o pun în gură şi în nări în orice 
vreme şi înaintea oricui. 

[De ce?] Mai întâi, pentru că acest obicei este împotriva 
normelor conduitei morale - aleasa faptă bună care [există] la om 
din fire. 

* Sau „Hesiodos” (aprox. sec. VIII ~ VII î. Hr.), poet grec. Poeme 
didactice cuprinzând indicaţii tehnice referitoare la agricultură şi 
navigaţie, meditații despre viaţa ţărănimii (Munci şi zile) sau explicaţii 
mitice cu privire la geneza Universului şi genealogia zeilor (Theogonia). 
Este al doilea poet grec după Homer (Dicţionar de mitologie generală, Ed. 
Albatros, 1983, p. 267). 

== Localitate neidentificată. 


A doua cauză: deoarece această [practică] este nepotrivită 
chipului înalt al preoţiei şi al arhieriei, fiind dăunătoare şi sănătăţii. 
Este şi împotriva obiceiului bun, al cărui hotar este, după învăţătura 
din Galaction, tot lucrul care vatămă în mod normal simţurile sau 
imaginaţia celor de neam bun, pricinuind îngreţoşare.? 

Cine nu vede că folosirea tutunului sau a tabacului surpă 
această limită a obiceiului bun şi bagă înăuntru năravuri barbare, 
murdare şi greţoase celor ce văd, aud şi-şi imaginează? 

Obiceiul bun îl învaţă pe om să-şi întoarcă faţa în altă parte 
când îşi suflă nasul, ca să nu vadă altcineva şi nici chiar el însuşi 
necurăţia ce iese în batista sa. Dar tabacul, fiind sorbit cu 
mârşavele nări, lasă să picure negreală înaintea ochilor celorlalţi şi 
să cadă din nas acea tină ticăloasă care este ştearsă cu batiste late 
şi mârşave. 

Obiceiul bun învaţă pe cel care strănută înaintea altor oameni 
prezenţi să se nevoiască a-şi opri sau [măcar] a-şi înăbuşi 
[strănutul] cu batista, ca să nu-i sune nasul ca o trâmbiţă de corn, 
producând îngreţoşare şi tulburare. Cei ce-şi pun şi-şi împing cu 
degetele în nas putrezitul praf, gâdilându-şi organul cel împăroşat 
al mirosului, îndeamnă, ca să spun aşa, şi-şi provoacă ei singuri 
strănutul prin care-şi clatină creierii. Atât de rapid şi de înfricoşat 
[este sunetul], încât [cel care-l scoate] cheamă ajutor ceresc şi-i 
face pe cei ce-l aud să strige acestea: „Să fii sănătos!”, „Să te 
mântuieşti!”, „Dumnezeu să-ţi ajute!”. 

Cea mai înfricoşată vedere este aceea în care cineva pune în 
gura lui vârful unui corn strunjit şi puturos, al unei trestii sau al 
unui lemn şi soarbe din acel lemn lung şi afumat aburul cel 
tartaricesc al tutunului, prin gât, şi suflându-l scoate fum din gură şi 
nas ca dintr-un cuptor aprins, ca şi caii lui Diomid şi taurii lui Iason 
care vărsau fum şi-l scoteau pe gură şi pe nas. Şi cred că obiceiul 
[oamenilor] este mai rău, mai greţos şi mai urât decât al acelor 
[animale]. 


2 „Galaction” este cărticica pe care a alcătuit-o filosoful Ioan de la Kaz, 
filosoful florentin, şi care s-a numit aşa deoarece conţine laptele cel 
adevărat de care are trebuinţă cel ce voieşte să intre în comunitatea 
politică a celor de neam bun. Este o mică oglindă a manierelor bune, dar 
un bici mare al celor rele. Pe aceasta a primit-o cu mari laude toată Italia, 
învățând din ea ca din îndreptarul lui Policlet bunele maniere toţi cei de 
neam bun, dascălii şi îngrijitorii copiilor împărăteşti. Cred că din ea a 
tradus în limba latină [cartea] care se numeşte Hristoitia, adică bunele 
maniere [ale creştinilor]. Din limba latină s-a tradus apoi din nou în cea 
greacă. 


În al doilea rând, folosirea tutunului şi a tabacului este 
necuviincioasă înaltului caracter al arhiereilor şi preoţilor, pentru 
că arhiereul este chip al lui Dumnezeu şi închipuire a lui lisus 
Hristos. De aceea se cuvine ca toate obiceiurile lui să fie următoare 
lui Hristos, cinstite şi pricinuitoare de folos poporului, iar nu de 
sminteală. Ce fel de cinste are necinstita folosire a preaputuroasei 
buruieni? Sau ce folos? Ce mare sminteală pricinuieşte creştinilor 
[atunci] când văd pe arhiereul şi pe preotul lor că ţine în dinţi o 
vargă lungă găurită, că aprinde o mică leică [pâlnie, aflată] în capăt 
şi că scoate fum preaputuros pe nas şi pe gură, iar casa lui este 
plină de un nor gros şi întunecat dintr-un abur greţos! 

Arhiereii şi preoţii sunt datori să emane bună mireasmă 
duhovnicească din toate simţirile lor, încât să înmiresmeze pe toţi 
cei ce se apropie de ei, atât pe creştini, cât şi pe păgâni, după cum 
zice Pavel: Că a lui Hristos bună mireasmă suntem lui Dumnezeu, 
întru cei ce se mântuiesc, şi întru cei ce pier (2 Co 2, 15). 

De aceea, în toată drept-credincioasa împărăție a Rusiei este 
lege necălcată ca toate treptele ierarhice să nu folosească deloc 
tutun, [nici de cel ce se trage] pe nas, [nici de cel ce se mestecă] pe 
gură - înaintea mirenilor şi clericilor. Cine va face aceasta va fi 
socotit de oameni atât de nelegiuit ca şi cum ar fi desfrânat.* 

În al treilea - şi ultimul - rând, reaua şi multa folosire a 
tutunului şi tabacului dăunează sănătăţii trupului. Mulţi oameni 
care foloseau des tutun au fost descoperiţi după moarte cu 
intestinele arse şi cu creierii uscați şi afumaţi. Şi aceasta deoarece 
creierul, sorbind adeseori [fumul] tutunului, nu numai că-şi 
consumă rezerva lui de umiditate, ci chiar şi pe cea din care este 
alcătuit. De aceea, chiar dintre cei care folosesc această buruiană, 
nu este aproape nimeni care să nu mărturisească faptul că 
întrebuinţarea ei este mai mult rea decât bună. 

Să nu se osândească pentru aceasta pe ei înşişi, pentru că şi 
filosofii care învaţă obiceiurile bune prihănesc - chiar înaintea 
altora - folosirea deasă a tutunului şi a tabacului ca pe [o practică] 
bădărană. 

insă dacă cineva, arhiereu sau preot, vrea să folosească 
buruiana aceasta a tutunului numai şi numai pentru sănătatea 
trupului (căci aceasta, zic medicii, este doctorie pentru ochii care 
curg, pentru rănile care dor şi fierbinţeli), să-l consume numai prin 


3 Toţi cei care locuiesc în cetatea Florenţa - floarea cetăților italiene -, 
care se deosebeşte puţin prin neamul ei cel bun de cetatea Veneţiei, nu 
folosesc tutun [de cel care se ia] pe gură, [socotindu-l] un lucru prost şi 
barbar, după cum povestesc cei ce au petrecut acolo. 


gură sau nas, însă nu înaintea cuiva îndeosebi, [ci] doar ca pe o 
doctorie, iar nu spre dulceaţă şi plăcere.? 


1 Iar dacă cineva ar spune că obiceiul folosirii de către toată lumea a 
făcut ca întrebuinţarea cea rea a tutunului şi a tabacului [să fie privită] ca 
o faptă bună, răspundem: acest obicei obştesc a făcut ca şi alte multe 
răutăţi evidente să se socotească ca fapte bune. Una din ele este gluma, 
care se socoteşte mai ales ca faptă bună. Insă cuvântul cel drept şi legea 
lui Hristos le vădesc pe acestea a fi cu nimic mai prejos decât răutăţile, 
chiar dacă, [privindu-se prin prisma] obiceiului celui fără de rânduială şi 
Tău, li se ţine parte. 


CAPITOLUL AL VI-LEA 


1. Pentru păzirea gustului 


Al patrulea organ al simţurilor ce ne întâmpină pe noi este cel 
al gustului, adică - într-un cuvânt - al gurii. O! Peste mare 
neguţătorie dăm aici! Acest organ al simţurilor se aseamănă cu 
prăpastia cea mare care s-a deschis fără veste în părţile Romei, atât 
de adâncă încât oricâtă materie s-ar fi aruncat în ea, toată se 
scufunda şi nu se umplea niciodată, după cum scriu istoricii. 

Acest organ al simţurilor este o prăpastie atât de largă, încât 
încap [în ea] oricâte [feluri] de mâncare scot pământul şi marea. 
Este un vas fără fund - după Grigorie de Nyssa - care mereu se 
umple, dar încontinuu rămâne gol. Şi, ca să zic într-un cuvânt, este 
un iad nesătul. Acest organ al simţurilor, chiar dacă este al patrulea 
cu rânduiala, însă cu puterea eu îl numesc primul. 


2. Ce se naşte din multele feluri de mâncare 


Să închizi, aşadar, în afara acestei uşi mari a simţurilor tale 
mâncărurile cele felurite. Afară [cu] mesele cele bogate, afară [cu] 
dresurile bucătarilor, afară desfătările şi îmbuibările. De ce oare s- 
au inventat unele ca acestea? Într-adevăr, nu poţi să răspunzi că 
pentru o necesitate şi grijă stringentă a trupului, ci doar pentru 
blestemata dulceaţă a gâtlejului. Cine naşte nişte mâncăruri felurite 
ca acestea? Într-adevăr, nu virtuțile, ci numai patimile şi răutăţile 
sufletului şi ale trupului. Lăcomia, saţiul şi îmbuibarea sunt primii 
lor nepoți. „Spune-mi mai complet, [îmi vei cere]”. Iată: beţia, 
delirul, îngrăşarea, guta, hiragra, apoplexia. Mai complet decât 
atât: curvia şi sodomia. Şi, ca să zic pe scurt, aproape toate patimile 
cele trupeşti şi neraţionale care se lucrează sub pântece sunt 
rezultatele cele rele ale desfătării. 

Dumnezeiescul Grigorie de Nyssa, referindu-se la acestea, zice 
despre gust: „lar plăcerea gustului este, cum ar zice cineva, maica 
multor păcate în parte. Căci cine nu ştie că mulţimea lăcomiei de 
mâncare e rădăcina aproape a tuturor păcatelor din viaţă? Pentru 
că din ea se naşte desfătarea, beţia, lăcomia pântecelui, risipa 
pentru mâncări alese, belşugul nemăsurat, săturarea, ospeţele, 
lunecarea dobitocească şi nesocotită în patimile de necinste.” 
(P.S.B. 29, Despre rugăciunea domnească, cuvântul V, p. 448). 

Acestea sunt arătate la sodomitenii care au căzut în acele 
patimi [pe care] le auzim cu toţii deoarece se îmbuibau cu 
desfătările: Aceasta era fărădelegea sodomitenilor: erau mândri, se 


îmbuibau cu pâine şi trăiau numai în chefuri şi în desfătări (Iz 16, 
49). Se vede şi la israeliți care, după ce au mâncat şi au băut, 
dumnezeiasca Scriptură zice că s-au sculat atunci să joace (vezi Iş 
32, 6). Şi ce înseamnă să joace după Sfântul Chiril al Alexandriei, să 
citeşti singur în tomul întâi al Filocaliei cel tipărit de noi, care 
tâlcuieşte prin Sfinţii Părinţi din el cele cinci cărţi ale lui Moise. 

Acest lucru este arătat şi în cuvintele Apostolului care [pune] 
împreună cu bancheturile, beţiile, desfătările, zaiafeturile şi 
aprinderile şi curviile. Căci zice: Ca ziua cu bun chip să umblăm, nu 
în ospeţe şi în betii, nu întru curvii şi întru fapte de ruşine, nu întru 
pricire şi pizmă (Rm 13, 13). 

Aşa a tâlcuit versetul de mai sus Grigorie Cuvântătorul de 
Dumnezeu: „Nu în banchete şi betii, la care ştiu [că sunt] înjugate 
moleşelile şi înfierbântările” (în Cuvânt la Naştere). La aceasta se 
potriveşte şi cuvântul pe care l-a zis unul din cuvioşii bătrâni: „Dacă 
bucătarul cel dintâi al lui Nabucodonosor nu ar fi venit în Ierusalim, 
casa Domnului nu ar fi fost arsă. Şi aceasta aşa [se tâlcuieşte]: dacă 
odihna lăcomiei pântecelui nu ar intra în suflet, mintea nu ar cădea 
în războiul vrăjmaşului.” 


3. Cum desfătarea îndepărtează de la dreapta credinţă 


Dar de ce zic eu acestea? Desfătarea depărtează şi de la însăşi 
dreapta credinţă. Aceasta o arată şi israelitenii cei de demult 
despre care s-a zis: ...îngroşatu-s-a, îngrăşatu-s-a, lăţitu-s-a şi a 
părăsit pe Dumnezeul cel ce l-a făcut pe el... (Dt 32, 15). 

Mai pe urmă sunt aceia pe care dumnezeiescul Apostol îi 
pomeneşte în Epistola către Filipeni şi pe care îi numeşte duşmanii 
crucii. Cine sunt aceia, Pavele? Sunt [aceia] ... al căror Dumnezeu 
este pântecele, şi a căror slavă este întru ruşinea lor (Flp 3, 19). 

Şi acum, în vremurile noastre, mulţi s-au făcut catolici pentru 
desfătarea gâtului - mai ales dintre cei care se numesc fiziologi şi 
dintre cei fără de Dumnezeu -, sau, mai bine zis, „gatolici”, adică 
mâţe şi lupi.! 


1 Dar de ce desfătarea şi petrecerea aruncă oamenii în patimile cele 
neraţionale ale trupului, în îndrăcire şi păgânătate? Deoarece aburii şi 
fumul care se ridică din desfătări nu numai că opresc, întocmai ca nişte 
nori, lumina cea mai presus de fire a Sfântului Duh, gonind-o [totodată] din 
minte, ci întunecă şi lucrarea firească a părţii raţionale, aducându-l pe 
ticălosul om într-o stare de vită necuvântătoare, ca [astfel] să năvălească 
spre poftele cele dobitoceşti. Acest lucru îl adevereşte, pe de o parte, 
Marele Vasile, zicând: „Din hrana cea săţioasă [grea] se ridică ceva ca 
nişte aburi neguroşi, asemănători unui nor des. Aceştia curmă strălucirile 
cele lăuntrice ale Sfântului Duh” [referinţă neidentificată]. Iar pe de alta, 


4. Desfătarea vatămă mai ales pe cei tineri 


Cu adevărat pe toţi îi vatămă desfătarea, fără deosebire, dar 
mai mult pe noi, cei tineri. Şi adevărul acestui cuvânt este arătat 
prin faptul că fierbinţeala tânărului - cea aflată înăuntrul lui - 
atunci când va lua materia mâncărurilor grase şi întrucât este foc 
curat, va face ca din mâncărurile grase să se nască umorile cele 
groase; din umorile cele groase se nasc umezelile cele groase, 
precum şi sângele cel gros; din sângele cel gros [se nasc] trupurile 
cele grase; din trupurile cele grase - înmulţirea seminţei, iar din ea 
- gândurile cele chinuitoare. Din acestea toate [la un loc], ticălosul 
trup se face [atunci] asemenea văpăii şi cuptorului celui babilonian. 
Dacă fiara trupului tânăr nu se poate domoli singură când este 
flămândă, ce fel de sălbăticire va lua după ce se va sătura? Aceasta 
o ştim noi, cei tineri, care pătimim cu cercarea în fiecare zi pornirile 
lui. De aceea Grigorie Cuvântătorul de Dumnezeu a zis: „Destul îi 
este trupului răutatea lui. De ce are trebuinţă văpaia de mai multă 
materie sau fiara de mai îndestulată hrană? Ca să se facă mai greu 
de ţinut şi mai silnică decât gândul.” Zice şi Solomon: Nici de un 
folos nu este celui fără de minte desfătarea (Pr 19, 10). 

Marele Vasile numeşte fără de minte trupul tânărului în 
tâlcuirea acestui verset de mai sus al lui Solomon: Nici de un folos 
nu este celui fără de minte desfătarea (Pr 19, 10). „Şi ce este mai 
nebun decât carnea doritoare de plăceri şi tinereţea nestăpânită 
(care poartă pretutindeni)?” (P.S.B. 18, Sfântul Vasile cel Mare, 
Reguli mari, Intrebarea 16, p. 247). Şi chiar dacă nu poţi să lepezi 
cu totul mâncărurile cele ce îngraşă, măcar să ai rânduiala de a 


dumnezeiescul Chiril al Alexandriei, care zice: „Toată împărtăşirea de 
desfătarea lumească este dulce pe moment, dar întunecă într-adevăr foarte 
[tare] şi îmbată cumplit pe cel care a primit-o înăuntru”. Unde sunteţi 
acum voi cei care vorbiţi nebuneşte şi bârfiţi şi ziceţi: „Şi ce rău este în a 
mânca cineva şi a bea? Mâncărurile şi băuturile [nu reprezintă] un păcat. 
Dumnezeu nu-l chinuie pe om pentru mâncare, pentru băutură şi altele ca 
ele.”? Învăţaţi-vă din cele spuse mai sus cât de deşerţi şi fără de minte 
sunteţi voi, cei care ziceţi unele ca acestea, ori în ce rânduială [mirenească 
sau bisericească] şi treaptă [ierarhică] sunteţi. [Vedeţi] cu adevărat că 
toate relele se nasc din desfătare şi din slujirea pântecelui, încetând de a 
mai zice nişte cuvinte aţâţătoare ca acestea, pe care ştiu că le scorniţi ca 
să vă mângâiaţi conştiinţa ce vă mustră că faceţi rău. Dar [desfătările] 
închid uşa pocăinţei, nelăsându-vă să vă pocăiţi. Incepeţi de aceea a vă 
prihăni şi a vă defăima pe voi înşivă. Şi aceasta deoarece această prihănire 
de sine nu numai sinelui [îi este] parte de pocăință şi de mântuire, după 
cum zice dumnezeiescul Timotei al Alexandriei (în capitolul 17), ci uneori o 
să vă pricinuiască vouă depărtarea de desfătare, precum şi adevărata 
pocăință, cea lucrată [cu fapta]. 


mânca o dată în zi, căci mulţi dintre arhiereii şi boierii din lume 
păzesc rânduiala aceasta. Pentru că astfel şi trupul se face mai uşor 
şi mai sănătos, mintea mai curată şi mai isteaţă spre a pricepe 
raţiunile dumnezeieşti. Insă chiar şi atunci te rog să nu te saturi 
prea tare. 


5. Mâncarea are trei rânduieli 


De vreme ce mâncarea, după Grigorie Sinaitul, are trei 
rânduieli: înfrânare, îndestulare şi săturare, înfrânarea este atunci 
când mai vrând încă să mănânce, se înfrânează şi se scoală încă 
flămând. Îndestulare este când va mânca de ajuns, iar săturare când 
se va sătura. 

Deci, Preasfinţia ta, dacă nu le poţi păzi pe primele două stări, 
să stai măcar până la a treia şi să nu devii prea sătul, aducându-ţi 
aminte atât de Domnul Care a zis: Vai vouă celor ce sunteți sătui 
acum, că veţi flămânzi (Lc 6, 25), cât şi de acel bogat care în fiecare 
zi se veselea strălucit. Şi [foloseşte-te] de pilda lui - căci pentru 
îndulcirea şi desfătarea pe care le-a luat în această viaţă s-a lipsit, 
vai!, de sânurile lui Avraam cele dorite, dorind măcar un deget ce 
răcoreşte limba. Însă Marele Vasile nu numai că nu iartă tinerilor 
săturarea, ci nici să mănânce spre îndestulare [nu-i lasă], ci cu 
înfrânare. Căci zice: „Tocirea trupului şi robirea lui cu nimic altceva 
nu se isprăveşte [realizează] decât cu înfrânarea. Căci fierberea 
tinereţii şi reținerea grea de la porniri se isprăveşte ca şi cu un frâu 
oarecare.” [Şi aceasta deoarece], după Grigorie Cuvântătorul de 
Dumnezeu, „Nicio săturare nu trebuie să se găsească [împreună) 
cu înţelepciunea cea desăvârşită. Pentru că şi focul s-a obişnuit a 
alerga la materie. Mintea cea subţire este gonită afară de umflarea 
pântecelui. [Aşadar], oriunde ar fi, rivala se luptă cu duşmanca ei.” 

De aceea şi lov, dându-şi seama de faptul că păcatul de la 
ospeţe nu poate lipsi, aducea jertfă lui Dumnezeu pentru fiii lui care 
mâncau unii cu alţii, după cum este scris: Și după ce se sfârşeau 
zilele ospăţului, trimitea lov, şi-i curăţea sculându-se de dimineaţă, 
şi aducea pentru dânşii jertfe, după numărul lor... că zicea Iov: ca 
nu cumva să fi gândit feciorii rele spre Dumnezeu întru inimile lor, 
aşa făcea Iov în toate zilele (lov 1, 5). 

Tâlcuindu-le, Olimpiador zice: „Din aceasta ne învăţăm că se 
cade a fugi de ospeţe ca de nişte făcătoare de păcat, căci după 
săvârşirea acestora avem nevoie de curăţire. [Şi cum să nu avem], 
dacă şi copiii lui Iov o făceau [doar] pentru apropierea dintre ei şi 
iubirea [cea] frăţească?” 

Şi într-adevăr, dacă copiii lui Iov nu s-ar fi aflat la ospăț, ci la 
rugăciune sau la altă lucrare duhovnicească, iar nu la ospetţe, 


diavolul n-ar mai fi îndrăznit să-i surpe casa şi să-i strivească, aşa 
cum tâlcuieşte înțeleptul Origen: „Dacă i-ar fi aflat citind, nu s-ar fi 
atins de casă şi nici n-ar fi avut loc să-i ucidă. Dacă i-ar fi aflat 
rugându-se, n-ar fi putut face nimic împotriva lor. Dar când a aflat 
ocazie, a putut. Care a fost ocazia? Beţia.” 

Vezi, Stăpâne al meu, câte rele nasc mâncărurile şi băuturile 
care desfată? 


6. Nu se cade arhiereului, preotului şi niciunui creştin să 
dezlege miercurea şi vinerea 


La cele spuse adaug şi aceasta: pe lângă faptul că ţi-am adus 
aminte să te păzeşti, atât cât se poate, de mâncărurile care îngraşă 
şi de mesele scumpe, îţi mai spun (Ah! dar cum să spun? Îmi cer 
iertare de mii de ori [pentru că] îndrăznesc cu împuternicirea pe 
care mi-ai dăruit-o să-ţi aduc aminte. Dar [o fac] şi pentru că iubesc 
mântuirea sufletului tău) să păzeşti nedezlegat postul de miercuri şi 
vineri, exceptându-le pe cele ce au dezlegare în sfinţitul Ceaslov. Iar 
dacă alţii (nu ştiu care) dezleagă [acest post] la vin şi la ulei, să nu 
le urmezi şi Sfinţia ta, oricine ar fi [ei]. Canoanele vorbesc despre 
aceasta în multe locuri. 

Canonul 69 apostolic hotărăşte ca postul de miercuri şi vineri 
să se ţină ca şi Postul Mare, [adică] cu mâncare uscată: „Dacă un 
episcop, preot, diacon, ipodiacon, citeţ sau psalt nu ar posti sfânta 
patruzecime a Paştilor, sau Miercuri şi Vineri, să se caterisească, 
afară de faptul când ar fi împiedicaţi de o slăbiciune trupească. 
Laicul să se afurisească.” (Pr. Constantin Dron, op. cit., p. 221). 

Şi canonul al 15-lea al [Sfântului] Petru al Alexandriei 
hotărăşte acelaşi lucru.” Despre acest lucru vezi şi în broşura 
tipărită de noi despre spovedanie. Il laud pe Apostolul Iacov care pe 
cei ce se desfată îi numeşte oi hrănite spre a fi înjunghiate: 
Desfătatu-v-aţi pe pământ, şi v-aţi dezmierdat; hrănit-aţi inimile 
voastre, ca în ziua junghierii (lac 5, 5).2 


* Acest canon sună aşa: „Nu ne va învinovăţi cineva pe noi fiindcă ţinem 
miercurea şi vinerea, în care cu drept cuvânt ni s-a poruncit nouă după 
predanisire să ajunăm; de o parte miercurea din cazul sfatului făcut de 
Iuda pentru vinderea Domnului; iar de altă parte vinerea, pentru că a 
pătimit El pentru noi [...] (Arhid. prof. dr. Ioan N. Floca, op. cit., p. 311). 

2 Am citit într-un manuscris filosofic ceva hazliu. Odată s-a întâlnit un 
iubitor de desfătări gras cu un înfrânat slab. Şi-au dat ziua bună, cel gras 
zicând către cel slab: „Bine ai venit, duh fără trup”, iar cel slab i-a răspuns: 
„Bine te-am găsit, trup fără duh”. Şi cu adevărat numai aceasta o caută cei 
ce se desfată: a avea un trup gras, [dar] neputincios şi greu de urnit, spre 
deosebire de trupul celor care se înfrânează, care vieţuieşte bine, [este] 


Îl fericesc pe Grigorie Cuvântătorul de Dumnezeu care 
batjocoreşte desfătarea numind-o baligă. El zice: „Nici pământul şi 
nici marea să nu vă cuprindă lăudata voastră baligă. Căci aşa ştiu 
eu să «cinstesc» desfătarea.” (în Cuvânt la Naştere). Şi de trei ori îl 
fericesc şi pe avva Isaac care numeşte îmbuibarea lucrul porcilor: 
„Dar ce urmează din cealaltă, adică din începerea lucrării porceşti? 
Ce este altceva trupul porcesc, decât a lăsa pântecele fără hotar şi 
a-l umple pururea [...]” (FR 10, Cuvântul 26, p. 144). Căci şi un 
înţelept, văzând deasupra mormântului acelui desfătător - 
Sardanapal - această scriere: „Atâtea am: câte am mâncat, am băut 
şi am curvit”, a zis că această [scriere] s-ar potrivi unui porc.’ 


sănătos şi uşor în mişcări. Dar ce spun eu? Aceasta câştigă cei ce se 
desfată: mor mai repede decât cei slabi şi înfrânaţi. Hipocrate zice în 
poruncile lui: „Cei graşi mor mult mai repede decât cei slabi” şi „Mama 
sănătăţii este nesăturarea de hrană şi nelenevirea la osteneli”. 

Nu mai zic şi că cei care sunt obişnuiţi să se desfete nici nu se îndulcesc 
din aceasta, deoarece plăcerea nu se naşte din feluritele mâncăruri şi din 
dresurile cu care sunt făcute, ci din prezenţa poftei de mâncare. Darie, 
fiind aprins de sete după război, a ajuns la un pârâu mâlos şi puturos. 
Umplându-şi coiful său cu apă, a jurat că nu a băut niciodată cu plăcere 
mai mare. Şi pustnicii din Sfântul Munte, în zilele de post, când stau să 
mănânce la ceasul al nouălea, fiind flămânzi primesc mai multă plăcere şi 
gust din mâncarea pâinii goale şi din băutura apei simple [decât] primesc 
desfătătorii de la găini, păuni şi vinuri dulci. Pentru că, aşa cum a zis 
Xenofon (*Xenofon (Xenophon) 430-355 î.Hr., istoric grec. Discipol al lui Socrate, 
adversar al democraţiei ateniene şi admirator al Spartei. Opera sa cuprinde: 
Anabasis, Helenika, o biografie a regelui spartan Agesilas, precum şi alte tratate - 
n.ed.), „pentru cel flămând a mânca pâine este o plăcere, tot aşa cum 
pentru cel însetat a bea este [o plăcere]”. Căci a zis şi Solomon: Sufletul 
sătul batjocoreşte fagurii; iar sufletului celui flămând şi cele amare i se par 
dulci (Pr 27, 7). Adevărat a spus şi Marele Vasile: „Dacă voieşti să-ţi 
pregăteşti masă îndestulată, primeşte postul, dar fiindcă te-ai tăinuit pe 
tine însuţi, ţi-ai întunecat desfătarea şi ai pierdut iubirea dulceţii 
adevărate. Nimic nu este aşa de poftit ca îndulcirile cele defăimate”. 

3 Tot aşa de desfătători şi de porci au fost şi acei sibariţi care, după cum 
istoriseşte Plutarh, când voiau să organizeze vreun ospăț [plin] de 
desfătări pregăteau mâncărurile cu doi ani mai devreme. Şi atât de dedaţi 
la somn erau, încât nu era niciun cocoş în toată cetatea lor - Sibaris - 
pentru a nu le tulbura odihna cu glasul lor. Tot aşa erau şi brahmanii care 
îşi puneau toată învăţătura şi filosofia lor cea înaltă în ospeţele lor cele 
bogate spre a afla noi trufandale care să desfete. Nero (** Nero - 54-68 d. 
Hr., împărat roman. A instituit o guvernare autoritară şi crudă, soldată cu 
asasinate printre care cel al mamei sale Agripina, al soției sale Octavia şi al lui 
Seneca, profesorul şi mentorul său - n.ed.) intra şi în el în această categorie. 
La un ospăț pe care l-a dat locuitorilor Romei nu avea altă mâncare decât 
numai limbi de păuni făcute cu tot felul de dresuri, ca unele ce erau mai 


7. Dumnezeu îi pedepseşte pe cei care se desfată 


Şi mai presus de toate slăvesc veşnic pe Preaînaltul 
Dumnezeu, Care niciodată nu uită a-i pedepsi pe cei ce se desfată la 
banchete. Astfel, i-a lăsat pe fiii lui Iov să fie striviţi în casa în care 
petreceau; prin mâinile lui Samson a surpat palatul celor de altă 
seminţie care mâncau şi se veseleau; dincoace a tulburat banchetul 
lui Baltazar prin mâna cea înfricoşată care scria pe perete; dincolo 
a împrăştiat o mare întristare în inimile celor ce petreceau cu Irod 
tetrarhul pentru tăierea capului Inainte-mergătorului [şi punerea 
lui] pe tipsie. 


dulci şi mai plăcute. Filoxen, iarăşi, iubea mai mult plăcerea decât 
mâncarea [în sine]. El dorea să aibă un gât de geran (***În ediţia Anastasia 
este „cocor” - n.ed.) pentru a putea bea şi mânca fără să se sature. Lucum 
încerca să pricinuiască gustului plăcere cu desfătările cele mai străine şi 
neauzite, care [însă] nu îndepărtau foamea, ci mai degrabă o stârneau. 
Astidama, fiind chemat de împăratul Oriovarzan la un ospăț vestit, a 
mâncat singur toate bucatele pe care trebuiau să le mănânce toţi cei 
chemaţi şi a uscat toate paharele de vin. Asemenea lui a fost şi Sila, 
împăratul Romei, care a pustiit dumbrăvile de vieţuitoarele patrupede şi 
văzduhul de păsări când a vrut să facă un ospăț. Iar în fiecare zi îi 
prisoseau [atâtea] bucate, încât s-ar fi putut sătura popor nenumărat. Pe 
toţi aceştia îi întrece la ospeţe, desfătări şi cine prealuxoase însoţirea cea 
preadesfrânată a lui Antoniu cu Cleopatra, împărăteasa Egiptului. Aceştia 
se întreceau care pe care se biruie în a cheltui cât mai mult cu o cină. 
[Aceasta a fost] până când Cleopatra (**** Cleopatra a VII-a - regină a 
Egiptului elenistic. După bătălia de la Philippi (42 î.Hr.) s-a apropiat de Antoniu, a 
cărui soţie a devenit - n.ed.) l-a biruit pe Antoniu (*****Antoniu - 82-30 î. Hr., 
general şi om politic roman. S-a căsătorit cu Cleopatra a VII-a. Înfrânt de Octavian 
în bătălia de la Actium (31 î. Hr.), s-a sinucis la Alexandria - n.ed.), scoţându-şi 
din ureche un mărgăritar nespus de scump şi foarte mare care [valora] cât 
un întreg tezaur împărătesc. Şi gătindu-l anume, l-a dat lui Antoniu, iar 
[acesta] l-a mâncat. Iar [ea] era cât pe-aci să zdrobească şi celălalt 
mărgăritar pe care îl purta în cealaltă ureche, dacă nu şi-ar fi mărturisit 
Antoniu biruinţa. Ticăloasă şi vrednică de jale într-adevăr este mintea unor 
astfel de oameni. Ea fiind dată de la Dumnezeu spre împlinirea altor 
lucrări înalte, a devenit la dânşii, vai!, un bucătar afumat şi grozav de 
netrebnic. De aici poate cineva să spună că unii ca aceştia nu mâncau ca 
să trăiască, aşa cum este [normal] pentru nişte [fiinţe] raţionale, ci trăiau 
ea să se desfete, lucru normal pentru dobitoacele cele neraţionale. Dar 
mult mai ticăloasă, într-adevăr, va fi mintea creştinilor, care, după [ce a 
primit] darul Evangheliei şi nădejdea vieţii veşnice, se va asemăna cu cea a 
păgânilor pomeniţi mai sus. Şi lăsând hrana cea necesară şi potrivită 
pentru ea, care este cugetarea şi lucrarea bunătăţilor duhovniceşti şi 
nevăzute, se va deda desfătării trupeşti prea puturoase şi slujirii 
pântecelui celui sţricăcios. 


Vezi, Stăpânul meu, ce lucru urât este desfătarea înaintea 
ochilor lui Dumnezeu şi cu ce răni obişnuieşte a-i pedepsi 
Dumnezeu pe lucrătorii ei? De aceea prorocul Amos, văzându-i pe 
desfătători, zice: Vai [...] celor ce dorm în paturi de elefant şi se 
răsfaţă întru aşternuturile lor; şi celor ce mănâncă iezi din turme şi 
viței sugători din mijlocul cirezilor (Am 6, 4). 

Cele pe care le-am spus acum despre mâncărurile cele scumpe 
şi drese le repet şi pentru vinurile cu mirodenii, căci şi acestea 
trebuie lepădate. Căci zice aici dumnezeiescul Amos: Vai [...] celor 
ce beau vinul strecurat, şi cu mirurile cele mai de frunte se ung, şi 
nu pătimeau nimic pentru sfărâmarea lui Iosif! (Am 6, 6). lar 
Cuvântătorul de Dumnezeu zice: „Să nu cinstim mirosurile şi 
mirodeniile vinurilor” (Cuvânt la Naştere). Aici trebuie să se ţină 
seama - mai ales de către noi, cei tineri - şi de cantitatea [de vin 
consumată]: până la două-trei pahare. A fost întrebat odată Avva 
Sisoe: „Părinte! Este mult să bea cineva trei pahare? [La care] el a 
răspuns: De nu este Satana, nu este mult””. Şi Leotihid spartanul, 
fiind întrebat de ce spartanii nu beau vin, a zis: „ca să nu se 
sfătuiască alţii pentru noi”.” Adevărat a răspuns, căci vinul întunecă 
mintea şi n-o lasă să cunoască adevărul şi sfatul cel drept şi de 
folos. lar când se bea mult, atunci mintea se întunecă cu totul, aşa 
cum untdelemnul în exces stinge candelele. Şi atunci este nevoie de 
un alt om, treaz, ca să se sfătuiască pentru dânsul. 

8. Ce trebuie să spună cineva ca să oprească mâncarea multă 


Aşadar, întotdeauna când mănânci şi când bei să-ţi aduci 
aminte de cuvântul acelui psalm: Ce folos este întru sângele meu, 
când mă pogor eu întru stricăciune? (Ps 29, 9) şi să-l spui în tine 
însuţi, aşa cum te sfătuieşte Marele Vasile, ca să opreşti cu acesta 
mâncarea şi băutura cea multă. Căci, tâlcuind acest verset, 
dumnezeiescul Părinte zice aşa: „«Pentru ce am nevoie, spune mai 
departe psalmistul, de bunăstarea trupului meu şi de mulţimea 
sângelui, odată ce trupul meu va fi dat nimicirii obşteşti? Dar îmi 
chinuiesc trupul şi-l supun robiei (1 Co 9, 27), pentru ca nu cumva, 
din pricina sângelui puternic şi clocotitor, mulţimea cărnii mele să-i 
dea prilej de păcat!» Nu-ţi linguşi, omule, trupul cu somn, cu băi, cu 


* Această apoftegmă despre Avva Sisoe nu este redată întocmai în 
Pateric ediţia 1993. Ci iată cum: „S-a făcut pomană în muntele lui Avva 
Antonie şi s-a aflat acolo un vas cu vin. Şi luând unul din bătrâni un văscior 
şi un pahar l-a dus la avva Sisoe şi i-a dat lui şi a băut. Asemenea şi al 
doilea şi a primit. Apoi i-a dat lui şi al treilea şi nu l-a luat, zicând: 
Încetează, frate, au nu ştii că este de la satana?” (Patericul, Alba Iulia, 
1993, Pentru avva Sisoe, p. 209, cap. 9). 

== Adică: „să nu hotărască alţii în locul nostru”. 


aşternuturi moi! Spune totdeauna cuvântul acesta: ce folos de 
sângele meu, dacă mă cobor în stricăciune? [...] Pentru ce te îngraşi 
şi pui carne pe tine? Nu ştii, oare, că, cu cât îţi faci mai grasă 
carnea, cu atât îţi faci mai grea închisoarea sufletului tău?” 
[Tâlcuire duhovnicească la psalmi, EIBMBOR 2000, Ps XXIX, pp. 
100-101]. 

9. Despre osândire 


Când vorbim de organul de simţ al gustului, limba, amintim şi 
de păcatele care se lucrează prin el: osândirile, grăirile de răut, 
ocările, ascunderile, afurisirile, acele blesteme nesocotite, certurile, 
cuvântările urâte şi toate celelalte, până la cuvintele deşarte. 

De toate acestea trebuie să te păzeşti cât [îţi] este cu putinţă. 
Căci ştii că pentru tot cuvântul deşert care vor grăi oamenii, vor să 
dea seamă de dânsul în ziua judecății (Mt 22, 36). Să te sârguieşti 
să-ţi fie întotdeauna cuvântul tău cu dar, dres cu sare, după cum 
porunceşte Pavel (Col 4, 6), încât cei ce aud darul cuvintelor tale şi 
simt buna mireasmă a graiurilor tale - după dumnezeiescul glas -, 
să zică ceea ce zicea Mireasa Biserică atunci când cânta către 
Mirele său, a Cărui asemănare o porţi Preasfinţia ta pe pământ: 
Obrajii lui ca năstrăpile cele de miros, care dau mirosuri, buzele lui 
crinii, din care pică smirnă aleasă (Cânt 5, 14). 

Că ştii că limba dulce covârşeşte dulceaţa florilor şi a 
psaltirilor, după cum zice Sirah: Fluierul şi canonul îndulcesc 
viersurile, şi mai mult decât amândouă - limba cea dulce (Sir 40, 
22). De aceea şi filosoful păgân Socrate sfătuia pe tineri să aibă trei 
lucruri: simplitate în inimă, tăcere în gură şi sfială în vedere, iar pe 
cei bătrâni să aibă alte trei: severitate la vedere, dulceaţă la cuvinte 
şi înţelepciune în inimă. 

10. Nu se cade ca arhiereul şi preotul să blesteme, ci să 
binecuvânteze 


Pentru dragostea lui Hristos să încerci mai ales să nu blestemi 
şi să afuriseşti aşa simplu şi la întâmplare, căci [comportarea] 
aceasta este a oamenilor barbari şi nepedepsiţi, lucrul fiind oprit şi 
de dumnezeieştile Canoane şi necuvenindu-se sub nicio formă 
chipului tău arhieresc. Se cade ca Preasfinţia ta să te rogi mereu şi 


1 Învăţătorii bunelor maniere fac o socoteală foarte dreaptă asupra 
grăirii de rău. Cinstea este mai sus decât viaţa, dar grăirea de rău omoară 
cinstea omului, iar uciderea omoară viaţa. Deci grăirea de rău este mai 
aprigă decât uciderea, căci mai mare rău face cel ce ucide cu limba decât 
[cel ce ucide] cu sabia, adică [cel] cu cuvântul decât [cel] cu săgeata. 
Ucigaşul omoară numai pe cei vii şi îşi primejduieşte viaţa, iar grăitorul de 
rău omoară şi pe cei ce au murit şi pe sine însuşi. 


să-ţi binecuvântezi turma, iar nu să o blestemi. Căci dacă Dumnezeu 
nu a vrut să blesteme norodul vechi al lui Israel, ci să-l 
binecuvânteze, după cum este scris: Și văzând Valaam că bine este 
înaintea Domnul a binecuvânta pe Israil, n-a mers după obiceiul său 
întru întâmpinarea vrăjilor, ci şi-a întors fața sa spre pustie (Nm 24, 
1), cu atât mai mult acum nu vrea ca noul Israel să ia vreun 
blestem, ci mai ales toată rugăciunea şi binecuvântarea, el fiind 
poporul răscumpărat cu sângele Lui şi ales şi numit cu numele lui 
Hristos. De aceea şi verhovnicul Petru scria creştinilor: ...căci spre 
aceasta sunteţi chemați, ca să moşteniţi blagoslovenia (1 Ptr 3, 9).5 


5 Vezi că şi Stăpânul nostru lisus Hristos, când a vrut să Se înalțe la 
ceruri, Şi-a ridicat mâinile Sale - acele mâini atotlucrătoare cu care a făcut 
lumea, mâinile cele prea dulci şi făcătoare de bogăţie şi dătătoare de toate 
bunătăţile, mâinile prin care ne-am zidit întâi şi apoi din nou ne-am zidit 
(****** Prin întruparea, patimile, moartea şi învierea lui Hristos-n.ed.). Ridicând 
aceste mâini, a binecuvântat pe toţi ucenicii Lui, iar prin aceia pe tot 
poporul cel numit cu numele Său, care crede în numele Lui. Gesturilor 
mâinilor le urma gura, mâinile [lucrau] împreună cu limba. I-a 
binecuvântat pe ei şi cu lucrurile şi cu cuvintele. Şi nu i-a binecuvântat pe 
ei doar o [singură] dată şi apoi a încetat, ci de-a pururea îi binecuvântează 
pe ei. Aceasta arătând-o, evanghelistul Luca zice: Şi a fost când i-au 
binecuvântat pe ei, S-au depărtat de la dânşii şi Se înălța la cer (Lc 24, 51). 
Acest citat tâlcuindu-l marele predicator Macarie al Filadelfiei - 
Hrisocefalul - în Cuvântul la Naştere, zice: „Mâinile Şi le înălța spre a 
binecuvânta, [acele mâini] care nu încetau niciodată să ne binecuvânteze. 
De aceea, atunci când îi binecuvânta Se înălța. Nu binecuvânta spre a 
înceta, ci spre a face aceasta veşnic, transformându-i [pe ucenici] în 
binecuvântaţi ai Părintelui [ceresc].” „Căci dreapta şi puterea este a lui 
Dumnezeu. De aceea începe să-i binecuvânteze când Se înalţă, punând în 
ei puterea de a isprăvi lucrarea poruncilor. Şi nu încetează să-i 
binecuvânteze, ci, când îi binecuvânta, S-a înălţat şi când Se înălța îi 
binecuvânta, ca să rămână veşnic binecuvântându-i pe ai Săi, dăruindu-le 
lor [astfel] dar din destul şi fără sfârşit.” Iar eu socotesc că şi acum, când 
stă de-a dreapta Tatălui, Prea dulcele lisus Îşi are mâinile întinse în chipul 
binecuvântării, binecuvântător. Pentru ce s-au făcut acestea toate? Ca să 
dea pildă Arhiereilor de pe pământ care poartă chipul lui Hristos să-şi 
binecuvânteze turma neîncetat cu lucrările, cu cuvintele, cu mâinile şi cu 
gura. 

Dar de ce zic să te rogi şi să-ţi binecuvântezi turma? Se cuvine şi pe 
vrăjmaşii tăi să-i binecuvântezi şi să te rogi pentru ei, iar nu să-i blestemi, 
aşa cum spune Hristos: /ubiţi pe vrăjmaşii voştri, binecuvântaţi pe cei ce 
vă blestemă pe voi, bine faceţi celor ce vă urăsc pe voi şi vă rugaţi pentru 
cei ce vă supără şi vă gonesc pe voi (Mt 5, 44). Iar Sfântul Ioan Gură de 
Aur zice: „Prorocul Samuel a fost ocărât de iudei, alungat din tagma 
preoțească şi a fost necinstit, încât Însuşi Dumnezeu a vrut să-l mângâie: 
«Nu pe tine te-au defăimat, ci pe Mine! Cine este cel defăimat, cel ocărât, 


Şi dacă Apostolul Pavel porunceşte tuturor creştinilor să 
binecuvânteze, iar nu să blesteme: „Binecuvântaţi, şi nu 
blestemaţi”, cu cât mai mult porunceşte [acest lucru] sfinţilor 
arhierei şi preoţilor care sunt izvoare ale binecuvântării? 

Multe sunt pildele şi zicerile care povestesc cât rău pricinuiesc 
osândirea, ascunderea, ocara pe care dacă ar fi fost cineva să le 
adune putea alcătui o carte. lar Apostolul Iacov, zicând multe 
referitoare la limbă, la sfârşit [adaugă]: Și limba este foc, lumea 
nedreptății, aşa limba este aşezată întru mădularele noastre, care 
spurcă tot trupul şi aprinde roata firii; şi se aprinde de gheenă (lac 
3, 6). De aceea şi Cuviosul Pamvo - aşa după cum citeşti în 
Politiceasca privelişte - în decurs de 49 de ani nu a putut învăţa cu 
fapta cuvântul psalmului: Zis-am: Păzi-voi căile mele, ca să nu 
greşesc eu cu limba mea (Ps 38, 1). Şi terminând această 
[nevoinţă], zice cu durere: „De câte ori am vorbit, m-am căit”. Avva 
Sisoe timp de treizeci de ani s-a rugat cu această singură 
rugăciune: „Doamne, lisuse Hristoase, acoperă-mă de căderile 
limbii mele!” Şi avva Agaton a ţinut trei ani piatra în gură ca să 
înveţe să tacă. 

De aceea şi Isus Sirah zice: Mulţi au pierit de ascuţişul sabiei, 
ci nu ca cei ce au căzut de limbă. Şi iarăşi: Fericit este cel ce a 
scăpat de ea şi care n-a trecut în mânia ei (Sir 28, 19-20). 

Iar Sfântul Vasile cel Mare a zis: „Păcatul cel mai mare, mai 
uşor [de săvârşit] şi cu mai multe chipuri se lucrează prin limbă”. Şi 
iarăşi: „Şi, ca să zic într-un cuvânt, nenumăratele rele le lucrează 
uşurătatea limbii, după cum [lucrurile] bune [sunt realizate] de 
seriozitate”. 


11. Despre râs 


Tot acest organ al simţurilor provoacă râsul pe care se cuvine 
să-l goneşti departe de la sfinţita ta persoană - mai ales cel cu 


cel dosădit?» Este socotit păcat atunci când nu te rogi pentru vrăjmaşi. 
Aşa S-a rugat Domnul pentru cei ce-L. răstigneau, Sfântul Ştefan, Sfântul 
Pavel, Moise, David, atât din Legea Veche, cât şi din cea Nouă, iar noi să 
facem altfel?” 

Acestea le-am zis pentru cei care ţi-au greşit Preasfinţiei tale. Iar pe cei 
care după multe sfaturi şi dojeni petrec în răutate, arătându-se 
neîndreptaţi şi provocând sminteală în popor, se cuvine a-i certa după cum 
rânduiesc Sfintele Canoane: cu oprirea de la Sfintele Taine şi despărţirea 
de Biserica Ortodoxă. 

* În Pateric această apoftegmă este redată astfel: „Doamne, Iisuse, 
acoperă-mă de limba mea! Şi până acum în fiecare zi cad printr-însa şi 
păcătuiesc” (Pateric, Pentru avva Sisoe, cap. 5). 


hohot, fără rânduială şi răsunător, care de multe ori scoate şi 
lacrimi din multa pornire a umezelilor, precum şi din marea 
dezlegare a inimii, [făcându-se] cu mult sunet al gurii şi al obrajilor. 
El face ca cei ce râd să-şi arate gingiile şi dinţii precum le arată caii 
când cască. Sfântul Vasile cel Mare îl ocărăşte pe cel care râde [cu 
lacrimi], zicând: „a se deda cineva unui râs neînfrânat şi fără 
măsură, este un semn al lipsei de stăpânire de sine, al neputinței de 
a ţine în frâu emoţiile”. Şi iarăşi: „a hohoti cu vocea şi a-şi scutura 
involuntar tot corpul nu este propriu aceluia care este liniştit cu 
sufletul, nici celui bine-crescut şi nici celui care este stăpân pe sine. 
Acest fel de râs îl dezaprobă şi Ecclesiastul, ca fiind, în măsură 
foarte mare, dărâmător al statorniciei sufletului: Râsului i-am zis 
nebunie! (Ecc 2, 2).” 

De aceea, bine a comparat Solomon râsul celor fără de minte 
cu sunetul spinilor ce ard: Precum este trosnetul spinilor sub 
căldare aşa este râsul nebunilor (Ecc 7, 7). lar Grigorie 
Cuvântătorul de Dumnezeu zice în Stihurile iambice: „Râsul la cei 
înţelepţi de râs este vrednic, [râsul] în totalitate şi mai ales cel 
curvesc. Râsul cel fără de rânduială scoate şi lacrimi.” Deci, să-ţi 
laşi inima slobodă numai până la zâmbet, iar aceasta [numai] 
câteodată, după cum o hotărăşte şi pe aceasta Marele Vasile: „Căci 
a-şi arăta revărsarea sufletului printr-un zâmbet senin nu este 
necuviincios, adică numai spre a arăta ceea ce s-a scris: Inima 
veselindu-se faţa înfloreşte (Pr 15, 14)” (P.S.B 18, Sfântul Vasile cel 
Mare, Regulile mari, Intrebarea 17, p. 249 - vezi şi citatul de mai 
sus al Sfântului Vasile). Încă şi înțeleptul Sirah zice: Nebunul când 
râde işi înalță glasul său; iar omul cuminte [adică înţelept] abia 
încet va zâmbi (Sir 21, 22). Însă, [fiindcă] te afli ca într-o vale a 
plângerii şi-ţi trăieşti această viaţă vinovată şi preapăcătoasă, însuşi 
râsul Preasfinţiei tale să ţi se prefacă în plâns şi însuşi zâmbetul şi 
bucuria ta să se schimbe în mâhnire, aşa cum porunceşte fratele 
Domnului: Pătimiţi şi lăcrimaţi şi plângeţi, râsul vostru spre plâns 
să se întoarcă, şi bucuria întru tânguire (lac 4, 9).” 


ë Râsul cel cu hohot şi fără rânduială nu scoate numai lacrimi, ci 
provoacă de multe ori moartea. Despre aceasta citim în istorie că vestitul 
Xenofant, sufocându-se de râsul cel peste măsură, a murit. 

7 Zice încă şi limba Gurii de Aur: „Timpul de faţă, iubiţilor, este timp de 
jale şi de mâhnire, timp de mortificaţie, de robire, de lupte şi de muncă, şi 
tu râzi?” (Comentariile sau explicarea Epistolei către evrei a celui între 
sfinţi părintelui nostru Ioan Hrisostom. Traducere din limba elenă, ediţia 
de Oxonia 1862 de Ep. Theodosie Athanasiu, Bucureşti 1923. Omilia XV, p. 
208 şi Omilia 61 la Epistola către efeseni). 


De aceea şi dumnezeiescul Isidor Pelusiotul scria preotului 
Dorotei: „Dacă preotul s-a numit chip al turmei şi lumina Bisericii, 
este nevoie ca supuşii să-şi însuşească obiceiurile lui, aşa cum 
pecetea se poate pune pe ceară. Deci, de vrei a fi lumină, urăşte 
gluma şi cele ce ies din ea, ca să nu-i înveţi pe mulţi a fi fără vreo 
rânduială. Căci preotul este înger al Domnului Atotţiitorul, iar 
îngerul nu cunoaşte râsul [căci] cu frică slujeşte.” (Epistola 319) 

12. Domnul nu a râs, ci a plâns de patru ori 


Mă gândesc de multe ori la un lucru, referitor la râs, şi nu 
înţeleg. Văd şi pe filosofi că fac o legătură între partea raţională şi 
râs. Căci [ei] spun că tot omul care este raţional trebuie neapărat să 
şi râdă. Şi invers: tot cel ce râde trebuie să fie şi raţional, de vreme 
ce însuşirea râsului este, după cum zic, o caracteristică fiinţială a 
părţii raţionale. Pe de altă parte însă, văd că Domnul nostru, cu 
toate că a luat asupră-Şi toate însuşirile naturale ale firii umane, nu 
a arătat că ar fi lucrat-o cândva, după Marele Vasile ce zice: „[...] 
Domnul a luat asupra Sa afectele necesare ale cărnii şi toate cele 
care poartă mărturia virtuţii ca osteneala şi compătimirea pentru 
cei strâmtoraţi; dar de râs, n-a râs niciodată, după cât se ştie din 
istoria Evangheliilor [...]” (Sfântul Vasile cel Mare, ibidem). 

Aşadar, care este concluzia acestei nedumeriri? [Este] că nu 
acest râs pătimaş, ci mai ales plânsul este deosebitorul omului. De 
aceasta Domnul nostru nu a lucrat în El Însuşi [râsul], ci l-a oprit şi 
de la ceilalţi cu vaiul!, zicând: Vai vouă celor ce râdeţi acum, că veţi 
plânge şi vă veţi tângui. (Lc 6, 25). lar plânsul l-a lucrat de patru ori 
în viaţă. Prima dată la Lazăr, a doua oară în timpul patimii, după 
Apostolul Pavel care zice aşa: Carele în zilele trupului Său, cereri şi 
rugăciuni către cela ce putea să-L mântuiască pe dânsul din moarte, 
cu strigare tare şi cu lacrimi aducând şi fiind auzit pentru buna sa 
cucernicie (Evr 5, 7). A urmat aceasta - după Sfinţitul Teofilact al 
Bulgariei, care tâlcuieşte textul apostolic de mai sus - când au venit 
elinii şi voiau să-L vadă, iar El a zis: Acum sufletul meu s-a tulburat, 
şi ce voi zice? Părinte, mântuieşte-mă pe mine de ceasul acesta, ci 
pentru aceasta am venit la ceasul acesta. Părinte, proslăveşte 
numele Tău (In 12, 27-28); Aşa şi David, prorocind aceasta ca din 
partea lui Hristos, a zis: Cuprinsu-m-au durerile morții, primejdiile 
iadului m-au aflat. Necaz şi durere am aflat şi numele Domnului am 
chemat. O, Doamne, izbăveşte sufletul meu (Ps 114, 3-4), căci 
tulburarea aceasta a Domnului înseamnă plângere. 

A treia oară [a plâns] când a văzut cetatea Ierusalimului de 
departe, după Sfântul Evanghelist Luca. 

A patra oară a plâns când stătea cu ucenicii, întristându-se de 
pierzarea Iudei, după loan care zice: Acestea zicând lisus, s-au 


tulburat cu duhul, şi au mărturisit, şi au zis: amin, amin grăâiesc 
vouă, că unul din voi mă va vinde (In 13, 21). Sfântul loan Gură de 
Aur spune că această tulburare înseamnă plângere. 

Hristos fericeşte cu cuvântul pe cei care plâng: Fericiţi sunteți 
cari plângeţi acum, că veţi râde (Lc 6, 21). 

Urmărind pilda Domnului, se cuvine a îndepărta de la noi 
înşine râsul, ca fiind pricinuitor de plâns veşnic, iar plânsul să-l 
îmbrăţişăm ca pe un pricinuitor al râsului fericit şi veşnic. è 


8 După cum un magnet are doi poli, unul negativ şi altul pozitiv, care 
resping şi atrag fierul, tot astfel au fost în istoria lumii Democrit şi 
Heraclit. Primul avea mare împătimire la râs, al doilea era plecat spre 
plâns din cauza nenorocirilor omeneşti. Deşi amândoi se aflau la extreme, 
totuşi a fost lăudat Heraclit cel înfrânat şi înţelept care plângea, iar nu 
Democrit (X****** Democrit - 460-370 î. Hr., născut în Tracia. Filosof grec, 
reprezentant de seamă al materialismului şi ateismului antic - n.ed.) cel 
neînfrânat şi plin de râs faţă de cei slabi. 


CAPITOLUL AL VII-LEA 
1. Pentru paza pipăirii. 
Ce este pipăirea şi [care] este lucrarea ei 


Am ajuns şi la cel din urmă organ - cel de-al cincilea - care 
este cel al pipăirii. Chiar dacă [lucrează] mai ales prin mâini, el 
cuprinde aproape toată suprafaţa trupului astfel încât toată 
suprafaţa de contact [a trupului], toate părţile şi mădularele lui - 
cele exterioare şi cele interioare - devin [nişte] organe ale pipăirii. 
Aşadar să te păzeşti cu multă atenţie de pipăirile cele moi [pe care 
le fac] mâinile. Căci senzaţia ce se naşte din acest organ al 
simţurilor este cea mai grosieră, cea mai trupească şi de aceea cea 
mai aţâţătoare spre păcat. Din această cauză şi Grigorie, 
luminătorul Nyssei, în tâlcuirea Cântării Cântărilor, zice: „Rai de 
trandafiri este pipăirea pentru acestea. [Ea] este organul cel robit şi 
orb al simţurilor care a fost făcut poate numai pentru orbi.” 

Şi chiar dacă lucrările celorlalte organe ale simţurilor sunt iuți 
[rapide], [prin aceasta] se arată că ele stau departe oarecum de 
fapta păcatului. Dar pipăirea este cea mai apropiată [de păcat], 
[Este], ca şi cum ar zice cineva, începutul şi buza [marginea] faptei. 


2. Nici măcar de trupul său nu se cuvine să se atingă cineva, 
afară numai de [vreo] trebuinţă 


Să fii atent să nu-ți atingi mâinile şi picioarele tale de [vreun] 
alt trup şi mai ales de cel al tinerilor. Şi mai ales să iei aminte [la 
faptul] de a nu le întinde fără de nevoie nici peste [celelalte] 
mădulare ale sfinţitului tău trup [şi] nici ca să te scarpini - după 
cum observă şi învaţă şi avva Isaac şi alţi dumnezeieşti Părinţi. Căci 
din unele ca acestea, care par a fi nesemnificative, se obişnuieşte 
pipăirea sau, ca să spunem mai clar, vicleanul, ca să zădărască spre 
păcat, ridică pe dată în minte necuviincioasele forme ale poftei spre 
a întina frumuseţea întregii înţelepciuni a gândurilor. De aceea a zis 
loan Scărarul: „Se poate întina cineva trupeşte prin atingere. Şi 
nimic nu-i mai rău decât această simţire. Adu-ţi aminte de cel ce şi-a 
înfăşurat mâna în rasă şi fă-ţi mâna moartă faţă de cele fireşti şi 
nefireşti ale trupului tău şi ale celui străin” (FR 10, Cuvântul 15, 
cap. 46-47).! De aceea şi atunci când ieşi la nevoile cele fireşti ale 
trupului tău să te ruşinezi de îngerul tău păzitor. Acest lucru este 


1 Zice aici şi acel Cuvios Petru care, fiind nevoit s-o apuce pe maica sa 
de mână spre a o trece râul - ea fiind bătrână -, nu a îndrăznit s-o facă cu 
mâinile goale ci, învelindu-şi-le cu ştergarul sau cu o altă petică oarecare 
şi apucând-o, a trecut-o. 


precizat şi de dumnezeiescul Isaac, care zice în alt loc: „Feciorelnic 
nu este cel ce şi-a păzit trupul lui nespurcat de împreunare, ci cel ce 
se ruşinează de sine însuşi când se află singur” (FR 10, cap. 56, p. 
292), 


2 Până şi Pitagora, acel [filosof] păgân, învăţa că, deşi nu ar fi vreun 
văzător oarecare al răutăţilor omeneşti nici în cer, nici pe pământ, cu toate 
acestea omul se cade a se sfii şi a se ruşina de sine însuşi. Pentru că 
lucrând rău pe sine însuşi se ocărăşte şi se necinsteşte. Căci şi atenienii de 
aceea au închinat „sfielii” o capişte, pentru ca ea să ţină loc de Dumnezeu 
conştiinţei celei drepte. Iar dacă aceşti păgâni învățau şi aveau atâta 
ruşine în ei când se aflau singuri, cu cât mai mult se cade ca noi, creştinii, 
să ne ruşinăm de noi înşine când ne găsim într-o casă încuiată sau într-un 
[loc] singuratic sau în întunericul nopţii? Pentru că sfiala, seriozitatea şi 
evlavia pe care o avem când ne aflăm într-o biserică dumnezeiască 
oarecare se cade să o avem şi către noi înşine, care suntem Biserici ale lui 
Dumnezeu şi ale darului Sfântului Duh, căci zice Apostolul: voi sunteţi 
biserica lui Dumnezeu celui viu (2 Co 6, 16) şi Au nu ştiţi că trupul vostru 
este locaş Duhului Sfânt ce locuieşte întru voi, pe carele aveţi de la 
Dumnezeu? (1 Co 6, 19). Şi mai mult decât atât: trupul nostru este cu mult 
mai cinstit şi mai vrednic de evlavie decât biserica (*în rândurile următoare, 
cuvântul „biserica” se referă la edificiul religios - n.ed.) - după cum zice Gură 
de aur (în Omilia a 14-a la Epistola către Efeseni şi în Omilia a 20-a la 
Epistola a Il-a către Corinteni). [De ce oare? Pentru] că noi suntem 
însufleţiţi şi raţionali, iar biserica este neînsufleţită şi neraţională; pentru 
că Hristos pentru noi a murit, şi nu pentru biserici. De aceea se cade ca cu 
mai multă ruşine şi sfială să veghem la noi înşine [precum] şi la trupul 
nostru, decât la biserică. Şi, de aceea, care va îndrăzni să strice biserica 
cea sfântă a trupului său cu vreo faptă urâtă este - cu adevărat - mai 
nelegiuit decât cel ce ar dărâma şi ar prăpădi cu totul vestita biserică 
Sfânta Sofia sau o alta mai minunată şi mai slăvită decât aceea. 

Înţelepţii păgâni, vrând să-i facă pe oameni să se depărteze de 
faptele cele urâte când sunt singuri, îi învățau pe ei să-şi imagineze că 
atunci când fac vreo faptă au de faţă ca privitor pe un om oarecare slăvit şi 
cinstit. Seneca îl învăţa aşa pe Luchil al său: să îi aibă totdeauna înaintea 
ochilor lui pe Chinaorin sau pe Lailion, pe care cel dintâi îi socotea ca pe 
două icoane ale îndreptării şi ale dreptăţii. [Tot] aşa şi ritorul Chidiad îi 
sfătuia pe atenieni să păzească dreptatea în hotărârea ce au scris-o privind 
despărţirea pământului samiilor, învăţându-i pe ei să-şi imagineze că stau 
de faţă înaintea lor cele şapte împărătese ale Eladei de la care văd şi aud 
hotărârea. Dacă, zic, doar imaginaţia chipurilor de oameni muritori poate 
să oprească pe om - atunci când se află singur - de la cele rele, cu cât mai 


3. Cum că nu se cade ca arhiereul să-şi întindă mâinile la 
luări de daruri, la lăcomii, la bătăi şi la a hirotoni pe cei 
nevrednici 


Să iei aminte să nu întinzi mâinile tale la nelegiuiri, după David 
[care zice]: să nu-şi întindă drepții întru fărădelegi mâinile lor (Ps 
124, 3). Adică la luări de daruri, lăcomii, nedreptăţi, răniri, câştiguri 
urâte, bătăi şi la a hirotoni pe cei nevrednici. Să nu-ţi întinzi mâinile 
la luări de daruri, căci [acest lucru] este urât de dumnezeiasca 
Scriptură. Că zice Dumnezeu: să nu îndreptezi pe cel necurat 
pentru daruri. Și daruri să nu iei că darurile orbesc ochii celor ce 
văd şi strică cuvintele cele drepte (Iş 23, 7-8). Referindu-se la 
aceasta, a zis şi Marele Vasile: „Cel ce nu are în sufletul lui de la 
început învistierită adevărata dreptate, ci sau este stricat cu bani, 
sau face vreun compromis pentru prietenie$, sau biruieşte pentru 


mult poate să-l oprească de la orice răutate adevărata şi nespurcata faţă a 
nemuritorului Dumnezeu, Care este de faţă pretutindeni şi Care nu vede 
numai faptele cele exterioare ale omului, ci şi gândurile cele lăuntrice ale 
inimii lui şi le scrie spre a le pedepsi în vremea judecății? 

Fără de minte sunt acei care, atunci când se află singuri în locuri 
întunecoase şi ascunse, nu se ruşinează de ei înşişi sau nu îşi aduc aminte 
de Dumnezeu, [Care este] de faţă, ci zic: „eu mă aflu în întuneric. [Deci] 
cine mă vede pe mine?” De aceea îi mustră Dumnezeu pe unii ca aceştia ca 
pe nişte nebuni, zicând aşa prin [prorocul] Ieremia: Au ascunde-se-va 
cineva întru cele ascunse, şi Eu nu-l voi vedea pe el? Au nu umplu Eu cerul 
şi pământul? zice Domnul (Ir 23, 24) şi prin Sirah: Omul care păşeşte din 
patul său, zicând întru sufletul său: cine mă va vedea? Întuneric este 
împrejurul meu, pereţii mă acoperă şi nimeni nu mă vede, pentru ce mă 
sfiesc? Păcatele mele nu le va pomeni Cel Preaînalt, dar ochii oamenilor 
frica lui. Şi nu ştie că ochii Domnului de zece mii de ori sunt mai luminoşi 
decât soarele şi privesc la toate căile oamenilor şi văd toate părțile cele 
ascunse (Sir 23, 24-27). 

3 De aceasta este lăudat de toţi Cleon, împăratul atenienilor, care 
atunci când a fost pus împărat fără voia lui şi-a chemat prietenii cei mai 
iubiţi şi cu suspine şi cu multe lacrimi s-a despărţit de ei, [deoarece] se 
temea ca nu cumva să fie silit vreodată - [având în vedere] prietenia dintre 
ei - să încalce dreptatea. Căci ştia - ca un înţelept - că prietenia şi 
stăpânirea nu pot să stea pe acelaşi scaun. Şi oricine se va îmbrăca cu 
dreptatea va trebui să se dezbrace de prietenie. De asemenea este lăudat 
şi Rutilie, care era prieten iubit cu Scavron. Insă, de vreme ce Scavron a 
cerut de la el un lucru nedrept, pe care însă nu l-a dobândit, s-a tulburat şi 
i-a zis: „La ce îmi trebuie prietenia ta dacă nu [pot] să iau de la tine o 
binefacere?” La această ocară, Rutilie a răspuns: „Dar mie la ce-mi trebuie 
prietenia ta dacă aş face pentru tine lucruri nedrepte?” Şi astfel a luat 
sfârşit prietenia lor. Însă cel mai slăvit este atenianul Pericle, care fiind 
rugat de un prieten să facă jurământ mincinos spre apărarea lui, în numele 


duşmănia ce o are, sau se teme de prigonire, nu poate îndrepta 
judecata”. 

Să nu-ți întinzi mâinile tale la lăcomii, nedreptăţi şi furturi. 
Pentru că zice Apostolul: Au nu știți că nedrepții împărăţia lui 
Dumnezeu nu o vor moşteni? Nu vă înşelaţi: nici curvarii, nici 
slujitorii idolilor, nici preacurvarii, nici malachii, nici sodomnenii, 
nici furii, nici lacomii, nici beţivii, nici ocărâtorii, nici răpitorii, 
împărăția lui Dumnezeu nu o vor moşteni (1 Co 6, 9-10). 

Să nu-ţi întinzi mâinile tale spre câştiguri urâte sau bătăi. 
Pentru că episcopul se cade să fie în acest fel - după legiuirea 
Apostolului care zice: Insă se cade episcopului să fie fără de 
prihană, nebețiv, neagonisitor de dobândă urâtă, neiubitor de argint 
(I Tim 3, 2-3). Şi orice arhiereu sau preot care va ridica mâna şi va 
lovi se cateriseşte, după al 27-lea canon apostolic care spune: 
„Episcopul, preotul sau diaconul care ar lovi pe credincioşii vinovaţi 
sau chiar pe necredincioşii nedrepţi, vrând prin aceasta să le dea 
frică, poruncim să se caterisească, deoarece Domnul nicăieri nu 
învaţă aceasta, ci dimpotrivă, fiind lovit, El n-a lovit, fiind ocărât, n-a 
întors ocara, şi suferind, El n-a ameninţat” (Pr. Constantin Dron, op. 
cit., p. 82). Această certare o face şi canonul al 9-lea al Sinodului al 
nouălea local de la Constantinopol, numit şi Sinodul I-II”. 


prieteniei lor, a răspuns către dânsul fără a căuta la faţă: „Prieten până la 
altar”. [Adică]: „Eu vreau să fim prieteni, dar până la sfinţitele jertfelnice” 
- pe care aveau pusă mâna toţi cei care făceau jurământ de obşte. 

Pe aceşti înţelepţi să-i urmezi şi Preasfinţia ta, iar pe prietenii lor 
care te roagă pentru vreo problemă nedreaptă şi nelegiuită ori să le 
răspunzi prin cuvintele lui Rutilie sau Pericle, ori să le respingi rugămintea 
lor cu suspine şi o altă rugăminte în locul aceleia să le aduci, aşa cum a 
făcut Cleon. 

* Acest canon zice: „Deoarece apostolescul şi dumnezeiescul canon 
supune caterisirii pe iereii care se apucă să bată pe credincioşii cei ce au 
păcătuit sau pe necredincioşii cei ce au făcut nedreptăţi, cei ce 
meşteşugind slujesc mâniei lor şi falsificând aşezămintele apostoleşti, au 
înţeles sub acei ierei numai pe cei ce bat cu mâinile lor, deşi nici canonul 
nu are acest înţeles, nici mintea sănătoasă nu admite a se înţelege aceasta. 
Dar cu adevărat zadarnic şi foarte greşit lucru ar fi să se caterisească 
numai cel ce de trei ori sau de patru ori lovind ar bate cu mâna sa, dar să 
rămână nepedepsit acela, care dându-i-se voie ca prin porunca ce o dă să 
bată, continuă răzbunarea brutal şi până la moarte. Pentru aceasta, 
deoarece canonul opreşte în general de a bate, şi noi împreună aşa 
hotărâm. Căci preotul lui Dumnezeu trebuie să povăţuiască pe cel ce nu se 
supune legilor prin învățături şi sfaturi, câteodată însă şi cu certări 
bisericeşti, dar să nu sară asupra trupurilor oamenilor cu bice şi cu 
lovituri, iar dacă unii nicidecum nu s-ar supune şi n-ar da ascultare 
corecţiunii certărilor, nimeni nu opreşte ca aceştia să se întelepţească prin 


Să nu-ţi întinzi mâinile la a hirotoni pe cei nevrednici căci 
pentru aceasta porunceşte către Timotei acelaşi Apostol, zicând: 
Mâinile degrabă să nu-ţi pui pe nimeni, nici nu te face părtaş în 
păcate străine (1 Tim 5, 22). [Şi aceasta] deoarece pentru toate 
păcatele ce le vor face sau le-au făcut cei ce s-au hirotonit cu 
nevrednicie arhiereii ce i-au hirotonit vor da răspuns şi vor fi 
pedepsiţi. Căci aşa hotărăşte dumnezeiescul Gură de Aur în Omilia 
LXX la Faptele Apostolilor: „Să nu-mi spui mie că a păcătuit preotul 
sau diaconul. Pricinile tuturor l[greşelilor] se pun deasupra 
capetelor celor ce i-au hirotonit. De aceea şi prorocul David, 
întrebându-se cine poate să moştenească muntele şi împărăţia lui 
Dumnezeu, răspunde că cel care îşi păzeşte mâinile curate de toate 
acestea: Cine se va sui în muntele Domnului? Sau cine va sta în 
locul cel sfânt al Lui? Cel nevinovat cu mâinile (Ps 23, 3-4).” 


4. Despre hainele cele de mult preţ 


[Sub acest simţ] al pipăirii intră şi hainele cele moi - te rog 
însă să mă ierţi aici că îţi aduc aminte mai cu îndrăzneală. [Zic asta] 
pentru că am auzit de la mulţi (dacă nu este o veste greşită) că 
iubeşti foarte mult forma exterioară a hainelor. Şi acesta nu este un 
lucru de mirare şi nici nou şi nici [prezent] doar la Sfinţia ta. Şi eu - 
şi oricare altul - am fi fost prinşi de această amăgire ca de o undiţă. 
Într-adevăr, petrecerea cea îndelungată în cetatea lui Constantin 
[Constantinopol], tinereţea şi mai ales exemplul celorlalţi fraţi te-au 
făcut să le urmezi. Fiindcă, după glasul cel dumnezeiesc, Ajunge 
ucenicului să fie ca dascălul său (Mt 10, 25). Te rog, însă, cu 
dragoste, Preaiubite Stăpâne al meu, te rog pentru numele 
Domnului nostru lisus Hristos - şi-ţi zic şi a treia oară - te rog pe 
tine [eu], robul tău, pentru dragostea Doamnei de Dumnezeu 
Născătoare, pe care ştiu că o iubeşti din suflet, nu te lăsa prins de o 
astfel de deşertăciune. 


5. De ce [ne] aduce aminte îmbrăcarea hainelor 


Întâi, după dumnezeiescul Gură de Aur, însuşi faptul acoperirii 
trupului cu haine este o veşnică aducere-aminte de izgonirea cea 
din rai şi de pedeapsa pe care au luat-o după călcarea poruncii 
[protopărinţii noştri]. Aveam nevoie de haine şi de acoperăminte 
moi cei ce mai înainte, în rai, eram acoperiţi de darul lui Dumnezeu 


acuzarea lor la dregătorii lor locului. Căci şi canonul al cincilea al 
sinodului de la Antiohia a canonisit ca cei ce bagă în Biserică gâlcevi şi 
tulburări să se îndrepte prin mâna cea dinafară (Arhid. prof. dr. Ioan N. 
Floca, op. cit.) 


şi nu aveam [deci] trebuinţă de haine. Căci protopărinţii, fiind goi 
mai înainte de neascultare şi neruşinându-se, după cădere au cusut 
frunze de smochin şi şi-au făcut acoperăminte împrejurul trupului 
(Fc 3, 7). De aceea, care este motivul pentru care această amintire 
a pedepsei ar trebui să se facă cu haine strălucite şi de mult preț? 
Deci îmbrăcămintea hainelor să se facă nouă veşnică aducere- 
aminte şi învăţătură despre căderea din bunătăţi şi despre 
pedeapsa pe care neamul oamenilor a primit-o pentru neascultare. 
Deci să ne spună nouă cei care îşi folosesc atât [de mult] imaginaţia 
- încât nici nu ştiu de acea îmbrăcăminte din lână de oaie, ci se 
îmbracă cu [haine] de mătase -: de ce, spune-mi, îţi împodobeşti 
trupul cu acestea şi te bucuri de îmbrăcămintea cea de aici, 
neauzindu-l pe Pavel cum zice: având hrană şi îmbrăcăminte, cu 
acestea îndestulați să fim (1 Tim 6, 8)? 


6. Care este folosul hainelor 


În al doilea rând, folosul hainelor este, după Marele Vasile, 
acela de a proteja trupul: iarna de frig, vara de căldură. El zice în 
Cuvântul către tineri: „Este oare vreo deosebire pentru un om cu 
mintea sănătoasă dacă îmbracă o haină scumpă sau una ieftină, 
atâta vreme cât şi una, şi alta îl apără iarna de frig şi vara de 
căldură?” (P.S.B. 17, Omilia XXII către tineri, p. 578). Iar dacă ar fi 
de mătase şi de mult preţ, aceasta este o deşertăciune ce îşi are 
începutul sau dintr-o ascunsă imaginaţie, [sau] dintr-o poftă 
amăgitoare a inimii care [la rândul ei] ajunge din nou la un scop 
ascuns. Cu alte cuvinte: este umbră şi fum, praf risipit în văzduh, 
baloane umflate şi sparte. Şi, ca să grăiesc cu Solomon care a 
încercat mai mult decât toţi nişte haine ca acestea de mult preţ, 
[lăudându-le] la început, [dar] defăimându-le pe urmă, zic: 
deşertăciunea deşertăciunilor [Ecc 1, 2] şi voinţă a duhului 
[referinţă neidentificată]. Ce este [această] voinţă a duhului? Ne 
răspunde Grigorie Cuvântătorul de Dumnezeu: „pornirea cea fără 
de socoteală a sufletului şi tulburarea omului, el fiind osândit la 
aceasta poate din [cauza] căderii celei vechi”. ( Cuvânt la 
înmormântare, către Chesarie). Unei deşertăciuni ca acesteia se 
cuvine a urma,” preaînţeleptul meu Stăpân, dar a primi să alergi 
după umbre şi visuri nu, aceasta te rog să nu o primeşti. 


7. Arhiereii cei vechi nu purtau haine de mult preţ 


Poate vei aduce pricină cum că tinereţea te sileşte la aceasta. 
Dar ce este tinereţea? Deşertăciune - ne zice acelaşi Solomon: 


* De care vorbeşte Solomon. 


Tinereţile şi nebunia deşertăciune sunt (Ecc 11, 10). [Aşa încât] o 
deşertăciune iubeşte cealaltă  deşertăciune, dar niciodată 
înţelepciunea şi cuvântul cel adevărat. Poate că vei spune că 
vrednicia arhieriei este cea care te îndeamnă la aceasta. Bine-bine, 
însă să arunci, te rog, o privire la arhiereii cei vechi şi să vezi, pe de 
o parte, rupturile Marelui Vasile şi ale lui Grigorie, [iar pe de alta] 
cojocul Marelui Atanasie şi al episcopului Serapion. 


8. Arhiereii, preoţii şi toţi creştinii nu se cade să folosească 
cai 


Pe de altă parte, din lungile călătorii pe care le săvârşeau 
pedestru şi cu puterile lor acei de trei ori fericiţi fără a folosi vite, 
cai şi armăsari de mult preţ, strălucitor îngrijiţi şi împodobiţi, fără 
a se înconjura de mulţi, unii adică mergând înainte, iar alţii 
urmându-i, vei înţelege că vrednicia arhieriei nu încurajează o 
asemenea închipuire deşartă, ci mai mult o surpă. 


9. Acestea de faţă sunt deşarte şi vremelnice 


Lasă, aşadar, o asemenea deşertăciune, domnul meu prea 
sfinţit. Și cei ce se folosesc cu lumea aceasta, ca şi cum nu s-ar 
folosi; că trece chipul lumii acesteia (1 Co 7, 31). Căci moarte, 
Stăpâne, moarte vine, o moarte nevăzută. lar după moarte, judecata 
- aspră judecată! Iar după judecată, muncă - muncă nesfârşită. Iar 
când va veni moartea, atunci trece şi tinereţea, trece şi 


1 Nu numai arhiereii, ci aproape că nici creştinii nu se cade să 
folosească cai la drum. Aceasta o adevereşte Cel dintâi Domnul, prin pilda 
Sa, căci a folosit nu cal, ci asin spre a încăleca, şi aceasta pentru a împlini 
prorocia. lar al doilea este Marele Vasile care zice: „Înseamnă şi acest 
[lucru]: nu numai că Domnul nu a încălecat pe cal, dar toţi sfinţii l-au 
lepădat din folosul lor. Se vede că Israel cel biruitor nici măcar în războaie 
n-a folosit cavaleria şi niciunul dintre sfinţi n-a primit folosirea cailor ca pe 
ceva potrivit. De aceea şi legea cea [dată] prin Moise, legiuind cele 
[privitoare] la împărați, zice: să nu-şi înmulțească luişi cai (Dt 17, 16). lar 
dacă împărații evreilor nu foloseau cai, cu cât mai mult nu [trebuie] să facă 
aceasta creştinii?” Iar al treilea [este] dumnezeiescul Gură de Aur, care 
zice: „Insă pentru că sunt şi unii mai neputincioşi, care să aibă nevoie de 
dobitoace, [Domnul] a pus măsură şi la aceasta, arătând că nu se cade a 
folosi nici cai şi nici catâri înhămaţi, ci asini, [pentru] a-şi îndeplini 
trebuinţele pretutindeni şi a nu păşi mai încolo [de această măsură]”. 
Unele ca acestea sunt spuse de sfinţi. Dar dacă locul este aspru şi drumul 
greu şi asinii nu pot să slujească, este iertat arhiereilor şi creştinilor să 
folosească cai şi catâri, însă nu [din cei] de mult preţ sau îmbrăcaţi şi 
împodobiţi prin multă cheltuială, ci smeriţi şi cu îmbrăcăminte modestă. 


deşertăciunea, trece şi multa cheltuială de haine. Iar toate cele 
vesele ale acestui veac se risipesc împreună cu sfârşitul fiecăruia. 
Unde este predecesorul tău (adică cel care a ocupat scaunul 
înaintea ta), Ghedeon? Unde sunt cei de mai înaintea lui? Unde este 
fericitul tău moş? Unde este tatăl tău cel pururea pomenit, 
Atanasie? Unde sunt rudeniile de dinaintea lui? Oare [nu cumva] şi 
ei, având aceleaşi imaginaţii şi jucându-se puţin în cortul vieţii şi în 
această mică slavă deşartă, acum şi ei sunt batjocoriţi de ea fiind 
ţărână, praf surd şi pământ uitat - după David? Dar de ce [îi dau 
exemplu] pe unul şi pe altul? Unde este acum fericitul preot Agapie, 
rudenia, fratele şi cel de la pieptul tău? Unde este cel ce în urmă cu 
patru luni se arăta înaintea ochilor tăi? Oare nu s-a făcut răpit de la 
ochii tăi, ascunzându-se sub piatra cea amară a mormântului? Unde 
este vârsta lui tânără? Unde sunt planurile gândite de el? Oare nu s- 
au uscat ca iarba, iar floarea vârstei lui într-o clipă de vreme a 
căzut, după Verhovnic? 

Aşadar, nu cumva şi Preasfinţia ta vei urma lor după puţin 
timp? Oare nu vei ajunge la aceeaşi gazdă a mormântului mergând 
pe aceeaşi cale a vieţii? Căci „cale” este această viaţă - după David, 
cântătorul de psalmi, şi după Marele Vasile - [şi este numită aşa] 
pentru hărnicia cu care duce spre moarte pe fiecare din cei născuţi. 
Auziţi-l [deci] pe el zicând: „După cum cei ce dorm în corăbii sunt 
duşi în porturi în chip automat de vânt, deşi nu simt aceasta, ci 
drumul corabiei îi grăbeşte spre sfârşitul călătoriei, tot aşa şi noi, 
scurgându-se timpul vieţii noastre printr-o mişcare continuă şi 
neîncetată, ne grăbim spre sfârşitul propriu al fiecăruia din noi pe 
drumul neştiut al vieţii noastre. De pildă: tu dormi şi timpul te 
târăşte cu el; te-ai trezit şi nici nu-ţi dai seama câtă vreme a trecut; 
şi totuşi viaţa ni se scurge, deşi lucrul acesta scapă simţurilor 
noastre. Toţi oamenii alergăm pe un drum oarecare, zorindu-ne 
fiecare spre sfârşitul nostru. De aceea toţi suntem pe cale. [...] Cu 
cei ce călătoresc pe calea vieţii se întâmplă aşa: n-a apucat bine cel 
dintâi să-şi mişte pasul şi îndată cel de după el i-a şi luat locul; iar 
după acela cel ce urmează. 

Uită-te că şi cele din viaţă sunt la fel! Astăzi tu lucrezi 
pământul, iar mâine altul şi după aceea altul. ...Nu este, dar, viaţa 
noastră o cale pe care a mers altădată altul şi pe care merg toţi 
unul după altul?” (P. S. B. 17, Omilia la Psalmul I, p. 189). Auziţi-l şi 
pe 'Ţofar din Naamah arătând la Iov grabnica moarte a oamenilor: 
Când i se va părea că este intemeiat, atunci de tot va pieri şi cei ce 
l-au ştiut pe el, vor zice: unde este? Ca un vis ce a zburat, nu se va 
afla, şi a pierit ca o nălucă de noapte (lov 20, 7-8). Deci [prin] 
aceste pilde ale celor care au murit mai înainte şi mai vârtos [prin 


cea] a preotului Agapie şi încă şi mai mult prin cea a oamenilor tăi 
ce au murit acum de ciumă şi, cu adevărat, [prin] însăşi simplitatea 
în sine a tuturor lucrurilor şi a bunătăţilor celor omeneşti, [prin] 
prefacerea şi nestatornicia [lor] - zic -, [prin] toate acestea să-ţi 
pleci înţelepciunea ta cea iscoditoare la a lepăda o astfel de 
sârguinţă deşartă. 

Ce altceva este aurul, argintul şi pietrele cele scumpe (după 
cum a spus un filosof) decât nişte drojdii strălucitoare ale 
pământului care, ţinându-se în vistierii păzite, ţin păzită odată cu 
ele şi inima celui ce le-a păzit, domnind peste cel ce le domneşte? 
Ce altceva sunt vestitele laude şi lăudările decât [numai nişte] aburi 
plini de fum care ies din gurile poporului şi se risipesc în văzduh, 
însoţiţi fiind de prihănirile zavistiei? Ce sunt vredniciile cele 
ipaticeşti', arhiereşti, patriarhiceşti şi împărăţiile cele mari decât 
numai nişte mari robii în care cei de sus împreună cu suirea au aflat 
şi căderea şi căutând cinste înaltă au aflat răsturnări desăvârşite? 
Ce este dulceaţa decât numai o prefacere fără statornicie? Ce este 
sănătatea cea atât de dorită decât numai o amestecare bună a celor 
patru umori care sunt întotdeauna luptate de celelalte patru feluri 
[ce aparţin] stihiilor? Ce este viaţa decât numai o scurgere de 
minute care intră unul în altul, [adică] unul se naşte din moartea 
celuilalt? Aşadar, omul începe să moară când începe să trăiască. Ce 
este, pe scurt, trupul cel care atât se [mai] îngrijeşte decât numai o 
tină cu chip şi o bolniţă purtată care are mai multe boli decât 
mădulare sau vene? Şi, ca să spun într-un cuvânt, toate cele 
exterioare, trebuincioase şi care se cheamă bunătăţi prin care vine 
fericirea, care mai mult păgubesc decât folosesc, mai mult 
smintitoare decât cinstite şi care sunt întemeiate doar pe 
presupuneri? Ce altceva sunt toate cele trupeşti şi simţitoare şi care 
se cheamă bunătăţi îndulcitoare decât nişte asemănări ale 
copacilor, sadurilor şi vitelor neraţionale (care sunt mai norocoase 
[din acest punct de vedere] pentru că înţeleg mai puţin [faptul] că o 
să se despartă de ele)? Ele sunt unite întotdeauna cu caznele cele 
potrivnice lor. 

De aceea, bine a zis Grigorie Cuvântătorul de Dumnezeu: „Să 
nu te minunezi de nimic care nu rămâne. Să nu treci cu vederea 
[ceva] care rămâne şi nici să nu strângi nimic [din cele care] chiar 
dacă se ţin curg” (Cuvânt la duminica cea nouă). lar un oarecare 
înţelept zice: „Dacă eşti muritor, preabunule, cugetă pe cele 
muritoare”. lar altul zice: „slava aceasta este o umbră a slavei. 
Nimeni dacă vede pâine zugrăvită, chiar dacă ar fi stăpânit de 
foame de nenumărate ori, nu se va arunca la acea pictură. Ci, de 


* În ed. Anastasia este transcris ca „boiereşti”. 


vrei să fii slăvit, goneşte-o [pe slavă] de la tine. Căci dacă fugi după 
ea, vei cădea dintr-însa” (din Viața lui Chiril Fileotul). lar Sfântul 
Isaac zice: „Cel ce fuge după cinste, aceasta fuge dinaintea lui. Şi 
cel ce fuge de ea, e urmărit de ea şi se face tuturor vestitor al 
smereniei sale” (FR 10, Cuvântul 5, p. 56). 

Deci, chibzuind la acestea ca un înţelept, Stăpâne al meu 
sfinte, zi în tine însuţi aceste cuvinte ale înţeleptului Iosif Vrienie: 
„Suflete străin de toate cele de aici, suflete răscumpărat prin scump 
Sângele Mielului Celui fără de prihană, al neîntinatului Hristos, 
suflete, pentru care Şi-a pus sufletul Său Păstorul cel Bun, ridică-ţi 
ochiul tău la Cel Ce te-a făcut. Caută în sus şi vezi-L pe Mântuitorul 
tău. Cunoaşte pe Cel Ce te-a slobozit. Iubeşte-L pe Mântuitorul. 
Câştigă-ţi conştiinţă neosândită. De ce te topeşti [după] cele ce nu 
sunt? Ce te uimeşti [privind în] jur la cele stricăcioase? De ce te 
bucuri pentru cele deşarte? De ce întârzii lângă cele ce curg [în 
timp]? De ce te răpeşti în imaginaţii? De ce te veseleşti de cele pe 
care le vei lăsa cât de curând şi de a căror vedere te vei lipsi în 
veci? Până când te vor despărţi pe tine de privirea Vârfului doririlor 
amăgirea ochilor, ispitirea  dezmierdărilor, grijile zadarnice, 
înțelegerile cele greşite, slăvirile cele deşarte?” 

Ah! mă înăduş, mă strâmtorez. Din toate părţile sunt ţinut, 
Stăpâne al meu, căutând să aflu de undeva exemple ca să-ţi aduc 
aminte cât de deşartă este împodobirea hainelor. [Fac aceasta] 
pentru că iubesc (martor îmi este Dumnezeu) mântuirea Preasfinţiei 
tale [întocmai] ca pe a mea. Să-ţi spun un lucru plăcut: dacă nu te 
vor îndupleca [cumva] acestea, măcar să te plece Evripul, adică 
însuşi numele eparhiei tale care s-a botezat aşa pentru curgerile 
uşuratice pe care le au apele din ea. Cu alte cuvinte, [vorbesc] 
despre curgerile lor cele vestite în sensul curentului şi împotriva lui. 
Într-un cuvânt, Evrip vrea să însemne nestatornicie, schimbare, 
prefacere. De aceea şi înţelepţii, vrând să arate schimbările 
lucrurilor omeneşti, le numesc [în mod] metafizic «evripi». 

Ce altceva este toată viaţa aceasta ticăloasă decât un Evrip 
micşorat în care binele şi răul, fericirea şi nenorocirea cufundă 
omul, printr-o veşnică curgere [atât înainte, cât] şi înapoi, uneori în 
bunătăţi şi fericiri, iar alteori îl lasă pe uscat în nenorocirile cele 
amarnice. De aceea, învaţă-te măcar de la numele eparhiei tale că şi 
hainele cele de mult preţ, precum şi întreaga mulţime de oameni 
din călătoria [vieţii] tale este nestatornică, uşor curgătoare şi 
trecătoare. Într-un cuvânt este un adevărat Evrip. Drept urmare, 
întoarce-te de la o deşertăciune ca aceasta după cum am spus mai 
sus. 


10. Scumpetea hainelor este cauza multor răutăţi 


Până acum am crezut că scumpetea hainelor este o simplă 
deşertăciune, dar mă tem că ea este hrănitoarea slavei deşarte - 
maica mândriei, calea curviei şi hotar al aproape tuturor patimilor. 
Am spus că este hrănitoare şi maică a slavei deşarte şi a mândriei 
deoarece sufletul are un obicei înnăscut: acela de a lua pe 
dinăuntru forma cea [exterioară] a trupului. Şi dacă trupul, cum am 
spune, poartă [haine] smerite, împreună se smereşte şi el [sufletul]. 
Iar dacă trupul poartă haine cu slavă deşartă şi cu mândrie, se 
măreşte şi el în deşert cu acesta şi se mândreşte, după Sfântul loan 
Scărarul care scrie: „sufletul se face asemenea lucrărilor din afară 
şi ia chipul celor ce le face şi se întipăreşte de ele” (FR 10, Cuvânt 
25, p. 314). Am zis că este şi cale către curvie deoarece Marele 
Vasile zice: „A te îngriji de aranjatul părului şi de haine mai mult 
decât e necesar este, după cuvântul lui Diogene, sau o faptă de om 
necugetat, sau o faptă de om ticălos” (P.S.B. 17, Omilia XXII Către 
tineri, p. 578). Ce înţelegi, Stăpâne al meu, prin „faptă de om 
ticălos”? Curviile sau preacurviile. Dar prin cei ce rău norocesc? Eu 
cred că se referă la aducătorii veştilor rele. Încearcă însuţi cu de la 
sine [putere să explici]. Dar mai bine auzi [explicaţia] de la acelaşi 
Vasile, care, pogorându-se mai jos [la înţelegerea noastră], 
tâlcuieşte cuvântul de mai sus spunând: „A căuta să fii elegant 
socotesc că este tot atât de ruşinos ca şi a trăi în desfrâu sau a 
strica altora casele” (ibidem). lar dacă dumnezeiescul Pavel le 
opreşte pe femei - care sunt în mod firesc nişte fiinţe iubitoare de 
podoabă şi împodobire - de la îmbrăcămintea cea de mult preţ, 
zicând: Aşișderea şi femeile cu podoabă de cinste, cu sfială şi cu 
întreagă înțelepciune să se împodobească pe sine; nu cu 
împletiturile părului, sau cu aur, sau cu mărgăritare, sau cu haine 
scumpe (1 Tim 2, 9), iar verhovnicul Petru a oprit şi el acest [lucru] 
de la femei, zicând: A căror podoabă să fie nu cea din afară: a 
împletirii părului şi a înfăşurării aurului, sau a îmbrăcămintei 
hainelor (1 Ptr 3, 3), atunci îţi poţi da seama cu cât mai mult [cei doi 
Apostoli] au oprit acest lucru de la bărbaţi şi de la arhierei care 
trebuie să păzească întru toate cinstea şi podoaba. 


11. Arhiereii, preoţii şi toţi clericii se cade să poarte haine 
cinstite 


De aceea şi Sinodul VI ecumenic porunceşte în canonul 27 ca 
arhiereii, preoţii şi toţi clericii să poarte haine cinstite, nefolosind 
[podoabele] cele exterioare şi de mult preţ. Căci zice: „Nimeni din 
cei ce se numără în cler să nu se îmbrace în haină care nu ea 


tagmei sale nici când se află în cetate şi nici când călătoreşte 
undeva, ci să întrebuinţeze îmbrăcămintea orânduită celor ce se 
numără în cler” (adică cea simplă şi cinstită). „lar dacă cineva ar 
face una ca aceasta, să se afurisească pe timp de o săptămână”. (Pr. 
C. Dron, op. cit., p. 273). De asemenea şi cel de-al VII-lea Sinod în 
canonul 16 hotărăşte aşa: „Orice lux şi împodobire trupească este 
străină de rânduiala şi aşezarea preoţiei. Deci episcopii sau preoţii 
care pun pe ei haine strălucitoare şi arătoase trebuie să se îndrepte, 
iar dacă stăruie să se supună mustrării... Căci din vremuri 
îndepărtate orice bărbat cleric s-a înveşmântat cu haine potrivite şi 
modeste. Căci zice Marele Vasile: «Tot ceea ce se ia nu din nevoie, 
ci pentru împodobire, se socoteşte fălire» (P.S.B. 18, Regulile mici, 
Întrebarea 49, p. 337). De aceea nimeni să nu se îmbrace în haine 
tesute din mătăsuri scumpe şi nici să pună alte adaosuri colorate şi 
împletite, căci am auzit prin limba cea grăitoare de Dumnezeu că 
cei ce poartă haine moi în casele împăraților sunt (Mt 11, 8)” (Pr. C. 
Dron, op. cit., pp. 423-424). Şi iarăşi zice Marele Vasile: „Ai văzut 
pe cineva cugetând înalt cu haină cu flori înconjurat şi cu torturi de 
mătase îmbrăcat şi având şi slujitori? Defăimează-l!” [referinţă 
neidentificată]. (Şi loan cel cu limba de aur zice în Omilia a 11-a la 
Epistola către Timotei: „Vezi vreun om purtând haine de mătase? Să 
râzi de el!”). lar dumnezeiescul Isidor Pelusiotul, tâlcuind ce 
reprezenta haina cea ţesută de sus a Domnului, zice: „Cine nu ştie 
simplitatea acelei haine pe care o folosesc săracii din Galileea? La 
ei, această haină este cea mai iubită şi se face cu un oarecare 
meşteşug, ca pieptarele, ţesându-se la război. Deci de vrei acestea, 
urmează hainei cele simple a lui Hristos. Căci gingăşia aparţine 
moleşirii celei de aici [de pe pământ], iar nu luminii celei de sus.” 
(Epistola 94 către Caton Monahul). lar sfinţii proroci ai lui 
Dumnezeu ce haine foloseau? Cu adevărat sobre, smerite şi sărace. 
Auzi ce zice despre ei Clement, [cel ce a scris] Stromatele: „Ilie 
folosea ca îmbrăcăminte cojocul şi îşi strângea mijlocul cu brâu 
făcut din păr. lar alt proroc, Isaia, era gol şi desculţ. De multe ori se 
înfăşură şi cu sac, [care era o] îmbrăcăminte de smerită cugetare. 
Iar dacă îl chemi şi pe Ieremia, acesta avea numai centură de in. Şi 
după cum trupurile cele bine hrănite dezgolindu-se arată mai clar 
floarea vârstei tot aşa şi frumuseţea năravurilor, atunci când nu 
este întunecată de bârfiri fără ca binele să fi fost [în prealabil] 
încercat, mare cuviinţă arată.” lar dacă Sinodul local din Gangra 
anatemizează în canonul 12” pe cei care prihănesc pe cei ce poartă 


* Acest canon zice: „Dacă vreunul dintre bărbaţi din asceză părută 
întrebuinţează haină învelitoare, şi ca şi cum prin aceasta ar avea 
dreptatea, ar defăima pe cei ce cu evlavie poartă mătăsuri, şi pe cei ce 


[haine] de mătase, tot acelaşi sobor, în canonul 21, zice: „[...] 
lăudăm simplicitatea şi cumpătul în îmbrăcăminte [...] iar de la 
năzuinţele spre moliciune şi lux în îmbrăcăminte ne întoarcem [...]” 
(Arhid. prof. dr. loan N. Floca, op. cit., p. 192). 


12. Hainele cele de mult preţ pricinuiesc sminteală bărbaţilor 
şi femeilor 


Dar eu las [deoparte] moleşirea şi gingăşia pe care o 
pricinuiesc trupului de îndată hainele cele scumpe - şi mai ales 
trupului tânărului, aşa cum eşti Sfinţia ta -, lepăd netrebnicia lor - 
după Cuvântătorul de Dumnezeu ce a zis: „Să nu ne moleşim cu 
haină moale şi lungă a cărei frumuseţe este netrebnicia” (Cuvânt la 
Naştere) -, trec sub tăcere iubirea de argint născută în inimă cu 
scopul de a se putea cumpăra [acestea] cu mari cheltuieli, trec cu 
vederea slava deşartă şi mândria [precum] şi toate celelalte patimi 
care seamănă cu tot atâtea fructe otrăvitoare ale unui astfel de 
copac purtător de moarte şi mă uit numai şi numai la sminteala 
generală pe care o fac atât între bărbaţi, cât şi între femei, adică - 
într-un cuvânt - în toată eparhia ta. Pricinuieşte sminteală mare 
bărbaţilor, căci ei, în orice loc şi în orice timp s-ar afla, nu încetează 
să învinovăţească şi să zică: „avem un arhiereu care este dedat cu 
totul [patimii] înfrumuseţării cu haine, umblând cu o mare 
închipuire [de sine]”. Sminteală eşti şi pentru femei, căci aşa cum 
ele sunt împodobite - şi folosesc cuvântul Isaiei [ce zice]: ...cu 
grumazii ridicaţi, şi clipind cu ochii şi cu păşitul picioarelor 
împreună târăsc hainele şi împreună joacă cu picioarele (Is 3, 15) - 
şi smintesc pe bărbaţii care le văd, silindu-i la îndrăgiri urâte, tot 
aşa şi bărbaţii cei împodobiţi - şi mai ales arhiereii şi preoţii - 
smintesc pe femei, aprinzând în taină cărbunii poftei în sufletele lor. 

Fie, Preasfinţia ta, să zicem aşa: chiar dacă tu te împodobeşti, 
eşti cu totul înţelept cu gândul şi [aceasta se întâmplă] fie din 
pricina simplităţii tale celei din fire (după cum o astfel de simplitate 
şi nesimţire au oarecare triburi din America care sunt atât de 
nesimţitoare încât trebuie ca toiagul să se facă peţitor pentru a se 
îndemna să-şi ia mireasă - după cum scriu istoricii), fie din pricina 
acoperământului lui Dumnezeu, fie din pricina luării-aminte la sine; 
însă socoteşte singur: cine oare va da cuvânt lui Dumnezeu pentru 
sminteala în care cad acele ticăloase, pentru boldurile poftei care le 
trec prin inimă [la vederea] unei asemenea privelişti şi pentru 
pierzarea pe care sufletele lor şi-o pricinuiesc [încă] de aici? Iar 


întrebuinţează îmbrăcămintea obştească şi obişnuită, să fie anatema” 
(Arhid. prof. dr. Ioăn N. Floca, op. cit., p. 190) 


câtă muncă pricinuieşte sminteala arată Domnul zicând: Vai, omului 
aceluia prin care vine sminteala! Mai de folos i-ar fi lui ca să-şi 
spânzure o piatră de moară la grumazul lui şi să se înece în adâncul 
mării (Mt 17, 6-7). 

Deci îţi voi spune acum ce haine se cade să fie folosite. Sfântul 
episcop de Corint, atât la începutul [episcopatului] său, cât şi acum, 
are hainele din postav negru. Poartă şi blană neagră, iar toate 
celelalte [haine] sunt negre ca la un monah. Aşa se cade să faci şi 
Preasfinţia ta: hainele toate să fie toate negre, toate cinstite, toate 
monahale, aşa încât să pricinuiască evlavie la toţi cei care te văd şi 
nu sudălmi sau săgeți ale dezmierdării. 

Îţi spun şi părerea mea, spre mângâiere. Care este ea? Marele 
Antonie murind a poruncit ucenicilor săi să dea un cojoc de-al său 
Marelui Atanasie, patriarhul Alexandriei, iar altul episcopului 
Serapion. Aceştia le-au primit din tot sufletul şi le îmbrăcau ca pe 
nişte porfire împărăteşti. Deci de iubeşti [doreşti] şi Preasfinţia ta, 
îţi trimitem o cămaşă sau două de păr, sfetagoreşti” ca să le porti 
aşa cum sfântul [episcop] de Corint şi atâţia alţii arhierei şi 
patriarhi le-au purtat şi le poartă [încă]. Aceasta o facem ca să-ţi 
aduci aminte prin ele de vieţuirea monahilor săraci, îmbrăcaţi cu 
rupturi şi smeriţi. 

Ştiu că ai să-mi reproşezi unele ca acestea: „Ce? Şi pustnic se 
luptă să mă facă de îmi scrie unele ca acestea?” 

Da, Stăpâne al meu! O, de-ar fi dat Dumnezeu! O, de-ar fi fost 
cu putinţă! O, de s-ar fi făcut [lucrul acesta]! Să mă învrednicească 
Domnul a te vedea pustnic, îmbrăcat cu rupturi, purtător de opinci 
şi de traistă - aşa cum am văzut la Sfântul Munte şi pe Sfântul Proin 
din Lacedemonia şi din Halep. Atunci într-adevăr bucuria va fi 
deplină în inima mea. Ce, crezi c-ai să scapi? Scoate-ţi [aceasta] din 
inima ta. Ai trăit cu arhiereii - te-ai făcut arhiereu. Incepe a 
coresponda acum cu pustnicii, [şi] pustnic desăvârşit cu adevărat 


5 Toate acestea sunt adeverite şi de Marele Vasile care zice: „Să lăsăm 
la o parte faţa paradoxală a lucrurilor [excepţia], că adică există cineva 
care nu este împuns de patima bărbătească. Însă chiar dacă el nu ar pătimi 
nu va putea să-i convingă uşor şi pe ceilalţi de nepătimirea lui. Iar aceia, 
nevăzând nicio faptă concretă [de-a lui], cred că sunt în primejdie să se 
smintească de el. Şi se mai poate vedea şi altceva: chiar dacă bărbatul nu 
va fi vătămat de gânduri, nu bagă mâna în foc şi pentru femeie, ca şi cum 
ar fi şi ea afară de patimile trupeşti. Fiindcă de multe ori, ea fiind 
neputincioasă cu gândul şi privind repede patima, a pătimit ceva din 
partea celui care, nepăzindu-se, s-a întâlnit [cu ea]. El nu s-a rănit, însă de 
multe ori a rănit fără a şti.” 

* Adică aghioritice, din Sfântul Munte. 


vei deveni pe urmă. „Căci cu cine va vorbi cineva, cu acela se va 
asemăna” - după cum spune proverbul. 


13. Se cuvine a lepăda aşternuturile cele moi. 
Ce rele pricinuiesc ele 


În cadrul acestui simţ al pipăirii intră şi paturile cele moi, 
mindirile cele îndoite şi [umplute] cu pene - adică, ca să folosesc un 
cuvânt turcesc, saltelele cele moi - pe care se cuvine să le lepezi de 
la tine ca pe [unele ce sunt] pricini de vătămare sufletească 
tuturora: şi bătrânilor, dar - mai ales - nouă, tinerilor. Căci [ele] 
înmoaie trupul, îl scufundă într-un ocean de somn, îl înfierbântă 
peste măsură, pricinuindu-i din aceasta focurile poftei. De aceea a 
zis prorocul Amos: Vai celor ce dorm pe paturi de elefant (Am 6, 1- 


5 Lucru ciudat este, într-adevăr, când cineva se gândeşte [la faptul că] 
Dumnezeu a făcut, pe de o parte, o mare binefacere omului după ce acesta 
a călcat dumnezeiasca poruncă: l-a îmbrăcat cu haine de piele, adică i-a 
dat un trup mai aspru şi mai grosier ca să poată rezista schimbărilor de 
climă, arşiţa verii, frigul iernii şi tuturor celorlalte calamităţi care se 
întâmplă cu necesitate în această viaţă trecătoare. Căci aşa tâlcuieşte 
Grigorie Cuvântătorul de Dumnezeu hainele de piele. [Iată ce] zice pentru 
Adam: „Cu hainele de piele se îmbracă, adică poate cu trupul cel mai 
grosier, muritor şi smerit”. lar pe de altă parte, oamenii petrecăreţi care 
se îmbracă cu haine moi şi dorm pe paturi moi, [aşternute] cu pene, se 
împotrivesc - ca să zic aşa - acestei cusături dumnezeieşti şi înţeleptei 
îmbrăcăminţi care se află pe om. Pentru că atât îşi gingăşesc şi îşi înmoaie 
prin unele ca acestea trupurile lor încât nu pot suferi fără durere şi 
suspinare, nu durerile rănilor, schimbările de vânt sau supărările frigului 
şi ale arşiţei, ci nici [măcar] o apropiere de vreo muscă. Referitor la 
aceasta se află în istorii o istorisire foarte vestită: împăratul Domițian care 
nu suferea apropierea muştelor le vâna în sus şi în jos ca un nepriceput. Şi 
în loc să fie împăratul Romei a devenit vânător de muşte. Vrednică de râs 
imagine, într-adevăr, şi de toată ruşinea ca cineva să nu sufere nu pentru 
firea neputincioasă, ci pentru reaua deprindere toate acelea pe care se 
cuvine a le răbda fiecare om care s-a născut în această viaţă nemernică! 
Nu mai zic şi că aşternuturile din pene şi saltelele cele scumpe nu fac 
numai trupul peste măsură de gingaş, dar nici măcar somn dulce şi 
odihnitor nu pricinuiesc. Somnul cel dulce este cauzat în primul rând de 
ostenelile cele multe din [timpul] zilei. Ele şi pe o piatră uscată fac somnul 
preadulce. Solomon a spus [referindu-se] la robii cei osteniţi: Dulce este 
somnul lucrătorului, fie că mănâncă mult, fie că mănâncă puţin (Ecc 5, 11 
- ed. 1994). Iar în al doilea rând de inima netulburată. De aceea a zis 
înțeleptul Nil: „Mai bine este [a sta] pe grămadă de spini şi a avea 
îndrăzneală decât a se tulbura având pat de aur şi macaturi (**Pătură de 
lână - n.ed.)” 


4). Iar oarecare bătrân, fiind întrebat de un frate ce să facă pentru 
că este războit de patima curviei, i-a răspuns să se păzească de 
multa mâncare, de grăirea de rău şi de alte [fapte] care zădărăsc o 
asemenea patimă. Dar fratele, toate acestea păzindu-le, nu a aflat 
nicio vindecare patimii, ci mergând adeseori la bătrânul îl obosea. 
Atunci, sculându-se acel avvă bun şi venind la chilia fratelui şi 
văzând patul cel gros unde dormea, a zis: „O, iată! o, iată aceasta 
este cauza războiului tău, frate!” (din Pateric). 

Şi Heraclit povesteşte în Lavsaicon că luvin, alt minunat 
episcop al Ascalonului, fiind odată la muntele Pelusiului, din cauza 
înfricoşătoarei arşiţe a soarelui care s-a întâmplat să fie în acea zi 
şi-a spălat puţin mâinile şi picioarele lui şi, aşternând o piele de 
cămilă pe pământ, se odihnea, fiind de faţă şi preasfânta lui maică. 
Şi i-a zis aceea: „O, fiule! Cum îndrăzneşti să-ţi îngrijeşti atâta 
trupul tău la o asemenea vârstă tânără? [Acest] trup cu cât îl 
îngrijeşti mai mult, cu atât se sălbăticeşte ca un şarpe împotriva ta 
ca să te omoare. Sunt bătrână de 60 de ani şi încă nu mi-am udat cu 
apă nici picioarele, nici faţa, afară de palmele mâinilor mele. Şi cu 
toate că am îndurat atâtea boli, cu toate că m-au silit doctorii să 
folosesc băi şi alte îngrijiri pentru trup, eu însă nu am voit niciodată 
să mă încredinţez lui [trupului] şi să-l îngrijesc, cunoscând 
vrăjmăşia care este între el şi suflet. De aceea, fiul meu, nici pe pat 
nu m-am culcat vreodată spre a mă odihni.” 

Iată câtă mustrare pentru o piele de cămilă aşternută şi pentru 
o spălare mică şi ce fel de învăţătură s-a dat. Şi de la cine [încă]? De 
la o femeie cu fire neputincioasă. Către cine? Către un bărbat cu 
fire puternică. O, minune! O, [ce] ruşinare! Vezi, Stăpâne al meu, 
câtă atenţie şi câtă pază se cere de la noi, tinerii. Aceasta 
cunoscând-o şi loan cel Milostiv, patriarhul Alexandriei, a primit 
plapuma cea scumpă pe care i-a adus-o un boier care l-a văzut că nu 
are, dar de-a pururi pomenitul nu s-a acoperit cu ea, ci, luptându-se 
toată noaptea cu gândurile şi prihănindu-se pe sine - cum că el are 
un acoperământ scump ca acela şi mulţi fraţi săraci nu au nici 
[măcar] o rogojină pe care să şi-o aştearnă a azvârlit-o departe din 
patul său şi dimineaţa a trimis imediat şi a vândut-o în târg, iar 
preţul l-a împărţit la săraci. lată ce fapte bune făceau arhiereii 
vremurilor celor de atunci cu cele [ce foloseau] la odihna trupului, 
care - cu alte cuvinte - prisoseau şi erau fără trebuinţă. 


14. Prin ce se deosebeşte patul de aşternut 


Prorocul David face în Psalmii lui deosebire între pat şi 
aşternut: Spăla-voi în toate nopţile patul meu, cu lacrimile mele 
aşternutul meu voi uda (Ps 6, 6). El numeşte pat ceea ce este numit 


de toţi oamenii „cravvat” [şi] care se foloseşte pentru somn. lar 
aşternutul, care în general se numeşte „sofa”, este pregătit doar ca 
scaun. Dacă aşternutul Preasfinţiei tale - adică „sofaua” - este 
pregătit cu aşternuturi moi, cu nimic nu vatămă - după cum cred - 
deoarece va folosi şi la odihna fraţilor străini. 


15. Nu se cuvine ca arhiereul, preotul şi tot clericul să joace 
jocuri, iar dacă vor juca să fie pedepsiţi 


Tot sub acest simţ intră şi cărţile, tablele, mangala larşicele?] 
şi damele şi toate jucăriile cu care se joacă cineva [ţinându-le] în 
mâini. De la acestea toate te rog foarte [mult] să îndepărtezi 
sfinţitul tău suflet cu totul. Că este necuviincios lucru şi cu totul 
străin de temperamentul tău evlavios şi de dregătoria ta să te joci 
cu unele ca acestea şi [este] pricinuitor de multă sminteală 
creştinilor şi nu numai lor, ci [este şi] surpător arhieriei tale. 
Canonul 42 apostolic hotărăşte aşa: „Episcopul, preotul sau 
diaconul care-şi pierde vremea la jocuri de noroc sau bând, ori să 
înceteze, ori să se caterisească” (Pr. C. Dron, op. cit., p. 143). Şi 
mergând înainte, [vedem cum] dumnezeieştii apostoli până şi pe 
mirenii care pierd vremea cu acestea îi afurisesc în al 23-lea canon. 

De ce zic [eu] că nu se cade să te joci cu unele ca acestea? Nu 
se cade nici măcar să te uiţi la cei care se joacă cu ele. Aşa ţine 
Pravila lui Fotie - la titlul al 9-lea, capitolul 26 - că se legiferează în 
rândul 34 al cărţii întâi a acestui codice [următoarele]: „Orice 
episcop sau cleric care joacă table sau alte jocuri de acest fel sau se 
uneşte împreună cu cei ce joacă sau stă lângă ei şi se uită când 
[aceştia] se joacă, să se despartă de la toată sfinţita slujbă şi să-şi 
piardă salariul pe care-l lua de la Episcopie sau de la ajutătorii săi 
până ce se va pocăi în vremea ce i se va da lui pentru aceasta. lar 
dacă şi după vremea cea dată lui spre pocăință va rămâne în 
răutatea sa, să se izgonească cu totul din cler împreună cu averea 
lui şi să fie orânduit sfetnic, adică un dregător mirean al acelei 
cetăţi în care a fost cleric. lar Novella 123 a lui Justinian - după 
[cum o citează] Armenopul - porunceşte să se afurisească clericii 
care se îndeletnicesc cu beţiile şi tablele şi să se închidă în 
mănăstire.” 

Nu mai zic celelalte rele pe care le pricinuieşte jocul de table, 
de arşice şi mai ales de cărţi. A zis despre ele dumnezeiescul Gură 
de aur: „Sârguinţa spre jocul de table a [dat naştere] la hule, 
pagube, nervi, ocări, [precum] şi la alte nenumărate [necazuri] mai 
cumplite decât ele”. Iar Aristotel, chiar păgân fiind, aşază pe 
jucătorii de table şi cărţi alături de furi şi tâlhari, zicând aşa: „Insă 


jucătorul de table, jefuitorul şi tâlharul sunt dintre cei condamnaţi 
fiind agonisitori de câştig urât”. 


16. Arhiereii şi preoţii nu se cuvine să se scalde 


Tot sub acest simţ intră şi spălarea capului şi a picioarelor, 
[despre] care ai auzit şi mai sus la preasfinţita între monahii mamă 
a lui Iuvin cât sunt de dăunătoare trupului tău celui tânăr. De aceea 
citim la Pateric că mulţi Părinţi veneau la nevoia de a trece râuri, 
dar se ruşinau nu să spele, ci numai să-şi dezgolească picioarele şi 
erau răpiți de dumnezeiescul înger şi într-o clipă se aflau pe celălalt 
mal. Depărtarea de scăldătoare este [un] lucru bărbătesc - aşa 
învaţă Sfântul Diadoh, episcopul Foticeei, care zice: „A te abţine de 
la aceasta [de la scăldătoare] este şi bărbăteşte şi mai cu seamă 
firesc celui cumpătat. Pentru că astfel nicio îmbăiere care aduce 
desfătare nu va moleşi trupul nostru şi nici nu va readuce în minte 
pe Adam în ruşinoasa goliciune, încât să ne îngrijorăm de frunzele 
lui spre a ne acoperi şi noi goliciunea ruşinii; aceia, mai ales, care 
[...] prin castitatea trupului nostru [...] ne învaţă să fim uniţi cu 
frumuseţea cumpătării.” ” (FR 1, cap. 52, pp. 435-436). 


7 Vezi şi [dovezile] scripturistice despre [rolul] pierzător şi vătămător de 
suflet al scăldătorilor. Batşeba [vezi 2 Rg 11, 3], pentru a se scălda, s-a 
făcut cauza pierderii întregii sale înţelepciuni şi preadesfrânării; s-a făcut 
cauza morţii bărbatului ei, care a fost ucis; s-a făcut cauza căderii lui 
David, părintele lui Dumnezeu, în două păcate prea mari şi de moarte: 
preadesfrânarea şi uciderea. La fel şi Susana, scăldându-se, s-a făcut 
cauza poftei celor doi bătrâni ai lui Israel care au minţit despre ea. S-a 
făcut cauza propriei osândiri la moarte, însă acei ticăloşi au pătimit ei 
moartea la care a fost ea osândită [vezi Cartea Susanei]. 


CAPITOLUL AL VIII-LEA 


1. Pentru păzirea tuturor simţurilor 


Cu ajutorul lui Dumnezeu Sfântul şi cu împreună-lucrarea 
preasfinţitelor tale rugăciuni, iată că ţi-am făcut o reamintire pe 
scurt - după cât mi-a fost mie cu putinţă - despre fiecare organ al 
simţurilor şi despre vătămările pe care le pricinuiesc în suflet. Pune- 
ti, dar, întreaga putere pentru a le înfrâna pornirile pătimaşe, 
păzindu-te de vătămarea lor. 


2. Ce sunt organele simţurilor 


Aceste organe ale simţurilor sunt ferestre prin care intră în 
suflet viaţa şi moartea - viaţa atunci când se ocârmuiesc bine şi nu 
îşi primesc desfătările lor cele fireşti!, iar moartea când ele gustă 
mortăciunile ca păsările cele carnivore, ţărâna, ca şarpele şi 
putreziciunile, ca muştele. Acestea se întâmplă când gustă din 
dezmierdările cele de suflet vătămătoare şi de moarte purtătoare. 
De aceea şi dumnezeiescul Ieremia, referindu-se la aceste simţuri, 
zicea: s-a suit moartea prin ferestrele voastre (Ir 9, 20). Tâlcuind 
acest text, Sfântul Grigorie de Nyssa zice: „Cine nu ştie [ce vrea să 
transmită această] taină a Scripturii - în fapt ce vrea ea să exprime 
- că adică prin ferestre a intrat moartea? Simţurile - prin care 
căzând sufletul în cele din afară se sprijină de cele după socoteală 
Scriptura le-a numit ferestre care - după cum zice cuvântul - fac 
cale morţii ca nişte intrări.” 


3. Cu ce se aseamănă organele simţurilor 


Sârguieşte-te să-ţi cureţi sufletul de întinăciunile aduse de 
organele simţurilor. Se cuvine a urmări cum Mirele apare prin 
ferestre - adică prin simţurile noastre. Când cugetăm la legea 
Domnului ziua şi noaptea, desfătându-ne întru dumnezeieştile 
cuvinte şi luând aminte la cele scrise cu umilinţă şi cu înţelegere, ne 
deschidem ferestrele noastre şi primim faţa Mirelui. 

Iar când alţii citesc dumnezeieştile cuvinte sau vorbesc despre 
Dumnezeu şi noi ascultăm, din nou se iveşte Mirele - de data 
aceasta prin ceilalţi - şi ne arată nouă felul frumuseţii Lui pornind 
de la cele din afară spre cele dinăuntru, căci ele se aseamănă 


1 De aceea şi înțeleptul Teodorit, tâlcuind acest text din Cântarea 
Cântărilor: Asemenea este frățiorul meu... iată el stă după peretele nostru 
privind pe ferestre (Cânt 2, 9), zice că prin simţurile bine conduse apare 
Mirele - Dumnezeu, arătându-Şi faţa Sa. 


pâraielor tulburi (comparaţia este a Marelui Vasile). Aceste pâraie, 
după ce vor ieşi din albiile lor - în vreo iarnă - din cauza ploilor 
celor repezi, târăsc în curgerea lor orice li s-ar întâmpla în cale: 
pietre, lemne, pământ şi altele de acest fel. Tot aşa şi organele 
simţurilor: după ce o dată s-ar lăsa de Domnul mintea [dacă s-ar 
dezlipi vreodată mintea de la Dumnezeu], se reped cu mare iuţeală 
la lucrurile simţite şi, târând cu ele privirea necinstită, urâta 
cuvântare, auzul rău şi, pe scurt, toată mizeria şi necurăţia poftelor, 
se întorc înapoi şi le bagă pe toate în ticălosul suflet, făcându-l 
întunecat şi plin de atâtea chipuri urâte şi strigări răsunătoare. 
Deci, într-un cuvânt, îl îneacă pe loc în patimi, prefăcându-l în 
peşteră de tâlhari sau gazdă de necuraţi. 

Voieşti să auzi înseşi cuvintele dumnezeiescului Vasile? 
Ascultă: „Să nu te culci pe o ureche, o, Stăpâne! Multe osteneli şi 
pază îţi trebuie ţie spre a dobândi mântuirea. Căci cu adevărat ai 
ales a vieţui în mijlocul curselor şi a stăpânirii puterilor care 
înstrăinează [de Dumnezeu]. Şi mai ai şi amăgirile păcatelor cu 
vederea şi către poftirea lor, noaptea şi în fiecare zi, ca şi ridicate 
de un drug, ai toate simţurile tale” (Cuvânt pentru lepădarea de 
lume) 

De nişte asemenea pâraie tulburate ale simţurilor tulburându- 
se  oarecând dumnezeiescul David, striga cu durere către 
Dumnezeu: râurile fărădelegii m-au tulburat (Ps 17, 5). 


4. Pentru care pricini se cuvine a se nevoi mintea să-şi 
închidă organele simţurilor sale 


Sârguieşte-te a-ţi închide organele simţurilor tale, căci ele sunt 
cărările cele lesnicioase către răutate, precum şi intrările păcatului, 
după cum zice Grigorie Cuvântătorul de Dumnezeu: „Să nu facem 
vreo favoare lesnicioaselor căi spre răutate şi nici intrărilor 
păcatului” (Cuvânt la Naştere). 

Te sfătuiesc să-ţi pui întreaga putere spre păzirea organelor 
simţurilor tale. Te sfătuiesc să fii cu luare aminte şi, iarăşi, te 
sfătuiesc să te şi nevoieşti. lţi repet acelaşi lucru de atâtea ori 
pentru aceasta: 

1. Diavolul stă întotdeauna înaintea noastră, pândind păzind 
organele simţurilor noastre, şi îndată ce îi vom deschide numai un 
singur organ intră în sufletul nostru şi ne omoară, după cum zice 
dumnezeiescul Isaac: „Căci vrăjmaşul stă privind, pândind şi 
aşteptând ziua şi noaptea înaintea ochilor noştri şi cercetând prin 
care intrare a simţurilor noastre deschise lui poate să intre. Şi 
ivindu-se o oarecare negrijă în vreuna din cele spuse mai înainte, 


trimite vicleanul şi neruşinatul câine şi el săgețile lui.” (FR. 10, 
Cuvântul 26, p. 148) 

2. Nu numai prin ochii cei curioşi pofteşte preacurveşte cineva 
cu inima - după cum a zis Domnul -, ci curveşte şi preacurveşte şi 
prin auz, miros, gust, pipăit, adică - într-un cuvânt - prin toate 
simţurile laolaltă. De aceea Grigorie Cuvântătorul de Dumnezeu a 
zis în vitejeştile sfaturi către fecioară: „Fecioară, fii fecioară şi cu 
urechile, şi cu vederea, şi cu limba. Căci păcatul pe toate le 
cuprinde.” lar cel de un nume cu dânsul, adică dumnezeiescul 
Grigorie de Nyssa, zice: „Urmând noi cuvântului Mântuitorului şi 
socotind fiecare organ al simţurilor în parte, putem să adăugăm că 
şi cel ce a auzit spre a pofti, şi cel ce a pipăit, precum şi cel care şi-a 
dat toată energia din el în slujba dezmierdării, cu inima prea mult a 
păcătuit”. 


5. Cei ce sunt în lume se cade a-şi păzi simţurile lor mai mult 
decât pustnicii 


Mai multă pază se cade să ai Preasfinţia ta, aflându-te în lume, 
decât noi cei ce ne aflăm în pustie. Marele Vasile scrie către cel ce 
vieţuieşte în lume: „Căci pentru dobândirea mântuirii este nevoie de 
mai multe osteneli şi de pază, după ce ai preferat să trăieşti în 
mijlocul curselor şi al tăriei puterilor răzvrătite şi [după ce] ai în 
jurul tău excitările păcatelor şi trezeşti toate simţurile tale ziua şi 
noaptea către dorinţa lor” (P.S.B. 18, Cuvânt ascetic (1), p. 62). Noi, 
dacă ne vom birui de mâncare şi de băutură, nu vom suferi un 
război atât de cumplit, deoarece pustia precum şi lipsirea de 
vederile necuviincioase, de sunetele ispititoare şi de celelalte pricini 
spre păcat se fac asemenea unui zid care ne păzeşte, iar noi biruim 
printr-un război mai mic, după cum Sfântul Isaac a zis: „Când 
(simţurile) nu primesc simţirea lucrurilor, se va câştiga biruinţa fără 
luptă” (Cuvântul 44, p. 230). 

Şi pentru a zice mai pe înţeles, noi batem război apăraţi fiind 
de ziduri, dar Preasfinţia ta baţi război fără ele şi te lupţi cu 
vrăjmaşul piept la piept. Săgeţile vin din toate părţile, iar pricinile 
păcatului sunt în jurul tău. Noi ne aflăm departe de prăpastie, iar tu 
te afli lângă ea. Căci preaînţelept a zis Avva Pavel, cel cu darul 
discernământului, că cei ce sunt departe de lume se aseamănă cu 
cei ce se află departe de prăpastie şi, chiar de s-ar trage de diavol, 
până vor ajunge la ea strigă către Dumnezeu, iar El vine şi-i 
slobozeşte. Dar cei ce se află în lume se aseamănă cu cei ce sunt 
lângă prăpastie şi când se trag de diavol nu apucă a striga către 
Dumnezeu, ci îndată se surpă în ea. 


De aceea şi Preasfinţia ta, deoarece te afli lângă prăpastie, 
imediat ce te vei lenevi şi vei deschide unul din organele simţurilor 
tale, te şi primejduieşti (ceea ce să nu se întâmple, Hristoase 
Împărate!) a te surpa în ea. De aceea, pune-ţi toate puterile tale 
spre a le închide. Că precum nu se poate să nu se înnegrească casa 
de fumul ce este în jurul ei dacă i se vor deschide uşa şi ferestrele, 
lăsând astfel să intre fumul înăuntru, tot aşa cu neputinţă este a nu 
se vătăma omul acela care nu ia aminte a-şi închide organele 
simţurilor sale, ci le deschide fără nicio atenţie şi astfel intră în 
suflet chipurile cele dezmierdătoare ale celor simţite - după cum a 
zis Sfânta şi preaînţeleapta Singlitichia: „Furii intră prin simţurile 
noastre chiar dacă noi nu voim. Căci cum se poate ca o casă care 
are ferestrele deschise să nu se înnegrească de fumul cel pornit din 
afară?” 


6. Cum se tâlcuieşte acest cuvânt al lui Aristotel care zice: 
„Nimic nu este în minte care să nu fi fost mai înainte în 
simţire”? 


Foarte vestit a fost acest cuvânt al filosofului Aristotel care 
zice: „Nimic nu este în minte care să nu fi fost mai înainte în 
simţire”. Ca să arate dacă acest cuvânt este adevărat sau mincinos, 
mulţi - mai vechi sau mai noi - multe au spus şi au scris despre el şi 
asupra lui, zise şi nezise, grăite şi negrăite - după cuvântul 
Scripturii. lar eu, folosindu-mă de aceste păreri diferite, voi spune 
pe scurt aceasta: dacă acest cuvânt se referă la cele bune, mincinos 
este. Şi aceasta deoarece mintea din fire a fost zidită de Dumnezeu 
bună. Ea a luat bunătatea de la Dumnezeu ca pe o fire sădită în ea 
şi firească ei. Și a văzut Dumnezeu toate câte au făcut şi iată erau 
bune foarte (Fc 1, 31). lar Apostolul zice: toată făptura lui 
Dumnezeu este bună (1 Tim 4, 4). Putem spune că omul nu are nicio 
bunătate în el când este prunc şi, mai apoi, copil, dar chiar acest 
lucru, adică a nu avea în el vreo altă închipuire bună intrată prin 
simţuri, ci o bunătate simplă, fără de imaginaţie şi formă, ca o 
hârtie nescrisă, deci - zic - tocmai această simplitate pe care o are 
mintea în ea reprezintă o bunătate primordială şi foarte potrivită cu 
firea lui.? Deoarece [bunătatea aceasta] aşa simplă s-a zidit ea de 
către Dumnezeu, după Ecclesiastul care zice: Insă vezi, aceasta am 
aflat, că au făcut Dumnezeu pe om drept; iar oamenii ei au căutat 
multe cugetări (Ecc 7, 30) şi iarăşi, după Grigorie Cuvântătorul de 


2 Omul, aşa cum este el zidit de Dumnezeu are în sine o bunătate 
primordială, înnăscută, fără imaginaţie şi formă. Pe urmă, odată cu 
creşterea în vârstă, el poate dobândi o bunătate câştigată. 


Dumnezeu, care zice despre Adam că l-a făcut Dumnezeu gol cu 
simplitatea, „că întru acest fel se cădea să fie cel întâi zidit” (Cuvânt 
la Naştere). 


7. De ce s-a zidit mintea simplă şi fără imaginaţie 


Mintea s-a zidit aşa simplă, fără de imaginaţie şi formă, pentru 
a fi după chipul şi asemănarea Ziditorului Celui simplu, fără de 
imaginaţie şi formă, după chipul Nostru şi după asemănare (Fc 1, 
26), urmând ca prin această asemănare să se unească mintea cu 
Chipul Cel dintâi. Pe când toată nevoinţa filosofilor păgâni şi 
lumeşti este a-şi închipui în mintea lor tot felul de lucruri şi 
cunoştinţe ale lucrurilor fireşti şi omeneşti, pentru ca astfel să 
alcătuiască tot sistemul filosofic lumesc, dimpotrivă, toată nevoinţa 
şi lucrarea celor sârguincioşi şi îmbunătăţiţi este a-şi şterge din 
mintea lor toată forma, chipul şi înţelegerea care s-a întipărit în ea 
şi a o face simplă, fără de imaginaţie, formă şi faţă. Şi aşa, prin 
această simplitate, să se unească cu Dumnezeu întorcându-se la 
forma ei primordială şi pruncească. Despre această întoarcere a 
vorbit Domnul: Amin grăiesc vouă: de nu vă veţi întoarce şi să vă 
faceţi ca pruncii, nu veţi intra întru Împărăţia cerurilor (Mt 18, 3), 
încă şi înțeleptul Nil zice: „Fericită este mintea care a câştigat în 
vremea rugăciunii desăvârşita neimaginaţie”. lar Sfântul Vasile 
adaugă şi el: „După cum Domnul nu locuieşte în biserici făcute de 
mâini, tot aşa nu se află nici în vreo imaginaţie sau plăsmuire a 
minţii”. Ascultă-l încă pe dumnezeiescul Diadoh [citat de sfinţii 
Calist şi Ignatie Xanthopoll: „Lumina fericită a dumnezeirii îi va 
străluci atunci când se va odihni de toate şi va părăsi orice formă 
ce-i vine din acestea. Căci strălucirea aceleia se arată minţii curate 
când se va goli de toate gândurile” (FR 8, 1979, Cele o sută de 
capete ale lui Calist şi Ignatie Xanthopol, cap. 65, p. 137). 

Iar dacă acest cuvânt [al lui Aristotel] se referă la cele rele, 
sunt absolut sigur că este preaadevărat. Căci, deoarece răul este 
afară de fire şi intră dinafară înăuntru, fiind străin de firea minţii - 
care este zidită bună -, nu poate să pună stăpânire pe minte decât 
intrând dinafară prin simţuri. O dovadă scurtă şi vrednică de 
crezare în acest sens este însuşi Adam - omul acela preasimplu şi 
întâi zidit cu mâna lui Dumnezeu. Că acestuia i-a intrat răul în 
minte precum şi imaginaţia păcatului nu dinăuntru, prin gânduri, ci 
dinafară, prin organele simţurilor, diavolul năvălind asupra lui prin 
vicleana sfătuire cea pentru rod.’ 


3 Aceasta o adevereşte şi Marele Macarie când zice despre Adam: „Tot 
aşa s-a întâmplat cu Adam, care a fost creat de Dumnezeu curat pentru a-l 


8. Cum îşi închide cineva simţurile sale faţă de dulceţile lor 


Ce învăţăm noi din aceasta, deci? Învăţăm că toată forma 
răului şi toată imaginaţia păcătoasă intră în suflet prin mijlocirea şi 
totodată cu ajutorul organelor simţurilor. Dacă aceste organe nu se 
vor închide, atunci nu se vor închide nici răutăţile şi nici patimile. 
Ascultă însă cum se închid acestea: ferestrele templului lui Solomon 
erau împletite cu mreje pentru a nu intra în el insectele necurate. 
Căci aşa este scris: Si ferestrele mrejuite (Iz 41, 16). lar aceasta era 
o preînchipuire, deoarece cel care vrea să nu-i intre în suflet 
dulceţile cele necurate ale simţurilor trebuie să aibă mreje împletite 
la ferestrele organelor simţurilor sale. Dar care sunt mrejele? Iată- 
le: pomenirea morţii, [gândul la] răspunsul pe care va trebui să-l 
dăm la înfricoşata Judecată şi pomenirea muncilor celor veşnice. 
Prin aceste [cugetări] poate omul să lepede dezmierdările şi 
păcatele când se va întâmpla ca acestea să-i stea înaintea ochilor şi 
a celorlalte organe ale simţurilor lui. Înțeleptul Nil adevereşte că 
acestea aşa sunt zicând: „Cei ce vor să-şi păzească cugetarea lor 
curată ca pe un templu, trebuie să-şi îngrădească înaintea 
simţurilor piedici, din gândurile care se înfricoşează de judecata 
viitoare, precum s-au întocmit acolo îngrădituri la ferestre, ca să nu 
pătrundă nimic din cele necurate. Acestea au rostul să oprească 
intrarea formelor necurate, care vor să se strecoare înăuntru” (FR 
1, Nil Ascetul, Cuvânt trebuincios şi folositor, cap. 50, p. 247, 
1993). Iar dumnezeiescul Isidor Pelusiotul zice - învățând în ce chip 
se cade a-şi păzi cineva simţurile sale de dezmierdări - că mintea 
trebuie să stea ca un împărat şi stăpânitor având drept ostaşi 
gânduri înfricoşătoare şi înarmate pentru a păzi uşile simţurilor şi a 
stărui în oprirea vrăjmaşilor, ca nu cumva aceştia să intre înăuntru. 
Dacă (duşmanii) nu vor putea intra înăuntru, războiul şi biruinţa vor 
fi uşoare, dar dacă vor intra, războiul va fi greu iar biruinţa cu 
îndoială. 

„Trebuie ca mintea, ca un împărat stăpânitor, [să aibă] gânduri 
înfricoşătoare, înconjurate cu arme din toate părţile, pe care să le 
trimită către porţile simţurilor pentru a întâmpina mai dinainte, a 
pândi mai dinainte, a împiedica pe războinici; şi nu a-i lăsa mai întâi 
să intre şi pe urmă a începe o luptă plecată spre amândouă părţile 
[cu şanse la ambele tabere], iar, de multe ori, mai ales spre tabăra 


sluji Lui [...] însă, când cel viclean s-a apropiat de el şi i-a vorbit, a ascultat 
mai întâi cuvântul acestuia, din exterior, prin urechi. După aceea, cuvântul 
acestuia a trecut în inima lui şi i-a cuprins toată fiinţa” [P.S.B. 34, Omilia a 
XI-a, 5, p.137]. 


duşmană. Aceasta se face celor ce se ostenesc cu mândrie, dorind 
biruinţa.” (Epistola 160 către Evtanie diaconul) 

Din acest motiv, dacă şi Preasfinţia ta îţi vei închide ferestrele 
organelor simţurilor tale prin aceste mijloace şi metode de 
prevenire, se vor usca cu uşurinţă toate patimile tale cele 
lucrătoare, care - printr-o numire de obşte - se cheamă trupeşti şi 
exterioare. Dar ce zic că numai cele trupeşti şi exterioare? Chiar şi 
patimile cele poftite - care printr-o numire de obşte se numesc 
lăuntrice şi sufleteşti - (se vor usca) când vor înceta să intre 
dezmierdările organelor simţurilor. Acestea, zic iarăşi, se vestejesc 
puţin câte puţin şi slăbesc şi mor prin multa vreme [de bătrâneţe]. 


9. Cu ce se aseamănă patimile 


De aceea zicea şi Avva Pimen că, precum şerpii dacă se închid 
în vreun vas şi nu li se dă hrană, mor încet-încet, tot astfel şi 
patimile lăuntrice din inimă, atunci când se închid şi nu vor lua 
dinafară vreme îndelungată hrana lor cea puturoasă prin organele 
simţurilor trupului, slăbesc şi mor. 


10. Diavolul moare dacă nu a câştigat dulceţile simţurilor 


Rezultă din cele spuse mai sus că diavolul - care are drept 
hrană patimile şi dulceţile simţurilor - dacă ar fi lipsit de o hrană ca 
aceasta, moare şi el împreună cu ele (patimi şi dulceţi), după cum 
zice Iov: Furnicoleul a pierit neavând mâncare (lov 4, 11)'. 


t Mai putem asemăna patimile şi cu altceva: cu viermii cei mici ce se 
află în ţărână sau pe fundul vreunei bălți sau ape. Aceştia, deoarece nu au 
ce mânca, se liniştesc şi stau cuminţi. Dacă se întâmplă să arunce cineva 
în baltă sau în apă fărâmituri de pâine - sau altceva de mâncare - îndată îi 
vezi că mişcă şi se ridică la suprafaţă alergând la hrană. Aşa sunt şi 
patimile: dacă nu iau dinafară vreo hrană sau dulceaţă se liniştesc în 
adâncul inimii şezând în pace. Dar, când s-ar întâmpla să intre prin 
organele simţurilor vreo dulceaţă - mai ales prin ochi -, îndată ies din acel 
adânc şi aleargă la hrană. Şi nu numai atât, dar îşi întipăresc pe faţă - 
fiecare în parte - mişcarea lor, făcându-i şi pe cei din afară să o priceapă. 
Astfel, patima fricii, imediat ce se mişcă în inimă din cauza vreunei priviri 
înfricoşătoare, face faţa palidă; patima urii face faţa posomorâtă spre cel 
urât; patima ruşinii roşeşte faţa; patima îndrăgostirii schimbă vederea 
atunci când este privită faţa cea îndrăgită; şi tot aşa, fiecare patimă la 
rând producând o schimbare deosebită. 

" Termenul de furnicoleu nu se găseşte în ediţia de la 1914 a Sfintei 
Scripturi. Citatul este: Leul a pierit neavând mâncare (lov 4, 11). În schimb 
se regăseşte în ediţia 1688: Furnicoleul a pierit neavând mâncare (lov 4, 
11). Sfântul Nicodim Aghioritul foloseşte această formă pe care am dat-o şi 


11. Din ce cauză diavolul se numeşte furnicoleu 


Înțeleptul Nil a dat o tâlcuire la acest cuvânt zicând aceasta: 
diavolul se cheamă furnicoleu - la fel şi oricare patimă. Căci la 
început patimile se arată mici ca furnicile, iar pe urmă ajung şi se 
fac ca leii: „vrând marele Iov să arate cursele pe care le întinde 
patima, i-a născocit un nume compus de la leul cel foarte îndrăzneţ 
şi de la furnica cea foarte măruntă. De fapt, momelile (atacurile) 
patimilor încep de la închipuirile cele mai mărunte, furişându-se pe 
nebăgate de seamă ca o furnică, dar la sfârşit se umflă aşa de tare 
că alcătuiesc pentru cel pe care l-au prins în cursă o primejdie nu 
mai mică decât năpustirea leului. De aceea luptătorul trebuie să 
lupte cu patimile încă de atunci de când vin ca o furnică şi pun în 
faţă puţinătatea ca o momeală. Căci de vor ajunge la puterea leului, 
va fi greu să le biruiască şi tare îl vor strâmtora. Trebuie să nu le 
dea nicidecum de mâncare. lar mâncarea acestora, precum s-a spus 
adeseori, sunt formele sensibile venite prin simţuri. Căci acestea 
hrănesc patimile, înarmând la rând pe fiecare idol (chip) împotriva 
sufletului.” (FR 1, Cuviosul Nil Ascetul, cap. 49, pp. 246-247) 

Vezi, dar, Stăpâne al meu preaiubite, ce mari vrăjmaşi vei 
birui, omorând şi patimile, şi pe diavol, dacă vei tăia dulceţile 
organelor simţurilor tale. Ah, dar această tăiere, precum şi biruinţa 
nu va veni fără război - aşa cum se întâmplă de fapt şi în războaiele 
cele lumegşti, unde nu poate nimeni să biruiască dacă nu se va lupta 
mai întâi. Este adevărat că mare nevoinţă va trebui să ai cu fiecare 
organ al simţurilor tale, [luptându-te] cu obiceiul şi cu vrăjmaşul. 
Deoarece obiceiul cel rău, pe de o parte, va trage pe fiecare organ 
al simţurilor ca să se întindă la dezmierdarea cea potrivnică lui - 
când aceasta este de faţă -, iar vrăjmaşul, pe de altă parte, va duce 
mare război cu memoria şi cu imaginaţia minţii pentru a le pleca 
spre câştigarea acelei dezmierdări, având scopul de a dobândi şi el 
împreună aceeaşi dezmierdare. 

Ci [ai] inimă, Stăpâne al meu, inimă! Stai cu bărbăţie fără a te 
pleca la voia vrăjmaşului şi zi întru tine aceste stihuri iambice ale 
lui Grigorie Cuvântătorului de Dumnezeu: „Niciun viteaz nu se 
arată curajos mai înainte. Căci biruinţele scot laudele.” Psilii - un 
popor libian - după aceasta cunoşteau că fiii lor sunt cu adevărat ai 
lor: dacă copiii ar fi apucat cu bărbăţie şi fără de frică o viperă pe 
care părinţii o puneau înaintea lor. Fă şi Sfinţia ta pe vrăjmaş să 
cunoască că eşti într-adevăr fiu adevărat al lui Hristos - Părintele 
tău Cel ceresc, Care a biruit patimile şi pe diavol - prin biruinţa pe 


noi. 


care o să o ai asupra dezmierdărilor organelor simţurilor tale. Iar 
dacă el [diavolul] îţi dă război, să nu te temi a-i zice lui ceea ce i-a 
zis un spartan lui Xerxe*: „Ai putut, o, împărate, să străbaţi marea şi 
să spinteci muntele Athonului, dar nu vei (putea) străbate coasta 
unui spartan înarmat”. 

Prin toate acestea, arată vrăjmaşului că nu eşti un rob al 
simţurilor tale, ci un domn şi un împărat; arată-i că nu eşti numai 
carne şi sânge, ci şi minte cuvântătoare (raţională), rânduită de 
Dumnezeu a fi iconom şi singur stăpânitor peste patimile cele 
necuvântătoare [neraţionale] ale trupului. 

Zi întru sine-ţi acea înţeleaptă cugetare referitoare la reaua 
obişnuinţă: „Dezvăţarea de răutăţi este pentru oameni o luptă 
neasemuit de nobilă”. Iar dacă rău m-am obişnuit să dau organelor 
simţurilor mele  dezmierdările potrivnicelor, născându-se din 
învăţătura cea rea obiceiul cel rău, de ce să nu le învăţ mai bine ~ 
prin cele împotrivă - ca prin buna învăţătură să se facă bun obicei? 
La început am să pătimesc amărăciune şi greutate, pentru a putea 
după acestea să dobândesc uşurare şi dulceaţă. Căci precum 
copacul ce se numeşte „lotos” (adică trestia de zahăr) are rădăcinile 
mai amare decât orice alt copac, roadele însă mai dulci decât 
oricare altele - aşa încât această dulceaţă a stat ca un alt ehenis” al 
corăbiilor lui Odiseu şi a ţinut pe cei ce înotau în marea Tirului spre 
Liban, după cum zice Homer tot aşa şi primele lucrări şi învățături 
ale faptelor bune, din care vine mai apoi deprinderea lor, sunt prea 
amare şi prea grele pentru simţuri. Insă lucrările care se nasc apoi 
din deprinderile cele câştigate [prin amărăciune] ale faptelor bune 
sunt prea dulci şi prea uşoare. 

Şi ca să zic pe scurt, iată că îngerii stau sus, ţinând cununi în 
mâini; iată că Hristos, puitorul de cununi, şade şi de câte ori vei 
birui în acest război şi nu te vei pleca la dezmierdările organelor 
simţurilor tale, tot de atâtea ori te vei încununa cu nevăzute cununi. 
Căci zice Marele Vasile: „Durerile aduc slavă, iar ostenelile 
pricinuiesc cununi”. Însă dacă te-ai biruit o dată (care să nu fie) sau 


A 


* Xerxe I cel Mare - rege al Persiei (486-465 î. Hr.), din dinastia 
Ahemenizilor. A continuat politica de cuceriri a lui Darius I. A întreprins, 
cu o armată uriaşă pentru acea vreme, o expediţie în vederea cuceririi 
Greciei (războaiele medice). 

== Grigorie Dascălu explică într-o notă la Hexaimeronul Sfântului Vasile 
cel Mare acest termen „ehenis”: „Peşte care opreşte şi [ţine] în loc 
corăbiile” - peşte marin, nu mai lung de 40 cm; are pe cap un disc în formă 
de ventuză, care îi permite să fie transportat de alţi peşti, de cetacee sau 
chiar de corăbii. Cei vechi credeau că peştii aceştia sunt în stare să 
oprească sau să întârzie corăbiile; de aici şi numele lor.” [vezi P.S.B. 17, p. 
155]. 


chiar şi de două ori, să nu cazi desăvârşit, ci stai cu bărbăţie, 
chemându-L în ajutor pe Dumnezeu şi, dacă vei face aşa, îndată 
darul lui Dumnezeu o să vină în ajutorul tău şi nu te va lăsa să fii 
biruit desăvârşit de vrăjmaşul. Vrei să te încredinţezi de acest 
lucru? Urmează-mi, vom merge la Sodoma. lată, ai ajuns. Aici, cei 
cinci împărați ai sodomitenilor — dumnezeiasca Scriptură ne spune 
că — erau supuşi împăratului asirienilor, care se numea 
Kedarlaomer, precum şi celorlalţi trei împărați împreună cu el, 
plătindu-i vreme de zece ani tribut şi haraci”. În al treisprezecelea 
an s-au îndepărtat şi nu au mai vrut să plătească obişnuita dajdie 
împăratului asirian şi celor împreună cu dânsul. Kedarlaomer s-a 
mâniat foarte tare din cauza aceasta. A adunat putere [oaste] mare 
şi dădu război celor cinci împărați. In al paisprezecelea an au fost 
biruiţi [cei cinci „împăraţi] deodată şi robiţi. Ce se întâmplă însă? 
Auzind Avraam de acest lucru, pentru dragostea lui Lot, nepotul 
său, aleargă, se duce, bate război, biruieşte şi îl slobozeşte 
împreună cu toată casa lui. 


12. Ce legătură are războiul făcut în Sodoma cu organele 
simţurilor 


Aceasta spusă mai sus este o istorie care se înţelege altfel 
când o punem în legătură cu cele cinci organe ale simţurilor, cu 
diavolul şi cu patimile. Cei cinci împărați sunt cele cinci organe ale 
simţurilor care până la vârsta de 12 ani ai copilului, din cauza 
neputinței de a deosebi şi a nedesăvârşirii părţii celei cuvântătoare, 
se îndulcesc de dezmierdările cele simţitoare, plătind astfel acest 
haraci asirianului diavol şi celor trei împărați împreună cu dânsul - 
adică celor trei patimi începătoare şi cuprinzătoare: uitarea, 
necunoştinţa şi lenevirea. După ce partea cea cuvântătoare va 
începe să discearnă binele şi răul, din cauza vătămării ce i-o 
pricinuieşte [această robie], cele cinci organe ale simţurilor, 
oprindu-se de către partea cea cuvântătoare, nu mai vor să 
plătească haraci vrăjmaşului - adică nu mai vor să se îndulcească 
de dezmierdările lui cele poftitoare. De aceea vrăjmaşul dă război 
mare luptând şi gâdilând aceste organe ale simţurilor, [vrea a le 
aduce] spre obişnuita lor dezmierdare, biruindu-le. Dar lisus 
Hristos, Cel Ce Se trage din sămânţa lui Avraam, fiind chemat în 
ajutor, aude, vine şi, întărind partea cea cuvântătoare cu darul Său, 
le eliberează [pe simţuri] prin El de biruinţa cea desăvârşită a 
vrăjmaşului. Acel mare şi preaînţelept Nil tâlcuieşte această istorie 


Haraci — Tribut anual plătit sultanului (sau, în cazul nostru, 
respectivului împărat) de către ţările vasale. 


în acest fel, zicând: „Noi însă din istoria aceasta avem să învăţăm 
cele ce ne privesc pe noi, şi anume să luăm cunoştinţă despre 
războiul simţurilor împotriva lucrurilor sensibile. Căci fiecare dintre 
noi, de la naştere până la doisprezece ani, încă neavând curățată 
puterea de discernământ, îşi supune simţurile fără cercetarea 
lucrurilor sensibile, slujind lor ca unor stăpâni: vederea, lucrurilor 
care se văd; auzul, vocilor; gustul, sucurilor; mirosul, aburilor; 
pipăitul, lucrurilor care pot mişca această simţire. Până la această 
vârstă omul nu poate distinge sau destrăma niciuna dintre 
percepții, din pricina copilăriei. Dar când i se întăreşte cugetarea şi 
începe să simtă paguba ce-o suferă, plănuieşte îndată răscularea şi 
scăparea din această robie. Şi dacă s-a făcut puternic în cugetare, 
îşi întăreşte această hotărâre, declarându-se slobod pentru 
totdeauna, scăpat de stăpânii amarnici. Dar dacă judecata lui e prea 
slabă pentru această sforţare, îşi lasă iarăşi roabe simţurile, biruite 
fiind de puterea lucrurilor sensibile.” (FR 1, Sfântul Marcu Ascetul, 
Cuvântul 52, p. 249). 

Să nu crezi că această biruinţă este una simplă şi de mică 
importanţă. Cu adevărat, Stăpâne al meu, este mai mare biruinţă a 
birui o patimă de-a ta precum şi o dulceaţă a simţurilor tale decât a 
birui o sută de vrăjmaşi. Mai slăvit semn de biruinţă este a vărsa 
cineva de voie puţină sudoare precum şi o picătură de sânge pentru 
dragostea lui Dumnezeu şi a surpa o voie rea de-a ta, spre invidia 
vrăjmaşului, decât a vărsa râuri de sânge pentru a surpa oşti 
întregi. Şi iarăşi mai vestit curaj se socoteşte a-ţi supune simţurile şi 
tot trupul tău stăpânului tău, mintea, decât a-ţi supune împărăţii 
răsfăţate. De aceea şi împăratul Alexandru, fiind lăudat odată de 
oarecare pentru că a biruit toată lumea, înţelept a răspuns: 
„Deşarte ar fi fost toate biruinţele mele dacă nu aş fi putut să mă 
biruiesc pe sine”. Căci mulţi, biruind pe vrăjmaşii lor, cetăţi şi laturi 
supunând, s-au biruit jalnic de necuvioasele patimi şi de 
puturoasele pofte ale trupului. Făcându-se domni ai lumii, s-au făcut 
- vai! - robi ai patimilor lor. De aceea bine a zis un Părinte: 
„Aceasta este biruinţa cea mai mare: a se birui [cineva] pe sine”. 

Zice şi Isidor Pelusiotul: „Nu se numeşte purtător de biruinţă 
cel ce biruieşte pe barbarii cei din afară. S-ar chema aşa dacă ar 
supune războiul cel dinăuntru al dezmierdărilor. Căci mulţi, 
biruindu-i pe barbari, s-au robit de patimi urât şi jalnic.” (Epistola 
către Gherman Comintarasie, nr. 1177) 


13. Cei ce nu biruiesc nevăzutul război sunt necinstiţi 


Dacă vei sta cu bărbăţie în acest război nevăzut dus de 
vrăjmaşul cu simţurile tale şi atacând vei birui, să ştii că îngerii îţi 


vor sluji şi ca pe un biruitor te vor încununa. Aceasta ţi-o confirmă 
întru totul cel mai sus zis, dumnezeiescul Isidor, zicând: „După 
război îngerii îţi vor sluji ţie - dar nu ca nişte robi, deoarece această 
datorie o au numai către singur Dumnezeu - şi te vor încununa ca 
pe un biruitor” (Epistola 75 către loan Pustnicul). lar dacă, din 
împuţinarea sufletului, vei cădea jos şi te vei arăta biruit, (care să 
nu fie!) nu numai că te vei face bucurie vrăjmaşului şi vei pricinui 
întristare şi ocară lui Hristos, lipsindu-te de cununile cereşti, ci şi 
după legile omeneşti cu necinste te vei duce din viaţă. Căci lege era 
la macedoneni ca oricare ostaş care nu ar fi omorât vreun duşman 
să poarte în loc de brâul ostăşesc un căpăstru. Asemenea acestuia 
se arată ucigaş şi cel care ar fi ucis vreun orăşean prin lupta în 
cuvinte şi care nu ar fi ucis un vrăjmaş străin pentru micşorarea de 
suflet. Şi elinii aveau lege ca ostaşul care avea arma lui fără vreun 
semn de biruinţă şi sabie fără de sângele războinicilor să fie 
nevestit şi fără de nume. lar dacă vreunul şi-ar fi pierdut arma, 
acesta era un om foarte rău vorbit. De aceea şi spartanii l-au izgonit 
pe Arhiloh” făcătorul de stihuri [poetul] - care era de o patrie cu ei 
-, căci numai a scris [dar nu a şi făcut] în poeziile lui un stih ce 
zicea: „Mai bine este a se lipsi [cineva] de armă decât de viaţă”. 


* Arhiloh (712 - c. 664 î. Hr.) - poet grec din Paros; creator al versului 
iambic, poezii cu pronunţat caracter satiric (iambii). 


CAPITOLUL AL IX-LEA 


1. Pentru paza imaginaţiei. ! Ce este imaginaţia 


Deoarece până acum ţi-am făcut o reamintire a celor cinci 
organe din afară ale simţurilor trupului, mi s-a părut că trebuie să-ţi 
fac o aducere aminte în câteva cuvinte şi despre organul cel 
lăuntric al simţirii sufletului - imaginaţia. Ea este mai subţire decât 
simţirea, dar mai groasă decât mintea, şi de aceea se numeşte hotar 
între minte şi simţire - după dumnezeiescul Grigorie al 
Tesalonicului. Aceasta este acea hârtie a împăratului minţii - despre 
care am zis la început - pe care se scrie; aceasta este scândura cea 
lată peste care se pictează; aceasta este ceara în care se 
încrustează. Dar ce [se încrustează]? Iată: câte am văzut cu ochii, 
câte am auzit cu urechile, câte am mirosit cu nasul, câte am gustat 
cu gura şi câte le-am pipăit. Căci zice înțeleptul Vrienie: „După cum 
trupul are drept podoabă lucrurile, tot astfel şi mintea are ca 
podoabă înţelegerea”. 


2. Patima şi lucrarea ei, care sunt născute de simţuri, sunt 
născute şi de imaginaţie 


Aristotel numeşte imaginaţia simţirea cea de obşte. De obşte 
deoarece ea cuprinde toate chipurile, imaginile şi vederile ce au 
intrat din afară prin cele cinci organe ale simţurilor noastre. O 
numeşte încă şi simţire deoarece orice patimă sau mişcare produsă 
de simţurile cele din afară ale unui organ al simţurilor - a ochilor, 
putem zice, sau a urechilor - în suflet poate fi produsă în acelaşi 
timp numai de imaginaţie. Pentru a dovedi aceasta, metafizicienii, 
medicii, fizicienii şi filosofii aduc o mulţime de pilde [argumente]. 
Eu însă dovedesc acest lucru numai cu această pildă: 

Unul, de exemplu, mănâncă o lămâie. Aproape de el stă cineva 
care îl vede. Văzându-l, i se pare că gustă şi el acea acreală a 
părticelelor de lămâie, astfel încât începe a saliva. Ceea ce 
pătimeşte cel care-l vede pătimeşte şi unul ce nu îl vede, ci, prin 
imaginaţie, bine şi-l închipuie. Căci imaginându-şi bine şi real acea 
simtire pe care o are ce-l ce mănâncă lămâie, i se pare că mănâncă 
şi el o lămâie şi încet-încet începe şi el să saliveze.? 


1 Despre aceasta vezi şi în scrierea de noi tipărită Războiul nevăzut care 
are un capitol (XXI) numit „Despre îndreptarea simţurilor naturale”. 

2 Cauza naturală a imaginaţiei este duhul care se numeşte sufletesc, 
având chip de lumină. Acesta se strecoară prin vinele trupului. Cauza 
acestui duh sufletesc sunt mâncărurile care se consumă în fiecare zi. 


Deci învățând Preasfinţia ta cum se cade a-ţi păzi organele cele 
din afară ale simţurilor tale de dezmierdările cele potrivnice lor - 
după cum ţi-am spus mai înainte -, tot aşa se cuvine a-ţi păzi şi 
organul lăuntric al simţirii tale, adică imaginaţia, nelăsând-o a-şi 
închipui şi a-şi aminti cu îndulcire: urâtele privelişti pe care le-au 
văzut ochii, necuvioasele cuvinte pe care le-au auzit urechile; 
mirosurile pe care le-a simţit mirosul; mâncărurile cele grase şi 
bune pe care le-a gustat gustul sau lucrurile moi ce au fost pipăite. 
Căci ce folos vom avea dacă vom păzi organele simţirii celor din 
afară şi nu vom păzi imaginaţia care poartă în ea toate imaginile 
organelor simţurilor ce îndeamnă la dezmierdare. Ea pricinuieşte 
prin aceste imagini aceleaşi patimi şi tulburări pe care le aduc 
organele simţurilor în suflet. Căci zice Iosif Vrienie: „După cum 
trupul [bărbatului] curveşte cu trupul femeii, tot aşa şi mintea 
curveşte cu imaginea femeii prin închipuirea trupului ei. Căci [acel 
bărbat] îşi vede imaginea trupului său împreunat cu imaginea 
trupului femeii după socoteala minţii lui. La fel şi în ceea ce priveşte 
celelalte păcate. Căci ceea ce face trupul prin activitate în această 
lume a lucrurilor, le face şi mintea în lumea raţionamentelor.” Dar 
ce zic eu că imaginaţia trebuie păzită asemenea celorlalte organe 
ale simţurilor? Nu numai asemenea, ci chiar mai multă sârguinţă 
trebuie să arăţi Preasfinţia ta în a-ţi păzi imaginaţia faţă de celelalte 
organe ale simţurilor. 


3. Prin câte puncte se deosebeşte imaginaţia de celelalte 
simţuri 


1. Organele simţurilor celor din afară lucrează numai când 
sunt de faţă lucrurile cele ce cad sub simţuri. Imaginaţia însă 
lucrează însă chiar şi atunci când acestea lipsesc şi omul se află 
singur încuiat în casa sa sau departe în pustie. Atunci ea îşi 
deschide cartea şi îi arată acestuia imagini, sunete şi celelalte. 

2. Imaginaţia fiind o pipăire subţire, când cineva îşi va închipui 
vreo dezmierdare ea porneşte şi organele cele din afară ale 
simţurilor spre a dobândi acea dezmierdare, silindu-le într-un 
anumit fel. 


Acestea trei împreună [imaginaţia, duhul cel sufletesc şi mâncarea] se 
aseamănă foarte mult între ele, urmând uneia alteia. Şi anume: cu cât 
mâncărurile sunt mai multe, cu atât duhul cel sufletesc este mai mult. Şi 
cu cât duhul cel sufletesc este mai mult, cu atât creşte şi puterea 
imaginaţiei. Dimpotrivă însă: cu cât hrana este mai puţină, cu atât mai 
puţin este şi duhul. Şi cu cât mai puţin este duhul, cu atât mai mult scade 
şi puterea imaginaţiei. 


3. Deoarece imaginaţia este mai subţire decât simţirea - după 
cum am spus mai sus -, rezultă că este mai iute şi cu mişcările. 
Astfel, într-o clipeală de ochi sau chiar mai repede, creează şi dă 
formă chipurilor celor pătimaşe ale păcatului, împreunându-se cu 
dânsele şi îndemnând şi pe inimă a se învoi cu ele. De aceea ea 
trebuie să fie păzită cu mai multă sârguinţă. Căci zice Sfântul 
Maxim: „Lupta cu amintirile e cu atât mai anevoioasă, ca lupta cu 
lucrurile înseşi, cu cât este mai uşoară păcătuirea cu cugetul, ca 
cea cu fapta” (FR 2, Sfântul Maxim Mărturisitorul, Cap. 63 al sutei 
întâi a capetelor despre dragoste). Asemenea grăieşte şi Marele 
Vasile când tâlcuieşte acest text de la Iov: ca nu cumva să fi gândit 
feciorii rele spre Dumnezeu (lov 1, 5). El zice: „Dreptul se gândea - 
şi se temea totodată - la păcatul cel făcut pe ascuns. Şi aceasta 
îndreptăţit o făcea, căci noi, oamenii, uşor cădem în păcatele cele 
făcute cu mintea. Faptele trupeşti [pentru a se îndeplini] au nevoie 
de timp, de prilej, de osteneli, de mai multe lucrări şi colaborări, 
însă mişcările minţii se lucrează fără timp, se săvârşesc fără de 
osteneală, se formează fără vreo târguire şi tot timpul prielnic îl au 
[pentru aceasta].” 

4. Imaginaţia se mai deosebeşte şi prin altceva - după cum zice 
Grigorie al Tesalonicului. Toate închipuirile pe care le-a preluat de 
la organele simţurilor vrea să le facă văzute pentru a le vedea. 
„Imaginaţia, făcându-şi parte din simţuri, nu simţurile, ci chipurile 
lor - după cum am zis - le desparte grabnic de trupuri şi de 
însuşirile lor, făcându-şi-le sieşi pe toate văzute: şi vorbele cele 
auzite, şi cele gustate, şi cele mirosite, şi cele pipăite.” 

Şi dau o pildă; ascultă spre exemplu: „Marta”, „Sofia”. Acestea 
sunt două sunete simple ce au lovit timpanul urechilor tale, 
făcându-se astfel auzite. Insă imaginaţia nu se mulţumeşte să le 
audă ca pe nişte sunete simple, ci imediat creează chipurile Martei 
şi Sofiei. De aici se pricinuieşte mai multă tulburare şi [intră] în 
suflet şi patima dulceţii. Tot aşa se întâmplă şi când auzi: „împărăţia 
cerurilor”, „muncă” [veşnică] sau orice altceva ce nu ai mai văzut 
niciodată. Astfel, încerci prin imaginaţie să te înştiinţezi de acestea 
şi să ţi le închipui. Deci, putem conchide: după cum vederea vede 
lucrurile în mod ipostatnic - după cum am vorbit în capitolul despre 
vedere -, tot aşa şi imaginaţia, făcând văzute cele ce i se închipuie, 
le ipostaziază oarecum, punându-le de faţă. De aceea Avva Isaac o 
numeşte privire în subţirătatea ipostasului nefiinţei. De aceea ea 
pricinuieşte mai cumplit războiul şi supărarea. Şi tot din această 
cauză, acestea două urmează uneia alteia. Adică pe cât cineva este 
mai împătimit în a-şi imagina un lucru ce nu este de faţă, pe atât de 
împătimit rămâne şi când este de faţă acel lucru, în mod simţit. 


5. Spre deosebire de organele simţurilor, care de multe ori 
sunt unde sunt şi lucrurile, însă le lasă tot acolo, fără a le lua în 
seamă, imaginaţia, dacă cineva - de exemplu - se întoarce la casa 
sa, îi reaminteşte atunci, zugrăvindu-i cu atenţie, cele pe care 
simţurile lui le-au văzut pe afară în treacăt, sau le-au auzit, sau le- 
au grăit, ridicând astfel un război şi o tulburare mai mare în suflet. 

6. Imaginaţia, când va ajunge vreodată să creeze chipul unei 
feţe frumoase - să zicem aşa - pe care noi am văzut-o în chip 
pătimaş, îşi va şterge foarte greu acest chip - după cum am zis în 
capitolul pentru vedere. Căci zice purtătorul-de-Dumnezeu Maxim: 
„Lucrurile faţă de care am simţit vreodată vreo patimă ne fac să le 
purtăm după aceea închipuirile pătimaşe” (FR 2, cap. 63 al sutei 
întâi a capetelor despre dragoste, p. 70). Lucrul cel mai vrednic de 
râs acesta este: noi de multe ori se întâmplă să vedem moartă acea 
faţă şi să-i pipăim cu înseşi mâinile noastre căpăţâna ei cea moartă 
şi oasele ei, dar, cu toate acestea, nebuna şi necuvântătoarea 
imaginaţie nu vrea să şi-o închipuie ca moartă, ci, ţinând tare pe 
acel chip dintâi pe care şi l-a însuşit când era vie, nu încetează a ne 
supăra pe noi adeseori, atât treji, cât şi în somn.’ 

7. Imaginaţia nu închipuie numai pe cele ce sunt - adică 
chipurile ce le poate lua de la simţuri ci, luând din rămăşiţele 


3 Imaginaţia - care a ajuns la om ca o patimă - are mai multă putere 
decât înseşi simţurile; de aceea, cine se va stăpâni vreodată de această 
imaginaţie împătimită devine cu totul rob al ei, aşa încât văzând nu vede, 
auzind nu aude, nici nu miroase şi nici nu pipăie, ci, având deschise toate 
organele simţurilor lui, i se pare că le are închise şi nelucrătoare şi nu 
simte defel acest lucru [că adică le are deschise]. De aceea, referindu-se la 
acest lucru, a zis cu preaînţelepciune preaînţeleptul Nil: „...să ne mai 
gândim cu ce sentiment priveşte cel ce se mânie la lucrurile dinafară, 
luptându-se în minte cu faţa celui ce l-a întristat? Şi cu ce sentiment le 
priveşte iubitorul de bani, când răpit de năluciri, se uită la avuţiile 
materiale?” [Sfântul Nil Ascetul, op. cit., cap. 74, în FR 1]. De aici s-a 
îndemnat a zice şi acel filosof Heraclit (*Heraclit din Efes (c. 540 - c. 475 î. 
Hr.) - filosof materialist grec; reprezentant al dialecticii antice-n.ed.) această 
vorbă adevărată că ochiul nu vede şi urechea nu aude, ci mintea este cea 
care vede şi aude: „Mintea vede şi tot mintea aude”. Şi tot dumnezeiescul 
Nil a mai zis: „...desfrânatul adeseori, chiar aflându-se între mai mulţi, îşi 
închide simţurile şi, luând în el faţa dorită, vorbeşte cu ea, uitând de cei de 
faţă şi şade ca un stâlp fără de glas, neştiind nimic de cele ce se petrec 
înaintea ochilor sau se grăiesc în jurul lui, ci, întors spre cele dinăuntru, 
este predat întreg nălucirii sale. Pe un astfel de suflet îl numeşte poate 
Scriptura femeie ce şade din pricina rânduielii, căci şezând departe de 
simţuri, îşi adună în sine lucrarea lui, nemaiprimind nimic din cele de 
afară, pentru nălucirea ruşinoasă care-l stăpâneşte.” [Sfântul Nil Ascetul, 
Cuvânt trebuincios şi folositor, cap. 74, în FR 1]. 


chipurilor pe care le are închipuite în sine, creează alte chipuri în 
locul altora prin adăugare sau schimbare. Şi aşa închipuie cele ce 
nu există nicăieri atât cât suntem treji, cât şi în somn - prin vise. Că 
scris este: Pe mulți i-au înșelat visurile şi au căzut cei ce au 
nădăjduit într-însele (Sir 34, 7). 


4. Diavolul este rudă apropiată cu imaginaţia 


8. şi cel din urmă [punct]. Diavolul este rudă apropiată cu 
imaginaţia, fiind mai apropiat de ea decât toate puterile sufletului. 
Pe ea o are mai la îndemână şi o foloseşte ca unealtă pentru a 
amăgi pe oameni şi pentru a-şi lucra patimile şi răutăţile sale. Este 
foarte apropiat de dânsa deoarece şi el este minte, fiind zidit de 
Dumnezeu, la început simplu şi fără formă şi imaginaţie, ca şi 
ceilalţi îngeri dumnezeieşti. Imaginaţia şi forma le-a iubit mai pe 
urmă. Şi imaginându-şi punerea scaunului său mai presus de ceruri, 
făcându-se asemenea Celui Preaînalt, din înger luminos a devenit 
diavol întunecat. De aceea Dionisie, tâlcuitorul celor ascunse, a zis: 
„ce este răul în demoni? Mânia neraţională, pofta fără minte, 
închipuirea avântată” (Despre numirile dumnezeieşti, cap. 4, p. 
155). Şi dumnezeiescul Grigorie Sinaitul zice: „fiind şi ei odată minţi 
(dracii adică) şi căzând din acea nematerialitate şi subţirătate, au 
fiecare dintre ei o oarecare grosime materialnică”. 


5. Diavolul se foloseşte de imaginaţie ca de o unealtă a 
rătăcirii 

Diavolul se foloseşte de imaginaţie şi ca de o unealtă de vreme 
ce pe Adam prin închipuire l-a amăgit, băgându-i în minte această 
imagine de a fi întocmai cu dumnezeirea. El mai înainte de 
neascultare nu avea imaginaţie. După cum zice purtătorul-de- 
Dumnezeu Maxim: „La început nu s-a zidit împreună cu trupul 
plăcerea şi durerea, nici cu sufletul - uitarea şi neştiinţa, nici cu 
mintea - imaginaţia prin care să se imagineze [trupul] împreună cu 
toate ipostasurile celor zidite. Căci călcarea acestora a tras creaţia 
afară de fire. Dar cel ce a scos afară din trup plăcerile şi durerile a 
săvârşit fapta bună cea lucrătoare; cel ce a omorât uitarea şi 
neştiinţa din suflet a sădit în el privirea cea naturală, iar cel ce a 
slobozit mintea de multele chipuri a câştigat tainica învăţătură de- 
Dumnezeu-grăitoare” [referinţă neidentificată]. Mintea strămoşului 
nu se închipuia prin imaginaţie. Această închipuire, stând ca un 
perete între minte şi lucrurile cele înţelese, zideşte împrejur mintea, 
nelăsând-o a intra în raţiunile cele simple şi care nu pot fi imaginate 
ale celor zidite. Căci zice acelaşi dumnezeiesc Maxim: „socotinţele 


cele pătimaşe ce se ivesc din privirea celor văzute numai cu 
simţurile sunt cu adevărat solzi aşezaţi pe puterea străvăzătoare a 
sufletului, care împiedică străbaterea Cuvântului neştirbit al 
adevărului” (FR 2, suta a doua, cap. 75, p. 205). 

Căci mintea se împreunează fără mijlocire cu raţiunile cele 
simple [uşor de înţeles], intrând în ele [în înţelesul lor tainic] fără 
ajutorul imaginaţiei. 


6. Dumnezeu nu avea imaginaţie 


Noul Adam, Domnul nostru, nu a primit imaginaţie, după cum 
mărturisesc sfinţii Cuvântători de Dumnezeu. Şi martor îl avem pe 
unul dintre aceştia, Gheorghe Coresie, care zice în a lui Teologie: 
„Domnul Se socotea vrednic de plată, dar nu prin fericita vedere şi 
ştiinţă şi prin îndrăgirea ce se naşte din ea, ci prin cunoaşterea ce 
se vărsa direct de la Dumnezeu în El”. Ea - cunoaşterea - lucra în 
Hristos cu deplină libertate, nefiind oprită de nimic - adică de somn 
sau de altceva, aşa cum se întâmplă la minţile celorlalţi oameni. 
Cauza era aceasta: mintea lui Hristos nu depindea de imaginaţie. 
Aceasta a fost aşa pentru a pătrunde mai adânc în înțelesurile cele 
duhovniceşti ale lucrurilor celor înţelegătoare. 

Şi nu numai pe Adam, ci şi pe cei mai mulţi oameni [diavolul] i- 
a surpat în păcate şi-n răutăţi, în necuvântătoare amintiri şi 
necuvioase erezii, precum şi în dogmele cele rele şi stricate i-a 
târât, amăgindu-i prin imaginaţie. De aceea dumnezeieştii Părinţi îl 
numesc pe diavol zugrav vechi - după cum am zis mai înainte. 
Aceasta o dezvoltă mai ales dumnezeiescul Gură de Aur în cuvântul 
cel pentru rugăciune. lar purtătorul-de-Dumnezeu Maxim zice că 
dracii îi amăgesc pe oameni prin imaginaţie nu numai când sunt 
treji, ci şi când dorm: „dracii... se arată minţii în chip de femeie şi, 
atingând părţile trupului, stârnesc dorinţa şi aşa se ivesc nălucirile” 
(FR 2, A două sută a capetelor pentru dragoste, cap. 85, p. 98). 
Sfinţii Părinţi numesc imaginaţia pod al dracilor. Auzi ce zice despre 
aceasta Sfântul Calist: „Sfinţii de mai înainte au socotit-o asemenea 
miticului Dedal ca o închipuire cu multe chipuri şi cu multe capete 
asemănătoare hidrei, ca pe un pod al demonilor. Căci blestemaţii 
ucigaşi, străbătând şi trecând prin ea, intră în comunicare cu 
sufletul şi se amestecă cu el, făcându-l un fel de stup de viespi şi o 
peşteră de gânduri sterpe şi pătimaşe” (FR 8, Sfinţii Calist şi Ignatie 
Xanthopol, Cele o sută de capete, cap. 64, p. 135). 


Ştiind cele mai sus zise, Grigorie Cuvântătorul de Dumnezeu a 
numit imaginaţia cauză a învoirii cu păcatul, precum şi a făptuirii 
lui, zicând: „Idolul a stat, de ispitire am scăpat”. 

Ai văzut acum, prea iubite Stăpâne al meu, cât rău pricinuieşte 
imaginaţia. De aceea te rog, Domnul meu: pe cât este cu putinţă 
încearcă să-ţi păzeşti imaginaţia ta pentru a nu se întipări în ea 
chipurile [imaginile] cele vătămătoare de suflet care au intrat prin 
organele simţurilor. Sau, dacă au reuşit să intre, măcar să te păzeşti 
a nu fi înrobit de ele, învoindu-te cu ele în inima ta. Ci să alergi 
îndată la Dumnezeu prin rugăciunea inimii despre care vom vorbi în 
capitolul următor. Căci zice Sfânta Singlitichia: „Nu trebuie să ne 
învoim cu imaginaţia. Căci scris este: dacă duhul celui ce 
stăpâneşte (adică al diavolului) va tăbări peste tine, locul tău (adică 
inima ta) să nu ţi-l laşi. Căci de te vei învoi cu ea este acelaşi lucru 
ca şi curvia cea lumească.” Vezi şi în capitolul al treilea pentru 
vedere ce trebuie să facă cineva dacă se va răni prin ochi. 


7. La ce trebuie folosită imaginaţia 


După Sfântul Calist - cel pomenit mai înainte - este iertat a-ţi 
folosi imaginaţia în următoarele scopuri: pentru umilinţă, plâns, 
smerenia inimii, pentru a-ţi imagina moartea, judecata ce va să fie, 
muncile cele veşnice, pentru a cugeta şi a privi la cele create, 
precum şi la Taina lIntrupării Domnului, pentru a-ţi imagina 
minunile cele din zidirile cele văzute, pentru a cugeta la Naşterea 
Domnului, Botezul, Răstignirea, IÎngroparea, Invierea Lui şi la 
celelalte, după cum am zis mai sus, sau pentru a da război prin alte 
imaginaţii cuviincioase şi curate imaginaţiilor celor necuvioase şi 
spurcate prin care te ispiteşte vrăjmaşul. 

Să nu te împătimeşti sau să te înfricoşezi de urâtele sau 
înfricoşătoarele chipuri ale imaginației celei nebune şi 
necuvântătoare, ci să le defăimezi ca pe un nimic. Căci sunt jucării 
fără de ipostas şi mincinoase. Căci cine se va obişnui să defăimeze 
imaginaţia poate să defăimeze şi lucrurile pe care aceasta le aduce 
[în mintea lui], după cum zice de-Dumnezeu-purtătorul Maxim: „Cel 
ce a biruit aşadar închipuirile pătimaşe dispreţuieşte desigur şi 
lucrurile ale căror închipuiri le purta” (FR 2, cap. 63 al sutei întâi 
celei pentru dragoste, p. 70). 


* Adică „când imaginaţia nu a mai lucrat, de ispite am scăpat”. 


8. În funcţie de lucrurile imaginate, cel ce şi le închipuie sau 
se va osândi, sau se va cinsti 


Închei acest capitol încercând să cuprind în două cuvinte ceea 
ce ţi-am spus până acum. Aşadar să ştii, Stăpâne al meu, că dacă 
vei „desena” pe tabla şi hârtia imaginaţiei tale chipuri frumoase şi 
cuvioase vei fi cinstit în ziua Judecăţii, când se va descoperi câte şi- 
a închipuit fiecare în ascuns. lar dacă vei „desena” chipuri rele şi 
spurcate, atunci te vei osândi. Căci zice Marele Vasile că precum un 
pictor care stă într-un loc ascuns şi pictează o icoană, dacă va 
închipui pe dânsa vreun subiect frumos şi vrednic de privit, atunci 
când o va scoate la târg va fi lăudat de toţi cei ce o vor privi, tot aşa 
şi mintea, dacă va picta pe scândura imaginaţiei sale imagini 
dumnezeieşti şi duhovniceşti, va fi lăudată de toţi cei ce o vor privi; 
însă dacă vor fi acele imagini urâte şi nevrednice de privit se va 
ruşina de toţi. „Căci mintea noastră este asemenea unui pictor 
oarecare care pictează ca pe o scândură în suflet înțelegerile 
(lucrurilor) precum vrea. Apoi, ca şi pictorul, undeva, neştiută de 
nimeni, umple icoana cu diferite subiecte şi o aduce în mijloc [la 
vedere] fără de veste. Deci dacă acele subiecte vor fi inspirate din 
sfintele şi dumnezeieştile scrieri, purtând în ele înţelegeri iubitoare 
de faptă bună, atunci mintea ce le-a zugrăvit, precum şi scândura ce 
le-a primit, se judecă drept vrednice. Dar dacă imaginile se vor 
arăta ca fiind urâte şi ruşinoase, atunci pictorul vrednic de ruşine şi 
de râs se va arăta tuturor” (Din Cuvânt pentru feciorie). 


1 În legătură cu cele spuse sunt şi cuvintele Cuvântătorului de 
Dumnezeu Maxim despre urâciunea pustiirii care a stat în locul cel sfânt: 
„Loc sfânt şi Biserică a lui Dumnezeu este mintea omului. În ea au aşezat 
dracii idolul păcatului după ce mai întâi au pustiit sufletul prin gândurile 
cele pătimaşe.” 


CAPITOLUL AL X-LEA 


1. Despre păzirea minţii şi a inimii. Mai mult trebuie a-şi păzi 
cineva inima de gândurile cele rele decât simţurile sale de 
patimile cele vătămătoare 


Ai învăţat până acum cum să-ţi păzeşti organele simţurilor tale 
cele din afară. Ai învăţat cum să-ţi păzeşti şi simţirea cea de obşte, 
lăuntrică, a imaginaţiei. Trebuie să înveţi acum, Stăpâne al meu, 
dar mai ales să-ţi aduci aminte cum să-ţi păzeşti de patimi şi de 
gânduri inima ta cea sfinţită. Inima este cămara cea tainică şi 
ascunsă a minţii şi a sufletului - după cum am arătat mai la început. 
Căci zice Sfânta Singlitichia: precum corabia se scufundă din două 
pricini - sau din afară de valurile mării, sau dinăuntru din cauză că 
ia apă -, tot aşa şi sufletul se vatămă sau din afară - se vatămă şi se 
scufundă de lucrurile cele materiale -, sau dinăuntru - de gândurile 
cele rele şi de patimile aflate în inimă.! De aceea omul trebuie să ia 
aminte, ca să-şi păzească atât simţurile sale de dezmierdările cele 
vătămătoare care li se împotrivesc, cât şi inima sa de gândurile cele 
viclene şi de patimi. „După cum o corabie se scufundă uneori de 
întreitele valuri, iar alteori din cauză că ia apă, tot aşa şi noi: uneori 
pierim prin păcatele ce lucrează în afară, iar alteori ne prăpădim 
prin gândurile ce lucrează înăuntru. Trebuie deci să ne păzim - şi să 
şi pândim - şi de năvălirile cele din afară ale duhurilor, şi de 
necurăţiile cele dinăuntru ale gândurilor. Dar totdeauna trebuie să 
fim treji către observarea gândurilor.” Şi mai mult decât atât, inima 
trebuie păzită mai vârtos de gândurile cele rele şi de patimi decât 
simţurile de [patimile] cele potrivnice şi vătămătoare. Căci aşa cum 
de multe ori, dacă nu se bagă în seamă sonda, corabia se scufundă 
cu tot cu corăbieri fără vreo speranţă [de scăpare] în vreme de 
linişte - şi aceasta şi din cauza somnului celui adânc —, tot aşa şi 
gândurile cele rele, nefiind băgate în seamă, scufundă oamenii în 
fapte rele şi în pierzare. De aceea şi Sfânta Singlitichia spune: 
„Trebuie să facem mintea mai nevoitoare spre gânduri, iar cel ce 
poate să se mântuiască cu mulţi ochi trebuie să fie”. (din Viaţa ei) 


1 Acest lucru îl adevereşte şi dumnezeiescul Chiril al Alexandriei, 
zicând: „Mi se pare că puterea răutăţii lucrează în noi în două feluri: sau 
prin dezmierdările cele din afară, sau prin cele sădite în noi - chiar de noi 
înşine sau de alţii -, căci învoindu-ne a ne desfăta cu acestea vom aluneca 
către toate cele cu nume rău”. În două a împărţit chiar şi iubitul Ioan 
pofta: în cea care este sădită în firea trupului şi în cea care intră din afară 
înăuntru prin simţuri. El zice: tot ce este în lume, adică pofta trupului şi 
pofta ochilor şi trufia vieţii (1 In 2, 16). 


Aşadar trebuie să ştim că, aşa cum centrul se află într-un 
punct şi toate razele ce se trasează în cerc se trasează din centru, 
se întorc în centru şi tot în centru sunt unite, tot aşa şi inima este în 
om ca un centru în care se află unite toate simţurile precum şi toate 
puterile trupului şi ale sufletului. Inima este un centru care are trei 
însuşiri: centru firesc, centru suprafiresc şi centru afară de fire. 


2. Inima este centrul firesc 


Este centrul firesc deoarece ea se zideşte prima dintre toate 
mădularele trupului. Aşa zice şi Marele Vasile: „Natura face întâi 
inima; inima ia de la natură structura sa în raport cu fiinţa pe care 
are s-o alcătuiască, pentru că trupul se ţese împrejurul inimii, 
potrivit legilor proprii care stau la temelia diferitelor forme şi 
mărimi ale fiinţelor” (P.S.B. 17, Sfântul Vasile cel Mare, Omilii la 
Psalmul 1, p. 185). Tot aceasta este şi părerea tuturor medicilor, 
care spun că inima se află în mijlocul pieptului, dar este aplecată 
către partea stângă. De aici se trage concluzia că inima, atât după 
rolul pe care-l are, cât şi după locul pe care-l ocupă - cel din mijloc 
-, este centrul întregului trup. De aceea nu numai că se zideşte mai 
întâi decât toate mădularele, ci şi moare la urma tuturor. Ea este 
scaunul, rădăcina, începutul şi izvorul tuturor puterilor naturale ale 
trupului - al celor fireşti, hrănitoare, crescătoare, vieţuitoare, 
simţitoare, mânioase, poftitoare şi al celorlalte - şi ale sufletului - 
raţionale, cuvântătoare şi voitoare. 


3. Fiinţa sufletului se află în inimă 


De aceea, fiinţa sufletului - ca una ce este chip al trupului -, 
chiar dacă se află în mijlocul inimii ca o cârmă, nu se cuprinde în ea 
ca într-un vas — căci este fără trup -, ci ca într-un instrument şi o 
căruţă. Ea este prezentă în duhul curăţat şi preacurat din mijloc 
[aflat în mijloc, adică în inimă]. Acest duh este mijlocitor între trup 
şi minte (el are următoarele caracteristici: este viu, are o 
răspândire în chipul razelor, mai este numit duh sufletesc şi are o 
umezeală asemenea venelor) - atât după Marele Macarie, 
dumnezeiescul Grigorie al Tesalonicului şi după alţi Părinţi, cât şi 
după teologii mai noi, între care [se distinge] Coresie. În creier se 
află ca într-o unealtă nu fiinţa şi puterea minţii - adică a sufletului -, 
ci numai lucrarea minţii, după cum am arătat la început. Lasă-i pe 
fizicienii şi metafizicienii mai noi să spună că fiinţa sufletului se află 
în creier şi în conariul[?] creierilor. Căci acest lucru este ca şi cum 
ar spune cineva că sufletul cel săditor [care sădeşte] nu-şi are 
originea în rădăcina copacului, ci în creangă şi în rod. Învățătura 


Scripturilor şi a Sfinţilor Părinţi este mai adevărată decât învăţătura 
oamenilor.? 

Un gânditor mai apropiat de vremurile noastre filosofează prea 
bine despre inimă, zicând aceste cuvinte vrednice de laudă care 
folosesc mai ales în cazul acesta - cuvântul se păstrează în 
manuscrise -: „Inima, ca una ce este întâia născută între organe şi 
rădăcina vieţii, este şi organ al poftei şi desluşitoare a patimilor şi a 
amăgirilor prin mişcările ei cele minunate. Această împărăteasă are 
din fire o bătaie ritmică ce se numeşte sistolă şi diastolă - prin 


2 Trebuie să avem în vedere şi această problemă: orice lucru care se 
mişcă veşnic se potriveşte, se aseamănă şi înrudeşte cu un alt lucru de-a 
pururea mişcător prin ceea ce are de-a pururea mişcător. Dar, fiindcă 
inima şi duhul cel curăţat - ce se află în inimă - sunt de-a pururea 
mişcătoare, rezultă că şi sufletul cel pururea mişcător îşi are sălaşul, după 
fiinţa şi puterea lui, în această inimă de-a pururea mişcătoare, mai degrabă 
decât în creier. lar faptul că inima se mişcă neîncetat este un lucru 
dovedit. După ce a fost zidită, ea nu se mai opreşte până ce nu va ieşi 
sufletul din trup. Prin această mişcare a ei, ea este izvorul de viaţă al 
întregului trup. Odată încetată [mişcarea ei], încetează şi viaţa trupului. 
Mai ales că sufletul, care-şi are sălaşul în inima care bate continuu, 
lucrează prin această mişcare a ei, împărtăşind viaţa prin tot trupul şi 
făcându-l pe acesta viu - după cum zice Marele Vasile: „Deoarece sufletul 
este amestecat cu trupul, îi dă acestuia din urmă viaţă în mod firesc, 
datorită acestei amestecări şi nu printr-o alegere de mai înainte”. În somn, 
celelalte mădulare şi părţi ale trupului - şi mai ales în timpul somnului 
celui prea adânc şi fără vise - îşi încetinesc, şi de multe ori unele chiar îşi 
opresc mişcarea. Inima însă nu se leneveşte, ci se mişcă continuu, 
priveghind parcă şi păzind toate celelalte mădulare ale trupului care 
atunci se liniştesc şi se odihnesc. Căci scris este despre aceasta şi în 
Cântarea Cântărilor: Fu dorm şi inima mea priveghează (Cânt 5, 3). 

Creierul însă nu lucrează continuu şi nici sufletul nu pune 
întotdeauna prin el înainte lucrări înţelegătoare [raţionale]. Şi aceasta 
deoarece: 1) în decursul celor nouă luni în care pruncul se află în pântece 
— însufleţit fiind şi desăvârşit -, creierul nu lucrează şi nici nu mijloceşte 
vreo lucrare a minţii prin care să se evidenţieze. 2) După ce se naşte 
pruncul, în cursul unui an întreg şi chiar mai mult, acelaşi creier nici nu se 
mişcă şi nici nu lucrează. Căci atunci [la acea vârstă] mintea nu poate 
pune înainte prin el nicio lucrare. Din aceasta rezultă că el este încă 
nedesăvârşit; şi 3) după ce omul se face bărbat desăvârşit şi câştigă o 
minte ce lucrează [practică], chiar şi atunci se poate întâmpla ca creierul 
să nu lucreze şi să nu se vădească prin el vreo lucrare a minţii. Aceasta se 
întâmplă atât în somnurile cele prea adânci şi fără de vise, cât şi atunci 
când cineva se întâmplă să cadă de pe un loc înalt şi să se zdrobească. În 
acel moment sufletul se adună tot în centrul şi în cămara sa - adică în 
inimă - pentru a se păzi pe sine acolo, unindu-se cu fiinţa, iar puterea ei 
lasă fără de lucrare şi fără de simţire nu numai creierul şi simţurile, ci şi 


aceasta din urmă ea se odihneşte în mişcarea sa. Prin această 
activitate continuă ea se aseamănă unui copil în aşternut ce se tot 
mişcă. 

Aşa cum se întâmplă atunci când bat împreună vântul cel rece 
de la miazănoapte şi austrul cald, că nu încap împreună, ci când vin, 
când fug, când se înalţă la cer, când se pogoară în adânc, tot aşa se 
întâmplă şi cu inima. Pronia cea [dumnezeiască] a înzestrat-o cu o 
mişcare continuă şi naturală - potrivită firii mixte a omului - prin 
care ea se întinde sau se strânge de nenumărate ori, pentru a 
produce inspiraţiile sau expiraţiile şi pentru ca puterea purtătoare 
de viaţă să se răspândească în tot trupul. Dar, dacă după aceste 
lucruri ea va fi tulburată de vânturile patimilor, atunci, printr-o 
străină bătaie transformând asemănarea mişcării naturale, preface 
simţurile. lar prefacerile inimii au acelaşi număr cu prefacerile 
patimilor. Căci este dovedit acest lucru: întâi este mişcat sufletul de 
rațiune şi apoi inima de suflet. Aceasta este o mişcare naturală, iar 
cealaltă provine din reflex. Ar fi fost o privelişte minunată dacă s-ar 
fi putut vedea prin sticlă mişcările inimii din piept, aşa cum se vede 
mecanismul ceasurilor. Dacă din întâmplare se va nimeri în faţa 
(ochilor) un ipostas prea plăcut (la înfăţişare), atunci inima, plină de 
dragoste, îi aleargă înainte şi se întinde ca să-l primească. Dar dacă 
se va nimeri un ipostas urât, atunci inima se strânge toată şi se 
retrage în fugă. În timpul unei bucurii desăvârşite inima se bucură 
şi saltă, dar la necaz se strânge şi arată ca şi cum ar cădea. La 
mânie inima fierbe, iar sângele se varsă în sus [se urcă la cap]. În 
caz de frică, ea îngheaţă sau bate puternic şi tremură. Cea mai mică 
parte dintr-o corabie este cârma, dar orice mişcare a ei, cât de 
mică, mişcă toată corabia pe alt drum, în dreapta sau în stânga. Tot 
aşa şi orice mişcare a inimii - care se află în centru -, cât de mică ar 
fi, creează, trupului omenesc mari tulburări.” 

„Râsul acela dulce şi îmbrăţişările strânse pe care le face 
cineva la întâlnirea unui prieten iubit, faptul de a-şi întoarce faţa, 
îngreţoşându-se, la vederea unui lucru neplăcut şi urât; faptul de a 
plesni cu mâinile şi a sări cu picioarele (în sus) când se veseleşte; 
faptul de a ofta când se întristează, de a se înroşi la faţă, de a-şi 


toate mădularele şi organele trupului, aşa încât cineva poate spune că acel 
om mai trăieşte numai cu inima în acele momente, cu celelalte mădulare 
ale trupului fiind mort. Chiar dacă unii aduc ca argument faptul că în 
creier se află mult din duhul cel firesc şi de aceea cred că acolo este tronul 
sufletului, ei trebuie să afle faptul că duhul acesta mult se află mai mult 
[cu precădere] în inimă şi că din ea, ca dintr-un izvor, acest duh se suie la 
creier, nu invers. De aceea şi Vlemide zice în cuvântul pentru suflet: 
„duhul cel de viaţă se suie, prin vene, din inimă spre cap. Acolo devine 
putere [de viaţă] pentru creier.” 


întoarce ochii şi a scrâşni din dinţi când se mânie; de a păli şi de a-i 
tremura mâinile când se înfricoşează - toate acestea sunt efectele 
exterioare ale lucrărilor interne ale inimii, lucrări mici la centru 
[adică în inimă], dar mari la exterior.” 


4. Inima este un centru suprafiresc 


Şi aceasta deoarece darul cel mai presus de fire al lui 
Dumnezeu pe care l-am primit prin Sfântul Botez se află în inimă ca 
într-un jilt sau scaun. Aceasta o mărturisesc chiar Scripturile, căci 
zice Domnul: Împărăția lui Dumnezeu înăuntrul vostru este (Lc 17, 
21), iar Sfântul Apostol Pavel [zice]: a trimis Dumnezeu pe Duhul 
Fiului Său în inimile voastre, care strigă: Avva, Părinte (Ga 4, 6). Şi 
iarăşi: dragostea lui Dumnezeu s-a vărsat întru inimile noastre (Rm 
5, 5). Iar în altă parte: Ca să dea vouă, după bogăţia slavei Sale, cu 
putere să vă întăriți prin Duhul Lui întru omul cel dinăuntru ca să 
locuiască Hristos prin credinţă întru inimile voastre (Ef 3, 16-17). 

Alături de Scripturi mărturisesc şi dumnezeieştii Părinţi; căci 
zice Marele Macarie: „...inima stăpâneşte şi domneşte peste tot 
trupul. Când harul ia în stăpânire inima, devine stăpân peste toate 
mădularele şi (peste toate cugetele). Pentru că acolo (în inimă) este 
mintea şi toate cugetele sufletului şi încrederea lui.” [P.S.B. 34, 
Omilia a XV-a, 20] 

Sfântul Isaac spune: „lată, cerul este năuntrul tău, de eşti 
curat; şi vei vedea îngerii în tine împreună cu lumina lor şi pe 
Stăpânul lor împreună cu ei şi înăuntrul lor” (Cuvântul 13, Isaac 
Sirul, FR 10, p. 221). Şi iarăşi: „Sârguieşte-te să intri în cămara cea 
mai dinăuntru a ta şi vei vedea cămara cerească. Căci una sunt 
aceasta şi aceea” (Idem, Cuvântul 30, p. 162). Dumnezeiescul 
Diadoh spune: „Eu... am înţeles din dumnezeieştile Scripturi şi din 
însăşi simţirea minţii că înainte de Sfântul Botez harul îndeamnă 
sufletul din afară spre cele bune, iar Satana foieşte în adâncurile 
lui... dar din ceasul în care renaştem, diavolul e scos afară, iar harul 
intră înăuntru” (FR 1, Fericitul Diadoh, ep. Foticeei, Cuvânt ascetic, 
cap. 76, p. 451). Marele Grigorie al Tesalonicului, tâlcuind cuvântul 
Marelui Macarie: „Să cercetăm, deci, dacă darul a scris înăuntru 
legile Duhului”, zice: „Unde? În organul cel stăpânitor, în scaunul 


darului, acolo unde se află mintea şi toate gândurile sufletului — 
adică în inimă.”3 

Acestea spuse mai sus sunt mărturisite şi de toţi ceilalţi 
dumnezeieşti Părinţi şi mai ales de cei numiţi neptici [trezvitori]. 


5. Inima este centru afară de fire 


Aceasta deoarece toate patimile cele peste fire, hulele, 
gândurile de mândrie cele urâte şi viclene, toate poftele cele rele, 
plecările [spre păcat], poftirile, împătimirile, învoirile - pe care le- 
am numit lucrări ale lumii - se nasc din inimă, căci în ea se află. 
Căci după cum cenuşa acoperă scânteia focului, tot aşa şi acestea 
[patimile] au acoperit, acoperă şi îngroapă darul cel dumnezeiesc ce 
l-am luat de la Sfântul Botez - după cum zice preaîndumnezeitul 
Calist. Acolo [în inimă] sunt rădăcinile şi începătoriile tuturor 
păcatelor peste fire pe care le-am făcut după Botez - prin gânduri şi 
lucruri rele [pe care] le facem şi le vom face. Tot acolo se află şi 
Satana, chiar dacă nu în adâncul ei, (căci acolo este darul, după 
cum a zis mai sus Sfântul Diadoh), ci deasupra, în faţa şi - în scurt - 
împrejurul inimii, după cum acelaşi Diadoh zice, afumând mintea de 
acolo cu umezeala, cu pofta şi cu dezmierdările trupului. Dar prin 
cuvântul care se numeşte aşezat înăuntru şi care, în mod natural, se 
vorbeşte în inimă, putem izbi toate gândurile cele pătimaşe şi 
necuvioase. Şi acest lucru este mărturisit de Scripturi. Căci însuşi 
Ziditorul inimilor ne-a învăţat pe noi zicând: ...din inimă ies gânduri 
rele, ucideri, preacurvii, curvii, furtişaguri, mărturii mincinoase, 
hule. Acestea sunt care spurcă (adică îl fac necurat) pe om (Mt 15, 
19-20). Şi iarăşi? „Iar când duhul cel necurat va ieşi din om, umblă 
prin locuri fără de apă (adică uscate de dumnezeiasca curgere - 
după Grigorie Cuvântătorul de Dumnezeu), căutând odihnă şi nu 
află. Atunci zice: mă voi întoarce în casa mea, de unde am ieşit; şi 
venind o află deşertată, măturată şi împodobită. Atunci se duce şi ia 
cu sine alte şapte duhuri mai rele decât sine (adică cu mai multă 
putere, după acelaşi Cuvântător de Dumnezeu) şi intrând locuiesc 
acolo şi se fac cele de pe urmă ale omului aceluia mai rele decât 
cele dintâi” (Mt 12, 43-45). Auzi: zice intrând. Unde? În inimă şi în 
omul cel lăuntric. Împreună cu Scripturile mărturiseşte şi tradiţia 
patristică. Grigorie Cuvântătorul de Dumnezeu, în cuvântul cel de la 


3 Fericitul Augustin zice şi el acestea către Dumnezeu: „Târziu Te-am 
iubit, Frumuseţe atât de veche şi atât de nouă, târziu Te-am iubit. Şi iată 
Tu erai înăuntrul meu şi eu eram în afară şi acolo Te căutam şi dădeam 
năvală eu, cel urât, în aceste lucruri frumoase pe care Tu le-ai făcut.” 
[Confessiones - Mărturisiri — în P.S.B. 64, X, 27, 38]. 


Botez precum şi în poemele sale istorice ce se scriu deasupra la 
boală [pe care le-a scris în timpul bolii] zice: „Ai venit din nou la 
mine, împletitorule de vicleşuguri, după cum ai vrut. Plâns al inimii 
mele (eşti), ce paşti înăuntru.” lar Marele Vasile zice: „Aşadar, 
înainte de toate vrednică de fericire este curăţenia gândirii noastre, 
pentru că sfatul pe care îl facem în inima noastră este rădăcină a 
faptelor pe care le săvârşim cu trupul. Desfrânarea, care se aprinde 
mai întâi în sufletul celui iubitor de plăcere, lucrează stricăciunea 
prin trup. De aceea şi Domnul spune că cele care mişcă pe om spre 
faptă pornesc dinăuntrul omului” (P.S.B., 17, Omilii la Psalmul 1, p. 
188). Încă şi dumnezeiescul Gură de Aur şi toţi ceilalţi Părinţi - îi 
numesc în acest chip obştesc pentru a nu-i aduce de faţă unul câte 
unul -4 care tâlcuiesc acest citat evanghelic, mărturisesc într-un 
glas acest lucru. 


6. Cum se întoarce mintea în inimă 


Acum îţi voi spune, Stăpâne al meu, cum se cuvine să-ţi păzeşti 
mintea - adică [îţi voi spune] lucrarea minţii - şi inima ta. Ii este 
cunoscut faptul că întreaga lucrare a fiinţei tale este în mod firesc 
atrasă către ea însăşi, către puterea ei lucrătoare, către care se 
întoarce, cu care se uneşte şi în care se odihneşte. De aceea şi 
Preasfinţia ta, deoarece ţi-ai eliberat lucrarea minţii - care lucrează 
prin creier, după cum mai înainte am arătat - de toate lucrurile cele 
dinafară, lumeşti, prin păzirea organelor simţurilor şi a imaginaţiei 
tale - despre care am discutat puţin mai înainte -, normal este ca 
acum să o întorci spre fiinţa şi puterea ei [spre ea însăşi]. Şi iar zic: 
se cade a-ţi întoarce mintea ta în inima ta, care este unealtă a fiinţei 
şi a puterii minţii - după cum iarăşi mai sus s-a zis - şi a privi [cu 
ochii] cei gândiţi omul cel lăuntric. Această întoarcere a minţii se 
obişnuieşte să se facă la noii începători - după cum învaţă 
dumnezeieştii Părinţi trezvitori - prin plecarea capului spre partea 
stângă şi prin rezemarea bărbii asupra pieptului. 


1 Acest lucru îl adevereşte mai ales Marele Macarie, zicând în capitolul 
I care se referă la paza inimii: „Apropie-te, deci, omule, cu tăria judecăților 
tale, de mintea ta cea prinsă şi robită de păcat şi cercetează latura cea mai 
de jos a minţii şi latura cea mai adâncă a judecăților tale, (intră) în aşa- 
zisele comori ale sufletului tău. Ca şarpele care se târăşte şi se cuibăreşte 
(acolo) la cel ce te-a ucis, lovind mortal mădularele sufletului tău. Abis 
necuprins este inima ta. Numai dacă (pe acel şarpe) îl ucizi, numai atunci 
poţi să te lauzi înaintea lui Dumnezeu cu curăţia ta, iar dacă nu, atunci să 
te smereşti şi ca un sărman şi păcătos să te rogi lui Dumnezeu pentru cele 
ascunse ale tale” (P.S.B. 34, Sfântul Macarie Egipteanul, Alte şapte omilii, 
Omilia I, Cuvânt despre paza inimii, 1, p. 283). 


A 


7. Această întoarcere a minţii în inimă este nerătăcitoare 


Această întoarcere este numită de către Areopagitul Dionisie - 
acolo unde vorbeşte despre cele trei mişcări ale sufletului - 
circulară şi nerătăcitoare mişcare a minții. Căci după cum globul 
ocular se întoarce şi se uneşte cu sine însuşi [adică alcătuieşte o 
sferă], în acelaşi fel se întoarce şi mintea la ea însăşi, făcându-se 


> Însemnăm aici ca pe un lucru vrednic de pomenit aceasta: numai 
această mişcare circulară a minţii este nerătăcitoare întrucât în ea nu 
poate să intre şi să încapă amăgirea diavolului. În celelalte două mişcări 
ale ei - adică cea în linie dreaptă şi cea în spirală - intră şi încape rătăcirea 
şi amăgirea vrăjmaşului. Aceasta o mărturiseşte şi acel cu mintea înaltă şi 
legiuitorul acestor dogme, dumnezeiescul Grigorie Palama, într-unul din 
tratatele lui către Varlaam. Aşadar, mişcarea cea dreaptă a minţii - după 
Dionisie Areopagitul - este când, mişcându-se spre cele din jurul său şi de 
la cele din afară, se înalţă ca de la nişte simboluri variate şi înmulţite spre 
intuiţiile simple şi unite. Şi iarăşi, mintea se mişcă în spirală „întrucât 
uneşte cunoştinţele dumnezeieşti în mod propriu cu sine, nu în chip 
înţelegător şi unitar, ci raţional şi desfăşurat, ca prin nişte lucrări 
amestecate şi unitare” (Sfântul Dionisie Areopagitul, Despre Numirile 
dumnezeieşti, cap. 9, p. 149). De aceea, câţi vor să nu se rătăcească, să 
practice mai mult mişcarea cea circulară a minţii care se face atât prin 
întoarcerea minţii în inimă, cât şi prin rugăciunea cea gândită făcută în 
inimă. Căci această mişcare, pe cât este de obositoare şi de dureroasă, pe 
atât este de roditoare, deoarece este ferită de rătăcire, pentru că este 
lucrarea de căpetenie şi cea mai înaltă a minţii, pentru că o uneşte cu 
Dumnezeu Cel peste toate şi, ca să spun pe scurt, pentru că această 
mişcare circulară mai mult curăţă, luminează şi desăvârşeşte mintea decât 
o curăţă, luminează şi o desăvârşesc toate algebrele, fizicile, metafizicile şi 
toate celelalte ştiinţe ale filosofiei celei din afară. Această mişcare îl 
desăvârşeşte pe om făcându-l duhovnicesc şi văzător-de-Dumnezeu. 
Celelalte îl fac numai sufletesc: iar omul cel sufletesc nu primeşte cele ce 
sunt ale Duhului lui Dumnezeu; că nebunie sunt lui - după cum zice Pavel 
(1 Co 2, 14). Se cuvine să facem această însemnare: nu se va învrednici 
omul de această curăţenie, luminare şi desăvârşire dacă se va îndeletnici 
doar puţină vreme cu această mişcare circulară a minţii. Nu, ci doar dacă 
va răbda multă vreme în această lucrare gândită care le naşte pe cele 
negrăite - după cum zice Grigorie al Tesalonicului în capitolul al II-lea 
pentru rugăciune -, smerindu-se, liniştindu-se şi tăind toate pricinile care îl 
împiedică şi îi pricinuiesc lui tulburare. Dar chiar şi aşa lucrând, trebuie să 
le lase pe toate la [voia lui] Dumnezeu. Şi dacă Dumnezeu va şti că-i este 
de folos să-l învrednicească pe el de nişte daruri ca acestea, bine, iar de 
nu, el trebuie să rămână în lucrarea lui care este întoarcerea minţii în 
inimă, paza [gândurilor] şi rugăciunea. Iar în ceea ce priveşte darurile cele 


una cu ea Însăși. De aceea acest dumnezeiesc Dionisie, preaales 
între cuvântătorii de Dumnezeu, zice: „lar mişcarea sufletului este 
circulară, ca intrare în sine însuşi de la cele din afară şi ca adunare 
unitară în ele însele a puterilor lui înţelegătoare, ca adunare ce-i 
dăruieşte sufletului, ca într-un cerc, nerătăcirea” (Sfântul Dionisie 
Areopagitul, Despre numirile dumnezeieşti, cap. IV, p. 149). Iar 
Marele Vasile zice: „Mintea, nerăspândindu-se spre cele dinafară şi 
nerevărsându-se spre lume prin organele simţurilor, se întoarce 
spre ea însăşi şi apoi - tot prin ea însăşi - se suie către înţelegerea 
lui Dumnezeu” [referinţă neidentificată]. 


8. Atunci când mintea se află în inimă, trebuie să se roage 


Aflându-se în inimă, mintea ta să nu stea să privească, 
nemaifăcând altceva, ci, aflând partea cea lucrătoare - prin 
cuvântul cel lăuntric al inimii, cu care gândim, alcătuim osteneli şi 
judecăm în mintea noastră sau desluşim şi citim în taină cărţi 
întregi, fără a mai grăi cu gura -, să n-o lase să rostească altceva 
decât această scurtă rugăciune care se numeşte de un singur gând: 
„Doamne, Iisuse Hristoase, Fiule al lui Dumnezeu, miluieşte-mă”. 

Dar nu ajunge numai aceasta, ci trebuie să mişti şi puterea cea 
voitoare [volitivă] a sufletului tău, adică să zici această rugăciune cu 
toată voinţa, puterea şi dragostea ta. Şi - ca să-ţi spun mai limpede 
- cuvântul tău cel lăuntric să ia aminte, atât cu privirea lui cea 
gândită, cât şi cu auzul său cel gândit, numai la cuvintele rugăciunii 
şi mai vârtos la cele ce se înţeleg prin cuvinte, fără să-şi imagineze 
ceva rău, fără să ia vreun chip, fără a-şi închipui sau a gândi ceva 
din cele simţite sau gândite, dinăuntru sau din afară, chiar dacă ar 
fi şi bun. Dumnezeu este mai presus de toate cele simţite şi gândite 
şi de aceea mintea care caută să se unească cu El în rugăciune 
trebuie să iasă afară de toate cele ce există - simţite şi gândite - şi 
încă şi mai presus de ele pentru a dobândi unirea cea 
dumnezeiască. De aceea a zis şi dumnezeiescul Nil: „Să nu-ți 
închipui dumnezeirea înăuntrul tău când te rogi şi nici spre oricare 
alt chip să nu-ţi laşi mintea ta. Cu nematerialnicie aşază-te alături 


dumnezeieşti să nu aibă grijă, ca nu cumva fiind amăgit de darul darurilor 
să primească rătăcire în loc de adevăr. Şi, pe lângă toate acestea, se cade 
să păzească şi măsura cea prea bună [calea de mijloc] fără a se [arunca] 
spre covârşiri sau lipsiri [mai presus de el]. 

5 Şi chipul exterior al trupului celor care se roagă cu această rugăciune 
mai cu iubire de osteneală, ia oarecum forma unui cerc, asemănându-se 
întrucâtva cu el. Aceasta o dovedeşte prorocul Ilie, care îşi arată 
rugăciunea cea circulară a minţii ghemuindu-se şi făcându-şi trupul său ca 
un belciug când se ruga. 


de Cel nematerialnic.” Iar toată voinţa ta într-atât să se alipească 
prin dragoste la cuvintele rugăciunii, încât cele trei părţi ale 
sufletului tău - mintea, cuvântul tău lăuntric şi voinţa - să fie una şi 
cea una trei. Căci aşa se uneşte omul - care este icoană a Sfintei 
Treimi - cu Chipul Cel dintâi, după cum a zis acel mare lucrător şi 
învăţător al rugăciunii şi trezviei cele gândite, dumnezeiescul 
Grigorie Palama al Tesalonicului: „Când unitatea minţii se va face 
treime, însă rămânând totodată unitate, atunci se uneşte cu 
Treimea cea întreit veşnică a dumnezeirii şi se aşază mai presus de 
trup, de lume şi de stăpânul acestei lumi”. (Cuvântul pentru 
rugăciune, cap. 2 - referinţă neidentificată în FR 7). 


9. De ce trebuie să-şi ţină respiraţia cineva când se roagă 


Şi deoarece mintea ta, adică lucrarea minţii tale, s-a obişnuit 
din tinereţe a se vărsa, şi a se risipi în lucrurile cele exterioare - 
simţite - ale lumii, pentru aceasta, atunci când rosteşti această 
sfinţită rugăciune, să nu respiri des, după cum este firesc, ci ţine-ţi 
puţin răsuflarea până ce glasul cel lăuntric rosteşte o dată 
rugăciunea şi abia atunci expiră - după cum învaţă aceasta 
dumnezeieştii Părinţi. [De ce?] 

1. Pentru că prin această puţină ţinere a respirației inima se 
necăjeşte, se strâmtorează şi prin urmare suferă durere, fiindcă nu- 
şi primeşte obişnuita cantitate de aer. lar mintea se adună mai uşor 
prin acest meşteşug, întorcându-se în inimă mai întâi din cauza 
durerii şi a chinului pe care îl are inimă şi apoi din cauza dulceţii ce 
se naşte din această pomenire vie şi fierbinte a lui Dumnezeu. Căci 
această pomenire a lui Dumnezeu pricinuieşte dulceaţă şi veselie 
celor care Il pomenesc, după cel ce a zis: Adusu-mi-am aminte de 
Dumnezeu şi m-am veselit (Ps 76, 3)'. Deoarece fiecare mădular 
poate simţi durere sau plăcere, firesc lucru este ca mintea să se 
întoarcă şi să se adune acolo [când mădularul pătimeşte ori una ori 
alta], după filosoful Aristotel. 7 


* Versetul este prezent sub această formă în ediţiile 1688 şi 1914. În 
originalul cărţii este dat însă: Am pomenit pe Dumnezeu şi m-am veselit. 
Nici în ediţia 1982 nu este dat în această formă, ci sub una cu totul diferită 
de cele pomenite până acum (adusu-mi-am aminte de Dumnezeu şi m-am 
cutremurat). 

7 De aceea Grigorie Cuvântătorul de Dumnezeu, tâlcuind versetul de mai 
sus, adică adusu-mi-am aminte de Dumnezeu şi m-am veselit (Ps 76, 3), 
zice: „Ce este mai desăvârşit decât pomenirea? Pomeneşte, dar, şi tu şi te 
veseleşte. O, doctorie uşor de dobândit! O, grabnică vindecare! O, 
mărimea darului! Pomenirea lui Dumnezeu nu alină numai împuţinarea 
sufletului şi întristarea, ci lucrează şi veselia.” Trebuie să însemnăm aici [şi 


2. Deoarece prin această puţină tinere a respirației se subţiază 
inima cea aspră şi groasă, precum şi umorile cele din ea, ca unele 
care se necăjesc şi se înfierbântă cu măsură, şi - drept urmare - se 
face moale, simţitoare, smerită şi mai plecată spre umilinţă şi spre a 
vărsa uşor lacrimi. Se subţiază încă şi creierul şi, drept urmare, se 
subţiază împreună [cu el] şi lucrarea minţii şi se face unitară şi 
luminoasă şi mai lesne de unit cu strălucirea lui Dumnezeu cea mai 
presus de fire. 

3. Prin această tinere cu măsură a respirației se necăjeşte 
inima, pătimind în acelaşi timp şi durere. Prin această chinuire 
varsă din ea undiţa cea otrăvitoare a dezmierdării şi a păcatului pe 
care a înghiţit-o mai înainte. Şi astfel se vindecă cele potrivnice tot 
prin cele potrivnice - după [cum zic şi] doctorii. De aceea a zis şi 
Sfântul Marcu: „Mintea care se roagă neîmprăştiat strâmtorează şi 
frânge inima; iar inima înfrântă şi smerită Dumnezeu nu o va urgisi 
(Ps 50, 18) (Sfântul Marcu Ascetul, Despre cei ce-şi închipuie că se 
îndreptează din fapte, în 226 de capete, cap. 34, FR 1, 1993). 

4. Prin această tinere cu măsură a respirației se unesc toate 
celelalte puteri ale sufletului şi se întorc spre minte, iar prin ea spre 
Dumnezeu - şi minunat este a spune acest lucru. Şi astfel, prin 


lucrul acesta]: Dumnezeu, fiind pomenit în sfinţita rugăciune a inimii, 
veseleşte îndoit: şi metafizic, şi fizic. Metafizic - adică este înţeles numai 
de către mintea celor ce se roagă cu înţelegere şi cu dumnezeiască 
cuviinţă ca unui Dumnezeu. lar fizic - prin fierbinţeala cea măsurată 
pricinuită în inimă de pomenirea Lui, care, fiind netedă, lină şi cu bună 
rânduială, alină, bucură şi adună mintea în inimă. Şi nu [face] numai 
aceasta, ci şi izgoneşte ca pe nişte muşte năvălirile gândurilor celor rele - 
după marele Grigorie al Tesalonicului (Am numit aceasta fierbinţeală: 
netedă, lină şi cu bună rânduială deoarece mai este şi o altă fierbinţeală 
netedă, dătătoare de tulburare şi fără de rânduială, care se naşte din 
pomenirea gândurilor rele şi a patimilor, care nici nu alină, nici nu bucură 
şi nici nu adună [mintea], ci dimpotrivă: tulbură, întristează şi risipeşte 
mintea). 

Mai adăugăm încă şi acest lucru: fierbinţeala care se naşte în mod 
normal din sfinţita rugăciune va creşte câteodată mai presus de fire - cu 
darul Sfântului Duh - şi aceasta se întâmplă fără vreo măsură şi mai 
presus de legile firii, după acelaşi Grigorie al Tesalonicului. Căci zice tot el 
în epistola către Mina: „Care foc îi bate pe draci, izgonindu-i? - după cum 
zice dumnezeiescul părinte loan. Oare nu cel al Domnului nostru lisus 
Hristos care se aprinde înăuntru prin pomenirea (numelui) Lui? Şi oare 
care este mireasma acelui (lucru) prea înalt, dacă nu chiar fierbinţeala 
duhului, care va ieşi vreodată negrăit şi pe nări?” Vezi despre această 
fierbinţeală ce se naşte din dumnezeiasca rugăciune şi în cartea sfinţitei 
Filocalii, unde este expusă mai pe larg [învăţătura despre ea] în capitolele 
54-56 (la Sfinţii Calist şi Ignatie Xanthopol) [vezi FR 8, 1979, pp. 123-129]. 


acest procedeu, omul aduce la Dumnezeu toată zidirea cea simțită 
şi gândită, căreia el îi este legătura şi cuprinderea - după [cum zice] 
Grigorie al Tesalonicului în Viaţa lui Petru. 

Mai sus am spus şi acest lucru: mai ales noii începători sunt 
cei care au trebuinţă de puţina ţinere a respirației atunci când se 
roagă. Mai sunt şi cei ce au sporit [în rugăciune] fără de această 
tinere a respirației, ci intră în inimă şi acolo rămân numai prin 
cuvântul cel lăuntric. Dar şi aceştia, atunci când vor a-şi întoarce 
mintea în inimă printr-o osteneală - pe care o fac însă din dragoste, 
mai ales atunci când sunt războiţi de gânduri şi de patimi, pentru ca 
astfel să şi-o adune într-un singur gând, o fac prin ţinerea cea cu 
măsură a răsuflării.? Aceasta este, pe scurt, Stăpâne al meu 
Preasfinţite, mult vestita şi de dumnezeieştii Părinţi numita 
rugăciune a minţii şi a inimii. Dacă vrei să citeşti mai pe larg despre 
ea, studiază în sfinţita Filocalie cuvintele Cuviosului Nichifor şi ale 
lui Grigorie al Tesalonicului pentru cei ce cu sfinţenie se liniştesc 


8 Vezi despre aceasta şi în 3 Rg 18, 41 cum şi însuşi Ilie cel prea 
desăvârşit în rugăciunea minţii şi în vederea lui Dumnezeu, atunci când a 
dezlegat seceta cea de mulţi ani s-a suit pe [muntele] Carmel şi s-a plecat 
la pământ, punându-şi faţa între genunchii săi. De ce? Pentru ca în acest 
fel, printr-o iubire de nevoinţă, să-şi adune mintea în sine şi prin sine să o 
adune în Dumnezeu. Aceasta o tâlcuieşte bine Marele Grigorie al 
Tesalonicului în cuvântul pentru cei care cu sfinţenie se liniştesc.* (* Acest 
cuvânt se află în FR 7 cu titlul: Cuvânt pentru cei ce se liniştesc cu evlavie, 
în care tratează „Despre rugăciune” şi „Despre sfânta lumină”.) 

Acestea fiind dovedite, mă minunez şi - într-adevăr - nu mă dumiresc 
[de următorul lucru]: cum oare [se află] oarecare dascăli şi înţelepţi care 
nu se mulţumesc cu felul acesta de rugăciune a minţii predanisit de 
dumnezeieştii Părinţi şi care nu-şi ţin răsuflarea cu măsură [din cauza] 
practicării rugăciunii? [De exemplu] nu-i socotesc binecuvântaţi [de 
Dumnezeu] - dacă nu pe ei - nici măcar pe iconari, pe caligrafi sau pe 
ceilalţi care lucrează meşteşuguri migăloase. Că noi îi vedem pe aceştia 
cum, fără să-i fi învăţat, îşi ţin răsuflarea cu măsură şi nu respiră uşor. 
[Aceasta o fac] atât cei ce au vreo neclaritate şi chibzuiesc şi cugetă intens 
la vreo problemă delicată, cât şi cei ce voiesc să scrie vreo linie subţire sau 
să istorisească [picteze] vreo cinstită icoană sau vreun alt meşteşug 
minuţios să facă. Dar de ce [fac aşa]? Pentru ca prin această puţină tinere 
a respirației să nu se mişte nici ei şi să nu se clintească nici mintea [să nu- 
şi distragă atenţia], ochii şi mâna lor. Şi astfel, prin această nemişcare, să 
aşeze bine sau să lucreze cu sârguinţă şi perfect darul meşteşugului pe 
care-l au în mâinile lor. Şi acest lucru îl mărturiseşte cel mai înainte 
pomenit Grigorie al Tesalonicului, zicând în acelaşi cuvânt: „Acest lucru l- 
ar fi putut observa cineva dacă ar fi urmat el însuşi rugăciunea minţii. Căci 
acest duh intră şi iese încetişor şi atunci când cineva chibzuieşte adânc (la 
ceva).”. 


[Vezi Dumitru Stăniloae, Viaţa şi învățătura Sfântului Grigorie 
Palama - ed. Scripta, 1993], precum şi cele o sută de capete ale lui 
Calist şi Ignatie Xanthopol [vezi FR 8]. Aşadar, te rog fierbinte: pe 
lângă cele şapte laude şi rugăciuni pe care le faci în fiecare zi - 
după canoanele cele vechi ale Bisericii - să te îndeletniceşti şi cu 
această rugăciune a inimii şi a minţii, având-o ca pe lucrare 
neîncetată şi veşnică. Să grăieşti în inima ta preadulcele, de lume 
doritul şi cu totul râvnitul Nume al lui lisus. Pe lisus să-L. gândeşti 
în mintea ta, pe Iisus să-L doreşti şi să-L. iubeşti cu voinţa ta, către 
lisus să-ţi întorci toate puterile sufletului tău şi mila Lui să o 
cerşeşti cu zdrobire şi cu smerenie. Şi deşi nu poţi să te 
îndeletniceşti întotdeauna cu aceasta din cauza grijilor şi 
tulburărilor din lume, să ai măcar unul sau două ceasuri rânduite 
mai ales seara şi, retrăgându-te într-un loc liniştit şi întunecos, 
îndeletniceşte-te cu această sfinţită şi duhovnicească lucrare. Căci 
te încredinţez deplin: mult folos vei dobândi din ea, iar roadele le 
vei secera coapte. Care însă sunt aceste roade? Ascultă, te rog, pe 
scurt: 


10. Câte şi care sunt roadele care se nasc din rugăciunea 
minţii 

Primul rod ce se naşte din această lucrare este acesta: atunci 
când mintea se va obişnui, prin [practică] îndelungată, să rămână în 
inimă, se lipseşte de lucrurile cele frumoase ale lumii - după Sfântul 
Diadoh - şi urăşte, şi fuge de dulceţile cele simţite ale organelor 
simţurilor. Căci zice: „Cel ce petrece pururea în inima sa e departe 
de toate lucrurile frumoase ale vieţii. Căci umblând în duh, nu poate 
cunoaşte poftele trupului” (FR 1, Sfântul Diadoh al Foticeei, Cuvânt 
ascetic, cap. 57, p. 438). Tot astfel se leapădă şi de rătăcirea 
imaginaţiei Şi, drept urmare, este departe şi de năpădirile 
gândurilor care devin prin imaginaţie rele şi urâte. Şi aceasta 
deoarece îşi pogoară liniştită lucrarea sa golită şi subţire jos, la 
cuvântul cel lăuntric din inimă, şi din cauza locului strâmt al inimii 
se dezbracă de întreg idolul şi tot chipul cel gros al imaginaţiei, 
asemenea şarpelui care se dezbracă de pielea lui când trece printr- 
un loc strâmt. Şi pe lângă aceasta, atunci când mintea se va obişnui 
să rămână în inimă, [călugărul] nu numai că va iubi a-şi încuia uşa 
chiliei sale şi a se linişti şi a-şi încuia şi uşa gurii sale şi a tăcea, ci 
prin sârguinţa sa îşi va încuia şi uşa cea lăuntrică a cuvântului celui 
lăuntric, nelăsând duhurile cele viclene şi pe draci să-şi grăiască 
prin el răutăţile şi gândurile cele viclene pe care le voiesc şi prin 
care omul devine necurat înaintea lui Dumnezeu, Care cearcă 
inimile şi rărunchii. De aceea şi Sfântul loan Scărarul zice: „închide 


trupului uşa chiliei şi cuvântului uşa limbii şi duhului (rău) uşa 
dinăuntru” (FR 9, Sfântul loan Scărarul, Cuvântul XXVII, cap. 17, p. 
382). 

Al doilea rod este acesta: mintea, aflându-se în inimă şi văzând 
acolo în chip gândit cu ochiul ei cel privitor chipul urât şi grozav cu 
care este închipuită, precum şi obrăzarul cel greţos cu care s-a 
îmbrăcat şi care este alcătuit din necuvioasele privelişti pe care le-a 
văzut şi din urâtele glasuri pe care le-a auzit - adică, spus în mod 
simplu, din purtarea cea josnică a simţurilor şi a lumii, după cum 
spune Sfântul Grigorie al Tesalonicului în Epistola către monabhia 
Xenia -, câştigă smerenie, plâns şi lacrimi. Şi cum să nu se 
smerească ticăloasa când vede locul inimii sale întunecos şi 
înceţoşat [din cauza unui] întuneric gros care s-a născut din 
păcatele făcute de ea cu cuvântul, cu lucrul şi cu gândurile? 

Căci zice şi Cuviosul Marcu: „lar cel învăluit de gânduri, cum 
va vedea păcatul, care este acoperit de ele? Căci păcatul e un 
întuneric şi o ceaţă a sufletului, ce se lasă din gânduri, din cuvinte 
şi din fapte rele” (FR 1, Marcu Ascetul, Despre cei ce-şi închipuie că 
se îndreptează din fapte, în 226 de capete, cap. 224, pp. 342-343). 

Cum să nu plângă şi să nu se întristeze ticăloasa văzându-şi 
partea ei cea cuvântătoare [rațională] plină de atâtea gânduri 
trufaşe, necuvântătoare, hulitoare şi drăceşti? Cum să nu plângă 
nenorocita văzându-şi partea ei cea poftitoare robită de atâtea 
gânduri urâte şi pofte necuviincioase şi partea cea mânioasă de 
gândurile viclene şi de pornirile fără de rânduială asupra 
aproapelui? Şi, într-un cuvânt, cum să nu se umilească şi să nu 
verse lacrimi însângerate sau cum să nu strige cu jale către lisus ca 
să o miluiască şi să o vindece când îşi vede inima legată de atâta 
mulţime de patimi, orbită de o nesimţire de piatră şi plină de atâtea 
răni şi când îl vede pe omul cel lăuntric în totalitatea lui nu ca pe o 
Biserică a lui Dumnezeu şi a darului, ci ca pe o peşteră de tâlhari şi 
ca pe o magherniţă a păcatului şi a dracilor? 

Şi datorită acestei smerenii, acestui plâns şi acestor lacrimi, Se 
milostiveşte Dumnezeu către ea, uşurând-o de patimi şi izbăvind-o 
de năvălirile gândurilor şi ale dracilor. 

Al treilea rod este acesta: această întoarcere a minţii în inimă, 
sălăşluirea ei în ea, privirea cea gândită, străjuirea şi paza, 
rugăciunea pentru această păzire se face ca o oglindă curată - după 
Sfântul Calist - în care mintea vede: înclinările către cele rele ale 
inimii sale, mişcările cele viclene ale gândurilor sale, precum şi 
bântuielile, furturile şi pândirile duhurilor cele necurate. Şi, spus 
mai pe înţeles, acolo [mintea] îşi vede curat toate greşelile ei, chiar 
şi pe cele mai mici. Şi chemându-L. astfel pe Iisus în ajutor, îşi cere 


iertare [de la El], se pocăieşte, se întristează, cade, adaugă plâns 
peste plâns şi smerenie peste smerenie şi face tot ceea ce poate 
pentru a se îndrepta şi a nu mai păcătui. De aceea, vorbind despre o 
astfel de rugăciune, Sfântul Ioan Scărarul zice: „Starea ta lăuntrică 
ţi-o arată rugăciunea. Căci teologii [cuvântătorii de Dumnezeu] au 
socotit-o pe aceasta oglinda călugărului” (FR 9, Sfântul loan 
Scărarul, Cuvântul 28, cap. 38, p. 412). 

Al patrulea rod este curăţarea firii, iar lucrarea cea pentru 
curăţarea firii [este] dată mai presus de fire de dumnezeiescul dar 
al Sfântului Duh. Căci, după cum dumnezeieştii Părinţi au socotit 
postirea, privegherea, culcarea pe jos, plecarea genunchilor, 
închinăciunile, înfrânarea şi celelalte schingiuiri şi rele pătimiri ale 
trupului drept unelte fireşti, chipuri şi meşteşugiri de curăţare a firii 
omeneşti de patimile care afară de fire au încăput într-însa, în 
acelaşi chip aceiaşi Părinţi au izvodit această firească meşteşugire a 
întoarcerii minţii la inimă pentru a curăța mai lesne şi mai repede 
mintea şi inima - acestea fiind nu numai cele mai domnitoare părţi 
ale omului, cele mai subţiri şi mai lesne de abătut la rău, ci şi cele 
care mişcă împreună spre păcat pe toate celelalte părţi şi mădulare 
ale trupului, [chiar şi pe] cele mai groase şi mai cu anevoie de 
abătut (fiindcă după medici şi psihologi, în tot trupul, fizic sau 
psihic, întâi se mişcă părţile cele mai subţiri şi apoi, prin cele mai 
subţiri, şi cele mai groase) şi aşa, prin ele, se curăţă firea 
omenească de patimi şi, pentru ca [prin] curăţenia aceasta, să o 
facă îndemânatică a primi şi darul, şi lucrarea lui Dumnezeu cea 
mai presus de fire. Într-un cuvânt, acest meşteşug curăţă firea căci 
îl are ca pe o lucrare şi materie, şi ipostas, împrejurul căreia se 
îndeletniceşte [firea] a lucra porunca cea dintâi şi sobornicească şi 
care le cuprinde pe toate celelalte; adică a iubi omul pe Dumnezeu 
din tot sufletul său, din toată inima sa, din toată vârtutea sa şi din 
tot cugetul său. Mai ales pentru această poruncă (dar şi pentru 
celelalte) i se dă darul cel mai presus de fire al lui Dumnezeu.? 


” Dumnezeiescul Filotei Sinaitul, în înainte-cuvântarea pe care o face la 
cele patruzeci de capete ale sale care sunt tipărite în Filocalie, arată pe 
larg că „cu păzirea inimii împreună se păzesc şi dumnezeieştile porunci ale 
lui Hristos”. Şi acest lucru aşa este, cu adevărat, căci întru păzirea acestei 
soborniceşti porunci a dragostei de Dumnezeu, care este ca o materie şi ca 
un ipostas al lucrării pazei minţii şi inimii şi al rugăciunii celei de gând şi 
din inimă, se păzesc - cu puterea ei - şi toate celelalte porunci care sunt 
cuprinse în ea. Pentru aceea a zis Domnul: „Cel ce mă iubeşte pe Mine 
poruncile Mele va păzi”. Că de vreme ce porunca dragostei spre 
Dumnezeu este cea dintâi, prea sobornicească şi prea cuprinzătoare, 
arătat este că cine o păzeşte bine pe aceasta păzeşte împreună şi pe toate 
cele ce se cuprind într-însa şi se aduc la dânsa. Că în dragostea cea către 


Încă al cincilea rod al ei este când mintea se va obişnui a intra 
în inimă ca să vorbească împreună cu cuvântul [Cuvântul] cel 
aşezat înăuntru şi să afle voia lui (Lui) şi să se privească atât pe ea 
însăşi, cât şi pe toate puterile sale. Şi astfel, fără de bucurie şi 
veselie, ci, după cum atunci când lipseşte cineva şi apoi intră în 
casa lui bucurându-se şi veselindu-se că s-a învrednicit a se îndulci 
de femeia şi de copiii săi, tot aşa se întâmplă şi cu mintea când intră 
în inimă - după cum zice dumnezeiescul Nichifor monahul: „Aşa 
cum un bărbat plecat de la casa lui, atunci când se va întoarce nu 
mai ştie ce să facă de bucurie că s-a revăzut cu fiii lui şi cu soţia, tot 
aşa şi mintea, când se va uni cu sufletul, se umple de negrăită 
dulceaţă şi bucurie”. Aceasta o zice şi Iosif Vrienie în aducerea 
aminte cea pentru minte în al doilea tom, culegând de la Nichifor; 
că acesta mai înainte de Vrienie a fost. 

Şi ca să las pe toate celelalte bunătăţi şi daruri mai presus de 
fire de care se învredniceşte omul din întoarcerea aceasta gândită a 
minţii şi rugăciune a inimii (pentru care trimit pe a ta înţeleaptă 
pricepere la capetele cele zise mai înainte ale lui Calist şi Ignatie 
Xanthopol, ca să le citească mai pe larg), strâng cuvintele cele 
multe şi vin la scopul cel ce ne zace înainte, pentru care le-am spus, 
şi zic numai că prin această rugăciune a minţii şi a inimii poţi, 
Stăpâne al meu Preasfinţite, a-ţi păzi mintea şi inima ta - dacă nu 
desăvârşit curate şi nepătimaşe, căci aceasta în lume a o săvârşi 
este cu anevoie (ca să nu zic şi în pustie, şi în linişte, pentru 
lenevirea şi răutatea neamului nostru, după cum a zis 
dumnezeiescul loan Scărarul), dar măcar să le păzeşti puţin 
pătimaşe şi, atât cât este cu putinţă, curate. Că o poruncă ca 
aceasta a dat Dumnezeu omului - a-şi păzi inima sa de patimi şi de 
gândurile cele rele -, zicând: Ia aminte la tine însuți, să nu cugeți cu 
vicleşug în inima ta (Dt 15, 9). Tâlcuirea acestui cuvânt a scris-o 
condeiul cel împărătesc, adică Sfântul Vasile. Incă şi Solomon 


Dumnezeu se cuprinde şi dragostea cea către aproapele căci, după 
ucenicul cel iubit, cine iubeşte pe Dumnezeu să iubească şi pe fratele său 
(1 In 4, 21) - şi iarăşi, în dragostea aproapelui toate celelalte porunci, cele 
mai din parte, se cuprind şi se încheie, după cum zice Pavel: Nimănui cu 
nimic nu-i fiţi datori, fără numai cu a iubi unul pe altul (Rm 13, 8). Că cel 
ce iubeşte pe celălalt, legea a împlinit. Că acestea: nu preacurvi, nu fura, 
nu mărturisi mincinos, nu pofti şi oricare altă poruncă întru acest cuvânt 
se cuprind: „Să iubeşti pe aproapele ca pe sineţi”. Zice încă şi purtătorul- 
de-Dumnezeu Maxim în cuvântul său cel pustnicesc şi folositor cu 
întrebări, nedumeriri şi răspunsuri: „Sunt multe porunci, însă toate se 
cuprind într-un cuvânt: să iubeşti pe Domnul Dumnezeul tău din toată 
inima ta, iar pe aproapele tău ca pe tine însuţi. Cel ce se nevoieşte a 
împlini acest cuvânt săvârşeşte deodată toate poruncile.” 


porunceşte: Cu toată paza păzeşte inima ta, că dintr-acestea sunt 
ieşirile vieţii (Pr 4, 23). 


11. Pentru ce porunceşte Solomon a ne păzi inima 


Pentru ce Solomon porunceşte cu atâta seriozitate, zicând: 
„Păzeşte-ţi inima cu toată grija”? Deoarece inima este, după cum 
am zis, centru al tuturor simţurilor (că simţurile se împart în cele 
din afară - şi sunt cinci deosebite - şi în cele dinăuntru, din inimă - 
şi este unul -, iar cele cinci simţuri sunt ca şi unul, după Sfântul 
Diadoh, precum sunt razele dintr-un cerc: privindu-se afară de 
centru sunt multe, iar în centru toate sunt unul) şi al puterilor 
sufletului şi ale trupului, cu anevoie este, iar mai degrabă cu 
neputinţă, a se curăța [inima] de nu se vor curăța şi toate celelalte 
simţuri şi puteri ale sufletului. Căci dacă o singură simţire sau o 
singură putere a sufletului se va întina, îndată întinăciunea se 
întinde şi aleargă la inimă după cum fiecare rază a cercului aleargă 
la centru. lar inima, întinându-se, îndată dă cu împărtăşire şi 
împarte întinăciunea la toate celelalte simţuri şi puteri, în acelaşi 
chip în care şi centrul împarte pe „a fi” [dă naştere] razelor cele ce 
ies dintru dânsul. 

Cu înţelepciune le lămureşte pe acestea Marele Grigorie al 
Tesalonicului în capitolul al treilea, cel pentru rugăciune, zicând: 
„Lucrarea minţii cea alcătuită din gânduri şi înţelegeri se aşază şi 
se curăţă lesne de [către] cei ce s-au îndeletnicit cu rugăciunea - şi 
mai ales cu cea de un singur gând. lar puterea care o naşte pe 
aceasta [adică pe lucrarea minţii] (care şi inimă se numeşte) nu s-ar 
fi curăţat de nu s-ar fi curăţat toate celelalte puteri ale sufletului - 
căci sufletul este un lucru cu multe puteri. Deci se întinează tot, 
făcându-se răutate înăuntru din oricare din puterile cele dintru 
dânsul. [Căci] toate se împărtăşesc din această unică [răutate] prin 
[firea] cea unatecă [simplă, nedespărţită] a sufletului.” Dar şi 
sfântul Isaac cu un glas învaţă că mintea lesne se curăţă, dar tot 
lesne se şi întinează, iar inima cu anevoie se curăţă şi tot cu anevoie 
se întinează: „Altceva este curăţia minţii şi altceva cea a inimii. 
Mintea este unul din simţurile sufletului. Iar inima este cea care 
cuprinde şi ţine la un loc simţurile dinlăuntru. Ea este rădăcina. Şi 
dacă rădăcina e sfântă şi ramurile sunt sfinte. Sau dacă inima se 
curăţă, e vădit că şi toate simţurile se curăţă. Dacă mintea se 
îngrijeşte de citirea dumnezeieştilor Scripturi sau se şi osteneşte 
puţin în posturi şi privegheri şi liniştiri [...] se va curăța [...] Căci 
precum repede se curăţă, aşa repede se şi întinează. lar inima [...] 
odată curățată, nu i se mai întinează curăţia de lucruri” (FR 10, cap. 
83, pp. 415-416). 


Deci, pentru toate [motivele] acestea, cine nu vede cât este de 
importantă păzirea inimii pentru a nu se întina cu gândurile cele 
rele şi cu învoirile păcatului, care ar fi năvălit sau prin simţurile 
cele din afară, sau prin gândurile cele dinăuntru, sau prin puterile 
sufletului? Căci, precum tămâind cu tiriac, coarne de cerb sau alte 
otrăvuri potrivnice gonesc pe şerpii cei veninoşi din acea casă în 
care se află, în acelaşi chip şi pe gândurile cele întinate, şi pe patimi 
le goneşte din inimă păzirea ei, precum şi tămâia rugăciunii celei de 
gând. Acest lucru îl adevereşte Sfânta Singlitichia zicând: „Este 
necesar ca neîncetat să ne curăţăm casa şi să căutăm în jur ca nu 
cumva vreunul din gândurile cele stricătoare de suflet să intre pe 
furiş înăuntru cămărilor sufletului. Să tămâiem încă şi locurile cu 
dumnezeiasca tămâie a rugăciunii. Căci aşa cum vietăţile cele 
veninoase sunt gonite de doctoriile cele mai puternice, aşa şi gândul 
cel întinat este gonit de post şi de rugăciune.” 


12. Prin rugăciunea minţii se află darul cel ascuns în inimă 


Deci de vei păzi, Stăpâne al meu, inima ta curată - deoarece, 
precum am zis, inima este centru al celor suprafireşti, al celor 
fireşti şi al celor afară de fire -, arătat este că prin aceasta vei păzi 
îndată [în acelaşi timp şi] bunătăţile firii şi faptele bune şi iarăşi 
arătat este că te vei păzi şi de răutăţile cele afară de fire. Şi 
mergând vremea înainte şi ajutânduc-ţi ţie preadulcele Iisus, Cel Ce 
este neîncetat în inima ta, te vei sui şi la cele suprafireşti. Căci 
scormonind cu această lucrare a minţii [de gând] şi scoțând lutul şi 
cenuşa patimilor şi a gândurilor rele şi a celor aflate mai dinainte în 
minte din inima ta, care are îngropată în sine scânteia darului celui 
mai presus de fire al lui Dumnezeu, vei afla însăşi scânteia pe care 
Hristos a voit să o arunce în pământul inimii şi te vei bucura de 
aflarea ei cu bucurie negrăită. Şi din această bucurie vei vărsa 
lacrimi prea dulci. Apoi punând lângă ea, ca nişte lemne şi 
vreascuri, lucrarea poruncilor Domnului celor făcătoare de viaţă 
precum şi celelalte fapte bune deosebite, de afară câştigate, şi 
suflând în ea cu osârdie şi dragoste fierbinte, vei aprinde străin şi 
suprafiresc foc în inima ta - dar mai vârtos îl va aprinde pe dânsul 
lisus, Cel de tine pomenit, Care cu fierbinţeala Sa va pârjoli patimile 
de tot şi va arde de tot şi pe dracii ce îţi dau ţie război, gonind 
năpădirile gândurilor şi îndulcind toată aşezarea cea dinăuntru a 
inimii tale, dăruindu-ţi bucurie, pace şi dragoste atât către 
Dumnezeu, cât şi către aproapele. 

Domnul este foc mistuitor (Dt 9, 3) precum este scris. Adică 
mistuitor de materie şi de rea deprindere, după cum tâlcuieşte 
Grigorie Cuvântătorul de Dumnezeu. Cu strălucirea Sa o să 


lumineze mintea ta şi o să-i dăruiască lumina cunoştinţei şi a 
desluşirii [discernământului]. Şi aşa, prin această lucrare a minţii, 
vei face întregul tău om lăuntric Biserică şi lăcaş al Sfântului Duh, 
inima ta, mai ales, o vei face Jertfelnic sfinţit şi Sfântă Masă, mintea 
ta - preot, voia şi alegerea ta - ca pe o jertfă, iar ca pe un miros de 
bună mireasmă - rugăciunea cea din inimă către Dumnezeu. Acest 
lucru încuviinţându-l arătătorul de cele cereşti, Vasile, zicea: 
„Rugăciunea bună este cea care pricinuieşte înţelegere luminată în 
suflet. Sălăşluire a lui Dumnezeu aceasta este: a avea, prin 
pomenire, întemeiat pe El întru sine. Biserici ale lui Dumnezeu aşa 
ne facem: când neîncetata pomenire nu se taie cu griji pământeşti, 
ci, scăpând de toate, iubitorul de Dumnezeu se duce la El”. Şi, o, de 
te-ar învrednici preadoritul lisus de nişte daruri ca acestea atât pe 
tine, Stăpâne al meu preaiubite, cât şi pe toţi cei ce vor citi această 
sfătuitoare carte şi, în sfârşit, pe mine cel ce scriu! 

Pentru aceasta te rog iarăşi: să nu te leneveşti la acest lucru 
cu adevărat folositor de suflet şi mântuitor, ci, lăsând desele 
plimbări, multele tovărăşii şi cele fără de vreme [nesfârşitele] 
împreună-vorbiri [discuţii] şi rămânând liniştit la gazda ta, 
îndeletniceşte-te cu această întoarcere a minţii în inimă, după cum 
Sfântul Isaac te sfătuieşte pe tine zicând: „Deci datori suntem să 
aşteptăm şi să stăruim călugăreşte şi cu simplitate în omul nostru 
dinăuntru, unde nu sunt întipăriri de gânduri, nici vederea celor 
compuse” (FR 10, Ep. IV, Către Cuviosul părinte Simeon, făcătorul 
de minuni, p. 495). De asemenea, cercetează adeseori pe cea a lui 
Dumnezeu sfântă Biserică a ta lăuntrică, precum David, care numai 
acest lucru îl cerea de la Dumnezeu: să cerceteze biserica cea 
sfântă a Lui (Ps 26, 7). Şi goneşte afară de la dânsa toată patima şi 
gândul rău, după cum şi Domnul a gonit din biserica lui Dumnezeu 
pe neguţătorii de cele dumnezeieşti. Căci patimile şi gândurile cele 
rele întinează inima şi biserica cea din ea, gonind de la dânsa darul 
lui Dumnezeu. De aceea a zis Solomon: Cugetele cele răzvrătite 
despart de la Dumnezeu (Sol 1, 3) şi iarăşi: Urâciune este Domnului 
gândul nedrept (Pr 15, 27). Şi aceasta însemnând-o şi Domnul, zicea 
către cei ce spurcau Biserica: Casa Mea, casă de rugăciune se va 
chema, iar voi o aţi făcut-o pe dânsa peşteră tâlharilor. Şi chiar 
dacă la început vei suferi puţină osteneală, după ce te vei obişnui şi 
te vei îndulci vei lua mare mângâiere. 


13. Minţii îi este lucru firesc a se odihni în inimă 


Căci aşa cum orice trup în centrul său se linişteşte şi după cum 
vietăţile cele purtătoare de casă se odihnesc în acoperământul lor 
cel de scoică, cele cu opt picioare în cămara lor, vietăţile cele cu 


patru picioare şi de uscat în vizuinile şi în culcuşurile lor, iar cele 
zburătoare în cuiburile lor, tot aşa şi minţii firesc lucru îi este a se 
linişti, a se odihni şi a se domoli când intră în inimă şi în omul cel 
lăuntric. Că şi ea are trupul ca pe o cochilie şi locuinţă, iar pe inimă 
ca pe un centru al său şi ca pe o cămară spre odihnă. Pentru 
aceasta şi Sfântul Isaac numeşte inima casă a minţii (Cuvântul 69 
[FR 10, 1981, p. 353]). 

Şi precum atunci când vietăţile, luând vreo supărare, aleargă 
la lăcaşurile lor şi scapă, tot aşa şi mintea, când se va supăra de 
războiul gândurilor rele sau de altă întâmplare dinăuntru sau din 
afară, aleargă la inimă şi strigând: „Iisuse al meu, ajută-mi, Iisuse al 
meu, mântuieşte-mă, scapă-mă!”, se slobozeşte [de ispită]. „Cu 
numele lui lisus bate-i pe războinici” - zice Ioan Scărarul [referinţă 
neidentificată]. Şi iarăşi: „Pomenirea numelui lui lisus să se unească 
cu răsuflarea ta şi atunci vei cunoaşte folosul liniştii” (FR 9, 
Cuvântul 27, cap. 25, 1980, p. 394). Dar şi verhovnicul Petru a 
propovăduit zicând: Și întru nimeni altul nu este mântuirea (adică 
fără numai în Hristos), căci nu este sub cer niciun alt nume, dat 
între oameni, în care trebuie să ne mântuim noi (FA 4, 12)10. 

Şi de nu vei câştiga ceva mai bun [cum am zice] din aceasta, 
totuşi ceva-ceva tot vei câştiga, şi anume cunoştinţa de păcate şi de 
neputinţa ta şi din acestea te vei smeri şi te vei pocăi înaintea lui 
Dumnezeu. De aceea a zis Sfântul Isaac: „Omul care a ajuns să-şi 
cunoască măsura neputinței lui a ajuns la desăvârşirea smereniei” 
(Cuvântul 73, op. cit., p. 365). Pentru că fără această pază a minţii 
şi a inimii este cu neputinţă a-şi cunoaşte cineva greşeala din 
cuvinte sau din gânduri, ci de multe ori păcătuieşte - cu păcate 
groase - şi nu simte. Prin urmare nici nu se întristează pentru ele şi 
nici nu se pocăieşte. Pentru aceea, bine a zis un Părinte că cine cu 
de-amănuntul îşi cercetează gândurile sale, acesta păzeşte şi 
poruncile Făcătorului său. „Cel ce este cu dinadinsul cercetător al 
gândurilor este într-adevăr şi îndrăgitor al poruncilor”. Zice încă şi 
Sfântul Isaac: „biruinţa omului, şi înfrângerea, şi comoara, şi 
sprijinirea lui, şi toate ale celui ce se nevoieşte îşi au temeiul în 
gândul lui şi se înfăptuiesc printr-o mică învoire” (Cuvântul 54, FR 
10, 1981, p. 271). Şi alt Părinte a zis: „Un gând mântuieşte şi un 


10 Pentru aceea a zis şi marele Macarie: „Că după cum nu este posibil 
ca ochiul să vadă fără lumină, să vorbească cineva fără limbă, să audă fără 
urechi, să meargă fără picioare şi să lucreze fără mâini, tot aşa nu este 
posibil să se mântuiască cineva fără Hristos, nici să intre în împărăţia 
cerurilor” (P.S.B. 34, Sfântul Macarie Egipteanul, Omilia III, p. 97). 


altul pierde pe om”. Iar Ecclesiastul a zis: Unul care greşeşte' va 
pierde bunătate multă (9, 17). 


14. Din pomenirea cea necurmată a numelui lui lisus se naşte 
dragostea către El 


lisus - te rog pe tine, [Stăpâne al meu], a treia oară - să fie 
cugetarea cea dulce a inimii tale; lisus să fie desfătarea limbii tale; 
lisus să fie îndeletnicirea [lucrarea] şi vederea minţii tale şi, în 
scurt, lisus să fie răsuflarea ta. Niciodată să nu te saturi numindu-L 
[pomenind numele Lui] pe lisus căci prin această deasă şi dulce 
pomenire a Lui se vor sădi, vor creşte şi copaci mari se vor face în 
inima ta acele trei fapte bune, mari şi binecuvântate: credinţa, 
nădejdea şi dragostea. Să ştii că atunci când un îndrăgostit este 
departe de faţa cea îndrăgită de dânsul, nu-şi poate mângâia în alt 
chip darul şi dragostea sa decât numai cu neîncetata amintire şi 
pomenire a numelui chipului celei îndrăgite şi iubite de dânsul. De 
aceea a zis Grigorie Cuvântătorul de Dumnezeu: „Cei ce se află faţă 
de ceva cu foarte multă îndrăzneală, obişnuiesc cu dulceaţă a fi 
împreună şi cu numele [obişnuiesc să fie împreună cu dulceaţă, 
chiar dacă sunt aşa numai cu numele]” (Cuvânt la Sfântul Botez). 
Aşa citim în Istorii că şi maica împăratului Leon cel înţelept, atunci 
când fiul ei a fost izgonit din cetatea lui Constantin şi nu-l avea de 
faţă pentru a se îndulci de dânsul, nu-şi mângâia dorul ei cu altceva 
decât cu neîncetata amintire a numelui lui. De aceea, intrând şi 
ieşind, nu zicea altceva decât numai acestea: „Leone al meu, Leone 
al meu, fiul meu, fiul meu”. Şi atât de des [zicea], încât şi însuşi 
papagalul ce o auzea de sus obişnuia să le zică. 

În acest chip şi sufletul care Îl iubeşte pe lisus, fiindcă El este 
în ceruri, şi nu de faţă, pentru a se îndulci de Dânsul, nu-şi poate 
mângâia altfel dragostea lui către El decât prin neîncetata aducere 
aminte a sfântului Său nume, strigând totdeauna cu dragoste şi cu 
lacrimi şi cu durere a inimii: „Iisuse al meu, Iisuse al meu iubit!” De 
aceea Sfântul Isaac a zis aceasta: „Când amintirea lui Dumnezeu se 
mişcă în cugetarea sa, îndată inima sa se mişcă în dragostea Lui şi 
ochii săi varsă lacrimi cu îmbelşugare. Căci e obiceiul iubirii să se 
înmoaie în lacrimi la amintirea celor iubiţi.” (FR 10, cap. 85, p. 
453). lar cum că din rugăciune şi din pomenirea lui lisus se naşte 
dragostea cea către El şi către poruncile Lui o adevereşte acelaşi 
dumnezeiesc Isaac şi mai ales Marele Vasile, zicând: „.. .trebuie să 
ne păzim inima cu multă grijă, ca să nu pierdem niciodată cugetul 


* „Greşeşte” cu sensul de „păcătuieşte” - aşa cum se observă bine în 
ediţia 1688. 


despre Dumnezeu ori să pătăm cu închipuiri deşarte amintirea 
faptelor minunate ale Lui, ci sfânta gândire de Dumnezeu s-o 
purtăm pretutindeni, prin necontenită şi curată aducere aminte, 
întipărită în inimile noastre, ca o pecete de neşters, Căci aşa ne 
facem părtaşi ai iubirii de Dumnezeu, care ne îndeamnă să împlinim 
poruncile Domnului şi se păstrează iarăşi de către acestea fără 
întrerupere şi cu fermitate” (Reguli Mari, P.S.B. 18, Regula 5, p. 
227). 

Deci ce este mai fericit, ce este mai binecuvântat sau mai cu 
dulceaţă decât a cugeta cineva întotdeauna la preaslăvitul, 
veselitorul [de bucurie aducătorul] şi mult doritul Nume al lui Iisus 
Hristos cu care, oricine ar cere ceva de la Tatăl sau de la Hristos 
Însuşi, cu siguranţă dobândeşte: Orice veti cere de la Tatăl întru 
numele Meu, va da vouă (In 16, 23). Şi iarăşi: orice veţi cere întru 
numele Meu, aceea voi face, ca să se proslăvească Tatăl întru Fiul 
(In 14, 13). 

Care înțelegere şi aducere-aminte este mai dătătoare de 
veselie şi mai dumnezeiască decât înţelegerea şi aducerea-aminte 
de Numele cel mântuitor, de Dumnezeu vrednic şi înfricoşător al lui 
lisus Hristos, Fiul lui Dumnezeu, Nume mai presus decât tot 
numele, Căruia îşi pleacă - şi îşi vor pleca - genunchiul cele cereşti, 
cele pământeşti şi cele de dedesubt: Ca întru numele lui lisus - 
strigă Pavel - tot genunchiul să se plece, al celor cereşti şi al celor 
pământeşti şi al celor de dedesubt (Flp 2, 10) şi pe Care Íl va slăvi 
toată limba în vremea Judecăţii: „Şi să mărturisească toată limba că 
Domn este lisus Hristos”? 

Fiind biruit de dragostea cea covârşitoare ce o am pentru 
mântuirea ta, Stăpâne al meu sfinte, ţi-am adus aminte de toate 
acestea, pe care le-am învăţat întocmai ca psitacul şi papagalul, cu 
cunoştinţă subţire, din sfinţitele cărţi ale de-Dumnezeu-înţelepţilor 
Părinţi şi pe care le-am auzit prin viu grai de la oarecare părinţi 
duhovniceşti, care le-au şi încercat, însă eu însumi n-am putut 
învăţa nimic din acestea prin lucrare, pricină fiind multa mea 
lenevire şi patimile mele. 


15. A învăţa cineva pe cei din lume rugăciunea minţii nu este 
necuviincios, ci cuviincios 


Ştiu că aş putea fi prihănit de oarecare că unui arhiereu care 
petrece în lume şi împreună cu cei din ea îi scriu despre cele ce 
aparţin numai monahilor, care viețuiesc afară din lume. 

Şi. indiferent dacă aceştia mă prihănesc pe drept sau pe 
nedrept pentru aceasta, eu tac şi spun că am făcut acest lucru: 


1. Pentru dragostea cea covârşitoare ce o am către Preasfinţia 
ta, după cum am zis. Că al prietenilor acest lucru este: a-şi 
descoperi unul altuia tainele sale. Căci: v-am numit pe voi prieteni, 
pentru că toate câte am auzit de la Tatăl Meu vi le-am făcut 
cunoscute (In 15, 15). 

2. Dumnezeu nu este trup încât să Se mulţumească şi să Se şi 
odihnească în slujbele şi închinăciunile cele ce I se aduc Lui prin 
trup (măcar că închinătorii Lui, ca unii ce poartă trup materialnic, 
datori sunt şi prin închinăciune trupească a se închina lui 
Dumnezeu şi a-l sluji), ci este duh şi minte şi cel mai dintâi între 
toate duhurile şi minţile. De aceea, mai mult Se mulţumeşte şi Se 
odihneşte de slujbele şi închinăciunile ce se aduc Lui prin minte şi 
prin duh ca de nişte mai asemănătoare şi mai apropiate Lui după 
fire. Tot dobitocul iubeşte pe cel asemenea sieşi şi tot omul pe 
aproapele său (Sir 13, 17) - zice Sirah. Şi aceasta nu a fost 
propovăduită de vreun om, ci de Însuşi Fiul lui Dumnezeu, zicând: 
Tatăl acest fel caută să fie cei ce se închină Lui. Duh este 
Dumnezeu, şi cei ce se închină Lui, cu duhul şi cu adevărul se cade 
să se închine (In 4, 23-24). Şi o astfel de închinare duhovnicească şi 
adevărată ca aceasta se săvârşeşte prin rugăciunea cea de gând [a 
minţii] şi din inimă [a inimii]. Şi Caton romanul a zis undeva, măcar 
că era păgân: „Dumnezeu este minte şi cinsteşte-lL. pe Dânsul cu 
minte curată mai mult decât toţi”. 

3. Şi Marele Apostol Pavel, ca şi cum le-ar porunci tuturor 
creştinilor, fără deosebire, le spune să se roage neîncetat: Rugaţi-vă 
neîncetat (1 Tes 5 , 17). Şi această poruncă se poate împlini 
neîncetat mai ales prin rugăciunea cea din inimă. După Marele 
Vasile şi după dumnezeiescul Gură de Aur se poate lucra totdeauna 
şi pretutindeni, indiferent de ceea ce lucrezi. Iar în alt loc, acelaşi 
Pavel îi dă ca o poruncă lui Timotei, zicându-i să-şi aducă aminte de 
lisus Hristos: Adu-ţi aminte de lisus Hristos, Care a înviat din morți 
(2 Tim 2, 8). lar Sfântul Grigorie Teologul zice: „Se cuvine a ne 
aduce aminte şi a pomeni pe Dumnezeu mai vârtos decât se cade să 
răsuflăm. Şi de este cu putinţă, să spunem: nimic altceva, ci numai 
aceasta trebuie să o facem.” Şi un alt oarecare Părinte zice că 
Dumnezeu cere de la noi pomenirea Lui ca pe o datorie (căci şi El 
pururi ne face bine şi viaţă ne dă şi răsuflare). Aceasta o zice şi 
Fericitul Augustin în Enhiridion [Kecagrarion] la capitolul 29. 

4. Şi acel dumnezeiesc Grigorie Sinaitul nu numai pe monahii 
Sfântului Munte i-a învăţat această lucrare, ci, începând din Sfântul 
Munte, a mers învățând această lucrare [a rugăciunii] până în 
Valahia, adică până în Ţara Românească. 


Încă şi strălucitul luminător al Tesalonicului, Grigorie, 
îndeamnă pe toţi creştinii a se ruga gândit în inimă [cu mintea în 
inimă] nu numai în multe din Cuvintele sale, ci şi într-un Cuvânt 
întreg pe care îl trimite către filosofii Ioan şi Teodor - aflaţi în lume 
-, în care le descoperă lor toate tainele sfinţitei rugăciuni şi ale 
trezviei. 

5. Dumnezeiescul Diadoh zice că diavolul nu iubeşte ca 
oamenii să ştie şi să creadă că el se află la inimă şi că de acolo le dă 
război, ci iubeşte ca ei să socotească războiul de la el ca venind din 
afară şi din această pricină cei mai mulţi oameni - chiar şi cei prea 
cuvântători şi cu multă învăţătură - cred că gândurile le vin nu 
dinăuntru, de la inimă, ci poate din cap sau din vreo altă parte din 
afară. Pentru ca nu cumva să se afle aceasta [de către oameni] - 
căci le vor da război [diavolilor] cu pomenirea lui lisus Hristos în 
inimă -, duhurile cele rele petrec împrejurul inimii, fapt pe care 
dracii nu voiesc să-l creadă oamenii niciodată, ca nu cumva însăşi 
mintea, ştiind aceasta, cu dinadinsul să se înarmeze cu pomenirea 
lui Dumnezeu împotriva lor. 


CAPITOLUL AL XI-LEA 


1. Care sunt dulceţile cele duhovniceşti şi care ale minţii 


Ţi-ai păzit simţurile tale cele din afară ca să nu-şi dobândească 
dulceţile cele simţite; ţi-ai păzit simţirea cea din afară a nălucirii 
[închipuirii] ca să nu-şi închipuie chipurile cele pătimaşe şi ţi-ai 
păzit mintea şi inima ta de patimi şi de gândurile cele pătimaşe. Să 
asculţi acum care sunt dulceţile duhovniceşti şi care ale minţii, 
pentru care am zis la început. 


2. Şase sunt locurile dulceţilor celor duhovniceşti 


Şase socotesc că sunt cele mai importante izvoare, locuri şi 
materii din care se nasc şi ies dulceţile minţii: 

1. Lucrarea dumnezeieştilor porunci şi împlinirea voii celei 
dumnezeieşti; 

2. Câştigarea faptelor bune care îndumnezeiesc; 

3. Cuvintele dumnezeieştilor Scripturi; 

4. Raţiunile zidirilor; 

5. Raţiunile iconomiei celei în trup a Domnului; 

6. Privirea la cele ce sunt şi la săvârşirile lui Dumnezeu [la 
creaţia lui Dumnezeu]. 

Pentru acestea îţi fac o scurtă aducere-aminte, căci de va vrea 
cineva să vorbească despre ele pe larg nu ajung cărţi întregi. 


3. Întâiul loc al dulceţilor celor duhovniceşti este lucrarea 
tuturor poruncilor dumnezeieşti 


Lucrează deci întâi, Stăpâne al meu, poruncile Domnului 
nostru care se cuprind în Decalog şi în dumnezeiasca Evanghelie. 
Lucrează-le pe toate simplu, fără vreo deosebire oarecare. Mergând 
- zice Domnul - învățați toate neamurile (Mt 28, 19), adică 
povăţuindu-i pe dânşii nu să le păzească pe unele (după cum 
tâlcuieşte Marele Vasile în predoslovia Regulilor mari), iar de 
celelalte să nu se îngrijească, ci să păzească „toate câte v-am 
poruncit vouă”. Căci, după acelaşi Vasile, dacă nu ar fi fost 
folositoare la mântuirea noastră toate poruncile Domnului, nu s-ar fi 
poruncit păzirea lor. De nu ar fi fost nevoie de toate în vederea 
mântuirii, nici nu s-ar fi scris toate poruncile şi nici nu s-ar fi 
poruncit ca fiind necesară păzirea tuturor. Lucrează nu numai toate 


poruncile Domnului!, ci şi pe toate celelalte, nu pentru laudă 
omenească sau pentru slavă sau pentru vreun alt sfârşit lumesc, ci 
doar pentru ascultarea către Dumnezeu şi pentru plăcerea şi 
dragostea către Cel Ce poruncile le-a poruncit, ca să nu-ţi pierzi 
plata ostenelii şi a lucrării tale. Că pentru cei care lucrează 
poruncile spre a fi văzuţi de oameni a zis Domnul: își iau plata lor 
(Matei 6, 2). 


4. Ce este voia lui Dumnezeu cea bună, bineplăcută şi 
desăvârşită 


Împlineşte cât îţi este cu putinţă voia Domnului cea bună şi 
bineplăcută şi desăvârşită, după cuvântul Apostolului. Voia cea 
bună a Domnului este a face cu simplitate binele, printr-un lucru 
sau cuvânt sau cu mintea. Voia Lui cea bineplăcută este a face 
binele nu pentru alt scop, ci numai pentru Dumnezeu. Voia Lui cea 
desăvârşită este a face binele cu toată osârdia, puterea şi dragostea 
ta, după cum tâlcuiesc aceasta Marele Vasile şi sfinţitul Teofilact, 
zicând: „Deci întâi se cuvine să cercetăm ce este voia bună 
[bunăvoinţa”] a lui Dumnezeu; apoi, când vom cunoaşte că este 
bună?, să cercetăm dacă această (voie) bună este şi plăcută lui 
Dumnezeu. Pentru că există ceva care, prin însăşi raţiunea sa, este 


1 Însemnăm aici că, după Sfântul Marcu pustnicul şi după toţi sfinţii, 
unele sunt poruncile cele soborniceşti şi cuprinzătoare şi altele sunt cele 
din parte. De pildă, sunt porunci soborniceşti: a iubi cineva pe Dumnezeu; 
a iubi pe aproapele său; a se lepăda de toate averile sale; a-şi robi întreaga 
înţelepciune ascultării lui Hristos şi a-şi păzi curată mintea, inima şi 
celelalte asemenea. Iar porunci din parte sunt: a da cineva celui ce nu are; 
a face cele şase lucruri ale milosteniei; a nu preacurvi; a nu fura; a nu da 
mărturie mincinoasă; a nu pofti lucrul aproapelui său şi toate celelalte din 
parte porunci care se cuprind în Evanghelie şi în Apostol. 

Deci trebuie ca cineva să păzească toate poruncile şi soborniceşti, şi din 
parte şi să le lucreze, când se cere aceasta, atât cu sufletul, cât şi cu 
trupul, atât gânditor [cu mintea], cât şi lucrător - prin fapte. Mai mult însă 
se cade a se sili pe sine la păzirea poruncilor soborniceşti şi cuprinzătoare. 
De nu poate să facă poruncile cele ce se lucrează în trup, se cade să 
lucreze poruncile cele ce se fac cu mintea, care sunt: a se ruga cu mintea; 
a-şi robi toată înţelegerea [raţiunea] ascultării de Hristos şi altele 
asemenea. De aceea dumnezeiescul Filotei Sinaitul a zis: „Cei iubitori de 
Dumnezeu şi adeveriţi în credinţă se silesc pe sine a păzi mai vârtos 
poruncile cele cuprinzătoare, nelepădând însă nici pe cele din parte care 
apar întâmplător, ci şi pe dânsele în vremea lor le păzesc” (din predoslovia 
la cele 40 de capete de el scrise care se cuprind în Filocalie). 

* Adică voinţa cea după plăcere (despre cele trei voiri ale lui Dumnezeu 
a se vedea FR 2, Sfântul Maxim Mărturisitorul, Întrebarea 20, p. 224). 


şi voia lui Dumnezeu şi este şi bun; când se face, însă, de persoană 
neîndreptăţită (pentru asemenea lucru) şi la vreme nepotrivită, 
(lucrul) nu este deloc bineplăcut lui Dumnezeu... Şi iarăşi când ar fi 
ceva şi voia lui Dumnezeu şi ar fi şi bun şi ar fi şi plăcut, nici aşa nu 
se cuvine a fi fără de grijă, ci să se trudească şi să aibă grijă ca 
acest (lucru) să fie desăvârşit şi fără nicio lipsă, uneori după măsura 
lucrului ce se face, dacă se face după comandă (poruncă), iar alteori 
după puterea celui care-l face” (P.S.B. 18, Reguli mici, p. 440). 


5. Câte sunt voile lui Dumnezeu şi care şi cum trebuie să 
mulţumească cineva pentru ele 


După dumnezeiescul Damaschin şi după toţi cuvântătorii de 
Dumnezeu, două sunt voile lui Dumnezeu: una cu care povăţuieşte 
înainte - prin care ca un Bun voieşte cele bune - şi una care-i 
urmează, prin care ca un Drept sloboade necazurile să vină asupra 
noastră spre a ne folosi. 

Pentru aceasta este nevoie ca şi Sfinţia ta să rabzi cu 
mulţumire toate necazurile ce-ţi vin, fie de la oameni, fie de la draci, 
fie de la firea cea stricată, zicând la toate acea vorbă vrednică de 
pomenire, pe care obişnuia să o zică dumnezeiescul Gură de Aur: 
„Slavă lui Dumnezeu pentru toate” (Către Olimpiada), precum şi pe 
aceea pe care înțeleptul Odiseu o poruncea inimii sale [pentru] a nu 
se înfricoşa în furtună, zicând: „Suferă şi acum, inimă, căci altă dată 
încă şi mai rele ai răbdat”. Mai vârtos însă cântă la toată 
întâmplarea ta acea sfinţită cântare a lui David, zicând: 
îmbărbătează-te şi să se întărească inima ta şi aşteaptă pe Domnul 
(Ps 26, 20)5. 


2 După voia cu care povăţuieşte înainte, precum se arată aceasta mai 
jos. Ceea ce povăţuieşte înainte se cheamă voia şi voinţa cea bună a lui 
Dumnezeu, iar cea care urmează se numeşte depărtare, după 
dumnezeiescul Ioan Damaschin. lar păcatul nu se face nici după voia lui 
Dumnezeu ce povăţuieşte înainte, nici după ceea ce urmează, ci făptuirea 
lui depinde doar de alegerea cea vicleană a omului. 

3 Căci dacă vei mulţumi în cele rele care vor veni, nu numai că îndemni 
[rogi] pe Dumnezeu să-ţi uşureze necazurile tale, ci, pe lângă aceasta, îl 
pleci a-ţi preface primejdiile tale în odihnă, după cum Sfântul Isaac dă 
socoteală [mărturie] zicând: „Gura ce mulţumeşte pururea primeşte 
binecuvântarea de la Dumnezeu” (Cuvântul 73, p. 365) şi iarăşi: „după 
răbdarea ta se uşurează şi greutatea necazurilor tale” (Cap. 46, pp. 247- 
248). Dar ce zic? Şi cununa muceniciei iei dacă vei mulţumi lui Dumnezeu 
întru neputinţele şi necazurile tale. Aşa hotărăşte cel cu gură de aur: „Nu 
este nimic mai sfânt decât limba care Îi mulţumeşte lui Dumnezeu în cele 
rele [în necazuri] şi nu e cu nimic mai prejos faţă de Mucenici: şi aceea, şi 


lar prin lucrarea aceasta a poruncilor lui Dumnezeu, prin 
împlinirea voii Lui celei sfinte, o, câtă dulceaţă va dobândi mintea 
ta, o, câtă bucurie va lua inima ta! Această dulceaţă şi bucurie 
vrând să o arate, Sirah zicea că nimic nu este mai bun decât frica 
Domnului şi nimic mai dulce decât a lua aminte la poruncile 
Domnului. Căci dacă lucrezi poruncile ca un rob, de frică, bucură-te 
şi te veseleşte căci cu slujba ta ai odihnit pe Stăpânul tău. Că zice: 
Fericit bărbatul care se teme de Domnul; întru poruncile Lui va voi 
foarte (Ps 111, 1), Dacă lucrezi în via dumnezeieştilor porunci ca un 
năimit, bucură-te căci nădăjduieşti în a lua de la Domnul viei, Care 
te-a năimit pe tine, plata ta desăvârşită: Cheamă, zice, pe lucrători 
şi dă-le plata (Mt 20, 8). Iar dacă lucrezi poruncile ca un fiu, doar 
pentru dragostea Tatălui, bucură-te şi te veseleşte că ai mulţumit şi 
ai slăvit pe Tatăl tău Cel ceresc cu ascultarea ta. Fiul - zice - 
cinsteşte pe tată [...] şi de Eu sunt stăpân, unde este frica mea? 
zice Domnul Atotţiitorul (Mal 1, 6). 


6. Cel ce păzeşte toate poruncile dobândeşte neosândită 
ştiinţă” 


Neosândită ştiinţă câştigă cel ce lucrează toate poruncile 
Domnului şi nu numai că nu se ruşinează şi nu se întoarce înapoi, ci 
ia pe lângă acestea şi îndrăzneală către Dumnezeu, după [cum zice] 
ucenicul cel iubit: de nu ne va arăta pe noi vinovaţi inima noastră, 
îndrăznire avem către Dumnezeu (1 In 3, 21). 

Deci cel ce împlineşte voia lui Dumnezeu - fie pe ceea ce 
povăţuieşte înainte, făcând de voie cele bune, fie pe ceea ce 
urmează, răbdând necazurile cele fără de voie cu mulţumire - 
neruşinată ştiinţă câştigă. Necazul răbdare lucrează, iar răbdarea 
curățire; iar curățirea nădejde. lar nădejdea nu ruşinează (Rm 5, 3- 


aceştia se încununează la fel, căci şi aceea [limba] nu s-a înfricoşat de 
călăul care o silea a se lepăda de Dumnezeu prin hulă; deci, de va suferi 
durerile sale şi va mulţumi, va lua cunună de mucenic”. Iar dacă (care 
lucru să nu fie!) te vei împuţina cu sufletul în necazurile şi neputinţele tale 
şi vei cârti împotriva lui Dumnezeu, nu numai că vei suferi pedeapsă de 
îndată - după cum mărturiseşte cel mai sus citat, dumnezeiescul Isaac: 
„Toate greutăţile şi necazurile ce nu sunt răbdate au în ele un chin îndoit” 
(Cap. 46, p. 246) -, dar şi pe Dumnezeu ÎI vei întărâta spre a te pedepsi mai 
aspru, după acelaşi Isaac: „Toate neputinţele oamenilor le poartă 
Dumnezeu, dar pe omul care cârteşte mereu nu-l rabdă fără să-l certe spre 
povăţuire” (Cuvântul 73, p. 365). 

* În ediţia 1688 este păstrat termenul de tată. 

=* Termenii „neosândită ştiinţă” şi „osândită ştiinţă” (vezi paragraful 8) 
se referă la faptul că persoana care posedă una din aceste ştiinţe poate fi 
sau nu osândită de Dumnezeu pentru ea. 


5). lar a avea cineva ştiinţă neosândită şi neruşinată este cu 
adevărat dulceaţa dulceţilor şi veselia veseliilor. Pentru aceasta zice 
şi David, prorocul: Atunci nu mă voi ruşina când voi căuta ci spre 
toate poruncile tale (Ps 118, 6)* - adică nu spre unele da, iar spre 
altele nu. 


7. Cel ce păzeşte poruncile se aseamănă cu Dumnezeu şi se 
uneşte cu El 


Oricine lucrează cu osârdie, cu dragoste şi sfinţenie poruncile 
Lui cele de viaţă făcătoare şi îndumnezeitoare câştigă nu numai 
neosândită ştiinţă, ci se aseamănă lui Însuşi Dumnezeu, Care a dat 
poruncile, şi se uneşte cu Dânsul. Aceasta o adevereşte şi pasărea 
cerului, Dionisie cel întocmai cu Apostolii, zicând: „asemănarea şi 
unirea noastră cu Dumnezeu [...] o putem ajunge [...] numai prin 
iubirea preacinstitelor porunci şi prin sfintele lor împliniri” (Despre 
Ierarhia Bisericească, op. cit., cap. Il, p. 73). De câtă dulceaţă, de 
câtă bucurie şi de câtă veselie este pricinuitoare aceasta - adică a 
se face cineva asemenea lui Dumnezeu şi a fi unit cu El! 


8. Cel ce nu păzeşte toate poruncile câştigă osândită ştiinţă 


Dimpotrivă, osândită şi ruşinată ştiinţă câştigă cineva de va 
călca o singură poruncă a Stăpânului, căci se face vinovat şi de 
toate celelalte porunci după dumnezeiescul Iacov; Că cine va păzi 
toată legea şi va greşi într-una, făcutu-s-au tuturor vinovat (lac 2, 
10). 

Dar de ce tuturor? Pentru că, zice Marele Vasile, toate 
poruncile se ţin una de alta după scopul cel sănătos al cuvântului; 
iar prin dezlegarea uneia şi celelalte se dezleagă împreună, de 
nevoie. 


9. Ştiinţa cea osândită este chinul chinurilor 


Iar dacă cineva are ştiinţă prihănită şi ruşinată care îl mustră 
pe el, aceasta este, cu adevărat, chinul chinurilor şi întristarea 
întristărilor. Pentru aceasta şi Sfântul Grigorie de Nyssa a zis: 


1 Pentru aceasta, cu dreptate zicea dumnezeiescul Gură de Aur despre 
ştiinţa cea bună: „Nu s-au obişnuit să facă veselie şi bucurie, mărime de 
începătorie, putere trupească, masă luxoasă, haine împodobite sau altceva 
dintre cele omeneşti, ci numai fapte duhovniceşti şi ştiinţa cea bună. Chiar 
dacă ar fi înfăşurat în zdrenţe şi s-ar lupta cu foamea, cel ce o are curăţită 
pe aceasta [ştiinţa cea bună] este mai vesel decât cei ce se desfată foarte; 
căci chiar dacă ar fi îmbrăcat cu banii tuturor, cel ce se ştie pe sine viclean 
este cu adevărat mai ticălos decât toţi.”. 


„Nimic nu-l îngreuiază aşa pe suflet, trăgându-l în jos, ca ştiinţa 
păcatului”. lar David: Intru mustrări pentru fărădelege ai pedepsit 
pe om şi ai subţiat ca un păianjen sufletul lui (Ps 38, 15). Şi zice şi 
Gură de Aur pentru cei ce sunt mustraţi de conştiinţă că: „Unul ca 
acesta are o furtună necurmată în suflet şi valuri unele peste altele, 
nici somnul nefiindu-i dulce. Şi fiind plin de frică şi de temeri, nici 
hrana nemaiavându-şi dulceaţa, pe unul ca acesta nici vorba 
prietenilor nu-l va putea întoarce şi izbăvi de nevoinţa ce îi stă 
deasupra.” Şi iarăşi: „Cel ce vieţuieşte în răutate se munceşte mai 
înainte de gheenă, fiind împuns de conştiinţă” (Omilia a XX-a la 
Naştere). 


10. Al doilea loc al dulceţilor celor duhovniceşti este 
câştigarea tuturor faptelor bune 


Dulceaţa pe care o ia mintea din cel de-al doilea izvor al ei - 
adică dumnezeieştile fapte bune — este negrăită, căci îşi câştigă 
eişi o necheltuită bogăţie, îşi învistiereşte o comoară mai cinstită 
decât safirele şi diamantele, decât aurul cel din sufir [?] şi decât 
argintul, decât toate vasele cele de aur cu pietre şi mărgăritare ale 
împăraţilor celor pământeşti.” 


5 Pentru aceasta a zis şi Avva Marcu: „Precum bogăţia văzută este una, 
dar de multe feluri după chipul agonisirii, aşa şi virtutea este una, dar are 
multe moduri de activitate” (Sfântul Marcu Ascetul, Despre legea 
duhovnicească în 200 capete, cap. 195, FR 1, p. 308). Iar desăvârşita fapta 
bună este cuprinsă - după cum un părinte hotărăşte - în [respectarea] cu 
dinadinsul a dogmelor celor adevărate şi în îndreptarea vieţii. Şi tot faptă 
bună este a trece cu vederea pe toate cele omeneşti. Dar, după Cuviosul 
Marcu, una este lucrarea poruncii şi alta fapta cea bună, chiar dacă iau 
una de la alta pricinile bunătăţilor. „Lucrarea poruncii” este atunci când se 
lucrează cea poruncită, iar „fapta bună” când lucrul cel făcut place 
adevărului. Iar dumnezeiescul Ioan Damaschin zice: „Se cheamă «faptă 
bună» pentru că se alege [se deosebeşte de celelalte şi este făcută şi cu 
voia] şi [este] voită deoarece cu alegere [discernământ] şi cu voinţă 
proprie facem noi binele, nu fără voie şi de silă”. Pe lângă acestea, 
însemnăm aici ca un lucru vrednic de ştiinţă că, după filosofii cei învăţători 
de năravuri, faptele bune pricinuiesc dulceaţă şi bucurie. Oamenii 
dobândesc acestea două nu din deprinderile lor, ci din faptele şi lucrările 
lor. Adică: un milostiv nu se bucură şi nici nu se îndulceşte când are numai 
în sufletul său deprinderea [darul] milosteniei, ci atunci când lucrează şi 
face milostenie. La fel şi un zugrav sau un meşter: nu atunci când nu 
zugrăveşte sau nu meştereşte dobândeşte dulceaţă, ci atunci când pune în 
lucrare aceste daruri. Întâi trebuie să lucreze cineva faptele bune până se 
deprinde cu ele - aceasta se numeşte o a doua fire. Apoi, după ce le 
deprinde, iarăşi trebuie lucrate pentru a dobândi dulceaţă. Căci faptele 


Deci îngrijeşte-te, Stăpâne al meu, a câştiga în sufletul tău o 
astfel de bogăţie a faptelor bune care nu se strică, nu se fură şi nici 
nu se pierde ca bogăţia cea materialnică şi rămâne în sufletul tău 
de-a pururea şi nemuritoare. „Bunurile celelalte - zice Vasile, 
arătătorul de cele cereşti - nu aparţin mai mult celor care le au 
decât celor care întâmplător le dobândesc pe urmă, pentru că se 
mută când ici, când colo, ca la jocul cu zarul. Singurul bun care nu 
se pierde este virtutea; rămâne atât celui în viaţă, cât şi celuia 
căruia i s-a sfârşit viaţa” (P.S.B. 17, Cuvânt către tineri, p. 571). 
Aşadar, sârguieşte-te a-ţi câştiga faptele cele bune, pe toate - nu 
numai pe unele, iar pe altele nu -, deoarece una sau două fapte 
bune nu sunt de ajuns pentru mântuire, ci toate, după cum zice cel 
cu graiul de aur: „Precum avem cinci simţuri şi pe toate se cade a le 
folosi spre folos, tot aşa [se cade a folosi] toate faptele cele bune” 
(Cuvântul 4 la Epistola către Efeseni). Dacă cineva ar avea întreaga 
înţelepciune, însă fie ar fi nemilostiv, fie ar fi milostiv, dar lacom, fie 
s-ar îndepărta de toate cele ce nu sunt ale lui, însă pe ale sale nu le- 
ar da cu împărtăşire, toate se fac în zadar. O faptă bună nu este de- 
ajuns pentru a ne face să avem îndrăzneală înaintea divanului lui 
Hristos, ci avem nevoie de multe şi felurite [fapte bune] - de toate - 
şi aceasta o mărturiseşte încă şi Cuviosul Marcu: „Niciuna dintre 
faptele cele bune - singură fiind — nu ne deschide nouă uşa cea 
firească dacă nu se agaţă una după alta”. 


cele bune la început - până devin un obicei şi o deprindere - nu au 
dulceaţă în lucrarea lor, deoarece se fac cu osteneală şi greutate. Cele 
dintâi lucrări ale faptelor bune se aseamănă cu plantarea copacului; 
deprinderea lor se aseamănă copacului înrădăcinat, care a odrăslit. 


Deci, de vei câştiga toate faptele bune, se va bucura sufletul 
tău şi se va îndulci mintea ta cu astfel de câştig. Căci cel care are 
faptele cele bune este următor lui Dumnezeu şi se suie la 
asemănarea cu Dumnezeu. 

11. Fapta bună este fără de început după vreme 


Şi aceasta deoarece fiecare faptă bună îşi are cu adevărat 
începutul de la Dumnezeu, iar după vreme este fără de început şi 
de-a pururea fiitoare ca şi Dumnezeu. Că zice Sfântul Maxim: „toate 
cele bune şi însăşi bunătatea [...] e vădit că sunt lucrurile lui 
Dumnezeu. Dar unele au început să existe în timp, căci a fost dată 
când nu erau, iar altele nu au început să existe în timp, căci n-a fost 
vreodată când nu era virtute său bunătate...” (FR 2, Cap. 50 al sutei 
întâi a capetelor teologice, p. 163, 1993). 


S Te îndemn să agoniseşti toate faptele cele bune din trei motive: 

1) Pentru că toate faptele cele bune sunt legate una de alta ca un 
lanţ de aur care are ochiurile legate unul de altul. De aceea, dacă o 
singură faptă bună se va dezlega din acel şir şi se va părăsi din lenevire, 
imediat toate celelalte care sunt împreună cu ea legate se dezleagă şi 
slăbesc. Vrei să-ţi arăt şiragul faptelor bune, legate unele de altele, după 
cum spune un Părinte? Cugetă dar: credinţa naşte frica de munci; frica de 
munci naşte înfrânarea de la patimi; această înfrânarea naşte răbdarea 
necazurilor; răbdarea naşte nădejdea în Dumnezeu; nădejdea în Dumnezeu 
naşte nealipirea cea pătimaşă de cele pământeşti, iar nealipirea cea 
pătimaşă naşte dragostea cea spre Dumnezeu - capul şi coroana tuturor 
faptelor bune. 

2) Pentru că faptele bune sunt foarte învecinate cu răutăţile. De 
aceea şi făcătorul de stihuri Menandru a zis: „Lângă bunătate se află în 
chip firesc şi răutatea”. Iar Aristotel zice: „Lângă uşile faptelor bune sunt 
răutăţile”. De la aceştia culegând, Grigorie Cuvântătorul de Dumnezeu a 
zis: „Nu a filosofat rău cel ce a zis că lângă faptele cele bune s-au înfipt 
răutăţile şi sunt oarecum lângă uşi” (în Cuvânt de îngropare la Marele 
Vasile). Nu numai că faptele bune sunt aproape şi vecine cu răutăţile, dar 
fiecare faptă bună se împotriveşte fiecărei răutăţi. Insă fiecărei fapte bune 
i se împotrivesc două răutăţi, care stau de o parte şi de cealaltă a ei, fapta 
bună aflându-se la mijloc; de exemplu covârşirea [excesul] şi lipsa. Deci, 
atunci când va lipsi o faptă bună imediat intră în locul ei potrivnica cea 
vecină şi rea şi intră mai vârtos cele două răutăţi - una dintr-o parte şi una 
din cealaltă. 

3) Pentru că atunci când mintea ta se îndeletniceşte să câştige toate 
faptele bune, nu are timp să se îndeletnicească şi cu răutăţile, ci se face, 
aşa zicând, oarbă către acelea. lar - dimpotrivă - cea care se 
îndeletniceşte cu răutăţi nu are timp să privească faptele bune, ci se face 
oarbă către acelea, după cum cu înţelepciune a zis Evagrie: „Şi faptele 
bune, şi răutăţile se folosesc de minte ca de o [unealtă] oarbă. Acelea 
pentru a nu vedea răutăţile, iar acestea ca să nu vadă faptele bune.” 


12. Fapta bună face pe oameni înţelepţi şi lăudaţi 


Câştigarea faptelor bune bucură mintea şi veseleşte inima. Pe 
lângă celelalte câştiguri, fapta bună - şi mai ales frica lui Dumnezeu 
- mai pricinuieşte cunoştinţă, înţelepciune, înţelegere, pricepere şi 
înţelepciune şi drept urmare îi face pe cei ce o au îmbunătăţiţi, 
pricepuţi, cunoscători şi înţelepţi; aşadar îi aşază pe aceştia lângă 
ceilalţi oameni ca pe nişte lăudaţi, fericiţi, ajutaţi de Dumnezeu şi 
râvnitori. De aceea, aici a zis oarecare din cei înţelepţi: „Mărimea 
faptei bune măreşte pe cel ce o măreşte pe ea”. Încă şi Homer a zis: 
„Frumoasă este (fapta bună, după cum tâlcuieşte dumnezeiescul 
Isidor acest text homeric) şi mari şi strălucite lucruri ştie” (Epistola 
589). Iar aici înțeleptul Sinesie a dat socoteală: „Plata faptei bune 
este lauda”. Dar ce zic „lângă ceilalţi oameni”? Încă şi la însuşi 
duşmanul şi vrăjmaşul, fapta bună îi face lăudaţi pe cei 
îmbunătăţiţi”, după cum socoteşte Grigorie Cuvântătorul de 
Dumnezeu, care zice: „Şi războinicul ştie să se minuneze de fapta 
bună a bărbatului. Căci precum răutatea naşte toată necunoştinţa, 
tot aşa şi fapta bună, fiind povăţuită înainte de frica lui Dumnezeu, 
naşte toată înţelepciunea şi priceperea.” De aceea a zis un Părinte: 
„Izvor, maică şi rădăcină a priceperii este fapta bună; tot astfel 
întreaga răutate din nepricepere îşi are începutul, după cum şi 
prorocul zice: Nu este vindecare în trupul meu... de către faţa 
păcatelor mele (Ps 37, 3). lar cel îmbunătăţit şi care are frica lui 
Dumnezeu este mai priceput decât toţi.” 


13. Câte bunătăţi pricinuieşte frica lui Dumnezeu 


David zice: Începătura înțelepciunii este frica Domnului (Ps 
110, 10), iar Solomon: frica Domnului este învăţătură şi 
înțelepciune (Pr 16, 4). Încă şi Sirah: Cât este de mare cel ce a aflat 
înţelepciunea? Ci nu este mai mare decât cel ce se teme de Domnul. 
Frica Domnului toate le covârşeşte, şi cel ce o ține pe ea, cui se va 
asemăna? (Sir 25, 13). Şi chibzuieşte la [acest lucru]: cum a numit 
David frica lui Dumnezeu: „început al înţelepciunii”, Solomon 
„înţelepciune”, iar Sirah: „Frica Domnului toate le covârşeşte”, 
înălţând treptat fiecare dintre ei lucrările dumnezeieştii frici. 


7 Din această pricină, romanii cei vechi - vrând să arate că doar fapta 
bună se cade a fi cinstită, slăvită şi lăudată - aveau două biserici [capişti] 
în Roma: una era afierosită faptei bune, iar cealaltă cinstei. Însă erau în 
aşa fel zidite, încât oricine voia să intre în biserica [capiştea] cinstei nu 
putea să o facă decât prin uşa bisericii faptei bune. Iar la biserica cinstei 
erau scrise acestea: „Povăţuitoare a faptei bune”. 


Priveşte şi la lanţul cel de aur al darurilor care atârnă de frica 
lui Dumnezeu, pe care minunat îl împleteşte glasul cel de 
Dumnezeu cuvântător al lui Grigorie zicând: „Unde este frică este 
păzire de porunci, iar unde este păzire de porunci este curăţare a 
trupului, a norului ce stă asupra sufletului şi nu îl lasă a vedea curat 
dumnezeiasca rază. Unde este curăţare este strălucire, iar 
strălucirea este umplerea de dar a celor ce doresc cele prea mari 
(adică cele trei ipostasuri), lucrul cel preamare (adică de o fire a 
celor trei) sau mai presus de lucrul cel mare (adică ca dumnezeirea 
să fie mai presus de toată mărimea şi cantitatea).” Aşa încât cine 
are într-adevăr frica lui Dumnezeu în inima lui acela păzeşte 
poruncile lui Dumnezeu, acela se curăţă, acela străluceşte şi ajunge 
la dragostea lui Dumnezeu care este cap al tuturor faptelor bune. Ai 
văzut la ce înălţime a faptei bune suie pe om frica lui Dumnezeu? 
De aceea Sfântul Isaac a numit frica lui Dumnezeu început al faptei 
bune, zicând: „Frica de Dumnezeu e începutul vieţii celei adevărate 
a omului” (FR 10, Cuvântul 1, p. 27). 


14. Ce bunătăţi pricinuieşte blândeţea 


De aceea sârguieşte-te, Stăpâne al meu, să ai întotdeauna în 
inima ta cea sfinţită frica lui Dumnezeu şi împreună cu ea şi 
nedespărţită [să ai] blândeţea* şi voia cea nerăutăcioasă, şi când 


8 Blândeţea este o faptă bună aflată la mijloc între două răutăţi 
capitale: între iuţime şi între nesimţire - ca şi uncropul [apa călduţă] între 
fierbinte şi rece. Ea te învaţă pe tine, prin sine, cum să te îndepărtezi în 
acelaşi timp şi de mânie, şi de nesimţire - adică de covârşitoarea 
împreună-pogorâre -, căci amândouă sunt pierzătoare şi pentru Sfintia ta, 
şi pentru turma ta. Te învaţă iarăşi a te îndepărta de mânie şi de iuţime 
căci mânia, fiind înfierbântare a sângelui celui din jurul inimii şi o mişcare 
dezordonată a tuturor umezelilor, tulbură inima, întunecă mintea şi alungă 
de la partea cea cuvântătoare desluşirea [deosebirea lucrurilor], făcând pe 
om ca o fiară. De aceea Piros, dascălul luptelor, această învăţătură o dădea 
prima dată ucenicilor săi celor sârguitori şi singuri luptători: să nu se 
mânie când trebuie să se lupte singuri şi să se stăpânească. Căci sufletul, 
fiind tulburat de mânie şi neputând a se apăra, rămâne biruit. Şi chiar de 
vei ajunge ca mânia să te cuprindă, ia bine aminte să nu iei în vremea 
aceea vreo hotărâre sau să faci izbândă până nu se va îmblânzi şi nu va 
pieri mânia. Căci hotărârile şi izbândirile mâniei, întrucât sunt pornite de o 
patimă necuvântătoare, cum altcumva pot fi numite decât necuvântătoare, 
fără de socoteală, pătimaşe şi cu urmări nedrepte? 

De aceea filosoful Astinodor, plecând de la August ca să meargă la 
Elada, i-a dat acest ultim sfat: „O, Cezare! Când eşti mânios, nici să nu zici, 
nici să nu faci ceva mai înainte de a citi toată Alfa-Vita.” De aceea Arhetas 
tarandeanul, fiind ocărât odată de sătenii săi, a zis către ei: „V-aş fi 


faci bine, şi când pedepseşti şi - pe scurt - la toate lucrările tale. 
Căci blândeţea este titlu şi faptă bună a lui lisus Hristos, a Cărui 
vrednicie o ai pe pământ. Vă învățați de la Mine că sunt blând şi 
smerit cu inima (Mt 11, 29). lar Pavel porunceşte celui împreună 
ierarh cu el, lui Timotei: urmează blândeţile (1 Tim 6, 11). Şi mai 
zice: „în blândeţe pedepsind pe cei ce se pun împotrivă”. Pentru 
aceasta şi Sirah a zis: Fiule! Cu blândeţe săvârşeşte lucrurile tale 
(Sir 3, 17). Vei câştiga acest dar al blândeţii nu dacă te vei mândri 
că eşti arhiereu, ci dacă te vei smeri ca şi cum ai fi unul din cei 
peste care stăpâneşti, după cum te sfătuieşte înțeleptul Sirah 
zicând: Povățuitor te-a pus pe tine, nu te ţine mare, fii între ei ca şi 
unul dintre ei (Sir 32, 1). Căci dacă toţi creştinii sunt datori să aibă 
în ei închipuite [să poarte în ei] faptele cele bune ale Invăţătorului 
lor, Hristos, după cum le porunceşte Petru verhovnicul, zicând: să 
vestiți bunătăţile...Celui ce v-a chemat pe voi dintru întuneric la 
minunata Sa lumină (1 Ptr 2, 9), cu cât mai mult eşti dator 
Preasfinţia ta să le ai pe acestea închipuite [prezente] şi pe 
dinăuntru, şi pe dinafară, ca unul ce eşti ucenic mai apropiat şi 
următor al lui Hristos. Blândeţea, după cum am zis, este titlu şi 
faptă bună a lui lisus Hristos, a Sfinţilor Apostoli şi Ierarhi. 
Cugetând în felul acesta o vei câştiga întotdeauna şi în toate 
lucrurile tale şi mai ales şi mai vârtos în vremea sfinţitei şi tainicei 
lucrări a înfricoşatelor Taine. În acea vreme, îl rog cu fierbinţeală 
pe al meu Stăpân să nu urmeze cu lucrurile, cu chipurile şi cu 
mişcările neorânduielile, mâniile şi tulburările oarecăror sfinţii şi 


pedepsit cu adevărat pe voi de nu aş fi fost mânios”. Învaţă-te blândeţea 
fără însă a face pogoromânt prea covârşitor, rămânând [astfel] cu 
desăvârşire nesimţitor şi rece ca omătul. Aşadar să nu-ţi mişti sufletul şi 
inima ta spre mânia cea fără de rânduială împotriva acelora ce-ţi greşesc 
ţie, ci spre o râvnă fierbinte împotriva celor ce calcă legile cele 
dumnezeieşti şi sfintele canoane. Dar nici râvna să nu fie fără de socoteală, 
ci ocârmuită de dreapta socoteală. Căci după cum asprimea şi iuţimea cea 
covârşitoare niciodată nu folosesc, tot aşa şi pogorământul cel prea mare 
de multe ori vatămă. 

De aceea dumnezeiescul Grigorie Dialogul zice: „să fie dragoste, dar nu 
moleşeală; asprime, dar nu întărâtând; râvnă, dar nu peste măsură de 
cumplită, şi milostivire, dar nu cu un pogorământ peste măsură. Seneca 
tâlcuia acestea: «Pedeapsa, printr-o justificare solidă, o poţi ierta». Dar 
dacă nu poţi, o vei amesteca împreună [cu blândeţea].” Deci blândeţea se 
cade a fi amestecată împreună cu râvna cu discernământ şi cu 
pogorământul cu bună chibzuială. Şi aceasta [blândeţea] se face în felul în 
care retorul Demostene o vestea lui Alexandru zicând: „Niciuna din 
multele tale fapte bune, o, împărate, nu este mai slăvită ca milostivirea ta 
sau mai minunată ca blândeţea ta”. 


împreună-slujitori cu tine. Nu. Că acestea toate sunt foarte 
necuvioase şi pricinuiesc mare sminteală creştinilor care le văd şi le 
aud. 

Ci să stai înaintea Sfântului Jertfelnic cu multă frică şi 
cucernicie, tot blând, tot paşnic şi netulburat cu trupul, cu duhul şi 
cu cuvintele, şi cu mişcările, ca şi cum ai sta înaintea Începătorului 
de pace Însuşi, Împăratului tuturor aducându-l însăşi Jertfa cea 
paşnică şi fără de sânge, pentru sine şi pentru neştiinţele norodului. 


15. Ce bunătăţi pricinuieşte nerăutatea 


La fel şi nerăutatea: nu numai că pricinuieşte arătarea şi 
sălăşluirea în suflet a lui Dumnezeu, după cum marele Ioan Scărarul 
a zis: „Cei de astăzi s-au înrăit cumplit şi toţi s-au umplut de 
închipuirea de sine şi de făţărnicie. Poate că arată osteneli trupeşti 
asemănătoare părinţilor noştri celor de demult, dar de darurile lor 
nu se învrednicesc, deşi socotesc că firea nu avea altădată atâta 
nevoie de daruri ca acum. Şi pe drept cuvânt ni s-a întâmplat 
aceasta. Că nu în osteneli, ci în simplitate şi smerenie se arată 
Dumnezeu” (FR 9, Cuvântul 26, cap. 32, p. 329), ci şi bucurie 
negrăită în suflet. Şi cu adevărat vedem aceasta uitându-ne la copiii 
cei simpli şi fără de răutate care au întotdeauna o bucurie datorată 
numai simplităţii celei pline de dar şi nerăutăţii lor. lar după ce se 
fac mari şi vicleni, îi vedem că-şi pierd bucuria deoarece pierd de 
îndată şi nerăutatea. 


16. Ce bunătăţi pricinuiesc facerile de bine 


Dar cine va putea pune de faţă dulceaţa ce o vei lua când ai 
dragostea cea către aproapele şi mai ales când arăţi către dânsul 
faptele şi roadele ei cele adevărate, care sunt: milostivirea, 
milostenia, împreună pătimirea, iertarea greşelilor ce ţi-ar face, 
răbdarea neputinţelor lui şi, pe scurt, orice facere de bine şi dar ce 
ai arătat spre el prin cuvânt sau prin lucru, sufleteşte sau trupeşte? 
Eu zic că mai mult se bucură cel ce miluieşte şi face bine decât cel 
ce ia facerea de bine şi milostenia, deoarece omul prin facerea de 
bine se suie la asemănarea lui Dumnezeu, după cum a zis Grigorie 
Cuvântătorul de Dumnezeu: „Dragostea este lucru curat şi de 
Dumnezeu vrednic, iar lucrul împărtăşirea către celălalt”. Şi iarăşi: 
„Prin nimic nu se aseamănă omul lui Dumnezeu mai mult decât prin 
facerea de bine” - aceasta şi pentru faptul că prin facerile de bine 
omul îi trage pe oameni la dragostea sa şi îi face să i se supună de 
voie, şi nu de silă. Că aşa a zis înțeleptul Temistie: „Nimic nu este 
mai aducător spre dragoste decât facerea de bine. Căci mai bine 


este cuiva a stăpâni pe cineva cu dragostea decât cu fiica. Că aceea, 
adică, îi face domni cu voia [supuşilor], iar aceasta nevrând.” 

De aceea şi un învăţător de năravuri numeşte facerea de bine 
stihie - din care se alcătuieşte dragostea norodului -, hrană - din 
care se hrăneşte, creşte şi se săvârşeşte aceeaşi dragoste - şi 
lanţuri de aur - cu care celor cărora li se face bine li se leagă inima 
către dragostea făcătorului de bine. De aceea şi un proverb zice: 
„Omul omului îi este dumnezeu”, deoarece prin facerile de bine 
omul se arată ca un dumnezeu omului celui asemenea lui. De aceea 
şi ucenicul cel iubit a zis: Cel ce face bine din Dumnezeu este (3 In 
1, 11). 

Ce cuvânt va putea descrie bucuria pe care o vei primi în 
sufletul tău dacă vei iubi întreaga înțelepciune, fecioria, curăția şi 
îndelunga răbdare, dacă vei iubi pocăința prin care poţi să 
împlineşti lipsurile pe care le vei avea la celelalte fapte bune şi prin 
care poţi să milostiveşti pe Sfântul Dumnezeu din pricina greşelilor 
săvârşite în toată ziua - cu cuvântul, cu lucrul şi cu gândul -, 
cercetându-ţi conştiinţa ta în fiecare seară şi făcând acea socoteală: 
„pe unde am trecut, ce am grăit, ce lucru bun n-am săvârşit” - pe 
care şi David a poruncit a o face: de cele ce ziceti în inimile voastre, 
întru aşternuturile voastre vă umiliţi (Ps 4, 4)*%? Şi, în scurt fie spus, 
nespusă va fi bucuria ta de vei iubi cealaltă ceată şi neamul cel de 
aur al faptelor bune şi mai ales rugăciunea minţii şi a inimii, despre 
care am zis mai înainte, precum şi pomenirea cea necontenită a 
preadulcelui Nume al dătătorului de bucurie, preaveselitorului şi de 
lumină dătătorului lisus. 


17. Arhiereul şi fiecare înainte-stătător se cade a se smeri 


Iar dacă te vei nevoi a câştiga faptele cele bune ale smeritei 
cugetări şi ale nepomenirii de rău, izvor de bucurie - să spun aşa - 
şi nu simplă bucurie vei câştiga în inima ta. Vei putea câştiga izvor 
de bucurie pentru smerita cugetare!” dacă nu te vei mândri întru 
vrednicia arhieriei, după cum am spus mai sus, dacă nu te vei socoti 


9 Să ştii că prin pocăință - după Sfântul Grigorie de Nyssa - omul se 
face întotdeauna biruitorul diavolului. Că zice: „Altă biruinţă asupra 
luptătorului împotrivă se pregăteşte. Căci avem o singură armă de atac 
către toată năpădirea ispititorului: pocăinţa. Cel ce a săvârşit-o pe aceasta 
în el se face întotdeauna biruitor al celui ce pururea îl luptă.” Vezi şi 
cuvântul cel pentru pocăință în Deprinderile duhovniceşti cele tipărite de 
noi, precum şi în Apantisma sfintelor rugăciuni cea tipărită de noi. Şi iarăşi 
se face omul biruitor al diavolului prin pocăință - căci diavolul niciodată nu 
se pocăieşte şi nici nu zice „am greşit”. lar omul, zicând „am greşit”, 
biruieşte pe diavolul cel nepocăit. 


pe tine ca un stăpân peste ceilalţi, ci, dimpotrivă, ca un stăpânit şi - 
iarăşi - dacă nu te vei socoti ca un arhiereu al norodului, ci numai 
ca un sfetnic al său, de Dumnezeu rânduit asupra lui pentru a-l 
sfătui cele de folos. Şi să-l îndupleci pe el, nu să te pui deasupra lui, 
după cum scrie Marele Vasile: „Întrucât fiecare dintre noi nu-şi este 
destul lui însuşi pentru a afla cele folositoare, din această pricină 
Dumnezeu, făcându-ne nouă bine, ne dă pe noi (adică pe arhierei) 
sfetnici, şi nu stăpânitori; căci al împăratului este a se impune peste 
cei pe care îi stăpâneşte, iar al sfetnicului este să înduplece spre 
cele de folos pe cei pe care îi sfătuieşte. Aşa încât fiecare din noi 
(din arhierei) să se socotească nu ca un stăpân, ci ca un sfetnic dat 
de Dumnezeu norodului.” Iar în altă parte acelaşi zice: „Pe 
stătătorul înainte să nu-l înalțe vrednicia pentru ca să nu cadă din 
fericirea smeritei cugetări”. 


10 Cu adevărat adâncă şi prea mistică este întrebarea ce o face un 
privitor pentru smerita cugetare. El întreabă: care faptă bună avea zidire 
mai înainte de a fi zidită? Datorită ei, Dumnezeu a căutat spre dânsele 
[spre celelalte fapte bune], le-a miluit şi le-a adus dintru neființă întru 
fiinţă. Aici, fiecare poate să zică că nicio faptă bună nu avea [ființă] - şi 
aceasta deoarece mai înainte de a se zidi ele erau inexistente şi nimic. 
Căci, care faptă bună poate să aibă ceea ce nu este [încă], precum şi 
nimicul? Dar el [privitorul] a răspuns că este acea faptă bună a smereniei, 
căci pentru aceasta le-a zidit Dumnezeu [şi pe celelalte]. Că aceea 
[smerenia] nu a existat niciodată, ci a fost un nimic (aceasta este 
cugetarea smereniei cele adevărate). Aceasta era fapta care L-a îndemnat 
pe Bunul Dumnezeu să caute spre nimicnicia celorlalte, să le miluiască şi 
să le aducă dintru neființă întru fiinţă. 

Deci ce adunăm din această expunere? Că pe omul cel smerit care se 
socoteşte pe sine ca pe un nimic, având înaintea ochilor de-a pururi 
această aşezare pe care o avea mai înainte de a se zidi, pe acesta îl 
cunoaşte Dumnezeu ca pe un rob al Său, spre acesta priveşte, pe acesta îl 
miluieşte. Şi înălţându-l de la cele afară de fire la cele fireşti şi suprafireşti, 
îl aduce pe el ca de la neființă la fiinţă. Şi spre cine voi căuta fără numai 
spre cel smerit şi blând, şi care tremură de cuvintele Mele (Is 66, 2). 
Dimpotrivă, pe omul cel mândru - care se socoteşte pe sine [a fi] ceva - şi 
mai ales păcătos, care pentru aceasta este mai rău şi decât cel ce nu există 
- ca unul care nu este păcătos -, [pe acesta] nu îl cunoaşte Dumnezeu ca 
pe un rob al Său. Spre acesta nu caută şi nu îl miluieşte, ci mai vârtos îl 
urăşte şi îi dă război. Dumnezeu, mândrilor le stă împotrivă (Pr 3, 34). Şi 
chiar dacă îl cunoaşte, îl cunoaşte numai ca pe un vrăjmaş şi ca pe un 
depărtat de Dânsul şi nu ca pe un rob al Său. Aceasta o arată cuvântătorul 
de Psalmi zicând: cele înalte (adică pe cei mândri) de departe le cunoaşte 
(Ps 137, 7). 


18. Arhiereului şi oricărui stăpânitor nu li se cade să se 
răzbune, ci mai vârtos să facă bine vrăjmaşilor lor 


Mai poţi câştiga izvor de bucurie şi din nepomenirea de rău - 
adică dacă nu vei răsplăti răul cu rău şi nici nu te vei răzbuna 
împotriva acelora care te-au scârbit pe tine sau te-au nedreptăţit 
sau ti-au făcut rău în orice chip. Că mare necinste este pentru un 
arhiereu şi înainte-stătător al norodului a se răzbuna. Căci cum va 
învăţa el pe ceilalţi a nu răsplăti răul cu rău în vreme ce el face 
dimpotrivă, răzbunându-se pe vrăjmaşii lui? De aceea iar zice 
Marele Vasile: „Prea mare necinste este stăpânitorului a fi doritor 
de răzbunare şi a lupta împotriva celor ce îl scârbesc, răsplătind cu 
cele asemenea. Căci cel ce toate le face spre a se răzbuna şi a 
scârbi pe cel ce l-a vătămat cum va învăţa pe alţii a nu răsplăti pe 
nimeni cu rău pentru rău?” Şi Isaia mustră pe stăpânitorii 
Ierusalimului din pricină că aleargă după răzbunare: domnii tăi 
umblă după mită (Is 1, 23). Incă şi Isidor Pelusiotul scrie către un 
stăpânitor zicându-i acestea: „Mai ales acum, când la dregătorie te- 
ai înălţat şi când ţi s-a dat mai ales să poţi pedepsi şi prin 
stăpânirea dregătoriei, te poţi face de-a pururi pomenit şi râvnit 
dacă nu te vei răzbuna pe cei ce te-au nedreptăţit, ci vei uita toate 
cele supărătoare”. 

Dar ce zic că nu se cade a te răzbuna pe vrăjmaşii tăi? Poruncă 
ai de la Dumnezeu să le faci încă şi bine. Că zice: Iubiţi pe vrăjmaşii 
voştri, binecuvântaţi pe cei ce vă blestemă (Mt 5, 44). Căci de vei 
face bine, nenumărate bunătăţi vei lua de la Dumnezeu. Aşa a zis 
Saul către David, când l-a aflat acela [David] în peşteră şi nu l-a 
omorât după cum merita: Că de va afla cineva pe vrăjmaşul său în 
necaz şi-l va slobozi în cale bună, Domnul va răsplăti lui bune 
precum ai făcut tu astăzi (1 Rg 24, 20). De aceea şi dumnezeiescul 
Gură de Aur, tâlcuind aceasta, a zis: „Mai mari vor fi la Dumnezeu 
răsplătirile noastre atunci când, făcând nenumărate bunătăţi 
vrăjmaşilor noştri, cele potrivnice vom lua”. Deci, de vei câştiga, 
Stăpâne al meu, aceste fapte bune precum şi pe toate cele de mai 
sus, negrăită va fi bucuria şi veselia ta. 


19. Care sunt laudele faptei bune 


De aceea Grigorie, luminătorul Nyssei, a zis bine că: „Nimic 
nu-l înaripează şi nu-l ridică în sus pe suflet precum câştigarea 
dreptăţii şi a faptei bune”. Prin urmare, avea dreptate 
dumnezeiescul Isidor Pelusiotul să laude astfel fapta bună, zicând: 
„Fapta bună este şi lucru anevoios, folositor, bun, cuviincios, 
folositor şi de trebuinţă. Anevoios pentru că nimic nu este mai greu 


decât a vieţui drept; de folos căci către fericire duce; bun căci pe 
cei ce o au îi cinsteşte; cuviincios căci pe cei ce o au câştigat îi 
împodobeşte; folositor căci al ei sfârşit dezleagă durerile, iar de 
trebuinţă căci nimic nu este mai necesar decât ea. Cine, dar, - 
numai de nu ar fi prea ieşit din sine - nu se va ţine foarte (strâns) de 
ea?” Şi iarăşi: „Noi hotărâm că adevărata filosofie este să nu se 
treacă cu vederea nimic din cele ce se cuvin blagocestiei [evlaviei] 
şi faptei bune”!!. 

De aceea avea dreptate condeiul cel de aur al lui loan să scrie 
acestea: „De voim a dobândi dulceaţă, mai întâi de toate să fugim 
de viclenie şi să gonim [după] fapta bună, pentru că nu este cu 
putinţă a ne împărtăşi în alt fel de aceasta; chiar de ne vom sui pe 
însuşi scaunul cel împărătesc. Pentru care [fapta cea bună] şi Pavel 
zicea: roada Duhului este dragostea, bucuria, pacea (Ga 5, 22)” 
(Omilia I la Romani). Şi iarăşi zice loan: „Dulceaţa răutăţii este 
vremelnică, iar chinul veşnic, pe când fapta bună are durere scurtă, 
însă câştigul şi veselia sunt veşnice” (Omilia V la Sfânta Ana). 
impreună cu dumnezeiescul Gură de Aur a zis şi Cuviosul Marcu, 
ucenicul lui: „Tot păcatul sfârşeşte în plăcerea oprită, precum orice 
virtute [sfârşeşte] într-o mângâiere duhovnicească. Dacă stăpâneşte 
cel dintâi, stârneşte pe cele proprii lui; iar dacă stăpâneşte cea de-a 
doua, de asemenea pe cele înrudite cu ea” (FR 1, cap. 48, p. 290). 


20. Se cade a se câştiga faptele bune după rânduială şi una 
câte una 


Marele Vasile scrie în epistola către Filon că se cuvine a 
câştiga după rânduială faptele cele bune, adică una câte una, şi nu 
toate odată. La fel zice şi dumnezeiescul Gură de Aur: „Să ne 
îndrăgostim noi înşine de faptele cele bune, aşa cum lucrătorii 
pământului fac cu lucrarea pământului. În această lună să răbdăm 
ocările, dosădirile şi ponegririle nedrepte. În luna cealaltă să ne 
pedepsim pe noi înşine cu nepomenirea de rău. În alta, altă faptă 
bună. lar când ne vom deprinde cu această faptă bună, spre alta să 
venim.”!? Faptele bune trebuie câştigate după rânduială şi după 
ierarhie, [adică] una după alta - nu toate împreună -, pentru a nu 

11 Încă şi preaînţeleptul şi preajudecătorul Fotie zice: „Toate cele 
omeneşti curg împreună cu vremea şi se prăpădesc. Dar fapta bună nu se 
poate pierde nici de foc, nici de fier, nici de nimic din cele vremelnice. Tot 
aşa biruieşte [fapta bună] şi timpul, şi patimile, şi însăşi moartea. Iar dacă 
vrei să cunoşti mai mult, [fapta bună] cu vremea şi cu moartea mai vârtos 
înviază şi înverzeşte, iar lauda sa şi buna-i cuviinţă - zavistia stinsă fiind 
întru ele - mai strălucită şi mai minunată o primesc” (Epistola 125 trimisă 
spatarocandidatului Teodot). 


deveni grele şi anevoioase, ci lesnicioase şi uşoare. Căci aşa zice 
Sfântul Isaac: „Virtuţile urmează una după alta ca să nu fie cartea 
virtuţii neplăcută şi grea; şi pentru că se dobândesc pe rând. Şi aşa 
[...] se fac plăcute” (FR 10, Cuvântul 46, p. 239). 

Se cade a câştiga faptele cele bune după [o anumită] rânduială 
nu numai pentru [că aşa se câştigă] mai uşor, ci şi pentru folos şi 
nevătâămare din partea lor. Că zice acelaşi dumnezeiesc Isaac: 
„Fiecare virtute este cauza celei de-a doua. Deci, dacă vei lua pe 
maica care naşte faptele bune şi te vei duce să le cauţi pe fiice - mai 
înainte de a câştiga pe maica lor - acelea vor fi ca nişte vipere 
pentru suflet. Iar de nu le vei izgoni de la tine, degrab vei muri” 
[referinţă neidentificată]. De pildă, dacă cineva caută să ajungă la 
dragostea lui Dumnezeu - [care este] cea mai înaltă faptă bună - 
mai înainte de a câştiga frica lui Dumnezeu - care este fapta bună 
de mai jos care naşte dragostea lui Dumnezeu mult se vatămă. La 
fel [de mult vatămă] dacă el caută [contemplaţia] mai înainte de 
făptuire sau dumnezeieştile daruri mai înainte de lucrarea 
poruncilor. De aceea a zis Grigorie Cuvântătorul de Dumnezeu: „Nu 
se cuvine să încetăm frica şi să începem direct de la privire 
[contemplatie], deoarece privirea este neînfrântă şi poate să 
împingă şi în prăpastie. Ci [se cuvine] să ne învăţăm întâi cu frica şi, 
curăţându-ne şi subţiindu-ne - să spun aşa -, la înălţime să ne 
ridicăm!” 


21. Care este casa cea de gând a sufletului ce se face din 
faptele bune 


Fiindcă se cuvine - precum am zis - să câştigăm faptele bune 
după rânduială, rânduială pe care ne-o predaniseşte nouă Cuviosul 
Petru, care se numeşte şi Damaschin, şi fiindcă faptele bune puse în 
această rânduială zidesc casa cea de gând a sufletului, cred că vei 
avea o frumoasă privelişte dacă vom adăuga facerea casei aici. 

După cum a construi casa cea simțită [materială] avem nevoie 
de: 1) pământ vârtos; 2) temelie; 3) pietre; 4) lut; 5) pereţi; 6) 
acoperiş şi 7) zidar, casa cea gândită are trebuinţă de toate: 

1. În loc de pământ vârtos, trebuie să aibă cineva răbdare 
desăvârşită în ispite, de oriunde i-ar veni acestea: fie de la oameni, 


12 Înţeleaptă cu adevărat este pilda pe care o aduce la această problemă 
un dascăl, adică la problema cu scara pe care a văzut-o Iacov şi cu îngerii 
ce se suiau pe dânsa şi se coborau. Îngerii sunt înaripaţi şi uşori şi puteau 
de la prima treaptă să zboare la vârful scării. Pentru ce, dar, să suie una 
câte una fiecare treaptă a scării? Scara era închipuire a faptelor bune şi 
care şi cum se suie se cade să treacă [peste] faptele bune una câte una, iar 
nu prin una să se suie până la vârful scării toţi câţi urcă. 


fie de la draci, fie de la firea cea stricată, după cum spune Marele 
Vasile. 

2. În loc de temelie trebuie să aibă credinţa cea statornică şi 
adevărată. Şi numesc credinţă nu numai pe aceea pe care o avem în 
Sfânta Treime şi în Iconomia cea în trup |lntruparea lui lisus 
Hristos], ci şi pe cea din interior prin care credem că toate pe care 
le-a zis Dumnezeu sunt adevărate, adică atât făgăduinţele şi 
jurămintele bunătăţilor, cât şi îngrozirea muncilor - după cum zice 
Sfântul Simeon Noul Teolog. 

3. In loc de pietre casa aceasta are trebuinţă de faptele bune 
cele de multe feluri despre care am vorbit şi mai sus. 

4. In loc de lut are trebuinţă de smerenie. Că precum pietrele 
se lipesc cu lut, tot astfel cu smerenia se lipesc şi se ţin împreună 
toate faptele bune. 

5. In loc de patru pereţi are trebuinţă de cele patru fapte bune 
capitale: de pricepere, care învaţă pe cineva ce să facă şi ce să nu 
facă; de întreaga înţelepciune, care-i înfrânează partea poftitoare; 
de bărbăţie, care-i ascute partea cea mânioasă numai asupra 
diavolului şi a păcatului; de dreptate, care dă fiecărei părţi a 
sufletului cele ce i se cuvin, după cum zice dumnezeiescul Maxim: 
„imparte fiecărei părţi a ta - atât sufleteşti, cât şi trupeşti - cele cei 
se cuvin, după vrednicie; părţii celei cuvântătoare a sufletului [dă-i]: 
priviri duhovniceşti şi rugăciune; celei mânioase: dragostea 
duhovnicească cea potrivnică urâciunii; celei poftitoare: întreaga 
înţelepciune şi înfrânare, iar celei trupeşti: doar hainele şi 
acoperămintele cele de nevoie”. 

6. Acoperişul casei acesteia este dragostea cea desăvârşită 
către Dumnezeu şi către aproapele, sfârşitul şi capul tuturor 
faptelor bune. 

7. Iar zidarul este discernământul şi înţelepciunea, după cum 
este scris: Cu înțelepciune se zideşte casa şi cu pricepere se 
isprăveşte (Sol 24, 3). Dar zidar este mai ales Domnul nostru lisus 
Hristos, fără de Care nu putem face nimic, după cum este scris: De 
n-ar zidi Domnul casa, în deşert s-ar osteni cei ce zidesc (Ps 126, 1). 
Şi mai luminat spune Sfântul Teodor Studitul, la Antifoane: „De nu 


va zidi Domnul casa faptelor bune, în zadar ne ostenim”.15 


13 Însemnăm aceasta aici ca pe un lucru de trebuinţă: după Sfântul 
Ioan Damaschin există fapte bune trupeşti şi fapte bune sufleteşti. Cele 
trupeşti sunt: înfrânarea, postul, foamea, setea, privegherea, starea [în 
picioare], plecarea genunchilor, nespălarea, culcarea pe jos, lucrul 
mâinilor, precum şi orice altă pătimire rea a trupului. Ele sunt mai 
degrabă unelte ale faptelor bune decât fapte bune, dar aduc pe om la 
faptele bune cele sufleteşti şi adevărate şi la smerenie şi nepătimire - 


Aşadar, Stăpâne al meu sfinte, roagă-L cu lacrimi fierbinţi - din 
tot sufletul şi inima ta, prin rugăciunea cea de gând - pe Ziditorul şi 
Calfa acestei case, pe preabunul Hristos şi preadulcele lisus, să o 
zidească în inima ta şi apoi să Se sălăşluiască în ea pentru a te 
îmbogăţi cu darurile Sale şi pentru a te lumina cu luminile 
dumnezeieştei Lui cunoştinţe. 


22. Câte şi care sunt felurile faptei bune celei lucrătoare” şi 
ale celei privitoare 


Mai vârtos roagă-te lui Dumnezeu să te învrednicească nu 
numai celor două chipuri ale faptei bune celei lucrătoare - fapta 
bună cea mirenească, adică măsurata pătimire, şi [fapta bună] cea 
curăţitoare, adică nepătimirea -, ci şi celor două chipuri ale faptei 
bune celei privitoare: [fapta bună] cea gândită şi cea de Dumnezeu 
lucrătoare, după cum spune înțeleptul Psellos” în [cuvântul] cel 


atunci când nu se fac cu făţărnicie şi pentru plăcerea oamenilor, ci întru 
cunoştinţă şi doar pentru Dumnezeu. Iar faptele bune cele sufleteşti sunt 
cele patru capitale arătate mai sus, din care se nasc celelalte: credinţa, 
nădejdea, dragostea, rugăciunea, smerenia, blândeţea, îndelunga-răbdare, 
nemânierea, dumnezeiasca cunoştinţă, veselia, simplitatea, netulburarea, 
neiubirea de argint şi celelalte care sunt cu adevărat fapte bune. Prin 
urmare, atunci când cineva se împiedică şi nu poate să săvârşească faptele 
bune trupeşti din cauza neputinței, a bătrâneţii sau a altor întâmplări şi 
nevoi, ia iertare de la Dumnezeu Care ştie pricina. Iar dacă nu facem 
faptele bune sufleteşti, nu avem nici iertare şi nici dare de răspuns 
[justificare], deoarece aceste fapte bune nu sunt condiţionate de nevoi, ci 
poate să le lucreze cineva în orice fel de nevoi şi neputinţe s-ar afla, 
deoarece ele se lucrează doar cu mintea şi cu inima. 

De pildă: dacă cineva din neputinţă nu poate posti măcar să se roage cu 
mintea şi cu buzele şi să mulţumească lui Dumnezeu pentru neputinţa sa. 
Căci Cuviosul Ioan Carpatiul - tâlcuind acea vorbă din Evanghelie care 
spune: „Când vă vor goni pe voi dintr-o cetate fugiţi în cealaltă” zice: „De 
vă vor goni pe voi gândurile neputinței din cetatea postului, fugiţi în 
cealaltă [cetate],adică la rugăciune şi la mulţumire”. Deci dacă nu poţi să 
lucrezi faptele bune cele trupeşti, măcar întristează-te în inima ta pentru 
că nu le poţi făptui şi întristarea aceasta se aşază în locul acelora, după 
cum zice Sfântul Isaac: „Inima plină de întristare pentru slăbiciunea şi 
neputinţa împlinirii faptelor trupeşti celor văzute, ţine locul tuturor 
faptelor trupeşti. Faptele trupeşti fără întristarea minţii sunt însă ca un 
trup fără suflet” (Cuvântul 58, p. 298). 

„fapta bună cea lucrătoare” - cea trupească; „fapta bună cea 
privitoare” - cea sufletească. 

== Mihail Psellos - c. 1018-1078/1096; om politic, filosof şi istoric 
bizantin; precursor al umanismului, lucrări de istorie, filosofie, teologie, 
muzicologie, matematică. 


pentru faptele cele bune; [şi fă aceasta] pentru a te îndumnezei şi a 
te arăta lăcaş şi sălăşluire a Sa, a Tatălui Său şi a Sfântului Duh, 
după cum Cel preanemincinos a făgăduit zicând: De mă iubeşte 
cineva pe Mine, cuvântul Meu va păzi; şi Tatăl Meu îl va iubi pe el şi 
la el vom veni şi lăcaş la dânsul vom face (In 14, 23). Acesta este 
încoronarea faptei celei bune lucrătoare şi privitoare şi adevărata 
reuşită şi fericire a omului, care se dobândeşte în parte încă din 
viaţa aceasta - ca o arvună -, după cum zice înțeleptul Vlemide în 
cuvântul pentru fapta bună: „Fericit este cel care s-a făcut pe sine 
nemuritor prin fapta bună cea lucrătoare. lar cel care s-a 
învrednicit a câştiga şi contemplaţia prin curăţia cea desăvârşită şi 
a trăi mistic şi a se rândui desăvârşit cu Dumnezeu şi a se 
îndumnezei cu darul, prea fericit este.” Că din aceasta 
îndumnezeindu-te tu întâi, după dar, trebuie, ca un arhiereu [ce 
eşti], să-i faci dumnezei, prin darul Sfântului Duh, şi pe supuşii tăi 
creştini. Şi astfel, tată de dumnezei te vei numi după aceasta. Că cei 
ce au fapta bună cea de Dumnezeu lucrătoare se numesc dumnezei, 
după acelaşi Psellos. 


23. Casa cea gândită a sufletului trebuie să aibă şi portar 


la aminte să ai şi un portar care să păzească această casă, însă 
nu vreo femeie - adică simţirea cea smerită”” sau înţelegerea cea 
neputincioasă -, după cum avea levoste şi pentru aceasta a fost 
omorât, ci gândul cel viteaz şi atent, după cum filosofează 
dumnezeiescul Nil: „Şi aceasta este străjuirea minţii şi a inimii cea 
cu luare-aminte despre care ţi-am spus mai înainte. Căci de va intra 
în casă vreun vrăjmaş, adică vreo răutate sau patimă, împăratul Se 
mânie şi Se depărtează - şi acest lucru să dea Dumnezeu să nu se 
întâmple la tine.” 


24. Al treilea loc al dumnezeieştilor dulceţi este 
dumnezeiasca Scriptură, pentru că în ea se află adevărul 
desăvârşit precum şi o dulceaţă desăvârşită 


Al treilea loc al dulceţilor dumnezeieşti sunt cuvintele 
dumnezeieştilor Scripturi!1, căci în ele se află un adevăr desăvârşit 


k 


Cu sensul de „slabă”. 

14 Însemnăm aici şi această înştiinţare, ca pe una trebuincioasă celor 
care se îndeletnicesc în Sfintele Scripturi: se cade ca ei să se plece şi cu 
auzirea cea dinăuntru spre a crede că toate cuvintele Domnului ce se află 
în Sfânta Scriptură sunt vrednice de crezare, în armonie, fără nepotrivire, 
adevărate şi încredințate, după cum scris este: Incepătura cuvintelor tale 
este adevărul. (Ps 118, 160). Şi: judecățile Domnului adevărate, îndreptate 


din care mintea se luminează şi străluceşte. Care, ca una ce este 
după fire minte, are ca duşman al său firesc adevărul: Incepătura 
cuvintelor Tale este adevărul (Ps 118, 160); şi pentru că în Scripturi 
se sălăşluieşte o desăvârşită dulceaţă şi dar care, lucrând şi 
atrăgând ca un magnet, atrage inimile cititorilor spre unire şi 
smerenie. Şi nu este aici nimic de mirare deoarece cuvintele 
Scripturilor sunt cuvintele lui Dumnezeu, ale Sfântului Duh şi - tot 
astfel a zice - ale însuşi adevărului şi darului. Acestea, zice, grăieşte 
Domnul. Şi s-a făcut cuvântul Domnului. Şi Duhul Domnului a grăit 
în mine. De aceea şi dumnezeiescul Gură de Aur zice: „Citirea 
Scripturilor este deschidere a cerurilor, iar gurile prorocilor sunt 
gură a lui Dumnezeu”. Şi aceasta fără a mai zice [că aceste cuvinte 
mai sunt]: înălţimea cuvântării de Dumnezeu, adâncul Iconomiei, 
lăţimea folosului şi lungimea înţelepciunii şi a cunoştinţei. Acestea 
se cuprind fiecare în parte în Scripturi şi din ele iese un izvor de 
dulceaţă pentru minte şi inimă. 


25. Scriptura cea nouă o covârşeşte pe cea veche 


Toată dumnezeiasca Scriptură - şi cea veche, şi cea nouă - le 
cuprinde pe cele zise mai sus, dar mai ales Scriptura cea nouă. De 
aceea a zis Marele Vasile: „Orice cuvânt al Evangheliei este mai de 


împreună (Ps 18, 10). Dumnezeu adevărat şi tot omul mincinos (Rm 3, 4). 
Se cade ca unii ca aceştia să se plece Sfintelor Scripturi cu aceeaşi 
simplitate cu care se pleacă fiii părinţilor şi copiii dascălilor lor, după cum 
zice şi Marele Vasile: „Credinţa în Hristos, Cel Ce ne-a vestit nouă 
cuvintele Tatălui, este neapărată şi mântuitoare, ca a fiilor către părinţi şi 
a copiilor către dascăli, după acelaşi glas al Domnului, Care a zis: «De nu 
va primi cineva împărăţia lui Dumnezeu ca un copil, nu va intra în ea».” 

Iar de s-ar întâmpla în Scriptură vreun cuvânt sau vreun înţeles care 
pare că arată vreo nepotrivire sau un înţeles potrivnic altor [scrieri] ale 
Scripturii sau chiar şi cuvântului celui drept, atunci, după Marele Vasile, 
unuia ca acesta [care se îndeletniceşte în Sfintele Scripturi] i se cade fie să 
citească toată bucăţica, precum şi [versetele] cele dinainte şi cele de după 
acel cuvânt şi aşa să afle înţelegerea cea adevărată, fie să înveţe cele mai 
neclare din altele mai clare scrise în alt loc. Iar dacă în cele din urmă nu 
află dezlegare nedumeririi pe care o are - zice -, se cade mai degrabă să se 
prihănească pe sine, precum şi neputinţa minţii sale, din pricină că nu 
poate înţelege, decât să se obrăznicească şi să spună că acel cuvinţel al 
Scripturii nu este drept: „lar pentru cele care se par a avea oarecare 
împotrivire, mai bine este a se prihăni pe sine ca unul care încă nu a ajuns 
să înţeleagă bogăţia înţelepciunii şi judecăţile cele cu anevoie de ajuns şi 
necercetate ale lui Dumnezeu decât să se facă vinovat judecății [pentru] 
semeţie şi obrăznicie şi s-audă [că este] păgân cel ce zice împăratului: 
«Nelegiueşti! [Strâmbătate faci]».” 


preţ decât toate celelalte învățături ale Duhului pentru că în acelea 
ne-a vorbit Domnul prin robii Săi, prin profeţi, pe cât în Evanghelii 
ne-a vorbit Însuşi Stăpânul” (Omilia XVI, la cuvintele La început era 
Cuvântul, P.S.B. 17, p. 514). Vedem într-adevăr în Scriptura cea 
nouă cuvinte simple şi prea uşoare, dar care au cu adevărat un dar 
covârşitor ce atrage inima auzitorilor. Drept aceea şi scris este că: 
se mirau de cuvintele darului care ieşeau din gura Lui (Lc 4, 22). Şi 
tot poporul se ţinea de Dânsul ascultându-L.. 

De aceea David, văzând mai înainte aceasta, a strigat către 
Domnul, Cel ce a grăit legea cea nouă: Vărsatu-s-a dar în buzele 
tale. (Ps 44, 3). Pe aceasta a tălmăcit-o Vasile, cel plin de cele 

15 De aceea Sfinţii Părinţi laudă Sfânta Evanghelie cu mari, 
preaslăvite şi minunate laude. Ambrozie a zis că Sfânta Evanghelie este 
noian - în care se află plinirea darurilor - şi mare a tainelor duhovniceşti în 
care înoată Peştele cel tainic. Acest cuvânt „Peşte”, scriindu-se la margine 
[în acrostih], arată - după Sibilă -: „lisus Hristos, Fiul lui Dumnezeu, 
Mântuitorul” sau „Cruce”. Sfântul Apostol Vartolomeu a spus că 
Evanghelia se arată mică în lungime, dar mare şi largă în lăţimea 
înțelegerilor: „Şi lată şi mare şi iarăşi scurtată” (Cap. 1 din: Pentru tainica 
binecuvântare). După cum mărturisesc Dionisie Areopagitul şi Ieronim, 
Evanghelia se numeşte cuprindere a toată binecuvântarea. Origen [o 
numeşte] pârgă a toată Scriptura. Şi dacă dumnezeiescul Augustin a numit 
toată dumnezeiasca Scriptură întreaga învăţătură a tuturor ştiinţelor, cu 
adevărat Sfânta Evanghelie - ca una ce covârşeşte întreaga dumnezeiască 
Scriptură - se cade să fie numită meşteşug al meşteşugurilor, ştiinţă a 
ştiinţelor şi a înţelepciunii pandoră [cutie a Pandorei] şi Atenă. Căci 
Evanghelia este prorocie deschisă, după cum şi prorocirea este Evanghelie 
acoperită. De aceea cel ce a numit Evanghelia temelie şi centru al 
aşezământului celui vechi şi soare al Scripturii celei noi nu a greşit. De 
aceea până şi filosofii platonicieni - şi mai ales Proclu - cinsteau Sfânta 
Evanghelie, mai ales cea de la Ioan: „La început era Cuvântul”. De aceea - 
după Isidor Pelusiotul şi Simeon al Tesalonicului - şi arhiereii cei îmbrăcaţi 
scot omoforul când se citeşte Evanghelia, pentru a arăta că la citirea ei Se 
găseşte de faţă Hristos, Incepătorul păstorilor, Cel Ce a grăit Evanghelia. 
Când se citeşte Evanghelia, se aprind lumânări în semn de bucurie, după 
cum scria dumnezeiescul Ieronim împotriva lui Vigilantie, Marele 
Constantin a trimis în dar Marelui Nicolae o Evanghelie împodobită cu aur 
şi pietre scumpe, iar împăratul Teodosie a scris o evanghelie cu mâna sa şi 
o citea pe ea - după Sozomen. Dumnezeiescul Gură de Aur scrie că „în 
casa în care se află Evanghelia nu intră diavolul” (în Omilii la Ioan). 
Creştinii cei de demult şi mai ales femeile şi copiii purtau Evanghelia 
asupra lor spre pază, după cum mărturiseşte acelaşi Gură de Aur: „Nu vezi 
cum femeile şi copiii cei mici, în loc de pază puternică îşi spânzură la gât 
evanghelii, purtându-le cu ei pretutindeni, oriunde s-ar duce?” De aceea şi 
Cecilia fecioara avea Evanghelia la piept spre paza ei. Vezi şi alte laude 
aduse Evangheliei în cartea a douăsprezecea a lui Dositei. 


dumnezeieşti: „pentru că psalmul a voit să înfăţişeze cu tărie 
mulţimea harului care ieşea din cuvintele Domnului, a zis: Vărsatu- 
s-a har în buzele tale, din pricina belşugului harului din cuvântul 
Său” /Tâlcuire duhovnicească la psalmi, EIBMBOR 2000, p. 168]. Şi 
mai ştim că darul vărsat de la Dumnezeu peste cuvintele lui Hristos 
este bogat. De aceea propovăduirea [Lui] a atras în puţină vreme 
mai pe toată lumea. Dar bogat şi îndestulat s-a vărsat [şi] peste 
propovăduitorii Evangheliei pe care Scriptura i-a numit „buze ale lui 
Hristos”. De aceea, prin nişte cuvinte simple, multă sporire şi 
tragere spre mântuire are propovăduirea Evangheliei. [Astfel], 
întreg sufletul este ancorat prin dogme nemişcate prin dar şi prin 
credinţa cea neclintită în Hristos, cea adevărată. 

În dumnezeiasca Scriptură vedem [scrise] cuvinte smerite, 
simple şi nemeşteşugite, dar care au înăuntru atâta adâncime de 
dumnezeiască înţelepciune, încât toată înţelepciunea cea dezgolită 
a acestei lumi nu se poate sui la înălţimea ei. Şi arată Pavel zicând: 
Și înțelepciunea o grăim întru cei desăvârşiți; însă înţelepciunea nu 
a veacului acestuia, nici a domnilor veacului acestuia care sunt 
pieritori. Ci grăim înţelepciunea lui Dumnezeu întru taină, cea 
ascunsă... (1 Co 2, 6-7). De aici inspirându-se, Grigorie Cuvântătorul 
de Dumnezeu a zis: „Pe această înţelepciune o laud eu, pe aceasta o 
sărut: prin care cei neslăviţi s-au slăvit şi întru care cei mai înainte 
defăimaţi s-au cinstit, biruind prin cuvântul cel lucrător 
înţelepciunea cea dezgolită” (Cuvânt pentru grindină). 


26. Pentru două pricini trebuie să citească arhiereul 
Scripturile 


Desfată-te şi te îndulceşte, deci, întru citirea dumnezeieştilor 
Scripturi, Stăpâne al meu, cu desfătare şi dulceaţă care nu se 
deşartă şi nici nu se risipeşte. Că zice dumnezeiescul Gură de Aur: 
„Nesăţioasă este dulceaţa duhovniceştilor cuvinte. Căci aşa cum 
pământul cel neudat nu poate să scoată spice, chiar dacă cineva ar 
arunca seminţe nenumărate, aşa şi sufletul nu poate să arate vreun 
rod dacă nu se va lumina mai întâi cu Scripturile. Căci precum vinul 
bându-se, încetează întristarea şi aduce inima la veselie, tot aşa şi 
vinul cel duhovnicesc preface pe suflet în bucurie.” Şi desfată-te 
mai ales în citirea Scripturii celei noi, după cum Marele Vasile îi 
porunceşte lui Filon, [din două pricini:] 1. pentru folosul tău şi 2. 
pentru folosul celor pe care-i păstoreşti. 

1. Desfată-te în citirea dumnezeieştilor Scripturi pentru folosul 
tău deoarece afli în ele doctoria oricărei patimi pe care o ai. „Toată 
Scriptura este insuflată de Dumnezeu şi folositoare - zice acelaşi 
Vasile -. De aceea a fost scrisă de Duhul pentru toţi oamenii, ca 


fiecare să luăm din ea, ca dintr-un spital obştesc al sufletelor, 
tămăduirea pentru propria noastră boală” [P.S.B. 17, Omilie la 
Psalmul I, p. 183]. 

Căci poţi, întocmai ca o albină, să iei din livada Scripturilor 
florile faptelor bune, precum de la Avraam aduni facerea de bine 
către străini şi către cei care au trebuinţă. De la lov bărbăţia şi 
răbdarea; de la Iosif întreaga înţelepciune; de la Moise şi de la 
David blândeţea şi nepomenirea de rău; de la evanghelişti credinţa 
cea întru Hristos; de la Ioan cuvântarea de Dumnezeu; de la Petru 
mărturisirea, iar de la Pavel râvna cea înfocată. Şi pe scurt: din 
Scripturi afli [care sunt] izvoarele şi învăţăturile tuturor faptelor 
îmbunătăţite, ale făgăduinţelor şi ale îngrozirilor. Prin acestea toate 
omul cel după Hristos se face întreg şi desăvârşit, după cum scrie 
fericitul Pavel: Toată Scriptura este de Dumnezeu insuflată şi de 
folos spre învăţătură, spre mustrare, spre îndreptare, spre 
înțelepțirea cea spre dreptate (2 Tim 3, 16).16 


16 Ci şi dintre filosofii păgâni mai străluciți, mai înţelepţi şi mai de 
curând, [unii] laudă citirea dumnezeieştilor Scripturi şi îndeamnă la dânsa. 
Aşa, (de exemplu), Locke (John Locke (1632-1704), născut la Wrington; filosof şi 
om politic englez), englezul cel prea vorbitor şi cel prea metafizician, a scris 
la sfârşitul vieţii lui unui prieten de-al său: „Sârguieşte-te la Sfintele 
Scripturi şi mai ales la Aşezământul cel nou. În acela se cuprind cuvinte 
ale vieţii celei veşnice şi L-a avut pe Dumnezeu începător al său, iar sfârşit 
a avut mântuirea oamenilor. Izvor al său este adevărul cel neamestecat cu 
greşeli.” 

Şi vestitul Seldin, preaînvăţatul filosof şi istoric, zicea lui Usir că el 
nu şi-a putut odihni sufletul în altceva decât în Scripturi. Mai mult decât 
toţi, acestea le adevereşte pe deplin însuşi Pavel: Că s-a arătat darul lui 
Dumnezeu cel mântuitor tuturor oamenilor, învăţându-ne pe noi ca, 
lepădând păgânătatea şi poftele cele lumeşti cu întreagă înţelepciune şi cu 
dreptate şi cu bună credinţă să vieţuim în veacul de acum, așteptând 
fericita nădejde şi arătarea slavei Marelui Dumnezeu şi Mântuitorului 
nostru lisus Hristos Care S-a dat pe Sine pentru noi ca să ne mântuiască 
pe noi de toată fărădelegea şi să-şi curețe Lui norod ales, râvnitor de fapte 
bune (Tit 2, 11-14). Fiindcă acest cuvânt cuprinde începutul, sfârşitul şi 
răsplătirea adevăratei credinţe, tot aşa şi purtătorul de Hristos Aton, acel 
înţelept mare în cele politiceşti [cetăţeneşti], le sfătuia pe rudeniile lui 
zicând: „Într-adevăr, dacă e socotită semn de mare înţelepciune 
înţelegerea legilor ţării şi a obiceiurilor locului, cu cât mai mult [e socotită 
semn de mare înţelepciune] cunoaşterea dogmelor cerului şi legile 
veşniciei, a canoanelor neschimbate şi veşnice ale dreptăţii şi ale 
îndreptării, a voii şi socotelii marelui şi singurului Stăpânitor şi împărat a 
toate?” Tot aşa zicea şi dulcele ritor al latinilor, Lactanţiu: „Dă-mi un 
bărbat mânios şi hulitor şi cu preapuţine cuvinte dintre ale lui Dumnezeu îl 
voi pune înaintea ta blând ca o oaie; dă-mi iubitor de argint şi de lux şi îl 


27. Scriptura cea nouă o covârşeşte pe cea veche, iar pe cea 
nouă o covârşeşte testamentul Domnului 


Şi de voieşti să îndulceşti, să răneşti şi să-ţi înmoi inima ta cu 
îndulcirile, cu săgețile şi cu atragerea dragostei lui lisus, citeşte 
deseori testamentul Domnului nostru din Evanghelia de la Ioan. Mai 
presus este Scriptura cea nouă decât cea veche, mai presus decât 
cea veche sunt Evangheliile, mai presus decât evangheliştii este 
Ioan - după Marele Vasile (vezi Omilia XVI la cuvintele La început 
era Cuvântul) -, mai presus decât Evanghelia de la loan este 
testamentul Domnului. Căci mai ales prin el preadulcele lisus a 
deşertat, ca să zic aşa, şi a vărsat în dumnezeieştii Săi Apostoli - şi 
prin ei nouă tuturor - acest adânc al dragostei Sale celei din inimă 
şi a descoperit cele mai înalte, mai mântuitoare şi mai mistice Taine 
ale inimii Sale; şi nu a făcut aceasta ca un Stăpân robilor Săi, ci 
asemenea unui Dascăl ucenicilor Săi şi unui Părinte preaiubitor de 
fii şi de nepoti, încredinţează-te [de adevărul] celor spuse din cele 
ce urmează: Domnul, nu numeşte pe Apostoli fii, ci le dă un nume 
mult mai fraged, mult mai curat şi mult mai familiar: „fiişori”, adică 
„copilaşii mei” - pe acest nume nu le-a mai zis lor niciodată: Fiilor, 
încă puţin timp cu voi sunt (In 13, 33). O, multă dragostea cea 
către noi, preaiubitorule de oameni Iisuse! Eu am văzut un om (în 
Uşa pocăinței) care avea obicei ca, în afară de citirea celorlalte 
Scripturi, să citească în fiecare zi o parte oarecare din acel sfinţit 
testament. 


28. Prin fapte se cuvine a citi cineva Scripturile 


Însă Preasfinţia ta, dacă doreşti să dobândeşti din Scripturi 
adevărată şi desăvârşită dulceaţă, să te sârguieşti a le citi nu numai 
prin înţelegeri subţiri, ci şi prin lucruri şi fapte, şi nu numai pentru 
iubirea de învăţătură, ci şi pentru iubirea de osteneală, după cum 
Cuviosul Marcu îţi porunceşte, zicând: „Cuvintele dumnezeieştei 
Scripturi citeşte-le prin fapte şi nu le întinde în vorbe multe, 


voi face îndată lesne dătător şi iubitor de milostenie; dă-mi om care se 
teme de chinuri şi de moarte şi îndată el (prin cuvântul lui Dumnezeu) se 
va arunca în munci, în foc şi în celelalte primejdii; dă-mi beţiv, înverşunat 
şi lacom cu pântecele şi îndată (prin cuvântul lui Dumnezeu) îl vei vedea 
postitor, cu totul înţelept şi înfrânat; dă-mi ucigaş, mânios şi sălbatic şi 
îndată atât acela, cât şi sălbăticia sa se vor preface într-o blândeţe 
adevărată.” 

* Sensul acestui citat, aşa cum îl dă Sfântul Nicodim, este surprins mult 
mai bine în ediţia de la 1688: Feţilor, încă puţine! cu voi sunt (In 13, 33). 


îngâmfându-te în deşert cu simpla lor înţelegere” (FR 1, Despre 
legea duhovnicească în 200 de capete Cap. 85, p. 244, 1999). Şi un 
oarecare Părinte zice: „De aceea iubitorul de învăţătură este dator a 
fi iubitor de osteneală: deoarece cunoştinţa cea goală nu luminează 
candela”. Iar aceasta o vei câştiga dacă socoteşti că sfaturile pe 
care le găseşti în Scripturi s-au grăit pentru îndreptarea ta, şi nu 
pentru îndreptarea altora după cum acelaşi dumnezeiesc Marcu a 
zis: „Cel ce e smerit în cugetul său şi împlineşte o lucrare 
duhovnicească, când citeşte dumnezeieştile Scripturi pe toate le 
aduce în legătură cu sine, şi nu cu altul” (FR 1, Cap. 6, pp. 284- 
285). Că aceasta este adevărata înţelepciune: cinstirea de 
Dumnezeu şi depărtarea de rele, după cum este scris la lov: Și a zis 
omului - Dumnezeu: iată frica lui Dumnezeu este înțelepciunea, iar 
a se feri de rele este ştiinţa (lov 28, 28). De aceea şi Grigorie 
Cuvântătorul de Dumnezeu a zis: „Întâia înţelepciune este viaţa 
lăudată şi Lui Dumnezeu curățată” (Cuvânt pentru grindină). 


29. [Şi] citirea dumnezeieştilor Părinţi pricinuieşte dulceaţă 


Pe lângă citirea Scripturilor, citeşte şi pe tâlcuitorii ei - 
dumnezeieştii Părinţi - şi vei lua tot atâta dulceaţă de la ei ca şi de 
la Scripturi. Că aceştia, descoperind prin sfinţitele lor scrieri 
înțelesurile cele ascunse în Scripturi, luminează mintea şi o fac să 
cunoască cele pe care nu le ştia mai înainte. Că zice: Arătarea 
cuvintelor tale luminează şi înţelepțeşte pe prunci (Ps 118, 130). 
Dar pentru că cunoștinței celei ascunse îi urmează din fire o mare 
dulceaţă, după acel cuvânt al filosofului: „Toţi oamenii din fire 
doresc să cunoască”, pentru aceasta bucuria şi veselia ce se va 
naşte în sfinţitul tău suflet din tâlcuirile şi cuvintele dumnezeieştilor 
Părinţi este nespusă. Astfel, vei striga şi tu acele cuvinte uimitoare 
ale sufletului lui David, zicând: În calea mărturiilor tale m-am 
desfătat ca de toată bogăția şi Bucura-mă voi de cuvintele tale ca 
cel ce a aflat comoară mare. Şi iarăşi: Bună este mie legea gurii tale 
mai mult decât mii de aur şi de argint şi: Cât sunt de dulci gâtlejului 
meu cuvintele tale, mai mult decât mierea, gurii mele. Să fii atent să 
nu citeşti cărţi de ale ereticilor, iar de cărţile celor fără de 
Dumnezeu să te depărtezi ca de foc şi nici măcar în mâini să nu 
primeşti să le iei. Dar ce zic eu? Nici măcar cărţile cele anerisitoare 
[rătăcite?] ale celor fără de Dumnezeu să nu le citeşti, că îi vatămă 
pe cei neputincioşi (ca să nu zic şi pe cei putincioşi) în credinţă. 
Aceasta o porunceşte dumnezeiescul loan Scărarul: „Nu citi cuvinte 
străine credinţei înainte de a ajunge la puterea cea duhovnicească, 
căci îi întunecă pe cei neputincioşi fiind cuvinte ale întunericului”. 


30. Arhiereii se cuvine a citi Scripturile pentru a-şi învăţa 
turma lor 


În al doilea rând” trebuie să citeşti dumnezeieştile Scripturi şi 
pe Sfinţii Părinţi pentru folosul turmei tale celei cuvântătoare. Căci 
după cum păstorul îşi paşte şi îşi hrăneşte oile sale cele 
necuvântătoare pe pajiști şi în livezi, tot aşa şi Sfinţia ta, ca un 
arhiereu şi păstor [ce eşti], ai datoria de a-ţi hrăni oile tale cele 
cuvântătoare la păşunea dumnezeieştilor Scripturi, învăţându-le 
întotdeauna dumnezeieştile cuvinte sau cel puţin în fiecare 
sărbătoare şi duminică, după cum îţi este poruncit de Sinodul al 6- 
lea Ecumenic, care în canonul 19 zice: „Căpeteniile bisericilor 
trebuie ca în orice zi şi îndeosebi în Duminici să înveţe pe tot clerul 
şi poporul cuvintele pietăţii, culegând temeliile adevărului şi 
îndrumările din Sfânta Scriptură, netrecând peste marginile acum 
statornicite, sau peste tradiţia purtătorilor de Dumnezeu Părinţi. lar 
dacă s-ar întâmpla vreo nedumerire scripturistică, să nu o 
interpreteze altfel decât cum au statornicit luminătorii şi dascălii 
Bisericii în scrierile lor. Şi mai bine să-şi agonisească cinste prin 
aceştia, decât să alcătuiască singuri cuvântări şi, nefiind destoinici 
pentru aceasta, să cadă în ceea ce nu e îngăduit. Căci prin 
învăţăturile Părinților amintiţi mai sus, popoarele vor ajunge să 
cunoască cele ce sunt bune şi vrednice de urmat, precum şi cele ce 
sunt nefolositoare şi de lepădat, îndreptându-şi viaţa spre mai bine” 
(Canonul 19, Sinodul VI Ecumenic în Pr. C. Dron, op. cit., pp. 265- 
266). 


31. Arhiereii se cade să citească mai ales dumnezeieştile 
canoane 


Mai ales şi mai important este a citi continuu dumnezeieştile şi 
sfinţitele canoane - cele Apostoleşti, cele ale Sinoadelor Ecumenice 
şi ale Sfinţilor Părinţi -, numai pe ele a le respira şi a le şti pe de 
rost. Căci ele sunt cârma cu care trebuie să cârmuieşti ca un 
arhiereu problemele bisericeşti ale eparhiei tale. Pentru aceasta şi 
canonul al 2-lea al celui de-al VII-lea Sinod Ecumenic zice: 
„.„„hotărâm ca tot cel ce năzuieşte a înainta la treapta preoţiei” să 
cunoască bine Psaltirea, pentru ca astfel să îndemne clerul de sub 
el să înveţe. 

În acest scop să se cerceteze cu temeinicie de către mitropolit, 
dacă are râvnă să citească cu băgare de seamă, şi nu cu uşurinţă 


* În primul rând le-ai citit pentru folosul tău. 
* În ediţia 1826 a Pazei... scrie „episcopiei”. Aceasta probabil în baza 
termenului care le desemnează pe amândouă: „prezbiter”. 


sfintele canoane şi Sfânta Evanghelie, cartea dumnezeiescului 
Apostol şi toată dumnezeiasca Scriptură, petrecând potrivit cu 
sfintele porunci, şi învățând poporul său” (Pr. C. Dron, op. cit., p. 
395). 


32. Toţi creştinii trebuie să citească Scripturile 


Toţi creştinii care ştiu carte sunt datori să citească 
dumnezeiasca Scriptură deoarece — după cum spune 
dumnezeiescul Gură de Aur - fără a citi dumnezeieştile Scripturi nu 
poate a se mântui cineva: „Nu este cu putinţă a se mântui cineva de 
nu se va îndulci adeseori cu citirea duhovnicească.” (Omilia a II-a 
la Sfântul Lazăr)!” şi deoarece, după cum zice dumnezeiescul loan 
Scărarul, cititul luminează şi adună mintea şi pune deprinderile în 
rânduială. „Citirea are nemăsurată putere de a lumina şi a aduna 
mintea, căci [în ea] sunt cuvinte ale Duhului Sfânt şi pe cei ce le 
împlinesc Îi pune cu siguranţă în rânduială” [referinţă 
neidentificată]. Zice încă şi Sfântul Efrem: „Aşa cum trâmbiţa care 
strigă în vremea războiului trezeşte osârdia vitejilor luptători 
împotriva duşmanilor, tot astfel şi dumnezeieştile Scripturi îţi 
deşteaptă osârdia spre [lucrurile] cele bune, îmbărbătându-te 
împotriva patimilor. De aceea, frate al meu, trezeşte-te cu nădejde, 
sârguieşte-te pururi să te lipeşti de citirea dumnezeieştilor Scripturi 
care să te înveţe cum trebuie să fugi de cursele vrăjmaşului şi să 
dobândeşti viaţa cea veşnică.” Deci zic: toţi sunt datori să citească 
Scripturile ca pe unele ce sunt folositoare.!8 


17 Jar în altă parte, tot dumnezeiescul Gură de Aur îi mustră pe creştinii 
mireni pentru că se lenevesc şi nu citesc dumnezeieştile Scripturi. Şi 
răspunzând pricinii pe care nişte mireni o aduc pentru aceasta zice: „Ei 
bine, scuza asta vă pierde, să socotiți că nu numai călugărilor li se cuvine 
să citească dumnezeieştile Scripturi, când de fapt voi aveţi cu mult mai 
multă nevoie de ele decât călugării, pentru că voi trăiţi în lume, voi vă 
răniţi în fiecare zi; şi de aceea voi aveţi mai cu seamă nevoie de leacul 
Sfintelor Scripturi. Prin urmare a socoti de prisos citirea Sfintelor Scripturi 
este cu mult mai rău decât a nu le citi. Astfel de gânduri sunt gânduri 
drăceşti” (Omilii la Matei, Omilia a Il-a, P.S.B. 23, p. 35). Acelaşi Părinte 
are şi un cuvânt scris deasupra: „Mare ne este folosul studierii Sfintelor 
Scripturi”. 


18 Dar ce zic eu că foloseşte citirea duhovnicească? Până şi însăşi 
privirea dumnezeieştilor Scripturi pricinuieşte mare folos - după 
dumnezeiescul Gură de Aur, care zice: „Unde sunt cărţi duhovniceşti, toată 
lucrarea diavolească se goneşte şi se face multă mângâiere a faptei bune 
celor ce locuiesc acolo. Căci chiar şi numai vederea cărţilor ne face pe noi 


33. Arhiereii sunt cei mai obligaţi în a citi Scripturile 


Îndeosebi cei sfinţiţi, clericii şi - mai ales - arhiereii au ca 
datorie nestrămutată citirea Scripturii. De aceea Pavel scria în 
acest sens ierarhului Timotei: Ia aminte la citit (1 Tim 4, 13). Şi 
Sfântul Ignatie Teoforul porunceşte aceasta către diaconul 
Antiohiei, Iron, zicând: „la aminte la citire ca nu numai tu să cunoşti 
legile, ci şi celorlalţi să le tâlcuieşti” (Epistola către antiohieni)'. Pe 
de altă parte, dumnezeiescul Ambrozie numea Scriptura carte 
preoțească şi îi îndemna pe preoţii lui Dumnezeu să o ţină pururi în 
mâini. Chiar şi istoricul Rufin povesteşte că Marele Vasile şi 
Grigorie Teologul au stat în pustie treisprezece ani, cugetând 
Scripturile. 


34. Ce înseamnă „ierarh” 


Dar ce să vorbesc multe? Cine va spune „arhiereu” sau 
„ierarh” numeşte prin acestea două un bărbat foarte însemnat, plin 
de întreaga înţelepciune sfântă a dumnezeieştilor Scripturi. Aceasta 
o hotărăşte Sfântul Ierarh Dionisie Areopagitul, zicând: „Căci, 
precum cel ce a spus ierarhie a indicat deodată toată orânduirea 
celor sfinte, aşa, cel ce spune ierarh indică pe bărbatul îndumnezeit 
şi dumnezeiesc, cunoscător a toată sfinţita ştiinţă, în care se 
desăvârşeşte şi se cunoaşte în chip curat toată ierarhia unită cu el” 
(Ierarhia Bisericească, op. cit., cap. 1, p. 72). 


35. De ce arhiereilor, atunci când se hirotonesc, li se pune 
Evanghelia pe cap 


Aceasta este cauza pentru care, atunci când se hirotonesc, 
arhiereilor li se pune pe cap Sfânta Evanghelie: să ştie că, deşi au 
devenit capete ale celorlalţi, sunt totuşi şi ei supuşi poruncilor 
Evangheliei, aflându-se sub altă stăpânire, după cum zice 
dumnezeiescul Gură. de Aur: „Deoarece arhiereul era cap al 
norodului trebuia, aşadar, ca cel ce s-a făcut cap al tuturor, să aibă 


să şovăim a face păcatul. Căci dacă am îndrăznit [a face] ceva din cele 
oprite devenind necuraţi, întorcându-ne acasă şi văzând cărţile mai mult 
ne osândim ştiinţa noastră şi mai cu băgare de seamă ne facem la a nu mai 
cădea în aceleaşi. Iar dacă petrecem până la sfârşit în sfinţenie, luăm mai 
mult folos de acolo. Căci odată ce s-a atins cineva de Evanghelie, şi-a pus 
imediat mintea sa în rânduială, s-a depărtat de cele lumeşti şi chiar de 
vederea lor” (Cuvântul III la Sfântul Lazăr). 

Nu am găsit epistola către antiohieni între cele şapte epistole 
considerate autentice ale Sfântului Ignatie Teoforul. 


pe cap stăpânirea (căci domnia fără însemne este nesuferită, dar 
cea care are deasupra însemnul stăpâniei este după lege). 
Porunceşte deci să nu fie capul gol, ci acoperit pentru a învăţa 
capul norodului că are cap. De aceea şi în Biserică, la hirotoniile 
preoţilor [adică ale arhiereului; preoţia având un înţeles mai 
cuprinzător], se pune pe cap Evanghelia lui Hristos: ca cel ce se 
hirotoneşte să se înveţe că ia adevărata mitră a Evangheliei şi că, 
deşi este cap al tuturor, lucrează sub legile acesteia, stăpânind pe 
toţi şi fiind stăpânit de legi, punând cuvânt tuturor şi prin lege lege 
punându-i-se. De aceea, un viteaz oarecare din cei vechi, Ignatie 
fiindu-i numele, fiind încununat cu preoţia şi cu mucenicia, scriind 
unui preot oarecare, zicea: «Nimic fără de socoteala ta să nu se facă 
şi nici tu fără de socoteala lui Dumnezeu să nu faci nimic», (Omilie 
la cuvintele Unul este legiuitorul Testamentului Vechi şi al celui 
Nou). Şi nu numai de asta au arhiereii Evanghelia pe cap când se 
hirotonesc, ci şi pentru a arăta că ierarhii se cuvine cu deadinsul să 
aibă cunoştinţa şi ştiinţa cea multă a Sfintelor Evanghelii şi a 
tuturor celorlalte Scripturi dumnezeieşti.!* Vrei să te convingi? Auzi 
ce zice tăinuitorul celor ascunse şi sfinţitul Dionisie: „ierarhul are 
ca semn deosebit punerea pe cap a Scripturii... Aceasta pentru ca 
ierarhul cel asemenea lui Dumnezeu, după ce s-a făcut părtaş în 
întregime de toată puterea ierarhică, să nu fie numai luminat de 
ştiinţa adevărată şi predată de Dumnezeu a tuturor rugăciunilor şi 
sfintelor vorbiri şi lucrări ierarhice, ci să le transmită şi altora 
potrivit treptelor ierarhice şi să săvârşească cele sfinte în 
cunoştinţa  atotdumnezeiască şi toate lucrările  preasfinte 
(preadesăvârşite) ale ierarhiei la înălțimile culminante” (Ierarhia 
Bisericească, op.cit, cap. 5, p. 93). Şi dumnezeiescul Isidor 
Pelusiotul zice: „Preotul lui Dumnezeu, fiindcă se apropie de 
Dumnezeu, trebuie să fie tot ochi, întocmai ca vietăţile acelea cu 
ochi mulţi [heruvimii], nefiind nimic care să nu ştie, ci toate 


19 De aceea, de-Dumnezeu-purtătorul Maxim zicea că: al diaconului este 
a curăța pe ceilalţi de patimi şi de gândurile cele rele prin cea năravnică 
[minte]; al preotului este a lumina pe ceilalţi prin raţiunile realităţilor 
înconjurătoare, iar al episcopului este a face pe ceilalţi desăvârşiţi prin 
cuvintele dumnezeieşti. „Cuvântul diaconului are în el ceea ce unge mintea 
către sfinţitele slujbe şi goneşte gândurile pătimaşe de la dânsa; al 
preotului descoperă celorlalţi raţiunea cea adevărată a lucrurilor existente 
şi pierde cunoştinţa cea cu nume mincinos prin pierderea raţiunii celei 
mincinoase [răstălmăcită], iar al episcopului, care sfinţeşte cu Sfântul Mir, 
are cunoaşterea Treimii Celei închinate şi sfinte”. Aşa că arhiereul nu 
trebuie să fie numai lucrător al [faptei bune] trupeşti şi sufleteşti şi filosof 
al celor văzute, ci şi cuvântător de Dumnezeu [teolog], ca unul care este 
mai presus decât diaconul şi preotul. 


văzându-le. Deci, fiindcă nu ştii, învaţă-te cu prisosinţă” (Epistola 1 
către Eusebie episcopul). 


36. A iubi să înveţi Scripturile pricinuieşte multă 
înţelepciune 


Lucrul ştiut îţi este că iubirea de învăţătură şi citirea 
Scripturilor îţi va pricinui multă înţelepciune şi te va izbăvi şi de 
neînvăţătură - din a cărei cauză urmează multe greutăţi.20 De aceea 
a spus înțeleptul Socrate: „De eşti iubitor de învăţătură, ai să fii şi 
preaînvăţat; pe cele pe care le ştii, păzeşte-le cu cugetările, iar pe 
care nu le-ai învăţat, adaugă-le cu ştiinţele. Căci astfel, cele pe care 
alţii cu greu le află vor fi pentru tine lesne de învăţat.” Zicea şi un 
alt înţelept oarecare: „Celor ce aleargă în stadion li se dă cununa 
biruinţei, iar celor ce iubesc osteneala, întâietatea înţelepciunii. 
Neînvăţăturii, întocmai ca unei boli cumplite, îi urmează multe 
păcate, iar învăţătura, ca un liman binecuvântat, poartă toate 
bunătăţile” (din Viaţa lui Chiril Fileotul). Incă şi Sirah a zis că 
sufletul cel învăţat nu se schimbă. Dar şi Solomon zice: Mulțimea 
înțelepților mântuire este lumii şi împăratul - adaugă şi arhiereul - 
înțelept este bună întemeiere a poporului (Sol 6, 26). Şi nu poate fi 
contestat faptul că iubirea de învăţătură şi continua citire face 
preaînvăţaţi [până] şi pe cei neînvăţaţi. Pentru că eu am văzut 
oameni care erau neînvăţaţi atât la limba elinească, cât şi la cea 
grecească - a norodului, simplă -, ca unii care erau de altă limbă. 
Însă prin citirea deasă, în linişte, atât au învăţat şi s-au înţelepţit, 
încât i-au întrecut şi pe filosofii cei prea cuvântători şi i-au făcut să 
asude şi pe dascălii cei mari când dezleagă nedumeririle lor. 


37. Şi îngerii doresc să înveţe 


Toţi îngerii cei mai presus de lume şi întreaga ierarhie 
cerească a minţilor celor fără de trup nu se lenevesc de cunoştinţa 
cea putincioasă lor [a cunoaşterii după putinţă] a dumnezeieştilor 
lucruri, ci doresc cu o înfocată şi arzătoare dorinţă a învăţa 
totdeauna cele mai înalte şi mai suprafireşti taine şi a străluci cu 


20 Greutățile care urmează din neînvăţătura şi neştiinţa Scripturilor le 
povesteşte pe scurt ritorul cel de aur al Bisericii, zicând: „dintru neştiinţa 
Scripturilor au răsărit nenumărate rele: de aici a răsărit multa vătămare a 
eresurilor, de aici vieţile cele lenevoase, de aici ostenelile cele fără de 
câştig. Că precum cei care nu au lumina aceasta [fizică, materială] nu ar fi 
putut să umble drept, tot aşa şi cei ce nu caută raza dumnezeieştilor 
Scripturi sunt siliţi adeseori a păcătui, fiindcă, «într-adevăr, umblă în 
preacumplit întuneric», (Omilie la epistola către Romani - la început). 


cele mai luminoase străluciri împrejurul lui Dumnezeu - după cum 
înalt grăieşte despre acestea Dionisie, aducătorul de taine, zicând 
[despre] deosebirile cele îngereşti: „nu trebuie să fim fără grijă în 
privinţa cunoaşterii posibile a celor dumnezeieşti. lar despre 
aceasta ne-au convins nu numai dorinţele fireşti ale minţilor, care 
tind cu iubire spre vederea celor mai presus de fire, dar aceasta e şi 
cea mai bună orânduire a legilor dumnezeieşti” (Pentru numele 
dumnezeieşti, op. cit., cap. III, p. 145). Dacă îngerii doresc cu atât 
dor a învăţa - acei îngeri, duhurile cele nematerialnice dintre care 
cel mai de jos este cu mult mai înţelept decât toţi înţelepţii şi 
dascălii oamenilor, sunt cei pentru care a zis iarăşi Marele Dionisie: 
„Fiindcă şi cei mai tari dintre învățătorii noştri despre Dumnezeu 
rămân departe de îngeri” (Despre Numirile dumnezeieşti, op. cit., 
cap. XIII, p. 176) -, cu cât mai vârtos şi mai neasemănat se cuvine 
ca oamenii cei legaţi în trup material - acei oameni care au din fire 
necunoaşterea cea greoaie - să nu se lenevească la cunoaşterea 
dumnezeieştilor lucruri, ci să le înveţe pe ele din dumnezeieştile 
Scripturi? Dar mai ales [se cuvine a se osteni la aceasta] arhiereii 
cei săvârşitori, care în ierarhia bisericească cea pământească au 
întâia rânduială şi treapta cea mai de sus şi care au fost rânduiţi să 
înveţe şi să lumineze nu numai pe sine, ci şi pe ceilalţi, urmându-i 
pe îngeri. 

Deci, Stăpâne al meu, îţi zic împreună cu Marele Vasile: 
„Ascultarea poveştilor lumeşti să fie pentru tine ca o gustare amară, 
iar povestirile bărbaţilor sfinţi ca un fagure de miere” (Cuvânt 
pentru lepădarea de lume). De aceea, fugi de multele vorbiri ale 
oamenilor ca de nişte [cuvinte] nefolositoare şi deşarte: Spusu-mi- 
au mie călcătorii de lege bârfele, ci nu sunt ca legea ta, Doamne (Ps 
118, 85). Iar Sirah zice: Vorba nebunilor - urâcioasă este (Sir 27, 
13). 

Aşadar, îndeletniceşte-te întotdeauna cu cugetarea 
dumnezeieştilor Scripturi ca să te învredniceşti acelei fericiri care 
zice: Fericit bărbatul care...în legea Domnului va cugeta ziua şi 
noaptea (Ps 1, 1-2). Şi mai ales, atunci când va veni cineva spre 
întâmpinarea ta, deschide cartea şi citeşte. Căci zice înțeleptul 
Sirah: toată vorba ta în legea Celui Preaînalt (Sir 9, 20). Ca şi acela, 
[ce a venit spre întâmpinarea ta] folosindu-se şi mângâindu-se?! din 
aceasta, să se ducă - dacă va fi iubitor de învăţătură. lar de nu, să 
nu mai vină a doua oară să te supere. 


21 Căci nu este altă mângâiere mai bună a sufletului omului în toate 
necazurile şi ispitele ce le pătimeşte. De aceea şi la Macabei scrie: Drept 
aceea noi neavând lipsă de acestea, şi având mângâiere cărțile cele sfinte, 
care sunt în mâinile noastre... (1 Mac 12, 9). 


38. Al patrulea loc al dulceţilor celor duhovniceşti sunt 
cuvintele zidirilor 


A patra mare dulceaţă o pricinuiesc minţii raţiunile zidirilor?2 
celor văzute şi nevăzute. Căci văzând ca dintr-o privire toată zidirea 
cea văzută şi cea nevăzută, [adică] îngerii, cerurile, luminătorii, 
stihiile, sadurile, vietăţile cele necuvântătoare şi oamenii, şi 
socotind cum le-a zidit Dumnezeu din neființă întru fiinţă, printr-un 
singur cuvânt - că E] - zice - a zis şi s-au făcut - se minunează şi nu 
se dumireşte. 


39. Dumnezeu a zidit cele ce sunt din cele ce nu existau doar 
prin voinţa şi gândirea Sa 


Dar ce zic eu? Mintea socoteşte că prin singură voia Lui a zidit 
Dumnezeu toate cele ce sunt: Toate câte a vrut Domnul a făcut în 
cer şi pe pământ, în mări şi întru toate adâncurile (Ps 134, 9-11)” şi 
prin singură gândirea Lui după cum a zis întâi minunata ludita şi 


22 la aminte că, după Sfântul Maxim, unele sunt raţiunile zidirilor şi 
altele sunt legile lor: „Raţiunile se cunosc [prin aceea că cuprind] cu 
statornicia toate cele ce ţin de ele, iar legile [se cunosc prin] menţinerea 
[constantă] a lucrărilor fiecărui lucru” [referinţă neidentificată]. 

Şi aceasta îţi subliniez ca pe una importantă: toate raţiunile cele 
veşnice, care în Dumnezeu, Ziditorul a toate - prin Care s-au făcut toate 
cele ce sunt -, s-au aşezat împreună, nu sunt zidite şi nici nu sunt fiinţele 
celor existente. Să nu fie! Ele fiinţelor le sunt de fiinţă făcătoare şi 
ziditoare zidirilor. Pe scurt: făcătoare ale fiinţelor şi ale mărginirilor 
fiinţiiale, după cum înalt vesteşte Dionisie Areopagitul, zicând: „lar modele 
zicem că sunt raţiunile de fiinţă făcătoare şi în mod unitar preexistente în 
Dumnezeu, pe care teologia le numeşte predestinări şi voiri dumnezeieşti 
şi bune, care deosebesc şi produc existenţele. Conform lor Cel mai presus 
de fiinţă a produs şi predeterminat toate cele ce sunt” (Despre Numirile 
dumnezeieşti, op. cit., cap. V, p. 161). Aceleaşi le zice şi de-Dumnezeu- 
purtătorul Maxim, Grigorie al Tesalonicului, Marcu al Efesului - în 
capetele despre Sfântul Duh - precum şi toţi cuvântătorii de Dumnezeu. 
Aceste cuvinte ale lui Dumnezeu sunt făcătoare de fiinţă, de fiinţe şi 
ziditoare. Iar fiinţele celor ce sunt făpturi şi zidiri şi săvârşiri sunt aduse 
sub timp de acele cuvinte. De aceea greşesc foarte mult unii din vremea 
noastră, metafizicienii mai noi, care slăvesc fiinţele celor ce sunt [materia] 
care ar fi adică acele raţiuni nezidite şi împreună de-a pururea fiitoare 
[veşnice] întru Dumnezeu şi de aceea numesc materia veşnică. Prin 
aceasta ei înnoiesc rătăcirea şi părerea elinească care punea înainte 
veşnicia materiei, care era [după ei] de-a pururea fiitoare şi veşnică 
împreună cu Ziditorul, iar raţiunile cele fireşti care se află în zidiri erau 
lucrări şi chipuri nezidite şi pilduitoare ale raţiunilor celor din Dumnezeu. 


apoi Grigorie Cuvântătorul de Dumnezeu. Că aceea a zis: s-au făcut 
cele ce ai sfătuit şi ai zis: „lată suntem de faţă” (Idt 9, 7-8). Iar 
Grigorie Cuvântătorul de Dumnezeu zice aşa: „Gândirea, lucrătoare 
cu Cuvântul se împlinea şi cu Duhul se săvârşea” (Cuvânt la 
Naştere). De aceea şi acea înţeleaptă cu bărbătesc cuget, Solomoni 
- mama macabeilor -, îmbărbătându-l pe cel de-al şaptelea şi cel mai 
de pe urmă fiu al său care se afla în munci, zicea: Rogu-te fiule, ca 
căutând la cer şi la pământ şi văzând toate ce sunt într-însele să 
cunoşti că din ce n-au fost le-au făcut pe ele Dumnezeu şi pe neamul 
omenesc aşijderea l-a făcut (2 Mac 7, 28). 

Cugetând acestea, mintea se luminează şi se înspăimântă, 
după cum zice Sfântul Maxim: „Mai întâi se minunează mintea, 
gândindu-se la nemărginirea lui Dumnezeu în toate privinţele şi la 
acel ocean nestrăbătut şi mult dorit. In al doilea rând se uimeşte, 
întrebându-se cum a adus toate lucrurile din nimic la existenţă” (FR 
2, Cele patru sute de capete despre dragoste, Suta a patra, cap. 1, 
p. 124, 1993). 

Minunându-se şi înspăimântându-se, mintea se bucură cu 
nespusă bucurie că are Stăpân un Dumnezeu ca Acesta, Care a 
făcut cu atâta uşurinţă?! nişte făpturi frumoase, înțelepte, mari şi 


23 Despre aceasta a zis şi Sfântul Grigorie de Nyssa: „Pornirea voinţei 
dumnezeieşti, [atunci] când va voi, se va face lucrare şi voia ia fiinţă, 
făcându-se fire a stăpânirii celei atotputernice. [Această] voie a firii 
[stăpânirii celei atotputernice] nu este fără ipostas. El voieşte cu 
înţelepciune şi iscusinţă. Iar existenţa voinţei este fiinţa.” 

24 Negrăită de tot cuvântul şi necuprinsă de nicio minte îngerească şi 
omenească este uşurinţa cu care a zidit Dumnezeu această lume simțită şi 
văzută. Căci pe toată materia cea atotprimitoare, din care s-au alcătuit 
toate părţile lumii, în prima scânteie a timpului Cuvântul cel atotputernic a 
adus-o dintru neființă întru fiinţă cu simplitate. Deci aşa a făcut toate cele 
patru stihiri din care s-au alcătuit celelalte zidiri. Aceasta o arată Moise 
zicând: Întru început a făcut Dumnezeu cerul şi pământul (Fc 1, 1). Întru 
început, adică în prima clipă a timpului. Iar prin cer şi pământ a numit cele 
două margini desăvârşite ale acestei lumi, stihiile văzduhului cele din 
mijloc, cuprinzând şi pe cele ale apei, după toţi cuvântătorii de Dumnezeu. 
Aceasta a arătat şi înțeleptul Sirah, zicând: Cel ce trăieşte în veac a zidit 
toate deobşte (Sir 18, 1). Adică cât ai clipi din ochi şi deodată atât materia 
cea atotprimitoare, cât şi stihiile din care s-au făcut toate au fost aduse la 
fiinţă. Căci lucrurile cele zidite pe urmă în cele şase zile nu din cele ce nu 
erau [s-au zidit], aşa simplu, ci din materia atotprimitoare şi din stihiile 
care au fost create în prima zi. lar mai vârtos, cele ce s-au zidit în prima 
scânteie a timpului din ziua întâi au fost create numai ca o podoabă a 
materiei celei dintâi neîmpodobite şi ca o pe urmă împodobire sau 
înfrumusețare a acelei lumi făcute întâi. Pentru aceasta limba cea 
îndumnezeită a teologilor, Marele Grigorie al Tesalonicului, a zis foarte 


minunate ca acestea şi se îndeamnă a zice şi ea cu David către El: 
Mărturisi-mă-voi Tie, căci cu înfricoşare Te-ai minunat: minunate 
sunt lucrurile Tale şi sufletul meu le cunoaşte foarte (Ps 138, 13). 
Tâlcuind aceasta, Sfântul loan Gură de Aur zice: „Te-ai arătat 
minunat Ţie însuţi. Căci cele făcute de Tine multă minune au.” 


40. Ce înseamnă zidire, împreună-ţinere [interdependenţă] şi 
ajutorare 


Văzând mintea zidirea celor zidite - care este, după 
cuvântătorii de Dumnezeu, aducerea dintru neființă întru fiinţa 
desăvârşită atât a fiinţei, cât şi a puterii şi lucrării -, se bucură şi 
slăveşte pe Dumnezeu, numindu-L Ziditor. 

Văzând împreună-ţinerea zidirilor [interdependenţa dintre 
zidiri] - care este, de fapt o pronie a fiinţelor şi a puterilor acestora 
- numeşte pe Dumnezeu Proniator. Văzând ajutorarea zidirilor 
[între ele], care reprezintă o împreună-păzire şi o conlucrare între 
lucrările specifice fiecărei zidiri?5, numeşte pe Dumnezeu Lucrător 


hazliu şi frumos: Dumnezeu a zidit întâia lume - cea adusă la fiinţă într-o 
clipă - îngreuiată. Din ea s-au născut, prin Cuvântul Lui, celelalte zidiri. 
Adică: a făcut cerul îngreuiat cu luminătorii, cu stelele şi cu deosebitele 
lumini. Pământul l-a făcut îngreuiat cu diferite specii de plante şi animale; 
apa - cu diferite specii de peşti şi păsări. „Dumnezeu a făcut în şase zile, 
cu Cuvântul Său, din ce nu era pe cele ce sunt aducându-le. lar de 
năprasnă mai ales, după cum zice Moise, le-a alcătuit. Căci la început a 
făcut cerul şi pământul - l-am auzit zicând pe Moise - nu cu totul gol şi nici 
fără de toate cele împreună. Căci pământul era amestecat cu apă. Şi 
amândouă erau îngreuiate şi cu văzduhul şi cu animalele şi plantele cele 
după fel. Iar cerul cu diferitele lumini şi luminători - întru care toate erau 
alcătuite - era îngreuiat” (Cap. 21 din Pentru cele fireşti şi teologice). 

25 De aceea şi sodomitenii au fost loviți cu orbire, nevăzându-i pe acei 
doi îngeri care au venit în Sodoma; iudeii - iarăşi - nu vedeau pe Domnul 
Care a trecut prin mijlocul lor, deoarece Dumnezeu a luat de la lucrarea 
ochilor lor conlucrarea şi ajutorul Său. De aceea şi David prorocul nu a zis: 
Cel ce ai făcut pe îngerii Tăi duhuri sau Cel ce ai întemeiat pământul în 
vreme trecută, ci a zis: Cel ce faci pe îngerii tăi duhuri şi Cel ce întemeiezi 
pământul pe întărirea lui (Ps 103, 4-5). De ce? Pentru a arăta că Dumnezeu 
îi creează neîncetat şi de-a pururi pe îngerii cei odată creaţi şi că El 
întemeiază mereu, până acum, pământul cel odată întemeiat. Aşa 
tâlcuieşte aceste cuvinte Grigorie Cuvântătorul de Dumnezeu: „A face pe 
îngerii Săi duhuri şi a întemeia pământul pe întărirea lui arată iconomia şi 
lucrarea proniatoare asupra celor zidite, odată fiind lucrate şi făcute. Iar a 
întări tunetul [vezi Ps 103, 7] şi a zidi duhul [vezi Ps 103, 30], care s-au dat 
la iveală odată cu Cuvântul, [arată că] şi acum lucrarea este necurmată.” 
Şi aceasta este tocmai ceea ce zice Domnul: Tatăl Meu până acum 
lucrează; şi Eu lucrez (În 5, 17). 


şi Conlucrător. lar din aceste două aspecte ale proniei?6 se 
îndeamnă a-L. numi pe Dumnezeu Purtătorul de grijă al tuturor şi a 
zice acel cuvânt al Apostolului: Întru Dânsul viem şi ne mişcăm şi 
suntem (FA 17, 28). Dar mai mult se îndeamnă să zică aceasta a 
aceluiaşi Apostol: dintr-insul şi printr-Însul şi întru Dânsul sunt 
toate (Rm 11, 36). Prin cuvintele dintr-Insul se arată zidirea celor ce 
sunt; prin printr-Însul se arată cuprinderea, iar prin întru Dânsul 
ajutorul celor ce sunt. Este la fel cu a zice: începutul, mijlocul şi 
sfârşitul celor ce sunt. Marele Vasile, tâlcuind acest cuvânt, zice: 
„întru Dânsul pentru că Lui i se datoreşte conservarea tuturor; după 
ce le-a zidit pe toate, a adăugat fiecăruia dintre cele făcute 
(însuşirile necesare) pentru conservare. De aceea cu o dorinţă 
irezistibilă şi o dragoste de negrăit, către El, Stăpânul şi Dătătorul 
vieţii, s-au îndreptat toate” (P.S.B. 12, Despre Sfântul Duh, cap. V, 
p. 24). 


41. Minunile din zidiri se fac materie a numelor lui 
Dumnezeu 


lar mintea - pentru a zice pe scurt -, privind înţelepciunea 
creării celor zidite şi meşteşugul lor, se bucură. Şi, bucurându-se, 
slăveşte şi, slăvind, numeşte din ea pe Dumnezeu înţelept şi Meşter. 
La fel, de la putere Il numeşte Puternic; de la bunătate Bun şi tot 
aşa. Că minunile care se văd în zidiri sunt dătătoare de nume 
dumnezeieşti, după dumnezeiescul Grigorie de Nyssa care zice: 
„Conţinutul numirilor privitoare la Dumnezeu ni-l dau minunile 
văzute în lume. Prin ele Il numim înţelept, puternic, bun, sfânt, 
fericit, veşnic, judecător, mântuitor şi cele asemenea, care toate 


26 Pronia - privită în ansamblu - cuprinde şi prehotărârea, îndreptând 
[prin ea] toate cele ce sunt, fie spre un sfârşit vremelnic, firesc, fie spre un 
sfârşit veşnic, mai presus de fire. Şi mai este pronia lui Dumnezeu cea fără 
de început - după Dionisie Areopagitul. Astfel, prin această pronie veşnică, 
[Dumnezeu are grijă] de zidirea Lui. Căci toate, pentru a fi zidite, aveau 
nevoie de pronie şi de preînţelegere - după dumnezeiescul Maxim şi 
aceasta şi pentru a fi zidite în vremea cea cuviincioasă - după Grigorie al 
Tesalonicului. „Căci a privit Domnul” zice dumnezeiescul Chiril al 
Alexandriei „toate mai înainte de a le face pe ele, din veşnicie înţelegându- 
le şi fiecare, după înţelepciunea Sa cea veşnic creatoare (care este chip, 
pildă şi prehotărâre) -, se face în vremea cea prestabilită” (Pentru Treime, 
cap. 11, vol. 5). Şi această dumnezeiască şi veşnică pronie, după acelaşi 
dumnezeiesc Dionisie, este: „pentru îngerii cei nemuritori şi pentru noi cei 
ce ne vom face nemuritori şi pentru bunătăţile cele gătite nouă”, după cum 
tâlcuieşte marele scoliastic Maxim (în acelaşi loc - Pentru Treime, cap. 11, 
vol. 5). 


arată o însuşire micşorată a mirului dumnezeiesc, pe care toată 
zidirea, prin mirosurile contemplate în ea, o răspândeşte asemenea 
unui vas uns” (P.S.B. 29, Tâlcuire la Cântarea Cântărilor, Omilia I, 
p. 129). 


42. Privirea raţiunilor zidirii se numeşte cu adevărat 
cuvântare de Dumnezeu [teologie] 


De aceea şi Dionisie Areopagitul numeşte privirea raţiunilor 
duhovniceşti, care sunt în creaţie, adevărată [sau] (înmulţitoare) 
cuvântare de Dumnezeu, prin care din acestea de aici ne suim către 
cele de sus, adică de la cele pricinuite ne suim către Pricinuitor.?” Şi 


27 Modul prin care ne suim de la cele pricinuite către Pricinuitor este 
acesta: un îndrăgostit, de pildă, vrând să o atragă pe cea îndrăgită spre al 
său dor şi să se căsătorească cu ea, îi trimite, ca nişte mijlocitoare, nişte 
daruri oarecare, însă atrăgătoare şi logoditoare, care se numesc zestre, şi 
aceasta cu scopul ca prin ele să fie şi ea atrasă spre cel ce o iubeşte - la fel 
cum el este atras către ea - şi să-şi dorească căsătoria cu el. În acelaşi fel 
şi cu acelaşi scop, Ziditorul a toate a zidit toate cele simţite şi gândite prin 
cuvintele duhovniceşti - căci este cu adevărat şi în chip firesc Cuvânt. Căci 
zice preacuvântătorul de Dumnezeu loan: Toate printr-Însul - adică prin 
Cuvânt - s-au făcut şi fără de Dânsul nimic nu s-a făcut din ce s-a făcut (In 
1, 3). Iar Grigorie Cuvântătorul de Dumnezeu spune: „Ce este aceea care 
nu s-a făcut prin Cuvânt?” (Cuvântarea a Il-a, Pentru Fiul). 

Pe urmă a zidit mintea, dându-i puterea cea cuvântătoare, adică i-a 
dăruit o putere firească, înclinată spre a încerca şi a primi aceste cuvinte 
duhovniceşti pe care Cuvântul cel ziditor le-a aşezat în lucrurile create. Şi 
aşa, prin ele, ca prin nişte daruri atrăgătoare, [mintea] să fie atrasă spre 
dorirea cea nepătimaşă a Ziditorului. Şi fiind atrasă, îndată să se unească 
cu El şi să se fericească. Aşadar, Cuvântul cel ziditor şi mai înainte de veci 
- pe de o parte - iar mintea cea cuvântătoare - pe de alta - sunt două 
margini, iar cuvintele cele duhovniceşti ale celor create sunt ca nişte 
mijlocitoare între aceste două margini, unindu-le totodată între ele. Deci 
deoarece mintea cea cuvântătoare este slabă şi nedesăvârşită, are 
trebuinţă de cuvintele duhovniceşti din zidire ca, întărindu-se prin ele şi 
făcându-se desăvârşită, să se ridice la unirea cea mai presus de cuvânt cu 
Cuvântul cel ziditor. Iar când se va uni cu Acela - prin acea unire numită 
mai presus de minte, după Marele Dionisie -, adică atunci când amândouă 
marginile se vor uni - mintea cea raţională şi Cuvântul Ziditorului -, atunci 
mijlocirile şi cuvintele cele fireşti ale celor create sunt nelucrătoare şi se 
socotesc de prisos. De aceea a zis purtătorul de Dumnezeu Maxim: 
„Mijlociri sunt între Dumnezeu şi oameni cele materialnice şi cele 
nematerialnice. Dar mai presus de ele este mintea cea omenească care 
ajunge la Dumnezeu” [referinţă neidentificată]. Însă mintea cea raţională 
nu poate să rămână de-a pururi unită cu Cuvântul Ziditorului din cauza 
întinderii şi lungimii celei într-un singur [sens] - căci osteneşte şi uneori se 


prin zidiri şi oglinzi privim pe Ziditorul şi Îl lăudăm pe El şi Îi dăm 
nume. Căci, după purtătorul-de-Dumnezeu Maxim, „Dumnezeu 
multe nume are şi este şi cu dumnezeiască cuviinţă, ca un 
pricinuitor a toate (după teologia catafatică). Şi iarăşi: nimic din 
cele create nu este mai presus de fiinţa Lui (după teologia 
apofatică).” Aceasta o zice şi dumnezeiescul Dionisie: „Dumnezeu e 
lăudat din toate cele ce sunt după analogia cu toate, a căror cauză 
este. Dar are loc şi cea mai dumnezeiască cunoaştere a lui 
Dumnezeu, cunoscută prin necunoaştere, într-o unire mai presus de 


opreşte - şi iarăşi nu poate ca una ce este împreunată cu trupul cel 
material. De aceea se coboară de acolo chiar şi nevrând. Şi pogorându-se, 
iarăşi află ca pe nişte mijlocitoare cuvintele celor create şi prin acestea, ca 
unele ce sunt mai uşor de purtat, revărsându-se, se mângâie şi se 
odihneşte. 

Aşadar, ca să recapitulăm, raţiunile celor create sunt de două ori 
mijlocitoare: atât la suirea minţii celei cuvântătoare către Ziditor, cât şi la 
pogorârea ei de la unirea cu El. La suire însă îi slujesc minţii ca hrană, 
întărire şi desăvârşire, iar la pogorâre pentru liniştea şi odihna întinderii 
celei gândite a ei către cele ascunse. Iar faptul că Cuvântul Cel ziditor este 
îndrăgostit de mintea cea cuvântătoare şi că prin cuvintele din zidiri se 
uită la mintea cea privitoare şi curată ca prin nişte ferestre şi o cheamă 
către dorul Său cel dumnezeiesc, se vede din ceea ce cu dorire zice 
mireasa cea din Cântarea Cântărilor către Mirele ei cel gândit: /.../ 
frățiorul meu [...] stă după peretele nostru, privind pe ferestre (Cânt 2, 9). 
Prin perete se înţelege zidirea noastră, în spatele căreia a stat Cel nezidit, 
Ziditorul tuturor - Dumnezeu Cuvântul. „Iar ferestrele firii celei zidite sunt 
lucrările Celui nezidit prin care Acesta priveşte spre dânsa”, după cum 
tâlcuiesc Grigorie de Nyssa, Maxim Mărturisitorul şi Nil. 

Mai putem spune şi că, deoarece orice lucru este atras în mod firesc 
spre un alt lucru asemănător lui, după cum este normal, [rezultă că] 
„asemănarea este iubire”. De aceea Cuvântul, Arhetipul şi Ziditorul a făcut 
mintea cea cuvântătoare după asemănarea Sa, punând şi în zidiri cuvinte, 
existând o oarecare asemănare între Dânsul şi mintea cea cuvântătoare, 
pentru ca mintea cea cuvântătoare, prin cuvintele cele asemenea ei să se 
urce la Cuvântul Cel întocmai cu dânsa. Aceasta este cea pe care se 
făgăduiesc prietenii mirelui să o arate miresei, zicând în Cântare: 
Asemănări de aur vom face ţie, cu flori de argint, până este împăratul în 
culcuşul său [...] (Cânt 1, 10-11). Asemănări ale aurului, adică ale lui 
Dumnezeu, înseamnă raţiunile cele strălucite ale zidirilor care se 
aseamănă cu Ziditorul, după cum tâlcuiesc Grigorie de Nyssa, Maxim şi 
Nil. Deci atunci când mintea se suie prin zidiri către Ziditorul, văzând că 
cuvintele din zidiri se aseamănă cu Ziditorul, lucrează cuvântarea de 
Dumnezeu cea adeveritoare şi arătătoare, numind pe Dumnezeu cu 
adevărat şi la arătare: înţelept, bun, meşter, lumină, soare, aer, foc — şi 
toate cele ce există - ca pe Unul Ce este pricinuitor al acestora. Iar după 
ce se va sui la Ziditorul, mai presus de fire şi cu duhul, şi va vedea că El nu 


minte.” Şi iarăşi: Dumnezeu „este toate în toate şi nimic în nimic şi 
se cunoaşte de toţi în toate şi de nimeni în nimic” (Sfântul Dionisie 
Areopagitul, op. cit., Despre Numirile dumnezeieşti, cap. VII, p. 
164). 


43. Lumea este şi mai vrednică de laudă pentru buna 
alcătuire a părţilor ei 


Mintea, care este sfârşitul a toate, vede că din apropierea, 
asemănarea, buna rânduială şi potrivirea pe care o are toată creaţia 
- prin care fiecare creatură se apropie de cealaltă şi toate [se 
adună] la un loc, dimpreună; cu sfârşiturile celor dintâi cu care se 
împreunează începuturile celor de-al doilea - se formează o lume 
întreagă, după cum a spus Grigorie Cuvântătorul de Dumnezeu: 
„Prin «al doilea» înţelege lumea cea materială şi văzută, care este 
lăudată pentru buna creştere a fiecăruia. lar mai vrednică de laudă 
este pentru buna potrivire şi întocmire a toate, una către alta 
aflându-se bine şi toate către toate spre a împlini o lume” (Cuvânt la 
Paşti). Mintea, văzând această minunată potrivire şi bună rânduială 
a creaţiei, a fost numită de Pahimere cea [care] nu primeşte 
bucurie, [ci are] o împreună-respiraţie şi o împreună-pătimire [cu] 
toate (din Despre Numirile dumnezeieşti, cap. VII - neidentificat). 


44. Ce este marea cuviinţă a lui Dumnezeu şi ce cele din 
spate 


[Mintea], din multa sa bucurie, strigă minunat cu uimire şi cu 
spaimă, împreună cu David: Cât s-au mărit lucrurile Tale, Doamne! 
Toate întru înţelepciune Le-ai făcut (Ps 103, 24); şi: Doamne 
Domnul nostru, cât este de minunat numele Tău în tot pământul! Că 
s-a înălțat mare cuviinta Ta mai presus de ceruri (Ps 8, 1). „lar 
aceasta este [...] maiestatea lui Dumnezeu, [...] măreţia Lui care se 
vede în făpturile Lui şi în cele întemeiate şi guvernate de el” după 
cum tâlcuieşte aceasta Grigorie Cuvântătorul de Dumnezeu 
[Cuvântări Teologice, ed. Herald, Cuvântarea a Il-a, p. 81]. „Căci 
spatele lui Dumnezeu îl alcătuiesc - după acelaşi Cuvântător de 
Dumnezeu - lucrurile care, deşi aşezate înapoia Lui, ne arată 
existenţa Lui, după cum umbrele şi chipurile soarelui, reflectate în 


este asemenea cu toate celelalte zidiri, ci le întrece neasemănat pe toate 
acestea, atunci foloseşte teologia apofatică şi covârşitoare, numindu-l pe 
Dumnezeu prin negaţii: mai presus de înţelepciune şi bunătate, fiind nici 
lumină, nici foc, nici aer, nici altceva din cele ce există, ca pe un mai 
presus de fiinţă şi necuprins. Vezi despre aceasta la Teofan al Niceei, la 
cele cinci cuvinte pe care le-a scris împotriva achindiniţilor. 


ape, arată vederilor stricate soarele, de vreme ce nu pot să-l 
privească drept, căci puritatea luminii lui copleşeşte vederea” 
[Ibidem, p. 8128. 

Vreau să vorbesc aici despre aceea pe care cei mai noi o 
numesc lume nevăzută. Acesta este locul şi spaţiul ce cuprinde în el 
vietăţile cele atât de mici încât sunt cu desăvârşire nevăzute ochilor 
noştri - dar pot fi văzute prin instrumentul numit microscop 
(telescop, poate - n. tr. de la 1826). O mie din ele pot sta pe vârful 
unui bold subţire, după cum a cercetat naturalistul Levenochie. 


28 „Căci Dumnezeu cu atâta uşurinţă a făcut întregul pământ, ca şi cum 
ar fi fost o nimica.” Căci zice Isaia: pământul l-a făcut ca o nimica (Is 40, 
23). Şi apoi, această lepădătură şi acest nimic, adică pământul, este atât 
de lat încât cuprinde atâtea mari împărăţii ale lumii şi atâtea neamuri fără 
de număr şi mulţimi de oameni. Este atât de mare încât lungimea lui este, 
după măsurătorile celor mai noi corăbieri, de douăzeci şi cinci de mii două 
sute de mile. Şi - a zice mai adevărat şi cu dreptate - este o sferă atât de 
mare, încât toţi oamenii de la zidirea lumii - fiind de atunci şi până acum 
mai bine de şapte mii de ani -, căutând şi încercând să-i afle măsura lui 
atât pe uscat, cât şi pe mare, nu au putut. În fiecare zi ei află noi teritorii, 
locuite sau nu, şi vor mai afla şi de acum înainte unele ca acestea. Şi 
totdeauna, până la sfârşitul lumii, vor rămâne multe părţi ale pământului 
acoperite şi necunoscute de oameni. 

Nu este mare cuviinţă a lui Dumnezeu să vezi soarele cel prea 
strălucit, fiind la vedere mare cât un picior şi apoi acesta - de un picior - 
să fie atât de mare, încât dimensiunea lui să fie 24867760 de mile - după 
măsurătorile lui Arhimede cel de demult - sau, după oarecare mai nou, 
867468 de mile (Citeşte despre aceasta şi în Ușa pocăinței, Cartea I, cap. 
1). 

Şi nu mai zic mărimile stelelor celor rătăcitoare şi ale celor 
nerătăcitoare care, arătându-se ca nişte opaițe, sunt mai mari însă decât 
tot Pământul - după cercetările astronomilor. Nu este mare cuviinţă a 
Ziditorului Dumnezeu să fie întreaga lume, atât cea gândită, cât şi cea 
simțită, o singură picătură din noianul cel nemărginit al înţelepciunii şi al 
puterii lui Dumnezeu celei ziditoare, după cum înalt grăieşte Sfântul Calist 
cel contemplativ? Apoi, toată această picătură, adică întreaga lume, nu 
poate fi înţeleasă cu de-amănuntul - şi nici măcar cea mai mică parte a ei - 
de toată înţelepciunea veacurilor, acumulată de la zidirea lumii şi până 
acum, precum şi de toţi înţelepţii care au fost în tot acest timp. Cu 
adevărat, aceasta este un adânc în care se scufundă toată mintea şi o 
minune ce face fără de glas toată limba. De aceea trebuie cinstită mai mult 
cu tăcerea decât cu cuvântul. 

Dar lucrul cel mai minunat şi care Îl arată pe Dumnezeu mai slăvit 
decât Îl arată întreaga lume este acesta: zidind Dumnezeu cu atâta 
desăvârşire şi înţelepciune această lume mare şi minunată, după ce a 
terminat-o nu a vrut să scrie pe cer sau pe pământ sau pe altă oarecare 
parte a lumii că El a făcut-o - după cum fac poeţii cei cu puţină mărire şi 


Fiecare specie este o lume mică şi petrece în cea mare, de acum 
şapte mii de ani şi mai bine. Fiecare din ele are atât măruntaie, cât 
şi toate celelalte organe interne sau mădulare ale trupului - câte 
are nevoie pentru a se hrăni, a trăi şi a naşte pui asemenea lor. Deci 
se minunează mintea învățând aceasta şi se bucură şi slăveşte pe 
Făcătorul [lor], Care este mult mai minunat în cele prea mici decât 
în făpturile cele prea mari ale Sale; după cum şi un meşter este 
mai minunat şi mai lăudat de cei înţelepţi atunci când lucrează 
lucruri foarte subţiri decât atunci când va lucra lucruri groase şi 
mari. De aceea Pirgotel' a fost mai minunat, deoarece l-a sculptat 
pe împăratul Alexandru pe un mărgăritar mic, decât Fidias care l-a 


meşterii acestei lumi care, când termină un lucru desăvârşit, bine lucrat şi 
preaslăvit, îşi scriu deasupra şi numele lor. Au scris Parrasie şi Apellis pe 
icoanele lor: „Apellis a făcut; Parrasie a făcut”. Aşa scria şi în capiştea 
tuturor zeilor din Roma, deasupra: „Marcu Agripa a făcut”. Şi Alexandru 
[Macedon] şi-a scris numele în cetatea sa, Alexandria, Filip, în cetatea sa, 
Filipoli, Cleopatra în piramida ei. Şi sculptorul Policlet (Polykleitos - a doua 
jumătate a sec. 5 î. Hr.; n. Sicyon sau Argos; sculptor şi teoretician al artei din 
Grecia antică; creator al unui canon al proporţiilor ideale ale corpului omenesc, pe 
care l-a aplicat în lucrările sale, Doriforul şi Diadumenul) în minunata sa statuie 
sculptată, care pentru desăvârşirea ei s-a numit canon al canoanelor, din 
care se inspirau toţi pictorii şi sculptorii pentru proporţiile trupului 
omenesc, neputând nimeni să-l urmeze. Dumnezeu, zic, nu a făcut aşa. Dar 
de ce? Pentru a arăta că această lume mare, dacă se alătură nemărginirii 
Lui, este un lucru prea mic. De aceea, ar fi fost un lucru necuviincios şi 
nevrednic de preaslăvirea Sa cea nemărginită să Se scrie singur pe ea. 
Însă chiar dacă El nu a făcut aceasta, o propovăduieşte în schimb toată 
lumea - la cei ce o privesc - cu nenumărate şi tăcute glasuri, prin 
înţelepciunea şi puterea dumnezeiască ce se vede în ea. Pentru aceasta a 
zis dumnezeiescul David: Cerurile spun slava lui Dumnezeu şi facerea 
mâinilor Lui o vesteşte tăria (Ps 18, 1). 

Iar dacă Dumnezeu a arătat lui Moise, după mii de ani, că Ela făcut 
cerul şi pământul (Fc 1, 1) şi toate cele din ele; a făcut-o nu pentru a Lui 
mărire - să nu fie! -, ci în primul rând ca să ridice pe oameni din smerenie 
la slavă - adică din smerenia idolatriei la slava singurului Dumnezeu 
adevărat - şi, în al doilea rând, a făcut-o ca mai mult să se mărească lumea 
Sa, prin marea cuviinţă a numelui Său. 

29 Părerea generală a tuturor este că dintre cei ce se îndeletnicesc cu 
anatomia (adică cu tăierea mădularelor trupului) şi cercetează mădularele 
şi părţile cele de multe feluri şi deosebite ale trupurilor cele făcute de 
Ziditorul, pentru lucruri şi meşteşuguri de multe feluri şi deosebite, dintre 
unii ca aceştia - zic - sau niciunul, sau foarte puţini sunt cei care se 
leapădă de Dumnezeu şi se fac atei. 

* Praxitele [?] (390-335 î. Hr., n. Atena) - sculptor grec; reprezentant de 
frunte al clasicismului Greciei antice; artă statuară care prin graţia ei şi 
prin subtilitate a influenţat întreaga epocă elenistă. 


sculptat pe acelaşi Alexandru pe o marmură mare. Şi iarăşi: mai 
minunat a fost acel ceasornicar care într-o pietricică mică de inel a 
făcut un ceasornic3 decât toţi ceilalţi care fac ceasornice foarte 
mari. 


45. Mintea Îl slăveşte pe Dumnezeu împreună cu toate 
zidirile 

Nu numai mintea singură Îl slăveşte şi Îl măreşte pe Făcătorul 
şi Iubitorul de fii Părinte a toată lumea, Care din preaplinul 
bunătăţilor Sale a adus la fiinţă atâtea mii şi mii şi zeci de mii de 
zeci de mii şi milioane de milioane de zidiri gândite, simţite, 
însufleţite, neînsufleţite, cuvântătoare, necuvântătoare, împodobite 
cu atâtea feluri de fiinţe, de puteri, de organe, de lucrări, de 
alcătuiri, ci, ca să zic aşa, fiind plină de o bucurie şi de o veselie 
prea mare şi ca ceea ce este rânduită a stăpâni peste toată creaţia 
cea simțită, adună pe toate zidirile care îi slujesc ei şi, alcătuind un 
dans preapotrivit, ea slăveşte întâi şi îndeamnă şi pe acestea cu o 
dulce înfăţişare a slăvi şi a lăuda împreună cu ea pe Făcătorul lor, 
strigând către ele împreună cu cei trei tineri: Binecuvântaţi toate 
lucrurile Domnului pe Domnul, lăudaţi-L şi-L preaînălţaţi pe Dânsul 
în veci (Tin 1, 34); şi cu dumnezeiescul David: toată suflarea să 
laude pe Domnul (Ps 150, 5). Ele [adică celelalte zidiri] doresc şi se 
silesc să ia şi ele rațiune, limbă şi cuvinte pentru a propovădui 
tuturor Puterea cea atotputernică, Bunătatea cea mai presus de 
bunătate şi înţelepciunea cea mai presus de înţelepciune care a 
slobozit peste ele taina aceasta, nu numai ca Unul ce le-a zidit pe 
ele din nimic şi a dat fiinţă celor ce mai înainte nu erau, ci şi ca 
Unul ce le dă pururea toate cele de nevoie, care le sunt şi 
trebuincioase şi păzitoare totodată ale fiinţei care li s-a dat, 
dăruindu-le şi o îndulcire cu totul binecuvântată. 


46. Cât de mult se bucură mintea atunci când îşi priveşte 
vrednicia ei 


Dar mai ales şi mai mult decât atât, o! cât se bucură, o! cât 
saltă, o, cât Îl slăveşte mintea pe întâiul Ziditor şi pe preaînţeleptul 
şi preameşterul ei, Dumnezeu, când se întoarce spre El, închinându- 
se cu preaslăvire Lui, făcându-se şi privitoare şi privelişte în acelaşi 
timp şi gândind şi gândindu-se [totodată], şi socoteşte cum că dintre 


30 Un inel ca acesta îl purta la mâna dreaptă Carol al V-lea şi atât se 
cinstea cu el cât se cinstea cu sceptrul pe care îl ţinea în aceeaşi mână - 
dreapta - cu o prea mare slavă deşartă (fila 302 a tomului | Despre cei fără 
de Dumnezeu de Procopie). 


toate zidirile din întreaga lume numai singură ea s-a îmbogăţit cu 
mai multe daruri, s-a slăvit şi s-a cinstit mai mult decât îngerii şi 
decât toate zidirile din lumea aceasta simțită. 

Ea s-a cinstit mai mult decât îngerii deoarece îngerii nu au 
trup şi, drept urmare, nici duh făcător de viaţă - după Marele 
Grigorie al Tesalonicului. lar mintea, deoarece este împreună cu 
trupul, legată de el, are drept urmare un duh făcător de viaţă - cel 
al trupului. Ea s-a cinstit mai mult şi decât toate dobitoacele cele 
simţite şi decât toate celelalte zidiri. Căci numai mintea a fost zidită 
după însuşi chipul şi asemănarea Ziditorului. Ea este stăpâna şi 
împărăteasa acestei prea mari sfere a zidirilor de pe pământ. Şi 
mintea este primitoare şi încăpătoare a fericirii celei veşnice din 
cauză că ea are o firească iscusinţă să păzească poruncile 
Ziditorului său - dacă va voi -, să o unească prin aceasta cu întâiul 
ei chip [arhetipul] şi să se facă după dar - dacă va voi - ceea ce este 
Ziditorul ei după fire, adică se poate îndumnezei şi se poate face 
Dumnezeu. Acestea toate spunându-le, acea minte înainte-văzătoare 
a prorocului David zicea despre preaslăvita vrednicie a omului: cu 
slavă şi cu cinste l-ai încununat pe el şi l-ai pus pe dânsul peste 
lucrurile mâinilor tale. Toate le-ai supus sub picioarele lui: oile şi 
boii, toate, încă şi dobitoacele câmpului. Păsările cerului şi peştii 
mării, cele ce străbat cărările mărilor (Ps 8, 6-8). 


47. Privirea zidirilor se naşte din Scripturi 


În cuvintele acestea ale zidirilor să se îndeletnicească, deci, 
sfinţitul tău suflet, dacă voieşti să-ţi veseleşti mintea şi să-ţi 
îndulceşti inima prin cugetarea la ele. Să înveţi încă şi cuvintele 
lumii celei gândite - adică ale celor nouă cete de îngeri - de la 
Dionisie cel cu minte îngerească, acea pasăre a cerului (după cum îl 
numeşte dumnezeiescul Gură de Aur), precum şi de la ucenicii lui. 
Iar cuvintele lumii văzute să le înveţi de la dumnezeieştii Părinţi - 
tâlcuitorii celor şase zile [ale creaţiei] - şi mai ales de la Marele 
Vasile care a arătat firea celor existente. Căci zice Sfântul Isaac: 
„Căci privirea de către fii a tainelor fireşti este legată de credinţă şi 
paşte în livada Scripturilor”.31 

31 De asta a zis dumnezeiescul Isaac că privirea tainelor creaţiei este 
legată de credinţă şi paşte în livada Scripturilor: pentru a arăta că dacă 
cineva, privind cuvintele cele gândite din creaţie, află nişte lucruri care i 
se par că ar fi contrare adevărului sau necuviincioase sau nefolositoare şi 
netrebnice, nu se cade, pentru aceasta, a prihăni pronia lui Dumnezeu şi 
creaţia ca şi cum nu le-ar fi zidit bine. Ci se cade să se dea la credinţă, 
fiind deplin încredinţat că toate zidirile sunt bune, trebuincioase şi 
folositoare - după cum mărturiseşte şi dumnezeiasca Scriptură: Și a văzut 


48. Dumnezeu, zidind pe cele ce sunt, afară de Sine S-a făcut 


Şi acea frumoasă şi înaltă înţelegere, precum şi cuvântul pe 
care-l aduce marele luminător Grigorie al Tesalonicului la duminica 
cea nouă, ce bucurie ne revarsă în minte şi în inimă? Că zice acest 
Cuvântător de Dumnezeu: zidind Dumnezeu lumea în cele şase zile, 
din multa Sa dorire şi dragoste ce o avea pentru a o zidi, era ca şi 
cum Şi-ar fi ieşit afară din Sine, iar în a şaptea zi încetând, Şi-a 
venit în Sine. Şi adevereşte aceasta prin cuvântul marelui Dionisie 
Areopagitul ce zice: „Dar putem îndrăzni să spunem şi aceasta, că şi 


Dumnezeu toate câte au făcut şi iată erau bune foarte (Fc 1, 31)-, dar că el 
nu le înţelege pentru neputinţa minţii sale. Zidirea şi Scriptura nu sunt 
dezbinate - să nu fie! -, ci au mare asemănare şi unire între ele, aşa încât 
creaţia tâlcuieşte Scriptura, iar Scriptura creaţia. Căci amândouă au unul 
şi acelaşi pricinuitor: pe Dumnezeu, Care a făcut zidirea şi a grăit 
Scriptura. Şi după cum El este adevărat în lucrările Sale, tot astfel 
adevărat este şi în cuvintele Sale - şi nu invers. Şi cine va grăi împotriva 
acestora cade cu adevărat în grăirea împotrivă. Căci Îl bănuieşte cum că 
minte şi spune adevărul în acelaşi timp. lar mai jos dumnezeiescul Isaac îşi 
tâlcuieşte cuvântul zicând: „Cuvintele care nu se înţeleg cu raţiunea se 
primesc de către noi prin credinţă”. 

Şi Grigorie Cuvântătorul de Dumnezeu însuşi ne învaţă, dându-ne 
acest oftat prin cuvintele zidirii - în cuvântul al doilea al celor cinci 
Cuvântări teologice: „Credinţa să vă povăţuiască pe voi mai mult decât 
cuvântul. De te-ai învăţat slăbiciunea în cele pământeşti şi prin cuvânt ai 
cunoscut cele mai presus de cuvânt, să nu fii cu totul pământesc sau 
împrejurul pământului, necunoscând nici măcar această necunoştinţă” 
[referinţă neidentificată]. Iar în Cuvântul la Paşti, tot acest cuvântător de 
Dumnezeu zice că există o măsură a cunoaşterii: pe unele [lucruri] mintea 
le cuprinde, dar pe altele nu. „Din mişcările şi dogmele minţii sunt unele 
care se deschid bine, iar unele se închid din privire, deoarece există o 
oarecare măsură şi în cunoaştere”. 

Multe ascunse sunt mai mari decât acestea; că puţine am văzut din 
lucrurile lui (Sir 43, 37). Zice şi Solomon, cel care a cunoscut mai mult 
decât toţi raţiunile zidirilor: Și am văzut toate făpturile lui Dumnezeu, că 
nu va putea omul afla lucrul cel făcut sub soare, oricât se va osteni omul a 
căuta nu va afla şi oricâte va zice înțeleptul, că le cunoaşte, tot nu le va 
putea afla (Ecc 8, 17). Înţelepţii vremii de acum, nevrând să 
mărturisească, zic acestea: sau prihănesc dumnezeiasca pronie ca pe o 
neînţeleaptă şi rea, sau se abat cu totul la necredinţă. De aceea trebuie să- 
şi robească întreaga lor înţelepciune, închinând-o lui Hristos, smerindu-şi 
cugetele şi toată înălţarea ce se ridică deasupra cunoștinței lui Dumnezeu, 
după cum spune Pavel. 

Mai însemnăm ca pe un lucru trebuincios şi aceasta: cei ce sunt încă 
nedesăvârşiţi şi pătimaşi şi nu au ajuns încă la desăvârşire şi nepătimire se 
cade să cugete şi să se îndeletnicească cu cuvintele cele subţiri şi 
nematerialnice ale celor ce există - adică cu cele metafizice sau 


cauzatorul tuturor, prin erosul cel bun şi frumos pentru toţi, pentru 
covârşirea bunătăţii iubitoare (erotice), iese afară din Sine prin 
purtările de grijă spre toate cele ce sunt şi oarecum atras de 
bunătatea şi iubirea şi erosul său. Şi ieşit de sub toate şi peste 
toate, se coboară spre ceea ce e în toate, neieşit din Sine în puterea 
lui extatică mai presus de fiinţă” (Despre Numirile dumnezeieşti, 
op. cit., cap. 4, p. 15.1). Până aici Sfântul Dionisie. 


49. Al cincilea loc al duhovniceştilor dulceţi sunt raţiunile 
Iconomiei cele în trup 


Prin cel de-al cincilea dar - cel al raţiunilor Iconomiei celei în 
Domnul - ce mirare şi ce înspăimântare primeşte mintea! Şi, drept 
urmare, ce dulceaţă şi ce bucurie nu află - întocmai cu mirarea şi 
înspăimântarea! Şi poate să socotească mintea vreodată cum că Cel 
veşnic din Cel veşnic, Cel Ce este mai presus de cauză şi de cuvânt, 
Fiul Cel Unul născut, iubit şi de o fiinţă [cu Tatăl], Cel Ce este în 
sânurile Tatălui; cum Cuvântul Cel Ce este mai înainte de veci, prin 
Care toate s-au făcut, Dumnezeu adevărat din Dumnezeu adevărat, 
a primit în anii cei mai de pe urmă să Se facă om, să Se arate pe 


matematice. Pe de altă parte, să se păzească a se gândi la cuvintele firii 
trupurilor şi mai ales la cele ce ţin de părţile fireşti ale dobitoacelor, 
înainte de a le privi goale, nematerialnice şi duhovniceşti, pentru că apucă 
înainte patima şi imaginaţia cea dobitocească şi îşi închipuie în sufletul lor 
cuvintele firii în chip pătimaş. De aceea, în loc ca mintea lor să-şi adune 
din privirea cea obişnuită cunoştinţe şi cuvinte duhovniceşti, adună numai 
imaginaţii, patimi şi idoli pătimaşi. În loc să se suie prin zidiri la 
frumuseţile cele gândite şi nestricăcioase ale Ziditorului şi a se minuna de 
acelea, a le iubi şi a se desfăta, petrec minunându-se şi desfătându-se în 
frumuseţile cele stricăcioase ale zidirii, slujind mai mult ei decât 
Ziditorului, după cum au pătimit aceasta în chip jalnic fizicienii mai noi şi 
mai vechi şi chiar şi zilnic o pătimesc. Acest lucru îl hotărăşte purtătorul 
de-Dumnezeu-Maxim când zice: „Bine este ca mai înainte de a ne învăţa 
desăvârşit să nu ne atingem de privirea cea firească [contemplaţia 
naturală în duh], ca nu [cumva], căutând raţiuni duhovniceşti în zidirile 
[cele] văzute, să ne tăinuim şi să ne adunăm patimi. Căci mai mult au 
putere în cei nedesăvârşiţi, către simţuri, chipurile vizibile ale celor văzute 
decât au către suflet raţiunile cele ascunse în aceste chipuri create” 
[referinţă neidentificată]. Dar şi atunci când năvălesc ispitele trebuie să ne 
îndepărtăm de privirea cea firească [a celor din jur] şi să ne strângem 
mintea în inimă (după cum am zis în Cuvântul pentru păzirea inimii). Şi iar 
zic: să ne strângem în noi înşine şi tot prin noi să alergăm la Dumnezeu 
prin rugăciune şi prin chemarea Numelui Său, pentru a birui în felul 
acesta pe vrăjmaşul care se războieşte, după cum zice acelaşi dumnezeiesc 
Maxim (la cuvântul 82 al Sutei a patra a celor teologice). 


pământ, să petreacă împreună cu oamenii - şi să nu rămână 
[mintea] în această privire şi socoteală cu totul extraordinară şi 
plină de bucurie? Şi. aceasta cu atât mai mult cu cât va socoti că 
toate acestea s-au făcut pentru iubirea ce o are Dumnezeu către el 
şi către toţi oamenii: Că aşa au iubit Dumnezeu lumea, că şi pe Fiul 
Său cel unul născut L-au dat. (In 3, 16)%2. 


50. Iconomia cea în trup covârşeşte toată creaţia; şi de ce? 


Poate mintea să-şi dea seama cum lconomia aceasta a 
întrupării Cuvântului lui Dumnezeu şi totodată a pogorârii 
covârşeşte zidirea tuturor îngerilor, oamenilor, plantelor, vietăţilor, 
stihirilor şi, pe scurt, a întregii lumi celei simţite şi gândite, şi să nu- 
şi iasă din sine de dulceaţă şi de bucurie? Acest lucru este adevărat, 
căci îl adevereşte şi împăratul cuvintelor” zicând: „Facerea cerului 
şi a pământului, a mării şi a aerului, facerea celor mai mari stihii ale 
lumii şi, dacă te gândeşti la facerea celor mai presus de lume şi a 


32 De aceea a zis Fericitul Augustin: „Dumnezeu vine la oameni şi Se 
face om din dragoste. Dumnezeul Cel nevăzut S-a făcut văzut asemenea 
robilor Săi din dragoste şi tot din dragoste Se răneşte [răstigneşte] pentru 
fărădelegile noastre” (din Enchiridion - Manual către Laurenţiu sau despre 
credinţă, nădejde şi dragoste - în 122 de capitole, în care Augustin condensează 
învăţătura şi metoda sa. Explică Simbolul credinţei şi Tatăl nostru. Speranţa şi 
dragostea sunt tratate în ultimele capitole.) Şi iarăşi zice: „Dumnezeu din 
dragoste a trimis pe Fiul Său ca să răscumpere pe robi, a trimis şi pe 
Duhul Sfânt ca să facă din robi fii după dar. Pe Fiul L-a dat spre preţul 
răscumpărării noastre, iar pe Sfântul Duh spre privilegiul dragostei 
noastre, iar pe Sine Se păzeşte spre a ne face moştenitori Impărăţiei şi fii 
ai Săi după dar. Dumnezeu pentru om S-a făcut om pentru ca Ziditorul să 
fie şi Mântuitor. Şi pentru ca oamenii să se nască de la Dumnezeu [prin 
Botez], S-a născut El mai întâi din oameni. Pentru ca oamenii să se 
apropie, prin dragoste, mai mult de Dumnezeu, El S-a arătat ca un om. 
Trup şi suflet a luat Dumnezeu pentru ca, prin aceasta, să se fericească 
sufletul şi trupul omului: sufletul, prin dumnezeirea Lui, iar trupul cu 
omenirea Sa.” Referindu-se la cuvântul cel despre Dumnezeu al 
înţeleptului Coresie, acelaşi dumnezeiesc Augustin zice că mai mare este 
unirea între omenire şi dumnezeire decât unirea ce o are Fiul cu Tatăl - 
după el. Deoarece: Fiul, deşi este unit cu Tatăl după fire şi după fiinţă, ca 
Unul Ce are aceeaşi fire şi aceeaşi fiinţă cu El, însă după ipostas şi după 
faţă nu Se uneşte cu Tatăl, ci Se desparte [deosebeşte] de El, ca Unul Ce 
are alt ipostas. Iar în Iconomia întrupării, ceea ce nu a împărtăşit Tatălui a 
împărtăşit omenirii. Căci, chiar dacă El este deosebit - prin firea 
dumnezeiască - de firea omenească, însă după ipostas şi după faţă este 
unit cu ea, ca Unul ce a primit omenirea în ipostasul Său, făcându-Se un 
ipostas alcătuit din două firi: dumnezeiască şi omenească. 


x A . . A SA SA v 
Sfântul Vasile cel Mare; basileus în greacă Înseamnă împărat. 


celor de sub pământ, toate acestea nu arată atât de mult puterea lui 
Dumnezeu-Cuvântul cât iconomia întrupării şi pogorământul la 
smerenia şi slăbiciunea firii omeneşti” (Omilie la Psalmul 44, P.S.B. 
17, p. 290. Acelaşi lucru îl zice şi în scrierea Despre Duhul Sfânt). 

Fratele Marelui Vasile, dumnezeiescul Grigorie de Nyssa, 
adaugă şi cauza pentru care Iconomia cea în trup covârşeşte toată 
creaţia: deoarece creaţia este firească, iar aceasta [Iconomia cea în 
trup] este mai presus de fire. Căci aşa zice în scrierile lui: „A lucra 
dumnezeiasca putere ceva mare şi înalt este, ca să zicem aşa, firesc 
şi rodnic, neprovocând spaimă auzului. Dar pogorârea către 
smerenie este o sporire a puterii, neoprindu-se la nimic din cele 
afară de fire. Căci - de pildă - este firesc lucru pentru foc să ardă în 
sus şi de aceea nu poate socoti cineva că este vrednic de mirare 
ceea ce flacăra lucrează în mod firesc. Dar de va vedea flacăra 
arzând în jos, după asemănarea trupurilor greoaie, se face lucru de 
mirare. Aşa cum focul, rămânând foc, nefiresc lucru face 
pogorându-se în jos, tot aşa şi dumnezeiasca şi covârşitoarea 
putere, nu este arătată atât de înălțimile cerurilor, razele 
luminătorilor, împodobirea întregii creaţii şi necurmata iconomie a 
[tuturor] fiinţelor, cât de, în acelaşi timp, pogorârea spre neputinţa 
firii noastre?’ aşa cum înălţimea se vede în smerenie, necoborându- 
se [însă] defel. 

Căci dumnezeirea, unindu-se cu firea omenească, şi aceasta se 
face şi aceea rămâne!” 

Acelaşi lucru vrând să-l arate şi Grigorie Cuvântătorul de 
Dumnezeu, teologhiseşte înalt în Cuvântul la Naştere: „Care este 
bogăţia bunătăţii? Ce este această taină pentru mine? M-am 
împărtăşit Chipului [chipul lui Dumnezeu din om] şi nu l-am păzit, 
Se împărtăşeşte de trupul meu [Hristos] ca şi chipul să-l mântuiască 


33 Ia aminte că această pogorâre a lui Dumnezeu Cuvântul nu I-a 
pricinuit nicio micşorare sau scădere, ci, mai ales, o adăugire mai mare de 
slavă şi de înălţare - după cum spune marele Grigorie al Tesalonicului în 
cuvântul la Naşterea lui Hristos. Căci fiind Dumnezeu prin fire, mai presus 
şi mai înalt decât toate şi neavând unde să Se suie la o mai mare înălţime 
şi slavă, de nicăieri nu Se putea slăvi şi înălța decât numai din cele de jos, 
adică prin pogorârea şi smerenia Sa împreună cu zidirile Sale. Căci slava 
Celui înalt este pogorârea către cele smerite ca să le arate şi lor - care 
dorind înălţimea şi slava s-au stricat - o cale prea bună de înălţare şi de 
slavă - smerenia. De aceea: întruparea Cuvântului lui Dumnezeu, scutecele 
Sale cele prunceşti, culcarea în iesle, spălarea cea preasmerită a 
picioarelor ucenicilor Săi, pogorârea în iad şi, în scurt, toate lucrurile cele 
smerite pe care le-a lucrat şi patimile pe care le-a suferit pe pământ sunt 
atât de slăvite şi de înalte, că nici cerul nu este [atât de] înalt şi slăvit şi 
nici puterile cele mai presus de lume, din cer [pe lângă ele]. 


şi pe trup să-l facă nemuritor. Cea de-a doua împărtăşire cu care se 
împărtăşeşte este mult mai preaslăvită decât cea dintâi. Adică, cu 
cât atunci s-a împărtăşit de cel mai bun, iar acum de cel mai rău”, 
cu atât este mai dumnezeiască calea aceasta decât cea dintâi. 
Lucrul acesta este - pentru cei ce raţionează - mult mai înalt” şi 
aceasta deoarece, prin cuvintele acestea, arată întruparea 
Cuvântului lui Dumnezeu a fi mai mare decât zidirea cea dintâi a 
oamenilor. La aceste cuvinte se potriveşte şi acest cuvânt al lui 
Avva Isaac: „Este neasemuit mai mare acest dar - că ne-a înviat pe 
noi, după ce am păcătuit - decât acela că nu existam şi ne-a adus 
întru fiinţă.” Dar şi Macarie al Filadelfiei - care se numeşte şi 
Hrisocefalul [Cel cu capul de aur] - zice: „Dumnezeu, chiar dacă a 
făcut toată lumea şi dintru neființă pe toate le-a adus la fiinţă, prin 
faptul că a luat trup, a pătimit pentru noi şi cruce a răbdat, cu mult 
mai mare este. Căci şi acelea sunt ale negrăitei puteri şi iubiri de 
oameni, dar şi acestea cu mult mai mult sunt.” 


51. În Taina întrupării sunt prezente patru atribute 
dumnezeieşti 


Este cu putinţă oare ca mintea să vadă în această Taină a 
înomenirii o bunătate desăvârşită, o înţelepciune desăvârşită, o 
dragoste desăvârşită şi o putere desăvârşită a lui Dumnezeu - după 
cum zic de-Dumnezeu-purtătorul Maxim şi Grigorie de Nyssa - şi să 
nu se umple de o negrăită veselie? Bunătatea lui Dumnezeu se arată 
prin aceea că nu a trecut cu vederea zidirea Sa cea zdrobită de 
diavoli, ci, milostivindu-Se, a zidit-o a doua oară. Înţelepciunea: a 
alcătuit a doua oară chipul creaţiei şi al vindecării. Dragostea: nu a 
mântuit omul prin tiranie - pe omul care prin voia lui era stăpânit 
de păcat şi de diavol - şi puterea: nu L-a slăbit nicidecum această a 
doua zidire şi mântuire a oamenilor. 


52. Toate cele ce sunt s-au făcut pentru această Taină a 
întrupării, iar ea nu s-a făcut ca să aibă vreun sfârşit 


Dar ce spun eu? Cum să nu se bucure mintea când va vedea că 
această Taină este cununa a toate? Pentru ea s-a hotărât mai 
înainte de toţi vecii zidirea a toate şi, mai apoi, transpunerea 


* Atunci, la creare, omul se împărtăşea de Dumnezeu faţă către faţă. De 
aceea spune că a fost o împărtăşire de Cel mai bun. Acum, când a venit 
Hristos, El a luat chipul omului căzut, adică al celui mai rău. Şi în acest 
chip împărtăşindu-Se Dumnezeu a doua oară oamenilor, le-a adus 
mântuirea. Şi astfel, cu adevărat mult mai preaslăvită este aceasta decât 
cea dintâi. 


acestei hotărâri sub timp. Şi aşa s-au făcut toate: şi cele gândite, şi 
cele simţite. Iar taina aceasta s-a hotărât pentru veşnicie şi mai 
înainte de veci şi nici nu a fost creată sub timp. Aşa spune şi 
dumnezeiescul Maxim, înalt teologhisind: „Aceasta este taina cea 
mare şi ascunsă. Aceasta este ţinta cea fericită pentru care s-au 
întemeiat toate. Acesta este scopul dumnezeiesc, gândit mai înainte 
de începutul lucrurilor, pe care definindu-l spunem că este ţinta 
finală mai înainte gândită, pentru care sunt toate, iar ea pentru 
niciuna” (FR 3, întrebarea 60, p. 330). 


Dumnezeu, uitându-Se la acest sfârşit, le-a adus pe toate cele 
create la fiinţă; aceasta este însăşi marginea proniei şi a celor 
gândite mai înainte. Cu ea, Dumnezeu încheie toate cele făcute de 
El, ea este cununa tuturor veacurilor, sfatul cel mare al lui 
Dumnezeu, Cel Ce este mai presus de nemărginit şi cu 
nemărginirea nemărginit fiind mai înainte de veci. Această taină 
arată prin înger că prin ea S-a făcut om însuşi Cuvântul lui 
Dumnezeu după fiinţă, făcând arătată astfel - dacă este cu putinţă a 
se zice - şi adâncimea cea prea adâncă a bunătăţii celei părinteşti [a 


34 Trebuie de notat aici că acest lucru se înţelege [ca petrecându-se] 
după voia lui Dumnezeu care povăţuieşte înainte, şi nu după cea care 
urmează. Aşadar Taina Întrupării s-a făcut pentru a noastră zidire din nou 
şi mântuire. lar faptul că înomenirea era [săvârşită] după bunăvoința şi 
voia lui Dumnezeu care povăţuieşte înainte şi că pentru ea s-au zidit toate 
cele simţite şi gândite îl arată şi Grigorie al Tesalonicului în cuvântul la 
Epifanie. Am însemnat şi eu destule despre acest lucru în acelaşi cuvânt 
din tomul întâi - din cele trei ale tuturor scrierilor acestui Părinte care au 
fost trimise la tipărit. Însă acest cuvânt al Sfântului Maxim, pe care l-am 
găsit mai pe urmă, pecetluieşte şi arată învederat toate câte le-am zis 
acolo. 

Mai însemnez încă aici referitor la această problemă, ca pe un lucru 
vrednic de ştiinţă şi dorit de iubitorii de cuvinte, că Taina Intrupării li s-a 
descoperit strămoşilor îndată după călcarea poruncii lui Dumnezeu, prin 
acele cuvinte pe care Dumnezeu le-a rostit către şarpe - adică către diavol: 
Vrăjmăşie voi pune între tine şi între femeie şi între sămânța ta şi între 
sămânţa ei; acela va păzi capul tău şi tu vei păzi călcâiul lui (Fc 3, 15) -, 
unde „sămânță a femeii” Se numeşte Hristos, ca Unul Ce nu S-a născut din 
sămânță bărbătească şi Care a păzit, adică a zdrobit capul, ori al morţii, 
ori al păcatului, ori al diavolului, după cum au înţeles acest text Fericitul 
Augustin, Sfântul Ambrozie şi mulţi alţi Părinţi. De aceea şi Adam, care 
mai înainte fusese scârbit — căci socotea că, după ameninţarea lui 
Dumnezeu spusă lui mai înainte: ori în ce zi veți mânca din el cu moarte 
veți muri (Fc 2, 17), va muri îndată -, imediat ce a auzit cuvântul de mai 
sus spus de Dumnezeu şarpelui, l-a înţeles şi s-a bucurat, sperând că nu va 
muri imediat, ci că va trăi şi va naşte fii şi se va slobozi cândva, prin 
sămânţa femeii sale, din tirania şarpelui. De aceea, datorită covârşitoarei 
sale bucurii a numit, după călcarea poruncii, pe femeia lui Eva, adică viaţă. 
Şi aceasta din două motive: primul - că din ea se vor naşte toţi oamenii, iar 
al doilea - din ea, prin Născătoarea de Dumnezeu, se va naşte Viaţa cea 
adevărată - Hristos, Cel Ce voieşte a face vii pe toţi cei omorâţi. Și a pus 
Adam numele femeii sale Eva, adică Viaţă, pentru că ea este mumă 
tuturor, celor vii (Fc 3, 20). Că de nu ar fi priceput acestea Adam sau, mai 
bine zis, de nu i s-ar fi descoperit de la Dumnezeu, era oare normal s-o 
numească Viaţă pe femeia sa? Mai vârtos s-ar fi potrivit s-o numească 
Moarte ca una care s-a făcut pricinuitoare a morţii. Şi chiar dacă, după 
aceste cuvinte zise către şarpe, a dat Dumnezeu hotărârea morţii asupra 


Tatălui], arătând întru Sine şi încununarea [a toate], pentru care 
cele zidite au fost făcute cu înţelepciune spre a exista.55 


53. Îngerii au cunoscut, prin Întrupare, înţelepciunea cea de 
multe feluri a lui Dumnezeu 


Mai este cu putinţă acum ca mintea să nu se desfete şi să nu se 
veselească cu bucurie negrăită şi preaslăvită - după verhovnicul 
[Petru] - când va înţelege că prin această Taină a dumnezeieştei 
întrupări până şi îngerii cei fără de trup au învăţat prin Biserică 
înţelepciunea lui Dumnezeu, cea în multe feluri, pe care nu o ştiau 
mai înainte? Aceasta o arată Apostolul Pavel, zicând: Ca să se 
cunoască acum începătoriilor şi domniilor întru cele cereşti prin 
biserică, înţelepciunea lui Dumnezeu cea de multe feluri (Ef 3, 10). 
Tâlcuind acest cuvânt, Grigorie luminătorul  Nyssei înalt 
teologhiseşte aşa: „Şi de fapt prin Biserică se face cunoscută 
Puterilor mai presus de lume înţelepciunea felurită a lui Dumnezeu, 
care prin cele potrivnice a săvârşit minunat lucrurile mari şi 
minunate. Căci s-a făcut prin moarte, viaţă; prin păcat, dreptate; 
prin blestem, binecuvântare; prin necinste, slavă; prin neputinţă, 
putere. Pentru că în timpurile dinainte de aceasta Puterile mai 
presus de lume au cunoscut numai înţelepciunea simplă şi uniformă 
a lui Dumnezeu, care lucra minunile potrivit cu firea. Şi nu era în 
cele văzute nimic felurit, prin faptul că prin firea dumnezeiască 
având putere a crea liber toată zidirea, aducând numai prin 
mişcarea voii firea lucrurilor la existenţă, au făcut bune foarte toate 
cele ce au ţâşnit din izvorul binelui. 

Dar acest chip variat al înţelepciunii, constând din împletirea 
celor potrivnice, l-au cunoscut acum limpede prin Biserică: cum Se 
face Cuvântul trup, cum se amestecă viaţa cu moartea, cum cu rana 
Lui vindecă rana noastră, cum prin neputinţa Crucii surpă puterea 
vrăjmaşului” (P.S.B. 29, p. 228). 


lui Adam - zicându-i lui: pământ eşti şi în pământ te vei întoarce -, a dat-o 
sub făgăduinţă şi tocmeală. Căci o va răsturna Cel Ce Se va naşte din 
sămânţa femeii şi va strica moartea şi va dărui viaţă. Pentru El a prorocit 
şi Iov, zicând: Să o blesteme pe ea, cel ce blestemă ziua aceea, cel ce va să 
prindă chitul cel mare (lov 3, 8). 

35 Vezi şi răspunsul de la sfârşitul acestei cărţi pentru nota din Războiul 
nevăzut [Războiul nevăzut, ed. Buna Vestire, 1996, Despre Născătoarea de 
Dumnezeu; vezi şi Apendice III]. 


54. Prin Taina Întrupării mintea învaţă faptul că chenoza lui 
Hristos s-a făcut bogăţia noastră, precum şi doctorie cu 
străin chip 


Şi, ca să spun pe scurt, prin Taina Iconomiei dumnezeieşti, 
mintea învaţă că slăbiciunile lui Hristos au devenit averile noastre, 
după cum teologhiseşte dumnezeiescul Maxim. Adică Intruparea 
Cuvântului a devenit îndumnezeire a noastră; chenoza Lui, plinirea 
noastră; pogorârea Lui, înălţare; patima Lui, nepătimirea noastră, 
iar moartea Lui, viaţa noastră. Aceste lucruri învăţându-le, se 
bucură şi se veseleşte. Dar mai ales, prin această Taină a 
dumnezeieştei Iconomii, mintea învaţă a cunoaşte o doctorie 
minunată şi neobişnuită. Căci vede în ea că cele potrivnice nu se 
doftoresc cu cele potrivnice, după cum hotărăsc legile doctorilor şi 
ale fizicienilor, ci mai degrabă se vindecă cele asemenea prin cele 
asemenea. lată: prin sărăcia Cuvântului lui Dumnezeu s-a vindecat 
sărăcia noastră; prin patima Lui s-a tămăduit stricăciunea noastră. 


55. Fiul lui Dumnezeu, întrupându-Se şi murind, S-a făcut 
afară de Sine' 


Şi, în cele din urmă, este cu putinţă vreodată a nu se îndulci şi 
a nu se veseli mintea când va socoti cum Cuvântul Cel fără de 
patimă şi moarte - vederea cea ipostatnică şi deplina înţelegere a 
Mintii Celei dintâi desăvârşite, Care L-a născut pe El mai înainte de 
veci - a primit nu numai să Se întrupeze, ci să Se ostenească, să 
flămânzească, să înseteze şi să fie ocărât, să pătimească şi, la 
sfârşit, să moară prin Cruce din dragostea Lui [pentru noi]? și 
întăreşte Dumnezeu dragostea Sa pentru noi, că încă păcătoşi fiind 
noi, Hristos pentru noi a murit (Rm 5, 8)%6. 


* Prin acest cuvânt „S-a făcut afară de Sine”, Sfântul Nicodim vrea să 
arate cum că Mântuitorul Şi-a schimbat slava Lui cea dumnezeiască cu 
trupul nostru cel de ţărână. 

35 De aceea înțeleptul Fotie, tâlcuind graiul cel apostolesc: ci ne şi 
lăudăm întru necazuri (Rm 5, 3), a grăit cuvinte vrednice de dragostea lui 
Dumnezeu şi de înţelepciunea sa. Căci zice: „De ce ne lăudăm în necazuri? 
Pentru că iubim foarte pe Dumnezeu. Căci tot cel îndrăgostit se bucură şi 
se făleşte când pătimeşte pentru cel iubit. Dar de unde s-a vărsat acel 
dumnezeiesc dar, cuprinzându-ne inima noastră? Din Duhul Cel Preasfânt 
dat nouă, căci totul este al darului celui de sus. Incă şi datori suntem - cu 
vârf şi îndesat - ca atunci când Il iubim pe El, să nu ne depărtăm de dorul 
către El, măcar că vom pătimi pentru aceasta. De ce însă suntem datori? 
Pentru că El mai întâi ne-a iubit pe noi - şi încă pe cine: pe noi, care eram 
vrăjmaşi şi războinici. Ai văzut, aşadar, covârşirea? Ai văzut câtă este 
datoria? Adaug-o încă şi pe cea mai mare: nu numai că nu a fost iubit, dar 


Eu cred că, mai mult ca sigur, mintea nu numai că se va 
bucura, ci — din multa bucurie - va vărsa şi lacrimi prea dulci. Şi 
asta pentru că Fiul Cel preaiubit al lui Dumnezeu, din dragostea cea 
covârşitoare pentru om - şi încă pentru omul cel păcătos! -, a ieşit 
afară din Sine (ca să zic ceva cu îndrăzneală) chiar dacă a rămas 
neieşit din Sine şi aşa a pătimit, a murit, a fost îngropat şi din nou, 
prin Înviere, a venit întru Sine. Acesta nu este vreun cuvânt de al 
meu, ci este al lui Grigorie, luminătorul Nyssei, de la care luându-l îl 
cântă şi Biserica lui Hristos în Sâmbăta Mare cu mare glas: 
„Aceasta este ziua odihnei, în care S-a odihnit de toate lucrările 
Sale Unul-Născut, Fiul lui Dumnezeu, prin rânduiala morţii după 
trup odihnindu-Se. Şi la ceea ce era iarăşi întorcându-se prin 
Înviere”” (Sfântul Grigorie de Nyssa, Cuvânt la Paşti). 


56. De ce se citeşte la Înviere din Evanghelia cea de la Ioan 


Pricina cea adevărată pentru care se citeşte în Duminica Mare 
a Paştilor - adică la Inviere - Evanghelia de la Ioan, care cuprinde o 
înaltă teologie, arătând şi vrednicia dumnezeirii Cuvântului lui 
Dumnezeu, este aceasta: pentru a se dovedi că Fiul lui Dumnezeu, 
pe parcursul întregii Sale vieţi şi mai ales în timpul Patimii, morţii şi 
îngropării Sale, atâta smerenie a arătat şi atât S-a deşertat de slava 
Lui - după cum a zis Grigorie Cuvântătorul de Dumnezeu: „S-a 
smerit pentru dragostea oamenilor” (Cuvânt la Naştere) -, încât mai 
că a părut că Şi-a ieşit afară din Sine şi din vrednicia dumnezeirii 
Sale. Iar când a înviat S-a întors în Sine şi S-a aşezat în vrednicia 
cea de dinainte a dumnezeirii Sale. Încă şi învierea Sa din morţi a 
fost o lucrare a Stăpâniei celei atotputernice şi a dumnezeirii celei 
vrednice. Aceasta arătând-o, Pavel zice: după lucrarea puterii tăriei 
Lui care a lucrat-o întru Hristos (adică Tatăl), sculându-l pe El din 
morti, şi L-a pus a şedea de-a dreapta Sa întru cele cereşti (Ef 1, 19- 


a fost şi necinstit pentru noi, pălmuit, răstignit şi între cei morţi S-a 
socotit. Prin toate acestea El Şi-a arătat dragostea Lui către noi - o 
dragoste care pe îngeri i-a înspăimântat, pe oameni la ceruri i-a înălţat şi 
tirania dracilor a surpat-o! 

Cine nu-L iubeşte pe Acesta de noi îndrăgostit şi, mai ales, cine va lucra 
sau va săvârşi ceva vrednic de darul cel atât de mare sau măcar va plăti 
cât de puţină datorie? Măcar de nenumărate ori de ar muri, nu a făcut 
ceva mare. Căci fiecare din noi pătimeşte pentru Făcătorul de bine şi 
Iubitorul, dar nu pentru vrăjmaşi şi războinici, aşa cum a pătimit Acela. 
Deci, când pătimim pentru El, suntem datori să ne bucurăm şi să ne fălim 
că măcar puţin ne-am învrednicit şi noi să pătimim pentru un lubitor ca 
Acela” (din tâlcuirea la Epistola către Romani). 

* TRIOD; Slujba din Sfânta şi Marea Sâmbătă; „Slavă...” de la Laude. 


20). Şi iarăşi: Că de S-a şi răstignit dintru neputinţă, dar este viu 
din puterea lui Dumnezeu (2 Co 13, 4). 

Prin Înviere, Trupul Domnului, Cel Ce mai înainte era 
pătimitor, S-a făcut fără de patimă; Cel stricăcios S-a făcut 
nestricăcios şi Cel Care pentru Patima şi moartea Sa S-a făcut 
neslăvit şi fără de chip S-a strălucit, S-a înfrumusețat şi S-a slăvit cu 
aceeaşi slavă a dumnezeirii unite cu Dânsul, după ipostas: Și acum 
mă proslăveşte Tu, Părinte, la Tine ÎInsuţi, cu slava pe care am avut 
la Tine mai înainte până nu a fi lumea (In 17, 5). Şi vrând să arate 
Domnul că Şi-a luat această slavă după Inviere, le-a zis ucenicilor 
după scularea din morţi: datu-Mi-s-a toată puterea în cer şi pe 
pământ (Mt 28, 18). 

Căci stăpânirea pe care o avea ca un Dumnezeu şi Ziditor a 
toate mai înainte de Înviere, pe aceasta a luat-o şi a moştenit-o şi ca 
Om după Inviere. Căci şi Pavel spune că lisus nu a voit să ia 
înălţarea Numelui Său celui mai presus de toate numele înainte de 
Patimă şi Inviere, ci după Patimă şi Inviere. Căci dacă la început 
zice despre El: Şi cu închipuirea aflându-Se ca omul, S-a smerit pe 
sine, ascultător făcându-Se până la moarte, iar moarte de Cruce, 
mai pe urmă adaugă: Iar mai micşorat cu puţin oarece decât îngerii 
vedeau pe lisus, pentru patima morții, cu slavă şi cu cinste 
încununat (Evr 2, 9). Dar este clar, o, Pavele, că Îl vedem pe El 
preaslăvit în chipul acesta după Patimă şi Înviere. Căci Însuşi 
adevereşte aceasta zicând către Cleopa şi către cel împreună cu el': 
Au nu trebuia a pătimi acestea Hristos şi a intra întru slava Sa? (Lc 
24, 26). Aceasta au arătat-o şi glasurile îngerilor şi ale celor patru 
vietăţi, precum şi ale bătrânilor pe care i-a văzut loan Teologul în 
Apocalipsă şi care strigau acestea: vrednic este Mielul care S-a 
junghiat ca să ia puterea şi bogăţia, şi înțelepciunea, şi tăria, şi 
cinstea, şi slava, şi bună cuvântarea (Ap 5, 12). Dar când S-a făcut 
vrednic a lua acestea? După ce a fost înjunghiat şi a înviat. Aşadar, 
ca să spunem pe scurt, prin Inviere Trupul Domnului S-a arătat 
potrivit spre a fi înfăţişate prin El şi întru El faptele cele 
cuviincioase ale lui Dumnezeu“, precum şi vrednicia şi slava 


* Dumnezeiasca Tradiţie ne spune că „cel împreună cu el” era chiar 
Sfântul Apostol şi Evanghelist Luca. 

37 După cât putea să primească. Căci trupul Domnului nu s-a făcut după 
Înviere nezidit sau necircumscris. Căci zic, pe scurt, împreună cu 
înțeleptul Nichifor Vlemides: „Firea omenească a lui Hristos, cea vrednică 
de multe laude dumnezeieşti, s-a unit cu Însuşi Cuvântul. De aceea este şi 
cinstită, şi închinată. Iar câte nu putea să primească nu a luat, ca astfel să 
cunoaştem de aici şi deosebirea firilor în Hristos şi unitatea ipostasului 
(din Cuvânt pentru credință). 


dumnezeirii, care n-au putut fi arătate prin El mai înainte de Înviere 
deoarece era pătimitor şi stricăcios - pentru Iconomie -, chiar dacă 
era îndumnezeit încă de la zămislire, datorită unirii ipostatice. 

Adeverind acestea, dumnezeiescul Grigorie de Nyssa zicea: 
„trupul de Dumnezeu primitor nu era de altă natură, ci din aluatul 
nostru, acest trup care s-a ridicat prin Inviere odată cu 
dumnezeirea” (Sfântul Grigorie de Nyssa, Marele cuvânt catehetic, 
ed. Sofia, 1998, cap. 32, p. 106). 


57. Taina Întrupării este de necuprins 


Şi, pe scurt zicând, îi este cu neputinţă minţii omeneşti să nu 
se minuneze şi să nu se umple de o duhovnicească bucurie când va 
socoti că: 1) această Taină înfricoşată a dumnezeieştei Întrupări 
este de necuprins nu numai de toţi înţelepţii lumii sau de oamenii 
cei prunci în Hristos şi nedesăvârşiţi, ci chiar şi de cei mai mistici, 
mai sporiţi şi mai desăvârşiţi bărbaţi şi mari teologi înşişi, care sunt 
asemenea, după darurile cele duhovniceşti, cu însuşi marele 
Inainte-mergător şi Botezător al Domnului, loan, cel mai mare om 
născut din femeie; 2) că această Taină este necuprinsă nu numai de 
ierarhia cea mai de jos şi dimprejurul pământului, a Începătoriilor, a 
Arhanghelilor şi a Ingerilor şi de cea din mijloc, a Domniilor, a 
Puterilor şi a Stăpâniilor, ci chiar şi de cea din jurul lui Dumnezeu, 
nemijlocitoare şi preaînaltă, a Scaunelor, a Heruvimilor şi a 
Serafimilor, de înseşi minţile cele mai cinstite şi mai întâistătătoare 
din această ierarhie preaînaltă; şi 3) că această Taină va rămâne 
necuprinsă şi cu totul neînţeleasă nu numai în acest veac de acum, 
ci şi în toţi vecii vecilor cei nesfârşiţi. Şi aceasta pentru că le 
rămâne ascuns şi nearătat atât îngerilor, cât şi oamenilor până şi 
modul, şi cuvântul -amănunțit luate - prin care ea, Taina Intrupării, 
s-a săvârşit. Acestea toate le adeveresc gurile cele nemincinoase 
mişcate de Duhul ale Sfinţilor cuvântători de Dumnezeu. Aşadar, pe 
cea dintâi pricină o adevereşte Grigorie, cel numit cu numele 
teologiei, zicând: „Ce este cureaua încălțămintei pe care nu o 
dezleagă cel ce-L botează pe lisus? Poate este Taina Intrupării, care 
nu poate fi dezlegată nici măcar în părţile cele mai uşoare, nu 
numai de cei trupeşti şi prunci în Hristos, ci nici chiar de cei cu 
acelaşi duh ca al lui loan” (Cuvânt la Arătare). 

Pe cea de-a doua, Dionisie, vârful teologilor, zicând: „Dar şi tot 
ce e mai descoperit din toată învăţătura despre Dumnezeu sau 
forma pipăibilă asemenea nouă a lui lisus este de negrăit prin 
niciun cuvânt şi necunoscută de nicio minte, chiar şi celui mai dintâi 


* Este vorba despre bine-cunoscutul Cuvânt la Naştere. 


dintre îngeri” (Despre Numirile dumnezeieşti, op. cit., cap. 2, p. 
142). Şi în epistola către Gaius zice: „Dar este ascuns şi după 
arătare sau, ca să spun mai dumnezeieşte, şi în arătare. Şi prin 
aceasta taina lui Hristos a rămas ascunsă, nefăcându-se înţeleasă 
niciunei raţiuni şi niciunei minţi, ci chiar spusă rămâne negrăită şi 
chiar înţeleasă, rămâne necunoscută.” (Epistola a I-a, Către 
acelaşi Gaius terapeutul, (monahul), op. cit., pp. 257-258). lar pe 
cea de-a treia o mărturiseşte cel asemenea cu numele” şi cu 
adevărat preamarele în teologie, Maxim, zicând aşa: „Această Taină 
a Întrupării rămâne Taină în vecii vecilor. Şi aceasta deoarece chiar 
dacă celor ce se mântuiesc li se descoperă după măsura puterilor 
de înţelegere, ea însă are mult mai multe taine în cele încă nevăzute 
decât în cele ce s-au descoperit. Dar chiar şi cele arătate rămân cu 
totul ascunse, neputând fi cunoscute în toată deplinătatea lor prin 
niciun cuvânt. Căci Dumnezeu, fiind mai presus de fiinţă şi de om, şi 
ca un iubitor de oameni făcându-Se om din fiinţa oamenilor, modul 
în care a împlinit aceasta rămâne pe veci ascuns. Căci S-a făcut om 
prin cele mai presus de om” [referinţă neidentificată]. Aşadar avea 
dreptate Fericitul Augustin când teologhisea despre această înaltă 
Taină şi zicea, în prima parte a întrebărilor sale, cum că Dumnezeu 
- ca un Atotputernic - poate să facă şi alte creaţii mult mai 
desăvârşite ca acestea, în afară însă de acestea trei care nici nu 
cresc şi nici nu se îmbogăţesc. Acestea sunt: Întruparea Domnului, 
vrednicia cea de maică a lui Dumnezeu dată Fecioarei Maria şi 
slava fericiţilor. O, Taină mai minunată decât toate tainele! 


58. Despre faptul că i se cade omului să cugete la tainele cele 
dumnezeieşti 


De aceea, Stăpâne al meu, deprinde-ţi mintea să cugete şi să 
se îndeletnicească la aceste cuvinte ale Tainei Întrupării Cuvântului 
lui Dumnezeu. Şi te încredinţez că nu va duce lipsă niciodată de 
cugetări pricinuitoare de dulceţuri şi prăznuiri duhovniceşti. Aceste 
dulceţuri şi prăznuiri le avea şi sufletul lui Grigorie Teologul şi de 
aceea zicea: „câte prăznuiri sunt pentru mine fiecare dintre tainele 
lui Hristos! Toate acestea au un singur Pricinuitor, Care este 
Creatorul şi Ziditorul meu Cel de a doua oară şi Cel ce m-a întors la 
starea cea dintâi a lui Adam” (Cuvânt la Naştere). 

Gândeşte-te la preadulcele Iisus când era un prunc culcat în 
iesle, sau era purtat de Simeon, sau când era botezat de Ioan în 
Iordan, mărturisit fiind de Tatăl, sau făcând minuni şi în munte 
schimbându-Se la faţă, luminând mai mult decât soarele, sau 


ii 


Adică „vârful teologilor”. 


propovăduind Evanghelia mântuirii, batjocorit fiind, pătimind, fiind 
ocărât şi pe Cruce fiind spânzurat gol, iar în mormânt ca un mort 
fiind acoperit. Sau la Invierea Lui, Inălţarea la ceruri şi la şederea 
de-a dreapta Tatălui. Căci aşa te sfătuieşte pe tine Cuvântătorul de 
Dumnezeu zicând: „Parcurge plin de curăţie prin toate etapele de 
vârstă şi putere a lui Hristos ca un ucenic al Lui” (Cuvânt la 
Naştere). lar Sfântul Isaac zice: „Obişnuieşte mintea ta să cugete 
pururea la tainele iconomiei Mântuitorului” (Sfântul Isaac Sirul, FR 
10, Epistola III, Către cuviosul părinte Simeon, făcătorul de minuni, 
p. 498). 


59. Închipuirea feţei celei pământeşti a Domnului este 
pricinuitoare de mare dulceaţă 


Dar, ca să nu prisosim prea mult cuvântul, trebuie spus că 
numai şi închipuindu-ţi şi imaginându-ţi în minte chipul cel trupesc 
şi frumuseţea feţei celei dumnezeieşti a lui lisus, dulceaţă negrăită 
îţi vei pricinui. Şi astfel vei zice, întru uimire fiind: Tot eşti dulceaţă 
Mântuitorule, tot poftă şi dorire, tot nesăţios, tot frumuseţe 
preamăiastră. M-ai atras cu dragostea Ta, Hristoase, şi m-ai 
schimbat cu dorul Tău cel dumnezeiesc. Şi iarăşi: Cine ne va 
despărţi pe noi de dragostea lui Hristos? Necazul, sau strâmtoarea, 
sau goana, sau foametea, sau golătatea, sau nevoia, sau sabia? (Rm 
8, 35). Şi vei zice şi cele ale Miresei din Cântare: n-aţi văzut cumva 
pe Cel ce iubeşte sufletul meu? (Cânt 3, 3), precum şi alte multe 
asemenea vorbe pline de dragoste. 

Imaginează-ţi acei preacuraţi, preablânzi şi preadulci ochi ai 
lui lisus, perfecțiunea nasului Său, părul Lui cel puţin gălbui şi în 
floarea aurului şi barba Lui, fruntea Lui cea mare şi lină, pielea feţei 
Lui - faţă ce exprimă atât blândeţe, cât şi demnitate împărătească. 
Apoi degetele cele frumoase şi mâinile cele fără de cusur, statura 
cea potrivită a trupului Său şi, într-un cuvânt, toate celelalte 
proporţii şi daruri care strălucesc în toate mădularele Lui cele 
dumnezeieşti. Din acestea mai sus zise, (ca şi din scrisoarea lui 
Lentulus, ighemonul' roman care s-a învrednicit să-L vadă viu în 
Ierusalim pe Domnul) vedem că alt om mai frumos decât lisus nu s- 
a arătat încă pe pământ. Şi văzând aceasta David mai înainte, a 
strigat: împodobit cu frumuseţea mai mult decât fiii oamenilor (Ps 
44, 3). Achila” a tâlcuit aceasta zicând: „Cu frumuseţe Te-ai 


* = : n + 
Ighemon - forma populară a lui „hegemon” - conducător, [cel] care 
reprezintă forţa conducătoare. 
Kok { E: > A A v i A v A 
Achila - sec. II, de origine păgân. Se creştinează; vine, însă, în 
conflict cu Biserica şi trece la iudaism. Îmbrăţişând această religie, 


împodobit mai mult decât fiii oamenilor”, iar Simah”: „Cu 
frumuseţe eşti împodobit, mai mult decât fiii oamenilor”. Iar 
mireasa din Cântarea Cântărilor zice către Dânsul cu dor: Iată bun 
eşti frăţiorul meu şi frumos (Cânt 1, 15). i 

Din această cauză, noroadele, când Il vedeau, nu se mai 
săturau [privindu-L] şi nici nu voiau a se dezlipi de privirea Lui. 
Tâlcuind dumnezeiescul Gură de Aur cuvântul Și văzând lisus 
noroade multe imprejurul Său, a poruncit ucenicilor să meargă de 
cea parte (Mt 8, 18), zice că oamenii erau ca lipiţi de Dânsul, 
iubindu-L. şi minunându-se, vrând să-L privească neîncetat. Căci 
cine s-ar fi depărtat de Acesta Care lucra nişte minuni ca acestea? 
Cine nu ar fi vrut să vadă - chiar şi aşa simplu - faţa Lui şi [să audă] 
gura Lui vorbind lucruri ca acestea?? Căci nu numai când făcea 
minuni era minunat, ci şi când Se arăta simplu umplea de dar. 
Prorocul, arătând acestea, zice: împodobit cu frumuseţea mai mult 
decât fiii oamenilor (Ps 44, 3). Şi dacă atunci, când purta trup 
stricăcios, era atât de frumos preadulcele Iisus, cu cât mai mult este 
acum, când S-a făcut nestricăcios, când S-a slăvit şi când în cer [i 
străluceşte dumnezeiasca faţă de nenumărate ori mai mult decât 
soarele?58 


traduce în greceşte Noul Testament. Pentru fidelitatea traducerii sale, 
dusă până la servilism, iudeii o adoptă în locul Septuagintei. 

= Simah, sec. II a fost, după informaţiile lăsate de Sfântul Epifanie al 
Salaminei - de neam samaritean trecut la iudaism. A făcut şi el o traducere 
nouă a Vechiului Testament, din care s-au păstrat numai fragmente. 
Traducerea, deşi cu parafraze, este socotită o traducere bună, nu servilă 
ca a lui Achila. 

38 De aceea şi dumnezeiescul Gură de Aur ne îndeamnă pe noi toţi cu 
limba sa cea binegrăitoare să ne sârguim şi să facem orice, numai să ne 
învrednicim a privi preadulcea, preaslăvita, preafrumoasa, de nenumărate 
ori dorita şi dumnezeiasca faţă a lui lisus, zicând aşa: „Să facem deci tot 
ceea ce putem pentru a vedea faţa cea minunată. Căci dacă acum, 
ascultând [acestea], ne înflăcărăm şi dorim a trăi în zilele acelea în care 
[Hristos] petrecea pe pământ, să-l auzim glasul, să-l vedem faţa, să ne 
apropiem de El şi să-L atingem slăvindu-L, imaginează-ţi ce lucru mare 
este a-L vedea nu în trup muritor sau făcând lucruri omeneşti, ci 
înconjurat de îngeri, care sunt şi ei în nestricăciune şi-L. văd şi se îndulcesc 
de această bună norocire care nu se poate exprima prin cuvânt. De aceea 
mă rog: să facem totul ca să nu cădem din atâta slavă, căci nimic nu este 
greu - dacă vom vrea -, sau împotrivitor, dacă vom lua aminte” [referinţă 
neidentificată]. 

Căci dacă se va lipsi cineva de acea preadorită vedere a preafrumoasei, 
ca soarele de strălucitoare şi preaîmpodobitei feţe a lui Iisus, acest lucru 
este într-adevăr mai rău decât nenumărate pedepse - după acelaşi Gură de 
Aur care zice: „Durerea a nenumărate gheene este nimic pe lângă cea 


60. Al şaselea loc al dulceţilor celor duhovniceşti este 
privirea zidirilor lui Dumnezeu 


Cel de-al şaselea şi ultimul loc al dulceţilor duhovniceşti ale 
minţii este privirea celor ce în mod firesc şi de-a pururi se văd în 
jurul lui Dumnezeu. Pe acestea Sfânta Scriptură le numeşte 
bunătăţi ale lui Dumnezeu: nici bunătăţile mele nu le voi da celor 
ciopliți (Is 42, 8) şi acoperit-au cerurile bunătatea lui (Ave 3, 3). 
Teologii şi sfinţii cei mai vechi le numesc [atribute naturale] ale lui 
Dumnezeu, [energii create] şi [energii necreate]. lar Dionisie 
Areopagitul le numeşte „cauză a tuturor”, nume dumnezeieşti prin 
care este arătată purtarea [Lui] de grijă „cele ce se fac prin 
împărtăşire”; daruri dumnezeieşti şi teologie conglăsuitoare, prin 
care se aduce laudă întregii dumnezeiri, adică Ipostasurilor celor 
dumnezeieşti şi veşnice, lucrări care sunt afierosite Celei uneia şi 
mai presus de cinste Unimi (din Despre Numirile dumnezeieşti, op. 
cit., pp. 139-143). Iar teologii cei mai recenți numesc - aproape toţi 
- cele ce sunt şi desăvârşiri ale lui Dumnezeu. 

Deci, înălțându-se mintea deasupra acestei sfere a pământului 
şi a apei, despicând aerul, inundând eterul, lăsând cei doi 
luminători, planetele şi întreaga boltă cerească în urmă, trecând şi 
de înseşi puterile îngereşti - cele mai presus de lume - şi ieşind din 
întreaga lume - atât cea simțită, cât şi cea gândită - şi din înseşi 
cuvintele cele duhovniceşti şi alese ce sunt împrejurul lumii, 
priveşte pe Cel Unul preaslăvit în Treime, pe Cel Ce este mai 
înainte de veci şi cauza tuturor, pe Preacuratul şi Preasimplul, pe 
Începutul începuturilor şi Cauzatorul cauzelor, pe Unimea cea 
ascunsă şi mai presus de loc, Cel ce este Unul şi întreit Dumnezeu. 
Îl priveşte pe El nu atât ca pe un Cunoscut, adică Creator, ca pe un 
Ziditor şi Cauzator a toate, ci mai ales ca pe un Necunoscut [în 
fiinţa Sa] - fără de cauză -, ca pe o Fire şi Fiinţă ce stă, neschimbat 
şi Acelaşi în veci, nemărginit, fără de început, simplu şi nealcătuit, 
nedespărţit, nemuritor, ca pe o lumină neapropiată, putere 
negrăită, necircumscris nicăieri, ca pe o slavă preastrălucită, 
bunătate dorită, frumuseţe [necreată] care se apropie foarte mult 
de sufletul cel rănit, dar este aproape cu neputinţă de explicat prin 
cuvânt, după cum zice Marele Vasile (în Cuvânt pentru credinţă). 
Şi, ca să spunem pe scurt, mintea Il priveşte cu ochii ei cei 


pricinuită de întoarcerea feţei celei blânde şi a ochiului celui blând care nu 
suferă a privi spre noi” [referinţă neidentificată]. Fericitul Augustin, fiind 
rănit şi el de frumuseţea lui lisus, zicea: „O, suflete ale meu! Dacă pentru 
a-L. vedea pe Hristos în slava Sa aş fi suferit în fiecare zi însăşi [munca] 
gheenei, nimic vrednic nu aş fi pătimit...” 


nestrămutaţi, gânditori şi foarte străbătători pe Dumnezeu, ca pe 
un soare suprafiresc, [iar] lucrările Lui cele împreună veşnice şi 
atributele Lui cele cu nenumărate numiri numite necreate şi fireşti 
[le priveşte] ca pe nişte raze zglobii fireşti şi create. 

Deci intrând mintea în aceste numiri şi privelişti ale acestor 
desăvârşiri fireşti şi însuşiri preabune ale lui Dumnezeu şi 
povăţuindu-se în acestea prin credinţă, prin învăţarea Scripturilor şi 
a dumnezeieştilor Părinţi, nu ia numai bucurie şi dulceaţă, ci, să zic 
aşa, devine întreagă bucurie şi dulceaţă, părându-i-se că înoată într- 
un noian de veselie. Căci, pe de o parte, vede Împărăţia lui 
Dumnezeu în care nu pătrund veacurile şi anii, ci este fără de 
început şi fără de sfârşit, mai presus de toate veacurile şi vremurile. 
Căci zice: Domnul cel ce împărăteşte veacurile şi peste veac şi încă 
(Iş 15, 18). Tâlcuind aceasta, purtătorul-de-Dumnezeu Maxim 
spune: „Căci nu e îngăduit a spune că Împărăţia lui Dumnezeu a 
început sau că ea cade sub veacuri şi timpuri” (FR 2, A doua sută a 
capetelor teologice, Sfântul Maxim Mărturisitorul, cap. 86, p. 209). 
lar pe de altă parte vede mărimea lui Dumnezeu care nu are 
margine, ci este nestrăbătută de minte şi necircumscrisă: Mare este 
Domnul şi lăudat foarte şi mărimii Lui nu este margine (Ps 144, 3). 
De aici [se vede] atotputernicia Lui cu care a făcut toate cele ce 
sunt şi prin care poate aduce la fiinţă nenumărate [alte] lumi într-o 
clipă. De acolo, atotînţelepciunea Lui prin care s-au rânduit toate 
cele ce sunt şi cu care le-a ştiut pe toate, cunoscându-le mai înainte 
de a fi şi făcându-le sub timp. Aici priveşte dumnezeiasca dreptate 
care a rânduit tuturor creaturilor măsuri şi hotare peste care nu pot 
trece, precum şi bunătatea cea desăvârşită a lui Dumnezeu, în care 
se cuprind toate desăvârşirile dumnezeieşti care este, după cum o 
numeşte Dionisie Areopagitul, „explicatoarea tuturor procesiunilor 
lui Dumnezeu” (Despre Numirile dumnezeieşti, op. cit., cap. 3, p. 
144). Din ea, ca dintr-o cauză mişcătoare, a zidit Dumnezeu toate şi 
pentru ea le păzeşte întru existenţă. 

Şi, pe scurt fie spus, vede toate atributele cele naturale ale lui 
Dumnezeu şi desăvârşirile Lui, [care sunt] nemărginite şi negrăite 
întru mărime şi nenumărate întru mulţime - după Marele Vasile, - 
necuprinse de înţelegere, neaduse la existenţă”, preafrumoase întru 
arătare, fără început şi sfârşit, atotprezente şi mai presus de toate - 
după loc. Văzându-le pe acestea, mintea, precum odinioară mreaja 
apostolilor - care s-a primejduit a se rupe când a prins mulţimea 
aceea de peşti -, se primejduieşte a se despica în două şi a se face 


* Citatul sub forma aceasta nu se regăseşte în ed. 1914: ...slavei Lui nu 
este sfârşit, ci se păstrează în ed. 1688: ...mărimea Lui nu este margine. 
* Ele fiind veşnice. 


afară de sine din cauza privirii atâtor însuşiri ale lui Dumnezeu, ca 
şi din pricina dulceţii şi bucuriei care decurg din această privire. 


61. Cea mai luminată şi mai fericită privire şi îndulcire este 
cea a lucrărilor dumnezeieşti 


Şi mai ales atunci când va înţelege că toate zidirile nu s-au 
împărtăşit prin zidire numai de energiile cele dumnezeieşti - fiecare 
după felul său firesc?’ -, ci şi din fericirea cea viitoare şi din veşnica 


39 Iar dacă vrei să înveţi, o, cititorule, cât s-au împărtăşit toate zidirile - 
gândite şi simţite - din dumnezeieştile energii şi din desăvârşirile lui 
Dumnezeu, îţi arată acel preacuvântător-de-Dumnezeu şi preaînalt la 
gândire, Calist; toate zidirile şi toată dumnezeiasca Scriptură s-au 
împărtăşit întocmai ca o picătură din acel noian al lucrărilor dumnezeieşti. 
Căci Dumnezeu nu a zidit această lume (care nouă ni se pare mare, slăvită 
şi minunată) ca Să-şi arate întreaga înţelepciune, putere şi mare cuviinţă. 
Nu! - Căci dacă ar fi vrut aceasta, ar fi zidit cu adevărat atât de multe lumi 
şi atât de minunate şi suprafireşti, încât sufletul omului nu ar fi suferit nici 
măcar să privească la slava şi frumuseţea lor, ci ar fi ieşit îndată din trup 
din cauza spaimei şi mirării celei mari. Dimpotrivă, a zidit acestea toate şi 
întreaga lume pentru trebuinţa oamenilor, făcându-le numai atât cât se 
cuvine şi este necesar pentru a locui ei. Căci acela aşa zice în capitolul al 
şaptelea din manuscris: „zidirea - prin cele gândite - şi Scriptura - prin 
cele duhovniceşti - mărturisesc slava lui Dumnezeu, înţelepciunea, puterea 
şi împărăţia Lui, precum şi atotprezenta mare cuviinţă. Dar oare cât de 
mare este fiecare din cele mărturisite şi ce se spune despre fiecare? Prea 
puţin sunt arătate, întocmai ca o picătură oarecare dintr-un noian. Căci 
dacă s-ar alătura ceea ce Scriptura şi zidirea pun de faţă cu puterea lui 
Dumnezeu, este ca ceva întunecat şi ca o picătură mică pe lângă un noian 
fără de fund şi nemărginit. Căci dacă Ziditorul nu s-ar fi apucat să creeze 
pentru trebuinţă, ci numai pentru puterea, înţelepciunea, slava şi mare 
cuviinţa Lui, poate ar fi putut să vadă prea repede nenumărate lumi în loc 
de una. Şi, mai ales, nu lumi după modelul celei de acum, ci unele străine 
şi mai presus de fire şi de înţelegere, a căror slavă şi strălucire în 
frumuseţe şi diversitate înţeleaptă nu le-ar fi putut suferi uşor nici sufletul, 
ci, de spaimă, ar fi fugit din trup. Dumnezeu a vrut să facă un singur lucru: 
să facă pe om împărat peste cele de pe pământ - ca un alt dumnezeu peste 
cele pe care le-a creat Dumnezeu. Şi astfel i-a pus înainte foarte uşor şi 
rapid, spre a se folosi de ea, lumea aceasta. Iar dacă ai fi vrut să te 
convingi de aceasta, uită-te la duhovniceasca frumuseţe a îngerilor - dacă 
ai vreo putere - şi vei vedea acolo negrăita frumuseţe şi slavă, înţelepciune 
şi putere, nu numai negrăită de noi, ci şi neînţeleasă. Şi aceasta cu toate 
că şi acea lume - atât de diversă şi cu atâtea lucruri minunate - s-a făcut 
prin aceeaşi gândire a lui Dumnezeu. Deci dacă unele ca acestea sunt 
rodul unei singure gândiri, nu ar fi putut exista niciodată dacă tot sfatul şi 


veselie şi bucurie a tuturor celor fericiţi, atât a îngerilor, cât şi a 
oamenilor, va fi - după cum zic dumnezeieştii Cuvântători de 
Dumnezeu - privirea lui Dumnezeu nu după fire şi fiinţă, ci după 
dumnezeieştile energii şi lucrări ale Lui. Este acelaşi lucru cu a zice 
că toată dulceaţa veacului ce va să fie, tot raiul şi toate bunătăţile 
cele ce se nădăjduiesc vor fi preabunele - şi cu nenumărate numiri - 
şi preadoritele energii şi însuşiri fireşti ale lui Dumnezeu, care se 
vor descoperi de îndată atunci celor fericiţi, mai desăvârşit şi mai 
luminat. Căci a zis Sfântul Maxim: „Împărăţia lui Dumnezeu este 
împărtăşirea prin har de bunătăţile pe care le are Dumnezeu prin 
fire” (Sfântul Maxim Mărturisitorul, FR 2, Suta a doua a capetelor 
gnostice, cap. 90, p. 211). 


62. Dumnezeu, după Fiinţa Lui, este mai presus de lucrările 
Sale 


Şi, mai presus de toate, se bucură mintea - cu o bucurie 
suprafirească - când cugetă la faptul că Fiinţa cea mai presus de 
fiinţă a lui Dumnezeu este izvor, rădăcină şi cauză a tuturor 
lucrurilor celor mai presus de desăvârşire şi a tuturor darurilor 
celor preabune. Căci El este pricină a acestora atât după Fiinţa Sa, 
cât şi după întreitul Său Ipostas (chiar dacă este Unul după fiinţă - 
deşi are trei Ipostasuri - şi după lucrările Lui cele creatoare). Dar, 
în acelaşi timp, le covârşeşte pe acestea, fiind mai presus de ele de 
nenumărate ori - după grăitorul de Dumnezeu Maxim, după 
dumnezeiescul Dionisie, ca şi după toţi sfinţii teologi. Căci zice 
dumnezeiescul Maxim: „Dumnezeu este de infinite ori infinit 
deasupra tuturor lucrurilor (a celor ce sunt), atât a celor care 
participă, cât şi a celor participate””. Iar tăinuitorul cel ascuns, 
Dionisie, zice: „...cele ce sunt depăşesc pe cele ce nu sunt şi cele de 
care se împărtăşesc cele ce se împărtăşesc sunt sfinte, sau 
dumnezeieşti, sau stăpâne, sau împărăteşti. De aceea cel ce este 
peste toate cele ce sunt, e prin aceasta peste toate. Iar cauzatorul 
neîmpărtăşit e deasupra tuturor celor ce se împărtăşesc şi a celor 
împărtăşite” (Sfântul Dionisie  Areopagitul, Despre  Numirile 
dumnezeieşti, op. cit., cap. 12, p. 174). De aceea mintea este robită 


înţelepciunea şi puterea lui Dumnezeu s-ar fi putut schimba. Căci acea 
nemărginire [a lui Dumnezeu] nu are nicio margine, nici nu este făcută din 
părţi şi nici nu se mişcă. Ci este revărsare - am putea spune, fără a putea 
cuprinde întreg înţelesul -, iar lucrările sunt făcute cu puterea ce iese din 
fiinţa Lui.” 

* În original se adaugă la acest citat între paranteze: „a celor care 
participă” [adică zidirile]; „a celor participate” [adică dumnezeieştile 
lucrări]. 


de dragoste şi intră într-o uimire mai presus de gânduri, săltând 
împreună cu inima, dănţuind cu duhul şi alcătuind laude. Judecând 
că aceasta este desfătare, îndulcire, împlinire a dorinţei, privire şi 
veselie întru Dumnezeu - după cum zice cel cu gura de aur, tâlcuind 
aceasta: Veseli-mă-voi şi mă voi bucura întru Tine (Ps 9, 2) -, ce 
înseamnă cuvântul: Veseli-mă-voi întru Tine decât că Stăpânul meu 
îmi este dulceaţă şi veselie? 

Oricine cunoaşte această dulceaţă - dar aşa cum trebuie să o 
cunoască - altă dulceaţă nu simte. Căci aceasta este însăşi dulceaţa, 
iar celelalte sunt numai nume ale dulceţii. Aceasta lucrează foarte 
înalt asupra omului, izbăveşte sufletul de cele trupeşti, îl înaripează 
spre cer, îl ridică mai presus de cele lumeşti şi îl izbăveşte de, 
răutate. 


63. Mintea se schimbă în funcţie de gândurile avute şi inima 
în funcţie de lucrurile iubite 


De vreme ce mintea se face după felul gândurilor [pe care le 
are] - după cum zice filosoful Aristotel că mintea se vopseşte şi 
devine (după lucrare, nu după fiinţă) asemenea acelora ce se văd - 
înseamnă că, după Cuviosul Petru Damaschin şi dumnezeiescul 
Calist0, văzând lucrările lui Dumnezeu, ea se schimbă şi devine - 
după lucrare şi cu darul lui Dumnezeu - asemenea acestora. 

Adică: din înţelepciunea cea dumnezeiască se face şi ea 
înţeleaptă; din Sfinţenia dumnezeiască se face şi ea sfântă; din 
Bunătate, bună; din Simplitate, simplă; din Lumina cea 
dumnezeiască, luminată; şi aşa, pe rând, din toate celelalte în felul 
acesta [se face asemenea lor], după lucrare şi după dar. Aşadar cum 
este posibil să nu se bucure atunci când se vede pe sine schimbată 
în ceva mai bun, fiind totodată şi în mijlocul celor muritori şi având 
drept bogăţie fericirea celor nemuritori?“1 Cum este posibil să nu se 
veselească când se vede sau urcând spre asemănarea cu Dumnezeu, 
sau răpindu-se de Dumnezeu, sau răpindu-L. pe Dumnezeu în ea? Iar 
pentru că dragostea are ca însuşire firească s-o facă pe inimă 


10 Cuvintele dumnezeiescului Calist [Catafygiotul] sunt acestea: „[...] 
este în firea minţii să se facă în fapt asemenea cu ceea ce vede. Aceasta o 
arată şi glasul de Dumnezeu cuvântător al Sfântului Grigorie care zice că 
«mintea vede şi pătimeşte strălucirea lui Dumnezeu». Căci, ceea ce a văzut 
mintea, aceea a şi pătimit, întrucât s-a făcut asemenea.” (FR 8, Calist 
Catafygiotul, Despre viaţa contemplativă, cap. 19, 1979, p. 418). 

41 Căci zice Fericitul Augustin: „Oricât de puţin s-ar atinge cineva de 
Dumnezeu, nespusă fericire este”. Şi Aristotel a hotărât că mai curat şi 
mai dulce este a cunoaşte dumnezeieştile lucruri nedesăvârşit, decât a le 
cunoaşte desăvârşit pe cele omeneşti. 


asemenea persoanei iubite, cum este posibil să nu se veselească 
omul care iubeşte dumnezeieştile lucrări de vreme ce îşi vede inima 
prefăcându-se în ceea ce este Iubitul ei - Dumnezeu - şi a nu zice şi 
el ca Pavel: nu [...] eu, ci viază în mine Hristos (Ga 2, 20)? 


64. Slăvirea lui Dumnezeu ia naştere din enumerarea 
lucrărilor Lui 


Şi mai ales cum se poate mintea să nu se umple - şi să se 
preaumple - de bucurie când îşi va da seama că cu cât numără şi 
priveşte şi cugetă la aceste creaţii fireşti ale lui Dumnezeu, cu atât 
Îl slavosloveşte şi Îl laudă pe Însuşi Dumnezeu, Care este Creatorul 
firesc al acestor lucruri? Că slavoslovia lui Dumnezeu ia naştere din 
enumerarea celor ce sunt ale lui Dumnezeu, după Marele Vasile 
care zice: „Eu socotesc că a-L slăvi” [pe Duhul Sfânt] „nu înseamnă 
nimic altceva decât a enumera atributele Lui minunate” (P.S.B. 12, 
Despre Sfântul Duh, cap. XXIII, p. 70). 

65. Dumnezeu este şi cuprins, şi necuprins 


Deci, pe scurt vorbind, Dumnezeu este, pe de o parte, cuprins 
oarecum după lucrările şi atributele Sale, iar pe de altă parte 
necuprins nu numai după fiinţă, ci şi după infinitatea aceloraşi 
atribute dumnezeieşti ale Lui. 

Mintea este atrasă de dulceaţa cuprinderii dumnezeieştilor 
atribute şi se sârguieşte cu toată puterea ei să se urce la cele mai 
presus de ele deoarece iubeşte în chip firesc binele şi doreşte a 
cugeta totdeauna la cele preabune şi înalte. Dar pentru că nu poate 
(căci fiind mărginită nu poate cuprinde nemărginirea) - căci 
socoteşte că ceea ce ea nu a putut să înţeleagă este mai înalt şi mai 
plin de dulceaţă decât ceea ce a înţeles -, se minunează şi se 
nedumireşte şi nu ştie ce să mai facă de mirare. Şi minunându-se, 
se umple de daruri dumnezeieşti, aţâţându-i-se în suflet doriri 
înfocate şi arderi de dragoste şi dulceaţă dumnezeiască, cugetând 
la cea înţeleasă în locul celei neînţelese şi dobândind, prin 
nedumerire, dorinţe - după Sfântul Calist. lar prin acest dar 
dumnezeiesc se curăţă; şi curăţându-se se face ca chip 
dumnezeiesc; şi făcându-se cu chip dumnezeiesc, devine - mai pe 
urmă - Dumnezeu după dar, după cum zice Grigorie Teologul: „Mie 
mi se pare că dumnezeirea atrage către Sine prin partea cea care se 
poate cuprinde. Căci [a face aceasta prin] partea cea cu desăvârşire 
necuprinsă este cu neputinţă. Prin cea necuprinsă însă minunat Se 
face, iar minunându-Se, dorit Se face; dorindu-Se, aduce curăţie; 
curăţându-se, începe a lucra cu chip dumnezeiesc. Iar după ce şi 
aceasta s-a săvârşit, vorbeşte [cu cei asupra cărora s-a săvârşit 


această lucrare] ca şi cu prietenii Săi (îndrăzneţ cuvânt şi oarecum 
obraznic este acesta), Dumnezeu cu Dumnezeu unindu-Se şi 
cunoscându-Se, atât putând [cunoaşte] acum [mintea] cât îi 
cunoaşte pe cei ce se cunosc” (Cuvânt la Naştere). 


66. Dumnezeu şi mintea sunt pildă Unul alteia 


După înţelepciunea Sfinţilor Cuvântători de Dumnezeu, 
Dumnezeu şi mintea sunt Unul alteia pildă. Cu cât îndrăgostita 
minte se suie la Iubitul ei, Dumnezeu, prin privirea lucrărilor Lui 
dumnezeieşti, cu atât şi iubitul Dumnezeu Cel în Treime se pogoară 
dintru înălţimea Sa către mintea cea îndrăgostită, unindu-Se cu ea, 
îndumnezeind-o şi umplând-o de dar. Şi aşa, prin suirea către 
Dumnezeu, se săvârşeşte unirea şi împreunarea cea fericită şi mai 
presus de firea lui Dumnezeu cu mintea, a Celui iubit cu cea 
îndrăgostită, a Chipului Celui dintâi cu icoana şi, ca să scurtăm, a 
Ziditorului Celui aflat la infinită depărtare cu zidirea care este - 
după fire - la infinită depărtare de El. Aceasta este ceea ce a zis 
Grigorie Cuvântătorul de Dumnezeu, tâlcuind de ce Duhul Sfânt S-a 
pogorât la Cincizecime în foişor: „[S-a pogorât] în foişor pentru 
înălţarea celor ce Îl vor primi şi pentru ridicarea lor de la cele 
pământeşti şi ca să se arate că, pe de o parte, se cade a Se pogori 
Dumnezeu către noi - Care ştim că S-a pogorât şi mai înainte, în 
vremea lui Moise -, iar pe de altă parte că trebuie ca şi noi să ne 
suim către El şi astfel să se facă împărtăşirea lui Dumnezeu cu 
oamenii, amestecându-se vrednicia. Dar când cei doi rămân la 
locurile lor, Dumnezeu adică în înălţimea Sa, iar zidirea în 
smerenie, bunătatea este neamestecată, iubirea de oameni 
neîmpărtăşită, iar în mijloc se află prăpastie mare şi de netrecut.” 
O, plinire a bunătăţilor! O, daruri dumnezeieşti! O, bunătăţi mai 
presus de fire ale celor ce se adâncesc în cugetarea energiilor şi 
lucrărilor lui Dumnezeu! 


67. Mintea se cuvine să fie următoare a lucrărilor 
dumnezeieşti 


Mintea se va îndulci mai deplin şi mai desăvârşit de aceste 
daruri şi bunătăţi mai presus de fire nu atunci când numai va privi 
la aceste însuşiri, energii şi lucrări prea bune ale lui Dumnezeu, ci 
atunci când se va sârgui şi se va nevoi a le urma - cât îi este cu 
putinţă - şi prin fapte. Căci aşa cum unui pictor, de va voi să verifice 
un chip desăvârşit, nu-i este de ajuns să-l vadă, deşi este amănunţit 
lucrat după toate canoanele artei, ci trebuie să-l pipăie cu mâna, tot 
aşa şi minţii nu-i este destul să privească dumnezeieştile însuşiri, ci 


trebuie să le urmeze cu fapta dacă vrea să devină asemenea lor. 
Singură privirea este fără ipostas, urmarea şi fapta sunt totul. 
Dumnezeu este bun din Fire. Nimeni nu este bun, fără numai unul 
Dumnezeu (Mt 19, 17); El are bunătatea ca pe o lucrare firească şi 
ca pe o energie nedespărţită. Tot aşa şi mintea se cade a urma prin 
faptă unei bunătăţi ca aceasta a lui Dumnezeu, după cum scris este: 
când ne certi pe noi... ca să avem grijă de bunătatea Ta (Sol 12, 22). 
Trebuie să se facă şi ea bună - după împărtăşire şi după dar -, 
făcând bine nu numai celor ce îi fac ei asemenea, ci şi celor ce îi fac 
rău, precum şi vrăjmaşilor ei, căci şi Dumnezeu răsare soarele şi 
peste răi, şi peste buni şi plouă şi peste cei drepţi, şi peste cei 
nedrepţi ([vezi] Mt 5, 45). Astfel se face fiu al lui Dumnezeu, 
zicându-se că este de la Dumnezeu, după cum scris este: /ubiţi pe 
vrăjmaşii voştri..., bine faceţi celor ce vă urăsc pe voi..., ca să fiţi fii 
ai Tatălui vostru Celui din ceruri (Mt 5, 44-45) şi iarăşi Cel ce face 
bine, din Dumnezeu este (3 In 1, 11). 

Dumnezeu este Sfânt din Fire şi are sfinţenia ca pe o lucrare a 
Sa firească. Aşa trebuie să vrea şi mintea ta a se face, după cum 
scris este: fiţi sfinți, că sfânt sunt Eu Domnul Dumnezeul vostru (Lv 
19, 2) şi Acesta spre folos pedepsindu-ne ca să ne împărtăşim 
sfințirii Lui (Evr 12, 10). Indurat şi milostiv este Domnul: Domnul 
Dumnezeu îndurat şi milostiv (Iş 34, 6) şi are îndurarea şi 
milostivirea ca pe nişte lucrări nedespărţite: Doamne, întru toate 
este milostivirea Ta" (Dn 9, 16). 

Iar David zice: îndurările Lui peste toate lucrurile Lui (Ps 144, 
9). Tot aşa şi mintea trebuie să se nevoiască pentru a deveni 
milostivă şi milosârdă către toţi fraţii săi, căci are poruncă de la 
Domnul pentru aceasta: Deci, fiți milostivi precum şi Tatăl vostru 
este milostiv (Lc 6, 36). 

Deci la toate faptele şi lucrurile bune ce le lucrează mintea se 
cuvine să aibă înaintea ei, ca pe nişte pilde şi ca pe nişte icoane, 
energiile cele fireşti şi desăvârşirile lui Dumnezeu. Pe acestea 
trebuie să le urmeze atât cât îi este ei cu putinţă şi să le vădească 
prezente în sine prin lucrare. Tot la urmarea acestora îndeamnă şi 
Sfântul Apostol Pavel pe toţi creştinii, poruncindu-le şi zicându-le 
lor acestea: Fiţi dar următori lui Dumnezeu, ca nişte fii iubiţi (Ef 5, 
1). Dacă mintea urmează acestor lucrări dumnezeieşti, nu numai că 
nu se va mândri niciodată şi nici măcar un gând subţire de mândrie 
nu va zămisli [omul] în inima lui, cum că poate a lucrat sau lucrează 
vreo faptă bună. Căci [mintea] cunoaşte prea bine că toate faptele 
cele bune sunt neajunse din punctul de vedere al consecinţelor, 


* În ed. 1914, acest verset sună astfel: Doamne, cu toată mila Ta iar în 
ed. 1688: Doamne, întru toată milostenia Ta (Dn 9, 16). 


deoarece nu au nici început, nici sfârşit - din punctul de vedere al 
timpului - şi sunt nemărginite - după mărime -, asemănându-se 
astfel lucrărilor fireşti ale lui Dumnezeu, după cum a zis de- 
Dumnezeu-purtătorul Maxim. De aceea, cum este posibil să se 
mândrească [mintea], de vreme ce s-a împărtăşit din faptele cele 
bune în aceeaşi măsură în care s-a împărtăşit o picătură dintr-un 
noian  nemărginit? Dacă mintea urmează aceste lucrări 
dumnezeieşti, nu se va lenevi niciodată alergând pe drumul cel fără 
de sfârşit al sporirii şi suirii spre Dumnezeu, ci se va întinde la cele 
dinainte şi le va uita pe cele din urmă - după Sfântul Apostol Pavel. 
Dacă mintea - care este din fire chip al lui Dumnezeu - urmează 
acestor lucrări dumnezeieşti, va lua cu voia ei şi asemănarea lui 
Dumnezeu. Căci zice Sfântul Grigorie de Nyssa: „Aşadar «chipul» 
[lui Dumnezeu] îl ai prin faptul că ai rațiune, iar «asemănarea» [cu 
El] o iei prin dobândirea bunătăţii” (despre aceasta vezi P.S.B. 30, 
Sfântul Grigorie de Nyssa, Despre facerea omului, cap. XVI, pp. 46- 
51). Deci, prin zidire am chipul lui Dumnezeu, iar prin nevoinţă mă 
fac „după asemănare”. Şi prin această asemănare mintea se uneşte 
cu Dumnezeu, icoana cu prototipul, şi se îndumnezeieşte - adică, cu 
alte cuvinte, se mântuieşte. Căci, după Dionisie Areopagitul, nu se 
poate mântui cineva dacă mai întâi nu s-a îndumnezeit (şi acest 
cuvânt este într-adevăr foarte înfricoşător). Şi iarăşi: nu se poate 
îndumnezei cineva dacă mai întâi nu s-a asemănat cu Dumnezeu - 
prin temeinica urmare a lucrărilor Sale dumnezeieşti - şi nu s-a unit 
cu Dânsul. „Nu se poate ajunge în alt fel la mântuire decât prin 
îndumnezeire, adică prin îndumnezeirea celor ce se mântuiesc. Iar 
îndumnezeirea este asemănarea şi unirea cu Dumnezeu” (Istoria 
Bisericească, cap. 1). 

Deci, dacă mintea va urma lucrările fireşti ale lui Dumnezeu, 
va deveni Dumnezeu pământesc după dar, purtând în ea închipuirile 
acelor lucrări prea alese şi prea bune pe care Dumnezeu le are 
după fire. Căci zice: Fu am zis dumnezei sunteți, fii ai Celui 
Preaînalt toţi (Ps 81, 6). Acoperind greşelile oamenilor asemenea 
Lui şi suferind fără de răutate [mintea adică], urmându-L. astfel pe 
Dumnezeu Care şi El suferă greşelile a toată lumea, [va deveni] 
asemenea marelui Macarie Egipteanul” - despre care se scrie în 
Pateric -, ajungând la acea desăvârşire care este cu putinţă şi 
accesibilă oamenilor. După aceasta, aşa cum Dumnezeu este 
desăvârşit după Fire cu toate bunătăţile şi lucrările Sale, tot astfel 
şi [mintea] va deveni desăvârşită prin împărtăşirea şi curăţarea de 
către cea mai presus de desăvârşire şi nemărginire. Izvorul 


* Sfântul Macarie cel Mare [Egipteanul] - 19 ianuarie. 


dumnezeirii şi nemincinosul lisus a poruncit: Fiţi, dar, desăvârşiţi, 
precum şi Tatăl vostru Cel din ceruri desăvârşit este (Mt 5, 48). 
Deci, din privirea şi urmarea după putere a preabunelor şi 
minunatelor lucrări ale lui Dumnezeu (pe care le poţi învăţa mai 
ales din cartea Despre Numirile dumnezeieşti a Sfântului Dionisie şi 
de la adnotatorii lui) înţelepţeşte-te şi filosofează, Stăpâne al meu 
sfinte, pentru a te desfăta cu nespusă dulceaţă. Prin urmarea 
acestora [vei ajunge] ca un ierarh al cărui duh este cinstit de 
grăitorul-de-Dumnezeu, Dionisie prin aceste cuvinte doveditoare: 
„lerarhul, cel asemenea cu Dumnezeu,...” voieşte „ca toţi oamenii 
să se mântuiască şi să vină la cunoştinţa adevărului” (Sfântul 
Dionisie Areopagitul, Despre Numirile dumnezeieşti, op. cit., cap. 2, 
pp. 75, 77). Şi îndeletniceşte-te mai ales cu privirea dumnezeieştei 
lumini, precum şi a frumuseţii celei desăvârşite a Cauzei care 
luminează şi înfrumuseţează toate. „Iar frumuseţului mai presus de 
fiinţă i se spune frumuseţe, pentru frumuseţea transmisă de la ea 
tuturor celor ce există, fiecăruia în mod propriu şi pentru că e cauza 
bunei armonii şi luminozităţi” (Sfântul Dionisie Areopagitul, Despre 
Numirile dumnezeieşti, op. cit., cap. 4, p. 148). Şi iarăşi: „revărsare 
de lumină ţâşnitoare de sus, care luminează din plinătatea ei toată 
mintea mai presus de lume şi din jurul lumii şi înnoieşte toate 
puterile lor înţelegătoare şi le cuprinde pe toate” (Sfântul Dionisie 
Areopagitul, Despre Numirile dumnezeieşti, op. cit., cap. 4, p. 147). 


68. Privirea dumnezeieştei lumini şi frumuseți este mai dulce 
decât privirea tuturor celorlalte atribute ale lui Dumnezeu 


Precum lumina este cel mai dulce şi mai dorit lucru dintre 
toate cele văzute şi simţite - după cum zice Ecclesiastul: Și dulce 
este lumina, şi bine ochilor a vedea soarele (Ecc 11,7) - şi aşa cum 
frumuseţea trupească a celor însufleţite şi neînsufleţite atrage mai 
mult decât celelalte inima noastră spre dragostea ei - precum zice 
Isus Sirah: Dar şi frumuseţe poftească ochiul tău (Sir 40, 24) -, tot 
aşa şi privirea - atât cea numită „după primire”, cât şi cea după 
aruncare a gândirii“? - acelei dumnezeieşti lumini şi frumuseți este 


12 Şi aceasta chiar dacă privirea numită „după primire” se deosebeşte 
atât de mult de cea după aruncare a gândirii - tot atât cât se deosebeşte 
cerul de pământ şi sufletul de trup -, după dumnezeiescul Calist Xanthopol. 
Astfel: privirea cea după primire este pătimaşă, mişcată fiind de alţii, iar 
de la Dumnezeu se face fără mijlocire în cei curati, prin luminarea inimii şi 
prin dumnezeiască strălucire. lar cea după aruncare a gândirii este 
lucrătoare, mişcându-se ea însăşi şi asemănându-se în exterior cu zidirile. 
Dar, cu toate acestea, şi privirea cea după aruncarea gândirii a luminii şi 
frumuseţii dumnezeieşti pricinuieşte multă bucurie celor ce nu o au pe cea 


mai dulce şi mai dorită decât toate celelalte energii şi însuşiri ale lui 
Dumnezeu, pătrunzând, rănind şi străbătând inima celor peste 
măsură de îndrăgostiţi cu arcuri şi săgeți precum şi cu boldurile 
prea iuți ale dorului către Dumnezeu şi ale atotţiitoarei iubiri şi ale 
dumnezeieştei dragoste. Cauză este: precum această lumină 
materială a soarelui, prin faptul că dă ochilor trupeşti lumină şi 
strălucire, le dă putere să desluşească cu ajutorul ei toate zidirile 
cele văzute în această lume materială, tot astfel şi lumina cea 
duhovnicească a Soarelui celui mai presus de fiinţă dăruieşte 
duhovnicească strălucire şi luminare ochilor celor sufleteşti, dându- 
le puterea de a desluşi şi a privi prin ea toate celelalte lucrări ale lui 
Dumnezeu, precum şi toate vederile cele fericite şi tainele lumii 
celei gândite a veacului ce va sa fie.% 


69. Ceea ce reprezintă soarele pentru cele simţite este 
Dumnezeu pentru cele gândite 


Grigorie Cuvântătorul de Dumnezeu a spus - citându-l pe 
Platon - foarte dulce şi foarte precis în acelaşi timp: „Ceea ce 
reprezintă soarele pentru cele simţite este Dumnezeu pentru cele 
gândite. Căci soarele luminează lumea cea văzută, iar Dumnezeu pe 
cea nevăzută; acela face vederile trupurilor după chipul lui, iar 


după primire. 

43 Faptul că ochii sunt atraşi de lumina materială, iar mintea de cea 
nematerială este ceva natural. [Aceasta se întâmplă] datorită asemănării şi 
înrudirii lor cu cele potrivnice (adică se înrudesc prin faptul că atât ochii, cât şi 
mintea sunt atraşi de lumină. Inrudirea este prin cele potrivnice deoarece ochii 
aderă la lumina materială, iar mintea la cea nematerială). Ochii sunt alcătuiți din 
părticele luminoase şi de aceea iubesc lumina cea asemenea lor, iar mintea 
este zidită de Dumnezeu ca o lumină nezidită şi de aceea iubeşte lumina 
cea nematerialnică. Însă mintea s-a întunecat şi a căzut în [păcatele] cele 
peste fire şi are trebuinţă de o putere mai presus de fire, precum şi de dar 
pentru a privi lumina cea suprafirească a lui Dumnezeu. Minunate sunt 
cele ce le-a spus despre privirea celor curăţaţi Marele Grigorie al 
Tesalonicului: „Dar cel mai important lucru este că scopul acelor fericiţi nu 
se întinde spre acestea. Căci aşa cum cineva, care priveşte spre o rază a 
soarelui, simte în acelaşi timp prezenţa aerului - chiar dacă nu acesta este 
scopul lui -, tot aşa şi celor care se îndeletnicesc într-adevăr cu razele cele 
dumnezeieşti, care au ca lucru firesc descoperirea a toate - nu numai a 
celor prezente sau trecute, ci şi a celor viitoare -, li se pricinuieşte 
descoperirea aceasta ca ceva «suplimentar», care iese din cursul firesc al 
căii [urmate de ei].” [Adică, cei care se îndeletnicesc cu razele 
dumnezeieşti fac aceasta pentru un cu totul alt scop decât cel al 
descoperirilor - trecute, prezente şi viitoare. Totuşi, aceste descoperiri le 
revin ca un dar dumnezeiesc, ca un «supliment» - cum le-am numi noi]. 


Acesta lucrează firile cele nematerialnice după chipul Său; după 
cum acela dă celor ce văd puterea de a vedea, iar celor ce se văd 
puterea de a fi văzute, el fiind cel mai frumos dintre toate cele 
văzute, tot aşa şi Dumnezeu le dă celor gânditori puterea de a 
gândi, iar celor ce se gândesc le creează gândirea, El fiind înălţimea 
cea neajunsă a celor ce se gândesc precum şi toată dorirea lor, şi pe 
care îl poartă cu ei pretutindeni”** (Cuvânt la Marele Atanasie). 
Acest lucru vrea să-l arate şi acest cuvânt din Psalmi: În soare a pus 
locaşul Său (Ps 18, 5) - adică Dumnezeu a pus în soare chipul şi 
asemănarea slavei Lui. Drept aceea şi unul din dascălii cei 
dumnezeieşti a numit soarele chip sfinţit al lui Dumnezeu. Aceasta 
este, după părerea mea, o tâlcuire mai uşoară şi mai nesilită a 
acestui verset, chiar dacă alţii l-au tâlcuit şi în alt fel. 


70. Dovezi privind lumina şi frumuseţea dumnezeiască 


De vrei să te încredinţezi, Stăpâne al meu, despre faptul că 
privirea luminii şi frumuseţii dumnezeieşti este mai dulce şi mai 
dorită decât privirea celorlalte lucrări ale lui Dumnezeu, ascultă 
aceste [dovezi] de la Sfinţii Cuvântători de Dumnezeu care le-au 
experimentat. Căci dacă nu te va răni altceva spre dragostea şi 
îndrăgirea cea dumnezeiască, măcar, iubitele şi cu adevărat 
uimitoarele lor cuvinte să o facă. Marele Vasile aşa scrie despre 
lumina şi frumuseţea cea dumnezeiască: „Aşadar, ce este mai 
minunat decât dumnezeiasca frumuseţe? Care gând este [mai 
dătător] de veselie decât cel la marea slavă a lui Dumnezeu? Care 
dor al sufletului este mai iute şi mai de nesuferit decât cel ce vine 
de la Dumnezeu în sufletul curăţat de toată răutatea şi care [poate] 
zice - dintr-o pace adevărată - că «rănit de dragoste sunt eu»? Cu 
totul de  negrăit şi  nepovestite sunt fulgerele frumuseţii 
dumnezeieşti. Nu încerca să le explici prin cuvinte, căci nici auzul 
nu le poate purta. Chiar dacă le vei numi raze ale luceafărului, 
strălucire a lunii [sau] măcar lumină a soarelui -, toate acestea sunt 
necinstite şi smerite [spre a arăta] asemănarea slavei. Punând 
lumina cea adevărată alături [de comparaţiile de mai sus] este ca şi 
cum am pune alături o noapte adâncă şi un întuneric adânc cu o 
amiază preacurată. Această frumuseţe nu se poate privi cu ochi 
trupeşti, ci poate fi înţeleasă doar de suflet şi minte. Iar dacă 
undeva, pe cineva dintre sfinţi i-ar fi strălucit, le-ar fi lăsat un bold 


14 De aceea a zis şi de-Dumnezeu-purtătorul Maxim: „Precum ochiului îi 
este cu neputinţă a înţelege lucrurile cele simţite fără lumina soarelui, tot 
aşa nici mintea omenească nu va primi niciodată vederea cea 
duhovnicească fără lumina cea nematerialnică” [referinţă neidentificată]. 


al dorului nesuferit.” Iar în tâlcuirea versetului: Doamne, întru voia 
Ta, dă frumuseţii mele putere (Ps 29, 7) aşa zice: „frumuseţea cea 
adevărată, cea mai plăcută, adică firea cea dumnezeiască şi fericită, 
se poate privi, se poate contempla numai de cel care are curățată 
mintea. Cel ce-şi aţinteşte ochii la luminile şi harurile lui Dumnezeu 
primeşte ceva de la El, ca de la o culoare îşi colorează propriul lui 
chip cu o strălucire înfloritoare. Asta e pricina că şi faţa lui Moise a 
fost slăvită, atunci când, vorbind cu Dumnezeu, faţa lui a primit 
ceva din frumuseţea lui Dumnezeu” (P.S.B. 17, op. cit., Omilie la 
Psalmul XXIX, p. 242). 

Iar fratele lui şi întocmai cu el la cugetare - dumnezeiescul 
Grigorie de Nyssa, zice: „Cine nu ar rămâne neîndrăgostit de o 
asemenea frumuseţe, dacă are ochii în stare să privească la 
strălucirea ei? Nu e, desigur, mare frumuseţea ce se cuprinde, dar e 
nesfârşită cea bănuită prin ceea ce se vede” (P.S.B. 29, op. cit., 
Omilia I la Cântarea Cântărilor, p. 130). Iarăşi zice: „Precum 
cuvântul poartă în el o mică picătură, iar din raza cea mare a 
soarelui o mică scânteie, tot aşa şi lucrurile - care sunt privite de 
oameni pentru frumuseţea lor, provocând mirare - poartă în ele 
ceva din acea frumuseţe ce se poate vedea în jurul bunătăţii 
primordiale şi, în acelaşi timp, mai presus de bunătate” (Cuvânt 
pentru feciorie). 

Preasfinţitul Calist spune aşa: „Este cu neputinţă ca mintea, 
odată ce s-a suit la Unul Cel mai presus de gând, să nu se 
îndrăgostească oarecum de El. Căci iese din El o frumuseţe negrăită 
şi negândită - întocmai ca dintr-o rădăcină atotţiitoare - ce o 
întâmpină. Căci se primejduieşte să se rupă întocmai ca o mreajă 
din cauza prinderii peştilor celor mulţi, [adică] de atragerea 
strălucirilor dumnezeieşti. Şi privind frumuseţea cea mai presus de 
minte se înspăimântă şi se îmbată ca şi cu vin şi îşi iese din sine ca 
la cel nebun, suferind de mirarea cea supragândită, iar vederea cea 
mai presus de frumuseţe a Frumuseţii celei înfricoşate nu o poate 
cuprinde. Aşadar, este ţinută în legăturile dragostei şi ca de o sete 
se arde. Şi celelalte.” 

Şi care este inima care nu se va aprinde spre dorul cel 
dumnezeiesc, auzind cuvintele iubitoare şi uimitoare ale Fericitului 
Augustin despre lumina şi frumuseţea cea dumnezeiască? lată ce 
cuvinte dulci rosteşte acesta pentru lumina cea dumnezeiască: „O, 
lumină adevărată! Lumină minunată! Lumină mai presus de laudă 
care luminezi ochii îngerilor. lată, văd. lţi mulţumesc. lată văd 
lumina cerului. De sus îmi strălucesc în ochii minţii mele raze din 
lumina feţei Tale, veselind toate oasele mele. Sporeşte-o pe aceasta, 
rogu-le, Dătătorule de lumină; sporeşte, rogu-Te, această lumină ce 


străluceşte în mine. Lăţeşte-o, rogu-Te, lăţeşte-o. Ce este acest foc 
ce îmi înfierbântă inima? Ce este aceasta ce simt? Ce este această 
lumină care slobozeşte raze în inima mea? O, lumină ce veşnic arzi 
şi nu te stingi, aprinde-mă! O, lumină ce veşnic străluceşti şi nu te 
stingi, luminează-mă! O, de m-aş aprinde de tine! 

Foc sfânt, cât de dulce arzi! Cât de negrăit străluceşti! De câtă 
dorire aprinzi! Vai celor ce nu se luminează cu tine! O, lumină 
adevărată care luminezi întreaga lume şi o umpli cu lumina Ta! Vai 
de ochii cei orbi care nu te văd! Soare ce luminezi cerul şi 
pământul, vai de ochii cei împăienjeniţi care nu Te pot privi! Căci 
ochii cei obişnuiţi cu întunericul sunt neputincioşi a vedea razele 
adevărului Tău celui desăvârşit, iar cei care au locuinţa în întuneric 
nici nu pot a înţelege măcar ceva din lumina Ta. Ei întuneric văd, 
întuneric iubesc, cu întunericul se împacă şi, mergând de la 
întuneric la întuneric, nu ştiu unde cad. Ticăloşi sunt dacă nu ştiu 
de ce se lipsesc, dar şi mai ticăloşi dacă ştiu, văzând cu ochii 
deschişi.” 

Referindu-se apoi la frumuseţea cea dumnezeiască, zice: 
„Acesta este Dumnezeul nostru şi nu se va asemăna altul cu El. Pe 
aceasta [frumuseţea cea dumnezeiască] o caut când pe Dumnezeul 
meu [Îl caut. Pe aceasta o iubesc când pe Dumnezeul meu Îl iubesc. 
Te-am iubit târziu, frumuseţe prea bătrână şi totodată prea tânără. 
Te-am iubit târziu...” 

Este destulă, pentru a demonstra cele spuse mai sus, mărturia 
acestor patru?% 


15 De aceea Petru, verhovnicul apostolilor, luminat fiind la minte şi la 
simţire de razele cele luminoase ale luminii celei preadumnezeieşti în 
muntele 'Taborului şi rănindu-se la inimă de vederea cea preadulce a 
frumuseţii celei preaslăvite şi preafrumoase a dumnezeirii lui lisus - Celui 
schimbat la faţă -, nu mai voia să se dezlipească de o privire ca aceasta 
prea îmbucurătoare, ci ca un uimit şi înspăimântat zicea: bine este nouă a 
fi aici; de voieşti, să facem aici trei colibe: Tie una şi lui Moise una şi una 
lui Ilie (Mt 17, 4). Acest verset tâlcuindu-l mai pe înţeles preacuvântătorul- 
de-Dumnezeu şi marele grăitor Macarie al Filadelfiei, care se numeşte şi 
Hrisocefalul, zice aşa în Cuvântul la Schimbarea la faţă: „Ce este mai 
frumos decât a petrece împreună cu Hristos? Ce este mai dorit decât slava 
Lui cea dumnezeiască? Nimic nu este mai dulce decât acea lumină din 
care se luminează toată ceata cea purtătoare de lumină a îngerilor şi a 
oamenilor. Nimic nu este mai iubit decât acea viaţă în care toţi trăim, ne 
mişcăm şi existăm. Nimic nu este mai dulce decât frumuseţea cea pururea 
vie. Nimic nu este mai îmbucurător decât bucuria cea neîncetată. Nimic nu 
este mai dorit decât veselia cea de-a pururea veselitoare, decât buna 
cuviinţă cea prea cuviincioasă şi decât fericirea cea nemărginită. Pentru a 
le tâlcui niciun cuvânt nu este de-ajuns şi niciun gând spre a le pomeni, 


dacă vrem a explica acea nemăsurată covârşire. Căci cum se va putea grăi 
acea frumuseţe negrăită sau cum se va măsura acea [frumuseţe] 
necircumscrisă? Bucurie necuprinsă de gânduri este această frumuseţe şi 
desfătare a toată nădejdea cea înaltă şi dorire a binecuvântării celei 
dumnezeieşti, a toată făgăduinţa şi a bunătăţilor care sunt crezute mai 
presus de simţire şi cunoştinţă. 


CAPITOLUL AL XII-LEA 


1. Prin îndulcirea de dulceţile cele duhovniceşti ale minţii se 
urăsc dulceţile cele simţite 


lată că ţi-am adus aminte, cu ajutorul lui Dumnezeu, care sunt 
dulceţile cele duhovniceşti ale minţii.! Desfată-te deci cu ele, 
Stăpâne al meu, şi îndulceşte-te din toate puterile tale. Nu ai pe 
nimeni care să te defăimeze sau să te împiedice de la ele, ci mai 
degrabă vei avea pe mai mulţi care să te laude şi să te îndemne. 
Lasă, pe cât poţi, dulceţile cele trupeşti, simţite - pentru care mulţi 
te defăimează şi te evită şi nimeni nu te laudă şi nu te îndeamnă 
[spre ele]. Dar [te] încredinţez deplin [de reuşita] lucrării tale - cea 
încununată de muze - dacă te vei obişnui puţin câte puţin să te 
îndulceşti de adevăratele dulceţi duhovniceşti. Vei ajunge [astfel] să 
urăşti dulceţile cele simţite, mincinoase şi dureroase. Acest lucru 
este adeverit de Marele Vasile care, tâlcuind versetul acesta din 
Psalmi: împodobit cu frumuseţea (Ps 44, 3), zice aşa: „Se vede, dar, 
că profetul privind la strălucirea Lui şi umplându-se de 
străfulgerările care ieşeau din strălucirea aceea, cu sufletul rănit de 
acea frumuseţe, a fost mişcat spre dragostea dumnezeiască a 
frumuseţii spirituale; când aceasta se arată în sufletul omenesc, 
atunci toate cele iubite mai înainte apar pline de ruşine şi de 
lepădat. De aceea şi Pavel, când a văzut pe «Cel frumos cu 
frumuseţea» le-a socotit pe toate gunoaie, ca să câştige pe Hristos” 
(P.S.B. 17, Omilie la Psalmul XLIV, pp. 288-289). Ascultă, deci, ce 
zice: atunci când se va naşte în suflet frumuseţea cea gândită, iar 
mintea va gusta din dulceţile cele duhovniceşti, atunci dulceţile cele 
simţite - iubite [până atunci] - ajung [să fie] urâte şi lepădate. Căci 
principala cauză pentru care dulceţile cele simţite sunt [aşa] de 
iubite este aceea că mintea nu a ajuns să privească şi să guste din 


1 Ea [această bucurie] este sfârşitul şi începutul („Sfârşitul” acestei vieţi 
păcătoase în care bucuriile sunt legate de cele materiale, trupeşti şi „începutul” 
celeilalte vieţi duhovniceşti în care bucuriile sunt pline de dulceaţa duhovnicească 
a celor nematerialnice, dumnezeieşti); îndulcirea fericirii celei în chipul lui 
Hristos; moştenirea dumnezeieştei arătări celei văzute a Stăpânului în 
privirile cele preacurate; plinirea dăruirii luminii Lui celei gândite cu 
străluciri prealuminoase; aruncarea razelor celor mai presus de lumină, 
împărtăşirea strălucirii celei mai presus de strălucire. Această odihnă 
preaslăvită, învrednicindu-se acum Petru să o privească, nu mai voia nici 
măcar cât de puţin să se despartă [de ea]. Căci a văzut îndulcirea veacului 
ce va să fie şi îndată şi-a lepădat toate de la suflet pentru dulceaţa şi 
bucuria aflate în el din [cauza] acestei vederi.”. 


dulceaţa [celor gândite, care este] mai înaltă decât [dulceaţa] celor 
simţite. Această situaţie este aidoma cu a unui om care socoteşte 
preadulce şi preabună pâinea făcută din ghindă, orz sau tărâţe 
deoarece nu a gustat niciodată din pâinea curată de grâu. De aceea 
bine a zis dumnezeiescul loan Scărarul: „Cel ce a gustat din cele de 
sus dispreţuieşte cu uşurinţă pe cele de jos. Dar cel ce nu le-a 
gustat pe acelea se bucură de agoniseli” (FR 9, Cuvântul XVI, cap. 
15, p. 253). lar Sfântul Talasie zice: „Semnul că mintea se 
îndeletniceşte cu cele inteligibile îl avem în aceea că dispreţuieşte 
toate cele ce desfată simţirea” (FR 4, Cuviosul Talasie Libianul şi 
Africanul, Suta a doua, cap. 45, p. 27). Şi înțeleptul Teodor al 
Ierusalimului spune: „Gândul, stând de-a pururi împrejurul acestora 
[a celor gândite?], nu se poate să nu-L poftească pe Cel cu adevărat 
bun. Căci dacă el stă pe lângă cel străin lui [diavolului], cu mult mai 
mult va sta lângă Cel propriu lui.” Acest lucru iubindu-l sufletul, 
lângă care din cele pământeşti sau din cele care îndepărtează de 
Cel iubit ar fi suferit a sta? Dar nu numai aceasta, ci se va îngreuia 
şi de viaţa cea în trup ca de o împiedicătoare la cele bune.” Şi 
iarăşi: „atât de mari sunt bunătăţile cele gândite, încât o cât de 
puţină curgere şi arătare - fie ea şi întunecată - a acelei frumuseți 
[gândite] - care este ca un noian - poate să plece mintea să zboare 
mai presus de toate cele negândite şi să o facă să stea doar lângă 
acelea, nesuferind vreo îndepărtare de desfătarea [ce vine de la 
ele], chiar dacă se va întâmpla să cadă şi în ceva din cele 
întristătoare”. 


2. Prin îndulcirea cu dulceţile cele duhovniceşti, părţile cele 
simţitoare şi poftitoare devin nelucrătoare şi adorm 


Dar ce zic eu că dulceţile cele simţite ajung să fie urâte? Chiar 
şi cele cinci organe ale simţurilor, ba chiar şi însăşi partea cea 
poftitoare a sufletului se fac nelucrătoare şi adorm atunci când 
mintea se îndulceşte cu adevăratele dulceţi duhovniceşti ale sale. 
Acest lucru îl adevereşte şi dumnezeiescul Grigorie de Nyssa 
zicând: „Datorită privirii cu gândul doar spre cele ce se numesc mai 
înalte şi mai presus decât cele văzute, [adică] spre cele adevărate, 
sufletul cel desăvârşit nu se atrage în jos [la cele lumești, iar] ochiul 
trupului nu este ispitit de nimic din cele ce vede. Tot aşa şi auzul 
este oarecum mort şi nelucrător atunci când sufletul se 


* Gândul este atras de cel străin de el - adică de diavol - prin falsele 
plăceri. Însă nu acesta este mediul lui propriu. Lucrarea lui trebuie să fie 
în cele dumnezeieşti deoarece Dumnezeu este Creatorul lui, deci el îi 
aparţine Lui, el este propriu Lui. 


îndeletniceşte cu cele [ce sunt] mai presus de cuvânt. Iar despre 
simţurile cele dobitoceşti nu este cuviincios nici măcar a pomeni - 
atât de departe se aruncă din suflet, ca un miros ucigaş. Tot aşa [se 
procedează] şi cu mirosul care se desfată cu mirosurile [lumeşti], cu 
gustul care slujeşte pântecelui şi împreună şi pipăirii — organul 
simţurilor care este afierosit robului şi orbului, căci firea l-a făcut 
poate numai pentru cei orbi. Dacă toate sunt ţinute în nelucrare, ca 
într-un somn, [atunci] curată este lucrarea inimii, [iar] cugetul 
caută la cele de sus rămânând pasiv şi netulburat de nemişcarea 
cea simțită.” (Tâlcuire amănunţită la Cântarea Cântărilor - 
[referinţă neidentificată]). 

Împreună cu el mărturiseşte şi al meu filosof de-Dumnezeu- 
purtător, Sfântul Isaac, zicând: „Viaţa în Dumnezeu este căderea 
simţurilor. Şi atunci când inima trăieşte, cad simţurile” [referinţă 
neidentificată]. Incă şi unul din filosofii cei profani a zis: „Cei ce 
lucrează foarte mult cu mintea iubesc puţin simţirea”. Aceasta o 
adevereşte şi limba lui loan, cea melodioasă, retoricească şi bine- 
grăitoare, zicând: „Cei ce iubesc trupurile strălucitoare nu mai simt 
nimic dintre cele ce au viaţă în ele şi numai una ştiu: faţa pe care o 
îndrăgesc. Cel ce iubeşte pe Dumnezeu aşa cum se cuvine a-L iubi, 
ce va simţi din cele ale acestei vieţi - fie bune, fie rele? Nimic! Ci va 
fi mai presus de toate, desfătându-se veşnic deoarece şi Cel iubit în 
acest chip este [adică veşnic]. Cei ce iubesc însă celelalte [lucruri 
pământeşti], acestea, [chiar] şi nevrând aceştia, se prefac degrabă 
în uitare, pierzându-se şi veştejindu-se. Dimpotrivă, acest dor [după 
Cel veşnic] este nemărginit şi nesfârşit, având o mai mare dulceaţă 
şi mai mult câştig [folos]. Iar prin acestea [Dumnezeu] îl mângâie pe 
cel ce-L iubeşte, căci niciodată nu Se sfârşeşte” (Tâlcuire la Psalmul 
9). Şi, potrivit cu cele mai sus zise, spune şi Sfântul Dionisie 
Areopagitul: „când sufletul se mişcă prin actele lui înţelegătoare 
spre cele cugetate sunt de prisos o dată cu simţurile şi cele simţite 
prin ele” (Sfântul Dionisie  Areopagitul, Despre Numirile 
dumnezeieşti, op. cit., cap. IV, p. 150). 

Iar faptul că însăşi partea cea poftitoare a sufletului este 
nelucrătoare şi se strânge prin îndulcirea cu dulceţile cele 
duhovniceşti - ca şi prin privirea la ele - îl adevereşte Grigorie 
Teologul, zicând: „Caut [să înţeleg care] este înţelesul de obşte [al 
cuvintelor] «mijloc» şi «adevăr» şi ce înţelege Sfântul Apostol Pavel 
[prin ele], căci zice: Stati drept aceea, încingându-vă mijlocul vostru 
cu adevărul. Nu cumva [înţelege] că partea cea privitoare (care este 
exprimată prin «adevăr») o strânge pe cea poftitoare (care este 
exprimată prin «mijloc»), nelăsând-o să umble aiurea? Căci nu vrea 


ca ea, care se află [deja] pe lângă ceva cu dorire, să aibă aceeaşi 
putere către celelalte dulceţi” (Cuvânt la Paşti)? 
3. Atât simţurile, cât şi trupul se îndulcesc de dulceţile cele 
duhovniceşti şi în viaţa ce va să fie 


Să zic acum ceva încă şi mai mare: odată ce mintea a dobândit 
dulceţile cele duhovniceşti, nu numai că va uri dulceţile cele 
dureroase ale simţurilor, iar organele simţurilor vor adormi şi vor 
rămâne nelucrătoare, ci şi ele, după cum am scris mai sus, se 
îndulcesc cu potrivit chip împreună cu mintea de dumnezeieştile şi 
duhovniceştile dulceţi - după purtătorul-de-Dumnezeu Maxim şi 
după Preasfântul Calist. Căci pătimeşte trupul şi, potrivit lui, vor 
pătimi şi simţurile de dumnezeieştile şi fericitele patimi, atât în 
viaţa de acum, cât şi în ceea ce va să fie, după Cuvântătorii de 
Dumnezeu. Căci zice dumnezeiescul Grigorie al Tesalonicului în 
cuvântul său către Xenia: „mintea cea îndestulată cu acestea trece 
cele dumnezeieşti şi la tot trupul cel unit cu ea, ca una ce mijloceşte 
între dumnezeiescul dar şi grosimea trupului”. Drept urmare şi 
privirea vede dumnezeiasca lumină şi frumuseţea cea gândită şi 
auzul aude zgomotele cele gândite. Căci zice Mireasa cea din 
Cântarea Cântărilor către Mirele cel gândit: arată-mi faţa Ta, şi mă 
fă să aud glasul Tău, că dulce este glasul Tău, şi fața Ta frumoasă 
(Cânt 2, 14). lar David: Auzi-voi ce va grăi întru mine Domnul 
Dumnezeu (Ps 84, 8). Chiar şi mirosul percepe mireasma celor 
gândite şi parfumata ardere a dumnezeiescului mir, după cum este 
scris: Și mirosul mirurilor tale mai mult decât toate mirosurile. Mir 
vărsat este numele tău (Cânt 1, 2). Şi gustul gustă din diversitatea 
gusturilor celor gândite a Domnului: Gustaţți şi vedeți, că bun este 


2 Vrei să te convingi deplin, o, cititorule, chiar şi de la cei profani, de 
câtă bucurie sunt pricinuitoare dulceţile cele duhovniceşti ale minţii şi cum 
- prin acestea - îşi poate uita cineva chiar şi simţirile lui? Ascultă! 
Împăratul leron a poruncit înţeleptului Arhimede să afle ce greutate 
dăduse aurarul unei cununi de aur pe care i-a făcut-o, fără însă a o strica. 

Arhimede, scăldându-se în baie, a socotit cu ajutorul apei care se vărsa 
din vasul care se afla acolo şi a aflat [răspuns] la proba şi cererea 
împăratului. Dar atâta bucurie nemăsurată a luat din acea dulceaţă 
gândită a acelei cunoştinţe şi rezolvări, încât nu s-a mai putut stăpâni pe el 
însuşi, ci a ieşit îndată din baie şi, fără a-şi da seamă că era gol complet şi 
uns, alerga ca un ieşit din sine [din minţi] la casa lui, strigând aceste 
cuvinte: „Am aflat, am aflat”, ca şi cum ar fi găsit o mare comoară. Această 
lucrare a dulceţii celei gândite a încercat-o şi Pitagora atunci când a 
demonstrat geometria descoperită de el, care este întrebarea 47 a primei 
cărţi a lui Euclid, încât pentru ea [pentru această bucurie] a jertfit 100 de 
tauri, ca şi cum ar fi dobândit o împărăție întreagă. 


Domnul (Ps 33, 8). De asemenea şi pipăitul simte acea cuprindere 
gândită, adică îmbrăţişarea dreptei Mirelui, după Scriptura care 
zice: Stânga Lui sub capul meu, şi dreapta Lui mă va îmbrăţişa 
(Cânt 2, 6). lar despre înţelepciune scris este: Primeşte-o, şi o 
cuprinde pe ea (Pr 4, 8) [în originalul cărţii, citatul sună astfel: 
Cinsteşte-o pe ea, ca să te cuprindă pe tine.] Referindu-se la acest 
lucru, dumnezeiescul Grigorie Sinaitul a zis: „Cel ce nu vede, nu 
aude şi nu simte duhovniceşte, este mort” [referinţă neidentificată - 
în FR 7, la Ale celui dintre sfinți părintelui nostru Grigorie Sinaitul, 
avem următorul citat asemănător: „A fi mort şi nesimţitor este tot 
una cu a fi orb la minte şi a nu vedea duhovniceşte” cap. 5, p. 92]. 
De aceea şi de-Dumnezeu-purtătorul Maxim hotărăşte că simţurile 
devin organ al faptei bune atunci când sunt stăpânite de partea cea 
cuvântătoare: „Când cuvântul stăpâneşte pe patimi, face simţurile 
organ al faptei bune”. Dar şi Sfântul Calist, purtătorul de Duh şi 
înaltul la minte, vorbeşte într-un capitol întreg - care se păstrează 
între manuscrise - despre faptul că Dumnezeu - pentru iubirea [Sa] 
de oameni - Se face pe Sine cuprins în chip gândit de fiecare organ 
al simțurilor.’ 


3 Deci, din aceste dulceţi duhovniceşti ale minţii se îndulcesc 
simţurile, iar trupul întreg se subţiază, se face mai bun, se înfrumuseţează, 
se împuterniceşte şi se preface în cel mai duhovnicesc lucru, atât pe 
dinăuntru, cât şi pe dinafară. De aceea nu are trebuinţă nici de hrană 
trupească pentru a se hrăni, nici de somn ca să doarmă, şi nici osteneli nu 
simte vreodată. [Şi aceasta deoarece] se hrăneşte, se odihneşte şi bine 
pătimeşte cu dumnezeiasca hrană, odihnă şi bună pătimire pe care le 
putem vedea în miile de pilde aflate în Scriptura cea veche [Vechiul 
Testament], precum şi în darul cel nou al Evangheliei. Moise a petrecut de 
două ori patruzeci de zile şi patruzeci de nopţi întregi pe muntele Sinai 
fără a mânca cumva, sau a bea, sau a dormi, sau a se odihni. Tot aşa şi Ilie, 
în puterea acelei hrane date de înger, a petrecut nemâncat patruzeci de 
zile şi [patruzeci] de nopţi. Cuviosul Paisie cel Mare, prietenul cel iubit a 
lui Dumnezeu, precum şi Meletie Mărturisitorul, multe [grupe de câte] 
patruzeci de zile au petrecut postind. Sfântul Ioan Gură de Aur nu a 
mâncat niciun fel de hrană simțită trei luni. lar Simeon Stâlpnicul a 
petrecut ani întregi negustând hrană omenească. Şi mulţi alţii, ale căror 
nume numai de la va arăta cineva greu este. Căci toţi aceştia, prin 
îndulcirea cu dumnezeieştile şi duhovniceştile dulceţi ale minţii, au luat 
încă de aici, ca pe o arvună, acea bună norocire şi fericire de care se vor 
îndulci în veacul ce va să fie, atunci când trupul se va ridica mai presus de 
nevoile sale cele trupeşti, nemaiavând trebuinţă de hrană şi îmbrăcăminte 
deoarece Dumnezeu i Se va face hrană, băutură, îmbrăcăminte, lumină şi 
orice altceva, după cum zice şi Pavel: acelaşi Dumnezeu este care lucrează 
toate întru toţi (1 Co 12, 6). 


încheiere 


Ţi-am scris ţie aceste lucruri, o, dumnezeiescule şi sfinţitule 
Stăpân al meu care sunt - după părerea ta - sfătuitoare şi 
dojenitoare, iar după a mea [părere] sunt doar aducătoare-aminte, 
nu şi sfătuitoare. 

lar dacă te vei mulţumi cu aceste bâiguieli ale mele 
neîmpodobite şi fără de meşteşug retoricesc, aceasta se datoreşte 
lui Dumnezeu, Dătătorul tuturor darurilor, precum şi rugăciunilor 


Acestea fiind zise în această ultimă însemnare, fac şi eu o încheiere a 
întregii cărţi acesteia sfătuitoare şi zic: foarte s-au ostenit observaţiile lui 
Aristotel [în ed. Anastasia „liceele”], academiile lui Platon, foişoarele lui 
Crisip, grădinile lui Epicur şi Mitrodor, şcolile lui Socrate şi ale lui 
Muratori şi, pe scurt, toate învăţăturile morale ale filosofilor vechi şi noi, 
ca să afle în care lucru stă fericirea şi nu au reuşit. Şi aceasta deoarece 
unii au crezut-o în lucrurile cele exterioare, care se cheamă bunătăţi ale 
norocului, cum ar fi bogăţia, vredniciile şi cinstirile. Alţii, în bunătăţile cele 
trupeşti şi îndulcitoare care sunt plăcerile simţurilor, adică: sănătatea 
trupului, viaţa lejeră şi celelalte asemenea. Alţii, la urma tuturor, au zis că 
fericirea stă în a cunoaşte fiinţa lui Dumnezeu, nemurirea sufletului 
precum şi alte lucruri dumnezeieşti. Toţi s-au rătăcit însă de la adevăr. 
Căci dacă, după cei dintâi, fericirea stă în bunătăţile norocului, ea nu este 
adevărată, ci mincinoasă, nu este nesfârşită şi veşnic existentă, ci 
trecătoare şi vremelnică, tot aşa cum sunt şi acele bunătăţi pe care se 
bazează. Dacă, după ceilalţi, fericirea stă în bunătăţile trupeşti şi 
îndulcitoare, atunci ea nu este una raţională şi gânditoare, ci 
necuvântătoare şi dobitocească, aidoma cu trupeştile bunătăţi prezente la 
toate dobitoacele la care ele privesc. Iar dacă, în sfârşit, fericirea stă doar 
în cunoaşterea lucrurilor dumnezeieşti, ea nu este evanghelică, 
creştinească şi lăuntrică, ci filosofică şi exterioară. 

Dar această carte sfătuitoare învaţă, orientează spre interior [aduce 
înăuntru] şi legiuieşte o adevărată fericire, raţională, evanghelică şi 
veşnică. Legiuieşte o adevărată fericire deoarece învaţă mintea să se 
întoarcă de la bunătăţile cele mincinoase şi vremelnice ale norocului şi să 
se lipească şi să dorească bunătăţile cele adevărate şi veşnice. Legiuieşte o 
fericire cuvântătoare şi gânditoare, căci învaţă mintea să lepede dulceţile 
cele simţitoare trupeşti şi necuvântătoare şi să se întoarcă la dulceţile cele 
cuvântătoare şi gânditoare ca la nişte [lucruri] potrivite ei ca şi fire. 
Legiuieşte o fericire evanghelică şi creştinească deoarece învaţă mintea ca 
nu numai să privească la lucrurile cele dumnezeieşti, ci să şi lucreze 
faptele cele bune. Nici numai să cerceteze cele despre Dumnezeu şi despre 
dumnezeieştile Lui desăvârşiri, ci să-L. iubească din toată inima păzind, din 
dragoste, toate poruncile Lui şi urmându-l desăvârşirile. 

Privirea cea raţională îngâmfă, însă dragostea zideşte, după Sfântul 
Apostol Pavel. Căci prima îşi are începuturile din firea [omului], pe când 
cea de-a doua îşi are începuturile din credinţă. Cea dintâi este o 


celor lucrătoare şi luminătoare [de minte] ale Preasfinţiilor voastre, 
prin care înduplecându-Se Dumnezeu, a deschis acum gura mea, a 
necuratului - precum oarecând a deschis gura dobitocului celui 
necurat, adică a asinului lui Valaam şi a vorbit -, de am pomenit 
cele uitate şi am grăit cele mai presus de puterea mea. De aceea şi 
dumnezeiescul Dionisie Areopagitul scria la sfârşitul capitolului 13 
din Despre Numirile dumnezeieşti către Timotei, cel împreună 
ierarh cu tine: „Insă dacă cele spuse sunt drepte lucrul trebuie 
atribuit Cauzatorului tuturor, care ne-a dăruit întâi să grăim spre 
El, apoi să grăim bine” (Sfântul Dionisie Areopagitul, Despre 
Numirile dumnezeieşti, op. cit., cap. 13, p. 176). Dar dacă (însă să 
nu fie!) nu va binevoi şi nici nu-i vor plăcea acestea sfinţitului tău 
suflet, oare cine este pricina? În primul rând eu, Stăpâne al meu, 
deoarece zic şi nu fac. lar cel ce zice şi nu face se aseamănă, după 
Cuviosul Pafnutie, cu pâinea cea nesărată care nu are gust şi-i rea 
la stomac. Căci zice lov: Au mânca-se-va pâinea fără de sare? Sau 
este gust în cuvinte deşarte? (lov 6, 6). Am făcut aceasta plecându- 
mă Sfântului Nil care zice: „Trebuie să zicem cele bune şi [chiar] şi 
cel ce nu făptuieşte se cade [a zice] cele bune ca ruşinându-se de 
cuvinte să înceapă să le lucreze”. Şi iarăşi: Lucrează fapta cea bună 
[dar] nu ca să-i foloseşti pe cei ce văd. În al doilea rând, pentru că 
nu am păzit măsurile mele, ci am ridicat piciorul mai presus de 
treaptă, după cum se spune în cartea Pildelor lui Solomon. Iar eu, 
cel mai mic şi mai nedesăvârşit monah, care se cădea a fi dus de 
mână către cele mai bune şi a fi făcut desăvârşit de Preasfinţia 


cunoaştere subţire şi prin urmare falsă, cea de-a doua însă [presupune] 
iscusinţă şi încercări şi de aceea este întemeiată. Aceea aparţine filosofilor 
şi celor lumeşti, pe când aceasta aparţine creştinilor şi celor cu credinţa 
dovedită sau, mai bine zis, pe aceea o pot avea şi filosofii, dar pe aceasta 
nicidecum. Pe urmă, această [carte] sfătuitoare legiuieşte şi fericirea în 
veşnicie. Căci o fericire care este într-adevăr cuvântătoare şi evanghelică 
trebuie să fie şi veşnică, deoarece ea nu se va lipsi niciodată de îndulcire, 
care este prima însuşire a ei, după Aristotel, şi nici nu se va lipsi de 
bucurie şi veselie. Căci chiar dacă va slăbi sau va pătimi cele mai cumplite 
munci, cel care a câştigat o fericire ca aceasta nu se va împiedica de ele în 
a ajunge la desăvârşirile cele înalte ale ei. Căci având întotdeauna în inima 
sa bunătatea cea mai înaltă şi fericită, care este Dumnezeu, prin credinţă 
şi prin dragoste socoteşte toate muncile ca pe nişte desfătări şi răsfăţări. 
Şi chiar dacă durerea se află în mădularele trupului său şi strigă şi suspină 
din cauza firii, fericirea se află în sufletul său şi de aceea se bucură şi se 
veseleşte pentru bucuria şi întru nădejdea îndulcirii. lar după sfârşitul a 
toate, cel care are acest fel de fericire nu se lipseşte de ea nici măcar prin 
moarte, ci mai ales după ea [moarte] o va dobândi mai deplină şi mai 
desăvârşită întru cele cereşti. 


voastră, am îndrăznit a face aducere-aminte dumnezeirii tale cele 
mai mari şi desăvârşite. Oare nu pe aceasta a arătat-o apostolul, 
zicând: Și fără de nicio împotrivire cel mai mic de cel mare se 
binecuvântează (Evr 7, 7) Şi încă şi marele fiu al [prorocului] 
Zaharia, când a zis către Domnul: Fu am trebuință a mă boteza de 
Tine, şi Tu vii la mine? (Mt 3, 14). 

Ah! Dar ce să fac, nenorocitul [de mine]? Eu m-am asemănat 
unei cremene, iar Preasfinţia ta unui amnar. Ai lovit repede o dată, 
ai lovit şi a doua şi a treia oară şi mai repede, cerând scrisori 
sfătuitoare de la cel ce are trebuinţă de sfătuire. Ce trebuie să fac la 
atâtea loviri? Am scos aceste puţine scântei din piatra cea cu totul 
rece a gândului meu şi aceasta a fost lucrarea mea, după Cuviosul 
Marcu, care a zis: „Omul sfătuieşte pe aproapele precum ştie; iar 
Dumnezeu lucrează în cel ce aude, precum acela a crezut (FR 1, 
Cuviosul Marcu Ascetul, Despre legea duhovnicească în 200 de 
capete, cap. 78, p. 294). Al tău [lucruleste însă acesta: aprinde cu 
aceste puţine scântei focul râvnei şi al osârdiei în sufletul tău, iar 
prin el să arzi cu totul din organele simţurilor tale dulceţile cele de 
suflet stricăcioase, precum şi chipurile cele urâte din imaginaţia ta, 
şi să te înfierbânţi prin rugăciunea minţii şi a inimii, luminânduc-ţi 
totodată şi gândurile, astfel încât în acelaşi timp să-ţi păzeşti mintea 
şi inima ta de patimi şi de cugetele rele. Îndulceşte-te totodată, pe 
lângă acestea, de dulceţile cele adevărate şi duhovniceşti ale minţii 
tale împrejurul cărora - ca împrejurul unui centru - se învârte 
strădania şi sfera întregii mele osteneli [activităţi], ca prin toate 
acestea să fii chip şi pildă a tot binele şi a toată fapta bună la 
întreaga ta turmă încredinţată ţie de la Dumnezeu, îndemnând pe 
cei ce privesc la tine să slăvească pe Hristos, începătorul păstorilor, 
Care le-a dăruit lor un păstor ca acesta, care să-L. urmeze. Căci aşa 
scria şi Pavel către Timotei şi Tit, cei împreună cu tine ierarhi: 
Nimeni tinereţile tale să nu le defăimeze; ci te fă pildă 
credincioşilor cu cuvântul, cu petrecerea, cu dragostea, cu duhul, 
cu credința, cu curăția (1 Tim 4, 12). lar către Tit zicea: Întru toate 
dându-te pe tine pildă de fapte bune, arătând întru învăţătură, 
nestricare, cinste, nestricăciune (Tit 2, 7). lar dumnezeiescul Isidor 
Pelusiotul scria: „Dumnezeu îl aprinde ca o făclie pe preot, 
punându-l pe el în sfeşnicul scaunului Său cel purtător de lumină ca 
să strălucească ca o lumină în Biserică şi să izbăvească de întuneric 
faptele şi dogmele; iar noroadele, văzând razele acestei făclii 
vieţuitoare, să se îndrepte către ele, slăvindu-L. pe Tatăl luminilor” 
(Epistola 32 către Dorotei). 

Îndulcindu-te de folosul duhovnicesc al acestor cuvinte, adu-ţi 
aminte, Stăpâne al meu, şi de mine ca să te rogi mai pe urmă către 


Domnul ca nu numai să vorbesc şi să aduc aminte - că acest [lucru] 
este uşor pentru toţi, după cum a zis acel înţelept ce a fost întrebat: 
„Ce este uşor [a face]?” şi el a zis: „A sfătui pe alţii” -, ci să şi fac 
cele ce le spun şi le aduc aminte (căci acesta este într-adevăr lucrul 
cel greu). Că darul nu este al celor ce vorbesc, ci al celor ce bine 
viețuiesc, după cum a zis Grigorie Teologul. 
Al preacinstitei - şi mie prea doritei - voastre preasfinţenii 
Rob prea mic şi prea plecat, 
Nicodim, nemonahul monah 


Duhule cel de viaţă dătător, 

Darul cel de la Dumnezeu curgător, 

Revărsarea cea înnoitoare şi mângăietoare 

În care respir, trăiesc, gândesc, vorbesc şi scriu, 
Petreci cu noi pretutindeni şi în toată vremea. 


se deasupra“ 
pământului 


simțit |văzur] 


Rasârit Apus 


Cu ajutorul acestei 
schiţe se pot veden mai 
clar cele spuse [in text] 


Nadir 


Citeşte cu luare-aminte istoria ce urmează 


APENDICE I 


Câte minuni poartă în ea minunea cea mai presus de fire 
a eclipsei de soare sau, mai bine zis, a întunecării lui - 
care s-a făcut la răstignirea Domnului 


Şi aceasta deoarece atunci când Domnul nostru S-a răstignit 
era o după-amiază de primăvară, ziua fiind egală cu noaptea şi 
având fiecare câte douăsprezece ore - după aşezămintele Sfinţilor 
Apostoli [referinţă neidentificată] şi după toţi cei care s-au ocupat 
cu Pascalia şi deoarece soarele nu s-a întunecat cu de la sine 
putere, după cum a crezut Origen, ci luna - care era plină, având 
paisprezece zile, după dumnezeiasca Scriptură (Iş 12, 18) -, venind 
sub el şi mergând împreună, l-a întunecat, după dumnezeiescul 
Dionisie Areopagitul care a văzut cu ochii lui această călătorie 
împreună precum şi întunecarea. El se afla în Heliopolis - în Egipt - 
împreună cu Apollofane şi scrie într-adevăr despre acest [lucru] în 
epistola cea către Policarp. Acestea fiind cunoscute mai înainte, 
priveşte la câte minuni au decurs şi câte legi fireşti s-au schimbat 
din cauza acestei lipsiri mai presus de fire. 

1. După legile cele fireşti, atunci când este lună plină, este 
imposibil ca ea să călătorească împreună cu soarele. Şi aceasta 
deoarece în timpul acesta amândoi luminătorii se află în opoziţie 
[unul cu altul]. Adică: dacă soarele se află la amiază deasupra 
pământului şi la intersecţia verticalei locului cu emisfera cerească 
superioară, [loc] care se numeşte Zenit, atunci luna se află - 
conform simetriei - la intersecţia verticalei locului cu emisfera 
cerească inferioară - [loc] care se numeşte Nadir. Şi invers. Şi 
iarăşi: dacă soarele se află la apus, luna se află la răsărit. Şi invers. 
Insă la răstignirea Domnului aceste legi fireşti s-au schimbat, căci 
soarele şi luna s-au mişcat împreună în călătoria lor mai presus de 
fire şi preaslăvită. Despre aceasta scria Marele Dionisie lui Policarp 
cel mai sus pomenit: „Deci spune-i lui: ce spui despre eclipsa 
arătată în timpul crucii mântuitoare? Amândouă s-au văzut 
prezente: luna arătându-se cu soarele în Heliopole în mod minunat 
(paradoxal) (căci nu era timp de conjuncţie)” (Sfântul Dionisie 
Areopagitul, Epistola VII către Policarp, op. cit., p. 260). 

2. Luna a pornit înaintea [soarelui] şi într-un minut a parcurs 
douăsprezece ceasuri întregi. Căci în acel minut, când ea trebuia să 
se afle la semnul cel de sub pământ - Nadir ea s-a aflat la semnul 
cel de deasupra pământului - Zenit căci a alergat cu o nespusă şi 
neînţeleasă viteză pe dedesubtul pământului, prin emisfera nordică, 


până în emisfera sudică de deasupra pământului, ajungându-l pe 
soare la mijlocul cerului, şi a călătorit împreună cu dânsul la al 
şaselea ceas din zi în care a fost răstignit Domnul. 

3. Luna, după ce a călătorit împreună cu soarele, partea ei cea 
opusă nouă - adică discul ei cel al paisprezecelea întreg [sic] - a 
rămas cu totul neluminată, fiind lipsită atât de lumina cea deosebită 
care venea de la soare, cât şi de cea proprie ei. Căci şi luna are 
lumină proprie, fiind un astru pe jumătate strălucitor, după părerea 
generală atât a celor din vechime, cât şi a astronomilor mai noi. 
Deci, aşa cum atunci când este lună nouă se vede însăşi lumina ei 
proprie - căci atunci ea se află sub soare, după cum zic astronomii 
tot aşa trebuia să se vadă la Răstignire doar lumina proprie a lunii, 
fără vreo mijlocire, ea fiind [în acel moment] sub soare, însă atunci 
luna, fiind lipsită şi de lumina proprie ei, s-a întunecat şi mai mult şi 
şi-a ascuns lumina, fiind mai puţin luminoasă decât atunci când se 
află în celelalte faze nedepline. [În timpul acesta] soarele se afla sub 
pământ, iar umbra pământului - cea de forma căpăţânii sfeclei de 
zahăr - cădea peste lună, cu toate că în acea vreme nu era nicio 
cauză care să pricinuiască lunii această întunecare adâncă. 

4. Luna fiind plină, dar fără lumină, a acoperit tot discul 
soarelui. De aceea soarele mai că a dispărut, făcându-se nevăzut de 
la ochii celor ce vedeau. S-au arătat aproape toate stelele. În miezul 
zilei cel luminat al Vinerii celei Mari, s-a făcut prea adânc miez de 
noapte. Drept urmare, această întunecare a soarelui s-a făcut în 
toată lumea şi în tot locul. Acest lucru nu se întâmplă niciodată 
atunci când soarele şi luna călătoresc în mod firesc împreună." 

Despre aceasta trei evanghelişti au zis cu un singur glas: 
Matei: întuneric s-a făcut peste tot pământul (Mt 27, 45), Marcu: 
întuneric s-a făcut peste tot pământul (Mc 15, 33), iar Luca: 
întuneric s-a făcut peste tot pământul (Lc 23, 44). 

5. Luna, după ce a acoperit tot discul soarelui, a mers 
împreună cu acesta spre apus. Şi l-a ţinut acoperit aşa trei ceasuri 
întregi, până la cel de-al nouălea, după cum ne zic dumnezeieştii 
evanghelişti: Matei (27, 45), Marcu (15, 33) şi Luca (23, 44). Dar nu 
l-a acoperit sau descoperit pe el încet-încet - după cum se întâmplă 
la o eclipsă normală -, ci l-a acoperit în totalitate în aceste trei 
ceasuri, lucru care este mai presus de fire şi preaslăvit. 

6. După scurgerea celor trei ceasuri, timp în care luna a 
acoperit soarele, iarăşi l-a descoperit, dar împotriva rânduielii celei 
fireşti. Căci atunci când [cele două astre] călătoresc împreună, în 
mod normal şi se face eclipsă de soare, iar partea lui care se 
întunecă prima tot aceea se va şi lumina prima, însă în vremea 


* Urmează un text confuz: „fiind de trei-patru zile”. 


aceea, partea care s-a întunecat prima s-a luminat ultima şi invers: 
partea care s-a întunecat ultima s-a luminat prima. De aceea acelaşi 
dumnezeiesc Dionisie scria în [epistola] către Policarp despre acest 
fenomen, zicând: „Şi iarăşi [zic]: nu s-a întunecat şi [nici nu] s-a 
luminat [pe urmă soarele] pe aceeaşi parte, ci invers” [text 
neidentificat în traducerea părintelui Stăniloae pe care o folosim]. 

7. După ce luna a mers împreună cu soarele către apus, 
acoperindu-l timp de trei ceasuri, adică până la al nouălea ceas din 
zi, nu l-a urmat mai departe şi nici nu a apus împreună cu el. Nu! Ci 
lăsându-l pe el la locul de pe cer corespunzător ceasului al nouălea 
[ora trei după-amiază], s-a întors înapoi la răsărit. Şi până să 
parcurgă soarele acea distanţă de cer corespunzătoare celor trei 
ceasuri care mai rămăseseră până la sfârşitul zilei, luna s-a grăbit şi 
cele nouă ceasuri le-a parcurs în trei şi astfel, atunci când soarele s- 
a aflat la marginea apusului, luna s-a aflat simetric la cealaltă 
margine a răsăritului. Şi în felul acesta s-au reaşezat amândoi 
luminătorii [la locurile lor], reintrând în rânduiala lor cea firească. 

Dacă ar fi să socotim toate cele scrise până aici, care s-au 
întâmplat la răstignirea Domnului, vom zice: luna a mers înainte 
faţă de mişcarea ei normală şi de orbita ei cu cincisprezece ore. 
Douăsprezece [au trecut] până ce a coborât de la Nadir şi a ajuns 
soarele la Zenit şi trei au trecut cât a mers împreună cu el până la 
apus, acoperindu-l. Apoi lunii i-au trebuit nouă ore până să se 
întoarcă înapoi la răsărit. De aceea luna a făcut atunci o noapte şi o 
zi în patruzeci şi două de ore. Adică: şase ore de la apus până cea 
ajuns la mijlocul emisferei nordice; douăzeci şi patru de ore au 
trecut cât timp a mers înainte şi s-a întors înapoi; iar douăsprezece 
ore cât a mers de la răsărit până la celălalt apus, împlinind astfel o 
noapte normală după rânduială şi durată. 

Ai văzut, frate, câte minuni poartă în ea doar o singură 
minune: cea a eclipsei de soare care a avut loc când Domnul a fost 
răstignit? Slăveşte-L, dar, pe Hristos, Care S-a răstignit şi Care, 
deşi cu trupul Se afla pe cruce, era şi atotputernic cu a Sa 
dumnezeire, lucrând nişte minuni ca acestea, după cum iarăşi zice 
acelaşi Dionisie: 

„Unele lucruri mai presus de fire ca acestea s-au petrecut în 
acelaşi timp, fiind posibile de făcut de Hristos, Atoatecauzatorul 
Care face cele mari şi minunate, ce nu au număr” (Sfântul Dionisie 
Areopagitul, Epistola VII, op. cit. p. 260). Iar Mihail Sincelul zice în 
cuvântul de laudă către Dionisie: „Această minune mult minunată a 
eclipsei de soare, fiind analizată în amănunţime, a fost de ajuns 
pentru Dionisie şi Apollofane, care erau elini, ca să cunoască 
dumnezeirea lui lisus Hristos. Dumnezeiescul Dionisie, privind la 


această minune, s-a gândit şi a zis: «un Dumnezeu neştiut pătimeşte 
cu trupul şi pentru El toate s-au întunecat şi s-au clătinat».” 

Apollofane, care a rămas elin, s-a gândit şi el şi a zis 
dumnezeiescului Dionisie: „Acestea, o, bunule Dionisie, sunt 
răsplăţile faptelor dumnezeieşti” (Sfântul Dionisie Areopagitul, 
Epistola VII, op. cit. p. 260) - adică acestea sunt schimbări ale 
lucrurilor dumnezeieşti, după Pahimere, căci se va schimba 
minciuna în adevăr, întunericul în lumină, moartea în viaţă, omul se 
va face Dumnezeu [după har] - şi toate celelalte. Eclipsa aceasta 
este arătată, dintre elini, şi de către Flegon istoricul în Istoriile sale, 
cartea a 13-a. lar din vechii noştri scriitori bisericeşti de către 
African, în cartea a 5-a a /storiilor sale, şi de către Eusebie Pamfil. 
Iar dintre cei mai recenți de către dumnezeiescul Maxim Pahimere, 
Ghenadie Scholarios, Nichifor Theotokis şi Corderie lezuitul, în 
cărţile de curând tipărite în 2 volume, [cuprinzând scrierile] 
Sfântului Dionisie. 


Iar Domnului nostru lisus Hristos, Celui Care printr-o minune ca 
aceasta Şi-a făcut cunoscută dumnezeirea Lui 
şi Şi-a adeverit-o, fie slava şi stăpânirea în veci. 
Amin. 


APENDICE II 


Răspuns despre înseninarea aflată în Războiul nevăzut care 
se referă la Doamna noastră Născătoarea de Dumnezeu [vezi 
cap. 49] 


Deoarece oarecare învăţaţi, care se îndeletnicesc mai ales cu 
sfinţita teologie, au citit însemnarea despre Doamna de-Dumnezeu- 
Născătoarea pe care am [făcut-o] în cartea cea de curând tipărită a 
Războiului nevăzut şi nu înţeleg: 1) cum de am zis că, dacă oamenii 
şi celelalte făpturi ar fi devenit rele, ar fi fost de ajuns doar 
Născătoarea de Dumnezeu ca să-L mulţumească pe Dumnezeu şi 2) 
cum de am zis că întreaga lume, atât cea gândită [nevăzută], cât şi 
cea simțită [văzută] a fost creată pentru acest scop, adică pentru 
Născătoarea de Dumnezeu, care la rândul ei a fost făcută pentru 
Domnul nostru lisus Hristos, le răspund aici prin cuvinte scurte 
spre a dezlega nedumerirea lor. 

Deci să răspund la cea dintâi [nedumerire]. Acest cuvânt a fost 
tălmăcit odată de către marele cuvântător de Dumnezeu al 
Tesalonicului, Sfântul Grigorie Palama. 

Dar pentru că eu nu am acea carte în care este scrisă acea 
tâlcuire, pentru a o aduce de faţă, reamintesc un alt cuvânt al 
aceluiaşi sfânt în care se află [scrisă] într-un mod mai tainic o 
explicaţie ca aceasta; zice, deci, Sfântul Grigorie în omilia lui la 
pilda Evangheliei cu invitaţii la nuntă: „Aşadar, cel ce spune că nu 
se cade să fie creaţi cei ce se vor munci zice că nici cei ce se 
mântuiesc nu se cade să se facă de la Dumnezeu şi nici să aibă o 
fire raţională şi stăpână pe sine. Şi deşi toate celelalte [creaturi] s- 
au făcut pentru firea cea cuvântătoare [adică pentru om], din cele 
zise mai sus reiese că nu se cade ca Dumnezeu să fie Ziditorul lor. 
Vedeţi, dar, câtă nebunie este în aceste cuvinte! Dar deoarece acest 
neam zidit de Dumnezeu [omul adică] este raţional şi stăpân pe sine 
- prin faptul că-şi poate purta singur de grijă şi prin aceea că are 
liberul arbitru, adică unii vor să fie răi, iar alţii buni ar fi fost rău 
pentru Cel cu adevărat bun să nu aducă la fiinţă pe cei buni din 
cauza celor răi. lar dacă [măcar] unul [dintre oameni] ar fi chibzuit 
mai bine, [Dumnezeu] Şi-ar fi dat seama că deşi [doar] unul vrea să 
fie bun, nici aşa nu ar fi drept să Se lepede de cele zidite. Căci mai 
bun este unul care face voia lui Dumnezeu decât nenumărați 
călcători de lege” (cf. Sir 16, 4). Deci dacă Dumnezeu ar fi ales să 
zidească [creeze] pe unul singur dintre toţi cei care sunt şi se 


* În ed. Bunavestire din 1996, cap. 49 se află la pagina 147. 


mântuiesc cu simplitate, chiar dacă toţi ceilalţi - îngeri şi oameni răi 
- se pierd, după cum zice Sfântul acesta, dacă - repet - unul singur 
dintre cei ce se mântuiesc putea să-L mulţumească pe Dumnezeu 
mai mult decât toţi ceilalţi, care însă vor să piară, cu cât mai mult şi 
mai neasemănat putea să-L mulţumească doar Doamna de- 
Dumnezeu-Născătoarea care covârşeşte fără asemănare pe toţi cei 
care se mântuiesc - şi pe îngeri, şi pe oameni - prin neasemuita ei 
sfinţenie, [fiind mai presus] decât toţi cei care se vor înrăi din 
întâmplare şi vor pieri îngerii şi oamenii [text obscur. Se poate ca 
Sfântul Nicodim să se refere la faptul că răutatea este acea patimă 
care a dus la pieire atât pe îngeri, cât şi pe oameni], 

2. Dacă Doamna de-Dumnezeu-Născătoarea va fi privită numai 
în momentul în care purta în pântecele ei - care nu cunoscuse ispită 
de bărbat - pe Fiul lui Dumnezeu - despre acest moment o lege 
politică hotărăşte că pruncul [din pântece] reprezintă o parte 
firească a mamei, chiar dacă acest lucru nu este pe placul altor legi 
politice este destul a mulţumi pe Dumnezeu nu numai pentru toată 
creaţia Lui [cea văzută], ci şi pentru [cea nevăzută], simplă, care a 
fost făcută prin cuvântul Său [cu lucrarea Sa]; căci fiind în starea 
aceasta, a primit în ea pe Cuvântul lui Dumnezeu Cel preaputemic, 
Ziditorul a toate, Care şi nenumărate lumi poate să zidească. 

3. (a această nedumerire am să răspund mai la sfârşit): cele 
pe care le-am spus în acea însemnare nu sunt hotărâtoare şi 
dogmatice, ci [sunt zise] cu îndoială şi cu presupunere. 

[Revin] şi răspund la cea de-a doua [nedumerire]: nu numai 
lumea cea gândită şi simțită a fost creată pentru acest scop, adică 
pentru Doamna de-Dumnezeu-Născătoarea, iar ea, la rândul ei, a 
fost creată pentru Domnul nostru lisus Hristos - după cum arată 
foarte bine acest lucru înțeleptul şi de Dumnezeu cuvântătorul Iosif 
Vrienie, spunând: „Şi, ca să spun pe larg, tot scopul acestei lumi, al 
întregii zidiri, al tuturor stihiilor, al tuturor fiinţelor, deci şi al 
oamenilor, al tuturor generaţiilor, al tuturor veacurilor şi vremurilor 
- adică floarea - este Stăpâna de-Dumnezeu-Născătoarea, iar rodul 
preafrumos (numindu-L. după firea omenească) este Fiul ei Cel Unul 
născut” (Capitolul 2 al Cuvântului la Bunavestire, Tom II). [Dar] nu 
răspund numai prin aceasta, ci adaug, întregind cele spuse mai sus, 
că facerea întregii lumi - materială şi nematerială - a fost hotărâtă 
mai înainte de veci spre acest scop. Acest lucru va fi dovedit prin 
cele ce urmează. Dumnezeieştile Scripturi mărturisesc faptul că 
Taina Iconomiei celei în trup a Cuvântului lui Dumnezeu este 
începutul tuturor căilor Domnului. Faptul că ea era mai înainte de 
creaţie şi că s-a hotărât înainte de a se hotărî toate cele care au un 


sfârşit” poate fi văzut în aceste citate scripturistice care mărturisesc 
acest lucru: Domnul m-a zidit pe mine început căilor Sale spre 
lucrurile Sale. Mai înainte de veci m-a întemeiat pe mine (Pr 8, 23). 
Sau: carele este chipul lui Dumnezeu celui nevăzut, întâiul născut 
decât toată zidirea (Col 1, 15) (vezi că nu a spus simplu decât toată 
zidirea ei, [s-a referit la] toată zidirea nevăzută şi văzută). Şi pe care 
mai înainte i-au cunoscut, mai înainte i-au şi hotărât să fie 
asemenea chipului Fiului Său, ca să fie El întâi născut între mulţi 
frați (Rm 8, 29). 

Mulţi din Sfinţii Părinţi glăsuiesc împreună cu dumnezeieştile 
Scripturi, căci tâlcuind ei textele de mai sus: „Domnul m-a zidit pe 
mine ca început căilor Sale” şi „întâi născut decât toată zidirea”, 
spun că ele se referă la lisus Hristos, dar nu luat după dumnezeire, 
căci după dumnezeirea Lui este de o fiinţă şi împreună veşnic cu 
Tatăl, nici nu a fost zidit de Dumnezeu şi nici nu e cea dintâi dintre 
zidiri - după Arie -, ci [luat] după firea omenească. 

Pe acesta - scopul acestei lumi - l-a avut Dumnezeu ca început 
al dumnezeieştilor şi veşnicelor Sale hotărâri şi lucrări, mai înainte 
de orice alt lucru. Aceşti Părinţi sunt: Marele Atanasie în cuvântul 
împotriva arienilor, Chiril al Alexandriei în cartea a patra a scrierii 
Tezaur despre Sfânta şi cea deoființă Treime, precum şi 
dumnezeiescul Augustin în cartea întâi a scrierii Despre Sfânta 
Treime. 

Iar cum că prehotărârea lui Hristos este mai înainte de toate 
prehotărârile luate asupra celor ce se mântuiesc, mărturiseşte 
Apostolul zicând: pe care mai înainte i-a cunoscut, mai înainte i-a şi 
hotărât să fie asemenea chipului Fiului Său [Rm 8, 29]. Tâlcuind 
acest verset, Oikumenios zice: „Ceea ce este Fiul lui Dumnezeu 
după firea omenească (adică sfânt şi fără de păcat) s-au făcut şi ei 
după dar. «lar Iconomia chip al Fiului o numeşte şi trupul Lui cel de 
aici.» Chipul acesta [este] viaţa cea întru sfinţenie şi vieţuirea 
neprihănită spre orice lucru.” Despre Iconomie a tâlcuit şi Sfântul 
Chiril al Alexandriei, iar Coresie descoperă pe larg dogma aceasta 
în cuvântul despre mai-înainte-hotărâre [prehotărâre]. 

Dumnezeiescul Maxim, în tâlcuirea a şaizecea a [lucrurilor] 
neînţelese despre dumnezeiasca întrupare, zice acestea: „Aceasta 


* În ediţia 1826 este folosită expresia „înainte de hotărârea tuturor celor 
ce se mântuiesc”. Cuvântul „mântuiesc” poate avea în acest caz două 
sensuri: 1. oamenii - deci înainte de a se hotări crearea tuturor oamenilor, 
ei fiind singurii despre care se poate spune că se mântuiesc, şi 2. lucrurile 
care au un sfârşit - conform sensurilor cuvântului redate în Dicţionarul de 
sinonime al limbii române, ed. 1999:  dezrobire/eliberare... 
sfârşire/terminare.... 


este taina cea mare şi ascunsă. Aceasta este ţinta fericită (sfârşitul) 
pentru care s-au întemeiat toate. Acesta este scopul dumnezeiesc, 
gândit mai înainte de începutul lucrurilor pe care definindu-l 
spunem că este ţinta finală mai înainte gândită, pentru care sunt 
toate, iar ea pentru niciuna. Spre această ţintă finală privind 
Dumnezeu a adus la existenţă fiinţele lucrurilor. Acesta este cu 
adevărat sfârşitul providenţei şi a celor providenţiale, când se vor 
readuna în Dumnezeu cele făcute de El. Aceasta este taina care 
circumscrie toate veacurile şi descoperă sfatul suprainfinit al lui 
Dumnezeu, care există de infinite ori infinit înainte de veacuri. Iar 
vestitor (Inger) al ei S-a făcut Însuşi Cuvântul fiinţial al lui 
Dumnezeu, devenit om. Căci Acesta a dezvăluit, dacă e îngăduit să 
spunem, însuşi adâncul cel mai dinăuntru al bunătăţii părinteşti şi a 
arătat în sine sfârşitul pentru care au primit făpturile începutul 
existenţei (după cum am zis în capitolul XI al acestei cărţi la al 
cincilea loc al  dulceţilor duhovniceşti) (Sfântul Maxim 
Mărturisitorul, Despre diferite locuri grele din dumnezeiasca 
Scriptură, FR 3, întrebarea 60, pp. 331-332). Auzi, aşadar, că 
pentru această Taină toate cele ce sunt mai înainte s-au cunoscut şi 
mai înainte s-au hotărât şi s-au făcut, dar ea fără de sfârşit [este], 
nu s-a cunoscut mai înainte, nici s-a hotărât mai înainte şi nici nu s- 
a făcut pentru vreun sfârşit [scop]. 

Asemănător cu purtătorul-de-Dumnezeu Maxim teologhiseşte 
şi Marele Grigorie al Tesalonicului, în Cuvântul la Botez zicând aşa, 
cuvânt cu cuvânt: „Tatăl, referindu-se la Cel Ce S-a botezat cu 
trupul: acesta este Fiul Meu cel iubit, întru Carele am binevoit (Mt 
3, 17), a arătat că cele ce s-au spus mai înainte prin proroci, adică 
legiuirile, făgăduinţele şi punerile de fii [înfierile] nu erau 
desăvârşite şi nici nu s-au zis sau săvârşit după voia lui Dumnezeu, 
ci au fost spuse pentru acest moment [aici fiind sfârşitul lor]. Şi prin 
cele ce s-au petrecut acum au luat şi ele sfârşit. Dar de ce zic 
despre legiuiri lăsate de proroci, făgăduinţe şi înfieri? Deoarece şi 
întemeierea dintru început a lumii se uita spre Acesta - Care Se 
boteza jos ca un Fiu al omului, iar de sus era mărturisit ca fiind 
singurul Fiu iubit al lui Dumnezeu, pentru Care şi prin Care sunt 
toate, după cum zice Apostolul ([cf.] Rm 11, 36). De aceea şi zidirea 
cea dintâi a omului pentru Dânsul [s-a făcut], fiind zidit [omul] după 
chipul lui Dumnezeu, tocmai pentru ca El - [Arhetipul] - să poată 
încăpea vreodată în chipul cel dintâi. Şi legea cea dată de 
Dumnezeu în rai tot pentru El este. Căci nu ar fi dat-o Dumnezeu 
dacă [omul] ar fi rămas pe deplin nedesăvârşit. Iar cele pe care le-a 
făcut şi le-a spus Dumnezeu [după el], aproape toate s-au făcut 


* De fapt este vorba de Cuvântarea la Lumini [Botez]. 


pentru El. [...] [fragment foarte neclar în ed. 1826]. Că şi toate cele 
[ce sunt] mai presus de lume - adică firile şi rânduielile îngereşti, 
precum şi legile [ce există] acolo tind către acest sfârşit încă de la 
începutul lor - şi aici mă refer la Iconomia divino-umană, căreia i-au 
slujit de la început până la sfârşit. Căci voia lui Dumnezeu cea 
primordială, bună şi desăvârşită este bunăvoirea. lar Acesta este 
Singurul în Care Tatăl binevoieşte, Se odihneşte şi Îşi găseşte 
plăcerea în chip desăvârşit. El este sfetnicul Său cel minunat, 
Îngerul sfatului celui mare, Cel Ce Îl aude pe Tatăl Său şi vorbeşte 
cu El, dăruind celor ce Îl ascultă viaţă veşnică.” Aşadar, cu acest 
scop l-a făcut Dumnezeu pe om după chipul Său: pentru ca acesta 
[omul] să-L. poată cuprinde [pe Arhetip, petrecând totodată şi în 
nevinovăție] prin întrupare. 

Acestor grăitori de Dumnezeu din vechime le-au urmat mulţi 
dintre scolasticii grăitori de Dumnezeu mai apropiaţi de vremurile 
noastre care au ieşit din şcoala celui adânc la minte, loan Duns 
Scot”, care zicea: „Chiar dacă Adam nu ar fi păcătuit, Fiul omului 
negreşit ar fi venit pentru a lua trup nepătimaş [şi] dacă nu pentru 
altceva măcar spre a face cunoscută oamenilor, prin Sine, slava lui 
Dumnezeu cea nesuferită şi neapropiată, făcându-i părtaşi la ea”. Şi 
Sfântul Chiril al Alexandriei este de acord cu această afirmaţie, 
zicând în [cuvântul] referitor la Schimbarea la Faţă: „Glasul lui 
Dumnezeu Tatăl este bun şi vrednic de mirare. Dar ucenicii, fiind 
ţinuţi de o frică prea mare, cad jos. Dar aceasta [se întâmplă] 
pentru a ne învăţa din nou că mijlocirea Mântuitorului nostru este 
foarte trebuincioasă pentru oameni - aceasta înţelegând-o după 
firea omenească. Căci dacă [EI] nu S-ar fi făcut ca noi, cine dintre 
oameni ar fi suferit [a-L. vedea] pe Dumnezeu venind de sus sau 
slava Lui cea negrăită - care nu poate fi suferită poate de către 
nimeni din cei născuţi - arătată. Căci şi fericitul Pavel a zis că El 
locuieşte în lumina cea neapropiată” (din capitolul 17 şi 16 al 
comentariului la Evanghelia de la Matei). 

Încă şi Fericitul Augustin zice în Enhiridion că Dumnezeu a 
luat trup şi suflet ca să se fericească sufletul şi trupul omului - 
sufletul prin dumnezeirea Lui, iar trupul prin firea Lui omenească. 
Nu mai zic însă că şi cetele îngereşti aveau trebuinţă de Iconomia 
întrupării, deoarece: 1) prin ea luau întărirea în bine 
[neschimbabilitatea], căci mai înainte de ea nu o aveau - după 
părerea multor cuvântători de Dumnezeu! - şi 2) prin ea se făceau 
== Ioan Duns Scot (1274-1308); născut în Scoţia, intră în monahism în 
ordinul franciscanilor; studiază la Oxford, Paris şi Köln; este maestrul prin 
excelenţă al şcolii franciscane. 

1 De aceea şi Nichita, înțeleptul tâlcuitor al lui Grigorie Cuvântătorul de 


mai încăpători [de cele dumnezeieşti], iar tainele şi strălucirile care 
la Dumnezeu îşi au începutul se făceau mai luminoase şi le şi 
dobândeau. Despre aceasta a zis Înțeleptul Teodorit: „Ingerii, după 
întruparea [Mântuitorului], Îl văd pe Dumnezeu nu prin asemănarea 
slavei (ca mai înainte), ci în trupul Său adevărat şi viu. De aceea 
Pavel l-a numit pe Hristos «Cap peste toate» - fireşte, după firea 
omenească - sau, după cum scrie dumnezeiescul Ieronim, [El este] 
mai presus decât toată Biserica, a îngerilor şi a oamenilor.” 

Încă şi sfinţitul predicator [Ilie] Miniat mărturiseşte aceasta în 
duminica dinaintea Naşterii lui Hristos: „Taina cea mare a 
întrupării, aşa cum este opera cea mai sublimă, slăvită şi 
desăvârşită a înţelepciunii şi puterii creatoare dumnezeieşti, aşa a 
fost precugetată şi precunoscută mai înainte de orice altceva de 
mintea care pe toate le poartă a lui Dumnezeu. Inainte de a 
prehotări creaţia, fie a îngerilor, fie a oamenilor, fie a oricărei altei 
creaturi, Dumnezeu a prehotărât în sfatul Lui cel veşnic Intruparea 
Cuvântului dumnezeiesc. De aceea, în dumnezeieştile Scripturi 
Întruparea Cuvântului lui Dumnezeu se numeşte «început al căilor 
Domnului», iar Însuşi Cuvântul dumnezeiesc întrupat e numit «mai- 
întâi-născut decât toată zidirea».” Deci, rezumând cele spuse mai 
sus, vedem că Iconomia cea în trup [a Mântuitorului] a fost hotărâtă 
de Dumnezeu mai înainte de [crearea] tuturor lucrurilor. Pentru că 
zic sfinţiţii cuvântători de Dumnezeu faptul că dintre toate creaţiile 
lui Dumnezeu, Iconomia cea în trup [a Mântuitorului] li dă mai 
multă slavă lui Dumnezeu. Toţi oamenii şi toţi îngerii la un loc nu 
ajung să dea atâta slavă lui Dumnezeu câtă Íi dă singur Cuvântul, 
Dumnezeu-Omul, Care, vorbind cu Tatăl Său Cel fără de început, 
zice: „Eu Te-am preamărit pe Tine pe pământ”. Iar faptul că - după 
acest dascăl înţelept - Taina întrupării a fost cunoscută şi hotărâtă 
mai înainte de orice zidire provine din faptul că ea este țelul pentru 
care au fost cunoscute şi hotărâte mai înainte toate zidirile, ca 
unele care au fost cunoscute şi hotărâte după ea. 

Încă şi Grigorie Coresie zice în întrebările privind Iconomia 
cea în trup (din Teologia lui) că Hristos Se numeşte sfârşitul 
lucrurilor lui Dumnezeu [Încununarea a toate] după [Sfântul] Chiril 


Dumnezeu, tâlcuind acest paragraf al acestuia din urmă: „Astăzi se face 
mărturie lumii, a celei văzute şi celei nevăzute” din Cuvântul la Paşti, zice: 
„Îngerii, fiind cu anevoie de mişcat spre rău, dar nu nemişcaţi, după 
Învierea lui Hristos s-au făcut nemişcaţi, însă nu după fire, ci după dar, 
mântuirea lor fiind [această] neabatere, ei nemaitemându-se de [vreo] 
schimbare spre rău şi de pierzarea ce iese din ea”. Iar Marele Grigorie al 
Tesalonicului zice: „De aici au luat îngerii acum neabaterea: învățând, prin 
lucrare, de la Stăpânul că drumul înălţării şi al asemănării cu El nu este 
îngâmfarea, ci smerenia”. 


al Alexandriei şi după alţi dascăli. Hristos - după firea omenească - 
Se numeşte „sfârşit” al lucrurilor lui Dumnezeu, iar sfârşitul a tot 
lucrul se petrece mai întâi teoretic şi în cunoaştere, iar mai apoi 
practic şi în realizare - după Aristotel şi după toţi metafizicienii mai 
vechi şi mai noi. Tot astfel şi Hristos, ca Unul Care este sfârşitul 
[cununa] tuturor lucrurilor lui Dumnezeu, a fost precunoscut şi 
gândit teoretic de Dumnezeu - în ceea ce priveşte firea Sa cea 
omenească, iar mai apoi a fost făcut şi cu împlinirea. Aceasta 
deoarece toate lucrurile iau formă urmând imaginea care deja 
există în minte - după filosofi. 

Taina Iconomiei celei în trup este numită de către Isaia «sfatul 
cel vechi al lui Dumnezeu».? Căci zice: Doamne Dumnezeul meu, 
mări-le-voi şi voi lăuda numele Tău, că ai făcut lucruri minunate; 
sfatul cel din început adevărat (Is 25, 1). S-a numit din început [sau 
vechi] deoarece el este începătorul şi cel dintâi dintre celelalte 
sfaturi ale lui Dumnezeu. Iar de ar fi fost vreun alt sfat cunoscut mai 
înainte de acesta, nu s-ar fi numit vechi, ci mai degrabă „mai nou” şi 
mai actual. 

Acum să zic un cuvânt şi mai înalt, şi mai adânc: în Dumnezeu 
se află trei lucruri: fiinţă, ipostas şi lucrare [energie]. Lucrarea 
[energia] este un mod de manifestare exterior, ipostasul este un 
mod de existenţă lăuntric, iar fiinţa este existenţa cea mai lăuntrică. 
Urmând acestor trei, Tatăl li împărtăşeşte Fiului Său Celui de o 
fiinţă şi Duhului Său Celui Sfânt fiinţa Sa - Fiului prin naştere, iar 
Duhului Sfânt prin purcedere. Dacă însă [Dumnezeul] ar fi fost 
slobod [de orice altceva], nu ar fi avut nici Fiu şi nici Duh Sfânt şi 
nici nu Le-ar fi împărtăşit Lor fiinţa Sa. Fiul Şi-a asumat firea 
omenească în ipostasul Său dumnezeiesc, această unire - lucrătoare 
- fiind mai înainte cunoscută şi hotărâtă a se întâmpla sub vreme. 
Căci firea omenească neavând ipostas [propriu], S-a împărtăşit din 
ipostasul Fiului, luând totodată din El şi viaţa. Dumnezeu a stabilit 
mai înainte de veci să creeze întreaga făptură, atât cea văzută, cât 
şi cea nevăzută. lar Duhului Sfânt I s-a dat - după Coresie şi după 
ceilalţi cuvântători de Dumnezeu - ca toată lucrarea cea de obşte a 
fericitei Treimi să o împărtăşească şi după lucrare întregii zidiri. 


? Răspunzând la întrebarea: „Care praznic împărătesc este mai presus 
de toate celelalte: Buna Vestire sau Inălţarea?”, cineva a spus frumos [dar 
totodată] şi înalt că este Înălţarea, şi nu Buna Vestire. Şi aceasta deoarece 
Buna Vestire este primul dintre praznice cu fapta şi cu împlinirea şi 
ultimul cu privirea şi cu cunoştinţa. Dar Inălţarea şi şederea cea de-a 
dreapta Tatălui, precum şi înălţarea [firii] omeneşti este ultimul cu fapta şi 
cu împlinirea, dar, în ceea ce priveşte cunoştinţa şi privirea, mai înainte de 
toate celelalte este. 


Zidirile se împărtăşesc doar de lucrarea şi puterea lui Dumnezeu, 
nu şi de ipostas, fiinţă sau fire, ca unele care şi-au luat existenţa 
prin puterea şi lucrarea [energia] dumnezeiască. Rezultă din cele de 
mai sus că, deoarece ipostasul este mai lăuntric decât lucrarea 
[energia], înseamnă într-adevăr că relaţia cea după ipostas este mai 
lăuntrică decât relaţia cea după lucrare. Drept urmare, mai-înainte- 
cunoştinţa [preştiinţa] şi înainte-hotărârea [prehotărârea] întrupării 
Cuvântului lui Dumnezeu cea după relaţia ipostasului este mai 
lăuntrică decât preştiinţa şi mai-înainte-hotărârea [prehotărârea] 
celorlalte zidiri, după relaţia lucrării [energiei]. lar dacă preştiinţa 
Intrupării Domnului este mai lăuntrică, dovedit este că - după 
rânduiala normală - ea e prima, fiind astfel cauza preştiinţei 
zidirilor. Căci şi ipostasul cel dumnezeiesc - pe care se sprijină 
relaţia - constituie o preştiinţă a lIntrupării şi este şi o cauză 
dovedită a dumnezeieştei lucrări [energii] - după cum spun toţi 
cuvântătorii de Dumnezeu. Pe această lucrare [energie] se sprijină 
relaţia şi preştiinţă. 

Lângă cele spuse până acum, mai punem şi aceasta: asemenea 
acestor nume cuviincioase şi înalte ale lui Dumnezeu - prin care 
purtătorul-de-Dumnezeu Maxim teologhiseşte şi slăveşte mai înalt 
Taina Iconomiei Întrupării şi [Sfântul] Andrei Criteanul, foarte 
sporitul între cuvântătorii de Dumnezeu, [aduce] laudă ipostasului 
celui de viaţă începător şi de Dumnezeu primitor al Născătoarei de 
Dumnezeu, [numind-o] organ şi chip fără mijlocire [al Tainei] şi, 
totodată, făptuitoarea de neapărată trebuinţă, fără de care nu se 
putea într-o Taină ca aceasta, ea fiind maică a lui Dumnezeu 
Cuvântul Care S-a întrupat. Căci cam aşa teologhiseşte despre ea în 
cel de-al doilea Cuvânt la Adormire din cele trei: „Trupul 
Născătoarei de Dumnezeu este cu adevărat dătător de viaţă. [Căci] 
el a primit înăuntru plinirea cea dătătoare de viaţă a Chipului celui 
dumnezeiesc, adică Frumuseţea cea dintâi. [Ea este]: materia cea 
potrivită a dumnezeieştei întrupări, lumea cea mare în cea mică, 
[trupul] Celui Ce a adus la fiinţă lumea care nu era. 

Aceasta este împlinirea făgăduinţelor care ne-au fost date de 
Dumnezeu, descoperirea adâncurilor ascunse ale dumnezeieştei 
nemărginiri, scopul cel plănuit mai înainte de veci de Făcătorul 
veacurilor, coroana prorocilor celor dumnezeieşti, sfatul cel negrăit 
şi mai presus de minte al Iconomiei celei veşnice pentru om” şi 
celelalte. Iar dacă Născătoarea de Dumnezeu este numită de către 
acest cuvântător de Dumnezeu scop mai-înainte-gândit al lui 
Dumnezeu, iar acest scop plănuit din veci este stabilit mai sus de 
purtătorul-de-Dumnezeu Maxim, care îl numeşte ţel [sfârşit] mai- 
înainte-gândit, înseamnă că şi Născătoarea de Dumnezeu s-ar fi 


putut numi foarte cuviincios ţel [sfârşit] mai-înainte-gândit. Spre 
aceasta privind Dumnezeu, a adus la fiinţă toate cele ce sunt, adică 
lumea cea nevăzută şi cea văzută (chiar dacă această cunună [adică 
Născătoarea de Dumnezeu] a fost [făcută] pentru sfârşitul cel care 
rezultă din aceasta, adică pentru Intruparea Cuvântului lui 
Dumnezeu, care s-a hotărât din veci a se face din ea fără vreo 
[intermediere]). 

lar aceasta se vede [din cele] săvârşite. Pentru că lumea cea 
nevăzută a îngerilor şi cea văzută a oamenilor s-au învrednicit, prin 
Născătoarea de Dumnezeu, prima de stabilire [în bine], iar cea de-a 
doua de cunoaşterea lui Dumnezeu. Aceasta o mărturiseşte Iosif 
Vrienie, vestitul între cuvântătorii de Dumnezeu şi dascăli, zicând în 
al doilea Cuvânt la naşterea Născătoarei de Dumnezeu: „Dumnezeu 
a făcut un alt cer, însufleţit şi raţional, ca prin el să-i pună în 
rânduială şi pe oameni, [aducându-i] la cunoaşterea Lui, iar pe 
îngerii - care nu au căzut - stabilindu-i în bine” (în Tomul al Mea). 
lar acum Doamna de-Dumnezeu-Născătoarea, fiind [imediat] după 
Dumnezeu, [deci] fără vreo mijlocire şi covârşind fără de asemănare 
nu numai pe oameni, ci şi pe cele dintâi şi mai înalte cete îngereşti, 
[adică] pe Heruvimi şi Serafimi, împarte bogăţia tuturor darurilor şi 
a strălucirilor celor dumnezeieşti atât tuturor îngerilor, cât şi 
oamenilor, după cum cugetă întreaga Biserică a lui Hristos. 

Acestea fiind zise, desprindem de aici două concluzii generale: 
1) Taina Intrupării se numeşte bunăvoire, adică este din voinţa cea 
veşnică a lui Dumnezeu - după cum a zis mai sus Marele Grigorie al 
Tesalonicului -, iar această mai-înainte-voire [voinţă veşnică], după 
Sfântul Ioan Damaschin, depinde nu de noi, ci de Dumnezeu şi de 
bunătatea Lui [referință neidenitificată]; de aceea şi Taina 
Întrupării, ca una ce are astfel de [trăsături], a fost precunoscută şi 
prehotărâtă mai înainte de cunoaşterea şi hotărârea tuturor 
zidirilor şi a fost săvârşită sub timp - [şi aceasta] numai din 
bunătatea lui Dumnezeu cea firească şi nesfârşită, ca şi cum ar 
spune cineva că Dumnezeu Şi-a prehotărât Lui Însuşi săvârşirea 
acestei taine pentru vreun sfârşit exterior [Lui]. (Spun că Dumnezeu 
Şi-a prehotărât Lui Însuşi [săvârşirea acestei taine] deoarece ea nu 
este ca toate celelalte lucrări ale lui Dumnezeu, care sunt din afara 
Lui - au hotarul în afara Sfintei Treimi. Nu! deoarece firea cea 
omenească pe care Şi-a luat-o - chiar dacă Şi-a însuşit-o din afară - 
s-a împreunat cu ipostasul Cuvântului lui Dumnezeu, Care este 
Dumnezeu după fiinţă şi Unul din fericita Treime. In El s-a 
statornicit, s-a circumscris şi existenţă şi-a luat. De aceea spun că 
Taina Intrupării este şi se numeşte taină lăuntrică a lui Dumnezeu şi 
a Sfintei Treimi.) Toate celelalte zidiri ale lui Dumnezeu - nevăzute 


şi văzute - au fost precunoscute, prehotărâte şi făcute pentru 
această Taină. Căci ea este ţinta finală - după cum a spus mai sus 
dumnezeiescul Maxim - pentru care sunt toate, iar ea pentru 
niciuna. 

Săvârşirea acestei Taine a fost precunoscută şi prehotărâtă de 
Dumnezeu - adică Taina Întrupării Cuvântului lui Dumnezeu - 
deoarece a ştiut de mai înainte păcatul lui Adam şi stricăciunea 
neamului omenesc. Rezultă, aşadar, că aici a lucrat mai mult voia 
cea de pe urmă a lui Dumnezeu, şi nu cea de mai înainte, Taina cea 
mare a lIntrupării fiind, datorită dumnezeieştei iertări [iubiri], 
precunoscută şi prehotărâtă, ca ceea ce plineşte lipsurile noastre 
după săvârşirea ei (căci nimic nu ar fi putut-o opri). 

Şi mi se pare că este necuviincios - ca să nu zic şi hulitor - nu 
numai să zică, ci să şi gândească cineva că marea Taină a 
Întrupării, care covârşeşte prin puterea şi înălţimea ei crearea 
tuturor zidirilor nevăzute şi văzute, nu a fost precunoscută şi nici nu 
a fost prehotărâtă după voia cea veşnică a lui Dumnezeu, ci după 
voia cea de acum şi după dumnezeiasca [taină a] mântuirii. Iar 
faptul că Taina Intrupării covârşeşte zidirea întregii creaţii îl 
mărturiseşte Marele Vasile în tâlcuirea Psalmului 44 şi în capitolul 
8 al [scrierii] Despre Sfântul Duh, Sfântul Grigorie de Nyssa în 
capitolul 24 al Marelui cuvânt catehetic, iar în această carte [se 
dovedeşte aceasta] la al cincilea loc al dulceţilor cele dumnezeieşti.* 
Aceasta o mărturiseşte şi Grigorie Teologul în Cuvântul la Naştere: 
„A doua împărtăşire [încredințare] împărtăşeşte [lucruri] mult mai 
slăvite decât cea dinaintea ei. Căci cea dintâi s-a împărtăşit din Cel 
mai bun”, iar cea de acum din cel mai rău”. Aceasta de pe urmă, 
spre deosebire de cea dintâi, este cu chip dumnezeiesc. Aceasta, 
pentru cei ce gândesc, este mai înaltă.” Dacă creaţia tuturor 
zidirilor s-a precunoscut şi s-a prehotărât a se face după voia cea 
veşnică a lui Dumnezeu - după cum spun mulţi cuvântători de 
Dumnezeu - şi avea [hotărâtă în ea], chiar mai înainte de a exista, 
dumnezeiasca Întrupare, după cum mai înainte am spus, cu cât 
[este mai înaltă] Taina Intrupării care covârşeşte creaţia tuturor 
zidirilor? Dacă vom spune că această Taină mare - căci [Taină] mai 
mare decât ea nu este după Taina Sfintei Treimi - este din voia cea 
de pe urmă a lui Dumnezeu, de ce să mai spunem că este din cea 
veşnică? Eu nu văd sensul. 


* Vezi capitolul XI din această carte. 

= „din Cel mai bun” - adică direct de la Dumnezeu. 
„din cel mai rău” - adică din firea omenească cea căzută pe care Şi- 
a împropriat-o, făcându-Se asemenea nouă. 


Ik 


2. Şi Doamna de-Dumnezeu-Născătoarea, ca una ce este 
mijlocitoarea prea apropiată [către Dumnezeu] - fără a avea nevoie 
de mijlocire - precum şi făptuitoarea cea necesară a unei Taine ca 
aceasta (întrucât, după Fericitul Augustin, trupul lui Hristos este 
trupul Mariei), a fost precunoscută şi prehotărâtă de Dumnezeu mai 
înainte decât celelalte zidiri. Celelalte creaţii au fost prehotărâte şi 
făcute pentru dânsa, pentru că ea este scopul cel mai înainte 
plănuit al lui Dumnezeu. Ea este sfârşitul ”” pentru care toate 
celelalte s-au făcut - după cum zice mai sus sfinţitul Andrei. 

Acestea sunt mărturiile dumnezeieştilor Scripturi, ale 
dumnezeieştilor Părinţi, precum şi ale sfinţiţilor Cuvântători de 
Dumnezeu, care adeveresc aceste lucruri referitoare la Taina 
Intrupării. Alte dumnezeieşti Scripturi şi alţi dumnezeieşti Părinți şi 
următori de Dumnezeu mărturisesc că această Taină a Intrupării a 
fost mai înainte hotărâtă pentru a dezlega păcatul strămoşesc al lui 
Adam, pentru zidirea cea din nou şi mântuirea oamenilor. Aceştia 
sunt: Irineu în cartea 5-a, capitolul 14, Atanasie în cuvântul al 3-lea 
împotriva arienilor, Ambrozie în capitolul 6", Augustin în cuvântul al 
3-lea despre cuvintele Apostolului, Chiril al Alexandriei în cartea a 
5-a despre Sfânta Treime şi mulţi alţii. 

Dar oare dumnezeieştile Scripturi şi sfinţiţii Părinţi şi 
cuvântători de Dumnezeu care nu au aceeaşi viziune asupra acestei 
Taine se opun unul altuia? Sau se contrazic între ei sau cu ei înşişi? 
Nicidecum! Ci se unesc şi [aceleaşi le mărturisesc] între ei, lor înşişi 
şi tuturor acelora care îi citesc drept şi cu cuget dumnezeiesc. Şi 
aceasta deoarece între cei duhovniceşti nu există contrazicere. Dar 
prin ce se unesc ei şi care sunt termenii comuni [pe care îi 
folosesc]? Ascultă: când dumnezeieştii Părinţi zic că această Taină a 
fost precunoscută şi prehotărâtă din veci şi că ea nu s-a făcut 
pentru niciun sfârşit, ci toate pentru ea s-au făcut, o spun referindu- 
se la voia cea primordială a lui Dumnezeu. Dar când zic că această 
Taină a fost prehotărâtă şi s-a săvârşit spre mântuirea şi spre 
zidirea din nou a oamenilor, o spun referindu-se la voia cea mai de 
pe urmă a lui Dumnezeu (adică această Taină a fost precunoscută şi 
prehotărâtă a se săvârşi din nemărginita bunătate a lui Dumnezeu, 
[prin ea] unindu-Se Ziditorul cu zidirea şi cuprinzându-se în Hristos 
toate cele cereşti şi pământeşti - după cum zice Pavel. Însă chiar 
dacă omul a călcat porunca lui Dumnezeu şi s-a stricat, totuşi 
Dumnezeu nu Şi-a schimbat scopul Lui cel mai dinainte, ci l-a păzit, 
pogorându-Se [pe pământ] ca să se săvârşească această Taină prin 
patimă şi moarte, spre a se dezlega păcatul lui Adam şi a fi zidită 


IRI 


„sfârşitul” cu sensul de telul, încununarea, scopul. 
* Din lucrarea De incarnationis dominicae sacramentus. 


din nou firea omenească care era sub stăpânirea morţii şi a 
diavolului.) Cea dintâi [mărturie] este mai înaltă şi pentru mintea 
cea mai încăpătoare [mai mistică]. Cea de-a doua este spusă mai cu 
pogorământ şi după mintea cea mai practică. Cea dintâi se rosteşte 
dogmatic, este mai tainică, cea de-a doua se propovăduieşte 
deschis. Căci zice Marele Vasile „Dogmele se tac, iar propovăduirile 
se vestesc” [referinţă neidentificată]. Cea dintâi este mai adecvată 
lui Dumnezeu şi mai teologică, cea de-a doua este mai smerită şi 
mai omenească, dar amândouă sunt adevărate. Şi chiar dacă unii 
dintre Părinţii numiţi mai sus spun că, dacă Adam nu greşea, Fiul 
lui Dumnezeu nu lua trup, aceasta trebuie înţeles astfel: nu lua trup 
pătimaş şi stricăcios, ci nepătimaş şi nestricăcios. 

Astfel, eu - după un scop drept şi binecuvântat - mă încred 
atât în Sfintele Scripturi, cât şi în dumnezeieştii Părinţi, care nu se 
contrazic unii cu alţii şi cu ei înşişi. Dacă vor să-i aibă de Părinţi şi 
să le fie fii binecunoscători [cu adevărat] şi nu nişte ucigaşi 
neraţionali de Părinţi, trebuie ca toţi cei care îi citesc pe [Sfinţii] 
Părinţi să-i facă să conglăsuiască - în acest mod şi [după] o judecată 
şi o clarificare binecuvântată ca aceasta - atât asupra acestei 
probleme, cât şi asupra oricărei alteia în care pare că se contrazic 
între ei sau cu ei înşişi. De aceea îl laud de nenumărate ori pe 
Marele Grigorie al Tesalonicului care zice în cuvintele sale [scrise] 
împotriva lui Achindin că trebuie ca cel ce ascultă sfinţita teologie 
să fie binecunoscător”. 

Cred că aceste puţine [mărturii] sunt destule pentru a da un 
răspuns la judecătorii cei învăţaţi care au citit mai sus pomenita 
mea însemnare despre Născătoarea de Dumnezeu. li şi rog [de 
altfel] să nu mă batjocorească fără fost, căci n-am scris aceasta 
acolo după părerea mea [personală], ci urmând-o pe cea a 
cuvântătorilor de Dumnezeu numiţi mai sus. lar dacă unii sunt 
mişcaţi de patimi (care [lucru] mă rog să nu fie!) şi mă acuză, să 
acuze mai degrabă pe purtătorul-de-Dumnezeu Maxim, pe Marele 
Grigorie al Tesalonicului, pe Marele Andrei şi pe ceilalţi, de la care 
am cerşit eu această opinie. 


* Adică un bun cunoscător al Părinților. 


Ce formă are inima omului după anatomiştii (adică după cei 
ce spintecă omul) cei mai recenți 


Schița A 


S - plămânul stâng 

I - plămânul drept 

A - artera cea vârtoasă prin care respirăm [artera pulmonară] 

M - cloi-ul' cel din dreapta al inimii 

N - cloi-ul cel de-a stânga al inimii 

T - inima 

t - partea cea din afară a cămării celei din dreapta [exteriorul 
inimii drepte] 

X - vârful inimii 

R - urechea cea de-a dreapta [atriul drept] 

V - fleba cea adâncă care se coboară [vena cavă inferioară] 

F - fleba cea adâncă care se suie [vena cavă superioară] 

D - D -cormosul arterelor plămânului [trunchiul arterei 
pulmonare] 

D - O - artera dreaptă a plămânului cu oarecare clinuri* ale ei 

K - marginea urechii stângi a inimii 

G - fleba dreaptă mai de jos a plămânului [vena dreaptă 
inferioară] 

Z - fleba stângă de sus a plămânului [vena stângă superioară] 

*- aortă 

? - artera cea fără de nume adică cormosul ipoclindei [artera 
subclaviculară dreaptă + artera carotidă comună dreaptă trunchiul 
brahiocefalic] 

m - carotida stânga 

n - artera ipoclindească stângă [artera subclaviculară stângă] 


* - termen neidentificat. 
? - referinţă neidentificată în schiţa din ediţia 1826. 


Schița B 


V - marginea inferioară a inimii 

G - faţa cea de jos a inimii 

D - partea din spate a feţei celei dinainte [partea dorsală părţii 
frontale] 

E - sacosul' venelor plămânului 

L, v, g, d - cele patru flebe ale plămânilor [ce] alcătuiesc acest 
sac [sacosul] 

E - o altă flebă care iese din plămânul drept 

F - cormosul arterelor plămânului [trunchiul arterelor 
plămânului] 

Z - clonosul* drept al arterelor plămânului 

? - clonosul* stâng al arterelor plămânului 

I - Aortă 

K - faţa inferioară a toxului* aortei 

L - artera fără nume - cormosul carotidei din dreapta şi a 
arterei ipoclindice din dreapta [artera subclaviculară. Trunchiul 
carotidei din dreapta şi al arterei subclaviculare drepte] 

M - artera ipoclindească dreaptă [artera subclaviculară 
dreaptă] 

N - carotida din dreapta 

O - carotida din stânga 

P - artera ipoclindească din stânga [artera subclaviculară 
stângă] 

K - fleba adâncă care coboară [vena cavă inferioară] 

? - locul unde intră în ea amândouă flebele pecetluitoare* 

S - locul unde intră fleba cea fără de soţie* în fleba adâncă 
care coboară 

T - fleba adâncă, care este legată, ce suie* 


* - termen neidentificat. 


APENDICE III 


Despre inimă 


Citeşte cu luare aminte această ultimă scriere referitoare la 
inimă! Prin însemnările ei şi după povăţuirile de acolo vei înţelege 
din aceste două imagini cum arată inima omului. 

Uită-te în schiţa B unde se află literele V, E, D. [Perimetrul] 
format de ele reprezintă inima omului. Unde este [litera] I, acolo se 
află aorta [care în greacă se numeşte] artiria, adică vena cea mare 
care iese din sânul stâng al inimii şi se desparte în două ramificații. 
Acestea, la rândul lor, se ramifică în multe altele [împânzindu-se] 
prin tot trupul. Unde este G, acolo aorta se încovoaie. Unde este B, 
aorta se desparte în ramificații. N şi O se numesc artere carotide - 
ele transportă sângele la creier. P şi M sunt acele artere care 
[transportă sângele] la [şira] spinării şi gât. Şi ele au legătură cu 
creierul. Mai există două (L şi M) ramuri care [transportă sângele] 
la mâini. O şi Z sunt arterele care au legătură cu plămânul, ieşind 
din sânul cel din dreapta al inimii. Inima are sâni şi urechi în 
dreapta şi în stânga. Flebele [din gr. phleb = venă] (adică venele 
cele mici) ies din sânul drept al inimii, iar arterele (adică venele 
cele mari) ies din sânul stâng - aşa spuneau cei vechi. Cei mai 
recenți spun că arterele încep din inimă, pe când [venele cele mici] 
se sfârşesc în ea. De aceea sângele curge de la inimă, prin artere, 
până în părţile cele mai periferice ale trupului. De acolo se întoarce 
iarăşi în inimă prin venele cele mici. Aşadar, sângele trece din vena 
care se numeşte „adâncă” şi care este unită cu inima - ea fiind cea 
mai mare dintre toate venele cele mici —şi vine în urechea şi în 
sânul drept a inimii. De acolo, prin artera răsuflării trece în plămân. 
De aici, prin venele plămânului, merge în sânul cel din stânga al 
inimii, trece în aortă şi apoi în tot organismul. 

Fiindcă, după [un anatomist] mai de curând, orice om are cel 
puţin zece litri de sângel!, rezultă că inima bate pe minut de 64 de 
ori. La fiecare bătaie intră din inimă în aortă un gram de sânge, 
pentru care urmează trecerea a 24 de ore (adică o zi şi o noapte) 
pentru a umbla împrejur prin inimă de 72 de ori. Deci într-o oră 
face 3 circuite. Deoarece sângele se mişcă cu o atât de mare silă 


1 Litra cuprinde 12 unghii, unghia cuprinde 8 grame şi fiecare gram 
cuprinde 60 de grăunţe de grâu. 

S-a arătat că un om matur are 28 până la 30 de litre [deci nu litri] de 
sânge. Dar această părere este neadevărată, oricum ai lua-o. Căci 
cantitatea sângelui depinde de vârstă, aşezare şi de vase. 


[putere] şi pornire de la inimă în artere - încât, prin acea primă 
mişcare a lui pe care o ia din inimă, să [fie în stare] alerge prin 
toate mădularele şi prin toate zonele cele periferice ale trupului -, 
dacă s-ar smulge sau s-ar tăia vreo arteră mică, rar şi cu anevoie 
pot doctorii să oprească sângele. Şi dacă s-ar tăia vreo arteră mare 
niciodată nu mai pot să oprească sângele, omul murind din 
curgerea lui, după cum i s-a întâmplat şi împăratului Valentian (vezi 
Istoria bisericească). Inima are şi uşi care se află în sânurile ei. 
Deci, atunci când inima îşi deschide uşile sale, primeşte sângele din 
flebe, pricinuind suflare înăuntru. Când îşi închide uşile, atunci 
împinge sângele în artere pricinuind suflarea afară, astfel încât în 
fiecare ceas lovesc inima şi arterele 3840 de bătăi. Aşa se menţine 
circuitul sângelui neîncetat în vietăţile cele vii, prin el asigurându- 
se viaţa. Aşadar, din cele zise rezultă că inima este primul organ, 
rădăcina, izvorul şi începutul vieţii omului, al petrecerii şi al 
menţinerii în viaţă. Inima este centrul cel firesc al trupului şi al 
tuturor puterilor lui - după cum am spus în capitolul al X-lea, pe 
care să-l citeşti. 

Iar [pentru a afla] ce formă are fleba cea adâncă unită cu inima 
(vezi schiţa A). Unde este TX, aceea este forma inimii, iar unde vezi 
R aceea este urechea cea de-a dreapta inimii, însă despărțită. Unde 
sunt V şi F, acolo este fleba cea adâncă deschisă, iar la D este o 
greutate sau întocmai pogorâtoare care primeşte sângele când se 
suie şi se pogoară. De acolo îl trimite la urechea cea de-a dreapta a 
inimii. 


Însemnare 


În trupul viu, sângele nu încetează niciodată să circule, ci se 
află într-o mişcare continuă. O cauză este permanenta bătaie a 
inimii, iar alta este reprezentată de artere. 

Inima se află în piept între cei doi plămâni şi este cuprinsă 
[înfăşurată] pe dinăuntru cu o pieliţă, iar pe dinafară este acoperită 
cu puţină grăsime sau untură care se numeşte pericard (adică 
împrejurul inimii). Ea se aseamănă în exterior cu un con. Trebuie să 
asemănăm inima cu o moviliţă de cârtiţă. Vinele ei [ale inimii] 
realizează tot felul de sălaşuri [?], fiind împletite unele cu altele 
într-o multitudine de feluri. Această moviliţă [inima] este despărțită 
printr-un gard puternic în două moviliţe. Una se numeşte cămara 
dreaptă, iar cealaltă cămară stângă. Fiecare din aceste cămări au şi 
anticamere. 


* Pasaj confuz. Nu i-am găsit corespondenţă. 


În camera din partea dreaptă se termină vena cea din interior: 
atât cea care coboară, cât şi cea care suie (F şi V) - vezi schiţa A. 
Ele se unesc aproape de inimă, sângele aflat în ele fiind condus în 
[cămara] cea din dreapta. Din această cămară iese artera 
plămânilor (V), care mai pe urmă se desparte în două (D - D): cea 
de-a dreapta şi cea de-a stânga. Acestea [se despart la rândul lor] în 
mai multe [ramificații] care irigă plămânii. 

În locul din partea stângă se termină cele patru vene mici ale 
plămânilor: G şi O. Ele aduc sângele de la plămâni, prin locul cel din 
stânga, în cămara cea din stânga a inimii. Din această cămară din 
stânga iese artera cea mare care se cheamă aortă (L) şi care se 
împarte într-o mulţime de ramificații, trimițând astfel sângele în 
toate părţile trupului. Z este unul din clonurile cele mari ale aortei 
care se numeşte artera cea fără de nume. Ea se desparte în 
ipoclindia cea de-a dreapta, care duce sângele în mâna dreaptă şi în 
părţile ei cele apropiate, şi în carotida cea de-a dreapta care duce 
sângele la cap. Unde este N, acolo se află ipoclindia cea din stânga 
care duce sângele în mâna stângă. Unde este M, este carotida cea 
stângă care conduce şi ea sângele la cap. 

Rolul inimii este acesta: primeşte sângele cu schimbare în 
adâncurile sale şi îl scoate din ele. De aceea ea este foarte 
zădărâtoare. Deci, după ce se va aduna sângele care vine din 
amândouă flebele cele adânci în locul cel de-a dreapta al inimii, 
atunci se zădărăşte şi se strânge împingând sângele în cămara cea 
de-a dreapta. Făcându-se aceasta şi umplându-se cămara cea de-a 
dreapta, se zădărăşte de sânge, se strânge, împingând sângele prin 
arterele plămânului în plămâni. De aceea se întoarce iarăşi sângele 
prin venele plămânului (G şi O) în locul cel de-a stânga care, din 
nou umplându-se şi zădărându-se de sânge, se strânge trimiţându-l 
în cămara cea de-a stânga. Acest drum al sângelui din cămara cea 
de-a dreapta a inimii prin plămâni în cea de-a stânga se numeşte 
mică chicoflorie (adică purtare-împrejur [înconjurare, circuit]). Iar 
cămara cea de-a stânga, zădărându-se de sângele cel adunat în ea, 
se strânge şi îl trimite în aortă, care îl împarte în toate părţile 
trupului prin ramurile ei, pe care a le scrie aici este prea mult. Din 
artere, sângele se mută în flebe, prin care vine din nou flebele cele 
adânci, din care intră din nou în cămara cea de-a dreapta, făcându- 
şi drumul său ca mai înainte. Strângerea tuturor arterelor trupului 
se face în vremea când se face şi strângerea cămărilor inimii. La fel 
[se întâmplă] şi cu despărţirea (vezi Gramatica ştiinţelor celor 
filosofice, tomul 2). lar mişcarea celor de dinaintea inimii se face 
când se află arterele şi cămările inimii în despărţire, iar despărţirea 
acelora când se află ele în strângere. 


Slavă se cuvine Dătătorului începutului şi sfârşitului! 


APENDICE IV 


Aparatul cardio-vascular este reprezentat de inimă, vase 
sangvine şi limfatice. Rolul său este acela de a asigura deplasarea 
sângelui la nivelul ţesuturilor şi organelor în vederea realizării 
schimburilor nutritive şi respiratorii celulare şi a îndepărtării 
produşi lor toxici de degradare. 


1. INIMA (fig. I) 

Este organul central al aparatului cardio-vascular şi 
îndeplineşte funcţia de pompă aspiro-respingătoare. 

Situată în torace, în etajul inferior al mediastinului, inima are 
forma unui con turtit sau a unei piramide triunghiulare, culcate pe 
diafragm. 

Dimensiunile sale sunt aproximativ cât ale pumnului drept al 
persoanei respective şi cântăreşte goală, fără sânge, aproximativ 
275 g. 

Cordul este împărţit în 4 cavităţi (tetracameral): 

- 2 atrii (auricule sau „urechiuşe”) - drept şi stâng; 
- 2 ventricule („sâni”) - drept şi stâng. 

Cele două atrii, ca şi ventriculele, nu comunică între ele, fiind 
separate prin septul interatrial şi respectiv interventricular. In 
schimb, fiecare atriu comunică cu ventriculul respectiv printr-un 
orificiu atrio-ventricular prevăzut cu un sistem valvular ce permite 
sângelui să circule într-un singur sens, din atriu în ventricule. Se 
descriu astfel un cord drept şi unul stâng, diferiţi din punct de 
vedere anatomic şi fiziologic. 

a) Atriile 

Sunt mai mici decât ventriculele, ele primind sângele adus la 
cord de vene („flebe”). 

b) Ventriculele 

Au formă piramidală şi un perete mai gros decât al atriilor. Din 
ele pornesc arterele. 

Structural, cordul este alcătuit din trei elemente: 

e epicard - foiţa ce înveleşte cordul la exterior 

e miocard - muşchiul inimii 

e endocard - foiţa care tapetează pereţii cavităţilor cordului şi 
valvele. 


* Deoarece scrierea despre inimă a Sfântului Nicodim [vezi Apendice III] 
este una greoaie, întrucât utilizează nişte termeni care astăzi nu se mai 
folosesc, ne-am gândit să prezentăm în limbajul actual cele spuse de 
Aghiorit. 


2. SISTEMUL VASCULAR 
Este reprezentat de: 

- Artere 

- Capilare 

- Vene 

- Limfatice 

Acestea formează o vastă reţea de tuburi cu structură şi funcţii 
diferite, constituindu-se în două sisteme circulatorii, Mica şi 
Marea Circulaţie, conectate în serie astfel: 

Mica circulaţie asigură deplasarea sângelui din ventriculul 
drept la plămâni prin artera pulmonară şi de aici în atriul stâng prin 
cele patru vene pulmonare. La nivelul plămânilor, sângele cedează 
dioxidul de carbon şi se încarcă cu oxigen. 

În marea circulație sau circulaţia sistemică sângele parcurge 
circuitul: ventriculul stâng, aortă şi ramificaţiile acestora, capilare, 
vene care colectează sângele în vena cavă superioară şi vena cavă 
inferioară, care se unesc şi se varsă imediat după aceea în atriul 
drept. Acest sânge este sărac în oxigen, cedat ţesuturilor la nivelul 
capilarelor, unde s-a încărcat cu dioxid de carbon rezultat din 
arderile celulare. 

I. Arterele 

Sunt vasele sangvine plecate din ventricule care transportă 
sângele spre ţesuturi şi organe. 

a) Aorta - transportă sânge arterial cu oxigen de la ventriculul 
stâng la toate țesuturile şi organele prin ramificaţiile sale (vezi fig. 
II). 

Prima porţiune a aortei poartă denumirea de arcul aortei [locul 
unde se încovoaie aorta], din care se desprind: 

- trunchiul arterial brahiocefalic care la rândul său se 
termină, bifurcându-se, în artera subclaviculară 
(„ipoclindească”) dreaptă, care prin ramurile sale terminale 
irigă membrul superior drept, şi artera carotidă comună 
dreaptă ce irigă organele feţei, gâtului şi encefalul. 

- artera carotidă comună stângă - irigă aceleaşi teritorii, 
dar pe partea stângă. 

- artera subclaviculară stângă [ipoclindiceasca arteră 
cea de-a stânga] - prin ramurile sale irigă membrul superior 
stâng. 

Arcul aortei se continuă cu aorta toracică, din care iau naştere 
numeroase ramuri colaterale pentru organele toracice şi peretele 
toracic, şi apoi cu aorta abdominală. 


Aorta abdominală prezintă şi ea la rândul său numeroase 
ramuri colaterale pentru viscerele abdominale şi pentru peretele 
abdominal, terminându-se prin două ramuri mai mari: arterele iliace 
comune (dreaptă şi stângă) şi artera sacrală mijlocie, de calibru 
mult mai mic. 

Arterele iliace prin ramurile lor colaterale irigă pelvisul, iar 
prin ramurile terminale realizează vascularizaţia arterială a 
membrului inferior. 

b) Trunchiul pulmonar („cormosul arterelor plămânului”; 
„artera răsuflării”) 

Transportă sânge venos de la ventriculul drept la plămâni. Deşi 
conţine sânge venos (bogat în dioxid de carbon), face parte din 
categoria arterelor datorită faptului că porneşte de la cord spre 
periferie. 

Trunchiul pulmonar se bifurcă în două artere pulmonare, 
dreaptă şi stângă, una pentru fiecare pulmon (vezi fig. III). 


II. Venele (flebele) 

Sunt organe tubulare cu aspect membranos, cilindrice, care 
transportă sângele spre cord, alcătuind în organism trei mari 
sisteme: 

a) Sistemul venos pulmonar, format din capilarele pulmonare 
care confluează în patru vene pulmonare - cele patru flebe ale 
plămânului - ce se varsă în atriul stâng, cu rol de transport al 
sângelui oxigenat de la nivelul plămânilor. 

b) Sistemul venos general (sistematic) porneşte din capilarele 
venoase de la periferie, care, adunându-se în vena cavă superioară 
(„fleba care se pogoară”) şi vena cavă inferioară („fleba care se 
suie”), se unesc şi se varsă în atriul drept. 

Conţin sânge încărcat cu CO2 şi limfa colectată de duetele 
limfatice. 

c) Sistemul port - colectează sânge venos de la nivelul tubului 
digestiv şi-l duce la ficat. 


III. Limfaticele 

Circulaţia limfatică este o cale de întoarcere a unei părţi din 
lichidele interstiţiale la atriul drept. 

Este considerată ca o deviaţie a circulaţiei venoase. 

Rolul de pompă al inimii se realizează datorită unor variaţii 
presionale ritmice din interiorul sistemului tetracameral cardiac. 

Aceste variaţii presionale sunt consecinţa unor contracţii 
(sistole) şi relaxări (diastole), a căror succesiune ciclică formează 
revoluţia cardiacă. 


În cursul revoluţiei cardiace sunt generate două zgomote 
principale uşor de recunoscut: 

- zgomotul I - sistolic 

- zgomotul II - diastolic 

Fiecare sistolă ventriculară propulsează în aortă, respectiv 
pulmonară, câte 60-70 ml sânge, volum care se numeşte debit 
sistolic. 

La un ritm normal de circa 70 bătăi/min, inima va expulza pe 
minut un volum de 5-6 1 sânge, atât în marea, cât şi în mica 
circulaţie, volumul sanguin total mediu pentru un organism adult 
fiind de 5,5 litri. 


A. artera carotidă comună stângă; B. artera subclaviculară 
stângă; C. arcul aortei; D. aorta descendentă; E. aorta ascendentă; 
F. ventriculul stâng; G. aorta toracică; H. aorta abdominală; I. aorta 
sacrală mediană; J. aorta iliacă internă; K. artera femurală; L. artera 
iliacă comună dreaptă; M. vena cavă inferioară; N. ventriculul 
drept; O. vena cavă superioară; P. trunchiul brahiocefalic. 


FIGURA II 


A. artera subclaviculară stângă; B. artera carotidă comună 
stângă; C. arcul aortei; D. trunchiul pulmonar; E. venele pulmonare; 
F. atriul stâng; G. ventriculul stâng; H. pericardul; |. ventriculul 
drept; ]. diafragma; K. atriul drept; L. venele pulmonare; M. vena 
cavă superioară; N. artera pulmonară dreaptă; O. vena cavă 
superioară; P. vena brahiocefalică stângă; R. vena brahiocefalică 
dreaptă; S. artera subclaviculară dreaptă; Ş. traheea. 


FIGURA III 


A. artera carotidă comună stângă; B. artera subclaviculară 
stângă; C. arcul aortei; D. aorta ascendentă; E. trunchiul pulmonar; 
F. atriul stâng; G. plămânul stâng; H. ventriculul stâng; |. 
ventriculul drept; J. pericardul; K. diafragma; L. plămânul drept; M. 
atriul drept; N. vena cavă superioară; O. traheea P. artera 
subclaviculară dreaptă. 

